
मन्तुना 


गुगुं इलय्‌ नेवा:जातिया मांभाषा नेवा:भाषा (नेपालभाषा) देशभाषाया 
नामं नं अतिक च्वछाये धुंकगु जुल । थौं नेपाःदेया स्वनिगलय्‌ ब्वलनाच्वंगु सभ्यता व 
संस्कृतिया विकासक्रमया च्व: मालावं वनेबलय ब हे नेवा:भाषा ल्हानावंपिं व 
ल्हानाच्वंपिं नेवाःत ध्वोदूवइ । अथेनं आ: नेवाःतय्‌सं ब्वलंकगु स्वनिग:या सभ्यता व 
संस्कृति नेवाःतयगु जक मजूसे सकल नेपा:मितयूगु मंकाःगु राष्ट्रिय सम्पदा जगु दु, 
अज्ज विश्व संस्था यूनेस्को ((॥४६5०0) या धलखय्‌ दुने विश्व सम्पदा 
(WORLD HERITAGE) कथं नं दुथ्याके धुंकगु दु । 

खः, थीथी हुनिंयानाः छुँ ईतक महितातय्‌गु बेकोग मिखाय्‌ लाना: 
नेवाःतय्‌गु मांभाषा व साहित्यया ख्यलय्‌ वज्रं क्वच्यवल । नेवाःभाषा व नेवाः 
संस्कृतियात न्हंकाव्छ्येगु कुतःतक नं जवन गथेकि बि.सं. २००७ सालया जनक्रान्ति 
कालंनिसें हे रेडियो नेपालय सक्रिय भूमिका दयेकाः नेवाःभाषां सुथय्‌ बहनी प्रसार 
यानावयाच्चंगु समाचार व “जीवन दब” नामं न्ट्याकावयाच्चंगु साहित्यिक व 
सांस्कृतिक ज्याझ्व: वि.सं. २०२२ सालय्‌ विनाकारणं हे छत्थुं लिकयाः हाकुतिनाबिल 
महितातयसं । 

लिपा, वि.सं. २०४६ सालय जूगु जनआन्दोलन निर्दलीय पञ्चायती 
व्यवस्थायात हांनिसें ल्यॅथना: हानं बहुदलीय प्रजातन्त्रया पुनर्बहाली हसेलि, वि.सं. 
२०४७ स प्याहाँबोगु नेपा: अधिराज्ययागु न्ह॒गु संविधानं नेवाःतय्‌ग॒ मांभाषायात 
“राष्ट्रिय भाषा” यागु मान्यता बिल । अनंलि, नेवा:भाषा, नेवा: साहित्य ब नेवा: 
संस्कृतिया अध्ययन व अन्वेषणा, संरक्षण व सम्बर्द्धन यायेत योजनाबद्ध रुपं थीथी 
ज्याझ्वः न्ह्याकेत छगू आधिकारिक प्राज्ञिक संस्था मदेकं मजिल धइगु वा:चायेका: 
नेपालभाषा परिषद्या तत्वावधानय्‌ ने.सं. १११२ पोहेलाथ्व १४ कुन्ह “नेपालभाषा 
एकेदमि” दयेकेगु विषययात कया: छगू विद्वद्‌ गोष्ठी जुल । थुकियागु हे लिच्चःकथं 
थुगु ख्यलय्‌ थःपिन्त पानाःजूपिं मांभाषाया छथ्वः ह्यमिपिनिगु मंकाः कुतलय्‌ जनस्तरं 


| 


नेपालभाषा एकेदमि (NEPAL BHASHA ACADEMY) नीस्वंगु जुल । थ्वयात 


श्री ५ या सरकार, गृह मन्त्रालय, जिल्ला प्रशासन कार्यालय, येँ (काठमाडौं) पाखे 


वि.सं. २०५६ भाद्र २१ गते विधिपूर्वक दर्ता यानाः दसिपौ (प्रमाणपत्र) औपचारिक रुपं 
ब्यूगु जुल । 

थौं नेपालभाषा एकेदमिया न्ह्यःने वयाच्चंगु छग्‌ तःधंगु जिम्मेवारी धइगु 
नेपालभाषा व साहित्य अथेहे नेवा: संस्कृतिया थीथी विधाया आधारभूत व 
सृजनात्मक ग्रन्थत च्चयेगु, च्वकेगु ब पिथनेगु नं खः । थुजोगु ग्रन्थत मौलिक जक 
जुइमा: धइगु मद्‌, मेमेगु भाषां नेपालभाषाय्‌ हीक्‌गु नं जुइफ्‌ । हानं नेपालभाषा, 
थीथी विषयस अध्ययन, अन्वेषण व अनुसन्धानया मालेज्या न्स्याकाः थीथीकथंया 
ग्रन्थसूची, शब्दकोश, साहित्यकोश आदि सम्पादन यानाः पिथनेगु ज्याझ्वः न्ह्याकेगु नं 
जुइफ । थुलि ज्याझ्वः युगानुकूलकथं न्ह्याकाः बनेफत धाःसा नेवाः जातिया भाषा, 
साहित्य व संस्कृतियात नेवा: समाजय्‌ दुने ब्वलंकाः वनेगुया ल्यूल्यू, विश्वया न्ह्यःने नं 
थुकिया म्हसीका ब्वयेगु जुड । थथेहे तुं हानं विश्वया थीथी भाषाया च्वन्ट्यानाच्चंग 


ग्रन्थत नेपालभाषाया धुकृतिइ दुथ्याकाः वनेबलय्‌ नेवाःतय्‌गु मांभाषा (नेपालभाषा) 


स्वभावतः यक्कों च्वन्ह्यानाः तःमिनं जुइगु जुल । थुजोगु हे तथ्यया लिंधंसाय्‌ 


नेपालभाषा एकेदमिं थःगु तातुनाकथं थुगु ग्रन्थ पिथंगु जुल । थुकि नेपाः अधिराज्यया 
मंका: क्यबय्‌ ला व लुसि थें जयाः व्हयाच्चंगु थीथी भाषा, साहित्य व संस्कृतिरूपी 
स्वांफ्वःया माःदुने नेपाः मितयगु राष्ट्रिय भावना व एकतायात यक्को योगदान जुइफ्‌ 
तथा देश देशान्तरय्‌ नेपाः राष्ट्रयागु गौरव नं स्वतः अभिवृद्धि जूबने फ्‌ । 

नेपालभाषा, साहित्य व संस्कृतिया ख्यलय्‌ थथे न्ह्यब्वयेबहःगु ग्रन्थ 
च्वयाः च्वछायेबहःगु सेवा यानाः योगदान बियादीपिं हनेबहःपिं सकल च्वमि 
भाज्‌ / मयजुपिन्त नेपालभाषा एकेदमिया पाखें यक्को यक्को सुभाय्‌ दु। 


dtr ~) A) ५५७) 
नेपाल संबत्‌ ११२० दिलापुन्ही "1 चान्सलर ` ˆ` 
वि.सं. २०५७ श्रावण १ गते _ नेपालभाषा एकेदमि 


जिगु मिखाय्‌ 


नेपालभाषा नेपा:या दकलय्‌ पुलांगु ब वाडमय नं सम्पन्न जूगु छगू भाषा 
खः । गुगु भाषा स्वनिगःया जनभाषा जक मखु । थ्व भाषा थनया जनभाषा कथं 
न्ह्यानाच्चंगुया दस्‌ लिच्छवि युगया अभिलेखं नवानाच्चंगु दु । लिच्छवितयसं संस्कृत भाषायात 
राजकाज भाषाया रूपय्‌ प्रयोग याना वन । इमिगु मातृभाषा थनया जनतां ध्वामथुइगलिं 
इमिसं थःगु मातृभाषायात जवरजस्ती लाड़य्‌ यायेगु मूर्खता मया: । बरु संस्कृतयात न्हयथन । 
तर थन प्रचलित जनभाषायात इमिसं न्हंका व्छयेगु गुबलें कृतः मयाः । थनया जनतां 
नालाच्बंगु भाषायात दमन या:गु जसा थौं नेवा: भायया अस्तित्व दइगु मखु । इमिसं गेँ, च्व, 
थाय व कर आदिया नां थनया जनभाषा नेवा: भाषाया खँग्व: छ्यला थकगुलिं नं थ्व खँ 
यचुका ब्य्‌ । 

भाषा छत्थं विकास जुइमखु । बुलुहं न्हयानावनी, थुकिया विकासया नितिं 
सलंसः दँ मालेफ्‌ । झीगु स्वनिगलय्‌ दुहांबःपिं मनृतयसं थनया भाषा व संस्कृतियात नाला 
वन । गुकिं याना: थ्व भाय नवाइपिं आपालं दया वन । संस्कृत भाषाय्‌ थें थ्व भाषाय्‌ 
साहित्य सृजना ज्या वन । नेपालभाषा साहित्यया इतिहासयात अभिलिखित यायेगु न्हापा 
प्रचलन मदु । झीगु भाषाय्‌ थुखेपाखे हनेबहम्ह धर्म आदित्य धर्माचार्यपाखें लुखाया खगो 
चायेकेगु ज्या जुल । गुकिया फलस्वरूप नेपालभाषा व थ्वया साहित्य सुजना जुल । हनेबहपिं 
चित्तधर 'हृदय', प्रेमबहादुर कसा, फत्तेहबरहादुर सिंह, सिद्धिचरण श्रेष्ठ, सत्यमोहन जोशी 
आदिपिसं नं पला: थुखेपाखे न्ह्याकग॒ खः | तर चित्तधर 'हृदय' नं ग्यसुग्यंगु पला: छिना: 
साहित्य इतिहासया जग स्वनेगु गुगु ज्या यानादिल थुकिइ याना: आपाःसित थुखेपाखे 
अवलम्वित जुइगु हःपाः दत । चित्तधर 'हृदय'या 'झीगु साहित्य' छगू ग्यसुग्यंगु सफ्‌ जक मखु 
झीग साहित्य इतिहासया छपला: नं खः । 

नेपालभाषा पठन पाठन च्वयूया तगिंलय्‌ जुल । झीगु भाषा व साहित्यया 
इतिहास मद्गु साप हे वा: चाल | झीगु भाषा ब साहित्यया इतिहास च्चकेत नसंचा इलय्‌ नां 
काये बहम्ह स्वयम्भूलाल श्रेष्ठ आपालं पहल यानादिल । गुरुवर डा. जनकलाल वैद्यं 
नेपालभाषा व साहित्यया इतिहासया ध्व: कीगु ज्या याना: मालेज्याया लॅ त:बाला याना: 
यंकेगुलिइ आपालं योगदान बियादिल । डा. वैद्यया “नेपालभाषा साहित्य धा: (संक्षिप्त)” छग्‌ 
ग्यसुग्यंगु पला: खः । गुगु खेलुइताः दँपौलय्‌ स्वंग्‌ ल्याःतक्क क्रमशः रूपं पिदंगु दु । 

नेपाल राजकीय प्रज्ञा प्रतिष्ठानया तत्कालीन सदस्य कष्णचन्द्रसिंह प्रधानया 
पहल कथं झीग साहित्यया इतिहास च्चयेगु ज्या डा. जनकलाल वैद्य, - माधवलाल कर्माचार्य, 
नर्मदेशवर प्रधान व काशीनाथ तमोटयात लःल्हाःग खः तर सफूया रूपय्‌ थौंतक पिदने फुगु 
खनेमद्‌ । नेपालभाषा व साहित्यया इतिहासयात लिपिवद्ध यायेगु ज्या डा. कमलप्रकाश मल्ल, 


प्रा. झुलेन्द्रमान प्रधान, प्रा. माणिकलाल श्रेष्ठ, भन्ते सुदर्शन, कमारबहादुर जोशी, 
कष्णप्रसाद श्रेष्ठ, इन्द्र माली, प्रेमशान्ति तुलाधर, डा. चन्दा बजाचार्य व डा. केशवमान 
शाक्य आदिपिं पाखें नेपालभाषा, नेपाली व अंग्रेजी भाषाया माध्यमं जयाच्वंग द्‌ । गुकिं 
याना: साहित्यया इतिहास मालेगु ज्या छं भचा न्ह्यात । 

प्रेमशान्ति तुलाधर झीगु साहित्यया इतिहास लेखनया ज्याय उप्वः अवलम्बित 
जया: न्ह्याना वन । गुकिया फलस्वरूप झीगु भाषाय्‌ छग्‌ ग्यसुग्यंग सफ्‌ पिदने फत । थ्व 
प्रेमशान्तिया लगनता, धैर्यता व अध्ययनशीलताया परिचय खः । इतिहास थें ज्या:गु विषय, 
स्वगं गग कथंया जिम्मेवारी व ग्वाहालि मकासें थःगु हे मतापं मालेज्या न्ह्याकेगु धैग छग्‌ 

साहसया ज्या खः । प्रेमशान्तिया कृतलं झीग साहित्य छग्‌ तःधंगु ज्या जूबंग दु, छग्‌ ठोस 

उपलब्धी जग द्‌ । 
थ्वया भहत्वयात थुकथं न्ह्यःथने :-- 
१. थौंतक अभिलिखित जुड मफुगु व मदुगु झीगु भाषा व साहित्यया इतिहास दइबीग 
२. प्राचीन, माध्यमिक व आधुनिक साहित्यया धा:यात क:घाना इतिहास न्ह्य:ब्वयेग 
. नेपालभाषाया गतिविधियात फया: फतले कःघायेग 
- न्हन्हग खोज व प्रयोगयात नं इतिहासया व्याप्ति बीग 
. साहित्यिक प्रवृत्ति व प्रयोग बारे पूर्वाग्रह मतयेग्‌ 
. कतिया समालोचनात्मक व्याख्या यायेगु 
. यग चेतना व साहित्य चेतनाया समन्वय 
. न्हन्हग॒ सामग्री व स्रोतया उपयोग 
. साहित्यया परम्परायात निरूपण यानाः प्रमुख च्वमिपिनिगु रचनाया सिंहाबलोकन यायेगु 
१०.- च्वमिपिनिग नामं मखु कतिया आधारय्‌ समित कथं मल्याडून यायेगु 
११. नेपाल संबतया प्रयोग जइग्‌ 

थ्व हे आधारय्‌ मल्याइन यायेबलय्‌ नेपालभाषा व साहित्यया इतिहास छग 
ग्यसुग्यंगु सफ्‌ जक मखु झीगु भाषाया छपा: ख्वाःपाः धायेमाः । थ॒किं झीगु भाषा ब साहित्य 
गुलि जाल, गुलि च्चन्स्यात धेगु किपा जक मखु, झीग भाषा ब साहित्य ख्यःया नितिं थ्व 
छग्‌ अमूल्य योगदान जग दु । 

` ताहाच्चः, येँ । इन्द्र माली 
दिल्लागा: ५,११२० 





जिग खें 


नेपालभाषा थौं जक मखु मध्यकालं निसें हे साहित्यं सम्पन्न जुइधुंकूग 
भाषा खः । तर अथे खया नं थ्वया साहित्यिक इतिहास सम्बन्धी थौं तक गुलि नं 
प्रकाशनय्‌ वल आंशिक रुपय्‌ जक वल, छगू समयावधियात कया: वल, छगू विधा 
विशेषयात जक कया: वल । पूवंक च्चयात:गु सफ्‌ आःतक पिदंगु मदुनि । थ्व 
नेपालभाषाभाषीतय्‌गु नितिं जक मखु बहुभाषी नेपा: देया निति हे छगू विडम्बना 
खः, व्यंग खः । छम्ह नेपालभाषाया विद्यार्थीया नातां न्हापा निसें हे नेपालभाषाया 
इतिहास सम्बन्धी सफया अभाव महसुस यानाम्ह छम्ह जि नं खः । लिपा 
नेपालभाषाया प्राध्यापन हे थःगु लजगा: जूबलय्‌ ला थज्याःगु सफूया आवश्यकता 
दुगंछि अप्व: महसुस जुल । न्हापा जाँचयू पास यायेत जक नेपालभाषा साहित्यया 
इतिहास सफ मा:म्ह जितः, आः विद्यार्थीतयूत स्यने कनेत माल, छम्ह गुरुया 
इज्जत प्रतिष्ठा कायम यायेत माल । धाथेंला गुरु जुइवं तिनि नेपालभाषा मन 
तयाः ब्वनेगु सयेकेगु जुल, न्हासं चुयाः जूसां उखें थुखें सामग्रीत मालाः, थुखें उखें 
नेपालभाषाया प्राज्ञपिंथाय्‌ ब्वां वनाः न्यनेकने यानाः नेपालभाषा साहित्यया 
इतिहास नं ब्वंकेगु याना । थ्व हे क्रमय्‌ केवल नेपालभाषा साहित्यया इतिहास 
ब्वंकेगु जक मखु थुकिया पाठक्रम दयेकेगु अभिभारा क्वबीमा:म्ह छम्ह थः नं जुल । 
पाठ्यक्रम ला तयार जुल , तर ब्वनेज्वलंया धल: दयेकेगुली समस्या वल । 
पाठ्य ज्वलंया धल: आपालं ताहाः जुया नं पाठ्यक्रमयात माःगु फक्क सामग्रीत 
ताःलाके मफुत । न्यासः द॑ मयाक ताःहाकःगु साहित्यिक इतिहास दुगु भाषा, 
आपालं अन्वेषक, विद्वानत दुगु भाषा, आपालं सुसम्पन सुसंस्कृत जातिं ल्हाइगु 
भाषा खया नं थौं तक नं थ्व भाषाया छगू साहित्यिक इतिहासया सफू मदुगु 
वास्तविकतां जितः तसक हे प्याकृतिं न्यात, तसक हे हथाय्‌ मथाय्‌ चायेकल । 
अले थःम्हेस्यां सां थुखेपाखे फ॒थें चाःथे छुं याये धकाः मतिइ तया । नेपालभाषाया 
साहित्यिक इतिहास सम्बन्धी स्वदेशी विदेशी विद्वानपिनिगु न्हापा पिदने धुंकगु 
सफ लेख आदि अध्ययन याना: मेगु नं थुखे उखें माला: न्यनेकने यानाः सां 
कथंहंगु नेपालभाषा साहित्यया इतिहास सम्बन्धी छगू बःचाःधंगु सफ्‌ च्वये धैगु 
मतिइ तया । जिगु थ्व मनसुवायात मूर्त रुपय्‌ हयेगुली आपालं नेपालभाषाया 


अनुरागीत पाखें प्रेरणा, प्रोत्साहन तथा ग्वाहालि प्राप्त जुल । गुरुवर डा. 
जनकलाल वैद्यया एम.ए.या कक्षाय्‌ ब्यूगु 'साहित्यया इतिहास' विषयया न्वचुं थ्व 
विषयस च्वयेत गाक्क उत्प्रेरणा बिल । गुरुवर डा. जनकलाल वैद्य, वयूक:पाखें छु 
कायेत कृत: याइपिं विद्यार्थीपिंत गाक्कं बीम्ह, बीफुम्ह गुरु खः । अथे हे मेम्ह गुरु 
प्रा. माणिकलाल श्रेष्ठ गुम्ह जिम्ह न्हापां निसेंयाम्ह गुरु खः, वयूकःया साहित्यया 
सैद्धान्तिक ज्ञान सम्बन्धी विशद्‌ न्वचुं छुं नं कृतियात वाला: फाया: स्वयेगु जितः 
मिखा छुनाबिल, आत्मविश्वास बिल । सफ़्‌ च्वयेगु नितिं थःत माःगु ज्वलंत मुंका । 
सामग्रीत मुंकेगु क्रमय्‌ विभिन्न सफ्कूथि - केशर पुस्तकालय, राष्ट्रिय 
अभिलेखालय, आशा सफ्‌कुथि, त्रि.वि.वि. पुस्तकालय, पाटन क्याम्पस पुस्तकालय, 
पद्मकन्या क्याम्पस पुस्तकालय, विद्वानपिनिगु निजि पुस्तकालय, आदि पाखें जित: 
माःगु ज्वलंत प्राप्त जुल । अथे हे स्वदेशी विदेशी विद्वानपिं विशेषत - धर्मआदित्य 
धर्माचार्य, चित्तधर हृदय, डा. कमलप्रकाश मल्ल, डा. जनकलाल वैद्य, सत्यमोहन 
जोशी, प्रेमबहादुर कसाः, सिग्रफ़ेड लीन्हार्ड, प्रो. माणिकलाल श्रेष्ठ, काशीनथ 
तमोट, छत्रबहादुर कायष्ठ, इन्द्र माली, नर्मदेश्वर प्रधान,पं हेमराज शाक्य , 
फणिन्द्ररत्न बज्राचार्य, भुवनलाल प्रधान, डा. सुन्दरकृष्ण जोशी, हितकरवीर सिं, 
मल्ल के. सुन्दर, रे र.न. स्यस्यः, डा.चुन्दा बज्राचार्य, तुयुबहादुर महर्जन, 
तुल्सिलाल सिं आदिपिनिगु सफू, थीथी पत्रपत्रिकाय्‌ पिदंगु च्वसुं जिगु च्वज्याया 
निंतिं आपालं तिब: बिल । अथे हे जितः इतिहास च्वयेगु ज्याय्‌ थम्हं स्यूगु खं 
आपालं स्यनेकने यानादीम्ह, थःके दुगु ज्वलंत बियादीम्ह थौं मदयेधुंकम्ह श्रद्धेय 
विद्वान धनवज्र बज्राचार्य नं छम्ह खः । च्वयेगु क्रमय्‌ आपालं मेमेगु सामग्रीतय्‌गु 
आवश्यक जुलसा गुलिखय्‌ विषयलय्‌ सल्लाह साहुति नं यायेमाःगु जुल । थ्व हे 
क्रमय्‌ गुरुवर काशीनाथ तमोटं थःके दुग सामग्रीत जितः बियादिलसा छतिं हे 
उसि मचासें थम्हं खंगु चाःगु खँ नं ध्वाथुइका बियादिल । थुकथं प्राचीन 
साहित्यया इतिहास च्वज्याय्‌ जित: माःगु आपलं ग्वाहालि वयूकःपाखें चूलात । 
अथे हे नेपालभाषा एकेदमिया सदस्य - सचिव दाजु इन्द्र माली नं जितः माःग 
सामग्रीत बियादीगु, थम्हं खंगु स्यूगु खँ कनादीगु, मज्यूगु, मखुगुली न्वानादीगु 
यानाः जिगु लेखन ज्यायात परिमार्जन यायेगुली आपालं हे ग्वाहालि यानादिल । 
आधुनिक साहित्यया लेखन ज्याय्‌ वय्‌कःपाखें जित: आपालं हे ग्वाहालि चूलात । 
थुलि जक मखु लिपा थ्व सफ्‌ पिकायेत नं वयूकलं उलि हे मेहनत परिश्रम 
यानादिल । पद्मकन्या क्याम्पस नेपालभाषा विभागया हितैषी पासापिंसं नं जित: 
इलय्‌ ब्यलय्‌'आपालं अमूल्य सल्लाह साहुति बिया: जिगु च्वसा न्हयाकेबिल । 

व अथे हे नेपालभाषा ख्यःया सहृदयी विद्वान्‌ तथा साहित्यकारपिं 
फणिन्द्ररत्न बज्राचार्य, बैकुण्ठप्रसाद लाकौल, सत्यमोहन जोशी, नर्मदेश्वरमान 


प्रधान, डा. सुन्दरकृष्ण जोशी, प्रा. माणिकलाल श्रेष्ठ, हितकरवीर सिं कसाः, राजा 
शाक्य, पुष्पबहादुर चित्रकार, तुयुबहादुर महर्जन, रमेशकाजी स्थापित, सुदन खुसः, 
भूषणप्रसाद श्रेष्ठ, ज्वाला स्थापित आदिपिं पाखें नं आपालं नेपालभाषाया 
ऐतिहासिक सत्य तथ्यत सीकेगुली ग्वाहालि जुल । दाजु राजा शाक्य ला 
आशासफ्‌ कथिइ वनेबलय्‌ मा:गुतक सफ, पत्रपत्रिका पितबिया: जितः मालेज्या, 
च्वज्या यायेत अपुका ब्य॒ग॒ जक मखु, तंसक हे अमूल्य सल्लाह साहुति बिया: 
जिगु च्चज्या थासय्‌ लाकेगु कुत: यानादिल । थुकथं जिगु भाग्यं धाये ला बा 
नेपालभाषायात माया याइपि अप्व: दुगुलिं धायेला जितः प्रोत्साहन हौसला जक 
मखु मा:गु तक ग्वाहालि फुक्क थासं चूलात । खासाया पलाखं जूसां जिं च्चज्या 
न्ह्याका. यंका । भूतपूर्व नेपालभाषा केन्द्रीय विभागया नायः डा. सुन्दरकृष्ण जोशीं 
ला 'छं च्चये जक सिधयेकि न्हयाथे ताकिता याना: सां त्रि.वि.वि.पाखें झीगु 
पाठ्यांशयात मा:गु थ्व सफ्‌ पिकायेके बी 'धकाः जित: बरोबर धयादीगु । तर 
अभाग्यवश जिं वयूकःया कायकालय्‌ सफु च्वयेगु क्वचायेके मफुत । मेम्ह गुरुवर 

सत्यमोहन जोशी जिं नेपालभाषाया साहित्यया इतिहास सफ च्चया च्चंगु धइगु 
सीका: तसक॑ हे लयूताया दिल | जित: सफ्‌ याकन च्चये सिधर्यैकि धका: बरोबर 
ताकिता यानादिल । थःहे तकं कम्प्यूटर टाइप जुयाच्चंगु सन्ध्या टाइम्सया 
ज्याकृथिइ काया: ज्या च्वयेक: झाल "। बल्ल बल्ल सफ च्वयेगु क्वचाल । ला हि 
थने मफुसां नेपालभाषा साहित्यया इतिहासया 'रुपरेखा' जकसां तयार' जुल, 
'कलाय्‌' जकसां निर्माण जुल । थुकियात ला हि थना: हिष्टपुष्ट याइपिं विद्वानत 
छन्ह गथे पिमदनी धइगु आशा यासें थुकीं हे जिं सन्तोष कया । जिगु सफ 
ल्याकन पिदनेमा बांलाक पिदेनमा धैगु मनंतुना: थःगु अति व्यस्तताया बावजूद नं 
भाजु रमेशकाजी स्थापितं थःम्हेस्यां हे प्रफ तक स्वया: थःगु हे सन्ध्या टाइम्सया 


'ज्याकृथिइ कम्प्यूटर टाइप याके बियादिल । अथे हे किजा तेजनारायण नं आपालं 


मिहेनत यानाः कम्प्यूटर टाइप याना बिलसा थ्वयात भिंकेगु ज्या राजभाइ श्रेष्ठज्‌ं 
तसक' हे मन तयाः यानादिल । सफया टाइप सिधयेवं हे अग:चा मालं देगःचा 
लू थें जुइक नेपालभाषा एकेदमिं सफ पिकायेगु भाला क्वबियाः नेपालभाषा 
साहित्यय्‌ नं पृष्पेभाबं पत्रम्‌ जूसां, इतिहासया सफ्‌ पिकायेगु जिगु प्रबल 
इच्छायात साकार यानाबिल । उकि थ्व नेपालभाषा साहित्यया इतिहास सफ 
फुक्कसिगु मिहेनत परिश्रमया प्रतिफल खः, सिमा मखुसे अलःमा हे जूसां 
नेपालभाषा प्रेमितय्‌गु आकांक्षाया छगू मूर्त रुप खः | उकि थ्व सफ्‌ जिगु जक 
मखु नेपालभाषायात मतिना याइपिं, नेपालभाषायात म्हसीकेत 'कतः याइपिं 
फुक्कसिगु खः! सफ्‌ पितहयेगुली थथे जितः प्रत्यक्ष ,अप्रत्यक्ष रुपं ग्बहालि 
यानादीपिं फुक्कं उलि हे सुभायया पात्र खः, फुक्कसितं जिगु उलि हे साधुवाद दु । 





च्वय्‌ हे धायेधुन थ्व सफ्‌ जिं थःगु विद्वता न्हयब्वयेत, थःग दक्षता 
पिब्वयेत च्वयागु मखु, नेपालभाषा साहित्यय्‌ इतिहासया सफया अभावपर्ति यायेत 
च्वयागु खः, पाठय ज्वलं ताःलाकेत च्वयाग॒ खः, कन्हे नेपालभाषा साहित्यय भराय 
धंगु इतिहसाया सफ्‌ निर्माण जुइकेत त्वाथः छुनाग॒ खः । उकि थ्व सफतिइ 
नेपालभाषाया बी.ए:, एम्‌:.एया पाठयांशय दथ्याःग नेपालभाषा साहित्यया इतिहास 
सम्बन्धी विषवस्तुयात मूलतया ध्यान बिया: च्वयेगु यानागु दु । विशेष 
विद्यार्थीपिनिगु निति. हे च्वयागु जूगुलिं साहित्यिक इतिहास लेखनय साहित्यया 
सैद्धान्तिक पक्षयात दुथ्याकेगु चलन मदुसां थज्याःग विषय सम्बन्धी सफ नं 
नेपालभाषाय्‌ बांलाक मदुनिगुलिं उकि 'एकपन्थी दो काज' धा:थें साहित्यिक कति 
सम्बन्धी अध्ययन विश्लेषण यायेगु ज्याय्‌ विद्यार्थीपिंत छुँ कथं सां तिब: जइग 
ताया: साहित्यया सैद्धान्तिक पक्ष नं छुँ भचा थ्व सफतिइ दथ्याकाग द । अथे हे 
नेपालभाषा साहित्यया इतिहासयात न्हज्याकेत महत्वपूर्ण योगदान बियावंपिं तर 
थों मदयेधुंक॒पिं व्यक्तित्वपिं नं थौया विद्यार्थीपिसं छु भचासां म्हसीमा धका 
थज्या:पिं व्यक्तित्वपिनिगु निपा: प्यपा: किपा नापं प्राचीन अभिलेखया छुं नमुना नं 
थ्व सफुतिड बियागु दु । थुकथं विद्यार्थीपिनिग हे पाठ्यांशयात लक्षित याना 
च्वयागु जूगलिं थ्व सफुतिं साधारण पाठकपिनिगु नेपालभाषाया साहित्यिक 
इतिहास सम्बन्धी जिज्ञासा पूर्ति याःसां थ्व सम्बन्धी विशेष अध्ययन अन्वेषण 
याइपिं विद्वानपिनिगु लागी माःगु ज्वलं मदयेफु , मगायेफु । थुकिया नितिं क्षमा 
याचना यानाच्चना । 

अथे हे साहित्यिक इतिहासया लेखनया दृष्टिं नं थ्व सफतिइ आपालं 
कमी कमजोरी दयेफु । थुकी जम्मा साहित्यया खुग्‌ विधा - काव्य, बाखं, निबन्ध, 
नाटक, समालोचना, उपन्यास (.नेपालभाषाय्‌ थुपिं पिदंगु ईया ल्या: कथं) जक 
दुथ्याकागु दु । थौं मेमेगु विषय गथे जीवनी, यात्रा, आदि नं अलग्ग हे साहित्यिक 
विधाया रुपय्‌ मान्यता प्राप्त 'भ्राये 'धूकलसा थुकी दथ्याःग काव्य, नाटक आदिया नं 
आपालं कचामचा दयेधुंकंगु दु | अथेहे थौं धार्मिक विषयया सफ न॑ नेपालभाषाया 
छगू महत्वपू्ण पक्ष जूगु'दु। तर अथे। खया: नं थुमित द्थ्याकेगु ज्या ध्व'सफतिइ 
यायेमफुत केवल विशुद्ध साहित्यिक अफ्‌ व प्रचलित साहित्यिक बिधायात निं 
आःयात कःघायेगु ज्या ध्व' सर्फृतिइ' जूग॒ दु । इतिहास थें ज्याःग्‌ विषयलय 
गुलिखय्‌ खँ विवादस्पद जुइगु स्वाभाविक खः । तर अथे खयां नं तथ्ययात बह 
कया: फक्व सत्यया न्हूयःने थ्यंकेगु कृत: यानाग दु । थ्व सफ च्वयेग भवलय थःत 
प्राप्त जूगु ज्वलंतयूत फयांफछि कथंहंक वैज्ञानिक धंगं दथ्याकेग कतः यानाग द । 
थुमिगु सत्य व तथ्यया लिधंसाय्‌ विवेचना विश्लेषण यायेग, निष्कर्षय्‌ वयेग फक्व 
प्रयास यानागु दु । अथे हे इतिहास धइगु गबलें पूवनी मखु, क्वचाइ नं मखु, तर 








अथे खयां नं गुलिखय्‌ दुथ्याकेमाःगु घटना, दुथ्याके बहःगु कृति, त्वःफिके मज्यूपिं 


च्वमित सफूया सीमित क्षमतां याना: दुथ्याके मफुगु दुसा, गुलिखय्‌ थःगु 


अज्ञानता, अनभिज्ञतावस्‌ त्वःफ्यूग नं जुइफ । च्वमिया मूल्य निरुपण, कृतिया 
विश्लेषणय्‌ नं गुलिखय्‌ ब्वमिपिं जि नाप असहमत नं जुइफ, असन्तुष्ट नं जुइफ, 
तर थुकियात जिगु पूर्वाग्रह मनासे जिगु अज्ञानता, कमजोरी भा:पाः क्षमा यानादी 
धइगु आशा याना । थुकी मगाःगु मचा:गु, त्वःफ्यूगु बा भिंकेमाःगुलिइ विज्ञ 
पाठकपिंसं माःगु रचनात्मक सुझाव बिया: जित: मार्गदर्शन यानादी धकाः नं 
भलसा कया । अथे हे थ्व सफ्‌ च्वयाबले लिधंसा कयागु ज्वलंत फुक्क ब्वयेगु 
सम्भव मजूसां, नेपालभाषाया साहित्यिक इतिहास सम्बन्धी विशेष अध्ययन 
यायेमा:पिंत ज्याख्यलय्‌ जुइमा धइगु मनंतुना:, मुख्य मुख्यगु ज्वलंत सफूया अन्तय्‌ 
लिखँ प्वला, ग्वाहालि ज्वलंया रुपय बियागु दु । खयेत ला शोध लेखनया सिद्धान्त 
कथं क्वखँ प्वला प्रत्येक पौया क्वय्‌ हे तयेमा:गु खः, तर अथे खयांनं थुकिं. अप्व: 
थाय्‌ व ई काइगुलिं लिउने बिइगु यानागु खः । थुकिं याना: जुइगु असुविधाया 
निंतिं सहृदयी पाठकपिंके हानं छक्व: क्षमा फवनाच्चना ।इतिहास सुयागुं पेवा 
मखु, सुयागुं सृजना नं मखु । उकि इतिहास च्वमिं थः यःयःथे, न्हयाः न्हयाःथे 
च्चये मज्यू, च्वये नं दइमखु । उकि थज्यागु सफूतिइ मगाःगु मचा:गु तनेगु, 
मखुगु मज्यूगु संशोधन यायेगु, व इतिहास नाप सरोकार दुपिं फुक्कसिगु कर्तव्य 
खः, अधिकार नं खः । थ्व हे कथं थ्व सफ्‌ भराय्‌ धंगु मखुसां अलःमा नं सिमा 
भाःपाः , भराय्‌ धंक नेपालभाषा साहित्यया इतिहास धकाः नां छुना । थौँ/ थ्व सफ 
कँलाय्‌ जक जूसां थुकिइ आपालं परिमार्जन याये मानिगु दनिसां कन्हय्‌ थ्व 
सफूतिइ मगाःगु मचाःगु आदि फुक्क तनेकनेत सहृदयी विद्वानपिं गथे 
न्ह्यचिलामदी ? अले छन्हु गथे नेपालभाषा साहित्यय्‌ भराय्‌ धंगु इतिहासया सफ 
तयार मजुइ ? थ्व हे जिगु विशवास खः, थ्व हे जिगु सफ च्वयाया तातुना खः । 


प्रेमशान्ति तुलाधर 


ज्ञानेश्वर, यें । 


ने.सं. १११९, थिंलागा १४ 

नेवा: जातिया निर्माण 


नेवाःत नेपाःया स्वनिगःया आदिवासी खः । थपिं उप्वः यानाः शहरय 
बसोबास याइपिं खः । थ्व जातिया उत्पत्तिया खँ आःतक क्वःमजीनिसां थौंया 
नेवाःत छगू जाति विशेषं वःपिं मखु धइग खँय धाःसा विद्वानत सहमत जग द । 
नेवाः खँग्वःया व्यूत्पन्न कथं नेवाड > नेवाहाड > नेवा: धाःपिं मंगोल नश्लयापिं 
मनूत हे थोंया नेवाःतय्‌ आदिम पुर्खा खः । इमिसं ल्हाइग भाय हे थोंया 
नेपालभाषाया प्राचीनतम अस्तित्व खः ।' वागमती खसिया जःखः च्चंग १६५२० 
माइल ताहा:गु गा: परापूर्वकालं निसें नेपाःया केन्द्रस्थल जयाच्वंग द । थ्व हे गा 
नेवाःतय्‌ आदिम स्थल खः (आचार्य, ने.सं. १०८९ | 
लिपा विस्क विस्क॑ इलय्‌ थीथी कथं उत्तर दक्षिणपाखें विविध जातियापिं 
मनूत (किरात, शाक्य, लिच्छवी, थकरी, वज्जि, गप्ता, आभीर मल्ल आदि) दहां 
वयाः थनया न्हापाया आदिवासीनाप छस्वा छधी जयावन । थकथं थनया 
आदिवासीत नेवाड > नेवाहाड > नेंबा: धाःपिं मंगोल नश्लयापिं मनत खयाः नं 
नेपाः गालय्‌ बसोबास याइपिं फक्कसित उवलयया चलन कथं नेपा: देया नामं 
नेपाःमि, वा नेवा: धाइग जूगलिं थपिं फक्क नं नेवाः जयावन (जोशी विसं 
२०३० : ८९) । थ्व धापूयात थौंया नेवाःतय्‌गु शारीरिक बनौट, रुप रङ्गया भेद 
धर्म संस्कृतिया विविधता आदिं नं यचुक क्यं । उकि थौंया नेवाःत छग खास 
जातियापिं जक मखुसे थीथी जातिया ल्वाकःवुकः खः । थीथी थासं वाय॒ हिलाः थन 
मूवःपिनिगु समुदाय खः । थ्व समुदाय दुने च्वंपिं मनत थीथी थासं वःपिं व थीथी 
भाषा संस्कृतियापिं जूसां नेपाःगालय्‌ वयाः थन जीवन हने मासेंलि थन उवलय 
चलनचल्तिइ बयाच्चंगु जनभाषा, गुगु नेपाल देया नामं क्वकयातःगु डेपाल> 
नेवार > नेपालभाषा खः, व॒ नं अमिसं मसयेकसें मगात, बं थःत सभ्य व 
सुसंस्कृत धायेकेगु निंतिं थनया संस्कृति नं ग्रहण मयासें मगात । थ्व हे कथं 
थनया न्हापाया आदिवासी जातितयूग भाषा नेपारभाषा, नेपालभाषायात इमिसं 
मकाः भाषा कथं नालायंकल । नापं थनया मल संस्कतियात नं मंका: संस्कति 
कथ नालाकाल । कालन्तरय्‌ वनाः थनया आदिवासीत नाप छगू समुदायलय्‌ 

मूवःगुया छगू परिचय वा मंकाः चिं थ्व हे भाषा व संस्कृति जूवन । डा. 
कमलप्रकाश मल्लया धापु कथं थौं आदिवासी नेवाःतय्‌ पाखें थौंकन्हयूया नेवाःतय्‌ 
पुचलय्‌ छु तत्व ल्यंदनिसा व तत्व थ्व हे धका: धायेगु मानवशास्त्रीय, सांस्कृतिक 
सामाजिक व मेमेगु प्रामाणिक आधार छुं मदु । अथे जूसां थौंकन्हय्‌या नेवाःतयूसं 
ल्हाना वयाच्वंग॒ गुगु भाय्‌ खः, व भाय्‌ हे छगू क्वातुगु प्रामाणिक आधार जूगु दु । 
थुकि आदिवासी नेवाःत व थौंकन्हयूया नेवाःतय्‌ दथुइ छुं मखुसां निढ्ठःदेया अटुत 
सम्बन्ध दुगु खनेदु ...थ्व सम्बन्ध इतिहासया विभिन्न इलय्‌ बाय्‌ हिला: पिनें वयाः 
च्वंबःपिं छधी जूगु सह-अस्तित्वया चिं जक नं खयेफु । तर मंका: भायया थ्व 
सम्बन्धं धाःसा आदिवासी नेवाःत अवश्य नं सामाजिक व सास्कृतिक दृष्टिकोणं 
आतिथ्य व सौहार्दपूर्ण समाजया पृष्ठपोषक खः धका: यचुक क्यं । इमिके 
अनेवाःतयूत नं नेवाः यानाछूवयेगु सामाजिक संगठन, अनेवाःतयूत नं थःगु 
संस्कृतिइ थाय्‌ बीगु व नेवाः भाय्‌ ल्हाये सयेके बीगु उदारता दु धेगु स्पष्ट खनेदु 
(मल्ल, ने.सं. १०९८, घ) । आदिवासी नेवाःतयूके अनेवाःतयूत न॑ नेवा: याना: 
छवयेग्‌ सामाजिक संगठन, थनया संस्कृति ग्रहण याके बीगु सांस्कृतिक बाहुल्य, 
नेवाः भाय्‌ ल्हाये येकेगु उदारता दयेफु, तर पिनें वःपिं अनेवाःतयूसं थन वयाः 
नेवाःभाय्‌, नेवाः संस्कृति ग्रहण याःगुया मू हुनि थ्व हे जक मखु । थन च्वनाः 
म्वायेमाःगु, थनया जीवनय्‌ भ्यलयपुने माःगु बाध्यतां यानाः हे इमिसं नेवाः भाय्‌, 
नेवाः संस्कतियात नाला यंकूगु जुइमा: । 

मूल नेवाःत नेपाःगाःया मूल निवासीत खः, गुपिं क्राइष्ट्या सिबें खुस: दें 
न्यः हे थन दुगु खनेदु (रेग्मी, इ.सं. १९६०:१६) । लिच्छवितय्सं नेपाः गालय्‌ 
शासन याये न्हय: थन शासन यानाच्वंपिं थनया किरात जुजुपिंत नेपार जातिया 
जुजुपिं धकाः नालातःगु दु ।संस्कृत भाय्‌ ज्वनाः लिच्छवित नेपाः गालय्‌ दुहां वये 
न्ह्यः थन असंस्कृत भाय्‌ ल्हाइपिं मनूतयूसं वास यानाच्वंगु व थ्व गाःया बस्ती 
आपालं गांच्वः, थाय्‌, खुसि आदिया नां पर्यन्तं व हे भासं जूगुलि छुं मखुसां 
लिच्छवित वये २००।४०० द न्हयवंनिसें थ्व भाय्‌ ल्हाइपिं (किरात, नेवा, 
नेवाहाङ, नेवाल, नेवार न्हयागु धेदिसँ) दुगु खें सीदु (मल्ल, ने.सं. १०९८ : १६६) 
थुकथं इस्वी संवत्‌ शुरु जुड न्हयः हे थ्व नेपाःगालय्‌ नेवाः भाय्‌ ल्हाइपिं नेवाःत 
दयेधुंकृगु खः । थुपिं मूल नेवाःत चीनया कांसु प्रान्तया उत्तर पूर्व निसें सँदेयूया 
दक्षिणं व पूर्वं दयेकीगु अर्धवृत्त क्षेत्रं म्होतिं नं निकः दक्षिण स्वया: बाय्‌ हिला: 
नेपा: गालय्‌ बःपिं खः (डोहर्टी, १९७८ : ४३९-४४२) । थुपिं अझ पूर्वया 'दोलखा' 
जुयाः वःपिं खः (माली, ने.सं. १०९८ : १५) । थुकथं मूल नेवाःत मंगोल 
नश्लयापिं व आदिकालं निसें थन खने दयेधुंकूपिं खयां नं थौंया नेवाःत मुक्कं 
थुमिगु जक वंशज मखुसे मेमेगु जातिया नं ल्वाकःबुकः खः । थौं थ्व समुदायया 
मंकाः चिं धयागु हे नेवाः भाय्‌ खः, नेवाः संस्कृति खः व गुगुं इलय्‌ थ्व स्वनिगलय्‌ 
बसोबास याये धुंकृपिं खः । ऐतिहासिक क्रमय्‌ शुरुइ स्वनिग:या पिनेयापिंसं थ्व 
स्वनिगलय्‌ च्वंपिंत नेवाः धायेगु याःसां थुमिसं थःपिनिगु परिचय धाःसा नेवाः 
धकाः बीगु याःगु खनेमदु । अझ शासकतयूसं ला थःत किरात, लिच्छवि, वर्मन, 

मल्ल, थक्‌ आदि धका: म्हसीके बीगु याःगु दु । ख ला नेवार धइगु खँग्व: नेपाल 
संबत्‌ ७३९ (इ.सं. १७१९ अर्थात्‌ वि.सं १७७५) दॅय्‌ कस्त दातें च्वःगु 
नरपतिजयचर्या स्वरोदय ग्रन्थय्‌ उल्लेख जग खः (माली, ने.सं १०९८) थ्वयां 
लिपा गोरखाया जुजु रामशाहं स्वनिगःया नेवाःत गोरखाय्‌ बनेज्या याकेत यंकूगु . 
इस्वी सन्‌ १९६५ लिपा छयलाबुलाय्‌ वःगु खनेदु । थ्वयां लिपा येया जुजु प्रताप 
मल्लं लायूक्या अंगलय्‌ १५ ग्‌ भासं च्वकातःगु (ने.सं. ७७७) शिलापत्रय्‌ नेवार 
खँग्व: छयलातःगु दु । ने.सं. ८८८ स गोरखाया शासकतयूसं स्वनिगः त्याकाः 
सत्ता थःगु ल्हातय्‌ लाके धुंकाः स्वनिगःयापिं मनूतयूत जक नेवार धकाः धायेगुलिइ 
तीब्रता बल, अले पिनें बया: स्थायी रुपं स्वनिगलय्‌ बसोबास याःवःपिं न्ह्यागु 
जातियापिं जूसां फुक्कसितं न्हापा थें नेवाः धायेगु परम्परा तनावन (मल्ल, ने.सं. 
११११ :२) । थथे खस जुजुपिनिगु ल्हातय्‌ थनया शासन सत्ता लायेधुनेवं थनया 
प्रशासनीक भाषा खस भाषा जूवन । खस भाषा मखुपिं न्हापांनिसें नेवाः भायूयात 
थःगु भाय्‌ कथं ल्हाना वयाच्वंपिं, नेवाः संस्कृतियात थःगु संस्कृति कथं हना 
वयाच्वंपिं, गुगुं इलय्‌ स्वनिगलय्‌ बसोबास याये धुंकूपि, थीथी धर्म जातया छगू 
समुदाय (०mm) वा छगू हे जातियापिं (४०४८) मनूतयूत जक नेवाः धायेगु 
जूवन । थुकथं नेवाः जातिया जातः प्वला स्वयेगु धैगु हे नेवाःतय्‌गु जक मखु 
नेपा:या इतिहास व संस्कृति गय्‌ छधी जुल धेगु प्वला स्वयेगु खः (मल्ल : ने.सं. 
१०९८ : ड) । 

नेपालभाषाया उत्पत्ति व सम्मिश्रण 


नेपा:या ३.३७ % जनतां ल्हाइगु (२०४८ सालया जन गणना कथं) 
नेपालभाषा नेपाःया संविधान २०४७ या भाग १ उपधारा ६ कथं राष्ट्रिय भाषाया 
भवलय्‌ दथ्याकातःगु देय्या स्वंगूगु प्रशारणया भाषा जूगु दु । थौं थ्व भायूयात 
चिनिया-भोट .खल:या भोट बर्मेली कचाय्‌ लाःगु छगू असार्वनामिक, हिमाली 
पुचःया भाषाकथं वर्गीकरण यानात:गु दु । नेपालभाषा चीन सँय्‌ भाय खलक दुने 
लाःगु गु खं दक्वसिबय्‌ न्हापां भाज्‌ ब्राइन हप्तन हडसनं (ने.सं. ९२०-१०१४) ने.सं 
९४८ स सीकूगु खः। वयूकलं थःगु च्वसुइ नेपालभाषा उत्तरी मूलया खः धयादिल 
(H०९५०॥, ई. सं. 1972 :35) । छुं दे लिपा भाजु ग्रीयसनं (ई.सं. १९०८) भारतीय 


भाषा सर्वेक्षण ग्रन्थ सम्पादन यानादीबलय्‌ नेपालभाषायात चीन सँय भायया सँय्‌ 


बर्मा कचाय्‌ द॒थ्याकादिल । थुकिया भाषा वैज्ञानिक पारिवारिक स्वापूया पुष्टि भाजु 
रवर्ट शेफरं (ई.सं १९५२) नेपालभाषा ब चीन सँय च्वखँय्‌ यानादिल | वयूकलं 
पुलांगु सँय्‌ बर्मा खल:या उपसर्ग व खंग्वःया लिउ बाआखः लोप जुयावंगु कारणं 
यानाः नेपालभाषाया सम्बन्ध आसाम-वर्मा कचा नाप स्वया: उत्तर (तिब्बती) व 
पूर्वी (बर्मा व पूर्वी सीमाना) अर्थात तिब्बती बर्मी नाप दुगु क्यनादिल (डाटा, 
ई.सं. 1952 : 93) । अथे हे भाजु ग्लोभरजुं (ई.सं १९७०) ३०गू सँय्‌-बर्मा भायया 
बर्गीकरण, अर्थ व ध्वनिया सगोत्री प्रतिशतया आधारय्‌ यानादिसें भाय पुचः 
बायाबंगु मिति तकं क्यनादिल । थ्व वर्गीकरण कथं नेपालभाषायात हिमाली भाय्‌ 
पुचलय्‌ दुथ्याकाः अप्वः चेपाङ्ग भाय नाप थ्व भायूया स्वापू दुगु खे क्यनादिल । 
वयूकःया कथं ई.पूर्व १५०० दे न्हयः हे थ्व भाय्‌ चीन-सँय्‌ भाय नाप बाया 
वयेधुंकूगु खनेद्‌ । मूल नेपालभाषा भाषी म्होति नं स्वकः बाय्‌ हिला: स्वनिगलय्‌ 
दुहां वःगु खनेद्‌ | थ्व खं नेपाल मण्डलय्‌ प्राप्त २२५ गू ति अभिलेखय्‌ छयःगु 
२७५ गः ति संस्कृतेत्तर खेग्वलं सीदु । उकिइ नं लः थुइकीगु खंग्वः ईशा पूर्वया 
स्वनिगःया समाजय्‌ संयुक्त पर्याय कथं छूयलेगु याःगुलिं सीदु । थज्याःगु चीन-सँय्‌ 
भाषाया थीथी भाषाया खँग्व: तिख्‌ (चेपाङ्ग+नेवाः)- डिखू (मगः+नेवाः) खुदुल 
(नेवा:+किरात) आदि खः: । थ्व तथ्यं सीद प्राचीन नेपालभाषा नं गुगुं छगू खास 
जातिया भाय मखुसें ईशा पूर्व पाखे स्वनिगः केन्द्रय्‌ थीथी च्वापुगुं भायया स्वाना- 
भाय्‌ खः । थुकथं सँय-बर्मा मूलया च्वापुगुं भाय्‌ ल्हाइपिं छपुचः थौंकन्हय्‌या 
नेवाःत मध्ये अबलय्‌ दःवंगु मू नेवाःतय्‌ पुचः खः (तमोट, ने.सं. १११४ : पृ ५) । 
थथे हिमाली छपचः जयाच्वंग नेपाःगालय्‌ लिपा ई न्हयाःलिसे भारोपेली भाषा 
परिवारया थीथी भाषा ल्हाइपिं नं थन दुहां वयेगु जुल । फलस्वरुप थुमिगु भाषाया 

प्रभाव नं थनया भाषाय लाःवन । कालान्तरय्‌ भारोपेली भाषा परिवारया थीथी 
भाषाया खँग्वः जक नेपालभाषाय्‌ दुहांवयेग्‌ मजुसे थुकिया संरचनाय्‌ तक थुमिगु 
प्रभाव ला:वन, तिब्बती बर्मी भाषा परिवारया स्वभाव म्ह जुजु वन | 


थीथी भारोपेली भाषाया प्रभाव 


संस्कृत, प्राकृत भाषा : थीथी भाषाभाषी नेपाःगा: दुहां वयेगु भवलय्‌ ई.पू. ५४२ 
पाखे कोशल जुजु विडडभं कपिलवस्तु ध्वस्त यासेंलि व मगध जुजु अजातशत्रुं 
वैशाली गणराज्यय्‌ आक्रमण यासेंलि अनं शाक्य, कोलिय, वृजित नेपाःगालय्‌ 
दुहांवल । थुकथं हे उत्तर भारत पाखे नं लिच्छवि आदि जातित इलय्‌ व्यलय्‌ 
नेपाःगालय्‌ दुहां वयांतुं च्वन । थुपिं संस्कृत मूलया भाय्‌ मागधी, प्राकृत आदि 
भाषाभाषी खः । थूमिसं नेपाःगालय्‌ वयाः थनया संय्‌-बमां भाषी नाप जीवन हनेगु 
यासेलि नेपालभाषाय्‌ नं थूमिगु भायया प्रभाव बुलुहं बुलुहं अप्वः जुजु वल । 
प्रशस्त संस्कत, प्राकृत खँग्व: दुहांबल । सँय बर्मा व संस्कृत प्राकृत खँग्वःया पर्याय 
खँग्व: नं ब्वलना वल । ई न्हयानावंलिसे संस्कृत प्राकृत भाषाया प्रभाव 
नेपालभाषाय्‌ थुलि तक लाःवन कि चीन-संय्‌ भायया भाषिक प्रवृत्ति स्वयां नं 
भारोपेली प्रवृत्ति अप्व: खने दयावल । नेपालभाषां थ्व संस्कृत भाषाया खंग्वःयात 
थःगु पैतृक खंग्वः कथं कायेगु यात । विशेष रुपं थीथी भावात्मक खंग्वः 
नेपालभाषाय्‌ दुहांवल । संस्कृतया मुक्क प्रभावं यानाः उबलय्‌या समाजं अभिलेख 
बांड्मय जक मखु संस्कारगत विधि विधान नं फुक्क संस्कृत भाषां च्वयेगु यात । 
गुगु विधि विधानत थौं तक नं संस्कृतया माध्यमं हे ज्याय्‌ छयला वयाच्वंगु दु । 
संस्कत भायया खंँग्वः नेपालभाषाय्‌ तप्यंक दुहां वयेगु जक मजुसे संस्कृत 
भाययागु खँग्वःयात नुना: थःगु हे पहचह कथं छयलेगु नं जुल । 


मैथिली भाषा : तिरहूतया जुजु हरिसिंह देव ने.सं. ४४६ स बिस्युं वया: तीनपाटन 
सिन्धुलीस मदुसेंलि वया कला: देवलदेवी नेपा:गा: दुहांवःगु खनेदु । थथे तिरहुतया 
मनूत दुहां वसेंलि इमिगु भाषा, संस्कृतिया प्रभाव नं थन खनेदत । अभ 
तत्कालीन मल्ल जुजुपिनि इहिपा मिथिलाया राजकुमारीपिं नाप जूगु खे नं 
इतिहासय्‌ उल्लेख जूगु दु । अथे हे मल्ल जुजुपिनिगु दरवारय्‌ मैथिली पण्डित नं 
द्थ्याकातःगु आपालं खनेद्‌ । थथे मैथिली भाषाभाषीनापया नेवाःतयूगु स्वापुलिं 
नेपालभाषाय्‌ मैथिली भाषाया नं आपालं प्रभाव लात । मैथिली भाषाया प्रभाव 
नेपालभाषाय्‌ ईशवी सन्‌या १४ शदी हे खनेदये धुंकल धयागुया दसि कथं 
गोपालराज बंशावलीया भाषायात हे कायेफु । थ्व भाषां मल्लकालय्‌ नेपाःगाःया 
शासकतयूत थुलि प्रभावित यात कि थःपिंसं तकं मैथिली भाषां प्याखं च्वयेगु, म्ये 

चिनेगु यानाहल । थ्व हे कथं नेपालभाषा नाप मेगु भाषा ल्वाकछ्याना: च्वयातःगु 
प्राचीन नाटक मध्ये दकलय्‌ अप्व: मैथिली भाषा ल्वाकछयाना च्वयातःग नाटक 
लुयावःगु दु । नेपालभाषां च्वयेगु याःगुली नं आपालं मैथिली भाषाया खंग्वः, खँपु 
दुथ्याकेगु जूगु दु । मैथिली भाषा सः धकाः क्यनेगुलिइ हे तत्कालीन शासकतयूसं 
गौरव तायेकगु दु । 


फारसी भाषा : इश्वी सन्‌या १६, १७ शदीपाखे भारतय मुगल सम्राटतयगु शासन 
व्यवस्था क्वातुइ धुंकूगु व संगीत साहित्यय्‌ तसक हे नां जाये धुंकगु खनेद्‌ । 
इमिगु जीवन पद्धति नं सभ्य व तःमिगु भाःपीगु कारणं उगु ईया मल्ल जुजुपिंसं नं 


इमिगु जीवन शैलीयात अनुसरण यायेगु यात । थ्व हे कथं मुगलतयगु संगीत,. 


साहित्य, कला जक मखु, भाषा तक सयेके सीकेगु यात । इमिगु भाषा, संस्कृति, 
कलाया अनुसरण यायेगु धयागु हे सभ्य व सुसंस्कृत जुइगु तायेकल । ने.सं. ८२० 
स जुजु भूपतिन्द्र मल्लया इलय्‌ आसामया कर्णपूर कायस्थं च्वःगु फारसीपद 
प्रकाश सफ्‌ नेपालभाषां अनुवाद जूगुया मू कारण थ्व हे नं छता खः: । थ्व हे कथं 
दरवारीया भाषा, शासन पद्धतिइ माःग॒ विशेष याना: न्याय निसाफ व प्रशासन 
सम्बन्धी यक्व खँग्वः नेपालभाषाय्‌ नं दुहां वल । थौं नेपालभाषाय्‌ खनेदुगु इनाम, 
जुलुस, शहर, तलब आदि खंग्वः थुकिया नमूना खः । फारसी भाषाया बाहुल्य 
नेपालय्‌ लिपा तक ल्यनां च्वन । 


नेपाली भाषा, आदि : पश्चिम नेपालय्‌ खस राज्यया विकास यक्व न्हय: हे 
जुइधुंकूगु खःसां ई. सन्या १७ गू शदीया बच्छि फपुले धुंकाः तिनि. नेपाःगाःया 
मल्ल शासकतयूसं उपत्यकां पिनेया पहाड पहाडया राज्य नाप नं स्वापू स्वायेगु 
यात । अनं लिपा खस भाषायापिंत लायुकलिइ सःतेगु जुल । अथे हे राज्यया 
सीमाना सीमानाय्‌ किल्ला दयेकाः तःथाय्‌ च्वनीपिं पदाधिकारीत नं अप्वः धयाथें 
खस भायूयापिं जूगुलिं नेपालभाषाय्‌ नं खस भाषाया प्रभाव लाःवन । ने.सं ७६१ या 
मखत्वाया शिवालयया लक्ष्मीनरसिंह मल्लया अभिलेख, ने.सं ७९० या रानीपुखूया 
प्रताप मल्लया अभिलेखय्‌ च्वयातःगु नेपालभाषा ब्वनेबलय्‌ नेपाःगालय्‌ थुगु ई 
स्वया: गाक न्हूयः हे नेपाली भाषां थाय्‌ काये धुंकूगु सीदु | लिपा पृथ्वीनारायण 
शाहं नेपाःगाः त्याकुसेलि नेपाली भाषा नेपाःया प्रशासनीक भाषा जूवन । लिपा 
विस्तारं थ्व जन सम्पकंया माध्यम भाषा नं जुल । लिच्वः कथं थुकिया प्रभाव 
नेपालभाषाय्‌ न्हियान्हिथं अप्वया वन । अझ शासकतयूसं नेपाली भाय्‌ छगूयात 
जक प्रश्रय बीगु यानाः मेमेगु भाय्यात क्वत्यलेगु नीति ज्वंसेलिं थ्व भाषां 
नेपालभाषायात विस्थापित तकं यायां यंकल । नेपा:या जनगणनाया धलखय्‌ 
नेपाली भाषीतयूगु ल्या: अप्वयां वंगु नेपालभाषीतयगु जनसंख्या पाः जुजुं वंगु 
थुकिया प्रमाण खः । अथे हे नेवाः भाय्‌ ल्हाइपिंसं नं थःगु भाषाया खँग्वः दयेक 
दयेक नं नेपाली भाषाया खँग्वःयात न्हियान्हिथं अप्व: छयलेगु यानाहल । मिलेजू, 
बनेजू, सफाजु व बढेजू आदि थुकिया छुं छुं दसि खः । 

इ न्हयानार्वालसे नेवाःतय्‌गु सम्पर्क अंग्रेजी, हिन्दी आदि भाषाभाषीपिं 
नाप नं जुयावल । लिच्वः कथं थुमिगु भाषाया प्रभाव न नेपालभाषाय्‌ खनेदत । 
टुपिन, बाकस, कोट, इस्कोट, यारलिङ्ग आदि अग्रेजी भाषाया खग्वःयात 
नेपालभाषाय्‌ थःगु हे खंग्व: थे यानाः छयलेगु जूगु थुकिया दसु खः । 


थुकथं नेपालभाषाया उत्पात्त हिमाली पुचःया भाषा पाखें जूगु खयां नं 
छग जीवित भाषाया दस्‌ स्वरुप ईया हिउपा: लिसें थ्वं अनेक भाषाया प्रभाव ग्रहण 
यायां यंकल । उकि थौया नेपालभाषा छगू ल्वाकज्याःगु जाति व भाषाया प्रभावं 
विकास जूगु भाय्‌ खः (कंसाकार, ने सं ११०२ : पृ ३४) । 

नेपालभाषाया नां 


थों नेपालभाषा, नेवाः भाय्‌, नेवारभाषा, नेवारी भाषा आदि धका: 
सम्बोधन याना वयाच्वंगु थ्व भाषाया ऐतिहासिक नां नेपालभाषा हे खः धयागु खं 


प्राचीन अभिलेखं प्रमाणत जू । प्राचीन साहासनय्‌ वा अभिलेखय्‌ थ्व भाययात' 


नेपालभाषा > नेवारभाखा > डेपार भाखा > नैपालिक (नेपालीय) भाषा आदि कथं 
नं छयलातःगु दु (वैद्य, ने.सं. ११०४, : ६०) । नेपालभाषां सफ्‌ च्वयेगु ज्याया 
शुरुनिसें थ्व भाषाया नां नेपालभाषा धका: हे छयःगु खनेद्‌ । आः तक लूगु तथ्य 
कथ थ्व भाषाया ना नेपाल भाषा धकाः न्हापां प्रयोग ने.सं ५०० यागु नारद 
संहिता टीका ग्रन्थया पुष्पिका वाक्यय जूग॒ खः । 


इदमल्पधियां नृणां दुर्विज्ञेय्‌-दोदितम्‌ ॥ 
नारदीयं यदस्तांह महार्थवत्‌ ॥ 

तस्येयं लिख्यते टीका स्पष्टा नेपालभाषया । 
इमां विज्ञाय्‌ भूपाद्या श्‍चरन्तु वार्त्मना ॥ ॥ 
(बज्राचार्य, ११०७ : ११६) 


अथे हे ने.स. ५०९ या अमरकोषया टीका ग्रन्थया उपसंहार वाक्यय्‌ नं 
थ्व भाषाया नां नेपालभाषा धका: न्ह्यथनात:गु दु - 


'इति माणिक्य विरचितो-अमरकोषस्य नैपालभाषा टिप्पनी समाप्तेयं ॥ 
स्वस्ति श्री मन्नेपालिक वत्सेर ५०९ चैत्रकृष्ण त्रयोदश्यां बुधवासरे .।.' 
(नेपालभाषाया जातः, १०९१ : ९) 


थ्वहे कथं ने.सं. ५५० निसें सीदयेक सफ, सफूया समाप्ति वाक्यय्‌, 
ल्वहंपो अभिलेखय्‌ नेपालभाषाया नामं थ्व भाषा सम्बोधित जुयाच्चंगु दु । गनं 
नेपालभाषा जक गनं अतः परं नेपालभाषा अझ गनं देशभाषा धका: थ्व भाषायात 
सम्बोधन यानातःगु दु । थथे हे जुजु जयज्योति मल्लया शासनकालय्‌ ख्वप देया 
तौमधि त्वाःया देगलय्‌ च्वंगु ने.सं. ५३० सालया ल्वहं पतिइ - 
अतःपरं नेपालभाषा श्री योडस्तु सोमवासरे श्री त्रिपुरविद्या पीठिया 
द्वाररपादुका स्थापना दि जुरो (माली, ने.सं. १०९८ : १७) 

धका: नेपालभाषायात परं नेपालभाषा धकाः उल्लेख यानात:गु दु NE । अथे 
हे नेपालभाषायात देशभाषा धकाः दकलय्‌ न्हापां सम्बोधन यानातःगु अभिलेख 
जुज यक्ष मल्लया ईयागु ख्वप तौमधि त्वाःया ने.सं. ५६० यागु शिलालेखय्‌ खः । 


'देशभाषा ॥ श्री जय यक्ष मल्ल प्रभु ठाकुरसं पादस्थानया दित गजडि छसि 
पुल ट्वयका हुँ यितिन दयका जुरो' (रेग्मी इ.सं. १९६६ : ४६) 


नेपालभाषायात देशभाषा जक मखु स्वदेश भाषा धका: तक नं गुलिं गुलिं 
अभिलेखय न्हयथनात:गु लूगु दु । प्रताप मल्लया ने.सं ७७४या हनुमानध्वाखाया 
ल्वहं पतिइ - 


'अथः देशभाषा, अतः परं देशभाषा 
अथः स्वदेश भाषा' 


धयाः नेपालभाषायात सम्बोधन यानातःगु द्‌ । लिपा उत्तर मल्लकालय्‌ वनाः 
थज्याःगु प्रामाणिक दसि कन आपा: खने दत । अभिलेख तथा कोष, टीका, 
ज्योतिष, चिकित्सा, अवदान, बाखं आदि विविध बिषयया ग्रन्थय्‌ न्हापांगु वाक्यय्‌, 
दकलय्‌ लिपा बा खया प्रसङ़्य्‌ थ्व भाययात नेपालभाषा, तेवारभाषा धका: 
सम्बोधन यानातःगु, प्रामाणिक दसि ,आपालं लूगु दु । थुकथं देशया नां कवकया 
नेपालभाषा धकाः सुशोभित जुइगु सौभाग्य प्राचीनकालं निसें थ्व भाषायात 
चूलाःगु दु । थज्याःगु हे तथ्ययात मनन्‌ यानाः इतिहास संशोधन मण्डल, 
डिल्लीरमण रेग्मी, योगी नरहरि, हेमराज शाक्य आदिपिंसं संकलन याना: 
पिकयादीगु सहासनय्‌, वीर पुस्तकालय नं पिकाःगु सहासनय्‌ थ्व भाषायात 
नेपालभाषा हे च्वयेगु याःगु दु । 

नेपाल लिपि 


चीन सॅयभाय्‌ खलःया न्यागू लिपिवद्ध दसि दुगु भाय्‌ मध्ये नेपालभाषा नं 


छगू खः । नेपाल लिपि नेपालभाषाया नितिं जक गौरवया विषय मजुसे नेपाःया 
निति हे गोरवया प्रतीक जूगु दु । नेपाः देशं संयुक्त राष्ट्र संघया दुजः जुइत इनाप 
पो ब्यूबलय्‌ देया थःगु लिपि कथं रञ्जना लिपियात प्रस्तुत याःगु खः । थौंया 
परिस्थितिइ नेपालभाषा मूलतः देवानागरी लिपिं जक च्वयेगु या:सां प्राचीन इलय्‌ 
थ्व भाषायात मेमेगु लिपि नं च्वयेगु जूगु दु । प्राचीनकालं निसें हे नेवाःतयूसं 
थःपिनिगु न्हयागु ज्याखँयात नं लिपिबद्ध याना: वयाच्चंगु खनेदु, चाहे कर्मकाण्डया 
ज्याय्‌ जुइमा, चाहे वास:तास: ज्योतिषी आदिया ज्याय्‌ जुइमा । थथे नेपालभाषां 
प्राचीनकालय्‌ च्वज्याय्‌ छ्यःगु लिपि : गोलमोल, लित्तुमोल, पाचुमोल, क्वंमोल, 
हिंमोल, कुंमोल, रञ्जना, भुजिंमोल व प्रचलित लिपि खः | तर थथे तः गु कथंया 
लिपिया प्रयोग जूसां विशेष अभिलेख ग्रन्थ च्वज्याय्‌ प्रचलित, भजिंमोल व रञ्जना 
लिपि हे छयलेगु जूगु दु । लिपि विकासया भवलय्‌ भी पूर्वज लिपिकारतयूसं निता 
खं क्वातुक ज्वंगु सी दु - १). व्यावहारय्‌ छयले छिंगु, स्पष्टगु, च्वये ब्वने अःपुगु, 
२.) थःपिनिगु जातिय कला शिल्पया पहिचान जुइगु कलापूर्ण शैलीयागु । थ्व हे 
कारणं प्राचीन इलय्‌ नेपाःगालय्‌ ब्यवहारय्‌ छयलेत छिंगु अःपुगु भुजिंमोल व 
नेपाल लिपिया व्यापक प्रचलन जूगु दुसा, स्वये हे यइपुसे च्वंगु कलां छायप्यूगु 
रञ्जना लिपि धाःसा नेपाल व नेपालं पिने नं मांगलिक ज्याखँय्‌ थाय्‌ कयाः थातं 
च्वने फयाव च्चंगु दु । तर प्राचीन अभिलेखय्‌ नेपालभाषा, नेपाल संवत्‌ धकाः 
न्ह्यथनात: थें नेपाल लिपि वा रञ्जना लिपि आदिया नां न्हयथनातः गु उलि 
खनमदु । गापालराज वंशावलीया २२ (क) पतिइ, श्री भूमिगुप्तया पतिइ नेपालय्‌ 
गोलनाम अक्षर प्रवर्त्तते धका: च्वयात:गु व येया जुजु कवीन्द्र जयप्रताप मल्लया 
हनुमानध्वाखा लायूकू जःधुंया ने.सं. ७७४ या अभिलेखय्‌ दकलय्‌ न्हापां गोलमोल 
आखर धका: न्हयथनातःगु छुँ भचा खनेद्‌ । 

नेपालभाषाया लिपिया विकासक्रम बारे लिपि विशेषज्ञपिनिगु बिचा: 
धाःसा छु भचाः पाःगु खनेदु । प्रसिद्ध लिपि विशेषज्ञ शंकरमान राजवंशीया 
धापूकथं लिच्छवि लिपिया लिउ प्राचीन नेवा: लिपि लूगु खः । प्राचीन नेपाल लिपिं 

हे भुजिंमोल, कुंमोल, पाचुमोल प्रचलित लिपि छसीकथं विकास जुजुं वःगु खः । 
तर इतिहासकार डिल्लीरमण रेग्मी, लिपि विशेषज्ञ हेमराज शाक्यपिंसं धा:सा 
उत्तर लिच्छवि लिपिया लिउ गोलमोल, भुजिंमोल, लुयाः तिनि रञ्जना व नेपाल 
लिपि लूगु खं न्हयथनादीगु दु । अथे हे गुलि गुलिस्यां कूटिला लिपिया स्वंगू कचा 
मध्ये नेपाल लिपि नं छगू खः (पाठक, ई.सं. १९६९: ७६-८१) व थ्व छसी कथं 
रञ्जना, भुजिंमोल, व प्रचलित जुया: पिदंगु खः धयात:गु दु । प्रो. मोहनराज 
शर्माया धापू कथं थुपिं फुक्क छगू हे लिंपि खः । आखः च्वइबलय्‌ थुमिगु छयं 
(मोल) विभिन्न कथं तइगु जूगुलिं जक थुमिगु थीथी नां जूगु खः | वास्तवय्‌ 
नेपाल लिपिया बांलाक अध्ययन यायेबलय्‌ नेपाल लिपि दुने ला:गु थीथी लिपिया 
नां छुनातःगु प्रचलित, रञ्जना, भुजिंमोल आदि आखःया छयंया आकार व बान्की 
जक पाःगु खनेदु । उकि थुपिं थीथी लिपि मखुसे छगू हे लिपिया थीथी शैली खः । 
(स्थापित, ने.सं १११८ : १४-१५) 

नेपा:या लिपिया इतिहासय्‌ दकलय्‌ न्हापां लिपिया प्रयोग जूगु अभिलेख 
इ.पू २५५ या पिप्लिहवाया स्तम्भाभिलेख खः । थ्व ब्राम्ही लिपिं च्वयातःगु दु । 
थौंया देवनागरी लिपि, नेपाल लिपि आदि फक्क ब्राम्ही लिपिया हे कचामचा खः । 
इतिहासकार धनवजजं सम्पादन यानादीगु सफुलिइ दुथ्याःगु १९० गू अभिलेख 
मध्ये ५३ गू अभिलेख गुप्ता लिपिं च्वयातःगु दुसा १३७ गू अभिलेख कुटिला लिपिं 
च्वयातःगु खः । थ्व हे कूटिला लिपिया छगू कचाया रुपय्‌ नेपाल लिपि पिदन । थों 
नेपालय्‌ थ्व हे नेपाल लिपि विकास जुया: थ्वयात छ्यलीगु शैली कथं विभिन्न नां 
गथेः भूजिंमोल, लित्तुमोल, गोलमोल आदि जूवन । थुपिं लिपि मध्ये नेपालभाषाय्‌ 
दकलय्‌ अप्व: छयःगु लिपि प्रचलित नेपाल लिपि खःसा अनं लिपा भुजिंमोल व 
रञ्जना खः । प्रचलित नेपाल लिपियात नेपाल लिपि जक न॑ धायेगु या: । अथे हे 
नेपाल लिपियात नेवा: आखः नं धायेगु चलन दु । थ्व लिपिं च्वयातःगु दकलय्‌ 
पुलांगु दसु ने.सं. २८ सालया लंकावतार खः । थ्व बाहेक मेमेगु लिपि उस्त 
छयःग मद्‌ । नेपालय्‌ नेपाल लिपिया विकास तथा प्रचार यायेगुलिइ बौद्ध 
बिद्वानपिनिगु तःघंगु देन दु । भारतया नालन्दा व विक्रमशिला थें ज्वःगु उगु इया 
बौद्ध अध्ययन संस्थानय्‌ आक्रमण जुसेंलि अनया बौद्ध विद्वानत थःपिनिगु प्राचीन 
बौद्ध धर्मया थीथी ग्रन्थ ज्वनाः थुखें उखें बिस्युंबनेगु जुल । थथे हे बिस्युवनेगु 
भवलय्‌ गुलिं नेपालय्‌ नं वल । लिच्वः कथं थुमिगु पाखें नेपाल लिपिं च्वयातःगु 
सफ आपालं नेपालय्‌ नं दुहांवल । आधुनिक नेपालय्‌ नं नेपाल लिपिया प्रचार 
प्रसार तथा संरक्षण सम्बर्द्रनया ज्याय्‌ न्हापां न्हयचिउपिं बौद्ध पण्डितत खः- 
सिद्धिहर्ष, पूर्णहर्ष, मित्रानन्द आदि । वयूकःपिं पाखें हे सिल्भान लेभि थें ज्याःपिं 
पाश्चात्य विद्वानतयूत लिपिया ज्ञान हस्तान्तरण यायेगु ज्या जुल । अथे हे 
इतिहासकारपिं नयनराज पाण्डे, बाबुराम आचार्यपिंत नेपा:या इतिहास निर्माण 
यायेगु ज्याय्‌ आपालं ग्वाहालि ध्वय्‌कःपिं पाखें हे चूलागु दु । थौं नं नेपाल लिपिया 
वर्णमाला आदि दयेकाः थुकियात जनमानसय्‌ प्रचार प्रसार यायेगु ज्याय सक्रिय 
रुपं न्हयचिलादीम्ह हेमराज शाक्य नं छम्ह बौद्ध विद्वान हे खः: 

नेपाःया प्राचीन ग्रन्थय्‌ मिखा ब्वयेबलय ने. सं ६०७ जःखः व व स्वयां 

न्हयः अप्वः चलन चल्तिइ दुगु लिपि भजिंमोल खः । थग इलय तक मः भ्वंया 
चलन चल्ति मदुगुलिं भुजिंमोल आखः विशेष याना: ताडपत्रय च्वयेग जग खनेद । 
नेपालभाषाया न्हापां न्हापांया ग्रन्थ गथे- हरमेखला, नारद संहिता, गोपालराज 
वंशावली आदि भुजिंमोल लिपि च्वयातःग॒ दु । भुजिंमोल लिपिया ल्य ल्य रञ्जना 
लिपि न वयाच्वंगु खनेदु । रञ्जना लिपि विशेष यानाः धार्मिक मांगलिक ग्रन्थ 
मन्त्र आदि च्वयेगु ज्याय्‌ छयःगु खनेद्‌ । थ्व लिपिं नेपाः दने जक मांगलिक 
ज्याखंय्‌ उच्च पवित्र थाय कयाच्वंग मखसे बौद्ध धर्मया लॅ लिनाच्वंग चीन 
श्रीलंका, जापान, तिब्बत आदि देशय्‌ तक नं थ्व लिपि प्रचलित जग द । रञ्जना 
लिपिया मेगु कलात्मक रुप क्टाक्षर तथा सप्ताक्षर खः । गग छगः आखलय मेग 
आखः दतना: च्व क्वय वंका: च्वयेगु याइ । रञ्जना लिपियात व्यावहारिक लेखनय 
उस्त मछयःसां द्यःया मूर्ति दुने जीवत्यास यायेत तइगु हृदय मन्त्रया लं आख:यात 
रञ्जना लिपिं च्वयेगु थिति नेपालय्‌ आपालं दु । ने.सं ६०० लिपा नेपालभाषां 
प्रचलित नेपाल लिपियात अप्व: व्यवहारय्‌ छयलेगु यात । थुगु इलय्‌ वयाः मः 
भ्वंया आविष्कार जुड धुंकूगुलिं थ्व नेपाल लिपि अप्व: धया थें मः भ्वँतय हे च्वयेग 
जुल । उत्तर मल्लकाल तथा शाहकालया पवार्द्ध तकं थ्व लिपिं नेपाःया जनजीवनय 
तथा राजकीय ज्याखँय्‌ थाय कयाच्वंगुलिं थ्व लिपि च्चये ब्वने माःग आवश्यकता 
नं उबलय्‌ उतिक दयाच्चेन । नेपालभाषा भाषीपिंसं जक मख तत्कालीन 
नेपाःगा:या फुक्क भाषाभाषी धर्मावलम्बी नं थ्व लिपियात त्वा: हे मदयेक ने.सं 
७०० जःखः निसें कयाः ने.सं १०२० या दशक तक छयःगु खनेद्‌ । पृथ्वीनारायण 
शाहया लिपा प्रतापसिंह शाहया पालय ने.सं. ८९५ स नेपाःया ल्हासा नाप जग 
सन्धिपत्रय्‌ तक नेपालभाषा जक मख्‌ नेपाल लिपि नं छयःगु द । जुजु रणबहाद्र 
शाहया इलय्‌ तक नं घरायसी तमसुकय्‌ नेपालभाषा, नेपाल लिपि छयलाः जुजुया 
लालमोहर जक देवनागरी लिपि नेपाली भाषां तयेगु याःगु खनेदु, लिपा जज 
सुरेन्द्र विक्रमया पालय्‌ थ्यंकाः नेपालय्‌ सरकारी अड्डाखानाय्‌ नेवाः भाषां 
च्वयातःगु गुगुं भ्वंभि दसि कथं स्वीकृत जुइमख्‌ धइग पलाखं प्रचलित लिपि 
रञ्जना लिपि आदि सयेकेगुली गतिरोध हयाबिल, राजकीय भाय्‌ नेपाली भाषा व 
लिपि देवनागरी जुल । लिच्च: कथं नेपाल लिपिं देवनागरी लिपियात थाय त्वःत 
त्वःतु वनत करक्यन । नेपालभाषा नं देवनागरी लिपिं च्चयेगु जुल । अझ 
नंपालभाषायात अप्व: प्रचार प्रसारय्‌ हयेत लिपिया मोह कयाच्चनां जक मजिल 
धयागु धारणा ब्वलन । अले नेसं १०२० दशकं. निसें सीदयेक नेपाल लिपिया 
पलेसा देवनागरी लिपि छयलेगु यानाहल । तर थथे भाषा प्रचारया निंतिं नेपाल 
लिपियात त्वःतेगु याःसां धर्मआदित्य धर्माचार्यया सम्पादनय्‌ पिदंग बद्ध धर्म व 
नेपालभाषा पत्रिकांनिसें थ्वया संरक्षण संवद्धर्नया निंतिं हानं पला: ल्हवनाहल । 
पन्नाप्रसाद वैद्यं नेपाल देशया अक्षरबोध (ने.सं १०७०) सफचा पिकया: नेपाल 
-लिपिया पुनरउत्थानया अभियान न्हापां च्वयेकादिल । थ्वयां लिपा हेमराज 
शाक्यया नेपाल लिपि संग्रह (१०७१), वर्णपरिचय (१०८०), वर्ण परिचय (१०९३ 

पिदन । थ्व पला: २०१७ सालय्‌ प्रजातन्त्र लिपा झन सशक्त जुल । थौं प्राचीन 
लिपिया संरक्षण संवद्धनया निति आपालं संघ संस्थां ज्या यानाच्वंगु दु । नेपाल 
लिपि गुथि, आशा सफ्‌ कुथि, लिपिथप्‌ गुथि, आदि थुकिया दसु खः । थौया न्ह 
पुस्तां थुकियात नेपाःया प्राचीन गौरव भाःपा: सकारात्मक रुपं कयाच्वंगु दु । थौं 
थायथासय्‌ लिपि कक्षा संचालन यायेगु जक मख, नेपाललिपिं पत्रपत्रिका तकं 
पिकायेगु जगु द॒ - त्वाःदेवा, पौभाः, मत,, सगां, थप्‌ आदि नेपाल लिपिं पिदंगु 
पत्रिकात खः । अझ थौंया स्वनिगःया नगरपालिका नं नेपाल लिपियात मान्यता 
बीगु याःगुलिं थ्वया भविष्य उज्वल खनेद्‌ । 

नेपाल संवत्‌ 


नेपालभाषा, नेपाल लिपि धाये थें नेपा: देया नां उल्लेख जूगु नेपाःया छगू 
प्रचलित संवत्‌ नेपाल संवत्‌ खः । कार्तिक शुक्ल प्रतिपदा कुन्ह प्रारम्भ जुइग॒ थ्व 
संवत्‌ थ्वया थोकन्हयया दँ कथं शक सवत्‌ ८०१, विक्रम संवत्‌ ९३६ कार्तिक, 
ईस्वी संवत्‌ ८७९ अक्टोवरस शुरु जूगु खनेदु । थुकथं नेपालय्‌ प्रचलित थीथी 
संवत्‌ - विक्रम संवत्‌, ईस्वी संवत, शक संवत्‌, कलिगत संवत्‌, बुद्ध संवत्‌, आदि 
स्वया: नेपाल संवत्‌ दकलय्‌ लिपा शुरु जूगु खनेदु । थ्व संवत्‌या छयलाबुला विशेष 
रुपं स्वनिगःया मध्यकालीन तथा पूर्व आधुनिककालीन अभिलेख ग्रन्थ आदिइ 
जूगुलिं नेपाल संवत्‌या शुरु नेपाःगालय्‌ जूगु व थुकिया विकास नं मध्यकालय हे 
जूगु खनेदु । नेपाल संवत्‌ नेपालभाषां च्वयातःगु अभिलेख ग्रन्थय्‌ जक छयलातःगु 
मखु, तत्कालीन मेमेगु भाषां च्वयातःगु नेपाल मण्डलय्‌ रचना जूगु अभिलेख तथा 
विविध विषयया ग्रन्थ रचनाय्‌ नं छयलातःगु खनेद्‌ । उकिं उगु ईया नेपाःया 
साहित्य, संस्कृति, सभ्यता, कला आदिया अध्ययन अनुसन्धान यायेत नेपाल 
संवतूया ज्ञान नं मदयेक मगाः: । प्राचीन इलय्‌ नेपाल धकाः स्वनिग: विशेषयात 
जक धाइगु व थनया वासिन्दातयूत नेपा: /नेबाः, थनया भाषायात नेपालभाषा धाइ 
थें थन छयला च्चंगु संवत्‌यात नेपाल संवत्‌ धायेगु याःगु जुइमाः । 

नेपाल संवत्‌ मध्यकालय्‌ नेपाःगालय्‌ जक सीमित मजुसे भारत, चीनया 
शासकतयूसं नं छ्यःगु धयागु खँया छुं छुं दसि नं लूगु दु । चीनया मिङ वंशी जुजु 
तायि मिडं महाचीनाद्ट नामं 'ने. सं ५३५ आषाढ शुक्ल दशमी छयलाः भ्वँतया 
शासक शक्तिसिंह रामयात संस्कृत भाषां रञ्जना लिपिं फरवाना (राजआज्ञा) 
च्वयाहःगु इतिहास प्रसिद्ध जू (पेटेक १९८४:२१९) । अथे हे कोचविहारया 
(थौंकन्हय्‌ पश्चिम बंगालया छगू जिल्ला) जुजु तत्कालीन येँया जुजु प्रताप मल्लया 
ससःदाजु प्राण नारायणं नं (ने.सं ७४७-७८६) थःगु लुँयागु मुद्राय्‌ नेपाल संवत्‌ 
छ्यःगु दु (मिराशी, इ.सं. १९४१ : १) । 

नेपाल संवत्‌ नेपालय्‌ प्रचलित संवत्‌ मध्ये दकलय्‌ लिपा तिनि पिदंगु 
खयां नं इतिहासकारतयूसं थ्व संवतूया उत्पत्ति सम्बन्धी थीथी हे बिचाः प्वंकाच्वंगु 
खनेदु । नेवाःतय्‌ दकलय्‌ तःघंगु नखः म्हपुजा नं थ्व हे कार्तिक शुल्क प्रतिपदा 
कुन्हु लाइगु व नेपाल संवत्‌ नं थुकुन्हु हे शुरु जुइगु जूगुलिं नेपाल संवतूया स्वापू 

म्हपुजा नखः नाप दु धयागु आम धारणा दु । न्हूद॑या लसताय्‌ म्हपुजा न्यायेकेगु 
चलन वःगु खः धयागु धारणां थों जनमानसय्‌ क्वात्तुक थाय्‌ काये धुंकूगु दु । 
नेवाःतयूसं याइगु म्हपुजा वारे स्वर्गीय ठाकुरलाल मानन्धरया धापू कथं नेपाल 
संवत्‌ शुरु जूगु इलय्‌ पाखे, विशालनगरय्‌ लिच्छवि राजधानी जुयाच्वंथाय्‌ तसक 
मि च्यानाः शहर हे ध्वस्त जुल । अन च्वंपिं यें, यल व ख्वप नगरय्‌ च्वंवन । अले 
म्वाये खंपिंसं तःधंगु विपत्तिं न्हगु जन्म काः थें भाःपाः म्हपुजा यात अर्थात्‌ न्हू कथं 
संवत्‌ नं छयल । (तमोट, ने.सं. १११८ : २) । थ्व धापुतिइ गुलित सत्यता दु, व 
मेगु हे ख खः, तर थौं नेवाःतय्सं म्हपुजायात न्हूदॅया पर्याय कथं नालाकाये धुंकूग 
दु । थथे नेपाल संवत्यात न्हदे राष्ट्रिय पर्व कथं हनेत सःतःम्ह न्हापांम्ह विद्वान 
धर्मआदित्य धर्माचार्यं खः । वयकलं म्हपुजायात न्हृदे कथं हनेगु आहृवान 
नेपालभाषा व वुद्धधर्म पत्रिका (ने.सं. १०४८) माफत यानादीगु खः । तर थ्व 
न्हदँया शुरु सुनां याःगु खः, छाय्‌ याःगु खः धयागु खय्‌ धाःसा विद्वानतय्‌ थीथी 
विचा: खनेद्‌ । थ्व हे सन्दर्भय्‌ केशर पुस्तकालयय्‌ लुयावःगु छगू संक्षिप्त 
वंशावलीइ नेपाल संवत्‌ श्री राघवदेव वर्ष ६३ मास ६ । श्री पशुपति भट्टारके 
संवत्सर प्रवृत्ति कृता धकाः न्ह्यथनातःगु खंँपुं जुजु राघवदेवं पशुपतिया नामय्‌ 
संवत्‌ छयःगु धारणा खनेदु, अथे हे इण्डिया अफिस लाइब्रेरी, लण्डनय्‌ च्वंगु 
गोरखा बंशावलीइ ख्वपया जुजुं राजज्योतिषं पिकाःगु साइतय्‌ येया भचा खुसि व 
लखुतिर्थया हवनाय्‌ च्वंगु फि हःसा लूँ जुड धइगु भविष्यवाणी कथं हःगु फि येया 
बंजा: शंखधर साख्बालं थःथाय्‌ तयेकाः मेगु फि ख्वपय्‌ छवःगु प्रसंग वःगु दु । 
शंखधरयाथाय्‌ च्वंगु फि लूँ जूगुलिं उगु लुं येया दकव जनताया त्यासा पुलाबियाः 
पशुपतिइ शंख ज्वनातःम्ह मूर्ति तःगु खँ वःगु दु (हजरत, ई.सं. १९७० : ५०) । 
पशुपतिइ थौंकन्हय्‌ पश्चिम दक्षिण कुनय्‌ भक्ततय्‌ मूर्तिया भवलय्‌ शंख ज्वनात:म्ह 
मूर्तियात शंखधर साख्वाल खः धकाः थुइकेगु याना वयाच्चंगु दु । थुकथं जुजु 
राघवदेवया पालय्‌ थ्व हे साख्वालं जनताया त्यासा पुलाबियाः न्हूगु संवत्‌ हःगु खं 
थौं मनूतय्‌गु नुगलय्‌ हुई मफइ कथं छाप लाये धुंकूगु दु (तमोट, ने.सं. १११८:२) 
उकथं हे पञ्चाङ्ग /पात्रय्‌ नं शंखधरकुत नेपाल संवत्सर धकाः च्वयेगु परम्परा 
न्ह्यानाच्वंगु दु । थ्व हे कथं शंखधरया लुमन्तिइ वया किपायात न्हूदेया जुलुस 
नापं दे चाःहीकेगु चलन यानाहःगु दु । तर छम्ह उदार हृदय दुम्ह मनुखं जनताया 
त्यासा पुलाब्यूग व ऋणं मुक्त जूगु लसताय्‌ न्हगु संवत्‌ छयःगु व म्हपुजा हंगु खं 
पत्या: याये बहः जुयां नं फि लूँ जूगु रोमाञ्चकारी घटनायात धाःसा थौंया 
वैज्ञानिक युगय्‌ पत्या: याये मफइगु जूगु दु । खयेफु फि लूँ जुड थें जुइक छगू 
कल्पना हे मयाना कथं याःगु अप्रत्याशित धनलाभ जूगुलिं बा थःगुण्याय्‌ तःधंगु 
सफलता प्राप्त जूगुलिं उदार नुगःयाम्ह शंखधरं थ्व धनयात भिंगु ज्याय्‌ छयले 
कथं तत्कालीन जनताया त्यासा पुलाब्यूगु नं जुइफ्‌ । 


गोरखा वंशावलिइ न्ह्यथनात:गु किवदन्ति बाहेक इतिहासकारतयूसं नं 
नेपाल संवत्‌या शुरुवात सम्बन्धी थःथःगु कथं धारणा, परिकल्पना व्यक्त याना 

वयाच्वंगु दु । डिल्लीरमण रेग्मीज्‌ लिच्छवि वंशं ठकुरी बंशय्‌ शासन परिवर्तन 
जूगुलिं थ्व संवत्‌ न्हयाःगु जुइ धकाः अनुमान यानादीगु दुसा संशोधन मण्डलया 
इतिहासकारतयूसं नांजाःम्ह ज्योतिषाचार्य बटेश्वरया जन्म सालया लुमन्तिइ थ्व 
संवत्‌ न्हयाकूगुला मखु ला धका: शंका न्हयथंगु दु । अथे हे नांजा:म्ह इतिहासकार 
सिल्भान लेभिं थ्व संवत्‌ नेपाल सँदेयया शासनं मुक्त जूगु लुमन्तिइ छयःगु 
अनुमान यानादीगु दु । तर थौं नेपाल संवत्‌या प्रणेता शंखधर साख्वा: खः धेगु 
प्रमाणित जुइधुंकूगु दु । थुकिया छगू दसि भूपतिन्द्र मल्लया ईयागु ख्वपया जेला 
त्वालय्‌ च्वंगु अथ नेपालभाषा शंख्वा संवत्‌ ८२७ वैशाखकष्णदशमी धका 
न्हयथनातःगु शिलापत्र नं खः । थ्व संवत्‌यात शंख्वा संवत्‌ नं धायेगु याःगुलिं थ्व 
संवत्‌ छयःम्ह शंखधर शंख्वा: खः धैगु खं स्पष्ट जू । थ्व हे तथ्ययात मनन याना: 
थौं श्री ५ या सरकारं शंखधर शंख्वा:यात राष्ट्रिय विभूति घोषित यायेधुंकूगु दु । 
थुकथं नेपाल संवत्‌ नेपाः देयया हे छगू उपज खः । नेपाः देयूया मौलिकता 
राष्ट्रियतायात प्रतिविम्बित याइगु नेपाःया छुं नं संवत्‌ दु सा थ्व हे नेपाल संवत्‌ 


खः । उकि नेपाल संवत्‌ नेपाःया मौलिक खः, गौरव खः । 

प्राचीनकालय्‌ नेपालभाषाया थाय्‌ 


नेपालभाषाया प्राचीनता सम्बन्धी प्रामाणिक दसि मामां वनेबलय्‌ थौं 
स्वया: भित्रन्यास: दं ति न्हयः अर्थात लिच्छविकालय्‌ हे थ्व भाषा अस्तित्वय्‌ वये 
धुंकूगु खँ तत्कालीन अभिलेख यच्चुक हे क्यं । लिच्छवित नेपाःगालय्‌ ईशा पूर्व 
पाखे दुहां वये धुंकूगु खनेदुसां नेपाःया इतिहास कथं ने.सं शुरु जूगु इलंनिसें तिनि 
थुमिसं थन शासन याःगु खः । जुजु मानदेवया पालं निसें तिनि लिच्छवित 
समृद्धिशाली व प्रख्यात जुइफुगु खः । नेपाःया प्रामाणिक शिलालेख नं आः तक 
जुजु मानदेवया इलं निसें (ई.सं ४६४) यागु जक कथंछि भवःलाक लुयावःगु दु । 
थुगु ईया शिलाभिलेखं तत्कालीन नेपाःया भाषिक स्थितिया जः हवलेगूलिइ तिब: 
ब्यूगु दु । लिच्छवित उत्तर भारतं वःपिं खः । भारत छगू इलय्‌ गुप्त साम्राज्य 
सभ्यता संस्कृतिया केन्द्रविन्दु थें जुयाच्वंगुलिं थुकिं प्रभावितपिं लिच्छवि 
शासकतयूसं नं गुप्तकालीन भारतय्‌ थें नेपालय्‌ नं शिक्षा व लायुकू ज्याखॅया मू 
माध्यम भाषा संस्कृत हे यानाहःगु खनेदु । थ्व कथं लिच्छवि शासकतयूसं नं 
थःपिनिगु अभिलेखय्‌ संस्कृत भाय्‌ हे छयूलेगु यात । ई.सं.४६४ - ८७९ तकया दुने 
नेपा:गालय्‌ २०० गू ति लिच्छविकालया अभिलेख लूगु दु । थुपिं फुक्क अभिलेखय्‌ 
छ्यलातःगु भाषा संस्कृत खः । तर अभिलेखया तमाम भाषा संस्कृत जूसां खुसि, 
थाय्‌, छुं वस्तु, कर अड्डा आदिया नां न्ह्यथनीबलय्‌ संस्कृत मखुगु खँग्व: नं 
छयलेगु यानातःगु दु । थथे संस्कृत मखुगु खँग्वः उगु २०० गू ति अभिलेख दुने ` 
५० ति दः वः (तमोट, ने.सं. ११०१ : १२३) । थुपिं खँग्वः नेपालभाषाया खँग्व: खः 
धकाः भाषाविद्तयूसं . प्रमाणित याःगु दु । थथे धायेफुगुया कारण खः, थुपिं मध्ये 
गुलिं खँग्व: ला थौं तक नं व हे अर्थय्‌ व हे ध्वनिइ नेपालभाषाय्‌ छयला वयाच्वंगु 
दनिसा गुलिं गुलिं छुं ई न्ह्यः जक त्वःपयूगु खनेदु । थथे अभिलेखय्‌ लूगु असंस्कृत 
खँग्व: मध्ये ९० प्रतिशत खँग्वः थायूया नां (प्रदेश, ग्राम, पाञ्चाली, खुसि, शिखर) 
व मेगु १० गू प्रतिशत जक व्यक्ति, अधिकरण, कर, वस्तु आदिया नां वःगु दु । 
थथे लिच्छवि शासकतयूसं अभिलेखय्‌ संस्कृत भाषायात मू माध्यम कथ छूयःसां 

थाय, छुँ वस्तुया नां नेपालभाषां न्हयथनेगु याःगु व थज्याःगु अभिलेख विशेष 
यानाः थों नेवाःतयूगु मू बस्ति जुयाच्वंगु बलंबु, फंपि, यल, सतुंगः, थकवा: आदि 
थासय्‌ लूगुलि लिच्छविकालय्‌ वा व स्वयां नं न्हय: नेपालभाषा जनभाषाया रुपय 
दयेधुंकल धयागु खं स्पष्ट जू । कारण भाषा मदयेक खँग्व: जक अवश्य नं दइमखु 
व आवश्यक मजुइक संस्कृत भाषां च्वयातःगु अभिलेखय्‌ मेमेगु भाषाया खँग्वः 
छयली मखु । थुकथं ई.सं. ४७७ निसें थीथी नेवा: खँग्व: खनेदत । थज्या:गु नेवाः 
खॅग्वः ने.सं. १०७-५९२ तकया थीथी ल्वहंपतिइ, ने.सं १०३ निसें ३४९ तकया 
ताडपत्रय्‌ व ने.सं २०३ निसें ५७३ तकया सिज:पतिइ लुयावःगु दु (वैद्यः, ने.सं 
११०५:१०८) । 

नेपालभाषाया खपु नं लिच्छवि अभिलेखय्‌ गनं गनं खनेदुसां ११ शदी 
तक धयाथें अभिलेखया भाषा संस्कृत हे जुयाच्चन । आः खे वड खपु (वाक्य) । 
आः तक सीदु कथं नेपालभाषाय्‌ दकलय्‌ न्हापलाक खनेदुगु खपु धयाग्‌ ने.सं. १५९ 
यागु खः । थकिइ पण पु २०० पत्ति हन धकाः च्वयातःगु दु । थुकिया अर्थ 
पणपुराण धाःगु ध्यबा निसः लिखित पत्रय्‌ च्वया तःकथं लित बिया धाःगु खः । 
थ्वयां लिपायागु खँपु धयागु ने.सं २११ रनिन चाती ठयू माल (ऋणिं चाती धेगु कर 
पुले (?) माः धयागु खँपु खः । थ्व यलया रुद्रवर्ण महाविहारय्‌ (उकुबहाः) लुया 
वःगु खः (महर्जन, ने.सं. १११५:२९) । लिपा झिंनिगू शदी अर्थात ने.सं. २३५ निसें 
तिनि तत्कालीन अभिलेखय्‌ नेपालभाषायात बुलुहँ थाय्‌ बियाहल । 

नेपालभाषा बोलिचालिया भाषाया रुपय्‌ जक मखु लिखित भाषाया रुपय्‌ 
नं ने.सं २३५ निसें सीदयेक छूयलाबुलाय्‌ वल । ने.सं २३५ या यल उक्‌ बहाःया 
ताइपत्र आ: तक लूगुली नेपालभाषाया भाषिक पहयात तक उलेफग 
पूर्णवाक्यावलि दकलय्‌ न्हापां प्रयोग जूगु अभिलेख खः । यल उक्‌ बहाःया 
अभिलेखयां लिउ संवत्‌, तिथि व जुजुया नां न्ह्यथनात:गु व नेपालभाषाया वाक्य 
छगुलिंया स्पष्ट अर्थ ध्वाथूगु जुजु रुद्रदेवया शासनकालीन नेपाल संवत्‌ २९३ या 
सक्व बञ्जयोगिनी च्वंगु अभिलेख खः । लिपा ने.सं ४५४ स थ्यंकाः नेपालभाषाया 
तःगू वाक्य दुथ्याःगु अभिलेख नं खनेदत । येया मरुसतलय्‌ तानात:गु ने.सं. ४५४ 
या सिजःपौ नेपालभाषाया दकलय्‌ न्हापांगु तःगू क्रिया रुपावलीइ छयलात:गु 
अभिलेख खः । थ्व ताम्रपत्र छुं स्थिति सम्बन्धी सकल जनसमुदाययात सूचं बीगु 
निति च्वयातःगु खनेदु । छु थिति रिति सम्बन्धी सर्वसाधारणयात जानकारी बीगु 
निंतिं आपाः जन समूह मुनीगु खुल्ला थासय्‌ तानातःगुलिं थुगु इलय्‌ नेपालभाषा 
छगू आपाःस्यां ल्हाइगु, थूगु भाय जुड धुंकल धइगु क्यं । ईशवी संवत्‌या १४ 
शदीनिसें सीदयेक संस्कृतयां लिउ नेपालभाषा अभिलेखय्‌ थाय कयाहल । 
नेपालभाषा हे जक छूयलाः नं अभिलेख च्वयेगु जुयावल । ने.सं ५३५ या यल 
आलुक्व हितिया सिज:पौ थज्याःगु हे अभिलेखया नमूना खः । सर्वसाधारण जनतां 
हिति दयेकाः लः हायेकूगु खँ न्हयथनातःगु थ्व यलया आलुक्व हितिया सिजःपतिइ, 
हितिइ फोहर मयायेगु, हिति मस्यंकेगु निंतिं उल्लेख यानात:गु धार्मिक ख्याच्चः 
आदि नेवा: भाषां न्ह्यब्वया तःगुलिं थुगु इलय्‌ लिखित रुपय्‌ सुयातं उजं, सुयातं 

सूचं बीगु नितिं नं छयलीगु भाय्‌ जुड धुंकल धइगु स्पष्ट जू । अथे हे ने.सं ५७३ 
या ख्वप लायकया अभिलेखय्‌ राज्यं क्वाथ ज्याया सम्बन्धय्‌ देशया सकल प्रजा 
पञ्चयात राजाज्ञा थ्व भाषां न्यंकातःगुलिं नेपालभाषा थुगु इलय्‌ राज्यया 
प्रशासनीक भाषाया मान्यता तकं कायेधुंकगु खँ नं ध्वाथुइक । थुकथं सत्या दें 
मल्याक तक गनं आंशिक रुपं सा गनं पूर्ण रुपं ताडपत्र, शिलापत्र आदि च्वयेगु 
ज्याय्‌ नेपालभाषायात छयले धुंकाः सफू च्त्रयेगु ज्याय्‌ नं विस्तारं छयलाहल । थथे 
नेपालभाषायात छयलाः दकलय्‌ न्हापां रचना जूगु ग्रन्थ खः हरमेखला (ने.सं 
४९४) हरमेखला सफयां लिउ, नारद संहिता (ने.सं. ५००), अमरकोष (ने.सं. 
५०१), गोपालराज वंशावली (५०९ पाखे) आदि थीथी विषयया सफ खनेदत । 
थुकथं जुजु जयस्थिति मल्लया शासनकालं निसें सीदयेंक तत्कालीन ज्याखेयात 
माःगु सफ नेपालभाषां भाय्‌ हिलेगुया नापं देयूया महत्वपूर्ण घटना, ज्याखँया 
अभिलेख तये कथं नेपालभाषां स्वतन्त्र रुपं बंशावली, घटनावली च्वयेगु ज्या नं 
जुल । थथे निगू शदी तक धैथें नेपालभाषायात विविध शास्त्र (ज्योतिष, आयुर्वेद, 
धर्म, नीति, संगीत, वंशावली, कोश आदिया रचनाय्‌ छयलेधुका: ने.सं. ६२५ स 
भागवत्‌ पुराण थें ज्याःगु धार्मिक बाखंया रचनाय्‌ नेपालभाषायात छयलसा, जुजु 
महीन्द्र मल्लया (ने.सं. ६८०-६९६) इलय्‌ वनाः म्ये च्वयेगु थें ज्याःगु सृजनात्मक 
ज्याय्‌ नं नेपालभाषायात छयलाहल । खयेत ला महेन्द्र मल्ल स्वया: न्हय: हे रण 
मल्ल (ने.सं. ६०२-६४५) यागु नां उल्लेख जूगु कालीमाइ देवीया स्तुति सम्बन्धी 
छप्‌ म्ये लुयावःगु दु । तर थ्व म्येया बारे गनं छुं उल्लेख मजूगु व रण मल्लया 
मेगु छुं म्ये आदि गनं लूगु मदुगुलिं रण मल्लयात न्हापांम्ह नेपाल भाषाया कवि 
कथं नालेगु मजूनि । भिःन्हय्‌गगु शदी थ्यंकाः नेपालभाषायात म्ये विधाया च्वज्याय्‌ 
जक लिकुंका मतसे नाटकया रचनाय्‌ नं विस्तृत व ब्यापक रुपं छयलाहल । 
जगतप्रकाश मल्ल, सिद्धिनरसिंह मल्ल, प्रताप मल्ल आदि थें ज्याःपिं साहित्यिक 
प्रतिभातयूग उदय नं तत्कालीन नेपालभाषायात छगू स्तरीय साहित्य सम्पन्न 
भाषाया रुपय्‌ प्रतिष्ठापित जुइके बिल । 

थुकथं लिच्छविकालय्‌ संस्कृत भायूया गुगु प्रभुत्व दुगु खः, लिपा 
मल्लकालय्‌ वयाः बुलुहँ बुलुहुं म्हो जुजुं वन । संस्कृत भायया प्रयोगय्‌ नं न्हापा थें 
शुद्धता स्तरीयता कायम मजुया वन । मुक्क संस्कृतं जक कयाच्वंगु थाय्‌ 
नेपालभाषां बुलुहं बुलुहं कयायंकल । बाखं, नाटक, म्ये, वंशावली आदिया रचनाय्‌ 
मूल माध्यम कथं नेपालभाषायात नं छयलेगु यातसा ज्योतिष, आयुर्वेद, धर्मशास्त्र 
आदिया च्वज्याय्‌ ग्वाहालि माध्यम कथं छयल । अथे हे मेमेगु भाषां च्वयातःगु 
नाटकय्‌ नं नेपालभाषा प्याखंम्वःतयूत निर्देशन बीगु निति सां छयलेगु यात । 
ने.सं ६३२ या चतुरांडू नाटक थुकिया छगू दसि खः | सफ्‌ छगुलिं मूल माध्यम 
भाय्‌ संस्कृत जूगलिइ नं सफ्‌ बा अभिलेख क्वचायेका तइथाय्‌ च्वःगु मिति, 
च्वःम्हेसिया नां, च्वयागुया उद्देश्य आदि निध्वःसां नेपालभाषा कीगु चलन नं 
आपालं खनेदत । थथे हे मल्लकालय्‌ नेपालभाषा स्वनिगलय्‌ जक कयूकुना 
मच्वंसे दोलखा, रामेछाप, चित्लाङ्ग, तिष्तुङ्ग, गोरखा, तनहुँ आदि थासय्‌ नं बुलुहं 

न्यनावन । दोलखां छगू बिस्क स्वतन्त्र राज्यया रुप कासेँलि दोलखायागु न 
प्रशासनीक भाषा कथं नेपालभाषायात हे नालेगु जुल । थ्व खंया पुष्टि ने.सं ७८७ 
या शिव खत्रीया स्वम्ह फुकीया दथुइ जूगु अंशबण्डाया अभिलेख कायेफ 
(वज्राचार्य व श्रेष्ठ, वि.सं. २०३१ : १३४) । थुकथं उत्तर मल्लकालय्‌ वयाः 
नेपालभाषां तत्कालीन समाजय ब्यापक रुपं थाय्‌ काये फत । तर अथे खःसां 
उबलय्‌ जुजुपिनिगु भाषा नीति संकीर्ण मजुसे उदार खनेदु । संस्कृत, मैथिली, 
अवधी, भोजपुरी, नेपाली आदि भाषाया नं थन उतिक सम्मान जूगु खनेदु । थुगु 
इलय्‌ रचना जूगु छगू हे नाटकय्‌ तःता भाय्‌ छयलेगु यानातःगु हे थुकिया छगू 
दसु धायबह: जू । 

नेपालभाषाया प्राचीन वाड्मय 


बिशुद्ध साहित्य सृजना जुइ स्वयां न्हय: नेपालभाषाया माध्यमं आपालं 
महत्वपूर्ण बाड्मयया रचना जूगु दु, गुगु नेपालभाषाया निंतिं जक मखु नेपाःया 
नितिं हे छगू प्राचीन गौरवया विषय जूगु दु । उकि प्राचीन साहित्यया अध्ययनया 
क्रमय्‌ थुगु ईया वाङ्मययात छगू अलग्ग हे ब्व कथं ब्वनेगु आवश्यक जू । 
थन नेपालभाषाया प्राचीन वाड्मय धकाः नेपालभाषा च्वज्या 
न्ह्यासांनिसें कल्पनाया लिधंसाय्‌ च्वइगु सिर्जनात्मक तथा शुद्ध साहित्य शुरु जूगु 
तकया इलय्‌ च्वःगु अभिलेख ग्रन्थ आदिया जक अध्ययन यायेगु उचित जुड । 
नेपालभाषाया प्राचीन वाङ्मयया रचना तत्कालीन अभिरुचि आवश्यकता पूवंकेत 
व न्हपिं वइपिनिगु निंतिं लँ क्यनेत जूगु खने दुसां उगु ईया नेपा:या जीवन शैली 
विकास, निर्माणया किपा नं थ्वं ब्वयेगु याःगु दु । नेपालभाषाया प्राचीन 
वाड्मययात थुकिया स्वरुप कथं निब्वय्‌ थला: अध्ययन यायेज्यू । 


१. पत्र वाड्मय (ने.सं. १५९-४९४) 
२. ग्रन्थ वाङ्मय (ने सं. ४९४-६३८) 


१. पत्र वाङ्मय 


पत्र वाड्मय धायेबलय्‌ छपो छपौ यानाः च्वयातःगु वा छपाः छपाः यानाः 
कियातःगु ताडपत्र, शिलापत्र, ताम्रपत्र आदियात थुइकेगु जुइ । थुकियात नं 
निब्वय्‌ ब्वथले छिं - 
लिखित पत्र ( D००u९n॥tऽ) ( ने.सं १५९-४९४ ) 
उत्कीर्ण पत्र ( I८६।०१$ ) ( ने.सं. २९३-४९४) 


लिखत पत्र ( ०९७९५ ) : नेपालभाषाय्‌ वाड्मयया शुरुवात लिखत 
पत्रया रुपय्‌ जूगु दु । थ्व ऋयपत्र, पारितोषिक पत्र, वन्धकपत्र, दानपत्र, गोष्छीपत्र, 

टिप्पणी आदिया रुपय्‌ दु । थज्याःगु लिखतपत्र नेपालमण्डल दुने आपालं लुयावःग 
दु । ने.सं. १५९ या ऋयपत्र, ने.सं. २११ या बन्धकपत्रय्‌ संस्कृतया तँसा वा टिपोट 
कथं नेपालभाषायात छयलेगु जूगु दुसा ने.सं. २३५ यल उक्‌ बहा:या ताडपत्रे निसें 
स्वतन्त्र अभिव्यक्ति कथं नेपालभाषायात छयलेगु जूगु दु । ने.सं २३५या ताडपत्र 
आःतकयागु अनुसन्धान कथं दकलय्‌ न्हापालाक नेपालभाषाया वाक्य न्हयल्‌गु 
अभिलेख खः । थ्व शिवदेव संस्कार याःगु श्री मणिधरजैव महाविहारया आर्य 
संघया नियम परिभाषा सम्बन्धी गोष्छीपत्र ख॥ ताडपत्रय्‌ भुजिंमोल लिपिं 
च्वयातःगु थ्व अभिलेखया छक्‌ नमूना थथे दु - 

सिद्ध स्वस्ति । सम्वत आ ल स्ह (२३५) मार्गसिर कृष्ण 
चतुर्दश्याम । श्री ललितकमायां श्रीतेग्वल्के श्रीसिवदेवसंस्कारित । श्रीमनिधरजैव 
महाविहा रार्यसर्वसंघानां नियमपरिभाषपत्रिकेयूम । बन्धुबुविहार हावोंया चीवरि माति 
२० पदमभद्र दानभद्र पुन्नभद्र एतेषां चीवरि दस मानिका धा मा १०१०११० 
(शाक्य, ने.सं ११०० :६-७) 


(कल्याण जुइमा । ने.सं २३५ मार्ग कुष्ण चतुर्दशी । श्री ललितक्रमा, श्री 
तेग्वलया श्री शिबदेवं संस्कार याःगु श्री मणिधरजैव महाविहारया आर्य सर्वसंघया 
थ्व नियम परिभाषा सम्बन्धी पत्र खः । वन्ध विहारया हामो (प्रमुख)या चीवरया 
लागि नीगू मानिका । पदमभद्र, मुनिभद्र, दानभद्र, पूर्णभद्र थुमिगु चीवरया लागि 
भिग मानिका, वा मानिका १०।१०।१०।१०) । 


थ्व अभिलेखं उगु ईया नेपालभाषाया भाषिक स्वरुप गथे - असमापिका 
क्रिया (तँड, सेड), अभूत क्रिया, (विय, माल), लिच्छवि नाप तौल (मानिका, धामा 
पन, मंस), सँय वर्मा तथा आर्यमूल नितां भाषाया संख्यावाचक शब्द 
(सर,ड,डैयु,.दस,तृ) आदि नापं उगु ईया नीति नियम नं न्हयब्बयेगु याःगु द्‌ । 


उत्कीर्ण पत्र (115010001) : उत्कीर्ण पत्र विशेष यानाः शिलापत्र 
ताम्रपत्र आदिया रुपय्‌ छुं देगः, सतः हिति आदि निर्माण, जिर्णोद्धार जूगुया लुमन्ति 
कथं सम्बन्धित थासय्‌ तयात:गु खनेदु । नेपाःगालय्‌ आःतकया दुने लुयावःगु 
न्हापांगु उत्कीर्ण पत्र ने.सं ४० जःखःया यय्‌ जैसी देगः सतिक मञ्जुश्री मूर्तिया 
पादपीठय्‌ कियातःगु जुजु शंकरदेवया नां दुगु ल्वहं पौ खः । अथे हे नेपालभाषाया 
दकलय्‌ न्हापांगु उत्कीर्ण पत्र जुजु रुद्रदेबया (२८८ माघ-२९५ मार्ग) ने.सं २९३ या 
सक्व वज्जजोगीनीया स्तम्भाभिलेख ख:सा, नेपालभाषाया क्रियाया विविध रुपावली 
छ्यलातःगु न्हापांगु उत्कीणपत्र ने.सं. ४५४ या यॅया मरुसतलय्‌ तानात:गु सिज: पौ 
खः । वं स्वस गवल अधिक संवत न्यशस रगुपति रुद्रदेव राजा विजयपरत्व (स्वस 
= स्वंगुली, गवल= गुंग, अधिक = अप्वः, न्यश्चरस = निसः) धकाः ने.सं २९३ 
यात संकेतात्मक रुपं सक्वया स्तम्भाभिलेखय्‌ थथे संस्कृत गणना कथं साल 
न्ह्यब्वयातःगु दु ।गुगु उगु इया छगू परम्परा हे धायेमाः । 

अथे हे ४५४ मरुसतःया उत्कीर्णपत्रं नेपालभाषाया क्रियाया विविध 
रुपावली ( थिरारपंड/थिरारपं/ थिरारपा/ आदियात) न्हयब्वःगु दुसा ने.सं ५७३ 
या यक्ष मल्लया ल्बहंपति नेपालभाषाया भाषिक स्वरुप जक मखु तत्कालीन देश 
रक्षाया व्यवस्थाया नं जः हवलेगु याःगु दु । थथे सुयातं उजं सुयातं सुचं बीत नं 
जनसमुदाय मुनीगु थासय्‌ उत्कीर्ण पत्र तयेगु उगु इलय्‌ आपालं चलन दुगु 
खनेदु । थज्याःगु अभिलेख पत्रत थों नेप्राःया इतिहास निर्माणया ज्याय्‌ म्‌ वंगु 
ज्वल जूगु दु। 


२. ग्रन्थ वाड्मय 


नेपालभाषाया प्राचीन गौरव मध्ये थ्वया ग्रन्थ वाडमय नं छगू खः । 
स्वसःत्या दँ धेथें पत्र वाड्मयया रुपय्‌ नेपालभाषा प्रयोग जुइ धुका: ग्रन्थ 
वाङमयया रचनाय्‌ नं थुकिया प्रयोग जुल । नेपालय्‌ संस्कृत भाषायां ल्यू 
संख्यात्मक दृष्टिकोणं, विषय विविधताया दृष्टिकोणं दकलय्‌ अप्व: वाइमयया सफ्‌ 
दुगु भाषा नेपालभाषा खः । ने.सं ४९४ निसें नेपालभाषाय्‌ ग्रन्थ वाडमयया 
परम्परा शुरु जुल । नेपालभाषाया न्हापां न्हापांगु ग्रन्थ वाड्मयया सफू खः - 


- हरमेखला ( ने.सं ४९४ चिकित्सा तथा तन्त्रमन्त्र सम्बन्धी सफ ) 

- नारदस्मृति ( ने.सं ५०० न्यायशास्त्रया सफ) 

- अमरकोश ( ने.सं. ५०१ व ५०६ कोशया सफ) 

- गोपालराज वंशावली ( ने.सं. ५०९ पाखेया इतिहास सम्बन्धी 

सफ) आदि | 
थुकथं मध्यकालीन नेपालय्‌ वाङ्मयया रचना यायेगु ज्या छगू अभियान 

कथं न्हयाःगु खनेद्‌ । तर आः तक नेपालभाषाय्‌ गुलि नं वाड्मयया सफ्‌ लुयावःगु 
दु, अप्वः धयाथें तत्कालीन बिद्वानपिनिगु मौलिक रचना मजुसे उगु ईया मेमेगु 
भाषाया नां दंगु सफूया अनुवाद वा टीका कथं खनेदु । थुगु ईया वाड्मयया प्रमुख 
विषय थुकथं दु - 


चिकित्साशास्त्र : थौं जक मख्‌ मध्यकालीन नेपालय नं चिकित्साशास्त्र 
आपालं च्यूताः दुगु विषय कथं खनेद्‌ । थ्व हे अनुरुप मुक्कं नेपालभाषां जक 
च्वयातःगु २३ गू व संस्कृत ल्वाकछ्यानाः च्वयातःगु २९गुलिं मयाक चिकित्सा 
सम्बन्धी ग्रन्थ राष्ट्रिय अभिलेखालयय्‌ जक लुयावःगु दु (वैद्यः, ने.सं १११९ : ११) 
थ्व फुक्क ग्रन्थया रचनाकाल ने.सं ४९४ - ९९६ तक खनेदु । थीथी ल्वयूया 
लक्षण, रोग निदान यायेगु उपाय व विधि, वासः दयेकेगु' तरिका, जडिबुटीया 
परिचय, अज्याःगु जडिबुटी दइगु थाय, जडिबुटी लिकायेगु मन्त्र, वासःया अनुपात 

आदि थें ज्याःगु आपालं ज्याय्‌ ख्यलेदुगु खं थज्या:गु ग्रन्थय्‌ उल्लेख जुयाच्वंगु दु । 
अथे हे मचातयगु ल्वयूया उपचारया निंतिं वैद्यशास्त्र व ज्योतिषशास्त्र नितां छता 
याना: अले ग्रहया कारणं मचातयूत जुइगु ल्वय्‌या स्वभाव न्हयब्वया: उकिया 
उपचार विधि नापं उल्लेख यानातःगु बालग्रह दशा सम्बन्धी सफ्‌ नं लुयावःगु 
दु । थुपि ग्रन्थ मध्ये गुलि चिकित्सकतयूसं तत्कालीन प्रख्यात आयुर्वेद ग्रन्थया 
अध्ययनया नापं थःपिनिगु उपचार अनुभवं प्राप्त यानागु ज्ञानया आधारय्‌ 
च्वयातःगु दु सा गुलिं तत्कालीन प्रसिद्ध संस्कृतया सफ नेपालभाषां अनुवाद 
टीकाया रुपय्‌ च्वयातःगु दु । ने.सं ४९४या हरमेखला सफ हे थौं तकयागु 
मालेज्या कथं नेपालभाषां च्वयातःगु न्हापांगु चिकित्सा सम्बन्धी सफ जूगु दु । 
तालपत्र, भुजिमोल लिपिं च्वयातःगु थ्व तान्त्रिक चिकित्सा सम्बन्धी सफ खः । थ्व 
प्राचीन नेपालय्‌ अतिकलोकव्हाःगु ग्रन्थ खः । थुकियात ल्हययाः वासः यायेगु 
परम्परा लिपा तक न्हयानाच्वन । हरमेखला धकाः प्रतीकात्मक रुपं नां छुनातःगु 
न्हयगू अध्याय दुगु.थ्व सफुतिइ भाय्‌ हिउम्हेसिया नां मदु । मूल ग्रन्यया च्वमि 
गुंग्गु शदीया कवि माधुक खः। थ्व सफया छुं श्लोक खः - 
पत्र (क) ऊँ नम शिवाय 
डोय खिचाया जवलाया फलिस मेसाया नाम चोयाओ अर्कस्वानया शिं मेस 
छोया हेडालन मेसाया नाम चोयावे अमुक वस मानयत ॥ नाम चोयावो मेस पाजे 
थ्वते मेसा थवके यवख वस (तमोट, ने.सं. ११४:५) । 
अकस्वांया कचासिँ छवयेकाः उकि वःगु हयंग्वालं सुं मिजंनं बँय्चाः 
खिचाया जव न्हा:या लप्पाया क्वँचय्‌ थः यःम्ह मिसाया नां नापं व मिसा जिगु 
कसय्‌ वयेमा धकाः च्वल धाःसा व मिसा थःगु वसय्‌ वइ) । अथे हे प्राचीन 
चिकित्सा सम्बन्धी मेमेगु सफ्‌ नं लुयावःगु दु, गुगु थथे खनेद्‌ । 


औषधसर्वस्व बैद्यकम्‌ - ने.सं ५२० (रा.अ.) 
ज्योतिराजकरणयागु नेपालभाषा चिकित्सा - ने.सं ५४१ 
शावर मन्त्र - ने.सं ५३१ (रा.अ.) 

नेपालभाषा चिकित्सा - ने.सं ५६१ 

माधवनिदान - ने.सं ६३१ आदि 


न्यायशास्त्र : नेपालभाषाया न्हापा न्हापांगु ग्रन्थ मध्ये न्यायशास्त्रया सफ 
नं छगू खः । थज्याःगु न्यायशास्त्रया सफुलि प्राचीन इलय्‌ थौंया मुलुकी ऐनं थें 
ज्या याःगु खनेदु । नेपालभाषाय्‌ दकलय्‌ न्हापां खनेदुगु न्यायाशास्त्रया सफ ख 
नारदसंहिता गुकियात न्यायविकासिनी धका: नं थुइकेगु या: । थ्व सफ्‌ ने.सं ५०० 
स जयस्थिति मल्लया मन्त्री जयतयात तत्कालीन राजपण्डित 'माणिकं' टीका 
दयेकाब्यूगु खः । थ्व ग्रन्थ जयस्थिति मल्लं नेपालय्‌ स्थिति वन्देज न्हयाकेत 
च्वकूगु व थुकिया हे आधारय्‌ नेवा: संस्कृति ब्वलंगु खः धइगु धारणा दु । थ्व 
ग्रन्थ शब्दानुवाद जक मजुसे माःकथं टिप्पणी व उदाहरण समेत न्हयब्वयातःगु 

सब्याख्या टीका खः । थुकी हे दक्वसिवय न्हापां नेपालभाषा नां वःगु दु । भाजु 
लारिवियेरं, ताड़पत्र भुजिंमोल लिपिं 'च्वयातःगु थ्व नारद संहिता ग्रन्थया 
पाण्डुलिपियात नारद संहिता सम्बन्धी ग्रन्थ अभिलेख मध्ये दकलय्‌ पुलांग 
नालादीगु दु । थ्व सफतिं तत्कालीन भाषिक स्वरुप जक मख्‌ उगु ईया समाजया 
परिवेश, देय्या नीति नियमयात नं ब्व:गु द॒ गथे - 


शुल्कं गृहीत्वा पुण्य स्त्रीने छन्ती द्विस्ते मावहेत्‌ । अप्रयच्छस्तथा शुल्क 
मनुभूय पुमा स्त्रियमं 

बेश्या म्यसान लेबहुयाके दाम कायाव लिचो मयेया 

धास्यं प्रसडं मयाचकं हंकाले परीहाजन तंड च्याड दामली 

वियके माल्व । लेवहुसन दाम विय धास्यं यंड प्रसंग याड़ाव दाम, 

मवीस्यं वंकाले परीहाजन तड कीस्यं तकोया च्याडं मालव बेश्या मेसा (१) 


वेश्यां ल्यबःयाके दां कयाः लिपा मयः धकाः प्रसंग मयासे वन धाःसा 
त्वःते त्यन धाःसा च्याग दोब्बर दां लित बिइके मा: । ल्यवःनं दां बिये धकाः प्रसंग 
यानाः दां मबिउसे वन धाःसा, त्वःते त्यन धाःसा धयातःगुया च्यागू दोब्वर दां 
वेश्यायात बिइमा:) 


थथे वेश्यावृत्ति सम्बन्धी नें नीति नियम दुगुलिं तत्कालीन समाजय 
वेश्यावृत्तिया प्रचलन जक दुगु मखुसे, वैधानिक नं जू धयागु खँ च्वय्‌ उल्लेख जूगु 
खँप स्पष्ट ज्‌ । थ्व नारद संहिता सफयात न्याय विकासिनीया नामं देवनागरी 
लिपिं हीकाः प्रकाशनय्‌ (ने. सं. १११७) हयेधंकग द । 
शब्दकोश : कोश नं नेपालभाषाया प्राचीन अभिलेख ग्रन्थया विषय मध्ये 
छता खः मध्यकालीन नेपालय भाषा शिक्षाया अत्यन्त प्रचलित पाठ्य सफ सरह 
कोशया सर्फुलि ज्या ब्यूगु खनेद्‌ । प्राचीन कोश मध्ये खुग्‌ शदी न्हय:याम्ह 
संस्कृत कोशकार  अमारसिंहं च्वःग्‌ विश्वप्रसिद्ध ग्रन्थ नामलिड्गानुशासनम्‌या 
नेपालभाषा टीका आंपालं खनेदु गुगु थथे ख: - 
अमरकोश १, ।नि सं. ५०१), (रा.अ.) - कल्लहृदेवं थः काय छय्‌पिंत थडके 
भनं दयेकग । 
अमरकोश २. (ने.सं. ५०६) - जयस्थिति मल्लया मन्त्री जयतया काययात 
थुइकेभनं च्वयाब्यग्‌ । 
अमरकोश ४. (ने.सं. ५९१) - थुकिइ संस्कृत सिल: मल्हयसे छग: छग 
पर्याय ल्ययाः उकियात नेपालभाषां हिलातःगु दु । 


अथे हे संस्कृत मूल पाठया फसय्‌ फसय नेपालभाषा अर्थ दुगु ने.सं 
८००, ८३७, ९५० व १०३२ पूवंगु प्यंगू मेगु अमरकोश आशा सफूकथिइ 

लुयावःगु दु । थथे पुलांगु नेपालभाषाया खँग्वः सरक्षण यायेगु उद्देश्यं 
नेपालभाषाया ११ गू अमरकोश (५०१-८३१) या २७ द्रः खंग्वःया धुक्‌ भाजुपिं 
काशीनाथ तमोट व इयन अल्सपं मुंका: इन्टरनेटय्‌ तःगु दु । अमरकोश बाहेक 
मेमेगु नेपालभाषा हिउगु धनञ्जय कोश, नाममाला, (ने.सं ५९६, रा.अ) व 
स्यादन्तकोष (ने.सं ६२०, केशर पुस्तकालय) नं लुयावःगु दु । थज्याःगु सफ थौं 
नेपालभाषाया भाषिक अध्ययनया निंतिं आपालं ज्या खेलय्‌ जूगु द्‌ । 


इतिहास : नेपालभाषाया थःगु हे मौलिक विशेषता दुगु प्राचीन वाङ्मय 
मध्ये इतिहास सम्बन्धी ग्रन्थ नं खः । इतिहास सम्बन्धी नेपालभाषाया वाङ्मय 
थुकथं खनेद्‌ - 

- वंशावली 

- घटनावली टिप्पणी खं 

- विवरण व धलःपौ सम्बन्धी थीथी अभिलेख ग्रन्थ 


वंशावली : थकिइ प्रसिद्ध गोपालराज वंशावली (ने.सं ५०९ पाखे रा.अं.) 
दुथ्याः । थ्व नेपालभाषाया न्हापांगु मौलिक ग्रन्थ खः । थ्व वंशावली दकलय्‌ न्हापां 
विलायतया विद्वान सेसिल वेण्डालं ने.सं १०१८ पाखे लुइकूगु खः । उकि थ्व 
सफूयात बेंडाल वंशावली नं धायेगु याः । अथे हे थ्व सफतिइ न्हापा नेपाःया 
'गोपाल बंश'यापिं जुजुपिनिगु नां न्ह्यथनातःगुलिं थ्व सफया नां नं ...गोपाल 
वंशाबली जूगु खः । थुकीइ २५ प्रतिशत पत्र (पौ १७-२९) संस्कृतं व ७५ प्रतिशत 
(पत्र २९.६३) नेपालभाषां च्वयातःगु दु । थ्व ग्रन्थय्‌ ने.सं ५०८-५०९ तकया 
घटनाया वर्णन दु, गुगु अप्व: धया थें जयस्थिति मल्लया राजनैतिक, सामाजिक 
आर्थिक टिप्पणी सम्बन्धी जूगुलिं थ्व ग्रन्थ थुगु ई पाखे च्वःगु बंशावलिइ खः धकाः 
प्रमाणित यायेछिं । ताडपत्रय्‌ भुजिंमोल लिपिं च्वयातःगु थ्व गोपालराज 
बंशावलिइ ने.सं ६ निसें ने.सं १७७ तकया थीथी खं न्हयथनातःगु दुसां ने.सं. 
४६९ निसें ५०९ तकया घटनाया विस्तृत वर्णन यानाः: ग्रन्थ क्वचायेका तःगु दु । 
किराती जुजुपिनिगु वंशक्रम, थीथी ऐतिहासिक तथ्ययागु स्पष्ट व संक्षिप्त 
अभिव्यक्ति, उल्लेखित तथ्य शिलाभिलेख व पुरातात्विक सामाग्री पाखें प्रमाणित 
जुइफुगु हे थ्व वंशावलीया प्रमुख विशेषता खः । थ्व हे कारणं थ्व गोपालराज 
वंशावली नेपालभाषा भाषिपिंत भाषिक अध्ययनया दुष्टिकोणं जक मखु, नेपा:या 
ऐतिहासिक सांस्कृतिक अध्ययनया दृष्टिकोण नं उलि हे महत्वपूर्ण जू । थुकिइ 
न्ह्यव्वयातःगु विषय कथं थ्व ग्रन्थयात निब्वय्‌ थले छिं। 

- राज वंशावली (पत्र १७ क-३० क) 
- भूत वृत्तान्त -पत्र ३० ख-६३ ख) 


न्हापांगुलिइ जुजुपिनिगु वंश तथा सामान्य खँ दुसा लिपायागलिइ 
तत्कालीन थीथी घटनाया टिपोट यानात:गु दु । थ्व वंशावलिइ मूलतः नेपाल 

मण्डलया घटनावली दु । तर थ्व नाप स्वापू दग खें प्राचीन सिंजा, मिथिला तथा 
भारतया बयान तकया उल्लेख थुकिइ जगु दु । थुकथं मल्लकालया इतिहास 
च्वयेगु ज्याय्‌ 'गोपालराज बंशावली' छगू महत्वपूर्ण लिधंसा सफ जुइफ्‌ । दसुया 
लागि छगू थज्याःगु हे घटना न्हयब्वये - त्वखा, कपनक्वाठ भ्वन्तन काया 
कोलाक्वन । सलंक्वाठ पानपीनं पाया (टोखा व कपनक्वाठ बनेपां कब्जा यात, 
सलंक्वाथ व फर्पिङ नं नितां कब्जा यात - गोपालराज वंशावली - पौ ६९) | 


घटनावली टिप्पणी खं : मध्यकालीन नेपालय्‌ ज्योतिषी व्यवसाय जोशी, 
दैवज्ञ, गुभाःजुपिनिगु कुलायन पेशा जुयाच्चंगु खनेदु । इमिसं ब्यवसाय हनेगु 
भवलय्‌ इतिहास निर्माण यायेत तिब: जुइकथंयागु महत्वपूर्ण ज्या नं यानावंगु 
जुयाच्चन । व खः - थःपिनिगु ईया जुजु खलः आदिपिनिगु जन्म, मृत्यु, विवाह 
आदि तथा सामाजिक महत्वया घटनातयगु टिप्पणी तयेगु । थुकियात थ्यासफ नं 
धायेगु याः । अज्याःगु हे थीथी टिप्पणिइ बा थ्याससफुतिइ सामाजिक राजनैतिक 
महत्वया घटनाया टिप्पणी नापं अझ व . प्रति थःपिनिगु प्रतिक्रिया तक नं 
न्हयब्वया बंगु द॒ । आः तकया दुने ऐतिहासिक घटनावली (ने.सं १०८४) नामं 
जगतप्रकाश मल्ल, योगनरेन्द्र व पार्थिवेन्द्र मल्लपिनिगु (ने.सं ७८६-८११) 
घटनावली मुना: सफ्‌ पिदंगु दु । हन्टर नं थथे हे मल्ल जुजुपिं - प्रताप मल्ल, 
बिष्णु मल्ल, महेन्द्र मल्ल आदिपिनिगु जीवनी तथा अमिगु इया वंशावली 
घटनावली मुना: ताहाःगु सूचि न्हयब्वःगु दु ([८॥९1,1896:358) । थज्याःगु थीथी 
अभिलेख ग्रन्थयात तत्कालीन नेपालभाषाया स्वतन्त्र गद्या नमूना नाले बह: जू । 


बिवरण व धलःपौ : सफया विवरण सूचि, थी थी विषयया धलःपो 
सम्बन्धी सफ्‌ लूगु दु । नेपालभाषं च्वयातःगु थज्याःगु अभिलेख नेपा:या इतिहास 
निर्माण यायेगुलिइ छुं पायूछिगु तथ्य ज्वलं थ्व नं जुइफु । जुजु रणजित मल्लया 
क्वथा ज्वलंया धलःपौ, जुजु भुपतीन्द्र मल्ल, जितामित्र मल्ल, रणजित मल्लया 
इलय्‌ दयेकातःगु सफूया धल: अध्ययन याये बह जू । 


ज्योतिष : प्राचीन नेपालय्‌ ज्योतिष शास्त्रया दैनिक प्रयोजन दु धइगु 
खे पुलांगु म्ये नाटकया अन्तिम वाक्यय्‌ तक तिथि वार संवत्‌ न्ह्यथना तइगुलिं 
स्पष्ट जू । भिन्हयग्‌ शदी न्हयः नेपालय्‌ ज्योतिषशास्त्रया सफ, संस्कृतयागु 
बुहतजातक, भास्वति, ज्योतिराजकरणया आधारय्‌ नेपालभाषा अनुवाद टीका जक 
यानात:गु खनेद्‌ सा थ्वयां लिपा स्वतन्त्र रुपं च्वयातःगु नं खनेदत । ज्योतिष ज्या 
उगु इलय्‌ विशेष यानाः गुभाःजु, दैवज्ञ, जोशीतय्‌गु पेशा जुयाच्वंगु व इमिसं 
अनुमानया भरय्‌ मखुसे गणितया सूत्र कथं थीथी ग्रहयागु गति, उदय, अस्त, सूर्य 
ग्रहण, चन्द्र ग्रहणया समयावधि तिथि आदिया निर्धारण याइगु जुयाच्वन । ने.सं. 
७०० न्हूयः तक ज्योतिष छगू स्तरीय शास्त्र कथं ब्वलनाः लिपा फलित ज्योतिषया 
प्रभाव समाजय्‌ लायेवं ज्योतिष विद्याया स्तरीयता पाः जुजु वन । फलित 

ज्योतिषया विकासं ज्योतिष शास्त्रया स्वाप वास्तुकला, चिकित्सा शास्त्र, 
कर्मकाण्ड, संगीत, नृत्यशास्त्र नाप तकं दःवन । 
राष्ट्रिय अभिलेखालयय्‌ संरक्षित ग्रन्थ मध्ये नेपालभाषां च्वयातःगु 
ज्योतिष विषयया ग्रन्थ ३२ गू व संस्कृतं नेपालभाषाय्‌ अनुवाद टीका यानातःगु 
जक ६५ गुलिं मयाक लयावःग द॒ (वैद्यः, ने.सं १११९:१०) । सूर्य सिद्धान्त 
भास्वति, बृहज्जातक थें ज्याःगु संस्कृतया प्राचीन ज्योतिष ग्रन्थ अध्ययन याना 
तत्कालीन विद्वानपिंसं थःपिनिगु धर्म संस्कृतियात ल्वयेक नेपालभाषा टीका 
व्याख्या व अनुवाद यानावंगु खनेद्‌ । थज्याःगु ग्रन्थ खः - 
दशाफल (ने.सं. ५१९ केशर पुस्तकालय) 
भास्वतिकरण (ने.स. ५२८) (आशा सफकुथि) 
केरलीयशास्त्र (ने.सं ५२४ (रा.अ.) 
सुमती सिद्धान्त (ने.सं. ५३८) (केशर पुस्तकालय) 
भाषा ज्योतिष (ने. सं. ५४२) (रा.अ.) 
सुमतिकरण (ने.सं ६६२) (रा.अ.) 


कर्मकाण्ड, पूजाविधि सम्बन्धी : राष्ट्रिय अभिलेखालय्‌ दुगु नेपालभाषाया 
अभिलेख मध्ये दकलय्‌ अप्व: ग्रन्थ (स्वसः व पीखुगृति) थ्व हे विषय सम्बन्धी 
खनेदु । विविध कर्मकाण्ड व संस्कार विधि, यज्ञ, होम, पूजा, ब्रत, बलि, 
सिद्विसाधना, छे, चीभाः, हिति, आदिया प्रतिष्ठा शिलान्यास हे थज्याःगु सफूया 
विषयवस्तु खः । छुं नं कर्मकाण्ड संस्कार यायेबलय्‌ मद्वनेमा, विधि पूवनेमा, 
लिपायापिं सन्ततिपिंसं नं व हे कथं अनुशरण यायेमा धयागु हेतुं थज्याःगु बिधि 
विधानया सफू आपालं च्वयेगु जूगु खनेदु । तर संस्कृतयागु कर्मकाण्डया सफूया 
तुलनाय्‌ नेपालभाषाया थज्याःगु सफ्‌ तसक हे न्ह॒ग॒ खनेद्‌ । थ्व वाड्मयकालय्‌ 
छगू जक कर्मकाण्ड सम्बन्धी सफ लुयावःगु द॒ व खः दश कर्म पद्धति (ने.सं 
६१८, रा.अ.) । थ्व ख्वपया तिभय जुजुपिनिग [जुपिनिग पालय्‌ च्वःगु खः । कर्मकाण्ड 
सम्बन्धी थ्व सफ्‌ तत्कालीन इलय्‌ तसक हे प्रचलित जूगु खनेदु । थ्व सफयात 
लिपा लिपा नं ल्ह्ययेगु ज्या याःगु दु । 

थथे प्राचीनकालय्‌ आपालं विषयया वाडमयया रचना जुड धुंकाः 
नेपालभाषाय्‌ सिर्जनात्मक साहित्य ने.सं ६२५ स “भागवत्‌ पुराण' खनेदत । 
थनंलि साहित्यया धाः हे न्हयात । थथे खयां नं वाङ्मयया परम्परा न्हयानाच्वन । 
फलस्वरुप न्हापा खनेमदुगु विविध विषयया सफ, गथे :- पशुचिकित्सा, 
वास्तुशास्त्र, धनुशास्त्र, संगीतशास्त्र, नृत्यशास्त्र, वाद्यशास्त्र, गणित, रत्न परीक्षण 
आदि खनेदत । 

पशु चिकित्सा : ने.सं ७१३ निसें ने.सं ९२३ तकया दुने च्वयातःगु 
पशुचिकित्सा सम्बन्धी अभिलेख ग्रन्थ मध्ये मुक्क नेवाः भाषां च्वयातःगु जक ११ 
गू व संस्कृत नं दुध्याकातःगु १६ गू राष्ट्रिय अभिलेखालयय्‌ संकलित जुयाच्वंगु 
दु । पशुचिकित्सा सम्बन्धी गुलि नं सफ्‌ लुयावःगु दु, व फुक्कं सल, किसि थ्व 

निग जातया पशुतय्‌गु ल्वय्‌ उपचार सम्बन्धी जक दु । थुकिया कारण खः, उगु 
ईया प्रमुख सवारी साधन हे सल, किसि जूगु व दैनिक जीवनया नापं युद्ध 
आदिइ थज्याःपिं वाहनत मदयेकं मगा:गुलिं तत्कालीन जुजुपिंसं विशेष अभिरुचि 
कयाः सल किसिया चिकित्सा सम्बन्धी सफ्‌ च्वकेब्यूगु खनेद्‌ । गुगुं गुगुं सफ्‌ 
सल किसि नितां जातया वाहनतयूग ल्वय्‌, ल्वयूया प्रकार व उकिया उपचार 
विधि सम्बन्धी दक्वं खं छगू हे सफलिइ न्हयब्वयात:गु दु सा गुगुं अलग्ग अलग्ग 
हे सफलिइ च्वयात:गु दु । थज्याःगु सफ खः गज आयुर्वेद, शालिहोत्र, ग्रन्थ 
सम्मचय आदि, गुगु भारत पाखें हयाः संस्कृतयागु नेपालभाषां हीकात:गु खनेदु । 
थज्याःगु सफ्‌ च्वयेगु व अध्ययन यायेगु परम्परा भिखुगूगु शताब्दी निसें कया 

झिच्यागूगु शताब्दीइ तक नं खनेदु । पशु चिकित्सा सम्बन्धी सफूतिइ विशेषत 
विभिन्न जातया सल किसिया किपा, नापं इमिगु वाहय अंगया परिचय 
न्हयब्वयातःगु तर इमिगु आन्तरिक अंगया उपचार विधि बारे छुं उल्लेख जूगु 
मद्‌ । थज्याःगु ग्रन्थ खः - 

१) अश्‍व आयुर्वेद शास्त्र - ने.सं. ८५० 

२) अश्व लक्षणम्‌ - ने.सं ९२३ 

३) अश्व वैद्यक शास्त्र - ने.सं. ७१३ 

४) नाना ग्रन्थ सम्मुचय - ने.सं ७३८ 

५) शालिहोत्र - ने.सं ७१३ 

६) अश्व वैद्यक शास्त्रम - नें.सं ८०२ आदि । 


वास्तुशास्त्र : नेपालभाषां वास्तुशास्त्र सम्बन्धी गुलि नं सफ्‌ लुयावःगु दु, 
फुक्क धयाथें मौलिक ग्रन्थ कथं खनेदु । तर अप्व: धयाथें सफुलिइ तिथि मिति 
न्हयथनातःगु मद्‌ । अथे हे च्वमिया नां नं मदु । नेपालभाषाया वास्तुकला अप्वः 
धया थें ज्योतिष शास्त्र नाप सम्बन्धित जग॒ खनेदु । मध्यकालीन नेपालय्‌ 
वस्तकलाया आपालं विकास जूग व थौं तक वास्तुकला सम्बन्धी थीथी प्राचीन 
खॅग्वः नेवाःतयसं जक मखु नेवाः मखुपिंसं तकं छयलाच्वंगु तथ्य कथं प्राचीन 
इलय्‌ नेपालभाषाय्‌ स्तरीय वास्तुकलाया सफ्‌ दयेमाः धइगु गुगु अनुमान खः, व 
आःतक बांलाक प॒वंग मदनि । भिंच्याग॒ग शताब्दिइ रणजित मल्लया इलय्‌ 
च्वयातःगु धकाः अनुमान यानातःगु गृह निर्माण सम्बन्धी पूवंगु ग्रन्थ छगू जक 
राष्ट्रिय अभिलेखालयय्‌ लृयावःगु दु । छया नक्सा, छेँ दनेत मा:गु विभिन्न जातया 
सिँ व उकिया प्रयोजन, छया दिशा, जग स्वनेगु व साइत आदि गृह निर्माण 
सम्बन्धी प्राविधिक विषययात नं कया: च्वयात:गु थ्व छगू जक पूवंगु सफ्‌ खः । 
अथे हे वास्तुशास्त्रया मेमेगु नं पूमवंगु सफ्‌ लुयावःगु दु । आशा सफूकुथिइ नं 
थज्याग तःपा हे बास्तुकला सम्बन्धी पाण्डुलिपित संरक्षण जुयाच्चंगु दु । उकिइ छें 
दनेग साइत लिसें दिशायात तसक महत्व बिया: खं न्हयथनात:गु दु । अथे हे देगः 
दनेगु विषयया निगू सफू नं लुयावःगु दु । तर थुकी देगः दनेगु विधि व देगःया 
नक्सा जक न्हयब्वयातःगु दु । 

संगीतशास्त्र : नेपालभाषाया काव्य विधानाप सतिक लाःगु विषय 
संगीतशास्त्र खः । नेपालभाषाया प्राचीन काव्य धयागु हे गीती काव्य जूगुलिं 
प्राचीनकालय्‌ राग, ताल मदुगु काव्य, काव्य हे मजूगु खनेद्‌ । आःतकया दुने 
नेपालभाषां च्वयातःगु संगीत सम्बन्धी पुलांगु सफ्‌ मध्ये संगीत चन्द्र ग्रन्थ 
न्ह्यथनेबह जू । थ्व ख्वपयाम्ह जुजु जगतज्योति मल्ल व वयूकःया पण्डित 
वंशमणि ओभा (ने.सं. ७२६-७५३) निम्ह जानाः च्वयातःगु सफ्‌ खः | खास यानाः 
भरतया नाट्यशास्त्र व अभिनय गुप्ताया रस सिद्धान्तया सार सार खँयात जक 
कयाः नेपालभाषां अनुवाद यानाः व्याख्या यायेगु ज्या थ्व सफुली जूगु दु । भरतया 
नाट्यशास्त्रया लिधंसाय्‌ नृत्य, नाटक, अभिनय, रगमञ्च गीत, आदि बारे मूल 
संस्कृत श्लोक नापं नेपालभाषा व्याख्या यानातःगु थ्व संगीत चन्द, संगीत 
सम्बन्धी छगू तःजिगु सफ्‌ खः । अथे हे लिपा जुजु जितामित्रया इलय्‌ गायनलोचन 
नांगु संगीतया मेगु सफू नं च्वयेगु जूगु दु । थ्व खास यानाः राग रागीनीया 
परिचय, लक्षण व हालीगु ईब्यःया सैद्धान्तिक ज्ञान दुगु सफ खः । मूल पाठ 
संस्कृत भाषां च्वया: अर्थ नेपालभाषां छ्यलेगु यानातःगु दु । थ्व बाहेक संगीत 
सम्बन्धी मेगु निगू स्वंगू सफू लुयावःगु दु । तर संगीत चन्द्र सफ्‌ ति स्तरीय मजू 
(वेद्यः ने.सं ११०६) 


बाद्यशास्त्र : वाद्यवादन नेवाः जातिया प्राचीन कालं निसें तसक नां 
जाःगु शीप खयां नं थुकिया सैद्धान्तिक प्राचीन सफ्‌ तसक हे कम जक दु । 
आःतकया दुने लुयावःगु सफ्‌ खः - ताल अनुकरणम्‌, मुद्ग अनुकरणम्‌, 
पञ्चताल बाजा आदि । थ्व सफुलिइ बाजंया थीथी बोल जक बियात:गु दु । 


गणित : राष्ट्रिय अभिलेखालय गणित विषयया नेपालभाषाया टीका 
अभिलेख ग्रन्थ लिलावती नांया स्वंगू सफू लुयावःगु दु । गणीत सम्बन्धी सफूयात 
ल्याःचा शिर्षक बियातःगु आशा सफूकुथिइ नं तःगू पाण्डूलिपित लूगु दु । 


रत्न परीक्षा : बुद्ध भट्टाचार्य च्वयातःगु संस्कृतया नेपालभाषां अनुवाद 
दुगु सबत्‌ मदुगु रत्न परीक्षा सम्बन्धी निगू सफू आशा सफूकूथिइ लुयावःगु दु । 


थुपिं विषयया सफ्‌ बाहेक मेगु नं आपालं विषयया गथे - दर्शन, 
कामशास्त्र, चित्रकला, तन्त्र, प्याखं व प्याख्या विधि, नीतिशास्त्र, धन्‌विद्या आदि 
सम्बन्धी तिथि उल्लेख मजूगु सफू लुयावःगु दु । अथे हे गुलिखे महत्वपूर्णग 
वांड्मयया सफ्‌ भीगु छेँय्‌ छेंयू नं अथें हे लानाच्चंगु दयेफु । थज्याःगु सफयात 
पितहये फत धाःसा भीगु वांड्मयया लागा अज चकनीगु जुड । 

निगूगु खण्ड 


नेपालभाषा साहित्यया 


विधागत परिचय 








नेपालभाषाया न्हापांम्ह कवि जुजु महेन्द्र मल्ल 
(ने. सं. ६८० - ६९४) 


प्राचीनकालया महत्त्वपूर्ण व्यक्तित्व तथा च्वमिपिनिगु छुँ किपा 


लरे ढ़ ॥ 1 कुक हेजल आळ 1 म = न क, कक न शत य प १ का क ॥ का वा 
+ Fy a 2) | >> Mi द "डा 
| १ है (9 जी : ] मज ) || लय र | | क ५ 
नग n+ दि & ज्यु कि कु री jo ॥ १७ र छ रट b 2८ 
७. जे कु री ॥ 1 जा | जु i ना | पक" | है! 
> | F आह प्र ल 7 ग | ह ति ही छ 










- खू ` |» श्र. 
01 हु 





जुजु जयस्थिति मल्ल जुजु सिद्धिनरसिंह मल्ल जुजु प्रताप मल्ल 
(ने.सं. ५००-५१४) (ने, सं. ७२६-७८१) (ने. सं. ७४३-७९४) 





जुजु भूपतिन्द्र मल्ल जुजु पार्थिवेन्द्र मल्ल जुजु भाष्कर 


(ने. सं. ७९५-८४२) (ने. सं. ६००-८०७) (ने. सं. ८०७-८४२) 





८. | हु 1६ _ बदी न) 
आन, 


जुजु जयप्रकाश मल्ल 





जुजु राजेन्द्रविक्रम शाह 
(ने. सं. ८५५-८९०) (ने. सं. ८९८-९२६) (ने. सं. ९३७-९६७) 









प्राचीनकाल (ने.सं ६२५-९६७) 


जनभाषाया रुपय्‌ नेपालभाषा आपालं न्हय: हे खनेदये धुंकूसां साहित्यिक 
रचनाय्‌ ने.सं ६२५ निसें तिनि प्रयोग जूगु थौं तकया अनुसन्धान कथं सीदःवःगु 
दु । तर आपालं विद्वानपि ने.सं ६२५ य्‌ वयाः तिनि नेपालभाषां साहित्य सृजना 
जुल धयागु पक्षय्‌ मदु । ने.सं ६२५ य्‌ हे भागवत्‌ पुराण थें ज्याःगु मुक्क 
नेपालभाषा च्वयात:गु ४०० पौ नं मयाक दुगु गद्य साहित्यया सफ्‌ दयेधुंकूगु 
तथा विश्वया फुक्क धया थें साहित्यया शुरुवात पद्य साहित्य पाखें जूगु व 
नेपालभाषाय्‌ नं स्वयनगु, डहुने भैरव, सिलु तीर्थ थेंज्याःगु आपालं पुलां पहवःगु 
म्ये खनेदुगुलिं ने.सं. ६२५ स्वया: न्हय: हे नेपालभाषाय्‌ छुं कथंया साहित्यिक 
सृजना दयेधुंकूग जुइमा: धयागु विद्वानपिनिगु बिचाः खः । थ्व धापूयात नेपाःया 
प्राचीन ऐतिहासिक घटनां नं तिब: ब्यूगु दु । भारतया हिन्दू धर्म प्रचारक 
शंकराचार्य नेपाः दुहां वया: थनया हिन्दु जुजुयात ल्हातिइ कयाः बुद्धमार्गी 
नेपाःमितय्‌त यायेमज्यूगु यातना बिया: इमिगु सफूकुथि फुक्क छवयेका बिल 
धइगु खं न्यनेदु । डेनियल राइटया वंशावली कथं उबले बुद्धधर्मया विषयलय्‌ 
नेपालय दुगु ८४,००० गू सफू फुक मुनाः शंकराचार्य छुवयेका बिल (राइट, ७१- 
७३) थ्व खयात पुष्टि याइगु ऐतिहासिक व पुरातात्विक दसि लुइके मफुनिसां 
थज्याःगु हे सफू छवयेकेगु थें ज्याःगु मेगु नं विध्वंशकारी घट्नात जूगुया प्रमाण 
धाःसा लूगु दु । थ्व खः वंगालया सुल्तान समशुद्दिनया नेपाःगाःया विध्वंशकारी 
हमला जुजु जयस्थिति मल्ल जुजु जुड न्हय: ई.सं. १३४९ स बंगालया सुल्तान 
समशुद्धिनं थन नेपाःगालय्‌ हमला यानाः आपालं सफ्‌ च्याकूगु खें गोपालराज 
बंशावली(प॒ २ व ५२) नापं स्वयम्भूया शिलालेख (ने.सं. ४९२) व पिम्बाहाया ने.सं 
४७७ या अभिलेखय्‌ उल्लेख जूगु दु । अथें हे सिल्भान लेभिया 73 ४९३ धैगु 
सफुतिइ (पृ११६) फाडर जोसेफ द रोभाटे धैम्ह पादरी नेपालय्‌ च्वंबले थनया 
३००० ल्हाःतं च्वयातःगु सफु छवयेका बिया धका घमण्ड या:गु खे उल्लेख जूगु 
दु । अथे हे जंगबहादुरं नं थः प्रधानमन्त्री जुइधुंका, अईश्वरवादी, नास्तिकगु सफू 
धकाः वीर पुस्तकालयय्‌ च्वंगु आपालं बोद्ध ग्रन्थया सफ्‌ वाके छूवःगु थथे 

वाकेछवःग॒ गुलि सफ तत्कालीन ब्रिटिश राजदुतावासया डा राइट कयायकूगु खं 
नं व्वनेद (आचार्य, १९७१, १२३) । थथे वाके छवःगु व विध्वसकारी क्रियाकलाप 
नास जूगु सफ्‌ मध्ये नेपालभाषा च्वयातःगु नं लाःगु दइ घैगु विद्वानपिनिगु 
विशवास खः । अथे हे भारत नाप जूगु सुगौली सन्धि लिपा थनया रेजिडेण्ट 
जुयादीम्ह ब्राइन हफटन हजशनं नं थनया संस्कृत व नेपालभाषाया आपाल सफ 
मकाः ने.सं ९४४ निसें कलकत्ता छवःगु व थथे कलकत्ता छवःगु सफ मध्ये 
गुलिखे सफ विलायतया अक्सफोर्ड लाइब्रेरीइ थ्यनसा गुलिखे सफ्‌ पेरिसय्‌ थ्यन । 
हजशनं बेलायतया इण्डिया अफिसयात नं नेपा:या संस्कृति, भाषा, साहित्य धर्म 
आदि वारेया संस्कृत, नेपालभाषा, फारसी आदि भाषा च्वयातःगु थीथी 
हस्तलिखित ग्रन्थ लःल्हाःगु द्‌ । थपि हे ग्रन्थया लिधंसाय्‌ वयूकलं एस्सेज अन द 
लाड्ग्वेज, लिटरेचर एण्ड रिलिजन अफ नेपाल एण्ड तिब्बत नांगु सफूलिइ सन्‌ 
१८७४ य्‌ पिकयादिल । थौं न भीगु पुलांगु गुलिखे सफूत वंगालया एशीयाटिक 
सोसाइटी, केम्ब्रिज विशवविद्यालयया सफ॒कथि, बेलायतया है यण्डिया अफिस 
लाइब्रेरी, पेरिसया राष्ट्रिय सफुर्कथ, बेलायतया एशियालि सोसाइटी आदि थासय्‌ 
मुनाच्चंगु दनि । थुकथं गुलिखे सफ्‌ थन हे नास जुलसा गुलिखे सफ्‌ पिने वनाः 
तनावन । अथे हे राणाकालयाम्ह छम्ह नांदंम्ह संकुचितम्ह पण्डित वीर 
पुस्तकालयया आपालं नेपालभाषाया सफू लिकांका यंकूगु, नष्ट याःगु व विदेशय्‌ 
छवःगु, आपास्यां स्यूगु खं खः | तर थथे खयां नं प्राचीनता प्रमाणित याये फैगु 
मेमेगु पुलांगु सफ्‌ लुयामवःतले, नेपालभाषा साहित्या प्राचीनतायात ने.सं ६२५ 
निसें तिनि उल्लेख यायेगु उचित जुइ | तर अझ गुलिं च्वमित ला, प्राचीन बाखं 
अप्वः थें अनुवाद जूगुलिं ने.सं ६२५ या भागवत पुराणं निसें मखु ने.सं. ६९० या 
यलया तिभय जुजुपिनिगु म्यें निसें जक नेपालभाषा साहित्यया शुरूवाट जूगु 
नालेमा: धाइपिं नं दु । तर प्राचीन बाखं गुलिखय्‌ थनया लः फसय्‌ निर्माण जूगु 
दुसा, अनुवाद जूगु गुलिखय्‌ बाखं नं मुक्क अनुवाद जक मजुसे थज्याःगु बाखनय्‌ 
तत्कालीन च्वमिपिसं थनया धर्म संस्कतियात नं दुथ्याकाः थःपिनिगु सृजनात्मक 
प्रतिभाया नं परिचय ब्यूगु दु । उकि नेपालभाषा साहित्यया शुरुवाट वाखं 
साहित्यया शुरुवाट निसें जूगुयात मनासे मगाः । थ्व हे कथं नेपालभाषा 
साहित्यया प्राचीनकालया साहित्य धकाः ने.सं ६२५ निसें पृथ्वीनारायण शाहं 
नेपाल एकिकरण याये धुंकाः नं ने.सं ९६७ तकया साहित्ययात कायेगु जुइ, कारण 
ने.सं ८८८ लिपा थनया राजनैतिक हिउपा: लिसें नेपालभाषाया भाषिक 
साहित्यिक स्थितिइ नं हिउपाः वःगु दुसां ने.सं ९६७ न्हय: तक साहित्यिक 
प्रवृत्तिः उलि छु खास हिउपाः वःगु खनेमद्‌ । तर थथे खःसां राजनेतिक 
हिउपायात दृष्टिगत याना: थुगु समयावधिया साहित्ययात ईया हिसाब निब्वय्‌ 
ब्वथला: ब्वने छि । 


न्हयच्चःगु प्राचीनकाल (ने.सं ६२५-८८८) 
लिच्वःग प्राचीनकाल ने सं. ८८८-९६७) 

न्हयच्व:ग॒ प्राचीनकाल (ने.सं ६२५ -८८८) 


नेपालभाषाया साहित्यिक इतिहासय्‌ ने.सं ६२५ निसें ने.सं. ८८८ तकया 
समयावधियात न्हयच्चःगु प्राचीनकाल कथं थुइकेगु जूगु दु । नेपाःया जुजुपिनिगु 
शासन समयावधिया ल्याखं थ्व ई जुजु भुवन मल्लया इलं निसें पृथ्वीनारायण 
शाहं नेपाःगाः त्याके न्हयः तकया समयावधि लाः वः । प्राचीन नेपालभाषा 
साहित्यया अध्ययनया दृष्टिं थ्व तसक हे महत्वपूर्ण समयावधि खः । थ्व ई नेपाःया 
कला, संस्कृतिया दृष्टिकोण जक मखु, साहित्यिक उपलब्धिया दृष्टिकोण न तसक 
हे उर्वरागु ई खः । नेपालभाषा साहित्यय्‌ ला थ्व युगयात सुवर्ण युग धकाः तक 
नालात:गु दु । थ्व युगय्‌ नेपालभाषायात सम्मान व प्रतिष्ठा बिया: थ्वया साहित्य 
संरक्षण व सम्वर्द्धनया निंतिं तत्कालीन शासकतयसं तिबः जक ब्यूगु मखुसे 
थःपिंसं हे नं नेपालभाषाया साहित्य सजनाय्‌ सक्रिय रुपं ब्वति काःगु दु । फलतः 
थुगु इलय्‌ नेपालभाषाया थीथी रचनात्मक, सृजनात्मक कृति यक्व हे निर्माण 
जुइफत । थज्याःगु थीथी सृजनायात थनया धर्म, संस्कृति लिसे स्वाकाः न्हयाका 
तं यंकेगु परम्परा नं कायम जुल । थुगु ईया साहित्ययात विधागत रुपं क्वय्‌ 
ब्रियाकथं ब्वथलाः ब्वने छिं । 


१ - बाखं 
२ - म्ये 
३ - नाटक 


१ - न्हयच्वःग॒ प्राचीनकालया बाखं 


नेपालभाषाया प्राचीन साहित्यया विषय मध्ये बाखं नं छगू जूगु दु । 
नेवाःत बाखं कनेमाःपिं, बाखं न्यनेमाःपिं, बाखं ज्यायेगु कला दुपिं खः धइगु खं 
माघ लच्छियंक छेँय्‌ छँँय कनीगु स्वस्थानी बाखं, यलय्‌ बुंगद्यःया जात्राबलय्‌ 
कनीगु बुंगद्यःया बाखं, चतुर्मास प्यला कनीगु रामायण महाभारत बाखं, गुंला 


नेपालभाषा साहित्यया इतिहास / ३७ 


लच्छियंकं कनीगु बुद्ध जातक अवदान आदि धार्मिक बाखं तथा ज्याथा ज्याथिपिंसं 
कनीगु धों च्बलेचा थें ज्या:गु न्यक बाखन क्यं । 

आः तकयागु अनुसन्धान कथ नेपालभाषाया लिखित साहित्यय्‌ दकलय्‌ 
न्हापांग विधा बाखं जग॒ द्‌ । खयेत ला गुलि गुलिस्यां नेपालभाषाया प्राचीन 
बाखंयात सजनात्मक साहित्य कथं नाले मछि धकाः नं धाः । कारण थुगु इया 
अप्वः थें बाखं मेमेग भाषाया अनुवाद, टीकाया रुपय्‌ जक दु । थथे खःसां प्राचीन 
च्वमिंतयसं मेगु भाषाया वाखंयात थःगु भाषाय हिइकंगु याइवलय्‌ तप्यक 
भाषान्‌वाद जक मयासे थःपिनिगु कल्पना नं छिंथाय्‌ ज्यूथाय्‌ जिक्व स्वचाकाः 
थनया धर्म संस्कतियात ल्वयेक च्वयेगु याःगु दु | उकि प्राचीन बाखंयात 
स॒जनात्मक साहित्य मख्‌ धाये अवशय मछिं । प्राचीन वाखनं थनया जनजीवननाप 
थलि क्वात्तक स्वाप तयेधकग द कि थां थापे बाखं थनया धम सस्कातया हे छगू 
भग जुनधुकूगु ९ । 


विकास : न्हापा ने.सं ६३८ पोहेलाथ्व ८ या तन्त्राख्यान (रा अ) हे 
नेपालभाषाया न्हापांगु साहित्यिक ग्रन्थ जुयाच्चंगुली आ: वयाः भागवत्‌ पुराण 
(ने.सं ६२५ रा.अ.) दकलय्‌ न्हापांग नेपालभाषाया वाखं सफ जूवःगु दु । छुन 
ग्रन्थया प्रामाणकलाया पष्टि, लिपि, बस्त भाषा शासनावधि ज्वःलायेवं तिनि 
जइ । भिखग शदी वया: नेपालभाषाया च्वज्याय्‌ ताडपत्रया थासय्‌ म'भ्वया 
प्रचलन, भजिंम्वल लिपिया पलेसा प्रचलित लिपिया गग प्रचलन वःगु खः, थ्व 
कथं नेपालभाषा भागवत पराणय नं मःभ्वं, प्रचलित लिपिया प्रयोग जुयाच्चग 
दसा, थ्व सफया पष्पिका वाक्यय श्री श्री देवकीदेवी ठकुररिणीस्यं न्हाचका थ्व खें 
धकाः न्हयथना तःम्ह पात्रया नां मेग ने.सं. ६२७ या चांगु नारायणया भण्डारय 
दग लं सिया पतिइ नं श्रीश्री देबकीदेवी ठकररिणीनं भखाचं स्यंगु चांगु नारायण 
देगः जिर्णोद्धार याःग खं न्हयथनातःगलिं थ्व भागवत पराण ने.सं ६२५ यागु हे ख 
घेग प्रमाणित जग द । थ्व भागवत प्राण सफ संस्कतया नेपालभाषा अनुवाद 
मखुसे मक्क नेपालभाषां स्वतन्त्र रुपं च्वयातःगु गद्य कृति खः । भिनिगू स्कन्ध, 
भझिस्वंग्‌ अध्याय, दुगु थ्व तपॅगु वाखं सफूया बालाक अध्ययन अनुसन्धान 
जुइमलाःसां नेपालभाषा 'भागवत्‌ पुराण’ नेपालभाषाय्‌ लिपा खनेदुगु दशावतार 
नाटक आदि व मेमेग्‌ बाखं, प्याखंया आधारग्रन्थ थें जूगु खनेदु । 
भागवत पराण थें नेपालभाषाय्‌ मेमेग नं थ्व स्वया: पुलांगु बाख सफ 
लयावये फग आपालं सम्भावना दु, तर अथे खःसां आ:यात झीसं नेपालभाषाया 
दकलय्‌ न्हापांगु बाखं सफया रुपय्‌ भागवत्‌ पुराण यात हे माने यायेगु जूगुलिं 
नेपालभाषाया बाखं साहित्यया शुरु धार्मिक बाखनं जुल धायेमा: । धार्मिक बाखंया 
ल्य औपदेशिक बाखं खनेदत । आतकयाग अनुसन्धान कथं औपदेशिक बाखनय 
दकलय्‌ न्हापांगु सफ तन्त्राख्यान (ने.सं. ६३८ रा.अ.) खः । ४४ पु बाखं दुगु थ्व 
तन्त्राख्यान सफ पंचतन्त्र शैलीया चीहाः बाखं माःहना खः । थुकिइ न्हापा 


संस्कृतया छपु सिल: बिया: उकिया नेपालभाषानुवाद बिइगु अनंलि व नाप स्वापू 

दग बाखं बिइग यानातःगु द । थथे स्वापू दुगु बाखं न्हयब्वइबलय्‌ च्वमिं उपमा 
खपु छयला: थःपिनिगु सृजनशीलता नं क्यनेगु याः । तन्त्राख्यान सफुलिइ दुथ्याःगु 
छपु बाखंया नमूना - 


१ (क) 
त्यांगी च वचन मान्तस्य कर्म्मस्य पतनं यथा ॥ सदा वचन रक्षरपं यंने माल 
बेलकाल मसो 
स्यं ल्हाया बचनन नाश जु फुव ख हंस तेम्हंस्यं बोयक यंले बचन ल्हाटोलन 
कापरे ता 
क थें ताय येव खः । थ्वया उपाख्यान । ग्वछिनं ठायस ग्राम समीपस पुषुरि 
द दस्यं चोग 
थ्व पुषुरिस कापरे वशरपं चोंग, छु क्षणस व्रम्हभूवनस राजहंस थ्व 
पुषुरिस जु 

१ (ख) 
त वव, थेस थ्व कापरेण राजहंसवृन्द खंडाव छेसकल गेतत वया धासे येडा 
थेस हंसत 
ब्रम्हालोकन वया धास्यं कडा थेस कापरेण ब्रम्हलोक जुयु गथेडग्व धाया 
थेस हंसन ब्रम्ह 
लोकया वण्णा खं ल्हाय जुरसा दृ लछि मेथुल नागराजास्यं मफु जपनिस्यं 
छिन गथे 
ल्हाय धास्यं हा डा थेस कापरेण ब्रम्ह लोक सोय प्रत्यासन जे ब्रम्हलोक यने 
मन भि 


सन धास्यं हसयाके प्रार्थना या डा, थेस हंसवंदन अमतेरा जुरसा वेलकाल म 
सोस्यं नोंन धाय मटेव जेपतिस्यं टोड मटोटल छु धाय नं मटेव धास्यं अनेग 


कोडपं 
सिं छपु वान काचकं थ्व सिं नेम्हं हंसन ट्वाठन का डन थ्व कापरे बोयक 
यंडा जुरो 

२ (क) 
थ्व क्षणस ग्रामया सा गोरोषपनिस्यं खंडाव सोव २ हंसत कापरे बोयकं 
यंनं गोना तो 
डफेरं अना छेस्यं काय थ्व कापरे धास्यं न्वाडा तायाव थ्व कापरेया 
हृदयस क्रोध जा 
यरपाव जन थम याडा पण्य फलन स्वर्ग बने टंडा सोव धास्य उत्र 
याटोलेन थ्व 

कापरे पडरपं ताक जुरो ॥ थ्वतेन बेरकाल मसोस्यं बाक्य पिंते मटेव जुरो 

॥ (तन्त्राख्यान ने.सं ६३८, रा.अ.) 
तन्त्राच्यान सफूया ल्यू मेमेगु नं थज्याःगु हे ओपदेशिक बाखंया सफ 
खनेदत । थथे धार्मिक बाखं, नीति बाखं पिदने धुंकाः अनं लौकिक बाखंया सफ 
खनेदत । ai आतक लूगुलिइ स्वस्थानी, पशुपति पुराण मेमेगु स्वया: 
पाःगु धार्मिक बाखं खः । जननी जन्म भूमिश्च स्वर्गादपि गरियसी या मन्त्र न्यंकूग्‌ 
स्वस्थानी बाखनं स्वदेश प्रेम, स्वजाति भावना, स्वधर्म प्रति श्रद्धा द्यजायेकेगु याःग्‌ 
दुसा, पशुपति पुराण नेपा:या भौगोलिक थायबायया चित्रण दुगु नेपाःया थःगु हे 
व्हापांगु पुराण जूगु दु (वेद्य, नेसं. १११९:२) धार्मिक, नीतिपरक बाखंया ल्य 
पिदगु लौकिक बाखंनय्‌ ने.सं ७४० या बेताल पञ्चविंशतिका दकलय्‌ पुलांगु 


वाखया सफ्‌ खः । थथे धार्मिक, लौकिक बाख बाहेक लिखित रुपय्‌ तयेगु चलन ' 


मदुगु न्य कै वाखंया परम्परा नं प्राचीन इलंनिसें दुगु खनेदु । थ्व छगू पुस्तां मेगु 
पुस्ता जुयाः न्हयानां वंगु खनेद्‌ । 


स्वरुप : नेपालभाषाया प्राचीन बाखं च्वमिपिंसं अप्वः थें थः गु कल्पनां 
बाखया कथावस्तु ग्वयेगु मयासे तत्कालीन प्रचलित संस्कृत प्राकृत आदि भाषाया 
थीथी बाखंयागु कथावस्तुया लिधंसाय्‌ बाखं ज्यायेगु यागु खनेद्‌ । थज्याःगु 
कथावस्तु इसप्स फेबल, अरेबियन नाइट, विरसिक्का आदि बाखंया कथावस्त नाप 
नं गुलिखे ज्वःलाःगु खनेद्‌ । पञ्चतन्त्र व हितोपदेश अप्वः थें बाखं तप्यंक भाषान्तर 
अनुवाद थें जक जुयाच्वंगु दुसा लौकिक, जातक, पुराण बाखंया च्वमिपिंसं 
थःपिनिग्‌ धार्मिक, सामाजिक, सांस्कृतिक जीवनया ख्वाःपाः नं वाखनय्‌ ब्वयेगु 
याःगु दु । नाप भै छु छु बाखनय्‌ स्वनिगःया थायबायया नां तकं न्हयब्वयातःग दु । 
शं थें स्कूल कलेजय्‌ मचातयूत छवया: औपचारिक शिक्षा बिइगु चलन 
मदुनिगु थुगु इलय्‌ वाखंयात मनोरञ्जन व धार्मिक आस्थाया प्रतीक जक मयासे 
समाजय्‌ ज्ञान बुद्धि हवलेगु छगू सशक्त प्रचार प्रसार माध्यमया रुपय नं छयःग 
खनेदु । थ्व हे कथं प्राचीन न्हयागु नं बाखनय्‌ नीति उपदेशं छुँ नं छु थाय्‌ 
कयाच्वंगु दु । सत्यया विजय असत्यया अन्तया सिद्धान्तय्‌ प्राचीन बाखनं हा 
कयाच्वगु दु । थाय्‌ बाय्‌ इ स्वयाः थीथी वाखं, थीथी इलय्‌ थीथी व्यक्ति विशेषं 
कनु, च्यकगु प्रचलन दु । बाखं थुगु इलय्‌ तसक हे लोकह॒वा:गु विषय खः धयागु 
ख छगू ह बाखया सफूया तःगू प्रति लुयावःगु यथासत्यं स्पष्ट याः । 
थौंया आधुनिक वाखंया तुलनाय्‌ प्राचीन बाखं विषयवस्तया दष्टिकोणं 
पात्र चित्रणया दृष्टिकोण, प्रस्तुतिकरणया दृष्टिकोणं नं आपालं पाःग खनेद्‌ । 
घटनाया प्राधान्यता, अलौकिक घटनाया वर्णन, अलौकिक पात्रया संयोजन, छपु हे 
बाखनय्‌ आपालं आपा: घटनाया चित्रण आदि थुगु ईया बाखंया छगू विशेषता 
खः । अथे हे थोंया बाखनय्‌ थें कौतुहल, जिज्ञासा थनेगु प्रवृत्ति नं पुलांगु बाखनय्‌ 
मदुगु मखु, तर पुलां वाखनय्‌ कौतुहल, जिज्ञासा, आश्चर्य थनेग्‌ ज्या अलौकिक 
घटनाया समायोजन बा पात्रतयगु अलौकिक क्रियाकलाप पाखें जूगु दु । 

तेपालभाषाया म्ये, नाटकया च्वामत मध्ये गुलिस्यां थःपिनिग नां 
न्हयब्बया बसा तसे नेपालभाषाया वाखंमितसें थःपिनिगु नां लप्यक न्हयब्वयावगु 
धाःसा खनेमद्‌ । तर गुलि गुलि बाखं च्वमितसें बाखं क्वचायेके धुंका: अप्रासांगिक 
जूसां थःपिनिगु मनया भाव अभिव्यक्ति, देशकाल स्थितिया टिका टिप्पणी, धाःसा 
यानावगु खनेद्‌ । ने.सं. ८८३स रचना जुग्‌ रामायण कथा नांग वाखं सफुली, 
पृथ्वीनारायण शाह नेपाः गालय्‌ आर्थिक नाकावन्दी तयाबिइवं थन चि, कपाय, 
मलता आदिया हाहाकार जूगु तत्कालीन घटनाया चित्रण बाखं क्वचायेकाः 
न्ह्याथनात:ःगु दु । थ्व हे कथं बाल्मीकि रामायण (नेसं ८२३-८२९) या च्वमि 
दुःखि भारों अध्यायया अन्त्य पतिक थःगु नुगःख ब्वयावंगु दु । थम्हं रामायण 
बाखं च्वयागुया उद्देश्य थुकथं न्हयथनातःगु द्‌ 

सम्वत ८२९ ... थ्व वणकाण्ड चोया दुखिया मनस माश दुख जुयाव दुख 
लमुत मोलके अर्थन चोया । छु दुख जुरो धारसा बबु मलन वियाव ताथा तलमधि 
तोलस पुलको ननि छें श्री २ भूपतीन्द्र मल्ल माहालाजन दुकास्यं बिज्याजाव 
डातापोल देव दानं । दुखियाता भुलाछे शिव वहाल ननिस छें पलिक बियाव थ्व 
छेंस थ्वते चोत वया दुखी, स्त्री, काय, म्हयाय्‌, ममा, बुबा थ्वते नापं चोडाव 
दुषिया मनसं मछडापु जुयाच दुख रुमडाव थ्व दुख लमत मोलके निमितिन श्री ३ 
रामायण वण काण्ड चोयाव श्री रामया गाम कायाव दिन हाडा जुरो, राम, 
राम, राम (वैद्य, ने.सं १११९, : ३) 

थृकथ थुगु इलय्‌ बाखं न्यनेगु' कनेगु जक धार्मिक आस्थां प्रभावित जया: 
मखु बाखं च्वयेगु न पुण्य संचय यायेगु, धार्मिक उद्देश्यं जूगु स्पष्ट ज्‌ । नापं 
वाखं आत्मञअभिव्यक्तिया छगू माध्यम तथा तत्कालीन सामाजिक, राजनैतिक 
घटनाया संवाहक तक जग दु । 


प्रकार : प्राचीन नेपालभाषाया वाखयात कवय विया कथं ब्वथला: 
अध्ययन यायेछि - 
- धार्मिक बाख 
- औपदेशिक बाखं 
- लोकिक बाखं 
- न्यके बाखं 


धार्मिक बाखं : धार्मिक बाखं नेपालभाषा गद्ययागु छगू मूल 
विषय कथं अप्वः प्रचलनय्‌ वयाच्वंगु विधा विशेष खः । व्यवहारय थज्याःगु बाखं 
कनेगु, न्यनेग्‌ प्रचलन छगू साहित्यिक विधा अध्ययन याये कथं वा मनोरञ्जन 
काये कथ, परलोकय्‌ सुख प्राप्ति व मोक्ष प्राप्तिया ले मालेगु, पुण्य संचय यायेगु 
संस्कार कथं जूगु दु । थुलि जक मखु थज्याःगु बाखनय्‌ न्हयल्इम्ह पात्रयात 
देवदेवी कथं श्रद्धा भक्ति यायेगु, बाखनय उल्लेख जुइग्‌ थाययात तीर्थ स्थल 

भाःपिइगु प्रचलन थौं तक नं दनि । नेपालभाषाय्‌ खनेदुगु धार्मिक बाखंया थीथी 
आधार श्रोत थथे खनेद - 

पुराण : नेपालभाषाया धार्मिक बाखंया मू आधारभूमि पुराण नं 
खः । थथे पुराणय्‌ आधारित नेपालभाषाया थुगु इया बाखं खः - श्रीभागवत्‌ पुराण 
(ने.सं ६२५) स्वस्थानी (ने.सं ७२३), लिंग पुराण (ने.सं ७४१) पशुपति पुराण 
(७५२), मार्कण्डेय पुराण (७३७), ब्रम्ह पुराण (ने,स ८१५), स्वयम्भू पुराण (८६५) 
आदि । थुपि मध्ये श्री भागवत्‌ पुराण नेपालभाषाया न्हापांगु बाखं सफ जूगु दसा 
पशुपति पुराण नेपालयाग्‌ थःगु हे धायेबहगु बाखं सफ खः । थ्व स्कण्डपुराणया 
बाखंया लिघंसाय्‌ ज्यानातःगु खनेद्‌ । थुगु इया दकलय्‌ लिपा पिदंगु व न्हयथने 
बहगु मेगु सफू स्वयम्भू पुराण खः । थ्व बाखनय्‌ नेपाल उपत्यकाय्‌ बस्ति आवाद 
जूगु बाखंया नापं थनया राजनेतिक, सांस्कृतिक चित्रण दुगुलिं थ्व नं नेपाःया थःगु 
हे पुराण जूगु दु । नेपालभाषाया पुराणया सफ मध्ये छगू अलग्ग हे उद्देश्यं 
प्रेरित जुयाः रचना जूगु बाख सफ्‌ खः स्वस्थानी | खयेत ला थ्व नं 
धार्मिक आस्था प्रेरित बाखं हे खः, अथे ख:सां नं' स्वदेश' प्रेमया भावना अभिप्रेरित 
यायेगु कुतः नं थ्व बाखनय्‌ खनेद्‌ । धात्थें ला दैवी प्रसादवाद व पुरोहितवादं छं 
छु अंशय्‌ मुक्त जुयाः छें य छे य थःथःपिंसं न्यनेकने जिउगु स्वदेश प्रेम, स्वजाति 
भावना स्वधम प्रति श्रद्धा नेपा:या जनजीवनय धार्मिक दुष्टिकोणं हे सां जननी 
जन्मभूमिश्च स्वर्गादपी गरियसीया मन्त्र न्यंकूगु स्वस्थानी खे ग्ब: दुने सुलाच्चंगु 
भावार्थं संकेत याः । (वैद्य : ने.सं १११९ पु : २) 


महाभारत : धार्मिक बाखंया छगू श्रोत महाभारत नं जूगु दु । 
थज्याःगु बाखंया झोलय ने.सं. ७२१ यागु सभापर्व न्हयथने बह ज्‌ । 


जातक” अवदान : जातक अवदान बाखंया भोलय बिचित्र 
कर्णिकावदान (नेस ७७१), जातक संग्रह (ने.सं ८७०) आदि न्हयथने बह ज्‌ । 
थज्याःगु बौद्ध जातक अवदान बाखनय्‌ नेपालभाषाया मेमेगु धार्मिक बाखनय्‌ 
स्वया: अज्ञात च्वमिपिंसं नेपाल उपत्यकायागु धार्मिक भावना ब उपत्यकाया 
जनजीवन नापं स्वापू क्यने कथं स्थानियता लुइकातःगु दु । थज्याःगु बाखं संस्कत 
पालिभाषाय्‌ च्वंगु बाखं स्वयाः पाःगु व थकिइ च्वमिपिंसं मौलिक खं न्हयब्वयेहःग्‌ 
नं खनेद्‌ । 


रामायण : रामायणया लिधसाय्‌ नं आपालं बाखं 
प्राचीनकालय्‌ रचना जुगु दु । थुपिं गुलिं रामायणया तःगू काण्डय्‌ आधारित जुगु 
दुसा गुलिं छगू निग काण्डया आधारय्‌ रचना यानात:गु दु | बाल्मिकी रामायण 
(ने.सं. ८२३-८२९), रामायण (ने.सं ८४७- ८७२), आध्यात्म रामायण आदि थुगु 
इलय्‌ खनेदुगु रामायणय्‌ आधारित बाखं खः । 

थुपिं बाखं बाहेक नेपालभाषाया बिलं पौ (किपा बाख)या छगू अलग्ग 
परम्परा नं दु । थ्व कोलय नेस ७५७ स सिद्धिनरसिह मल्लं कृष्ण देगः 
दयेकूबलय्‌ छिदिया तल्लाय्‌ कियातःगु रामायण व च्वयया तल्लाय्‌ कियातःगु 
महाभारतया किपाबाखं उल्लेख यायेवह ज्‌ । थथे च्वय उल्लेखजुग थीथी कथंया 
धार्मिक बाखनं व्यावहारिक जीवननाप स्वापं तयेगु बाहेक नीति व दर्शन 
आदिनाप नं प्रत्यक्ष रुपं स्वापू तःगु खनेद्‌ 


औपदेशिक बाखं : नेपालभाषाय्‌ खनेदुगु औपदेशिक वाखं अप्व: धयाथें 
मेगु भाषाया टीका अनुवादया रुपय खनेद्‌ । नैतिक उपदेश विइगु नेतिक आचरण 
भिंकेगु थज्याःग्‌ बाखंया मूलभूत उद्देश्य जूगु दु । थज्याःगु गुलि गुलिं औपदेशिक 
बाखनय्‌ कथावस्तुया माध्यमं तप्यंक सन्देश विइगु याःगु दुसा गुलं गुलं बाखनय्‌ 
संवादया माध्यमं स्यनेकने यानातःग दु । थज्याःगु बाख लायकली जुजु मन्त्रीया 
कायपिंत राजनीति, समाजनीतिया ज्ञान बिइत, तत्कालीन सर्वसाधारणयात जीवन 
सुथांलाक न्हयाकेत माःगु अर्ति उपदेश विइत च्वयातःगु खनेदु । थुगु इया 
नेपालभाषाया औपदेशिक बाखं थथे खनेद्‌ - 


तन्त्राख्यान ।ने.सं ६३८) : थ्व पञ्चतन्त्रं प्रभावित बाख खः । 
थकिइ न्हापां छप्‌ संस्कृतया सिल: बियाः उकिया नेपालभाषानुवाद बिइका: अनलि 
वनाप स्वाप दुग बाख बियातःगु द्‌ । थ्व वाखं सफ नेवाःतय्‌गु जनजीवनय्‌ 
तसक हे लोकव्हाःगु खनेद॒ । थ्व सफयात ल्हययाः व्वनेगु परम्परा लिपा तक 
न्ह्यानावंगु खनेद्‌ । 


कुशोपदेश ।ने.सं ६७५) : थ्व रामचन्द्रया काय्‌ कुशयात 
अडगद, सुग्रीव व तारां उपदेश बियातःगु च्यापु च्यापु सिलःया ग्रन्थ खः । 


धर्मलक्ष्मी सम्वाद (ने.सं ६९१) : थ्व धमराज व लक्ष्मीया दथुइ 
धन लःधं लाकि ज्ञान तःधं धइगु बारेया नीतिवाखं खः । थ्व सफ मुक्क 
नेपालभाषां जूसां, थुकिया आधारश्रोत महाभारतया सम्बाद खः । 


युधिष्ठिर नारद सम्वाद ।ने.सं ८३५) : थ्व सफाया खास लक्ष्य 
जुज जुइपिंत राज्य शासन संचालन यायेत मा:गु ज्ञान बिइगु खः | थ्व सफ मुक्क 
नेपालभाषां जूसां थुकिया आधारस्रोत नं महाभारत हें जूगु दु । 


हितोपदेश ।ने.सं ६९१) : थ्व सफयात हायन्स जोरगेन्सनं 
ने.सं ४८१ पाखे यागु खः धकाः नालाट्गीगु दु | थ्व हे ल्याखं नेपालभाषाया 
न्हापांगु सफ कथं हितोपदेशयात नालायक खः । तर मयूज ज्वाला स्थापितया 
अनुसन्धान कथं थ्व हितोपदेश सफ ने सं ६९१ यागु खः धयागु सीदःवःगु दु । थ्व 
बाखं बंगालया पण्डित 'नारायणं' दयेकगु संस्कतया हितोपदेशयात स्वया: 

नेपालभाषा स्वतन्त्र रुपं च्वःगु बाखं सफ्‌ खः । थथे हे हितोपदेश नांयागु मेमेग 
बाखं नं नेपालभाषां च्वयातःगु लुयावःगु दु । 


लौकिक बाखं : नेपालभाषाया धार्मिक, औपदेशिक वाखं स्वयां 
लौकिक बाखं यक्व हे पाःगु खनेद । थीथी रोमाञ्चक घटना न्हयब्वया' 
कौतुहलता, जिज्ञासा थनाः ब्वैमिपित छगू कथं आनन्द बिइगु हे थज्याःग बाखंया 
तातुना खः । उकि मेमेगु बाखनय्‌ स्वयाः थज्याःगु बाखनय्‌ च्वमिया कल्पना 
तसक है घ्वन्हयाः । थथे यइपुगु अजू चायापुगु बौद्धिक कसरत, नैतिक शिक्षां 
जाःगु विषयवस्तु नेपालभाषाया बाखनय्‌ दुत हयेगुलिइ भारतय्‌ मस्मांतयगु 
आक्रमणया कारण इस १४ गूगु शताब्दी पाखे नेपालय बिस्यं वापि 
बुद्धिजीवीतय्‌गु ल्हाः दुगु खनेद्‌ । थुमिसं ज्वनावःगु सफ पाखें नेपालभाषायं 
थज्याःगु लौकिक बाखंया रचना जूगु खनेद्‌ । नेपालभाषाया अप्व: धइथें लौकिक 
बाखंया आधारश्रोत इंपू.या गुणादयं च्वःग बहतकथा जग द । नेपालभाषाया 
धार्मिक औपदेशिक वाखंया तुलनाय्‌ लौकिक बाखनय्‌ च्वमिया सृजनात्मक प्रवृत्ति 
आपाल न्हयलूगु व नपा;या समाजिक सांस्कृतिक परिवेशय्‌ थज्याःग॒ बाखं निर्माण 
जूगु खनेद्‌ । उकि मेमेगु बाखंया तुलनाय्‌ थज्याःग लौकिक बाखंया सफ तसकं 
लोकव्हाःगु व थज्याःगु बाखंया सफ्‌ ल्हासाय्‌ बनेज्याय वनीपिंसं तक ज्वनावनेग 
याःगु दु । नेपालभाषाय्‌ प्रचलित थीथी लौकिक बाखं थुकथं खनेद्‌ - 


बेताल पञ्चविंशतिका ।ने.सं ७४०) : बेताल पञ्चविंशतिका 
धकाः अष्टसिद्धि लायेत सफल जूम्ह जुजुयात बेतालं कंगु नीन्यापु बाखंया पुचः 
खः । थज्याःगु बाखनं छु कथं तत्कालीन समाजय बौद्धिक कसरत याकेग ज्या 
याःगु दुसां धर्म प्रति श्रद्धा द्यजायेकेगु नेतिक उपदेश बिइगु प्रवृत्तियात नं त्वःतूगु 
खनेमद्‌ । 

बत्तिस पुतलिका सिंहासन व्दात्रिंशिका (ने.सं ८२९) : थ्व 
सिंहासन पिहांबःपिं स्वीनिम्ह लापाचिया बाखं खः । थ्व सफया छगू संस्करण 
हायन्स जोगेन्सनं (ई.सं. १९३९) पिकाःगु दु । अति रोमाञ्चक, कोतुहलतां जाःगु 
घट्ना न्हयब्वया: न्यनीपित उत्सुक यानाः न्हयाइपुकेगु थज्याःगु बाखंया उद्देश्य 
जूगु दु । जुजु जुडपिंके बुद्धिमता, पराक्रम, त्याग आदि थेंज्याःगु गुण दयेमा: 
धयागु खं न्हयथने कथ बाखं हनातःगु द्‌ । 


शुक वहत्तरी नै सं ८५६) : थ्व वाउँभत्तं छम्ह वनियाया 
कलाःयात कगु न्हयनिपु वाखंया संग्रह खः । शुक बहत्तरी वाखंया श्रोत संस्कतया 
शुक सप्ततौ जूगु दु । नेपालभाषाचा प्राचीन लिखित बाखं मध्ये दकलय्‌ 
सृजनामूलक बाखं सफ्‌ “शुक चहत्तरी' जूगु दु । नेपा:या सामाजिक परिवेशय्‌ शक 
बहत्तरींया निर्माण जूगु दुसा नेतिक शिक्षा प्रचार यायेगु समाजय्‌ विद्यमान 
अनेतिकतायात पनेगु, उच्च वर्गीय परिवारया कुकति, कभावना, दूराचार आदिया 

भण्डाफोर यायेगु शुक वहत्तरी वाखंया विशेषता जुग्‌ दु । शुक्र बहत्तरीया ने.सं 
८६६ यां संस्करणयात भाज्‌ प्रमवहादुर कसा:नं नेस ११०० स सम्पादन याना: 
पिकयादी धुंकूगु दु 

मुद्रा राक्षस कथा (नेस. ८२१) : राजनीतिया ज्ञान बिइग 
सस्कृत प्याखंया बाख मुद्रा राक्षस कथा खः । थुकिया ने.सं. ८३९ या संस्करण 
भाजु छत्रबहादुर कायस्थं (ने स॑ ११०८) सम्पादन यानाः पिकयादीगु दु । 


च्वय्‌ न्ह्यथनागु लौकिक बाखं सफ बाहेक न्हयच्चःग प्राचीन 
कालय्‌ मेगु न लोकिक बाखया सफ पिदगु दु गथे - वीरशिखा कथा (ने.सं ७८३) 
मन्त्र बुद्धि कथा (ने,सं ७८३) आदि । 


नय के बाखं : लिखित रुपय्‌ मखु मौखिक रुपय्‌ छग पुस्तां मेग 
पुस्ता जयाः न्हयानाच्वंगु नेवाः जनजीवनय्‌ प्रचलित जुयाच्वंगु बाखंयात 
प्रेमबहादुर कसा:जु न्य कैं बाखं धका: नां छनादीग खः | नेपालभाषाया मौलिक 
सृजना मध्ये थज्याःगु बाखं नं छगू जूगु द्‌ । नेपाःया सामाजिक सांस्कृतिक 
परिवेशय्‌ निर्माण जूगु थज्याःगु न्य कै बाखन प्राचीन नेपा:या जनजीवनयात ब्वयेग 
याःगु द्‌ । प्राचीन नेपाःया सामाजिक, आर्थिक, सांस्कृतिक, राजनेतिक, धार्मिक 
आदि स्थितिया अध्ययन यायेत थज्याँ:गु बाखं मू वंगु ज्वलं जुइफ । न्य के बाखं 
तत्कालीन प्रचलित शुक बहत्तरी, बत्तीस पुतलिका आदि वाखनं प्रभावित जपि 
नेपालभाषीपिंसं थःपिंसं हे सृजना या:गु खनेद्‌ | कीथाय प्रचलित न्य के बाख खः - 


- द्वाबाः अजिया वाखं 
- धोंच्चलयूचिया बाखं 
= सिन्हःपता मयूजुया बाखं 
- का, खू, धुसिया बाख आदि 
थज्याःगु वाखनं मनोरञ्जन बिइगुया लिसें समाजय नैतिकता, 
बौद्धिकता, लगनशीलता, सत्यताया प्रचार यायेगुलिइ तिब: ब्यूगु दु । तर 
नेपालभाषाय्‌ न्यकें वाखंयात लिखित रुपय्‌ तया: सरक्षण यायेगु ज्या ने.सं 
१०७८ निसें तिनि जुल । थथे न्यक बाखंयात न्हापां प्रकाशनय्‌ हयादीम्ह च्वमि 
खः - करुणाकर वैद्य । थ्वयूकलं नेवाः जनजीवनय्‌ प्रचलित त्यै कै बाखं संकलन 
यानाः न्यागू भाग तकया सफ्‌ पिकयादीगु दुसा प्रेमबहादुर कसा:, केशरलाल 
आदि च्वमिपिंस नं पुलां बाखं संकलन यानाः पिकयादीगु दु । 
थुकथं नेपालभाषाया प्राचीन बाखं, साहित्यिक अध्ययनया दृष्टि जक 
मखु थनया धर्म, संस्कृतिया अध्ययनया दृष्टिं नं महत्वपूर्ण जूगु दु । थौंया बाखनं 
थें प्राचीन बाखन तत्कालीन मनूतय्‌गु जनजीवनयात ब्वयेंगुलिइ उलि च्यता 

मतःसां प्राचीन बाखं झीगु धर्म संस्कृतिया छगू अभिन्न अग जुइधुक्‌गु दु । थौंया 
आधुनिक बाखं नाप अभ्यस्तपिं जुयाः नं झीसं माघबलय स्वस्थानी बाखं कनेगु, 
गुंलाबलय्‌ बौद्ध जातक अवदानया बाखं न्यनेगु, सं सित कि छेस्‌ गरुड पुराणया 
बाखं कंकेगु संस्कारयात थौंतक नं त्वःतेमफुगु हे थुकिया छगू दसु खः । 


न्हयच्व:ग॒ प्राचीनकालया म्ये 


नेपालभाषाया काव्य साहित्यय्‌ दकलय्‌ न्हापां खने दुगु काव्य प्रकार म्ये 
जूगु दु । उकि भीगु प्राचीन काव्य धयाग हे प्राचीन म्ये खः । विविध 
देवदेवीपिनिगु भजन, स्तुति म्ये, सुख दुःखया अनुभूति प्वंकातःग मुक्तक म्ये, 
इतिकथात्मकता दुगु बाखंम्ये, देश वर्णन राज वर्णन दुगु प्याखंम्ये आदि प्राचीन 
म्येया विविधः रुप खः । जुजु, प्रजा, मिसा मिज समाजया फक्क वर्गया सामूहिक 
सहभागितां ब्वलंगु प्राचीन” म्प साहित्य थो कीग भाषा साहित्या प्राचीन गौरव 


जूगु दु, भीगु प्राचीन श्रजनशीलताया प्रतीक जूगु दु, भीगु प्राचीन ख्वाःपाः 


स्वयेगु छपाः यचुगु न्हायूकं जूगु दु । 


विकास : म्ये हालेगु, म्ये न्यनेग परम्परा झी नेवाःतय्‌ आपालं पर्ला: 
खनेदसां आःतकयाग अनसन्धान कथं म्येयात लिखित रुपय पिब्वयेग ज्यानें. 
६९० या दशकय्‌ वयाः तिनि जूगु द्‌ । थथे नेपाल संवत्‌ ६९०या दशक पाखे 


खनेद्‌ ग म्ये खः- 
- प्रमति श्री जुगपति ... ने सं ६९४ स च्युंगु । 
- अमल सहश्रनाम श्री बुंगलोक्येश्वर 
( ने.सं. ६९४ स चोगाम क्वाथ दंबलय्‌ चिंगु 
- ने.सं. ६९१ या अपूर्ण म्ये 
थुपिं स्वपु म्ये यलया तिभय जुज्‌पिं - नरसिंह देव, पुरन्द्रसिंह देव, 
उद्भवसिंह देव (ने सं ६८०-७१७) पिनिगु विजय यात्रा सम्बन्धी वीर रसं जाःग्‌ 
काव्य खः । तर थ्व म्येया रचनाकारतयूसं धाःसा थःपिनिगु नां न्हयथना बंगु 
खनेमद्‌ । अथे हे मेगु महेन्द्र मल्लया नं (६८०-६९४) नां न्हयथनातःगु, तर च्चःगु 
ई उल्लेख मजूगु निपु म्ये - १) कपटि मायानं केन्या हे रामा २) मेव मद्‌ जित छि 
शरणा... लुयावःगु दु । थथे लुयावःगु महेन्द्र मल्लया म्येया छपु नमूना खः - 
राग विभाष । ताल - प्रताल 
कपटीया मायान केन्या हे रामा ॥धु॥ 
न्हयवस जी दोन्या छिपाली मजोन्या सुखया रसतु लेन्या । 
लोभसतु दोन्या थिर तासे चोन्या जमया पास मखन्या ॥१ 


नेपालभाषा साहित्यया इतिहास / ४६ 





हितन जि कन्या न्हसस मथन्या आव नुगल मछिन्या 
अनारी मनन लिमल मखन्या मखुल लपुस दुविन्या ॥२॥ 
पुराण आदिन तंत्र मन्त्र जपतप दक जीन बोन्या 
न्हिनीछिया दिन खिउजुसेवन छि नाम काय मलात्या ॥३॥ 
छ्याय दासनि छेमा जी पापीया कष्णया दासनं ल्हान्या ॥ ४॥। 
(तुलाधर : ने.सं. १०७७ :१) 


थुकिइ अनेक विधि नं नरया पति नं मल्ल महिन्द्र नं ल्हान्या धका: 
न्हयृथनातःगुलिं थ्व म्येया रचनाकार महेन्द्र मल्ल खः धयागु सी दु । रचना जूगु 
तिथि मिति न्हयब्वया मतःसां, महेन्द्र मल्लया नां न्हापां उल्लेख जूगु व थों तक 
नं विभिन्न दाफा भजनय्‌ थुपिं म्ये हालेगु परम्परा दुगुलि आःतकया परम्परा कथं 
नेपालभाषाया न्हापांम्ह कविया रुपय्‌ महेन्द्र मल्लयात हे कायेगु जूगु दु । खयेत ला 
महेन्द्र मल्लया ई स्वया: नं आपालं न्हयःयागु रचना समय न्हयथनातःग्‌ 
नेपालभाषाया म्ये नं लुयावःगु द्‌ । तर थज्याःगु म्ये अभिलेख पाखें प्राप्त जूगु 
मखुसे हालेगु परम्परा पाखें प्राप्त जूगुलिं थज्याःगु तिथियात जक प्रमाणित आधार 
नाला: म्येया प्राचीनता क्वःछी मछिं । कारण व हे म्येयात छगू भजन सफुलिइ 
छग ई न्हयथनातःग दु सा मेग भजन सफलिइ मेगु हे ई न्हयब्वयात:गु द्‌ । गथे 
प्रभुजन गान जि लुमनी धयाग म्ये सल किसि (८) रंग (५) साल अथात्‌ 
ने.सं ५८७ स रचना जूगु खः धकाः राइठं पिकाःग्‌ History ग पल उल्लेख जग 
दुसा व हें म्येयात सिग्फ्रेड लीन हार्डजुं पण्डित अमृतानन्दं ।ने. सं ९२०-९५१) 
च्वःगु धकाः न्ह्यथनादीगु दु । अथे हे गुलिस्यां नेपालभाषाया दकलय्‌ न्हापांम्ह 
कवि कथं जुजु रण मल्ल (ने/सं ६०२-६४५) यात नालेमा: धायेगु नं याःगु दु, 
कारण वयकःया नां न्हयथनात:गु कालीमाई देवीया स्तुति सम्बन्धी छपु म्ये 
लृयावःगु दु । तर रण मल्लया म्ये सम्बन्धी गनं अभिलेख आदि छुं उल्लेख मजूग, 
गनं दाफा भजनय्‌ हालेगु परम्परा खनेमदुगु तथा कालीमाई देवीया छपु म्ये 
वाहेक मेगु म्ये रण मल्लया छपु हे आःतक गनं मलूनिगुलिं आःयात नेपालभाषाया 
न्हापांम्ह कवि कथं महेन्द्र मल्लयात निं नालेगु जग द॒। 
थथे १६ शदिइ आ:तकयागु अनुसन्धान कथं न्यापु म्ये लग॒ द । थुपि 
न्यापु म्येया आधारय्‌ तत्कालीन काव्यया विषययात थुकथं ब्वथले छि - १) भक्ति 
काव्य २) वीर काव्य ३) ध्याच्‌ आदि । संख्याया दृष्टि थुगु समयावधिड म्ह हे जक 
म्ये' खनेदुसां काव्य स्तरया दृष्टिं कम मजू, धाथें धायेगु खःसा थुगु इया म्येयात 
प्रारम्भिक इया म्ये धायेमछिं । 


महेन्द्र मल्लया ल्यू तःदं तक नं सृजनामूलक म्ये छपु हे खनेमंत । 
लिपा १७ शदिइ जगतज्योति मल्लया इलय्‌ बना: तिनि नेपालभाषाया काव्य धा: 
अटूट रुपं न्हयात । १७ शदी नेपालभाषाया काव्यया इतिहासय्‌ तसक महत्वपूर्ण 
ई खः । थ्व ई काव्यया स्तरीयता, विषय विविधता, ब्यापकता नापं काव्यया 

संख्या, च्वमिपिनिगु सहभागिता आपालं दुगु, उल्लेख यायेबहगु ई खः । जगतचन्द, 
सिद्धिनरसिंह मल्ल, प्रताप मल्ल थेंज्याःपिं सिद्धहस्त कवित थ्व हे युगयापिं खः । 
मिजं च्वमिपिंस जक मखु, मिसा च्वमिपिंसं काव्य सजनाय्‌ ब्वति कायेग ज्या नं 
थ्व हे युगंनिसें सीदयेक न्हयात । लानी राजलक्ष्मी, ऋद्धिलक्ष्मी, भुवनलक्ष्सी, 
जयलक्ष्मी आदिपिं थुगु ईया प्रमुख मिसा च्वमित खः । लायक खलक जक मखु 
जनसाधारण पाखें न केशव उदास, जगत्‌केशरी, वृषहर्ष थेंज्या:पं कवित पिदन | 
मुक्तक म्ये, भजन म्येया परम्परा जक दयाच्वंगु थासय्‌ इतिकथात्मकता दुगु 'बाखं 
म्ये, देश वर्णन, राज वर्णन आदि थें ज्या:गु प्याखंम्येया परम्परा नं सीदयेक 
न्ह्यज्यात । लोक म्येयात तक शास्त्रीयतां छायपाः हालेगु चलन नं जगत केशरी 
थें ज्यापि कवित पाखे जुल । फलतः थ्व युगं थःत नेपालभाषा साहित्यया स्वर्ण 
युग धायेकल । ॒ 
१८ शदी वनाः नेपालभाषाया प्राचीन काव्यया विकासया धालय्‌ छुं छु 
शिथिलता खनेदत । काव्य सृजनाय्‌ जुजु लानीपिंसं ब्वति कया यंकग दुसां १७ 
शदीया तुलनाय्‌ इमिपाखें स्तरीय काव्य सृजना उलि मजुल । तत्कालीन 
नेपाःगालय्‌ पिज्वःगु राजनैतिक अस्थिरताया प्रभाव नेपालभाषाय्‌ नं लात । थुगु 
इलय्‌ काव्य सूजनाय्‌ सक्रियता जुजु लानिपिसं स्वयां नं लायूकलिइ आश्रित 
पण्डित कवितसें व सर्वसाधारण कवितसें अप्व: कयन । मानवीय, राष्ट्रिय व 
सामूहिक दुःख संकटं मुक्त जुइगु व समृद्धि भिंतुनेगु प्रवृत्ति हे थुगु शदीया मूलभूत 
काव्य प्रवृत्ति जूवन । थ 


स्वरुप : नेपालभाषाय्‌ पुलागु काव्य फुक्क म्येया रुपय्‌ दु । थुपिं थौं 
भजन, तुतः, सिल: मुक्तक म्ये, बाखंम्ये, प्याखंम्ये, सिन्हाज्याम्येया रुपय 
न्ह्यलुयाच्वंगु दु । संगीतात्मकता थुगु ईया काव्यया मूल रुप जूगुलिं, विविध राग 
ताल सुरय्‌ थुगु इया काव्यया संचरना जूगु दु । म्ये बुद्धिपक्षयात स्वयां नं 'हृदय' 
पक्षयात अप्वः थीगु याःगु दु । उकि प्राचीन इलय्‌ रचनाकारयाके भावाभिव्यक्ति 
बीगु कुशलता दयां जक मगा: वयाके राग ताल आदि सगीत सम्बन्धी ज्ञान नं 
अनिवार्य रुपं दयेमाःगु जुल | 
न प्राचीन काव्यय्‌ भक्ति, श्रृंगार, देशप्रेम, ध्याच, समसामयिक घटनाया खं 
प्वलेगु प्रवृत्ति खनेदुसां भक्ति, श्रृंगार हे त्वाःमदयेक न्हयानाच्वंग्‌ मूलभूत काव्यया 
विषय जूगु दु । सिग्फ्रेड लीन हार्डजं थःगु सफ्‌ Songs of Nepal (Lienhard, 
8.5. 1992 ) य्‌ प्राचीन म्येयात १) धार्मिक २) मतिना व ब्याहा ३) बाखंम्ये ४) 
उपदेशात्मक व ५) दुर्वोध काब्य कथं न्याग्‌ खण्डय्‌ व्वथलादीगु दु सा डा. 
जनकलाल वैद्यजु विषयवस्तुया आधारय्‌ प्राचीन म्येयात च्याब्वय्‌ ब्वथलादीगु द । 
गथे - १) धार्मिक म्ये २) मतिनाया म्ये ३) देशभक्ति म्ये ४) प्रशस्ति म्ये ५) 
उपदेश म्ये ६) ध्याच्‌ म्ये ७) सिन्हाज्या म्ये व ८) शोक म्ये आदि । वैद्यः, ने.सं 
११०६) | थ्व हे कथं भक्ति रस, श्रृंगार रस, बीर रस हे थुगु ईया काव्यया 

प्रमुख रस जूगु दु । भक्ति रसय्‌ नं ... सगुन भक्ति, निर्गुण भक्ति निता कथ काव्य 
रचना जूगु दु । नेपालभाषाया प्राचीन साहित्यय्‌ दकलय्‌ अप्व: सृजनात्मक प्रवृत्ति 
न्हयलूगु विधा म्ये खः | तत्कालीन कवितसें रामायण, महाभारत पाखे भाव 
त्यायेकाःसां तप्यंक अनुकरण मयासे थःपिनिगु कल्पना तनाः मौलिक सृजनाकथं 
पिब्वयेगु याःगु दु । थुगु युगया कवितयूत गीतगोविन्दया कवि जयदेव व मैथिली 
कवि विद्यापतिया प्रभाव अप्वः लाःगु खनेद्‌ । कवि जगतचन्दपिंसं थःपित न्हूल 
जयदेव' धाये ययेकूगु खं उगु ईया कवित जयदेवपिं पाखें आपालं प्रभावित जू 
धयागु स्पष्ट जू । 


आत्मपरकता थुगु इया काव्यया छताजि मू प्रवृत्ति खः | इतिकथात्मक 
बाखंम्ये तकं विषयपरक मजुसें आत्मपरक जुयाच्चंगु दु । काव्य अप्व: स्वान्त 
सुखायया निंतिं धेथें जूगु खने दु सा तत्कालीन समाजया विभिन्न समुदायपाखें 
जुइगु गलत ज्याख यात कुखिनात:गु लोकचरित्र गीत (जयप्रकाश मल्ल) थें ज्याःगु 
थौंया भाषां प्रगतिशील धायेबहगु म्येया नं रचना जूगु दु (सिंह, ने.सं. १११८) । 
प्रबन्धात्मक काव्य- महाकाव्य, खण्डकाव्य धाःसा थुगु इलय्‌ खनेमदु | बरु थुकिया 
पलिसा बाखंम्ये, लोकम्ये, ऋतुम्ये व सिनाज्या म्ये आदि लृयावःगु दु । छता खं - 
देवदेवीपिनिगु भजन स्तुति बाहेक सं नं प्राचीन च्वमितसें ध्यबा, पद आदिया 
लोभं सुं नं व्यक्ति विशेषया स्तुति प्रशंसाया म्ये चिनावंगु धाःसा खनेमदु । बरु 
थःगु दुःख कष्ट प्वंके कथं निर्भिक जुयाः तत्कालीन शासक, सामन्ततय्‌गु शोषण, 
अन्याः अत्याःया यथार्थ चित्रण यानावंगु दु । संसारया कारण, सिलुतिर्थ आदि 
बाखंम्येया च्वमितसें तत्कालीन यथास्थितिया चित्रण नापं थनया सामाजिक, 
आर्थिक, सांस्कतिक अझ राजनेतिक परिवेशयात न॑ ब्वयेगु याःगु दु । थुकथं 
नेपालभाषाया प्राचीन काव्य नेपा:या प्राचीन जनजीवनया छपा: न्हायूक नं जूगु 
दु । प्राचीन कवितसें समकालीन जनजीबनय्‌ प्रचलित नेपालभाषाया थःगु हे 
खै त्वा: ख भाय छुना: सरल सहज रुपं काव्याभिव्यक्ति बीगु याःगु दु । वाणिंक 
छन्दय्‌ म्ये चिनेगु चलन तसक म्ह जक खनेदु । अथे हे मेगु भाषाया खग्वः 
द॒थ्याकीबलय्‌ नं नेपालभाषाया भाषिक स्वरुप हनन्‌ जूगु खनेमदु | अलंकारिक 
भाषा छयलेगुली प्राचीन च्वमित गाकं पोख्त खनेदु ।वेद्यः ने.सं. ११०६) । 

अथे हे नेपालभाषाय्‌ प्राचीन साहित्यय्‌ दकलय्‌ अप्वः च्वमितसें ब्वति 
काःगु साहित्यिक विधा म्ये खः । येँ, यल, ख्वपया प्रत्येक धया थें जुजुपिंसं म्ये 
चिनेगु याःगु खनेदु । जुजुपिसं जक मखु लानिपिंसं तक नं म्ये चिनेगु यानावंगु 
दु । जनसाधारण पाखें नं थःपिनिगु नां न्ह्यथना: साहित्य सृजना यानाव॑पिं प्राचीन 
च्वमित नं थ्व हे विधाय्‌ जक धेथें खनेदु । 

प्राचीन इलय्‌ आपालं म्येया सृजना जूगुया मूलभूत कारण थथे खनेदु - 
क) जात्रा, उत्सव, दाफा भजन, पूजा आदि नेवाःतय्‌गु सांस्कृतिक जीवनया 
महत्वपूर्ण पक्ष जूगु व थज्याःगु पर्वया नितिं म्ये चिनाः चछायेगु परम्परा दुगुलिं नं 
आपालं म्येया रचना प्राचीनकालय्‌ जूगु खः | ख) भीथाय न्हापांनिसें नाटक 

च्वयेगु परम्परा दुगु व नाटकयू अनिवार्य कथं देश वर्णन, राज वर्णन, लायक 
श्रृंगारिक म्ये, नान्दी म्ये आदि दुथ्याके माःगु कारणं नं आपालं म्ये रचना ज्‌ग्‌ 
खः । ग) प्राचीन इलय्‌ जुजु लानीपिनि न्हयाइपुकेगुया नापं अध्ययन व अभ्यासया 
छता मू विषय” सीत' जूगुलिं नं जुजु लानी व लायक कवितसें आपालं म्ये 
चिनेगु याःगु खः । घ) थःपिनिगु दुःख सुख प्वंकेगु छगू दकलय सवल व सक्षम 
माध्यम म्ये जूगुलि आपालं प्राचीन च्वमितसें चाहे सामूहिक दःख सुख जुइमा वा 
वैयक्तिक जुइमा, म्ये बिधायात हे अभिव्यक्तिया माध्यम कथं छयःगुलि नं 
आपालं म्येया रचना जुइफुगु खः (विद्य, ने.सं ११०६ : ८-१०) | 


प्रमुख कवि/ कवयित्री 


थो प्राचीन म्येया श्रोत धयागु हे दाफा भजन, प्राचीन नाटक, पौभाः, 
अभिलेख जूगु दु । थज्याःगु हे श्रोत पाखें मानदासजुं १००० पु म्ये मुंकादीगु दसा, 
सीगफ्रेड लीनहार्डज्‌ १०० पु म्येया संकलन याना: नेवारी गीतिमञ्जरी पिकयादीगु 
दु । अथे हे मानदास तुलाधर, ठाकुरलाल मानन्धर, प्रेमबहादुर कंसाकार, 
छत्रबहादुर कायस्थपिंस नं आपाल प्राचीन म्ये मुंकाः पिकयादीगु दु । डा. 
जनकलाल वैद्यजुं ला नेपालभाषाया पुलांगु म्येया सृजनात्मक प्रवृत्तिइ विद्यावारिधि 
हे यानादिल | थ्वयूकलं थःगु शोध ग्रन्थय्‌ प्राचीन कालया च्वमित धकाः लायक 
खलक पिदंपिं झिच्याम्ह जुजु कवित, न्हयम्ह लानि कवयित्रीत तथा जनसाधारण 
“पाखे न्याम्ह कवितयगु नां न्हयथनादीगु दु । थ्वयकःपिं फुकसिग॒ अध्ययन 
अनुसन्धान कथ नेपालभाषाया मुख्य मुख्य प्राचीन म्ये च्वमित थुकथं न्हयलूग 
द ड 


महेन्द्र मल्ल (ने.सं. ६८०- ने.सं. ६९४) :- महेन्द्र मल्लयात नेपालभाषाया 
न्हापांम्ह कविया रुपय्‌ नं नालातःगु दु । थ्वयूकःया लूग॒ निपु म्ये ब्वनेबलय्‌ 
थ्वय्‌कःयात आध्यात्मिक दर्शन पाखे धेचूम्ह छम्ह प्रौढ कवि धाये छिं। थ्वयकःया 
म्येय्‌ लुयाच्वंगु भाव गाभिर्य कवितात्मकता व संगीत माधुर्य अतिकं च्वछाये बह 
जू । थुकि नेपालभाषा उबलय्‌ निसें काव्यया क्वातुगु माध्यमया रुपय्‌ ब्वलने 
धुंकूगु क्यं । (वेद्य, ने सं ११०६ : ५४) 


जगज्योति मल्ल (ने.सं ७३३-७५६) :- जगज्योति मल्ल ख्वप लायूकलि 
पिदंम्ह न्हापांम्ह कवि खः । जगज्योति मल्लया इलंनिसें नेपालभाषाया प्राचीन 
काव्यं निरन्तरता प्राप्त यात । श्वयूकलं थः लायूकया मैथिली किन कवि 
वंशमणि झा लिसे जानाः भरत नाट्यशास्त्रया लिधंसाय्‌ संगीत चन्द्र (बी 
२८८२२) धाःगु व्याख्या नं दुगु टीका ग्रन्थ नेपालभाषां च्वया थकूगु दु । थ्व सफ 
संगीतया सैद्धान्तिक ज्ञान सम्बन्धी आःतक स्यूगलिइ नेपालभाषाया न्हापांगु सफू 

खः । गीत पन्चाशिका (बी २८८।१२) व सप्तताल गीत ( आशा सफू कथि) अनया 
प्रख्यात म्ये सफू खः । थ्वयकःया नानार्थ पन्चदश गीत (२८६।९) नांगु १५ पु म्ये 
संग्रह राष्ट्रिय अभिलेखालयय्‌ लुयाबःगु दु । वयकःया म्ये दाफा भजन खलःया 
सफूलिइ नं दुथ्याना च्वंगु दु । 

किन्चित कउतुक (कौतुक) नेपालया भास 

मुरुखया हास गुणिया अभिलास (चेदय, ने.सं ११०६ : १२५) 
धकाः दकलय्‌ न्हापां नेपालभाषा नं कौतुकपूर्ण काव्य सिर्जना यायेज्यू धकाः 
धयावंम्ह कवि थ्वयूकः हे खः । जगज्योति मल्लया म्ये अध्ययन यायेबलय्‌ अनया 
मेया मू विषयवस्तु व प्रवृत्ति श्रंगारिकता व नैतिकता खने दु । छखेर वयकःयात 
संस्कृत साहित्यया श्रंगारिकता व नेतिक काव्या प्रभाव लानाच्वंगु दु सा मेखेर 
अनया श्रृंगारिक काव्यया भाव व शैलीया प्रभाव अनंया लिपाया कवि जगचन्द 
अर्थात जगत प्रकाश मल्लयात ला:वंगु खने दु (वैद्य, ने.सं ११०६ : १४०) । 


सिद्धिनरसिंह मल्ल (ने.सं ७३९ - ने.सं ७८१ ):- यलया जुजु सिद्धिनरसिंह 
मल्लयात आःतक ज्व: मदुम्ह कृष्ण भक्ति परम्पराया कवि कथ नालातःगु दु । 
थ्वयूकःया म्येय्‌ भागवत्‌ पुराण, गीत गोविन्द, विद्यापति पदावलिया प्रभाव गाक्क 
लाःगु दुसां, थ्व तप्यंक अनुसरण मखुसे भाव जक त्यासा कयातःगु खः । 
थ्वयूकःया म्ये निर्गुण भक्ति काव्यया छगू नमूना जूगु दु । थ्वसूकःया नेपालभाषाया 
३१ पु म्ये व कुष्ण लिला सन्बन्धी रंगीन पौभाः थो तक न॑ कृष्ण देगलय्‌ 
ज्याःपुन्ही कुन्हु व्वयेगु यानि । अथे हे मेगु न्यापु म्ये कृष्ण देगःया भजन सफुली 
व यल मंगःया भिंद्यःया भजन सफुली सुरक्षित जुयाच्चंगु दु । पौभाःया म्ये व 
उकिया बिस्तत विवरण नापं हालय्‌ म्रीग्फ्रेड लीतहाडजु The Divine Play Of 
Lord Krishna नामं पिकयादीगु दु । कृष्ण लिला सम्बन्धी काव्यय्‌ रस, गुण ञ्च 
अलंकार काव्यशास्त्र कथं दुथ्यानाच्वंगु दु । दर्शन चिन्तनया समागमन जुयाच्वंगु 
थ्वयूकःया काव्य आत्मानुभूतिमूलक ज्‌ । काव्य प्रस्तुतिइ वर्णनात्मक व 
इतिकथात्मक प्रवृत्ति स्वयाः नाटकीय प्रबृत्ति अप्वः सशक्त जू । काव्यय्‌ विषयभूमि 
व संगीत छस्वा छधी जुयाः न्ह्यानाच्चंगु दु । थ्वय्‌कःया काव्यया प्रभाव लिपायापिं 
मेमेपिं कवि, कवयित्रीत ऋद्धिलक्ष्मी, आदिपिंत तक लाःगु खनेदु (वैद्य, ने.सं 
११०६:२७२) । 


श्री निवास मल्ल (ने.सं ७४७- ने.सं ८०७) :- श्री निवास मल्ल 
सिद्धिनरसिंह मल्ल धुंकाः यलया लायूकुलिं पिदंम्ह नेपालभाषाया छम्ह उत्कृष्ट 
कवि खः । थ्वयूकःया फुक्क धया थें म्येय्‌ लोकनाथया आराधना यानात:गुलिं श्री 
निवास मल्ल लोकनाथया उपासक खः धयागु स्पष्ट जू । थ्वयूकःया अबुजु 
सिद्धिनरसिंहया म्ये अप्वः धया थें निर्गुण भक्ति जा: थें, थ्वयूकःया म्ये वात्सल्य 
भक्तिं जाःगु खनेदु । थ्वयूकःया अमर कृत्ति दशावतार नाटक खः, गुगु नाटक 
फुक्क पद्यं च्वयातःगु दु । थ्वयूकलं चिना थकूगु आपाः धया थें म्ये, थ्वयूकःया 

दशावतार नाटक संग्रहलय्‌ दुथ्याना च्वंगु दु । नारायण सुरगन संसार न भिन 
थ्वयूकःया दकलय्‌ ताहाकःगु व रचनाया दृष्टिं तःजिगु म्ये खः । भक्ति, श्रृंगार 
नीति, दर्शन व देश वर्णन थ्वयूकःया म्येया मू बिषय जूगु दु । | 


हम प्रताप मल्ल (ने.सं ७६१- ने.सं ७९४) :- मैथिली कवि विद्यापतिया श्रृंगार 
वृत्ति प्रभावितम्ह येंया जुजु प्रताप मल्लयात नेपालभाषाया प्राचीन श्रृंगारिक 
कविया रुपय्‌ म्हसीकेगु या: । थःत कवीन्द्र धायेके यःम्ह प्रताप मल्लं नेपालभाषां 
४० पुं मल्याक म्ये चिनावंगु दु । तर थ्वयूकःया म्ये सिद्धिनरसिंह मल्लपिनिगु म्ये 
थें स्थानीय दाफा भजनय्‌ उलि हालेगु याःगु खनेमदु । भक्ति, उपदेश, लाय्‌क्‌ 
श्रृंगार, ऋतु वणन थ्वयूकःया म्येया मू विषयवस्तु जूगु दु । श्रृंगारिक म्येय कृष्ण 
राधाया मतिनाया म्ये हे अप्व: खनेद्‌ । थुकथं प्रौढ स्तरीय भाषां तःजिग लायक 
श्रृंगारिक म्ये व बौद्धिकता जाःगु उपदेशात्मक म्ये चिनादीम्ह प्रताप मल्ल १७ ग्‌गु 
शदीया नेपाःया छम्ह सशक्तम्ह कवि जूगु दु । ५ 


जगतप्रकाश मल्ल (ते.सं ७६४ - ने.सं ७९३) :- संस्कतया रीति 
परम्पराया काव्य धाः नेपालभाषाय्‌ न्हयाक्‌म्ह ख्वपया जज जगतप्रकाश मल्ल १७ 
शदीया संयोग श्रृंगार पक्षया छम्ह स्यल्लाम्ह कवि खः । जयदेव, विद्यापति थें 
ज्याःपिं कवित पाखें प्रभावितम्ह जगतप्रकाशं थःत न्हूम्ह जयदेव धका: नं च्वयेग 
याः य । थ्वयूकः थें ज्याःपिं कवितयूगु प्रादुर्भावं तत्कालीन नेपालभाषाया काव्यं छग 
स्तरीयता प्राप्त यात । थ्वयूकलं नेपालभाषां जक मखु मैथिली, संस्कृत भाषां नं 
आपाल कविता च्वयादीगु दु । रीति गुणं जाःगु म्ये चिनेगुली १७ शदीया छम्ह 
सशक्त कवि थ्वयूक: नं जूगु दु । जगतप्रकाश मल्ल व थ्वयूक:या मन्त्री चन्द्रशेखर 
निम्हं जानाः जगतचन्द धकाः नां न्ह्यथनाः च्वःगु ५१९ पु म्ये संग्रह नेपालभाषा 
गीत (संगीत भाषा) थों प्राचीन काव्यया छगू स्येल्लाःगु दसु जूगु दु । थ्व मुना दुने 
दुथ्याःगु अष्टनायिका गीत काव्यया मिखां स्वयेबलय्‌ तसकं च्वछाये बहज्‌ । थपि 
नायिका esd भेद वर्णन सम्बन्धी च्यापु म्ये ख्वप लायकूया नाग पुखुलिइ छग 
शलाभिलेखय्‌ सचित्र किइकाः पलिस्था यानातःगु दु । थ्वयकःया नेपालभाषा गीत 
म्ये सग्रहस दुथ्याःगु आपालं म्ये थ्वयूकःया मूलदेब शशीदेव नाटकय्‌ दथ्यानाच्वंग 
दु । प्राचीन काव्यय्‌ यक्व विषय-वस्तु ज्वनाः म्ये चिनाथकपिं कवित मध्ये 
जगतचन्दससं नं खः । भक्ति, श्रृंगार, देश प्रेम बाहेक राजवंशया वर्णन, उपदेश 
शोक, ऋतु | वर्णन, समसामयिक खाँ व सांस्कृतिक ज्याखँया वर्णन थें ज्याःगु 
विषययात नं थःगु काव्यय्‌ दुथ्याकेगु ज्या थ्वयकलं यानादीगु दु । अथे हे काव्यया 
भाव अनुकूल जुइक संगीत ध्वनि व माधुर्यता थ्वयूक:या काव्यय्‌ दु । थ्वयूकःया 
श्रृंगारिक म्ये अप्व: धयाथें रति विलास ग्वाकिगु कथंयागु जूगु दु । ३ 


जितामित्र मल्ल (ने.सं ७९३-ने.सं ८१३) :- थःगु नांया न्हयःने सुमति 
धका: न्ह्यथनादीम्ह ख्वपयाम्ह जुजु जितामित्र मल्लया संस्कृत मैथिलिं च्वयातःगु 

आपालं म्ये लुयावःसां नेपालभाषां च्वयातःगु आःतक च्यापु म्ये जक लुयावःगु दु । 


थ्वयूकलं च्वयादीगु म्येय्‌ लायक्‌ श्रृंगारिक म्ये हे अप्वः खनेद्‌ । 


ऋद्धिलक्ष्मी (ने.सं ८००- ते.सं ८०७) :- थ्वयूकः येया जुजु पार्थिवेन्द्र 
मल्लया कलाः तथा भूपालेन्द्र मल्लया मां खः । थौं तकयागु उपलब्धी कथं लानी 
ऋद्धिलक्ष्मी नेपालभाषाया जक मखु नेपाःया हे छम्ह न्हापांम्ह कवयित्री कथं 
परिचित जूगु दु । काव्यशास्त्रया परम्पराकथं च्वयातःगु सोव सोव रसिकन स्वव 
बसन्त नांगु थ्वयूकःयागु लुयावःगु म्यें थ्वयूकःया काव्य प्रतिभा स्पष्ट यानाब्यूगु 
द्‌ । 


जयलक्ष्मी (ने.सं ८०५-८२६) :- थ्वयूकः यलयाम्ह जुजु योगनरेन्द्र मल्लया 
छम्ह लानी खः । थ्वयकःया निपु म्ये लुयावःगु दु । आत्मपरकता हे थ्वयूकःया 
म्येया मूलभूत प्रवृत्ति खः । थः भाःतं मेपिनिगु चुकलि ख न्यनाः थःत तापाका 
हःगुलिं थःत जूगु दुःख आदियात प्वंकातःगु थ्वय्‌कःया म्ये पुरुष प्रधान समाजय्‌ 
मिसातयगु स्थिति व थाययात ब्वयेगु याःगु दु । 


भुवनलक्ष्मी (ने.सं ८०७-८२१) :- थ्वयूकः येया जुज्‌ भूपालेन्द्र मल्लया 
लानी व जुजु भाष्कर मल्लया मां खः । थ्वय्‌कःया स्वपु म्ये - जय देवी सोगुलि 
भुवनया थकुरानी नांग दुर्गा भवानी स्तुति म्ये, हादे अतिन सुन्दर देश कान्तिपुरी 
नाम हाय स्वय नांगु देशया सौन्दर्ययात च्वछायात:गु देश प्रेमया भावनां जाःगु 
म्ये, छि छम्हस्या आस दास भेव मदु जित गति धकाः आत्म आलोचना यानातःगु 
आत्मपरकतां जाःगु म्ये लुयावःगु दु । म्येया माध्यमं देया गौरव गाथा नापं 
स्थानियता न्हयब्वयेगु, ज्या न्हापां थ्वयूकःया म्येय्‌ जूगु दु । 


कुमुदिनी देवी (ने.सं ८४२-८७७) :- कुमुदिनीदेवी येया जुजु जगज्जय 
मल्लया लानी व जयप्रकाश मल्लया मां खः । थ्वयकल थः भाःत जराज्जय मल्ल 
नाप जानाः श्रृंगार व भक्ति रसं जाःगु म्ये चिनेगुया नापं थम्ह न अलग्ग हे म्ये 
चिनावंगु द्‌ । थ्वयूकःया भवानी छि चरण शरण सदान म्ये छप उल्लेख यायेवहगु 
म्ये खः । गुगु म्ये थौं तक नं स्वनिगःया विभिन्न दाफा भजन खलक हालेगु याः 
नि । भक्ति उपदेश थ्वयकःया म्येया मूलभूतं विषय जंग दु । गाम्भियं भाव, 
पायछिगु उपमा, माधुर्यं संगीतात्मकतां जाःगु ध्वयूकःया म्ये, थ्वयकःयात 
नेपालभाषाया छम्ह प्रतिभा सम्पन्न कवयित्री कथं परिचित याकूगु दु । 


रणजित मल्ल (ने.सं ८४२- ने.सं ८९०) := नेपालभाषा दकलय्‌ अप्वः 
प्याखं च्वयावंम्ह ख्वपया जुजु रणजित मल्ल प्याखं म्ये -च्वमि कथं जक मखु देश 
प्रेमया भावनां जाःग॒ म्ये च्वइम्ह च्वमिकथं नं न्ह्यलू गु दु । हाय हाय राम 
थ्वयूकःया तसक हे चर्चित म्ये खः । 

वृद्धिलक्ष्मी (ने. सं ह४३-नेंस॑ ८९०) :- ख्वप देयाम्ह वृद्धिलक्ष्मीदेवी जुजु 
रणजित मल्लया लात्ती खः । थ्वयकःया खुपु म्ये लुयावःग॒ दु । अप्वः धया थें म्ये 
भक्ति रस प्रधान जूसां, भक्ति प्रवृत्ति नापं श्रृंगारिकता, उपदेश तथा ध्याचयात 
म्येया विषय कथं कःघाःगु दु । थ्वयूकःया गुलि गुलि म्येय तत्कालीन राजनैतिक 
घटनाया नं संकेत दु । थ्वयूकःया प्रत्येक म्येय्‌ थः कायया हक अधिकार सुरक्षित 
यायेगु, संरक्षण यायेगु निति सः थ्वयाच्वंगु दृ । वृद्धिलक्ष्मी च्वयादीगु म्ये मध्ये क 


ख ग घ याम्ये न्हयथने बह जू । थ्व म्यें वृद्धिलक्ष्मीया काव्य प्रतिभा यचुक : 


व्वयाव्यूगु दु । थुपिं म्ये ख्वप व थिमिया दाफा भजनय्‌ थौं तक नं हालेगु 
याःनि । 


जयप्रकाश मल्ल (ने.सं ८५५-ने.सं ८९०) :- यें देया अन्तिम जुजु 
जयप्रकाश मल्ल थःगु इया छम्ह स्येल्लाःम्ह कवि खः धयागु खं वयकःया 
रत्नेश्वर प्रादुर्भाव, वीरध्वजोपाख्यान नाटकय्‌ च्वंगु प्याखंम्यें स्पष्ट या: । 
थ्वयूकःया आत्मपरक स्तुति म्येय्‌ थःगु जीवनया किचः जक मख देया राजनैतिक 
स्थितया संकेत नं द्‌ । 0 


दयालक्ष्मी (ने.सं ८५५-८७०) :- दयालक्ष्मी देवी येया जुजु जयप्रकाश 
मल्लया लानि खः । वयूकःयात छम्ह आत्मपरक कवयित्रीया रुपय परिचित 
यायेछिं । ने.सं ८६६ निसें ८७० तक लायकया तःधी काजीपिनिगु खं न्यना: जुज्‌ 
जयप्रकाश मल्लयात लानि दयालक्ष्मी राज्यच्यूत यानातःगु खः । लिपा जुजं थःगु 
शासनभार लितकार्सोल लानियात सासना बीगु ज्या यात । थुगु इलय्‌ दयालक्ष्मी 
थः प्रभुयाके क्षमा पचनाः म्ये चिनाः हालात:गु खनेदु । थज्याःगु हे छप्‌ म्ये चित्त 
तसे प्रभु विनत्ति खं ल्हाये खः । थ्व म्येय कवयत्रीं थःगु इंबिद्दं वाःचायेकाः निरवृद्धि 
तिरि जाति धकाः थःत थम्हं आत्म आलोचना यानाः थः भाः तयागु न्हापाया माया 
लुमका च्वंगु खनेदु । अथे हे कतःया खं न्यना: रानी दयालक्ष्मी थःत अन्याय व 
विश्वासघात या:सां जुजु जयप्रकाशं प्याखं व म्येचिने बलय्‌ थः मांयात स्वया नं 
दया लक्ष्मीया नां लुमंका म्ये चिनेगु याःगु द्‌ । (वैद्य, ने सं ११०६: ८७६) । 

लायक खलक वाहेक जन साधारण पाखें नं प्राचीन काव्य भण्डार 
जायेकेगुली तिब: जूगु दु । थथे जन साधारण पाखें पिद॑ंपिं प्रमुख कवित खः 


केशव उदाश (ने.सं ७२०-७३२) :- हनुमान प्याखंया कथात्मक म्येया 
समाप्ति वाक्यय्‌ 'ल्हाकम्ह'या रुपय्‌ खनेदुम्ह केशव उदास, आः तकयागु अनुसन्धान 
कथं नेपालभाषाया वाखंम्येया दकलय्‌ न्हापांम्ह ज्ञात कवि खः | केशव उदासं 
चिना थकूगु म्येया मू प्रवृत्ति श्रंगारिकता खःसा, भक्ति गोण प्रवृत्ति कथं न्हयल्‌ग 
दु । नेपालभाषाया पुवाज्या म्ये थें जाःगु लोक म्येयात काव्य शास्त्रीय लक्षणं जाःगु 
माया मतिना सम्बन्धी बाखंम्येया रुपय्‌ छयलादीम्ह कवि थ्वयूक: हे खः । 

जगतकेशरी (ने.सं ७९८) :- भात देयया जनसाधारण पाखें पिदंम्ह कवि 
जगतकेशरीया नां उल्लेख जूगु चण्डेश्वरी स्तोत्र शीर्षकया छप्‌ स्तुति म्ये 
लुयावःगु दु । थ्व म्ये भाँतय थों नं बैशाख लच्छि यंकं व विशेष यानाः 
चण्डेश्वरीया जात्राबलय्‌ स्वन्ह तक पाठ व भजन यायेगु चलन दु । थ्व पौराणिक 
बाखंया लिधंसाय्‌ चिनातःगु स्तोत्र जुयाः नं थुकिया शैलीं थुकियात मौलिक 
स्वतन्त्र रचना थें च्वंकाब्यग्‌ द्‌ । 

थथे च्वय्‌ उल्लेख जूपिं कवि, कवयित्रीत बाहेक प्राचीन इलय्‌ मेपिं नं 
आपालं लायूकूलिं नापं जनसाधारण पाखें पिदंपिं कवि, कवयित्रीत दनि । गथे - 
नुपेन्द्र मल्ल, पार्थिवेन्द्र मल्ल, योगनरेन्द्र मल्ल, भूपतिन्द्र मल्ल, योगप्रकाश मल्ल, 
विष्णु मल्ल, राज्यप्रकाश मल्ल, भाष्कर मल्ल, जगज्जय मल्ल, सदाशिव मल्ल, 
चन्द्रलक्ष्मी, वुषमानन्द, विलदातासिंह नागनसाध्वज आदि । धाथें धायेगु खःसा, म्ये 
चिना मबंपिं शासकत थुगु इलय्‌ मद॒ हे धाःसां ज्य । तर जनसाधारण पाखें धाःसा 
म्ये चिनावंपिं कवितयगु नां म्ह हे जक लूगु दु । थथे जनसाधारण पाखें म्ह हे 
जक च्वमित खनेदुगुया कारण छुं अवश्य दयेफ । संगीत शास्त्रया ज्ञान मदयेकं 
म्ये चिने मफइगु व थज्या:गु शास्त्रीय ज्ञान सर्वसाधारणयाके मदइगु, सामन्ति 
मनोवृत्तिया कारणं जुजु लानिपिनीगु म्ये जुल कि जुजु लानिपिंत लयतायेकेभनं 
दाफा भजनय्‌ हालीगु तथा सुरक्षित यानातइगु, सर्वसाधारण च्वमितयसं 
हीनताबोधया कारणं, थःपिनिगु नां मतसे म्ये रचना यानागु ईया शासकतयग नां 
जक बिइगु आदिं याना: तत्कालीन इलय्‌ सर्वसाधारण कवित आपा: खने मदग 
जुइफु । 

थों नेपालभाषाया प्राचीन म्ये छगू पुलांगु साहित्यिक बिधा जुयाः जक 
महत्वपूर्ण जूगु मखुसे झीगु धर्म संस्कृतिया छगू अभिन्न अंग नं जुइधुंकग द्‌ । 
विविध द्यःपिनिगु विविध भजन स्तुति हालेगु, विविध नखः पर्वबलय्‌ विविध राग 
तालया म्ये हालेगु चलन थौं तक ल्यनाच्वंगु थुकिया दस खः । अथे हे 
प्राचीनकालं निसें थौं नं म्ये आत्म अभिव्यक्तिया छगू सशक्त व सवल माध्यम 
जुया: भीगु जीवन नाप भ्यले पुनाच्वंगु दु । 


न्ह्यच्वःगु प्राचीनकालया नाटक 


थौं जक मखु प्राचीनकालं निसें साहित्यया तःजिगु विधा नालातःगु मध्ये 
नाटक नं छगू खः । नेपालभाषाय्‌ नाटक शब्दया पर्याय कथं प्याखंयात कायेगु 
या: । तर प्याखं धायेबलय्‌ नेपालभाषाय्‌ नाटक जक मखु, हुलाप्याखं, भावनृत्य 
आदियात नं थुइकेगु चलन दु । तर अथे खःसा थन प्याखं धकाः नाटकयात जक 
थुइकेगु जुइ । नेपालभाषा साहित्यय्‌ नं नाटक प्राचीनकालं निसें छगू तःजिगु व 

लोकंव्हाःगु साहित्यिक विधा जूगु दु । थुकिया पुष्टि स्वयम तत्कालीन मल्ल 
शासकतय्‌सं नाटक च्वयावंगु, नाटक म्हितावंगु, लायकया विविध उत्सवय्‌ नाटक 
क्यनावंगु ऐतिहासिक तथ्यं याःगु दु । अथे हे साहित्यिक दृष्टि नं सृजनात्मक 
सशक्ततां भयबिउगु प्राचीन विधा म्येयां लिउ नाटक हे जूगु दु। 


विकास : आतकयाग अनुसन्धान कथं नेपालभाषाय्‌ बाखं, म्ये, च्वयेग 


परम्परा न्हयायेधुंकाः तिनि नाटक च्वयेग जग्‌ खनेद । नेपालभाषां लिखित रुपय्‌ 


नाटक खनेदये न्हयः हे हलाप्याखं, भावनृत्यं जक मखु मेगु भाषाया नाटकं नं 
थनया जनजीवनय्‌ क्वात्तुक हा कायेधंकग॒ खः । थ्व खयात थनया अभिलेख 
वंशावली पुष्टि याःगु द॒सा, यै, यल, ख्वप लायक्या न्हयःने दुगु दब्‌ त्वाःत्वालय्‌ 
दुगु दबूचा थुकिया दसि जुयाब्युग्‌ द्‌ । 

नाटक सम्बन्धी थो तकया अनुसन्धान कथं जलद्यःया नामं पिकाइगु 
हरिसिद्धि प्याखं नेवाः संस्कृति, दुने प्रचलनय्‌ वयाच्चंगु प्याखं मध्ये दकलय्‌ पुलांगु 
प्याखं खः (कसा: १०८४:४) । थ्व हरिसिद्धि पुराण कथं ई..पू १५० स्वयां न्हय: 
पिदंगु प्याखं खः । देववंशावली कथं जुजु विक्रमादित्यं उग्रतारा देवीया उजं कथं 
थ्व प्याखं दयेकूगु (पौडेल, वि.सं २०२०: ६४) खः । हरिसिद्धि प्याखं न्हापां 
नाटकया रुपय दुगु, तर लिपा ने. सं ६०५ य्‌ वना: नृत्यया रुपय्‌ हिलावंगु खः 
धयागु धारणा दु । लिपा दथुइ त्वाःदला बंसां नं प्रताप मल्लया पालंनिसें थौंतक 
जलया नेवाःतयसं हरिसिद्धि प्याखं प्रदर्शित याना वयाच्वंगु दु । थौंकन्हय्‌ थ्व 
नाटकया रुपय्‌ मखु, भावनृत्यया रुपय्‌ दु । 

पर्व मध्यकाल निसें हे नेवाःतयग जनजीवनय नाटक महत्वपूण थाय 
काःगु खनेद्‌ । थुगु इलय्‌ जुजुपिनि मचा जंक्व, जन्मन्हि, इहिपा ब्रतवन्ध आदिया 
उत्सव तथा सतः, देगः, जःध्‌ं, हिति ,बही आदि निर्माण, जिर्णोद्धार याइगु लसताय्‌ 
नाटक क्यनेगु चलन दुगु ख वंशावली तथा अभिलेख आदिं पुष्टि याःगु दु । ने.सं 
३७६ स जयदेव जुजुया मेनंटुन्यि नागपटुवन्धविधि विधान याःबलय्‌ नज्ही प्याखं 
क्यंगु धर्म मल्ल देवया जन्मोत्सवया लसताय्‌ चतुरङ्ग नाटक हुइकगु, अथे हे धर्म 
मल्लया इहिपाया लसताय्‌ ने.सं ५०३ पौषकृष्ण एकादशी कुन्हु ' झवानन्द 
प्याखं क्यंगु (बज्राचार्य, ने.सं १११२ : ४४-४५) ख वंशावलिइ उल्लेख जूगु दुसा 
ईबहीया अभिलेखय्‌ ने.सं ५४७ जेष्ठ शुक्ल एकादशी कुन्ह ईबहिइ लँ गज छा:गु व 
ध्वा य्‌ ब्वयेकूगु लसताय्‌ जुजु ज्योलिर मल्ल बिज्याकाः रामभारों च्वःगु वीरवाहु 
प्याखं कयन धयागु ख उल्लेख जगु द॒ । थथे थुगु इलय्‌ विविध पर्व, उत्सवय्‌ 
प्याखं क्यनेगु जक मखु, जुजुपिं थःपिंसं हे प्याखनय्‌ ब्वति काःगु नं खनेदु । 
पण्डित शंखलखं च्वःगु रत्नागत प्याखं (ने.सं ४४०) जुजु जयरुद्र मल्ल थम्हं हे 
ब्वति कयाः हुइकगु खे गोपालराज वंशावलिइ (पृ. ४७) उल्लेख जूगु द । 

पूर्व मध्यकालय्‌ मञ्चन जुल धकाः बंशावलिइ, अभिलेखय्‌ उल्लेख जूगु 
गुलि नं नाटक थौं लुयावःगु दु, व दक्वं नेपालभाषां च्वयातःग॒ मजुसे संस्कत, 
मैथिली, आदि भाषां च्वयात:गु खः | ईबहीया अभिलेखय्‌ उल्लेख जूगु वीरबाहु 

प्याखंयात नेपालभाषां च्वयातःग नाटक खः धकाः पण्डित हेमराज शाक्य 
धयादीसां थकिया पाण्डलिपि थौंतक लइके मफनिगलिं 'वीरवाह' प्याखंयात नं 
नेपालभाषा च्वयातःग प्याखं खः धकाः क्वःछिनाः धायेमछिंनि । थथे पूव 
मध्यकालय थनया जनजीवबनय्‌ नाटकया प्रचलन दुसां थुगु इलय्‌ नाटकय्‌ 
नेपालभाषाया प्रयोग खनेमद । उत्तर मध्यकालय थ्यंका: बुलुहं बुलुहं बंगाली 
मैथिली संस्कत आदि भाषा नाप नेपालभाषा नं ल्वाकज्याना: नाटक पिदन । 
नाटक च्वयेग ज्याय न्हापां नेपालभाषायात निर्देशन बिइगु माध्यम कथं जक निं 
छयलेग यात । थथे नेपालभाषाया न्हापां प्रयोग जूगु नाटक जुजु जयस्थिति मल्ल 
ईया मैथिली भाषाया नाटक रुकमाड्गद चरित्र (१२३ पोया थ्यासफू, रा.अ.) खः । 
थथे हे नेसं ५३२ स ज्योतिमंल्लया पालय्‌ जुज्‌ स्वयम्भू ल्हववबल हुइक्‌गु 
चतरडक रामायणय नं नेपालभाषायात निर्देशन माध्यम कथं छयलातःगु दु । 
लिपा तिनि मक्क नेपालभाषा नाटक च्वयेग जल । थथे नेपालभासं च्वयात:गु 
नाटक मल्ल जजपिनिग इहिपाया लसताय हइकीग जक मख, प्याखंया धेंधेबल्ला: 
यानाः सिरपा: बिइग परम्परा तकं उत्तर मल्लकालय खनेद्‌ । भूपतिन्द्र मल्लया 
इहिपाःबलय प्याखंया धेंधेंबल्लाः यानाः यँया प्याख॑यात २०।- तका, थिमि सक्व 
गोल, चांगु आदि थासं हःगु प्याखंयात ६६ मोह सिरपा बिल (बज्राचार्य, ने.सं 
१११२ : १५) धकाः भूपतिन्द्र मल्लया धरःपतिइ उल्लेख जूगु दु । थुकथं उत्तर 
मल्लकालय्‌ वयाः नेपालभाषाया नादकया आपालं विकास जुल । गुलिं नाटक 
नेपालभाषां जक च्वयेगु जुलसा आपालं नाटक मैथिली, संस्कृत, बंगाली हिन्दी 
आदि भाषा नाप ल्वाकछ्याना नं च्वयेगु जुल । नेपालभाषां नाटक च्वयावंपिं 
च्वमित मध्ये आपालं च्वमितसें मेगु भाषा मेथिली, संस्कृत आदि भाषां नं नाटक 
च्वयावंगु खनेद्‌ । 

अथे हे आतकयाग अनसन्धान कथं नेपालभाषा दकलय्‌ न्हापां नाटक 
च्वयेग ज्या यलया जज सिद्धिनरसिंह मल्लं याःगु खनेद्‌ | वयकःया एकादशीब्रत 
(नेसं ७५३) छधाःप्याखं नेपालभाषाया न्हापांगु नाटक जूगु दु । एकादशी ब्रतया 
महिमायात कया: च्वयात:गु थ्व छधाःप्याखं, श्री निवास मल्लयागु देशअवतार 
नाटक संग्रहलय्‌ दथ्यानाच्वंगु दु । एकादशीब्रत प्याखंया छक्‌ नमूना थथे खः - 


ॐ नमः श्री नृत्यनाथायः नमः ॥ शून्य ॥ गौरी ॥ ज ॥कपूर पुरस ओस ॥ 
"Es, to सिद्धिनरसिंह मल्ल सहित समान । मंगलमय प्रस (२) जुय 
कुपान ॥ इति एकादशी ब्रत नाटक समाप्त ॥११॥ (रा.अ, माइको. फि नं. 
ए ३४६ । १८) 
अथे हे थ्व नाटक च्व:गु संवत्‌ न्हयथनेत - शिवदिस्ति, शिव सतुर, 
असतर । मुन सहित नेपार संवत्च्छर धका: (ने.स ७५३) न्ह्यथना तःगु दु। 
सिद्धिनरसिंह मल्लयां लिउ यलं हे श्री निवास मल्ल, योगनरेन्द्र मल्लपि 
खनेदत । श्री निवास मल्लं पद्यात्मक भाषां दशअवतार नाटक सग्रह जक च्वःगु 
मखु, सिद्धिनरसिंह मल्लं नीस्वंगु काति प्याखनय्‌ बालकथ (बाथ: प्याखं) प्याखंया न 

प्रयोग यात । अथे हे योगनरेन्द्र मल्लं विक्रमादित्य प्याखं च्वयाः प्राचीन प्याखं 
ब्वलंकेगुलिइ तिबः बिल । 

ख्वप जगतप्रकाश मल्लं मूलदेव शशीदेव थें ज्याःगु ग्यसुलाःगु पूधाः प्याखं 
च्वयाः तत्कालीन प्याखं परम्पराय हे छग कथं हिउपाः हल । जगतप्रकाश 
मल्लं थःगु मेमेगु नाटकय्‌ थें धार्मिक बाखं वा आख्यान पाखें कथावस्तु मकासे 
उगु इया सामाजिक परवेश कथं थम्हं कथावस्तु सृजना यानादिल, नापं नाटकया 
मू पात्र जुजु व राजकुमार मयासे छम्ह साधारण ब्रम्ह्यात छयल । इच्छा व 
कुतःया बल छम्ह साधारण मनुखं नं थःगु मंतुना पूवंके फु धयागु सन्देश बिल 
(माली, वर्ष ३ : अंक ३) तर थथे सामाजिक विषयवस्तु ज्वनाः सर्वसाधारण 
मनूयात नाटकया नायः कथं व्वयेगु ज्या गुगु मूलदेव शशीदेब नाटकय्‌ जुल थ्व 
छगू प्रयोग कथं जक जुल, प्रवाह जुया: धाःसा न्ह्यायेमफुत । अथे हे थ्व मूलदेव 
शशीदेव प्याखं नेपालभाषाया जक मखु नेपालया हे आतक सिउ कथं दकलय्‌ 
न्हापांगु वियोगान्त नाटक खः । जगतप्रकाश मल्लयां लिपा ख्वप लायकूलिं हे 
भूपतीन्द्र मल्लं नेपालभाषा जक ४ गू नाटक च्वयावन सा, रणजीत मल्लं १४ ग 
नाटक च्वया: कीतिमान तयावन । अथे हे ३० गू अंक, २४६ पत्र दुगु महानाटक 
शनैश्चररोहिणी (ने.सं ८६२) च्वयाः रणजीत मल्लं थःगु प्रतिष्ठा जक जायेकेगु 
यानामबंसे नेपालभाषा नाटकया हे गौरव थकयावन । 

अथे हे यें पाखें भूपालेन्द्र मल्ल, जगज्जय मल्ल, जयप्रकाश मल्ल 
थेज्याःपिं नाटककारत पिदन । भूपालेन्द्र मल्लं चोर चक्रवती, जगजय मल्लं सुन्दर 
कुमार थें ज्याःगु नाटक च्वयावन सा येया दकलय्‌ लिपायाम्ह जुजु जयप्रकाश 
मल्लं राजनेतिक अस्थिरताया बावजुद नं प्यंगू नाटक च्वयाः, नाटक च्वयेग 
परम्पराय्‌ निरन्तरता बियावन । थ्वयकःया रत्नेशवरया प्रादुर्भाव, वीरध्वजोपाख्यान 
नाटक थौं प्रकाशनय्‌ वये धुंक्गु दु । तर जुजु जयप्रकाश मल्लया लिपा मल्ल 
जुजु खलक नाटक च्वयेगु ज्या दित धा:सां जिउ । 


| स्वरुप : थौंया नाटकया दृष्टिं प्राचीन नाटक आपालं पाःसां गुलिं गुलिं 
खँय्‌ आपालं ज्वःलाःगु नं दु । थौं थें प्राचीनकालय्‌ नं छधाःप्याखं पूधाःप्याखंया 
चलन दुगु खनेदु । छम्ह हे च्वमिं पूधाःप्याखंया नापं छधाःप्याखं नं च्वयेगु याःगु 
दु । पूधाःप्याखंया 'फोलय्‌ २ गू अंक दुगु धन्यावति थें ज्याःगु नाटक निसें ३० ग्‌ 
अंकया शनैश्चररोहिणी थें ज्याःगु नाटक नं खनेदु । प्रत्येक अंक दुने दृश्य 
विभाजन याये कथं 'लू' धकाः विभाजन यायेगु चलन दु | छगू हे अंकय्‌ तःगू ल्‌ 
खनेदु । तर छगू अंक दुने थुलि हे 'लु' दयेमाः धयागु छुँ निश्चित नियम मदुसां 
न्हापांगु अंक स्वयां लिपाया अंकय्‌ 'लू'या ल्या: अप्वः जुइमाः धयागु द्‌ । 
प्राचीन कालय्‌ छगू हे नांया नाटक तःम्ह जुजुपिंसं च्वयावंगु खनेद्‌ । 
तर नाटकया नां समान जूसाँ नाटकया अंक, लू, पौ, फरक फरक खनेदु, नापं 
नाटकया प्रस्तुति नं अलग्ग अलग्ग कथंयागु जूगु दु । नेपालभाषा व मैथिली 
भाषा, ल्वाकछ्यानाः भूपतीन्द्र मल्लया इहिपाया लसताय्‌ जितामित्र मल्लं ने.सं 

८०७ य्‌ च्वःगु मदालसा हरण नाटक, श्री निवास मल्लं नं व हे इलय्‌ व हे 
नाटक च्वल । अथे हे योगनरेन्द्र मल्ल नं व हे मदालसा हरण नेपालभाषा व 
मैथिली भाषां हे नाटक च्वल । तर थुमिगु प्रस्तुति छम्हसिया मेम्ह नाप गाक्कं 
पाःगु दु । 

थौंया नाटकया भाषा अप्व: थें गद्य जसां शास्त्रीय नियम कथं नाटक 
काव्य विधा दुने लाः | काव्ययषु नाटक रम्यम्‌ धेगु धापुतिं नाटक काव्यया छगू 
अंग खः धैगु स्पष्ट जू । तर अथे खयाः नं नेपालभाषाया गुलिं गुलिं प्राचीन नाटक 
गद्यभाषां च्वयातःगु नं दु सा गुलिं गुलिं नाटक पद्य भाषां नं च्वयातःगु दु । खयेत 
ला प्राचीन नाटकय राजवणंन, देश वर्णन, नान्दी म्ये आदि पद्यात्मक भाषां हे 
जुड़, तर अथे खःसां गुलिं गुलिं नाटकय्‌ सम्वाद आदि तक गद्यं मजुसे पद्यं हे जग 
दु । दशअवतार, रत्नेश्वर प्रादुर्भाव आदि पद्यात्मक नाटकया नमूना खः । 

प्राचीन नाटक मुक्क नेपालभाषां स्वया: नं अप्व: थें नेपालभाषा व मैथिली 

भाषा ल्वाकछ्याना: च्वयातःगु दु, थथे नेपालभाषा नापं मेमेगु भाषा छयलातःगु 
नाटक मध्ये ८५ गू स्वया: अप्व प्राचीन नाटकय्‌ मैथिली भाषा छयलातःगु दु । 
अझ छगू हे नाटकयात स्वता प्यता भाषां, गथे : संस्कृत, मैथिली, बंगाली, 
हिन्दी, नेपालभाषा आदि ल्वाकछ्यानाः च्वयात:ःगु नं खनेद्‌ । नेपालभाषा नाप नापं 
मेमेगु भाषा छयलाः नाटक च्वयात:गुलिइ मूलतः नाटक प्रस्तुति यायेगु दबू, पात्र 
अभिनय आदि निर्देशित वाक्य फुक्क नेपालभाषां जुयाः पात्रतय्‌गु ख ल्हाबल्हा जक 
मेगु भाषां च्वयातःगु खनेद्‌ । अथे हे छम्ह हे च्वमिं विविध भाषां नाटक च्वयेगु 
याःगु नं अप्वः खनेदु । थ्व हे कारणं नाटककारत आपाः खनेदयाः नं अले नाटकया 
सफ आपा: दयां नं मुक्क नेपालभाषां च्वयातःग नाटक प्राचीन इलय्‌ उलि 
खनेमद्‌ । थौं तकया अनुसन्धान कथं मुक्कं नेपालभाषां जक च्वयात:गु नाटक ४० 
ति लूगु दु । थथे मुक्क नेपालभासं च्वयात:ःगु नाटक गुगुं छधाः प्याखंया रुपय 
दुसा गुगुं पूधाः प्याखंया रुपय्‌ दु । थुपि मध्ये ३८ गू लायक खलक च्वःगु दुसा २ 
गू जक जनसाधारण पाखें च्वःगु लुयावःगु दु । 

प्राचीन नाटक थों तक गुलि नं लृयावःगु दु, अप्व: थें संस्कतया नाटक 
परम्परा नाप ज्वःला:सां, सूत्रधार वया: पात्र परिचय बीग, राजवर्णन, देश वर्णनया 
म्ये हालेगु आदि थःगु हे कथं जूगु दु । थुगु इलय्‌ नाटकया प्रयोजन ब्वनेत वा 
ब्वंकेत मखुसे स्वयेत वा क्यनेत जूगुलिं तत्कालीन नाटकया संरचनां थ्व हे कथं 
जूगु दु । मनोरञ्जन बिइगु हे थुगु इया नाटकया म्‌ ध्येय जूगुलिं नृत्य, संगीत, 
वाद्यवादन आदि प्राचीन नाटकया अनिवार्य तत्व जूगु दु । थथे प्राचीन नाटकय्‌ 
नृत्य अनिवार्य तत्व जूगुलिं जुड, नेपालभाषाय्‌’ नय'' नटक' नितांयात नं छगू हे 
शब्दं ' प्याखं' धायेगु याःगु खः - (श्रेष्ठ, ने.सं १०८८) थथे हे थोंकन्हय्‌या हिन्दी 
प्याखनय्‌ थें प्राचीन नाटकय नं देशवर्णन, राज वर्णन , पुरुष उक्ति, सुन्दरी स्त्री 
उक्तिया रुपय्‌ प्याखं दुने म्ये हालेगु प्रचलन दु । | 

प्राचीन नाटककारत आपाःसिनं थम्हं हे नाटकया कथावस्तु सृजना या:गु 
खनेमद्‌ । उगु इया प्रचलित पुराण, आख्यान आदिपाखें कथावस्तु कया: थःपिनिग 

नं कल्पना छयला: नाटक रचना याःगु खनेद्‌ । धाथें धायेगु खःसा थुगु इया 
नाटक धयागु हे आख्यानयात दवुलिइ क्यने जिइक न्हयब्वयात:गु ख: । थ्व हे कथं 
गुलिखे पुलांगु नाटकया नां वीरविरणी कथा, षड्दर्शन कथा धका: तक तयात:गु 
दु । 
थुगु इया नाटकया कथानकया मूल आधार रामायण, महाभारत, जातक, 
अवदान, पुराण आदि जुग दु । मेमेगु भाषाया प्राचीन नाटक थें नेपालभाषाया 
प्राचीन नाटक धयागु हे मू पात्रं याःगु छु ज्याया वर्णन वा वयात जुग्‌ छुं घटना 
चित्रण कथं जूगु दु । नेपालभाषाया अप्वः नाटकया कथावस्तु तत्कालीन प्रचलित 
उपाख्यान पाखे काइगु जूगुलिं प्याखं शब्द नं पाख्यान पाखें हे वःश खः धयाग्‌ धाप 
नं गुलिं गुलिं कि नतयग्‌ द्‌ । वास्तवय्‌ प्याखं ख ग्व' धाःसा- संस्कत प्रेक्षण, प्राकृत 
पेक्खन न्हयपुलां नेपालभाषाय्‌ पेखन जुजुं प्याखं जग्‌ “खनेद्‌ | नाटकया कथावस्तु 
छु पाख्यान पाखें कयातःगु खः, उकिया नामं नाटकया शीर्षक -छुइगु चलन द" 
अथे हे प्राचीन नाटकय कार्यब्यापार (५०५४०) तथा खं व्हाबँल्हां- स्वयां नं 
नृत्य व संगीतं अप्वः ई कयाच्वंगु खनेद्‌ । पात्रतयसं पलाः छपलाः तकं संगीतया 
ताल शास्त्रीय विधि कथं छिइमाः । प्याखनय्‌ छु दृश्य वयेत्यन, छु-घटना जुइत्यन 
धयागु ख म्येया बोल, बाजंया तालं हे सिइदु । थुकथं प्राचीन नाटक छगू "कथं 
संगीत नृत्यया धुक्‌ धाःसां जिउ । थथे संगीत नृत्य सम्बन्धी शास्त्रीय ज्ञान मा:गु 
वाध्यता नं प्राचीनकालय्‌ जनसाधारण पाखें अप्व: नाटककारत पिदने मफुगु खः । 
पूर्वीय परम्पराया प्रभाव लाःग नेपालभाषाया नाटकय 
नाटकया नायः धीर वीरम्ह जक मखु, अलौकिक शक्ति तक दुम्ह जुइगु ला 
स्वाभाविक खः । तर थुलि जक मखु समाजया विविध वर्गयापिं फुक्क मनूत नं 
नाटकय्‌ प्रतिनिधित्व याकेगुया नापं, देव देत्यत नं नाटकया पात्र कथं हे दुथ्याका 
तःगु खनेद्‌ । अले नाटकय्‌ दुथ्याकातःपिं देव” देवी पात्रतयूत धात्थें हे देव देवी 
भाःपा भक्ति श्रद्धाया आस्थां स्वयेगु जक मखु, पूजा तक यायेगु नं चलन दु । थथे 
आपालं आपाः पात्रत दुथ्याकेगु चलन दुगु नेपालभाषाया नाटकय्‌ पात्रतयग 
परिचय नाटकया खल्हाबल्हां मजुसे सूत्रधारं वा पात्रत थः हे दबुलिइ वया: 
परिचय बिइगु चलन दु । थ्व नेपालभाषाया नाटकया थःगु हे विशेषता खः । तर 
परिचय बिइगु क्रमय्‌ 'छं धाःगु खब' धकाः वहे वहे खप तःक्वः लिसा लिसा 
कायेका तइगुलिं धाःसा थौंया मिखां स्वयेबलय्‌ प्राचीन प्याखंया खै ल्हाबल्हाय्‌ गाकं 
हे फ्यासु पह: खनेद्‌ । तर अथेसां पात्रतयूग स्तर हैसियत अनुसार खे ल्हाबल्हा 
याकातःगु खनेद्‌ । तर संस्कृत भाषाया नाटकय्‌ उच्चवर्गया मिजंतयूत संस्कृत 
भासं नवाकाः, मिसा वा निम्न वगयापिं मनूतयत प्राकृत भासं नवाकी थें निता 
भाषाया प्रयोग यायेगु चलन नेपालभाषाया नाटकय्‌ खनेमदु । तर छता खे, 
नाटकया पात्रत- पो, च्यामखलः आदितसें थःत थम्हं तसक हे क्वहयंकाः थःगु 
परिचय बिइकातःगु खं तत्कालीन समाजय अमि प्रतिया दृष्टिकोण स्पष्ट याःगु 
द्‌ । अथे हे जज लानिपिसं थःपिनिगु परिचय बिइबलय्‌ फयां फक्व च्वछायाः 
परिचय बिइकेगु याकातःगु खं तत्कालीन सामन्त समाजया ख्वाःपाः ब्वयेगु याःगु 

दु । तर असत्यया पराजय सत्यया जय क्यनेगुया नापं दर्शकतयूत आनन्द, 
मनोरञ्जन बिइगु हे प्राचीन नाटकया म्‌ उदेश्य जग्‌ द । 

प्राचीन नाटकय्‌ वातावरणया सृजना पात्र खॅल्हाबल्हा पाखें स्वयां नं म्ये 
बाजं पाखें जुइ | नाटकय्‌ संघर्ष न्ह्यलुयाः नं थ्व विशेषत निगू देया संघर्ष, दैत्य 
व मनूया संघर्ष, निगू बिचाःया अन्तरद्वन्द कथं जक जुड, गुगु थौंया नाटकया 
सघंषया रुप स्वया: आपालं हे पा: | समयान्वति, स्थानान्वति, कार्यान्वति (Unit 
of time, place & 8०४०णा) जुइमाः धयांगु वाध्यता खनेमद्‌, छु भचा दु सा 
कायान्वति (ए॥।(४ ०९ ८६।०॥) जूगु खनेदु । नाटकया अन्त अप्वः थें संयोगान्त जूसां 
संस्कृत साहित्यय्‌ थें सयोगान्त जक जुइमा: धयागु मदु, वियोगान्त नं जुइ फ्‌, 
जगतप्रकाश मल्लयागु मूलदेव शशीदेव, राजेन्द्रविकम शाहया महासत्व प्याखं 
थुकिया दसु खः । तर थ्व संयोगान्त वियोगान्तया अर्थ नाटकया अन्तय्‌ संयोग 
जुइगु व वियोग जइग दृष्टिं जक खः । पाश्चात्य त्रासदी थें नायकया पतन 
क्यनाः करुणा व त्रास थना: त्रासदी जुइकेगु वा मूपात्रया मूर्खतायात उलाः गिजय्‌ 
यानाः कमेडी जुइके कथं मखु । 


प्रमुख नाटककार 


नेपालभाषाया प्राचीन नाटकं विषयलय्‌ आ तक बांलाक अध्ययन 
अनुसन्धान जूगु मदुनि । तर अथे खयां नं आतकया मालेज्यां लूपिं न्ह्यथनेबहःपिं 
प्राचीन नाटककारत थथे दु । 


सिद्धिनरसिंह मल्ल (७३९-७८१) : थ्वयूकः नेपालभाषां न्हापां नाटक 
च्चयादीम्ह नाटककार खः । थ्वयूकःया एकादशीब्रत (ने.सं ७५३) छधाः प्याखं 
नेपालभाषाया न्हापांगु नाटक खः । थ्व दशावतार नाटक संग्रहस दथ्यानाच्वंगु द्‌ । 
एकादशी ब्रत नाटक च्वयेगु बाहेक थ्वयकलं कातिप्याखं नेपालभाषा व संस्कृत 
ल्वाकछ्याना ने.सं ७६१ पाखे च्वःगु खनेद्‌ । थ्व काति प्याखं थौं तक नं काति 
दबुलिइ हुइकेगु याःनि । 


श्री निवास मल्ल (ने.सं ७७८-८०५) : थ्वयूकलं नेपालभाषां दशावतार नांगु 

छधाः प्याखंपुचः च्वयादीगु दु । खयेत ला थ्व अपूर्णगु नाटक खः । अयसां 

पद्यभाषां च्वयातःगु थ्व नाटकं श्री निवास मल्लया कवि प्रतिभायात ब्वयाब्यूगु दु, 

संगीत नापया नाटकया स्वाप क्यनाब्युगु दु । अथे हे सिद्धिनरसिंह मल्लं प्रचलनय्‌ 

गु काति प्याखनय्‌ बाथ: प्याखं समावेश यानाः काति प्याखंयात लोकप्रिय यायेगु 
ज्या थ्वयूकः पाखें जग द्‌ । 

जगतप्रकाश मल्ल (ने.सं७६५-७९३) :- थ्वयूक: छम्ह स्येल्लाःम्ह कवि 
जक मखु, नाटककार नं खः धयागु खँ थ्वय्‌कःया थःगु हे मौलिकतां जाःगु 
मूलदेव शशीदेव (ने.सं ७९२) पूधाः प्याखनं स्पष्ट याः । मूलदेव शशीदेव प्याखं 
नेपालभाषाया न्हापांगु पूधाः प्याखं जूसां छगू स्येल्लाःगु प्याखं खः | छगू कथं थ्व 
प्याखं सफू नेपालभाषाया प्राचीन म्येया धूकू धाःसां ज्यू । 


योगनरेन्द्र मल्ल (७८७-८२६) :- योगनरेन्द्र मल्लं माधवानल 
कामकुण्डल धइगु प्रेम आख्यान दुगु नाटक च्वयाः थकूगु न्यने दु । तर अथेसां 
थ्वयूकलं नेपालभाषां छगू जक नाटक विक्रमादित्य च्वयादीगु लूगु दु । 


भूपालेन्द्र मल्ल (ने.सं ८०७-८२१):- यें पाखे नेपालभाषां i न्हापां नाटक 
च्वयावंम्ह नाटककार भूपालेन्द्र मल्ल खः । थ्वयूकःया चोर | नांगु नाटक 
लुयाव-गु दु । 


भूपतीन्द्र मल्ल (ने.सं ८१६-४२) : थ्वयूकलं नेपालभाषां ४ गू नाटक (१) 
विक्रम चरित (८२६ प्र १०९०) (२) श्रीखण्ड चरित (?), स्येमन्तकोपाख्यान (ने. सं 
८२६), पद्मावती (ने.सं ८२६) नांगु पूधाः प्याखं च्वयादीगु दु । विक्रम चरित 
नाटक ख्वप तलेजु देगलय्‌ गजू छाःगु लसताय्‌ क्यंगु नाटक खः । मल्ल जुजुपिं 
मध्ये दकलय्‌ अप्वः २९गुलिं मल्याक नाटक च्वयावंम्ह जुजु थ्वयूकः हे खः । तर 
थुपिं नाटक नेपालभाषां जक च्वयातःगु मखु । 


रणजीत मल्ल (८४२-९०):- रणजित मल्ल नेपालभाषाय्‌ नाटकया 
संख्याया दष्टिकोणं दकले अप्वः १४ गुलिं मल्याक नाटक च्वया बम्ह नाटककार 
जक मजुसें प्राचीन नेपालभाषाया नाटकय्‌ दकलय्‌ ताःहाःगु महानाटक 
च्चयाथकूम्ह नाटककार नं खः । थ्वयूकःया नेपालभाषा नाटक खः -(१) शनैश्चर 
रोहिण्युपाख्यान (ने. सं ८६२) (२) चन्द्रागदोपाख्यान नाटक (ने.सं ८६५) (३) हरगण 
कथा (ने.सं ८७५) (४) ययात्सुपाख्यान (ने.सं ८८५) (५) गणेश दिक्‌पाल (नें सं. 
८८५) (६) वीर वीरिणी कथा (ने.सं ८८५) (७) कृष्ण चरित्रोपाख्यान (८) 
मदन चरित्र नाटक (९) गोरक्षोपाख्यान (१०) दिक्पाल गणेशोपाख्यानम्‌ (११) 
पृथृपाख्यानम्‌ (१२) सुव्रम्हण्योपाख्यानम्‌ (१३) षड्दर्शन नाटक (१४) भानुमति 
हरणोपाख्यान । थ्वयूकःया दकलय्‌ ताहाःगु नाटक ३० गू अंक दुगु, "शनैश्चर 


~$ ~$] 


रोहिण्युपाख्यान' खः । थ्व नाटक र्हिं छगू अंक हुइकेगु ल्याखं च्वःगु खनेद्‌ । 
जगज्जय मल्ल (ने.सं ८४२-८५५) :- यें पाखें नेपालभाषा नाटक च्वयावंम्ह 


छम्ह नाटककार जगज्जय मल्ल नं खः । सुन्दर कुमार थ्वयूकलं च्वयादीगु नाटक 
खः । 

जयप्रकाश मल्ल (८५६-८८८) :- थ्वयकल नेपालभाषां प्यंग्‌ नाटक 
च्वयादीगु दुसा निगू नाटक थों पिदने धुंकूगु दु । थुपिं खः - रत्नेश्‍वरया प्रादुर्भाव 
(८८०, प्र १०८४), वीरध्वजोपाख्यान (च्व ८७७ प्र १११५) । अथे हे पिमदंगु 
नाटक खः ।१) भैरव प्रादुर्भाव ।ने.सं ८८०) (२) स्वस्थानी व्रतकथा खः । 
रत्नेश्‍वरया प्रादुर्भाव पद्यभासं च्वयातःगु प्रतीकात्मक कथया नाटक खःसा 
वीरध्वजोपाख्यान तत्कालीन परम्परा कथंयागु नाटक खः । थुपिं नाटक छगू कथं 
प्राचीन म्येया धक धाये बहज्‌ । 


रत्न बञ्जाचार्य (?) :- मल्लकालय्‌ लायूकू खलक बाहेक, आतकया 
अध्ययन कथं जनसाधारण पाखें पिदंम्ह छम्ह नाटककार रत्न बज्राचार्य नं खः । 
थ्वय्‌कःया बसुन्धरा नांगु नाटक लुयावःगु दु । तर थ्व नाटक निगू मितियागु 
लृयावःगु दु । थथे लूगुलिइ छगू ने.सं ७६४ यागु खः सा मेगु ने.सं ८१६ यागु 
खः । 


रुद्रसिंह दैवज्ञ :- थ्वयकः जुजु महेन्द्र सिं (ने.सं ८२१-८४२) या ईयाम्ह 
नाटककार खः । थ्वयूकलं धन्याबत्ती नांगु नाटक च्वयावंगु खनेदु । 

थुकथं आतकया अध्ययन कथं यें, यल, ख्वप लायूकू खलक ९ म्ह 
नाटककारत व जनसाधारण पाखें २ म्ह नाटककारत लुयाव:गु दु । दकलय्‌ अप्व: 
नाटक च्वयेग ज्या ख्वपया जुजुपिंसं यानाबंगु दु । नेपालभाषाया च्वय्‌ उल्लेख 
जूपिं नाटककारत बाहेक मेमेपि नं नाटककारत व नाटक सफू लुया वयेफुगु 
आपाल सम्भावना दु । 

प्राचीन नाटक साहित्यया बालाक ब्वॅज्या मजूनिगुलिं सु गुम्ह नाटककार 
छु गथे च्वं धकाः बांलाक ध्वाथुइके मफुनि । प्राचीन नाटक विधाय्‌ मिसापिं 
च्वमित आःतक लूगु मदनि, नापं जनसाधारण पाखें नं नेपालभाषां प्याखं 
च्वयावंपिं मेपिं च्वामत नं उलि खने मदि । अथे हे लुइ धुंकूगु नेपालभाषाया 
प्राचीन नाटकया सफूत नं थोंतक विभिन्न कारणं बांलाक प्रकाशनय्‌ हयेमफुनि । 
थथे प्राचीन नाटक नेपालभाषाया नितिं जक मखु नेपा:या निति हे प्राचीन 
गौरवया विषय जुयां नं थों तकया दुने छगू दर्जन तक नं प्राचीन नाटकया सफू 
प्रकाशित यायेमफुगु दुःखया खँ खः । प्राचीन नाटक नेपालभाषाया भाषिक 
साहित्यिक दृष्टिकोण जक मखु, नेपाःया धर्म, संस्कृति व नृत्य संगीतया अध्ययन 
दृष्टिकोणं नं उलि हे महत्वपूर्ण जूगु दु । 

लिच्व:गु प्राचीनकाल (ने.सं. ८८८-९६७) 


मल्ल शासनकालया अन्तं निसें जंगबहादुरया प्रधानमन्त्रीकाल शुरु जुड 
न्ह्यः तकयागु समयावधियात नेपालभाषा साहित्यया इतिहासय्‌ लिच्वःगु 
प्राचीनकाल कथं नालेगु जूगु दु । नेपाःगाःया शासन सत्ता मल्ल शासकतयूगु 
ल्हाति शाह जुजुपिनिगु ल्हातय्‌ ला:वने धुंकाः नं नेपालभाषाया साहित्यय्‌ 
मल्लकालीन साहित्यिक प्रवृत्ति हे मूलरुपं कायम जुयाच्वंगुलिं थुगु इया 
साहित्ययात लिच्व:गु प्राचीनकालया साहित्य कथं नालेगु जग्‌ खः । खयेत ला 
अतः परं देश भाषा, स्वदेश भाषा आदि धकाः गुगु थाय नेपालभाषां मल्लकालय्‌ 
कयावःगु खः, व थाय्‌ शाह जुजुपिनिगु उदय निसें काये मखन, साहित्य सृजनाया 
ज्याय्‌ लायक्‌ खलक न्हापा थें सक्रिय रुपं ब्वति कायेगु ज्या मजुल, सरकारी 
ज्याखंय्‌ नेपालीभाषा, देवनागरी लिपिं थाय कयाहल, अथे खयां नं तत्कालीन 
जनजीवनय्‌ धाःसा थ्व भायया प्रभुत्व ल्यना हे च्वन । नेपालभाषा मातृभाषा 
मखुपिंसं न थ्व भाययात निगूग भाषा ($९c०nd९ः४ 1॥120422) कथ नालेग जल । 
. थुकथं शाह जुजुपिंसं राजनैतिक रुपं थ्व स्वनिगलय्‌ विजय प्राप्त याःसां थनया 
साहित्य, कला, संस्कृतियात हया छवयेग॒ ज्या थुग इलय्‌ तक मजूनि । बरु 
थःपिंसं तक थुकियात नालाकायेग्‌ याःग॒ खनेद्‌ । जज्‌ प्रतापसिंह शाहया पालय 
नेपाःया भोट नाप जग्‌ सन्धी (ने.सं ८९५) पत्रय नेपालभाषा छयःग, रणबहादुर 
शाहं नेपालभाषां म्ये चिनावंगु, राजेन्द्रविक्रमं नेपालभाषां महासत्व प्याखं च्वयावंगु 
थुकिया दसु खः । अथे हे नेपालभाषा साहित्यं थनया धर्म संस्कृतिलिसे नं क्वातुक 
हा कायेधुकगुलि धार्मिक, श्रृंगारिक, ख्यालि, ध्याचूया म्ये, मुक्तक म्ये, बाखंम्ये 
आदि चिनेगु हालेगु, विविध नखः जात्रा उत्सवय्‌ विविध कथंया बाखं कनेगु 
न्यनेगु, विविध जात्रा उत्सवय्‌ प्याखं क्यनेगु परम्परा जनसाधारणय्‌ मन्दगतिं सां 
न्हयाना हे च्वन । थ्वया साहित्यिक स्वरुपय्‌ नं ईया हिउपाः कथं छुं कथंया 
हिउपाः खने दःसां न्हापाया परम्परा, प्रवृत्ति मूल रुपं कायम हे जुयाच्चन । थुकथं 
नेपालभाषाया साहित्य विकासया निंति अनुकूल अवस्था मदुसां थ्व प्रति 
तत्कालीन शासकतयगु नकारात्मक दृष्टि मजूनिगुलिं थुगु इलय्‌ नं साहित्य 
सृजनाया ज्या थःगु कथं न्हयानां च्वन | थुगु ईया साहित्यय्‌ खनेदुगु विधा खः - 

म्ये 

वाखं 

नाटक 

लिच्व:गु प्राचीनकालया म्ये 


लिच्वःग प्राचीनकालया साहित्यय्‌ न॑ दकलय्‌ उपर्लाब्धिमूलक विधा काव्य 
खः । थग ईया काव्य धयाग हें मल्लकालय थें म्ये खः, गग - बाखंम्ये, भजनम्ये 
सिल: ततः, मक्तकम्ये, सिन्हाज्याम्ये, ख्यालि ध्याचम्येया रुपय्‌ दु | थुगु इया 
म्येया रचनाकारत न्हापा थे जज लार्नापं मजसे फक्क धया थें जनसाधारण हे 
जूगु दु, म्हो हे जक रचनाकारतयूसं थःपिनिगु नां न्हयथनावगु दु, अप्व: धया थ 
म्येया रचनाकारतयसं थःपिनिग श्रद्धाभक्ति देछाये थें तत्कालीन शासकतयूगु नां 
न्हयथना वनेग॒ याःगु द्‌ । म्येया रचना समय न्हयव्वयेगु भोलय्‌ न न्हापा 
मल्लकालय थें आपा: च्वमिपिंसं संकेतात्मक रुपं तिथि मिति न्हयव्वयेगु नं याःगु 
दु। न 
नेपालभाषाया काव्य साहित्यया इतिहासय्‌ थःगु हे मौलिक सृजना कथ 
खनेदग मल्ल कालंनिसें न्हयानाच्वग बाखंम्येया विकास थ्व हे इलय्‌ आपा: जूगु 
द | बाखं नं घाना: म्ये हाले छिंक चिनातःग लयवद्ध रचना विशेष हे बाखंम्ये 
खः । बाखं दनेया घटना भ बलाक क्यनायंकेग थज्याःग कथात्मक काव्यया 
विशेषता खःसां थग ईया वाखंम्येय घटना भ बःलाक ब्वयायंकेग प्रवृत्ति उलि 
खनेमद । रचनाकारतयग नां न्हयमथंसे रचना जग इया शासकतयूग नां जक 
न्हयथनातःग थज्याःगं अज्ञात कविपिनिग बाखंम्येय तत्कालीन, सामाजिक, आर्थिक 
राजनैतिक, सांस्कृतिक अवस्थाया सशक्त चित्रण दु । थुगु ईया बाखं साहित्यं 
उलि क्यनेमफग तत्कालीन जनजीवनया किपा बाखम्यें ब्वयेगु यांग दु । 
थःपिनिग सख दःखयात निर्भिक व स्वतन्त्र रुपं अभिव्यक्त यायेगु ज्या थज्याःगु 
वाखंम्येय्‌ जूगु दु । जुज्‌ प्रतापसिंह शाह निसें जुजु राजेन्द्रविक्रम शाहया 
शासनकाल तकया समयवधिड दने थज्याःग सामाजिक यथाथपरक वाखम्येया 
आपालं रचना जग द । शासक तथा सामन्ततयग अन्या: अत्या:या भण्डाफोर 
लजगाःया लागी परदेशय वनेमाःपिं मिजंतय्‌ कलाःपिनिगु आलाप विलाप आदि 
थज्याःग हे बाखंम्येया म विषयभमि जग द । अथे हे समसामयिक घटनाया 
सचंया रुपय नं थग ईया कवितसें बाखंम्येयात छयःगु खनेद्‌ - सितलामाजु, रानी 
विजयालक्ष्मी बाखंम्ये थज्याःग हे थग इया राजनेतिक सामाजिक यथास्थितिया 
सचं बिइग म्ये खः । इतिकथात्मक शेलिइ मल्लकालय्‌ चिनात:गु रणजीत मल्लया 
रामायण म्ये, जगतकेशरीया चण्डेश्वरी स्तोत्र ,अज्ञात कविपिनिगु मणिचूड 
सलोचना माधव आदि शीषंकया बाखंम्येया तलनाय भाव अभिव्यक्तिया दृष्टिकोण 
थग ईया सामाजिक यथार्थपरक बाखंम्ये आपालं च्वन्हयाःग खनेद्‌ (वैद्य, ११०६ : 
८3) 

बाखंम्ये बाहेक थुगु इलय्‌ मल्लकालय्‌ थें आपालं उपास्य देव 
देवीपिनिगु सिल: तुतःया रचना जूगु दुसा कृष्णभक्तिया म्ये नं थुगु इलय्‌ आपालं 
पिदगु खनेदु । भक्ति व श्रृंगारं जाःगु थज्याःगु म्यें नेपालभाषाया तत्कालीन 
काव्ययात समृद्ध यायेगुली आपालं तिब: ब्यूगु द्‌ । थथे खयां नं सिद्धिनरसिंह 
मल्लया भक्ति श्रृंगारया म्ये ति थुगु ईया कृष्णभक्तिया म्ये उलि गहन उलि 
स्तरिय जूगु मदु । भक्ति काव्य बाहेक श्रृंगार तथा नारी हृदयया करुण, क्रन्दन 
दुगु मुक्तक म्ये नं थुगु इलय्‌ आपालं रचना जूगु दु । थुगु ईया मुक्तक म्येय्‌ अप्वः 
थें रुप योवनं जाःम्ह नायिकाया नखशिख वर्णन, नायक नायिकाया नोंकभोंक 
लिलाया वणनया नापं लिथु हयाः भाःतं वाका च्वनेमाःपिं, भाःत परदेश वना: 
बाया च्वनेमाःपिं, लमिया जालं चण्डालम्ह भाःतनाप हूवनेमाःपिं मिसातयगु करुण 
क्रन्दन दु । मेमेगु म्येय्‌ स्वयां नं थज्याःगु म्येय उगु ईया जनजीवनया घात 
प्रतिघात सशक्त रुप अभिव्यक्त जूगु दु । नापं थज्याःगु म्येय शास्त्रीय संगीतया 
पलेसा सरल व स्वभाविक लोकलयया प्रयोग जुयाच्वंगु द । 

मल्लकालीन काव्यया तुलनाय्‌ लिच्वःगु प्राचीनकालया काव्यया 
अभिव्यक्ति पक्षय्‌ छुं हिउपाः वःगु खनेदु । थुगु ईया काव्यय्‌ शास्त्रीय संगीतं थाय 


करो 


कया हे च्वंगु दु सां, वार्णिक छन्दं नं बुलुहं बुलुहं थाय्‌ कयाहःगु द । 


सी जक ज्य की 


प्रमख कवि 


थुगु इलय्‌ अप्वः थें कवितसें थःपिनिगु नां न्हयथनावंगु मदु, तर निम्ह 
प्यम्ह नां सीदुपिं कवित थुकथं दु - 


सुन्दरानन्द (नें.सं. ९१३-९५३ दुने) :- सुन्दरातन्द थःगु ईयाम्ह छम्ह 
प्रख्यात बौद्ध पण्डित खः । थ्वयूकलं काव्य व मेमेगु विषयया नं छुं च्वयेग 
यानादीगु दु । थ्वयूकलं नेपालभाषा, नेपाली, संस्कृति, हिन्दी आदि विविध भाषां 
काव्य च्वयेगु यानादीगु दु । मल्लकाल लिपा खनेदम्ह नेपालभाषाया न्हापांम्ह ज्ञात 
कवि थ्वयूकः हे जूगु दु । जुजु श्री ५ राजेन्द्रविक्रम शाह, रानी त्रिपुरासुन्दरी व 
मन्त्री भीमसेन थापाया गुण वर्णन, श्री ५ पृथ्वीनारायण शाह निसें श्री ५ 
राजेन्द्रविक्रम शाहया शासनकाल तकया कीर्तिगाथा व थःगु दुःख, सुखया अनुभूतिं 
जाःगु थीथी मार्मिक म्ये मुना: थ्वयूकलं त्रिरत्न सौन्दर्य गाथा नामं सफ 
च्वयाथकादीगु दु । थ्व सफुलिइ नेपालभाषां चिनातःगु ४ पु म्ये नं दथ्याःगु दु । 
कवि सुन्दरानन्दया म्येया मू विषयवस्तु थः आश्रयदातापिनिगु गण, यश, कीर्ति 
वर्णन यायेगु जूगु दु । थ्वयूकःया त्रिरत्न सौन्दर्य गाथा सफुलिइ च्वंगु प्यपु म्ये 
प्रशस्ति काव्यया प्रतिनिधि म्ये धायेबह ज्‌ । सुन्दरानन्द छम्ह प्रशस्ति कवि खयाः 

नं मिथ्या प्रशंसा, खुशामद कृतिमता थ्वयकःया काव्यय्‌ थाय कयाच्चंगु खनेमदु । 
थ्वयूकलं फुक्क धया थें म्ये वाणिंक छन्दं चिनावंगु दु (वेद्य, ने.सं ११०६) । 


लक्ष्मीसुनन्दन (ने.सं ९१९ पाखेयाम्ह) :- थःगु नाया न्हयःने विप्र धकाः 
न्हयथनादीम्ह लक्ष्मीसुनन्दन आतक स्यूकथं नेपालभाषाय्‌ दकलय्‌ न्हापां वार्णिक 
छन्दं म्ये चिनेग्‌ यानावंम्ह कवि खः | थ्वयूकलं वाणिंक छन्दय्‌ उपास्यदेवी शारदा 
यागु थीथी नां, रुप, गुण वर्णन याना: ४/४ पादया गुंगू श्लोक दुगु शारदा स्तोत्र 
चिना थकादीगु दु । थ्व स्तोत्र बयूकलं संस्कृत परम्परागत स्तोत्र रचना पद्धति 
कथं चिनातःग्‌ द्‌ । थ्व हे स्तोत्र स्वयाः नेपालभाषाया लिपाया कवित वेकुण्ठप्रसाद 
लाकोलपिंसं छन्दय्‌ कविता चिने सयेकूगु खः (वेद्य, ने सं ११०६) । 


अमृतानन्द (ने.सं ९२०-९५१ पाखेयाम्ह) :- अमृतानन्द मल्लकाल धुकाः 
पिदंम्ह छम्ह प्रमुख कवि जक मजुसे उगु ईया बौद्ध साहित्य तथा नेपालभाषाया 
छम्ह तःधंम्ह विद्वान नं खः। थ्व खया दसि वयूकलं नेपालभाषां अनुवाद यानादीगु 
चरपतिपाद स्तोत्र, हनुमान नाटक तथा तत्कालीन ब्रिटिश रेजिडेन्ट ब्रायन हजसन 
हप्टनयात च्वयाव्यग नेपालभाषा व्याकरण (ने.सं ९५१) आदि सफ्‌ खः । थ्वयूकलं 
आपालं रचनाय्‌ पूवंक थःगु नां न्हयब्वयेगु यानादीगु मदु । आःतकया दुने 
थ्वयूकःया १४ पु ति म्ये विभिन्न बहाः बहीया दाफा भजनय्‌ लुयावःगु दु । थथे 
लृयावःगु अप्वः थें म्ये बोद्ध तथा शक्ति उपास्य देव देवीपिनिगु भजन स्तुति म्ये 
जूगु द॒ (वैद्य, ने.सं. ११०६) । भजन स्तुतिया म्ये बाहेक थ्वयूकःया सिन्हाज्याम्ये 
छपु नं लुयावःगु दु । नेपालभाषां इतिकथात्मक म्ये चिनादीपिं च्वमिपि मध्ये 
थ्वयूकः नं छम्ह खः । थ्वयूकलं वार्णिक छन्द नं छ्यलेगु यानादीगु दु । थथे 
उपास्य देवदेवीपिनिगु भक्ति आराधना यायेगु थ्वयकःया काव्य प्रवृत्ति स्वयेबलय्‌ 
थ्वयूकः मल्लकालीन कवित नाप ज्वःलाःगु दु सा वाणिक छन्दं काव्याभिव्यक्ति 
बिइगु स्वयेबलय्‌ माध्यमिककालया कवित नाप सतिइगु खनेदु । थ्वयूकःया बौद्ध 
धर्म सम्बन्धी म्ये संकलन यानाः भाजु छत्रबहादुर कायष्ठ पिकयादीगु (ने.सं. 
१११२) दु । 


विजयानन्द (ने.सं ९२८ पाखेयाम्ह) :- विजयानन्द जुजु गीवाणयुद्धया 
लायकलिइ दुथ्याःम्ह कवि खः । थ्वयूकलं इष्ट देवदेवीपिनिगु स्तुति म्ये, श्रीकृष्णया 
चरित्र लिला सम्बन्धी म्ये, देश वर्णनया म्ये आदि चिना थकादीगु दु । थ्वयूकलं 
चिनाथकादीगु भिखुपुं मयाक म्ये यल भिंद्यःयाथाय्‌ ,बुंगद्यःयाथाय्‌ च्वगु भजन 
सफुतिइ लुयावःगु दु । थ्वयूकःया फुक्क धयाथें म्ये परम्परागत स्तुति शैली 
कर्थयागु जूगु दु । 


मक्षध्वज (ने.सं ९३७-९६७) : मक्षध्वज जुज्‌ राजेन्द्रविक्रम शाहया 
शासनकालीन कवि खः । थ्वयकःया निपु उपास्य देवदेवीपिनिगु स्तुति म्ये 

लुयावःगु दु । स्तुति म्ये जूसां थःगु देन्य स्थितियात व्वयातःगलिं थ्वयकःया म्येय 
आत्मपरकताया गुण नं पिज्वःग दु । 


विश्वहर्ष (ने.सं. ९५५ पाखेयाम्ह) : विश्वहर्ष यलया छम्ह नांजाःम्ह बौद्ध 
पण्डित खः । थ्वयूकः अमृतानन्द, सुन्दरानन्दया समकालीन कवि खः । आःतक 
थ्वयकःया ४ पु म्ये यलया बौद्ध विहार व भोजपुरया शाक्यमुनि विहारया दाफा 
सफुलिड लूगु दु । थुपि म्ये स्तुति, भक्ति सम्बन्धी जूगु दु । ध्वयूकःया काव्यय 
भक्ति व श्रृंगार रसयात स्येल्लाक हवनातःग खनेद (वेद्य, ने. सं ११०६) । 

थुकथं लिच्वःगु प्राचीनकालया म्ये मल्लकालीन म्ये नाप आपालं 
ज्वःलाना: नं न्हापा द्यः, देश आदिया जक स्तुति म्ये खनेदुथाय्‌ थुगु इलय्‌ वयाः 
जुजु भारदारपिनिगु नं कीर्ति गाथाया म्ये खनेदत । [ 


लिच्वःगु प्राचीनकालया बाखं 


लिच्वःगु प्राचीनकालया साहित्यय्‌ संख्यात्मक दृष्टिं दकलय्‌ अप्वः 
साहित्य सृजना जूगु विधा बाखं खः । संख्यात्मक दृष्टिं आपालं बाखं सफ थुग्‌ 
इलय्‌ पिदनेगु जूसां गुणात्मक दृष्टि मल्लकालीन बाखंया तुलनाय्‌ थुगु इया 
बाखनय्‌ छुं खास भिन्नता खनेमद्‌ । थ्वहे कथं थुगु इलय्‌ नं बाखंया म्‌ विषय 
धार्मिक जूगु दु । न्हापायागु हे लौकिक, ओपदेशिक बाखंयात थीथी इलय्‌ न्हयया: 
ब्वनेगु कनेगु नं जूगु द॒ सा गुलिं न्हून्हूगु नं धार्मिक बाखं थुगु इलय्‌ च्वयेग जग 
दु । थथे आपालं इं न्हयानाः नं आपालं बाखं पिदनाः नं बाखंया विषयभमी, 
वाखंया प्रस्तुतिइ हिउपा: मवःगुया म्‌ कारण - थुगु इलय्‌ तक नं बाखं साहित्यिक 
अध्ययनया दृष्टिं च्वयेगु, ब्वनेगु मजुसे धार्मिक, सांस्कृतिक, नेतिक दृष्टि वाखं 
कनेगु, च्वयेगु, ब्वनेगु जूगुलि खः । थुगु इलय्‌ विशेषतः बौद्ध अवदान जातक 
सम्बन्धी बाखं च्वयेगु जूगु दु । उकिं थुगु समयावधियात नेपालभाषाया जातक 
बाखं विकासया समयावधि कथं नं नालेबह जू । मल्लकालीन बाखंया तुलनाय्‌ थुगु 
ईया बाखनय्‌ आपालं नेपा:या थायबायया नां रीतिथिलि नखःचखः आदिया खं 
उल्लेख जूगु दु । थुगु इलय्‌ खनेदग छं छुं बाखं खः - 


- सप्तकाण्ड रामायण (ने.सं ९३८, रा अ) 


- अध्यात्म रामायण ।ने.सं ९४९ रा अ.) 
- रामायण (ने सं ९६६, रा.अ.) 

- भीष्म- युधिष्ठिर सम्वाद (ने.सं ९०३, जातः १३९- ४०) 

- रामायण (ने.सं ९०४, जात: १४०- ४३) 

- अष्टमी ब्रत महात्म्य (ने.सं ८९७, जातः १३६- ८) 

- गुणकारण्डब्यूह (ने.सं. ९४६, जातः १५८-६०) 

- बीरकशावदान (अमृतानन्द कृत, जातः १६०) 

- कृशावदान (ने.सं. ९५४, जात: १७१- २) 

- उपोषद ब्रत कथा (ने.सं. ९५९, जातः १७४-५) 

- अहोरात्र ब्रत कथा (ने.सं. ९६०, जातः १७५-६), आदि 


अथे हे न्हापा मल्लकालय्‌ खनेदयेधुंक्गु - तन्त्राख्यान, धर्मलक्ष्मी संवाद, 
बत्तीसपृतलिका कथा, द्रात्रिंशतिपुत्रिका, विचित्रकर्णिकावदानोध्दृत, वीरसिखा, 
सहस्ररजनी आदि बाखंयात नं हानं हानं ल्हययाः पिकयात:गु नं थुगु इलय्‌ आपालं 
खनेद्‌ । 


लिच्वःग॒ प्रांचीनकालया नाटक 


थ्व लिच्वःगु प्राचीनकालय्‌ तसकं हे म्हो जक प्याखं च्वयेगु जूगु दु । छगू 
निग प्याखं च्वयेगु जूगु नं मल्लकालीन प्याखं परम्परा कथं हे जूगु दु । थुगु 
इलय्‌ रचना जूगु नाटक खः । 


हनुमान नाटक (ने.सं ९२०) : थ्व अमृतानन्दं संस्कृत मूल नापं तयाः 
नेपालभाषां हिलादीगु खः । सफया लिउने च्वयातःगु कथं थ्व सफ्‌ अमृतानन्दं 
पाल्पाया जुजु पृथ्वीपाल सेनयात यलय्‌ कुनातःबलय्‌ अनयात नेपालभाषा स्यने 
कथं च्चयेगु जूगु खः । 


महासत्वोपाख्यात (ने.सं. ९५१) : लिच्वःगु मल्लकालय्‌ रचना जूगु छगू 
जक नाटक महासत्बोपाख्यान खः । जुजु राजेन्द्रविक्रम शाहं रचना यानादीगु थ्व 
महासत्वोपाख्यान' प्राचीन मल्लकालीन नाटक परम्परा कथंयागु हे प्याखं खः । तर 
मल्लकालीन शास्त्रीय नाटक परम्परा कथं च्वयातःगु जूसां थोंया समाजया 
आपालं चित्रण थ्व प्याखनय्‌ खनेदयेधुंकूगु द॒ । महासत्व नाटक महासत्व 
राजकूमारया दानशीलता विषययात कया: च्वयात:गु बौद्ध जातकय्‌ आधारित 
नाटक खः । तर थ्व नाटक मल्लकालीन आपालं प्याखं थें संयोगान्त मजुसे 

वियोगान्त जूगु दु । थ्व प्याखनं लिपा नेपालभाषाय्‌ शास्त्रीय परम्पराया प्याखं 
च्वयेगु म्वचाल धाःसां जिउ । 


घंठ सफुल (ने.सं ९५६) : थ्व यलय्‌ काति दबुलिइ क्यनीगु प्याखं व 
बाथ: प्याखया संग्रह खः । थ्व न्हापांनिसेंया परम्परा कथंयाग्‌ नाटक खःसां, 
थ्वयात च्वया: पिकायेगु लिपा जक जूगु खनेदु । 


थुकथं लिच्वःगु प्राचीनकालया साहित्य समयावधिया हिसाबं ताहाः जुयाः 
नं उपलब्धिया दृष्टिकोण म्हो हे धायेमा: । नापं छु खास न्हूगु प्रवृत्ति प्रवाह थुगु 
ईंया साहित्यं ब्वलंके फुगु मदु । तर अथे खयाः नं नेपालभाषा साहित्यया धाःयात 
त्वाःमदयेक न्हयाका यंकेगु ज्या धाःसा जूगु दु । न 

महाकवि सिद्धिदास महाजु 
(ने. सं. ९८७-१०५०) 





माध्यमिककालया च्वमिपिनिगु छुँ किपा 


माध्यमिककाल (ने.सं ९६७-१०६१) 





सरदार हरिभक्त माथेमा पं. निष्छानन्द बज्राचार्य रामजी प्रधानाङ्ग नेपा:या राजनैतिक इतिहासय मल्ल शासनकालयात माध्यमिककाल तथा 


(ने. सं. ९४३-१००५) (ने. सं. ९७८-१०५५) (ने. सं. ९९४-१०६६) शाह जुजुपिनिगु उदय निसें थुखेया ईयात आधुनिककाल नालातःगु दुसां 
र 0७ नेपालभाषा साहित्यया इतिहास कथं राणाकालया शुरु ने.सं ९६७ निसें 
1 व राणाशासनया अन्त जुइ न्हय: ने.सं १०६१ तकया समयावधियात माध्यमिककाल 
नालेगु जूगु दु । खयेत ला नेपालभाषाय्‌ माध्यमिककालया सीमा निर्धारण बारे 
छगू मत मजू । चित्तधर 'हृदय' जुं नेपालभाषा थासा आखलं सफ पिदंग (ने.सं 
१०२९) ई न्हयःतकया साहित्ययात पुलांग साहित्य भाःपाः पलांग नेपालभाषा 
साहित्यया जातः (ने.सं १०९१) हे पिकयादिलसा, डा. जनकलाल वैद्य 
नर्मदेश्वरमान प्रधान, इन्द्र माली, काशीनाथ तमोट आदिपिंसं कोतपर्व लिपां (ने सं 
९६७) निसें थुखेया ईयात माध्यमिककाल शुरु जूगु भाःपियादीगु दु मल्ल 
शासकतयूगु ल्हातं शासन सत्ता शाह जजपिनिग ल्हातिइ ला:वंसां राणा शासन 
| 95 | द 5 °. शुरु जुड न्हय: तक नेपालभाषा व थकिया साहित्ययात प्रत्यक्ष रुपं दमन यायेग 

शुक्रराज कुतः मज्‌ | फलतः नेपालभाषा साहित्यं न्हग प्रवाह प्रवत्ति ज्वनेमफसां थःग हे 
मास्टर जगतसुन्दर मल्ल कवि योगवीर सिंह शहीद र काळ हाता गतिं न्ह्यज्यायेगु यानांच्वन । तर राणा शासन शरु जइवं नेपालभाषा साहित्ययात 
(ने. सं. १००३-१०७३ (ने. सं. १००६-१०६२) (ने. सं. १०१३-१०६१) राज्य पाखे ह प्रत्यक्ष रुपं क्वत्यलेगु, न्हंकेगु कुतः जुयावल । फलतः नेपालभाषा 
साहित्यय्‌ छुं ई तक थज्याःगु प्रतिकूल परिस्थितिं नकारात्मक प्रभाव लाकसां इलं 
थःगु मातृभाषा व साहित्ययात जूगु दमन व असमान व्यवहारया विरोधय प्रतिरोध 
याइप जक मखु थ्वया प्रवाह प्रवृत्तिइ हे सीदयेक हयपा: हया: न्हग यगया 
शुरुवाट याइप युगपुरुषत बुइकल । थ्व हिउपालं नेपालभाषा साहित्ययात प्राचीनं 
माध्यामककालय्‌ फपुइकल । थथे नेपालभाषा साहित्यं प्राचीन साहित्यिक प्रवाह 
प्रवृत्ति स्वया: पाक्क, मेगु लॅपु ज्वनेगु शुरु याःगुलिं थ्व इलं निसें माध्यमिककाल 
शुरु जूगु नालेगु जूगु खः । थ्व माध्यामिककालयात नं निव्वय्‌ थला: थ्वया 
साहित्यिक गतिविधिया अध्ययन यायेगु चलन दु । 





- पुनजागरणकाल न्हयःया साहित्य (ने.सं ९६७ - ने.सं १०२९) 
- पुनजागरणकालया साहित्य (ने. सं १०२९ - ने.सं १०६१) 





धर्मादित्य धर्माचार्य भिक्षु धम्मालोक महास्थविर बौद्ध ऋषि महाप्रज्ञा 


(ने. सं. १०२२-१०८३) (ने. सं. १०१३-१०८८) (ने. सं. १०२१-१०९९) नपालभाषा साहत्यया इंतहास/ ७१ 


पुनर्जागणरकाल न्हयःया साहित्य 
(ने.सं ९६७-ने.सं १०२९) 


शाह जुजुपिंत हे शक्ति तापाकाः राणा शासन न्हयाःगु जंगवहादुरया इलं 
निसें नेपालभाषायात जूगु दमनया प्रतिरोध यायेकथं नेपालभाषां थासा आखलं 
सफू पिकाये न्हय: (ने.सं १०२९) अर्थात्‌ चन्द्रशम्शेरया निरंकुश शासनया ई 
तकया साहित्ययात पुनजगिरणकाल न्हय: बा न्हयच्चःगु माध्यमिककालया 
साहित्य कथं अध्ययन यायेगु चलन दु । ने.सं ९६७ स थन जूगु कोटपर्व लिपा 
नेपा:या शासन सत्ता जंगबहादुरया ल्हातिइ लासेंलि नेपालय्‌ निरंकुश राणातन्त्र 
शुरु जुल । राणातन्त्रया शुरुवात लिसें नेपालभाषा साहित्यया विकासय्‌ नं 
सिइदयेक अवरुद्ध जुजु वल । थःपिनिगु शासन सत्ता कायम यानातयेगु नितिं 
फयांफतले जनतायात अन्धकारय्‌ तयेत स्वइपिं राणा शासकतयूसं नेपालभाषा 
साहित्यया उत्थानय्‌ नं अनेक पंग: थनेगु यात । नेपालभाषायात विनाश यायेगु हे 
तातुनाः चन्द्रशम्शेरया शासनकालय्‌ ने.सं १०२६ निसें थुखे नेपालभाषां च्वयातःग्‌ 
छुं नं भां अड्डा अदालतय्‌ प्रमाण लगे जुझमखु धका: नेपालभाषायात वहिष्कार 
यायेगु ज्या जुल । फलस्वरुप नेपालभाषाया साहित्य सृजनाय्‌ जक मखु साधारण 
च्वज्या व ब्वनेज्याय्‌ तक गाकं ह्रास वल । नेपालभाषा साहित्यया गतिइ गाकं 
शिथिलता खनेदत । थज्याःगु स्थितिं साहित्या प्रवृति व स्वरुपय्‌ नं हिउपाः 
हयाबिल । फलत थुगु ईया साहित्य लिच्बःगु प्राचीनकालया साहित्य स्वया: पात । 
थुगु इया साहित्य सम्बन्धी आपालं खँ सिइके मफुनिगुलिं थुगु समयावधियात 
नेपालभाषा साहित्यया अन्धकार युग नं धायेगु या: । पुनर्जागरणकाल न्हय:या 
साहित्य सम्बन्धी आ तकया मालेज्या कथं थुगु इलय्‌ खनेदुगु मुख्य विधा म्ये जग 
दु सा पुलांगु हे परम्पराया जातक अवदान बाखं नं छुँ पिदंगु द॒ । 


पुनर्जागरणकाल न्हयःया म्ये 


पुनर्जागरण न्हयःया साहित्यय्‌ उल्लेख यायेवहःगु विधा काव्य खः । 
मल्लकालय्‌ काव्य सृजनाया ज्याय लायक खलक अप्व: सक्रियता क््यनेगु या:गु द॒ 
सा थुगु इलय्‌ अप्वः लायूकलिइ दुथ्याःपिं भाइभारदारतसें काव्य सृजनाय्‌ ब्वति 
काःगु दु । नेपाःया लाय्‌कुलिइ शासक खलकय्‌ थवंथवय्‌ शासन शक्ति थःथःग्‌ 
ल्हातिइ लाकेगु नियतं जूगु विविध कथंया षडयन्त्र व थःपिनिगु शासन सत्ताय 

माळ 


प्रभुत्व कायम यानावं तयातयेत छगू भाषा छगू धर्मया नीति ज्वनाः देशय्‌ 
जागरण व चेतनाया लहरयात जिउथाय तक पनेगु क॒तः याइपिं तत्कालीन 
शासकत पाखें त्रसित जूपिं उगु इया जनतां थःपिनिगु सृजना प्रवृत्ति अप्वः 
भक्तिकाव्य पाखे न्ह्याकिइगु स्वभाविक खः । थ्व हे कथं थ्व पुनर्जागरणकाल 
न्हयःया कवितसें थःपिनिगु च्वसा मूलतः भक्तिकाव्यया सृजनाय्‌ न्हयज्याकल । 
थथे खया: नं प्राचीनकालया कवितयूगु भक्ति प्रवृत्ति व थुगु इया कवितयगु भक्ति 
प्रवृत्ति सिइदयेक हे पाःवन । उपास्य देव देवीपिनिगु स्तुति आराधनाया पलेसा 
सन्त उपदेशात्मक प्रवृतिं जाःगु काव्य थुगु ईया कवितसें सृजना यात । साधु 
सन्तया रुपय्‌ थुमिसं निर्गुण भक्तिकाव्यया धाः न्ह्याकल । अध्यात्मिक चिन्तन व 
परलोकया चिन्तां थुमित अप्वः प्रभावित यात । मुक्ति मोक्ष हे थुमिगु काव्यया मू 
तातुना जुल । थ्व काव्य प्रवृत्तियात पुनजांगरणकाल न्हर्‍याये धुंकाः नं गुलिखय्‌ 
कवितसें न्हयाकां च्वन । फलतः थ्व प्रवृत्तिया तःम्हमछि कवित ईया हिसाबं 
पुनजांगरणकालया कवितय्‌गु समकालीन जुयाः नं थुमिगु काव्य प्रवृत्ति तथा 
काव्य साधनाया तातुना सिद्धिदास पुचःया च्वमित लिसे पाः वन । च्वयेगु हे 
याना बँसाँ तत्कालीन भाषिक, साहित्यिक जागरणया ज्याय संलग्न जूगु दु धकाः 
थृमित धायमछिं । 


पुनजगिणरकाल न्हय:या प्रमुख कवि 


स्वामि अभयानन्द (ने.सं ९२४-९८३) : अभयानन्द विभाषी पुचलं पिदंम्ह 
नेपालभाषाया दकलय्‌ न्हापांम्ह सन्त परम्परायाम्ह कवि खः । अभयानन्द 
प्रधानमन्त्री भीमसेन थापाया (ने.सं ९२४-९५९) चीधिकम्ह किजा रणवीर थापा 
स्वामि जुइधुंकाःया नां खः । तत्कालीन नेपाःया राजनैतिक घटनां विरक्त जुयाः 
स्वामि जुयादीम्ह थ्वयूकलं, नेपालभाषां म्ये चिनेगु ज्या नं 'स्वामि' जुइधुंका: हे 
जक यानादीगु खः । थ्वयूकःया नेपालभाषाय्‌ ९ पु म्ये लूगु द॒ । वेदान्त दर्शन पाखे 
धेचूम्ह स्वामि अभयानन्दया अप्वः म्येय्‌ सन्त उपदेशात्मक प्रवृत्तिं थाय्‌ काःगु दु । 
अथे खयां नं आत्मपरकताया नापं जीवनवादी सुधारवादी भावनां जाःगु म्ये नं 
थ्वयूकलं चिनादीगु दु । गृहस्थ जीवन हना: नं मनूतयूसं ब्रम्हाया अनुग्रह प्राप्त 
यायेफु, इलय्‌ हे भी सचेत जुयाः पुण्य कर्म यायेमाः, थम्हं यानागु भूलयात हानं 
लिसा काये मज्यू धयांगु जोसमनि मतय्‌ दिक्षित जुयादीम्ह अभयानन्दया म्येया 
सार खः । थुकथं वेदान्त दर्शनयात नं सरल भाषां ध्वाथुइकादीम्ह कवि अभयानन्द 
खः । थ्वयूकःया प्रभाव लिपायापिं कवितयूतनं नं सिइदयेक लाःगु खनेद्‌ । 'मायान 
केनकाव तल हे जगत' हानं थथिं ज्याःगु जन्म काये दइमखु रे आदि थ्वयूकःया 
तसक लोकहवाःगु म्ये खः | थ्वयूकःया मे लगं, ओमबहा:या दाफा भजनय्‌ अप्व: 
हालेगु याःगु द्‌ । 

सरदार हरिभक्त माथेमा (ने.सं ९४३ - १०१५) : हरिभक्त माथेमा 
न्हयच्वःगु माध्यमिक इया छम्ह न्हयलुवा कवि खः । तत्कालीन राणा शासकत 
पाखें सरदार उपाधि काये खंम्ह हरिभक्त माथेमाया हिन्दी काव्य सफ भजन माला 
(ने.सं १०४९) पिदंगु दु । थ्व म्ये सफुलिइ ७ पु नेपालभाषाया म्ये न दथ्यानाच्वंगु 
दु । उकिइ थःत थमन मसिया व दुःख सिया च्वना रे , ज्ञानी मयूजु थन भासे 
छितः नाप लाये रे थें ज्याःगु आत्मज्ञान आत्मचेतना थनेगु कथंयागु म्ये द॒थ्याःगु 
दु । थ्व म्ये तत्कालीन समाजय्‌ तसक हे लोकंहवाःगु खनेद्‌ । 


खरदार मानबहादुर जोशी (ने.सं ९६७-१०३७) : मानबहादुर जोशी 
पुनर्जागरणकाल न्हयःयाम्ह छम्ह च्वन्ह्याःम्ह साहित्य सूजक खः । थ्वय्‌कःया 
न्यागू भाग दुगु राग माला (म्ये सफू) छगू लुयावःगु दु । थ्वयूकःया म्ये नं फुक्क 
धया थें वेदान्त दर्शनं प्रभावित जूगु दु । पद्य रचना बाहेक थ्वयूकलं गद्यय्‌ नं 
स्वस्थानी सार, शिवरात्री महात्म्य आदि बाखं च्वयादीगु दु । 


सुब्बा वीरबहादुर मल्ल (ने.सं. ९६८-१०२४) : नेपा:या बहुभाषिक नेवा: 
कविपिं मध्ये सुब्बा वीरबहादुर मल्ल नं छम्ह खः । थ्वयकःया हिन्दी, नेपाली, 
नेपालभाषाया म्ये दुथ्याःगु निर्गुण सागर नांगु मे सफ छगू ने.सं. १०१९ स 
वनारसं पिदंगु दु, गुकिइ निपु नेपालभाषाया म्ये दुथ्यानाच्वंगु दु । थ्वयूकलं थःगु 
म्येय्‌ सांसारिक जीवन खना: वैराग्य व इलय्‌ चेतना दयेकाः ईश्वर भजन 
यायेमाःगु भाव प्वंकादीगु दु । हरिया नाम लोमना वो व्यरथन फूत थो जोवन 
थ्वयूकःया छपु लोकव्हाःगु म्ये खः (माली, ने.सं. ११०९ :२०) | 


डिट्ठा मोतिलाल श्रेष्ठ (ने.सं ९७१-१०४० पाखे) : मोतिलाल श्रेष्ठ 
स्वनिगःया पिने प्यूठानं पिदंम्ह पूर्व पुनर्जागरणकालया छम्ह सशक्त कवि खः । 
थ्वयूकःया ज्ञान भजन नांगु भजन म्ये सफू छगू ने.सं १०३४ स वनारसं पिदंग 
दु । थ्व सफू शरदचन्द्र शर्माजुं वनारसं लुइका हयादीगु खः । थ्व सफुलिइ 
नेपालभाषाया ८ पु म्ये नापं नेपाली, हिन्दीया १०० पुं मल्याक म्ये दु । 
नेपालभाषाया म्येय्‌ विभिन्न देवदेवीपिनिगु भक्ति स्तुतिया म्ये दुथ्यानाच्वंगु दु । 
थ्वयूकःया म्ये विशेषतः आध्यात्मिक दर्शन पाखे धेचूगु व सगुण भक्ति रसं 
भयब्यूगु जूसां तत्कालीन मेपिं कविपिनिगु भजन म्येय्‌ थें निराशाया सः थ्वयाच्वंगु 
मदु । नापं ज्ञान गुणया खं जक बिलिबिलि जायाच्चंगु नं मदु, युगानुकल चेतनाया 
प्रवाह दु, न्हूगु उपमा उपमेयया प्रयोग दु (माली, ११०९ : १३२-१४३) । स्थीर 
मज्‌ यौवन चोनि मखु थो थ्वयूकःया थज्याःगु हे म्येया दसि खः । 


रामजी प्रधानांग (ने.सं ९९४-१०६६) : नक देशय्‌ जन्म जूम्ह रामजी 


प्रधानांग नं पुनर्जागरण न्हय:या कवितय्‌गु भन्रलय्‌ छम्ह न्ह्यथनेबहम्ह कवि खः । 
थ्वयूकलं नेपालभाषा नापं नेपाली व हिन्दी भाषी त॑ चिनाखँ च्वयादीगु दु । 

थ्वयूकःया काव्य सम्बन्धी लुयावःगु छगू सफू खः रत्नमाला । थकिइ नेपालभाषाया 
नं आपालं कविता दु । खयेत ला थ्वयूकः सिद्धिदास स्वया: नं लिपायाम्ह कवि खः 
तर थ्वयूकःया काव्यं म्येया रुप मखु चिनाखँया रुप ज्वने धुंकसां न्हापाया भक्ति 
परम्परायात धाःसा हाचां मगाःनिगु खनेद्‌ । थ्वयूकःया चिनाखँ अप्वः थें 
उपदेशात्मक जूसां सिद्धिदासयागु थें नीति मूलक मजुसे सन्त परम्परा कथंयागु 
जूगु दु । उकि थ्वयूकःयात पुनर्जागरण न्हय: व पुनर्जागरणकाल दथृया संकमण 
इयाम्ह कवि कथं नं नाले छिं । 


दारोगा बखतबहादुर (ने.सं ९९५-१०७१) : बखतबहादुर कवि योगवीर 
सिंहया समकालीन खयां नं थ्वयूकःया काव्य परम्परा भक्ति प्रवृत्ति पाखे वसाः ग्‌ 
दु । नेपालभाषां चिनादीगु थ्वयूकःया ७ पु म्ये फुक्क धया थें आत्म आलोचना 
आत्म निवेदन कथंयागु जूगु दु । मायान केनकाव तल रे जगत , हे मैजु ज्ञानी छि 
जिके वःसा थामे याये कुल आदि थ्वयूकःया लोक हवाःगु म्ये खः ।' बक्रोक्ति 
अभिव्यक्ति थ्वयूकःया जक मखु तत्कालीन कविपिनिगु हे छगू कथं शैलीगत 
विशेषता जूगु दु । 


मानलाल मास्के (ने.सं ९९७-१०३७) `: मानलाल मास्के नेपालभाषाया 
पुनर्जागरण ईया कवित सिद्धिदास, योगवीरसिंह आदिपिनि समकालीन खयां नं 
थ्वयूकःया काव्य प्रवृत्ति धाःसा न्ह्यच्वःगु माध्यमिककालया कविपिनिगु प्रवृत्तिनाप 
ज्वःलाःगु दु । थ्वयूकलं चिनादीगु नेपालभाषाया ९ पृ म्येय्‌ गनं वार्णिक छन्दसा 
गनं मात्रिक छन्द गनं गजल छन्द छूयलादीगुलिं मानलालजु छन्दया छ्यलाय्‌ 
गाक निपूण धयागु सीदु । धिक धिक भी जनम थ्वयूकःया छपु नाजा: गु म्ये खः । 
थ्वयूकःया म्येय्‌ छखे उपदेशात्मक प्रवृत्ति खनेद्‌ सा मेखेर जीवन व जगत प्रतिया 
दृष्टिकोण नं यचुक सिइदु । 'कीसं इलय्‌ हे थःगु कर्तब्य पूवंकेमाः, कर्म यायेमाः” 
धयागु थ्वयूकःया म्येया मू सन्देश जूगु दु । 


रत्नलाल 'रत्न': माध्यमिककालया अज्ञात कविपिं मध्ये रत्नलाल 'रत्न' 
न॑ छम्ह खः । थ्वयूकःया नेपालभाषां च्वयातःगु निपु म्ये संगीत चन्द्रोदय (ने सं 
१०३३)स दुथ्यानाच्चंगु दु । थुपिं म्ये तत्कालिन भजन खलःयात हालेछिंक 
च्वयातःगु खनेदु । थिर जुड मखु थुगु जोवन, स्वव स्वव कुष्णाजुया चाला थ्वय्‌कःया 
म्ये खः (माली, ने.सं १११९ :२४) । 

थथे च्वय्‌ उल्लेख जूपिं कबित बाहेक मेपिं नं थुगु ईया न्हयथनेबहपिं 
कवित दन्ति गथे - पृथ्वीमानन्द, गजब, अनङ्गमान आदि । थुकथं थ्व 
पुनजांगरणकाल न्हयःया काव्य प्रवृतिया कवितसें गहन दार्शनिक भक्तिकाव्यया 
सृजना याःगु जक मखुसे, काव्याभिव्यक्तिइ नं हिउपाः हःगु दु । थुमिसं वार्णिक, 
मात्रिक छन्द छयःगु दुसा सरल व स्वाभाविक अभिव्यक्तिया पलेसा छायावादी, 
रहस्यवादी, वक्रोक्ति धंगं अभिव्यक्ति बीगु याःगु दु । थुगु प्रवृत्तिया कवितसें गहन 

दार्शनिक भक्तिकाव्यया सजना याःगुलिं, थुमित नेपालभाषाया भक्त कवित नं 
धायेगु याः । अथे हे थ्व न्हयच्वःगु माध्यमिककालया काव्यया मू प्रवृत्ति सन्त 
उपदेशात्मक कथंयागु जूगुलिं थुगु ईयात सन्त परम्पराया काव्यकाल कथं नं 
नालेबह: जू । 


पुनर्जागणरकाल न्हय:या बाखं 


पुनर्जागरणकाल न्हयःया साहित्यय्‌ खनेदुगु मेगु विधा बाखं खः । थुगु 
इलय्‌ गुलि नं बाखं पिदन, न्हापा प्राचीनकालीन बाखंया परम्परा कथंयागु हे जक 
पिदन । अप्वः थें न्हापा न्हापाया हे बाखंयात ल्हयया कायेगु हे आपा! जेवन । 


उकि उगु ईया बाखं साहित्यं नेपालभाषाया बाखं साहित्य ख्यलय्‌ छु न्हगुं तमेगु- 


या:गु खने मदु । थुगु इलय्‌ विशेषतः बौद्ध जातक अवदानया बाखं नापं, स्वस्थानी, 
शिवरात्री महात्म्य आदि बाखं पिदंगु दु । थुगु ईया प्रमुख बाखं सफू खः - 
अष्टमी ब्रत महात्म्य (ने.सं ८९७) कवीर कुमार 


विश्वन्तर (ने.सं ९८८) स्वस्थानी सार 
स्वयम्भू पुराण (ने.सं ९९७) शिवरात्री महात्म्य आदि 
सिंहसार्थबाहु 


थुकथं न्हयच्वःगु माध्यमिककालया साहित्यिक उपलब्धि तसक हे म्हो 
जूसां थ्व इलय्‌ नं नेपालभाषा साहित्यया धाः त्वाःमदः । फाटफुट पिदंगु काव्य व 
बाखं सफुलिं जूसां नेपालभाषा सहित्यया धाःयात निरन्तरता बियातल । धाथें ला 
थुग॒ ईया साहित्य सम्बन्धी बांलाक अध्ययन अनुसन्धान आः: नं मजूनि । उकि थ्व 
न्हयच्वःगु मध्यकालया च्वमित व सफू च्वय्‌ न्हयथना ति हे जक खः धका: 
अवश्य धायेमछिं । तत्कालीन शासकतयगु ख्याच्चलं वा सफूयात बांलाक संरक्षण 
यायेगु व्यवस्था वा प्रवृत्तिया अभावं गुलिखे थुगु इया सफू नष्ट जुयावगु नं 
जुइफु, गुलिखे थौं नं झीगु छैँय छॅय्‌ अथें वायेत्य: पचाःयेत्यः जुयाः लानाच्वंगु नं 
जुइफ । थज्याःगु सफ्‌ मालाः पिब्वये फःसा भीगु माध्यमिक कालया इतिहास 
अभ चकनीगु तिनि | 

पुनर्जागरणकालया साहित्य 
(ने.सं. १०२९-१०६१) 


पुनर्जागरणकालया साहित्य धकाः पण्डित निष्ठानन्दयागु एकविंशति 
प्रज्ञापारमिता देबीयागु सफूया प्रकाशनं निसें (ने.सं १०२९) नेपालभाषाया 
कवितयूत जेलय्‌ स्वथंगु (ने. सं १०६१) ई तकया साहित्ययात थुइकेगु जुइ । 
राजनेतिक रुपं थ्व देव शम्शेरया सुधारवादी पला: न्हयाःगु इलं निसें जुद्ध 
शम्शेरया निरंकुश शासनया समयावधी तक लाः बः । ने.सं. १०२१ स नेपालय्‌ 
दक्वसिवय न्हापां गोरखापत्र पिदन । थुकि यक्व कथंया च्वयेगु व पिकायेगु ज्याय्‌ 
लिच्च: लाकल । थ्व हे भवलय्‌ नेपालीभाषाया कवि राजीव लोचनया (ने.सं 
९३८-१०५०) छप्‌ नेपालभाषाया कविता, थ्वयकःया हे केदारकल्प (ने.सं. १०२४) 
सफुलिइ पिदनसा, सिद्धिदासया छपु बिन्दु समस्या नांगु कविता तत्कालीन सुन्दरी 
(ने.सं १०२६) पत्रिकाय्‌ पिदन । अथे हे ने.सं. १०२७स स्तोत्र सम्मुच्चयया 
विज्ञापन थासा आखलं पिदन गग नेपालभाषाया न्हापां थासा आखलं पिदंगु गद्य 
सामग्री खः । ५० पाः पिकाःगु उग्‌ विज्ञापनय्‌ तत्कालीन च्वमिपिसं च्वइगु सफू 
व ब्वनीगु स्तोत्रम्‌ एकरुपता मवःगु कारणं शुध्दाशुध्दीया नितिं नं आहवान 
यानात:गु द्‌ । थथे फुटकर च्वसु पिदने धुंकाः नेपालभाषा दक्वसिवे न्हापां 
देवनागरी लिपिं थासा आखलं एकविंशति प्रज्ञापारमिता सफ (ने.सं १०२९) 
पण्डित निष्छानन्द वज्राचार्य पाखें पिदन । एकविंशति प्रज्ञापारमिताया प्रकाशनं 
केवल . निष्ठानन्दयात जक हानं ६ वना आखलं मेगु सफु पिकायेगु प्रेरणा वःगु 
मजुसे नेपालभाषाय्‌ थासा आखलं सफु पिकायेगु परम्परा हे न्हयानावन । थुकथं 
थासा आखलं सफ पिहांवःगु इलं निसें नेपालभाषाय्‌ पुनजांगरणकाल शुरु जुल 
धकाः नालेगु जूगु दु । थुगु इलय्‌ पिदंगु साहित्य न्हापाया स्वया: पाःगु जक मजुसे, 
न्ह्ग जागरण, न्हग उत्साह ज्वनाः थःगु भाषा साहित्ययात छुं याये धयागु भावनां 
प्रेरित जुयाः सृजना जूगुलिं नं थुगु इयात पुनर्जागरण काल धायेगु याःगु खः । थथे 
थुगु ईयात पुनर्जागरण (नि.सं१०८४) धका: ख ग्व: छयलेगु ज्या न्हापां यानादीम्ह 
व्ट्रिन डा. कमलप्रकाश मल्ल खः । अनंलि थुगु न्हूगु हिउपाः वःगु इयात 
नेपालभाषाय्‌ पुनर्जागरण काल धायेगु यानाहःगु खः । 

पुनर्जागरण धायेगुया औचित्य 


पुनर्जागरण या शाब्दिक अर्थ खः हानं दनेगु | थ्व ख ग्व: दकलय्‌ न्हापां १४ 
ग्‌ गु शदी रेनौ सा (२८।9:55910€6) या नामं इटालीइ तत्कालीन मनूतयूके ईश्वर व 
धर्मय जक अति मोह दयाच्वंगुया विरोधय मानवीय सृजनाप्रति आस्था द्यजाइगु, 
सा स्कृतिक, सामाजिक जागरणयात छयःगु खः । युरोपय्‌ थ्व पुनर्जागरण 
अभियानयात जीवन्त यायेगुलिइ तत्कालीन प्रिन्टिङ्ग प्रेसया आविष्कार (इ.सं 
१४७६) तसक हे तःधंगु भूमिका म्हितूगु जुयाच्वन । ग्रीसेली प्राचीन ग्रन्थत अनेक 
भासं अनुवाद यानाः पिथंसेंलि युरोपवासीतयगु चिन्तन शैलीइ हे तःधंगु हयूपाः 
हयाबिल । फलतः थ्व सांस्कृतिक पुनर्जागरण इटालीइ जक लिकुना मच्वंसे 
विश्वया आपालं थासय न्यनावन । अथे हे ने.सं ९९८ निसें ने.सं १०२० तक 
भारतय्‌ भारतेन्दु हरिश्चन्द्रया नेतृत्वय्‌ राष्टि यता, सामाजिक सुधार, भाषिक सुधार 
व समृद्धिया ज्याख छगु आन्दोलन कथं हे न्हयात । थुकियात हे भारतया 
पुनर्जागरण आन्दोलन नालेगु यात । भारतय्‌ वःगु थज्या:ःगु राजनेतिक सामाजिक, 
भाषिक चेतना तथा जागरणया प्रभाव नेपालभाषाभाषिपिंत नं लात । थःगु भाषा 
साहित्यया निति नं छु यायेमाल धयागु चेतना इमिके ब्वलन । प्राचीनकालय्‌ 
तसक हे च्वन्हयाये धुंकूगु नेपालभाषा साहित्यया गति शाहकालय्‌ बया: शिथिल 
जुलसा राणाकालय्‌ वया: ला थ्वया अस्तित्व तकं न्हनावनीगु अवस्थाय्‌ थ्यन है 
नेपालभाषा साहित्य थथे मरणान्त स्थितिइ थ्यंवने त्यंगुया मू कारण मध्ये छखे 
तत्कालीन राणा शासकतयगु नेपालभाषा प्रतिया नकारात्मक दृष्टिकोण खःसा 
मेखेर नेपालभाषा साहित्ययात ईया हिडपा: कथं न्ह्याकेंगु ज्या मजूगुलिं नं खः । 
ने.सं १०२९ न्हयः तक नेपालभाषां गुलि नं सफ्‌ च्वयेगु जुल फुक्क 
हस्तलिखित रुपय्‌ जक जुल । ल्हातं च्वयेमाःगु कारणं थज्याःगु सफया ज्याः तसक 
हे म्ह जुयाः न्यंकभनं थ्यनेमफत । फलस्वरुप नेपालभाषाया सफ्‌ सकभनं प्रचारय्‌ 
वयेमफग जक मजुसे, छु कारणं थथे छग्‌ निगू दुगु सफ्‌ स्यन, तन धाःसा 
हानं अज्याःगु सफ मदइगु जुल । अथे हे नेपालभाषाया सफ थुगु इलय्‌ तक गुलि 
नं च्वयात:गु दु व फुक्क धयाथें विविध प्राचीन लिपिं च्वयातःगु जुयाच्वन । तर 
शाह जुजुपिनिगु उदयलिसें चलन चल्तिइ देवनागरी लिपि छयलेगु जूगुलिं प्राचीन 
नेवाः लिपि सर्वसाधारणं ब्वने मफया वन । प्राचीन लिपिं च्वयातःगु सफ्‌ ब्वनेगु 
गुभाःजु, द्यःभाजु, जोशी आदिपिनिगु जक ज्या जुल । नेपालभाषाया सफ्‌ च्वयेगु 
ब्वनेगु ज्या सर्वसाधारणपाखें तापापां वन । नेपालभाषा खै ल्हाबल्हाय्‌ हे जक धे थें 

लिकुना वन । लिच्वःकथं इया अन्तराल लिसें लिखित भाषा व बोलिचालिया 
भाषाय्‌ नं भिन्नता खने दयावल । थुकथं न्हापा सफुलिइ छ्यलातःगु लिपि जक 
मथूगुलिइ आ: वयाः सफूया भाय्‌ तक सर्वसाधारण ब्वॉमिं मथुया वन । फलतः 
लिखित भाषा प्रति आकर्षण म्हो जुजुं वन । थज्याःगु स्थितिइ थ्यनाच्वंगु 
नेपालभाषायात राजनैतिक रुपं नं प्रत्यक्ष धंगं निर्मुल यायेगु ज्या तत्कालीन राणा 
सरकारपाखें जुल । चन्द्रशम्शेरया पालय्‌ ने,सं १०२६ स नेपालभाषां च्वयातःग्‌ 
भोयात मान्यता मबिइगु जुलसा लिपा वयाः थःपिनिगु धर्म, संस्कृति कथं द्यःयात 
छायेत छपु निपु सिलः, तुतः च्वःपिं च्वमितयूत तकं ज्वनाः कुनाः 'हानं नेपालभाषां 
थथे च्चये दइमखु' धका: तत्कालीन राणा शासनकतयूसं ख्याच्चः, धम्कि बियाहयेग्‌ 
यानाहल । लिच्वःकथं साधारण जनमानसय्‌ नेपालभाषा छयलाबुला म्हो जुजं 
वन । दरवार, अड्डा, अदालतय्‌ जागीर नयाच्वंपिं नेवाःतयूसं थः मचाखाचातयूत 
तकं नेवाः भायूया पलेसा नेपाली भाय्‌ ल्हाकेगु यानाहल । फलतः नेवा:भाषां 
च्वयेगु ब्वनेगु धयागु हे तत्कालीन सरकार तथा व्यवस्थायात हे छगू हाथ्या बिइगु 
थें जूवन, गैरकानुनी ज्या यायेगु थें जूवन । 

तर इलं निष्ठानन्द, सिद्धिदास, जगतसुन्दर मल्ल, योगवीरसिंह, 
धर्मआदित्य थें ज्याःपिं युगपुरुषत बुइकल । नेपालभाषाया थज्याःगु दयनीय 
अवस्थायात वाःचायेकाः थ्वयूक: महारथीपिंसं मरणान्त स्थितिइ थ्यंवनेत्यंगु 
नेपालभाषायात मृत्यु सञ्जीवनी बुटी त्वंके थें तत्कालीन वस्तुस्थिति 
आवश्यकतायात नं मनन यासे नेपालभाषाया पुनर्उत्थानया ज्या न्हयाकल । 
नेपालभाषायात हानं विकासया लँपुइ पला: छिकल । थज्याःगु कुतलं नेपालभाषा 
साहित्यं नं न्हूगु रुप धारण यात, न्हूगु प्रवृत्ति, प्रवाहया विकास यात । थ्व 
जागरणया कुतः स्वतःस्फूर्त खः, वैयक्तिक खः, छुं संगठनात्मक प्रयास मखु । थथे 
राणातयूगु निरंकुश शासनया तिंन्हिनय्‌ नं नेपालभाषाया पुनर्जागरण अभियान 
न्ह्याःगु ऐतिहासिक क्रमया छगू तःधंगु ब्यंग धाःसां ज्यू (मल्ल, ने.सं १०९६ 
७) | 

थ्व युगया युगपुरुषतसें नेपालभाषा साहित्ययात न्हगु रुप, न्हग मोड 
ज्वंकेगु नितिं थःथःकथं हे प्रयास यात । पं. निष्ठानन्द वज्राचार्य (ने.सं ९७८- 
१०५५) हस्तलिखित परम्पराय्‌ लिकुनाच्वंगु नेपालभाषायात छापा आखलं सफ 
पिकायेगु संस्कार ब्वलंकाः नेपालभाषायात प्रचार प्रसार जुइके बिल सा 
देवनागरी लिपि, बोलिचालिया भाषां सफ्‌ च्वयेगु परम्परा न्हयाकाः 
नेपालभाषायात जनग्राहय जनरुचिया विषय जुइके बिल | आधुनिक गद्या नमूना 
छुना: लिपायापिं च्वमितयूत लँपु क्यनाबिल । महाकवि सिद्धिदासं साहित्यय 
मौलिकता विविधता हयाः नेपालभाषा साहित्ययात छगू स्तरीय साहित्य दुगु भाषा 
जुइके बिल । कवितायात समाजय्‌ चेतना जागरण हवलेगु ज्याब: कथं 
छयलाबिल । अथे हे मास्टर जगतसुन्दर मल्लं मातृभाषां शिक्षा बिइगु संस्कार 
स्वन, बाखंया माध्यमं नेतिक सुधार यायेगु चेष्टा यात । योगवीरसिंहजुं कविताया 
माध्यमं मातृभाषा अनुराग तथा सामाजिक जागरण व सुधारया सः प्रतिध्वन्तित 

यात । नेपालभाषा जिर्ण जग, अल्सि मचासे भिंकेनु, भारतीय शास्त्र भवनं मान 
थ्वइत बीकेनु धकाः नेपालभाषायात हान थनेगु जक मखु, ध्वयात अझ विकास 
यायेगु 'निंलिं शंखनाद यात । शुक्रराज शास्त्रीं नेपालभाषा वर्णमाला, नेपालभाषा 
व्याकरण सफ च्या: नेपालभाषायात स्तरीयता विइग कत: यात । धर्म आदित्यं 
बद्ध धर्म व, नेपालभाषा पत्रिका पिकयाः भाषिक साहित्यिक चेतनाया जः हवलेग 
पत्रकारिता नोस्वेतोग्‌ यात । भाषिक साहित्यिक उत्थानया ज्याय संगठनात्मक रुपं 
पलाः' न्हयोकेगु कृतः यात । 'नेपालभाषा व थ्वया साहित्य' नांगु अन्वेषनात्मक 
लेख च्वयाः नेपालभाषायात स्वदेशय्‌ जक मखु विदेशय्‌ म्हसिइके बिइगु यात । 
तत्कालीन बौद्ध विद्वाततयस नं बौद्ध धर्मया महायानी ग्रन्थयात लोकभाषां हिला: 
धर्मया शील व पवित्रताया जः समाजय खयेकंग्‌ यात । थुगु इलय्‌ गुलि नं 
रचना पिदंगु खः, व फक्कयूसन जागरणया सः द, न्हग जोश दु, उमंग 'दु, 
मातभाषानुराग दु, नेपालभाषायात न्हयज्याकेगु आतुरता द्‌ । उकि ने.सं. १०२९ 
निसें ने.सं. १०६१ या समयावधियात पृनर्जागरणकाल धाये ल्व: । तर छग ख॑ थन 
स्पष्ट यायेमाःगु द, इटालीइ पूनजोगरणया गुग लहर न्हयात, उकि प्राचीन ग्रीक 
रोमया साहित्ययात हानं म्वाकेगु याः थे नेपालभाषाया पुनर्जागरण उगु अर्थय्‌ 
मजुसे नेपालभाषाय्‌ हानं साहित्यिक गतिविधि न्ह्याकेगु, नेपालभाषायात हानं 
विकसित व समृद्धशाली यायेगु, थ्वयागु प्रतिष्ठा, सम्मान थकायेगु हे 
नेपालभाषाया पुनर्जागरणया म कतः जूग दु । उकि नेपालभाषाया पुनर्जागरण 
प्राचीन साहित्यया पुनर्जागरण मखु, प्राचीनकालय्‌ भाषा साहित्यया उत्थानया 
ज्याय्‌ दुगु उत्साह उमंगया पुनजांगरण ख, नेपालभाषा व थ्वया साहित्ययात 
'जुरुजारुं थनेगु खः । 


पुनर्जागरणकालया महारथी 


नेपालभाषाया पुनर्जागरण अभियानयात न्हयज्याकेगुलिइ आपालं 
च्वमितयग देन दु | थ्व अभियानया अग्रपंक्तिइ खनेदुपिं महारथित खः - 


पं. निष्ठानन्द वज्राचार्य (ने. सं ९७८-१०५५) 

- महाकवि सिद्धिदास अमात्य ।ने.सं ९८७-१०५०) 
माष्टर जगतसुन्दर मल्ल (ने. सं १००३-१०७३) 
कवि योगवीर सिंह (ने.सं. १००६-१०६२) 

- शहीद शुक्रराज शास्त्री (ने सं १०१३-१०६१) 
धर्मआदित्य धर्माचार्य ।ने सं १०२२-१०८३) 

पं. निष्ठानन्द वज्राचार्य (ने.सं. ९७८-१०५५): - 

नेसं ९७८ स मां थकुमती व अबु मुक्तानन्दया कोख येया ओमबहाः 
त्वालय्‌ जन्म जम्ह निष्ठानन्द वज्राचार्य नेपालभाषा पुनर्जागरण अभियानया 
दकलय्‌ थकालिम्ह महारथी खः । म्हत आव्हान यानाः मखु, थःगु ज्याखं 
नेपालभाषाया पुनर्जागरण अभियान न्हयाकावंम्ह निष्ठानन्द बज्राचार्य, मनूया 

मूल्यांकन खं मखु, ज्यां जुइ धयागु सत्यया छगू दसु जुयाब्यूग दु । 
नेपालभाषाय्‌ थासा आखलं सफ पिदनाः थ्व भाषां च्वयेगु-ब्बनेगु न्हूगु 
उत्साह, उमंगया शुरु जूगु ईयात पुनर्जागरणया शुरुवात जूगु इ कथं नालातःगु 
दु । गथे इटालिइ शुरु जूगु R€18155800€ यात जीवन्त यायेगु तथा थुकियात 
युरोपया आपालं थासय्‌ प्रचार प्रसार जुइकेगुलिइ क्याकस्टनया (ई.सं १४६७) 
प्रिन्टिङ्ग प्रेसया आविष्कार महत्वपूर्ण तिबः बिल । अथे हे नेपालभाषा साहित्यय्‌ 
छापा आखल सफ पिदॅसेलि थ्वया प्रचार प्रसारय तीब्रता वल । थथे नेपालभाषाय्‌ 
थासा आखलं सफ पिकायेगु परम्परा दकलय्‌ न्हापां न्हयाकादीम्ह व्यक्ति निष्ठानन्द 
वज्राचार्य खः । बज्राचार्य कलय्‌ जन्म जुयाः नं शिक्षा दीक्षा बांलाक आर्जन यायेगु 
ज्या थः कायनापंतुं निष्ठानन्दं यानादिल धैगु खँ न्यनेदुसां (हृदय, ने.सं. ११०२ 
:२७), थ्वयकः थःगु ईया बौद्ध धर्म तथा दर्शन सम्बन्धी गहन अध्ययन दुम्ह 
विद्वान जुयादीगु दु । थःगु कुलायन पेशा कथं ध्वयूकलं भिदें तक धया थें 
थायथासय्‌ बाखं कनेगु यानादिल । थम्हं कनागु बाखनं तत्कालीन जनसमुदाय 
तसक हे आकर्षित जूगु व थःत ब हे' बाखं थाय्‌ थासय्‌ कनेत आपालं इनाप 
वःगुलिं, तत्कालीन जनसमुदायया मानसिकता थुइकाः थज्याःगु बाखंयात लिखित 
रुप बिइगु दरगामि बिचा: थ्वयूकलं यानादिल | तर थ्व इलय्‌ नेपालभाषाय्‌ थासा 
आखलं सफ थाना: पिकायेगु चलन मदुनिगु, ल्हातं हे च्वयाः सफ्‌ पिकायेगु 
परम्परा कायम हे जुयाच्चंगु जुयाच्वंन | थथे ल्हातं सफ्‌ च्वइबलय्‌ छगू निगू हे 
जक सफ पिदनिइगु व लिपा यःयापिंसं, माःमाःपिंसं जक ल्हूयया काइगु 
जुयाच्चन । फलस्वरुप सफ्‌ जनसमुदायय्‌ न्यंकभनं थ्यंकेत तसक हे थाकुइगु व 
आपालं हे ई काइगुलिं, सफया माग दयां नं थ्वया प्रशारण मजुइगु जुयाच्चन । 
थज्याःग हे समस्यायात थुइका: थ्वयूकलं ल्हातं मखु थासा आखल सफ्‌ थाना 
पिकायेगु बिचाः यानादिल । तर उगु इलय्‌ थीं थें प्रेसया सुथांलाःगु व्यवस्था थन 
मदु, भारतय्‌ वनाः छापे यायेत नं आपालं खर्च जुइगुलि, थम्हं हे थासा दयेकाः 
छेंयू हे सफ थायेगु क्रान्तिकारी पला: छिनादिल । थ्वयूकलं पिकयादीगु न्हापांगु 
सफ - श्री प्रज्ञापारमिता देवीयाग एकविंशति श्लोकया भाषा सहितं (ने.सं. १०२९) 
खः । थुकियात चिहाकलं एकविंशति प्रज्ञापारमिता धायेगु याःगु दु । थ्व सफू बौद्ध 
नवग्रन्थ मध्ये छग ग्रन्थ सहसिका प्रज्ञापारमिताया दकलय्‌ न्हापांया नीछपु 
सिलःयात संस्कृत मूल नापं तयाः नेपालभाषां अनुवाद यानातःगु खः । एकविंशति 
प्रज्ञापारमिता निष्ठानन्दया जक न्हापांग सफ मजुसे नेपालभाषाया हे न्हापांगु 
छापा आखलं पिदंगु सफ्‌ जुयाबिल । खयेत ला थ्व सफू स्वयां नं न्हय: राजीव 
लोचन जोशीयागु छपु कविता (ने.सं. १०२४) केदार कल्प धयागु सफुलिइ व 

सिद्धिदासया छपु कविता सुन्दरी पत्रिकाय्‌ (ने.सं २०२६) छापा आखलं पिदने 
धुकूगु दुसा, मखं बहा:या शाक्यमुनि कपिलमुनिपिंस संस्कृत बौद्ध स्तोत्र सफया 
विज्ञापन नेपालभाषा छापा आखलं पिकयादीगु द॒ । तर नेपालय्‌ निष्ठानन्द 
बज्ाचायया एकविंशति प्रज्ञापारमिता सफया प्रकाशनंनिसें तिनि नेपालभाषाया 
सफ थासा आखल थाना: पिकायेगु परम्पराया सूत्रपात जुल । थुकथं 
नेपालभाषायात याकनं प्रचारप्रसार याये फइगु लँपु चाल । 

एकविंशति प्रज्ञापारमिताया लिपा निष्ठानन्दं हानं मेगु बौद्ध नवग्रन्थ 
ललितविस्तर सफू नं थम्हं हे ने.सं १०३० निसें १०३४ तक प्यदं बिक थाना: 
पिकयादिल । अथे हे मेगु बौद्ध ग्रन्थ बोधिचर्यावतार (ने.सं १०४२) व वोधिज्ञान 
(ने.सं. १०४३) नं थ्वयूकलं थथे हे थासा आखलं थाना: पिकयादिल । थृपिं सफ 
मध्ये निष्ठानन्दया दकलय्‌ महत्वपूर्ण योगदान ललितविस्तर सफया प्रकाशन खः । 
ख्वीन्यागू अध्याय दुगु थ्व ललितविस्तर सफ संस्कृतया ललितविस्तरया तप्यंक 
अनुवाद मजुसे, मूमूगु महायानि बौद्ध ग्रन्थ सुत्रं निसें स्वयम्भू पुराण थें ज्याःगु 
अनेक सफूया भावार्थ फुक्क दुथ्याकाः छगू हे सूत्रय्‌ हनातःगु बौद्ध बाखं खः । 
'ललितविस्तर' बुद्धया जीवन सम्बन्धी बाखंया सफ्‌ (छगू दशक मल्याक बाखं 
कना: अनुभव मुका: आपालं मनूतय्‌गु इनाप कथं दयेकूगु सफ) खः, अझ न्हापा 
लिपा थज्याःगु सफ्‌ गब्लें पिमदंनिगुलि तत्कालीन बौद्धतयूगु नितिं थ्व सफ्‌ तः धंगु 
आकर्षनया कंगु विषय जुइगु हे जुल । न्हयाक्व न्यंसां मगाः ग॒त्वाःत्वालय 
ललितविस्तर बाखं सफूया रुपय्‌ हे पिदंगु तथा पवित्रगु ग्रन्थ छेँय्‌ तयेमाः धइगु 
धार्मिक संस्कार कथं नं थ्व ललितविस्तर सफूया माग तत्कालीन समाजय्‌ 
ब्यापक रुप जुल । ्हाःतं मखु थासां थाना: पिदंगु जूगुलिं तत्कालीन 
' जनसमुदायया मागकथं ललितविस्तर सफ याकनं हे छेँखा छँखा पतिं थ्यन । 
खयेत ला थ्व सफ्‌ न्हापां न्यागू भाग यानाः ५० गू जक पिकाःगु धाइ, तर किदे 
लिपा न्हापायागु हे मिति तया: हाकनं मेगु संस्करण पिकाःगु खः । ललितविस्तर 
सफ व्वनेगु लोभं नं नेपालभाषाया सफ्‌ ब्वनेगु जुल, नेपालभाषाया प्रचार प्रसारय्‌ 
तःधंगु तिबः जुल । थुकथं थ्व ललितविस्तर सफुलिं छखे बुद्धया जीवनीयात 
प्रकाशनय्‌ हयाबिल सा मेखे नेपालभाषाया प्रचार प्रसार यानाबिल । फलतः 
नेपालभाषाय्‌ न्हूगु युग पुनर्जागरणया सूत्रपात जुइत तिब: जुल । 

निष्ठानन्दं ललितविस्तरया रचना “संस्कृतया ललितविस्तर”या आधारय्‌ 
यानात:गु ख:सा थ्व तप्यंक अनुवाद मखु, थाय्‌ थासय्‌ व्याख्या विश्लेषण नं दुग्‌ 
च्वमिया सृजनाशीलतां भयब्यूगु स्वतन्त्र गद्यकृति खः । निष्ठानन्दं थ्व 
ललितविस्तर सफ्‌ तत्कालीन जनसमुदायया अभिरुचियात ध्यान तया: उकियात 
पूवंकेत हे च्वःगु जूगुलिं थ्व सफूलिइ नं तत्कालीन जनभाषायात हे छयलादिल । 
थम्हं बाखं कनेबलय्‌ श्रोतातयूत गज्याःगु भाय्‌ छयलेगु खः अज्याःगु हे भाय्‌ 
छूयलादिल । सफू च्वयेबलय्‌ शास्त्रीय भाय्‌ छयलेगु तत्कालीन परम्परायात हाचां 
गायादिल । ललितविस्तर सफूया प्रकाशन न्हय: तक सफ च्वइपिसं न्हापा 
न्हापाया सफूलिइ गज्याःगु भाय्‌ छ्यलातइगु खः, अज्याःगु हे भाय छ्यलिइगु 

जुयाच्चन । फलतः इया हिउपाः लिसें नेवाःतय्‌सं सफूया नेवाःभाय्‌ मथुया वन । 
नेवाः भायृया सफ्‌ साधारण जनतां कम हे व्वनिइगु जुयावन । थज्याःगु 
असंगतिपूण स्थितियात नियन्त्रण यायेगु नितिं रलालर्तावस्तर सफलिइ शास्त्रीय 
भाषा मखु, तत्कालीन जनभाषा छयलेगु क्रान्तिकारी, समयानुकूल पलाः 
निष्ठानन्दं ल्हवनादिल । थथे बोलिचालि भाषाया प्रयोगं तत्कालीन नेवाःतयत 
ललितविस्तर सफू व्वने अःपुइका विउगु जक मखु, नेवा: भायया सफ व्वने 
मास्ति वयेकाबिल, सफू व्बनेगु बानि यानाविल, नापं जनभाषां नं सफ च्वये 
जिउ धयागु लहर न्हयाकाविल । थ्व ललितविस्तर सफुलिइ तत्कालीकन 
जनभाषाया प्रयोग जूगु जक मखुसे उगु ईया पुराण, अवदान, जातक आदि 
सफुलिइ छयलातःगु गद्या तुलनाय्‌ आपालं परिमार्जित व परिस्कत गद्य 
छयलातःगु दु । फलतः लिपायापि नेपालभाषाया गद्यकारतय्‌गु नितिं ललितविस्तर 
सफूया गद्य छगू नमूना थें जुल । उकि निष्ठानन्दं बौद्ध ग्रन्थ जक च्वःगु जूसां 
वयकःयात आधुनिक गद्यया नायः नालेगु जूगु द॒ । थों नेपालभाषाया ख्यलय्‌ 
निष्ठानन्दयात गद्य गुरु या नामं म्हसिइकेगु जूग द्‌ । 
नेपाःया बुद्ध धर्मय्‌ पुनर्जागरण हःपिं मध्ये निष्ठानन्द बज्राचार्य नं छम्ह 
खः । बुद्धया जीवनी नापं बुद्धया अनेक शीलाचरणादि, धर्म सम्बन्धी उपदेश नं 
दृथ्याःगु थासा आखल थानातःगु याउंक हे न्याये दइगु ललितविस्तरया प्रकाशनं 
तत्कालीन समाजय्‌ भाषिक जागरणया नाप नापं धार्मिक जागरण नं हयाबिल । 
पुरोहितबादं ग्रस्त तत्कालीन बोद्ध धर्मय्‌ सुधार हयेत ललित विस्तरया प्रकाशनं 
अतिक प्रभावकारी भूमिका म्हितल (प्रधान, १११८: ३५) । थुकथं बौद्ध धर्मया लंपं 
नेपालभाषायात प्रचार प्रसार यायेगुलिइ निष्ठानन्द सफल जुयादिल सा तत्कालीन 
जनताया आवश्यकता, अभिरुचि कथंया भाषा लिपिया बःकया: बुद्ध धर्म प्रति हे 
छगू न्हूगु जागरण, न्हूगु दृष्टिकोण ब्वलंकेगुलिइ नं निष्ठानन्द सफल जुयादिल । 
चित्तधरयात सुगत सौरभ महाकाव्य च्वयेगु प्रेरणा नं न्हापां निष्ठानन्दया हे 
'ललितविस्तर' पाखें वःगु खनेदु । नापं 'ललितविस्तर'या छुं छुं प्रभाव नं सुगत 
सौरभ महाकाव्यय्‌ लाःगु दु । थथे हे साहित्य सृता कर्मस्थानाचार्यं तथा बौद्ध 
ऋषि महाप्रज्ञापिंत भिक्षु जुइत प्रेरणा बिउगु सफ नं थ्व हे ललितविस्तर खः 
धकाः वयूकःपिसं थःपिनिगु आत्मकथालय्‌ न्हयथनादीग्‌ द्‌ । 
थुकथं निष्ठानन्द वज्राचार्य बौद्ध धर्मया प्रचारया सिलसिलाय्‌ 
नेपालभाषाया आधुनिक गद्य शैलीया निर्माण यानादीम्ह, थासा आखलं सफ थाना: 
नेपालभाषाया सफ्‌ अःपुक छेँखा छँँखा पतिं थ्यंकेवियाः नेपालभाषायात ब्यापक 
प्रचार प्रसार यायेगुलिइ महत्वपूर्ण योगदान वियादीम्ह, तत्कालीन जनताया 
मानसिकतायात थुइका: देवनागरी लिपि व जनभाषा छयलाः नेपालभाषायात हानं 
जन अभिरुचिया विषय जुइकाबिउम्ह छम्ह क्रान्तिकारी, दूरदर्शी व्यक्तित्व खः । 
अग्रेजी साहित्यय्‌. बाइबलया अनुवादक जोन बीक्लीफया गुगु थाय दग खः 
अज्याःगु हे थाय्‌ नेपालभाषा साहित्यय्‌ निष्छानन्दयागु दु (प्रधान, ने सं. १११८ 
:३५) । थुकथं थौं ध्वयूकःया देनयात कदरयाना, येया ऊँवहा: त्वालय्‌ थ्वयकःया 

सालिक स्थापना जग्‌ द॒सा, दंय दस थ्वयकःया बृंदिया लसताय नसचा उलेगु, 
साहित्यिक कार्यक्रम न्यायेकेगु ज्या जगु द्‌ । 


महाकवि सिद्धिदास अमात्य (ने.सं. ९८७-१०५०) 
ने.सं. ९८७ स मां हषलक्ष्मी व बो लक्ष्मीनारायणया कोख जन्म जूम्ह 
येया क्वाछे त्वालय्‌ च्वंम्ह सिद्धिदास अमात्य नेपालभाषा साहित्यया पुनजांगरण 
आन्दोलनया छम्ह सक्रिय महारथी ख: । थःग पारिवारिक, आर्थिक आदि अनेक 
समस्याया बावजुद नं थःगु मातृभाषाया नितिं तन मन बिया: सेवा यानावंम्ह 
छम्ह साहित्य सजक सिद्धिदास महाजु खः । न 
नेपालभाषाया गद्य वि गद्य विधाया पनरुत्थान यायेग निंतिं पं. निष्ठानन्दं , गुगु 


योगदान बियादिल पायुछि उकथं हे सिद्धिदासं नेपालभाषाया पद्य विधाया 

















जक कवि मजुसे नेपाली भाषाया नं माध्यमिक युगयाम्ह छम्ह कवि खः । उगु 
इलय्‌ वनारसं पिदनीग सन्दरी पत्रिकाय (ने.सं__१०२६ पाखे) समस्यापूर्ति कविता 
= 7775-७० भ्न 
च्वयादीपिं मध्ये सिद्धिदास महाज नं छम्ह_ खः । थ्वयूकल नेपालभाषां नं 
समस्यापि च्वयेगु यानादीगु द्‌ । कवि सिद्धिदासयाके नेपालीभाषा साहित्यया नं 
बांलाक ज्ञान दुगु नापं नेपाली भाषाया कविपिंनाप न संगत दुगु खनेदु । थ्व हे 
कथं भानुभक्त रामायण च्वयाः नेपाली भाषायात तत्कालीन जनमानसय्‌ ब्यापक 
व विस्तृत जुइकाबिड थें थ्वयकलं नं नेपालभाषायात अप्व: प्रचार प्रसार जुइकेगु 
_ तातुनाः सिद्धिरामायण महाकाव्य च्वयादीगु खनेद्‌ । तर अभाग्यवश थोंतक थ्व 


सफया फक्क काण्ड प्रकाशनय्‌ वयेफग मदुनि । सिद्धिदास महाजुया दकलय्‌ 


न्हापां पिदंग चिनाखें उबलयया सुन्दरी पत्रिकाय्‌ पिदंगु विन्दु समस्या (ने.सं 
oS ग जा 

१०२६) खः । थ्व चिनाखं सिद्धिदासया जक न्हापांग प्रकाशित कविता मजुसे 
नेपालभाषाया हे न्हापां न्हापांग छापा आखलं पिदंग रचना खः । ४४ गलिं 
मल्याक सफ च्बयाथकादीम्ह सिद्धिदास महाज थःग जीवनकालय छग हे जक 
सफ्‌ सज्जन हृदयाभरण (ने.सं. १०४०) पिकायेफत । थौं तकया दुने थ्वयूकःया 
१४ ग सफ पिदने धंकग द सा मेग ११ ग॒ सफया पाण्डलिपि नेपालभाषा 
परिषदय्‌ मुनाच्चंगु द्‌ | थ्वयूकलं च्वयादीगु छुं छुं सफ खः - 





1 


सज्जन हृदयाभरण (च्वःगु : ने.सं. १०४०) 
आत्मकथा [च्वःगु : ने.सं १०४१) 
- सिद्धिरामायण (च्वःग॒ : ने.सं १०३०-१०३५ या दुने) 
सर्ववन्ध (च्वःगु : ने.सं १०४४, प्रकाशन ने.सं १११२) 
छुटी - शिवङ्षिनास (च्वःगु : ने.सं. १०५०) 
- सत्यसती (च्वःगु : ने.सं. १०३३, प्रकाशन ने.सं. १०८३) 
- शारदा भजन (च्वःगु : ने.सं १०३५) 
- रम्भा शुकरम्भा सम्वाद (च्वःगुःने.सं. १०४२, प्रकाशन ने.सं. १०८७) 

संवाद (च्वःगु : ने.सं. १०३७, प्रकाशन ने.सं. १०८६) 

- सकतां माः (च्वःग॒ : ने.सं. १०४१) 

स्वंगू ऋण (च्वःगु : ने.सं १०३९) 

सप्तमित्र तथा सप्तस्तुति (च्वःगु : ने.सं १०३९) 

संचय प्रकाशन (प्रकाशन : ने.सं. ११०२) 

सनातन धर्म प्रकाशन (प्रकाशन : ने.सं. ११०४) 

सिद्धिदास थःगु मिखाय्‌ व शिवविलास बाखं(प्रकाशन ने.सं १०८७) 
आदि 


1 


थथे सिद्धिदास महाजुं च्वयादीगु आतक_पिदंगु सफ मध्ये दकलय्‌ 
च्वन्हया:ग सफ सत्यसती खः थ्व सफ छग समस्यापर्ति खयां नं शास्त्रीय नियम 


पालना मयासै नं बांलाःगु खण्डकाव्यया रचना जुइफ धयागुया छगू नमूना 
जुयाबिउगु दु । बाखं हना: चिनातःगु थ्व खण्डकाव्यं उबलयूया सामाजिक, 
सांस्कृतिक जीवनया किपा जक ब्वयेगु मयासे सिद्धिदासया कवि प्रतिभा नापं 
थ्वयकःया जीवन व जगत प्रतिया दृष्टिकोण नं ब्वःगु दु । 

__ सिद्धिदासं साहित्यिक विषयया जक मखु रचनात्मक विषय गथे 
छन्दशास्त्र, कामशास्त्र, ज्योतिष, गणित आदि विषयया नं चिचिधंग्‌ सफ्चा च्वया 
थकादीगु दु । थ्वयकःया कृति सम्बन्धी मूल्यांकन यायेबलय्‌ थ्वयूकःया विशिष्टता 
काव्य विषयस खनेद्‌ । थ्वयकलं नेपालभाषां सफ्‌ च्वयाः जक नेपालभाषाया 
पुनर्जागरण अभियानयात न्हयाकादीगु मखुसे तत्कालीन युवा विद्याथीतयूत 
कविता च्वयेगु स्यनाः कविता च्वके बिया: न्हूगु पुस्तायात नं साहित्यिक संस्कार 
ब्वलंकेगुलिड महत्वपूर्ण योगदान बियादीगु दु । सिद्धिचरण श्रेष्ठ, ठाकुरलाल 
मानन्धर, बैकण्ठप्रसाद लाकौलपिंत काव्य स॒जनाय्‌ न्हापां न्हापां प्रेरणा, प्रशिक्षण 
बियादीम्ह व्यक्ति सिद्धिदास महाजु हे खः । 

नेपालभाषा साहित्यय्‌ सिद्धिदास महाजुयात आधुनिक पद्यया नायःया 
रुपय माने यानातःगु दु । थ्व हे कथं वयूकःयात पद्यगुरु नं धायेगु जूगु दु । 
सिद्धिदास स्वया: न्हय: नेपालभाषाय्‌ गुलि नं काव्य पिदन, फुक्क धया थें गीति 
परम्पराय्‌ म्येया रुपय्‌ जक पिदन । भजन, तुतः, सिलः, ख्यालिम्ये, ध्याचूम्ये, 
बाखंम्ये, प्याखंम्ये आदिया रुपय्‌ जक लिकनाच्बंगु नेपालभाषा काव्य धाःयात 
चिनाखँया रुप बिइगु ज्या न्हापां सिद्धिदास पाखें हे जुल | दोहा चोपाइया नियम 
कथं च्वयातःगु सज्जन हृदयाभरण (ने.सं. १०४०) थ्वयूकःया जक न्हापां पिदंगु 
सफ्‌ मजुसे नेपालभाषाया हे न्हापांगु चिनाखँया सफ्‌ जूगु दु । थ्व सफलिं निसें 
नेपालभाषाय्‌ चिनाखंया परम्परा शुरु जुल । थ्वयूकःया कुतलं काव्यया सृजना 
संगीत साधनाया निंतिं जक मजुसे ब्वनेत व ब्वंकेत नं खः धयागु परम्पराया नी 
जुल । काव्य आत्म-अभिव्यक्तिया विषय जक मजुसे बौद्धिक ज्वलनय्‌ नं दुथ्यात । 
नेपा:या सामाजिक, सांस्कृतिक परिवेशयात बिचा: याना: उपदेशात्मक, शिक्षात्मक 
प्रवृत्ति कथंयागु काव्य चिना: सिद्धिदासजुं काव्यया मूलभूत प्रवृत्तिइ नं हिउपाः 

हयाबिल । सिद्धिदासया काव्य रचना न्हापाया कवितयगु काव्य स्वया: पाःगु जक 
मखु काव्यात्मक दृष्टिकोणं नं गाक परिमार्जित व परिस्कृत जूगु दु । सिद्धिदासया 
थज्याःगु काव्य प्रवृत्तिया प्रभाव लिपायापिं कवितय्‌त नं ला:वन, थ्व छगू प्रवाहया 
रुपय्‌ न्हयज्यात । थुकथं सिद्धिदासया आगमनं नेपालभाषाया प्राचीन काव्यया 
धालं सीदयेक फपुल, न्हूगु काव्य परम्पराया नी जुल, न्हूगु युगया शुरुवात जुल । 
सिद्धिदास महाजु नेपालभाषा साहित्यय्‌ विविध विधा, विविध विषयया 
प्रयोक्ताया रुपय्‌ नं न्हयलूगु दु । सिद्धिदास स्वयाः न्हयः नेपालभाषाय्‌ बाखं, प्याखं 
व म्ये त्वःताः मेगु साहित्यिक विधा खनेमदु । काव्य ख्यलय्‌ सिद्धिदासं सत्यसती 
सफू च्वयाः खण्डकाव्यया शुरुवात यानादिल सा, सिद्धि रामायण च्वया: 
महाकाव्यया शुरुवात यानादिल । गजल परम्परायात न्हयाकेगु ज्या नं राग गजल 
। कौवालि (ने.सं. १०४० ज:खः) नांगु पर्चा पिकया: यानादिल । अथे हे शिवविलास 
बाखं च्वयाः गद्य विधाय्‌ आधुनिक बाखंया पूर्वाधार तयार यानादिल सा सर्ववन्धु 
सफू च्वयाः नेपालभाषाय्‌ आधुनिक निवन्धया पूर्वाधार दयेकादिल । अथे हे सिद्धि 
व्याकरण च्वया: व्याकरण परम्परा न्हयाकादिल सा आत्मकथा च्वया: आत्मकथा 
च्वयेगु परम्पराया नीस्वनादिल । सिद्धिदासया साहित्यिक विशिष्टता काव्य विधाय्‌ 
खया: नं गद्य विधाय्‌ नं म्हो मजू । निष्ठानन्दया ललितविस्तरया गद्यया तुलनाय्‌ 
सिद्विदासया गद्य आपालं परिमार्जित खनेदु । थुकिया दसु वयूकःया 'शिवविलास' 
बाखं खः.। अथे हे नेपालभाषा साहित्यात विधिव विषयं छायुपिइगु ज्या नं न्हा साहित्यात विधिव विषयं छायुपिइगु ज्या नं न्हापां 
सिद्विदास पाखें हे शुरु जुल । पुराण, आख्यान, उपाख्यान, जातक, अवदानं, 
आदिया धार्मिक विषयभूमिइ जक लिधनाच्वंगु नेपालभाषा साहित्यात 
समसामयिक जीवनय्‌ ज्या वइगु थीथी । षयवस्तु जायेकेग ज्या सिद्धिदास 
यानादिल । वृयुकःया सत्यसती, शिवविलाश, सर्ववन्धु आदि सफूया विषयवस्तु 
थज्याःगु हे सामाजिक का 0 किन यी लिकयातःगु च्वमिया थःगु हे स्वतन्त्र सजना 
खः । थुकर्थ सिद्धिदासया इलमिसै सि साहित्यय्‌ सृजनात्मक 
सशक्तता तिव्र जुल । कविता, बाखं आदिया विषयभूमि, च्वमिं थःगु हे कल्पनां 
निर्माण यायेगु परम्परा कायम जुल । फलतः नेपालभाषा साहित्यय्‌ विधागत 
विविधता जक मखु, विषयगत विविधता, मौलिकता नं खनेदत । 


बि नमान म कक बक”. ना 


` _ सिद्विदास महाजु नेपालभाषाया छम्ह जनमुखी अले जातिय च्चमि नं खः । 





सिद्धिदासं गुलि नं च्वयां च्वयादिल, निगू उद्देश्य प्रेरित जुयाः च्वर्या निग | प्रेरित जुयाः च्वयादिल - १) पर 


उपकार २) मातृभाषानुराग । थ्व हे कथं सिद्विदासया फक्क धया थें च्वज्या 


ड 


नणय लक्स उपदेशमूलक द्‌ । यान रिती यमन जाघा सुखायः'यात आधार नालाः 
प ल्या मत लभाषाया काव्य परम्परायात सन पत दा 





कुन म ऱ्य 


सुखाय:' परहीतया निति नं छयलेंग जुल (मल्ल, ने.सं. पेषेपठ : ३१॥ 

जर्जर राणाकालय्‌ पिदंम्ह कवि खया: नं वयकलं उबलयूया शासकतयूगु स्तुति 
प्रशंसा याना: कविता गबलें च्वयामवं । बरु जीवनय्‌ ज्या वइगु नीतिमूलक, 
ज्ञानपरक साहित्य साधना यानाः समाजय्‌ शिक्षा, चेतना व्‌ नैतिकताया ` _साधना याना: शिक्षा, चेतना व नैतिकताया ज: 
हवलेगु कूतः यानावन । थुलि जक मखु तत्कालीन समाजयात माः थे ताःगु, थम्हं 
म स्या 

फुगु चाःगु थीथी विषयया सफ्‌ च्वयाः जनतायात थम्हं फुथे चाः थें सुसूचित, 
सुसंकृत यायेगु चेष्टा सिद्धिदासं यानावन । 

अथे हे सिद्धिदासं गुलि नं च्वयावन, नेपालभाषां हे दकले अप्व: च्चयावन, 
नेपालभाषा थकायेगु निंतिं हे च्वयावन नापं छम्ह नेवाः च्वमिया धर्म नं पालन 
यानावन । सिद्धिदासं थःगु साहित्या माध्यमं थःगु देया भौगोलिक वातावरणया 
चित्रण, स्प व्वयावन, भेज जातियत आ व स लन ले जातिया जीवनशैली, धर्म, संस्कृति, मूल्य, मान्यतायात नं उलि हे 
संशक्त रुपं ब्वयावन, नेवाःजातिणत महत्वपूर्ण योगदान 
बियावन । उकि सिद्धिदास छम्ह जन च्वमि व जातिय च्वमि नं खः । 

_____ थौं सिद्धिदास न्हूपिं च्वमिपिनिगु निंतिं छुम्ह क्लासिक जया: नं वयकः थः 
हे छम्ह स्वच्छन्दवादी च्वि खः । सिद्धिदासं शास्त्रीय काव्ययात नं थःगु हे पहलं 
च्वये जिउ धयागु नमूना क्यनावन । ध्वयक:या 'सत्यसती' खण्डकाव्य शास्त्रीय 
नियम प्रति हे छगू चुनौति खः । शास्त्रीय नियम पालना मयासे नं बांलाःग 
खण्डकाव्य सजना ण्डकाव्य सृजना यायेफ्‌ धयागुया दसु थ्व सत्यूसती खण्डकाव्य खः । अधे हे । अथे | 
समस्यापूर्ति खास यानाः फुटकर कविता जुइगलिड सिद्धिदास उकिइ हे बाखं हना: 
खण्डकाव्य च्वःगु थ्व त खण्डकाव्य नं | 
प्रयोग खः । थुकथं तत्कालीन काव्यशास्त्रया पालना मयासे थःगु कथं 
न॑ साहित्य सृजना यायेजिउ धयागु बिचाःयात प्रयोग याना: क्यनावंम्ह सिद्धिदास 
महाजु छम्ह स्वच्छन्द प्रवृत्तियाम्ह च्वमि नं खः । 

सिद्धिदासयात छम्ह सरल व स्वाभाविक भाषाया प्रयोक्ताया रुपय्‌ नं 
म्हसिइके छिं । गद्य विधाय्‌ खँल्हाबल्हाया भाय्‌ निष्ठानन्दजुं ललितविस्तरय्‌ न्हापां 
छ्यलादिलसा पद्य विधाय्‌ लोकभाषायात छयलेगु परम्परा नं सिद्विदासं हे 
न्ह्याकादिल । सिद्धिदासं थःगु काव्यय्‌ सरल, सुललित; सुकोमल भाषा छयलाः 
नेपालभाषायात जन ग्राहय जुइगु कथं जनप्रिय भाषाया रुपय्‌ प्रतिष्ठापित याना: 
नेपालभाषायात अप्व: प्रचार प्रसार. जुइकेबिल । 

थुकथं सिद्धिदास महाज्‌ं तप्यंक पुनर्जागरणया निंतिं आव्हान याना 
मदीसां थुकियात न्ह्यज्याकेत थम्हं तःधंगु त्याग, बलिदान बियादिल । थज्याःगु 
हे सिद्धिदासया योगदानयात कदर यानाः न्हापां ने.सं. १०८६ स भाजु राजा 


शाक्य कन्भेनर जुया नी सायक प सिद्धिदास बुंदिं खलक सिद्विदासया बुंदिया लसताय्‌ 
अ हे कर नेसे व मयायं परम्पराया रय दसं नसंचा उलेगु ,साहित्यिक कार्यक्रम न्यायकेग परम्पराया शुरुयाःगु द्‌ । 


थ्व हे कथं ने.सं. १०८७ त नि : जनतां च्वसापासाया तत्वावधानय्‌ सिद्विदासया 
१००६ बृन्हि तःजिक हन । बुदिं हनेगु भवलय्‌ सिंद्धिदास सम्बन्धी स्वंगू कार्यपत्र 
१) सिद्धिदासया ई निसें नेपालभाषाया काव्य प्रवाह (च्वमि- सुन्दरकृष्ण जोशी) २) 
सिद्धिदासया जीवन दर्शन (च्वमि- जनकलाल वैद्य) ३) सिद्विदासया नेपालभाषा 
काव्य सृजना (च्वमि- ईश्वरानन्द) प्रस्तुत जुलसा सिद्धिदासं च्वःगु छगू सफ 
किष्कन्धाकाण्ड (सिद्धिरामायणया छगू काण्ड) काव्य व सिद्विदास सम्बन्धी 
विवेचनात्मक कृति सिद्धिदास म्हसीके, सत्यसतीया विवेचना आदि पिकायेगु 
ज्या जुल । अथे हे सिद्धिदास नेवाःतय्‌ जक कवि मख्‌ नेपा:या हे छम्ह 

छो 





विभूति खः धयागु ल्याखं श्री «या सरकार सिद्धिदासया नाम हुलाक न्नी सिद्वधिदासया नामं हलाक टिकट नं 
पिकयाबिल । छम्ह नेवाः च्वमियात सम्मान यायेकथं पिदंगु थ्व न्हापांग हुलाक 
टिकट खः । 

क 


माष्टर जगतसृन्दर मल्ल (ने.सं. १००३-१०७३) 

ने.सं १००३ स मां जगतलक्ष्मी व बौ विष्णुधर मल्लया कोख ख्वपया 
क्वाथ त्वालय्‌ जन्म जूम्ह जगतसुन्दर मल्ल, नेपालभाषाया पुनरुत्यानया निंतिं 
महत्वपूर्ण भूमिका 'म्हिताबंम्ह छम्ह महारथी खः । थ्वयूकःया योगदान मेमेपिं 
नेपालभाषाया व्यक्तित्वपिनिगु स्वया: पाः । 

नेपालय शिक्षाया जः पिज्वये हे मलाःगु इलय्‌ नं अंग्रेजी शिक्षा प्राप्त 
यानादीम्ह छम्ह व्यक्तित्व जगतसुन्दर मल्ल खः । थथे खयां नं जगतसुन्दर मल्ल 
उबलयूया भाइभारदारतय्‌ मचातयूत आखः ब्वंका: वा शासकतय्‌ चाकडी याना: 
तःधंगु जागिर नयाः मान, धन प्राप्त यायेगु पाखे न्ह्यचिलामदी । बरु थुकिया 
पलेसा थःगु ज्ञान शिक्षायात जनसाधारणया मचातयूत स्यने कनेगुलिइ 
छ्यलादिल । कलकत्ताया स्कटिसचर्चेज स्कल इन्ट्रे्स पास यानादीम्ह जगतसुन्दर 
मल्लं दकलय्‌ न्हापां ख्वपया खौमा त्वालय्‌ नेपालभाषां अंग्रेजी ब्वंकेगु स्कूल 
चायेकादिलसा वयां लिपा थ्वयकः येया बालकुमारिइ च्वंझासेलि अन नं थ्वयूकल 
त्वाःबाःया मचातयूत नेपालभाषां ब्वंकेगु यानादिल । फलतः थ्वयूकः मास्टर 
साहेबया नामं परिचित जुयादिल । खयेत ला थुगु इलय्‌ नं छोय छैय्‌ आखः 
ब्वंकिइपिं माष्टर छम्ह निम्ह मदुगु मखु, दु, तर अंग्रेजी ब्वंकिइपिं माष्टर धाःसा 
'द हे मद्‌ धाःसां ज्यु । थज्याःगु इलय्‌ थ्वयूकलं अंग्रेजी ब्वंकेगु यानादीगु जक मखु, 
थःगु हे छगू निश्चित सिद्धान्त, निश्चित लक्ष्य ज्वनाः आखः ब्वंकेगु यानादिल । 
गुगु जातिया गुगु भाषा जुया च्चन उगु हे भाषां ज्ञान ब्यूसा याकन ज्ञान थुइका 
काइ (हृदय, ने.सं. ११०२ : ८७) धयागु थ्वयूकःया सिद्धान्त खः । थ्व हे सिद्धान्त 
कथं थ्वयूकलं नेवाः मचातयूत नेवाःभासं हे आखः ब्वंकेगु यानादीगु खः । थथे 
नेवाः भासं आखः ब्वंकेगु जूबलय्‌ छखे नेवाः विद्यार्थीतयूसं याकनं शिक्षा आर्जन 
यायेफतसा मेखेर नेवा: भायया अप्व: प्रचार प्रसार जुल, नेवा: भासं शिक्षा बिइगु 
संस्कारया नी जुल | थुलि जक मखु थम्हं ब्वंकापिं विद्यार्थीतयूसं मेपिंत नं 
नेवाःभासं आखः ब्वंकेमाः धयागु वयूकःया शर्त खः । थथे वयूकःया विद्याथीतयूसं 
नं नेपालभासं आखः ब्वंकीगु जूबलय्‌ नेपालभाषाया प्रचार प्रसारय्‌ अझ तिब्रता 
वइगु स्वाभाविक खः । फलतः शिक्षाया प्रचारया नापं भाषाया नं प्रचार जूवन । 
मातृभाषा प्रतिया ममता, सचेतता ग्वाकेगु ज्या जुल । फलतः > हासोन्मूख 
अवस्थाय्‌ थ्यनाच्वंगु उबलयया नेपालभाषाया नितिं थज्याःगु क्रियाकलाप 
संजीवनि बुटि थें जुल । थौंया दृष्टिं स्वयेबलय्‌ जगतसुन्दर मल्लया थ्व ज्याखं 
उलि तःधंगु मखु थें तायेफु, तर उगु ईया परिवेश,पृष्ठभूमिइ दुहां वनाः स्वयेबलय्‌ 
थ्व कम क्रान्तिकारी, कम युगान्तकारी ज्याखँ मखु । थों मातृभाषां शिक्षा बिइमाः 
धयागु खँय्‌ निगू मत मजुइ धुंकल । तर थौं स्वया: ग्वीदें ग्वीन्यादे न्ह्यः, गबलय्‌ 


नेपालभाषा साहित्यया इतिहास” ८८ 


क 00 








मचातयूत आखः ब्वंकेमाः धयागु, चेतना तक दना मवःनि, दुगु दरवार स्कूल छगू 
नं दरवारया मचात व भाइभारदारया कायमचातयगु निंतिं जक जुयाच्वंगु, 
थःपिनिगु शासन सत्ता ल्यंका तयेत शिक्षाया ज: जिउथाय्‌ तक लिकुंका तइगु 
सरकारी प्रयास जुयाच्वंगु, अझ नेपालभाषा ला शासकतयगु निति मिखाया धू थें 
जयाच्वंगु इलय्‌ नं नेवाः मचातय्‌त नेवाः भासं हे शिक्षा बिइमाः धकाः धारणा 
प्वंकेगु जक मखु, थःगु हे छेँय स्कूल चायेका: थम्हं हे नेवाः भासं आखः ब्वंकेगु 
धयाग॒उबलय्‌या सरकार व व्यवस्था प्रति हे छगू तःधंगु हाथ्या खःसा 
नेपालभाषाया निंतिं छगू युगान्तकारी पलाः खः । थथे नेवाः मचातय्‌त न्हापां 
इमिगु मांभासं आखः ब्वंकेमाः धकाः आव्हान यानादीम्ह जक मखु, थम्हं हे 
नेवाःभासं आखः ब्वंकाः कीर्तिमान तयादीम्ह व्यक्तित्व जगतसुन्दरसं मल्ल खः । 
जगतसुन्दर मल्लं नेवाः भासं आखः ब्वंकाः उबलयूया जनमानसय्‌ नेवाः 
भायया प्रचारप्रसार जक यानावंगु मखु, वयूकलं उबलय्‌ नेपालीभाषाय्‌ नं स्कूलीय 
पाठ्यपुस्तकया अभाव खना: विद्यार्थीतय्‌गु सुविस्ताया निंतिं अंग्रेजीया नेपालीभाषां . 
माने व नेपालीभाषाया अंग्रेजी माने तया: डिक्सनरी च्वयादीगु दु धाइ सा रोमया 
ऐतिहासिक उपन्यास पेटर पार्लि धाःगु सफ्‌ छगू नं अनुवाद यानादीगु दु धाई । 
माघबलय्‌ कनिइगु गोमयजुया बाखं नं थासं थाय्यागु मुंकाः व फुक्क स्वया: छगू 
थम्हं हे ग्वया: च्वयाः तयादीगु दु । अथे हे थ्वयूकलं विश्व प्रसिद्ध बाखं 'इसप्स 
फेबल्स'या अनुवाद याना: इसपं दयेकातःगु बाखं धकाः ने.सं. १०३५ य्‌ थासा 
आखलं पिकयादीगु दु । थुकी ४७ पु बाखंचा दुथ्याकातःगु दु । जगतसुन्दर मल्लं 
थ्व सफलिइ थःगु नां जे.एस. मल्ल धका: न्हयब्वयादीगु दु । थौं वयूकःया कृति 
कथं ल्यनाच्वंगु थ्व हे 'इसपं दयेकातःगु बाखं' सफ्‌ खः । अग्रेजी भाषाया 
नेपालभाषां अनुवाद जूगु थ्व नेपालभाषाया न्हापांगु सफू खः । थुकथं पाश्चात्य 
साहित्यय्‌ पिदंगु थीथी अंग्रेजी भाषाया बाखं नेपालभाषां अनुवाद याना: नेवाःतयूत 
विश्व बाखं नाप परिचित याकाबिउम्ह वयूकः अंग्रेजी भाषाया न्हापांम्ह अनुवादक 
जुयादीगु दु । थ्व इसपं दयेकातःगु बाखं सफुलिइ हसना धकाः भूमिका बियातःगु 
द्‌ । थ्व जगतसुन्दर मल्लया जक स्वतन्त्र गद्य रचना मजुसे उगु इया गद्या छगू 
दाप्‌ धायेबह जू । थुकि उगु ईया ख्वप भाषिकाया प्रतिनिधित्व या:गु दु । थ्व 
'हसना' शिर्षकया भूमिकां जगतसुन्दर मल्लयागु भाषा सम्बन्धी दृष्टिकोण 
ब्वयाब्यूगु दु । गुगु जातिया गुगु भाषा जुया चोन उगु हे भासं ज्ञान ब्यूसा याकनं 
ज्ञान थुइका काइ अकिं व सकसिया थुकी भिनै भाव लुया वइमखु...... थअगु 
भाषायागु सफ्‌ थउ कन्हये मरुगुलि सेनेगु लिपा ला वन्‌ थअपिनिगु हे भाषे मेमेपिं 
बुद्धि दुपिं जातितएगु ज्ञान दुगु सफ्‌ दु सा आपा:सित अःनं पुड, ई नं आपा सितिं 
बनि मखु (मल्ल, ने.सं. १०३५ : भूमिका) । थुकथं जगतसुन्दर मल्लं मचातय्‌त 
मातृभाषा शिक्षा बिइमाःगुलिइ बः बियादीगु जक मखु कि मेमेगु भाषाया सफू नं 
थःगु भाषाय्‌ अनुवाद यानाः दुत हयेमाःगु समयोचित बिचाः नं प्वंकादीगु दु । अथे 
हे थ्व भूमिकाय्‌ सअपिंसं निवा भासं सफु मचोगु कारण नागरि आख व आ 
थउकन्हे मसिया निवा आखः धका: माने याना तअगु आख नं थो भाषेत बां लाका 

मजोंगुलि ख (मल्ल, ने.सं. १०३५ : भूमिका) धकाः न्हयथँसे नेवाः भासं च्वयेगु 
ज्या मजूगु छगू कारण लिपि नं जूगुलिं नेवाः लिपि धकाः नं मोह कया च्वने 
मजिल धकाः नेपालभाषाया प्रचार प्रसारया निंतिं लिपि समबन्धी नं नरम नीति 
ज्वनेगु आग्रह यानादीगु दु । थुकथं देवनागरी लिपि नेपालभाषां ज्वनेमाःगुया 
वास्तविकता न्हयथनादीम्ह न्हापांम्ह बौद्धिक व्यक्तित्व जगतसुन्दर मल्ल हे जूगु 
दु । थथे नेपालभाषा उत्थानया निंतिं सही मार्गदर्शन यानाः पुनर्जागरणया लहर 
न्ह्याकेगुलिइ जगतसुन्दर मल्लं महत्वपूर्ण भूमिका म्हितादीगु दु । 

जगतसुन्दर मल्ल थःगु ईयाम्ह छम्ह शिक्षाविद्‌, बौद्धिक व्यक्तित्व जक 
मजुसे नेपालभाषाया सफू छेंय्‌ छँय्‌ थ्यंकेबियाः थ्वया प्रचार प्रसारय जोड 
बियादीम्ह भाषा प्रचारक नं खः । नेपालभाषाया सफ्‌ छेँखा छेंखापतिं थ्यंकेमाः, 
नेपालभाषा फुक्कस्यां ब्वंकेमाः धयागु थ्वयूकःया धारणा खः । थ्व हे धारणा कथं 
उगु इया छम्ह तःधंम्ह कि न जुयाः नं जगतसुन्दर मल्लं थम्हं च्वयागु सफ्‌ थःगु 
छेम्व्रय्‌ हे बॅपसः तयाः सां गबलें तिंख्यलय्‌ च्वना: थम्हं हे मिइगु यानादिल । सफ 
न्यायेत ध्यबा मदु धाइपिंत बछि धेबां अझ गुलिसितं सितिकं नं सफ 
बियाछवयादिल । थुकथं नेपालभाषाय्‌ पुनर्जागरण अभियान न्हयाकादिल । थीं 
थ्वयूकःया देनयात कदर यानाः नेपालभाषाया माध्यमं ब्वंकिइगु छगू स्कूलया नां 
न॑ जगतसुन्दर ब्वनेकथि धकाः थ्वयकःया नामं तःगु दु । अथे हे थ्वयकःया 
जन्मस्थान ख्वपया खोपा त्वालय्‌ थ्वयूकःया लुमन्तिड सालिक धस्वाकूगु दु । 
ध्वयूक:या जीवनकालय्‌ छुं यायेमफुसां थौंया नेपालभाषाभाषीतसें थ्वयूकःयात थौं 
श्रद्धा व भक्ति लुमंकेगु याःगु दु । 


कवि योगवीरसिंह (ने.सं. १००६-१०६२) 

ने.सं. १००६ स मां लक्ष्मीनानी, बौ चैत्यवीरसिंहया कोख येया क्वाछें 
त्वालय्‌ जन्म जूम्ह योगवीरसिंह सिद्विदास धुंका:याम्ह पुनर्जागरणकालया छम्ह 
सशक्त कवि खः । साहित्यया माध्यमं सामाजिक चेतना, भाषिक जागरण, धार्मिक 
सुधारया सः थ्वयेकेगु यानादीम्ह योगवीरसिंहयात न्हापां साहित्य सुजना प्रति 
समर्पित जुइत श्री महावीर प्रसाद द्वीवेदिया सम्पादकत्वय्‌ पिदंगु तत्कालीन 
सरस्वती पत्रिकाया पठन पाठन व कलकत्ताया बंगालीतयूके खनेदुगु मातृभाषा 
अनुराग, साहित्य प्रतिया निष्ठा पाखें प्रेरणा दयावःगु खनेद्‌ । वयकःया साहित्य 
प्रतिया अभिरुचिया कारणं वयूकः छम्ह-साहुया कायमचा जुयाः नं वयूकःया संगत 
सिद्धिदास, लेखनाथ, शम्भुप्रसाद, चक्रपाणी आदि थें ज्याःपिं साहित्यिक व्यक्तित्वत 
लिसे जुल । नापं बरोबर-थःमु कापः पसलय्‌ कवि सभा, समस्यापूर्ति आदि थें 
ज्याःगु साहित्यिक क्रियाकलापः नं जुइगु जुयाच्वन । थुगु इलय्‌ च्वःगु थुपिं 
कवितयूगु थीथी कविता उगु ईवा सरकारं लाइब्रेरी पर्वय्‌ (१०४०) जफत याःसां, 
थुखें उखें ल्यनाच्वंगु छुं छुं नेपालभाषा व नेपाली भाषाया कवितायात, भाजु 
शरदचन्द्र भट्टराईजुं सम्पादन यानाः जोगमण्डिलीका कवि र कविता (ने सं १११६) 
या नामं पिकयादीगु दु । योगवीरसिंहं नेपाली भाषाय जोगवीर उदासया नामं 

च्वयेगु यानादीगु खः । थुकथं योगवीरसिंह नेपाली भाषाया माध्यमिक युगया नं 
छम्ह कवि खः । 

शुरु शुरुइ योगवीरसिहजुं नेपालभाषां कविता च्वयादीगु खःसां लिपा 
बुद्ध धर्म नेपालभाषा’ पत्रिका पिदंसेलि नेपालभाषां नं थ्वयूकःया कविता पिदन । 
इलय्‌ ब्यलय्‌ च्वयातःगु थीथी कविता थ्वयूकलं तत्कालीन 'बुद्ध धर्म व नेपालभाषा 
पत्रिका'य्‌ धमाधम पिकायेकादिल । 'नेपालभाषा', 'धर्मसार', 'रानी मन्दिराया 
विलाप", 'मनया उद्गार’ “अहिंसा” आदि थ्व पत्रिकाय्‌ पिदंगु योगवीरसिंहया 
बांबांलाःगु कविता खः । बुद्ध धर्म व नेपालभाषा' पत्रिकाया छगू विशेषता 
थ्वयूकःया कविता नं जूगु दु । सिद्धिदासया इलंनिसें सिइदयेक ब्वलंगु जीवनमुखी 
विषय थिया: काव्य सृजना यायेगु प्रवृत्ति थ्वयूकःया काव्यय्‌ वयाः अझ ब्यापक व 
विस्तृत जुल | उपदेश व नेतिकताया थासय्‌ सामाजिक सुधार, भाषिक अनुराग, 
चेतना व जागृतिया सः तिब्र जुल । काव्यया माध्यमं भाषिक जागरण, सामाजिक 
चेतनाया जः हवलेगु, आर्थिक, शैक्षिक विषयय्‌ चिन्तन यायेगु प्रवृत्ति ब्वलन । 
सिद्धिदासया काव्यय्‌ नीति उपदेशं अप्वः थाय्‌ काःगु दु सा थ्वयूकःया काव्यय्‌ 
सुधारवादी चेतनां महत्वपूर्ण भूमिका म्हितल । थ्वयूकलं च्वयादीगु आपालं कविता 
तत्कालीन “लाइब्रेरी पर्व'य्‌ (ने.सं १०४९) जफत जूगुलिं आपा: थें थ्वयूकःया 
रचना थौं पिदने मफुत । भचा भचा थुखें उखें लानाच्चंगु ल्यंदुगु नेपालभाषाया 
कवितायात थ्वयूकःया शिष्य चित्तधर 'हृदयं' योगसुधा या (ने.सं १०७१) नामं 
पिकयादिल । थ्व 'योगसुधा' सफुलिइ दुथ्यांगु छुं छुं कवितां जक नं 
योगवीरसिंहया भाषा सम्बन्धी अवधारणा, धर्म सम्बन्धी दृष्टिकोण, देयया 
उद्योगधन्दा सम्बन्धी बिचाः, शिक्षा सम्बन्धी सचेतता स्पष्ट याः । अथे हे थ्व 
'योगसुधा' सफुलिइ दुथ्याःगु सिनाज्याया बुँइ थें ज्याःगु चिनाखें परम्परागत 
सिनाज्या म्येय्‌ खनेदइगु उच्छुंखलता, अश्लिलताया पलेसा, शिष्ट स्वच्छन्द रुपं नं 
सिनाज्या थें ज्याःगु म्ये चिनेज्यू धकाः क्यनाब्यूगु दु सा नेपालभाषा काव्यय्‌ लिपा 
ब्वलंगु स्वच्छन्दवादी प्रवाहया प्रारुप नं क्यंगु दु । थुकथं सिद्विदासं शुरु यानादीगु 
चिनाख विधायात विषयगत विविधता, शैलीगत विविधता छायपाः अझ 
परिमार्जित यायेगु, काव्ययात जीवनमूलक जीवनमुखी जुइकेगु ज्या 
योगवीरसिंहपाखें जूगु दु । 

छखे कवि योगवीरया मन साहित्य सृजनाप्रति न्हयज्याःगु दु सा मेखेर 
सामाजिक सुधारवादी क्रियाकलाप पाखे नं उलि हे नुग: क्वसाःगु दु । उगु इलय्‌ 
माधवराजया आर्यसमाज प्रचार आन्दोलन (ने.सं १०४०), तुल्सीमेहरया चर्खा 
प्रचार आन्दोलन (ने.सं १०४५-४६), कसा: गृथिया पुनः संचालन, लाइब्रेरीया 
स्थापना (ने.सं. १०४९), आदम्वरं मतया प्रचार (ने.सं. १०५०) आदि तत्कालीन 
विविध सामाजिक क्रियाकलापय्‌ नं ध्वयूकलं सक्रिय भूमिका निर्वाह यानादीगु दु । 
थज्याःगु क्रियाकलापय्‌ ब्वति काःगु कारणं थ्वयूकलं तत्कालीन राणा शासकतपाखें 
त:क्वःमछि यातना फयेमाल, बं पुलेमाल । थथे नेपालभाषा च्वःगु, सामाजिक 
सुधारया ज्याय्‌ संलग्न जूगु कारणं जेल यातना फयेमाःम्ह न्हापांम्ह नेवा: थ्वयूकः 

हे जूगु दु । धर्मसार नांगु नेवाः म्ये छापे यानाः इनाब्यूगु दृपनय्‌ थ्वयूकःयात 
१०/- तका दां बं पुइकल । थ्वयकःया सुधारवादी व्यक्तित्वया प्रतिविम्ब 
थ्वयूकःया योगसुधा सफलिइ दुथ्याःगु प्रवासी पत्निया बसन्त , धर्मसार , उद्योग 
चिनाखँय्‌ गाकं खनेद्‌ । थ्वयूकःया सक्रियतां हानं धस्वाका थकूगु 'कसाः गुथि' थीं 
नं 'कसाः समुदाय'यात संगठित यानाः थ्वया उत्थानया निंतिं रचनात्मक तथा 
सुधारात्मक क्रियाकलापय निरन्तरता बियाच्वंगु दु । 

योगवीरसिंहयात नेपालभाषाया पुनरजागरणया शंखनाद याःम्ह न्हापांम्ह 
साहित्यकारया रुपय नं म्हसिइकेगु जूगु दु । न्हापा मल्लकालय्‌ नेपालभाषा 
साहित्य लेखनय्‌ गुगु जागरण व उत्साह पिदंगु खः, मल्लकालया अन्त लिपा वयाः 
शिथिलता खनेदत सा, राणाकालय्‌ वया: निष्कृय व नकारात्मकता खनेदत । 


थज्याःगु नेपालभाषा साहित्यया ख्यलय्‌ पिज्वःगु निष्कृयता, र्‍हासोन्मुखताया थासय्‌. 


न्हगु उत्साह व जागरण हया: नेपालभाषा व थ्वया साहित्ययात हानं च्वन्हयाकेगु 
निति आव्हान यानादीम्ह छम्ह व्यक्तित्व योगवीरसिंह कसाः खः । थुखे थःगु 
बनेज्याया सिलसिलाय्‌ कलकत्ता वनेबलय्‌ अन बंगाली भाषाय्‌ सफ्‌ पत्रपत्रिका 
पिदनाच्चंगु अले बंगालीतयगु थःगु भाषाप्रति दुगु ममता व उबलयूया कविपिनिगु 
भाषा साहित्यप्रतिया समर्पणया भावनां प्रभावितम्ह योगवीरसिंहं थःगु 
मातृभाषायात नं हानं उत्थान यायेगु, थ्वया साहित्य लेखनय्‌ जागरण हयेगु मनं 
तुनादिल । अले थः छम्हेसिगु कूतलं जक छुं मजुइगु खनाः थ्व जागरणयात 
सामूहिक अभियान कथं न्हयाकेगु नितिं वयूकलं नेपालभाषा धेगु म्ये चिनादिल । 
खयेत ला थ्व म्ये चित्तधरया धापू कथं योगवीरसिंहया शकुन्तला नाटकय्‌ दुथ्याःगु 
छपु म्ये खः (हृदय, ने.सं १०७१), तर थ्व म्ये बुद्ध धर्म व नेपालभाषा पत्रिकाय्‌ 
पिकयाः उबलयया युवातयूत भाषिक चेतना, मातृभाषा प्रति अनुराग थनेगु कुतः 
योगवीरसिंहं यानादिल । थ्वयकः स्वयाः न्हयःयापिं च्वमित निष्ठानन्द, 
सिद्विदासपिंसं नं नेपालभाषाया पुनर्जागरण अभियानयात न्हयज्याकेत आपालं 
महत्वपूर्ण ज्या यानावंगु दुसां नेपालभाषाया पुर्नउत्थानया निति स्पष्ट रुपं दकलय्‌ 
न्हापां आव्हान यानादीम्ह थ्वयूकः हे ख: । 


नेपालभाषा जिर्ण ज्‌गु अल्सि मचासे भिंकेनु 
भारतिय शास्त्र भवनं मान थ्वइत बीकेनु । (योगसुधा : ने.सं. १०७०:१) 


थ्व पक्तिं नेपालभाषाया पुर्नउत्थानया निंतिं शंखनाद याःगु स्पष्ट जू । 
थलि जक मख्‌ थ्व 'नेपालभाषा” कविताया माध्यमं मातृभाषाया विकासया महत्ता 
तत्कालीन जनमानसय्‌ न्हयब्वयाः थ्वया उत्थानया निंतिं, शिक्षण संस्थां मान्यता 
बिइकेगु नितिं तकं आव्हान यानातःगु दु । खयेत ला थौंया दृष्टिं थ्व 'बिचा' छु 
तःधंगु मखु थें तायेफु, तर उगु ईया परिवेश उगु ईया शैक्षिक संस्कारपाखे मिखा 
ब्वयेबलय्‌ भाषा, साहित्य उत्थानया निंतिं थुलि बिचाः यायेफुगु, थुलि आव्हान 


च 


यायेफगु कम महत्वया खँ मखु । उकि योगवीरसिंह छम्ह साहित्यकमि, 

भाषानुरागी जक मखु, भाषिक उत्थानया निति सामाजिक जागरणया निंति सही 
नेतृत्व बीफुम्ह, सही दीशावोध यायेफुम्ह व्यक्ति नं खः । 


शहिद शुक्रराज शास्त्री (ने.सं. १०१३-१०६१) 

` ह जक मस्त दे दें मिखा निगलं कॅ कं, तुति निपां चु चु' धका: राणा 
शासनया इलय्‌ नं नेपाली जनतायात चेतना थनेगु आत्मर्निभर जुइकेगु नितिं 
आव्हान यानादीम्ह अमर शहीद शुक्रराज शास्त्री नेपा:या राजनेतिक इतिहासया 
जक स्वर्णिम पौ मजुसे नेपालभाषा पुनर्जागरण आन्दोलनया नं छम्ह त्वःफिके 
मजिउम्ह व्यक्तित्व जूगु दु । बौ पं. माधवराज जोशी व मां रत्नमायाया कोखं 
ने.सं १०१३ श्रावण पुन्हि कुन्ह जन्म जूम्ह शुक्रराज शास्त्री बखुंबहा:या जोशी 
कूलया कायमचा खः । तत्कालीन आर्य समाजया नेपाली नेता पं. माधवराज 
जोशी थनया राजनैतिक कारणं तःक्व:मछि भारतय्‌ निर्वासित जुयादी माल । थ्व 
हे कथं शुक्रराज शास्त्रीया कर्मस्थल नेपालभूमि जुयां नं जन्मस्थल भारतया 
बनारस शहर जुयाबिल । माधवराजज्‌ं थः मचातयूत भारतय्‌ हे शिक्षादीक्षा 
बियादिल । थ्व हे कथं शुक्रराज देहरादूनया सिकन्दरावाद गुरुकूलय्‌ च्वना: 
वेदान्तय्‌ शास्त्री पास यानादिल । शास्त्री परीक्षाय्‌ प्रथम श्रेणीइ प्रथम जूगुलिं उगु 
ईया भारत सरकारं वयकःयात विद्याभूषण धयागु विभूषणं विभूषित यात । थनं 
निसें वयकःया नांया लिउने शास्त्री तयेगु जूगु ख: । 

शुक्रराजजुं थःके दुगु ज्ञान, बुद्धि, विवेकयात नेपालभाषा व थ्वया 
साहित्यया उत्थानया निंतिं नं छयलादिल । वयूकःया जन्मस्थल भारतभूमि खयां नं 
वयूकलं थःगु कर्मभूमि, मातृभूमि नेपालयात हे नालादिल । वयूकलं नेपाली 
जनताया स्वाधिनता स्वतन्त्रताया निंतिं जक थःत पयानादीगु मखुसे थः मातृभाषा 
नेपालभाषाया निंतिं नं तत्कालीन आवश्यकता कथंयागु सफ्‌ च्वयाः थ्वया 
पुनरोत्थानय्‌ महत्वपूर्ण योगदान बियादिल । नेपालभाषा नेपाःया छगू प्राचीनकालं 
निसें हे साहित्य सम्पन्न भाषा खया: नं थ्वया स्तरीय व्याकरण मदु | छुँ नं 
भाषायात स्तरिय जुइकेगु ज्याय्‌ व्याकरणया त:धंगु थाय दयाच्चनी । व्याकरणया 
अभावय्‌ भाषिक स्वरुपया ज्ञान मदइगु व थुकिया पठनपाठनय्‌ जटिलता खने 
दइगु स्वाभाविक खः । = हासोन्मुख स्थीतिइ लाःवनेत्यंगु तत्कालीन नेपालभाषायात 
हानं पुनरोत्थान यानाः प्रचार प्रसारय्‌ हयेगु निंतिं नेपालभाषाय्‌ व्याकरण 
च्वयेमाःगु आवश्यकता शास्त्रीजुं महशुस यानादिल । थ्व हे अनुरुप शुक्रराज 
शास्त्रीजं नेपालभाषा व्याकरण च्वया: ने.सं. १०४८ स पिकयादिल । लिपायापिं 
च्वमिपिंत नं व्याकरण च्वयेगु प्रेरणा बियादिल । नेपालय्‌ रेजिडेण्ट जुयावःम्ह 
ब्रायन हप्टन हजसनं नेपालभाषाय्‌ व्याकरणया सफ मदु धाःगु थ्याक्क सच्छि दें 
लिपा शुक्रराजयागु व्याकरण सफ्‌ पिदन । थ्वयां लिपा डेनमाकयाम्ह हायन्स्‌ 
जोर्गेनसनं नं नेपालभाषायागु व्याकरण (ने.सं १०६०) च्वयादिल | तर थ्व सफ्‌ 
नेपालभाषां मजुसे अंग्रेजी भाषां रोमन लिपिं च्वयातःगु खः. । उकि थ्व सफ्‌ 
नेवाःतयग्‌ निति मजुसे विदेशी क्विनतयगु नितिं जक जुल । शुक्रराजयागु 

व्याकरण थें जोर्गेन्सनया व्याकरण नेवाःतय्‌गु पुचलय्‌ न्यने मफत । नेपालभाषा 
व्याकरण शुक्रराजजुं थः शास्त्री परीक्षाय्‌ पास जुइधुंकाः थन नेपालय हे 
नेपालीभाषा प्रकाशनी अडडाय्‌ ज्या यानादीबलय्‌ च्वयादीग्‌ खः । नेपालभाषा 
पुनर्जागरण आन्दोलनया छगू मू उद्देश्य नेपालभाषायात स्तरीय भाषाकथं 
प्रतिष्ठापित यायेगु खः । थ्व हे अनुरुप तत्कालीन स्वम्ह व्हि नतय्‌सं (सिद्धिदास, 
शुक्रराज शास्त्री, धर्मआदित्य धर्माचार्य) वैयक्तिक रुपं थःथःगु कथं व्याकरण 
च्वयेगु ज्या याःगु जुयाच्वन, तर शुक्रराज च्वयादीगु नेपालभाषा व्याकरण (ने.सं 
१०४८) छगू त्वःताः मेगु व्याकरण सफ्‌ पिदंगु खनेमद्‌ । थ्व 'नेपालभाषा 
व्याकरण' सफ्‌ ने.सं १०४६ स च्वयादीगु खःसा ने.सं १०४८ स जक पिदन । थ्व 
सफूया मू उद्देश्य खः - लीन चलनचल्तिया नेपालभाषाया लिधंसाय्‌ 
व्याकरण दयेकेगु, नेपालभाषाय्‌ भ्रष्ट व विकृत रुप मवयेमा धयागु उद्देश्य 
व्यावहारिक व्याकरण नियम दयेकेगु, समकालीन चलनचल्तिया नेपालभाषायात 
आधार दयेकंगु आदि । न्वःसःयात हे मू लिधंसा दयेकाः यँया नेपालभाषायात 
स्तरीय भाषा नाला: च्वयातःगु जूगुलिं थ्व नेपालभाषा व्याकरणय्‌ यँय्‌ छयलिइग 
कथंया खंग्वः, हिज्जे पदावली, वाक्य गठनया प्रयोग जूगु दु । थौंया दृष्टि 
स्वयेबलय्‌ थ्व व्याकरणय्‌ आपालं कमि कमजोरी दयेफु, तर उगु इलय्‌ नं भाषा 
वैज्ञानिक सिद्धान्तयात आधार नालाः व्याकरण च्वयेफुगु कम महत्वया खे मख्‌ । 
थुकथं शुक्रराजजुं नेपालभाषायात वैज्ञानिक व्याकरण बिया: थ्व भाय॒यात अप्बः 
प्रचार, प्रसार जुझइकेगुलिइ तिब: बियादिल, छगू स्तरीय भाषा दयेकेगु आधारभूमि 
ज्यानादिल, व्याकरणया दुष्टिकोणं अध्ययन मनन्‌ यायेगु परिपाटी स्वनादिल । 

शुक्रराज शास्त्री नेपालभाषां व्याकरण पिकयादीम्ह न्हापांम्ह व्यक्ति जक 
मजुसे नेपालभाषाय्‌ बाल साहित्या निर्माण यानादीम्ह न्हापांम्ह च्वमि नं खः । 
भारतय्‌ संस्कृत साहित्या प्रचार ला न्हापां निसें हे दु, शुक्रराज शास्त्रीया इलय्‌ 
तक पाश्चात्य देशया साहित्य नं भारतय्‌ चलन चल्तिइ वयेधुंकल । प्रौढ साहित्य 
जक मखु, बाल साहित्य नं भारतया फुक भाषाय्‌ दुथ्याये धुंकल । थ्व हे स्वया: 
खना: शुक्रराज शास्त्रीं नेवाः मचातय्‌गु लागी थःगु मांभासं हे ब्वने दइकथं 
पश्चिमी पहवःगु मचा सफ च्वयेमाःगु आवश्यकता खंकादिल । थुगु इलय्‌ 
नेपालभाषाय्‌ बाल साहित्य धयागु मदुनि, मेगु भाषाय्‌ दुगु सफ नं शास्त्रीय 
परम्परा कर्थयागु जक जुयाच्वन । थ्व हे कथं शास्त्रीजुं मचातय्‌गु निंतिं 
'वर्णमाला' निसें रीडर तक नं तगिं तगिं याना: च्वया यंकेगु ग्वसाः ग्वयादिल । 
थ्व हे ग्वसाः कथं शुक्रराज शास्त्रीं नेपालभाषा वर्णमाला (ने.सं १०५०), 
नेपालभाषा रीडर भाग -१, २ (ने.सं. १०५०) च्वयाः भारतय्‌ हे छापे याना: 
नेपालय्‌ दुत हयादिल । नेपालभाषा वर्णमाला प्रारम्भिक ईया आखः स्यनिइपिं 
मचातय्‌गु नितिं जुलसा नेपालभाषा रीडर मचातयूत बाखं, निबन्धया माध्यमं 
नेतिकताया जः हवलेगु, च्वयेगु ब्वनेगुलिइ अभिरुची अभ्यास दयेकेगु नितिं जूगु 
दु । थुकथं मचातय्‌गु लागी बाल साहित्य मदु धकाः सुनांनं च्वयेगु कृतः हे याःग 
मदुनिगु इलय्‌ नेपालभाषां दकलय्‌ न्हापां बाल साहित्यया रचना याना: नेवाः 

मचातयूत अःपुक, न्हयइपुक शिक्षा ग्रहण याकेगु कृत: शुक्रराज शास्त्रीं 
यानादिल । माष्टर जगतसुन्दर मल्लं मचातयत मातृभाषां शिक्षा बिइमा: धयाग 
धारणा ज्वनाः थम्हं हे नेवाः भासं आखः ब्वंकेगु गुगु अभियान न्हयाकादिल, 
उकियात सफल यायेगु निति मचासफ्‌ च्वयाः आधारभूमि तयार यायेगु कृतः 
शुक्रराजजुं यानादिल । थुलि जक मखु, थों नेवाःतयूसं ल्हाइगु नेपालभाषायात 
विभाषितयूसं 'नेवारभाषा' 'नेवारी भाषा’ धकाः नं धायेगु याःसां, थ्व भाषायात 
नेपालभाषा हे धायेमाः धकाः जिकिर यानादीम्ह छम्ह विद्वान शुक्रराज शास्त्री नं 
खः । थ्वहे कथं थ्वयूकलं थःगु सफया नां नेपालभाषा व्याकरण, नेपालभाषा 
वर्णमाला, नेपालभाषा रीडर आदि धका: तयादिल । 

थुकथं शुक्रराज शास्त्रीं नेपालभाषा व्याकरण व बाल साहित्यया सफू 
च्याः भाषा जागरणयात क्वातुका यंकेगुलिइ महत्वपूर्ण भूमिका म्हितादिल । उकि 
वयूकःयात नेपाःया छम्ह अमर शहीदया रुपय जक मखु, नेपालभाषा पुनर्जागरण 
युगया छम्ह सारथी कथं नं नालेगु जूगु दु । 


धर्मआदित्य धर्माचार्य (ने.सं. १०२२-१०८३) 

नेपालभाषा पुनरोत्थानया निंतिं सशक्त भूमिका म्हितादीम्ह छम्ह 
महारथी धर्मआदित्य धर्माचार्य नं खः । थ्वय्‌कःया न्हापाया नां जगतमान वैद्य ख: । 
थ्वयूकः यल च्यासः त्वा:या चिकंबही (सप्तपुर महाविहार)याम्ह भाजु वृषमान व 
मयज्‌ मुनीथकंया कोख ने.सं. १०२२' बछलाथ्व १४ कुन्हु जन्म जूगु खः । 
वृषमानया मू लजगाः वैद्य ज्या जूगुलिं थःपिं सप्तपुर महाविहारया शाक्य 


(भिक्षाचार्य) खयाः नं थःपिनिगु थर शाक्य मतसे वैद्य हे तयेगु वृषमानं यात । थ्व 


हे कथं 'जगतमान', 'शाक्य' कूलया कायमचा जुया: नं 'जगतमान बैद्य' जूवन । 
तःधीपिं कायपिंत थें राजवेद्य वृषमानं थः कान्छाम्ह काय जगतमानयात नं दरवार 
हाइस्कूलय्‌ भिगू तगिं तक ब्वंकाः लिपा उच्च शिक्षाया निंतिं कलकत्ताय्‌ ब्वंके 
छ्वयादिल । कलकत्ताया तत्कालीन वातावरणं विद्याथी जगतमानया. जीवनय्‌ 
आपालं प्रभाव लाकल | अबलय्‌ भारतय्‌ स्वराज्यया भावना दना वयाच्वंगु ख: । 
थ्व हे भवलय्‌ बंगाल स्वतन्त्रता आन्दोलनया प्रभाव वयूकःयात नं लात राष्ट्रिय 
भावना, स्वजातिय संस्कृति, धर्म प्रतिया मतिनां वयूकःया नुगलय्‌ नं गाक्क थाय्‌ 
काल । थुगु हे इलय्‌ स्थविरवाद बुद्धधर्म प्रचारया सिलसिलाय्‌ कलकत्ताय्‌ भाया 
च्वनादीम्ह अनागारिक धर्मपाल नाप नं धर्मआदित्यया सत्संगत जुल | अनागारिक 
धर्मपालया प्रभाव स्वरुप वयकः बुद्धधर्मय्‌ प्रब्रजित जुयाः जगतमान वेद्यां 
धर्मआदित्य धर्माचार्य जुयादिल । धर्मआदित्य धर्माचार्य कलकत्ता युनिभर्सिटिइ 
ब्वनाच्चंगु उगु इलय्‌ आशुतोष मुखर्जी अनया भाइस चान्सलर जूगु जुयाच्वन । 
भाइस चान्सलर आशुतोष मुखर्जी छम्ह मातृभाषा अनुरागीम्ह विद्वान खः । 
वयूकःया हे कुतलं कलकत्ता विश्वविद्यालय्‌ मातृभाषायात छगू मुख्य विषय कथं 
म्याट्रिक निसें अनिवार्य रुपं पाठ्यक्रमय्‌ तयेगु जुल । थथे बंगाली, हिन्दी आदि 
भाषायात कलकत्ता विश्वविद्यालयं भर्नाकुलर विषय कथं ब्वंकेगु यासेंलिं, 

तत्कालीन कलकत्ता विश्वविद्यालयं परीक्षा बिइपिं नेपाली विद्यार्थीत नं नेवाः 


भाययात नं भर्नाकलर विषयकथं मान्यता बिइकेगु निंति भाइस चान्सलरयाथाय्‌ 


डरेलिगेशन वन । थ्व डेलिगेशनया नेतृत्व धर्मआदित्य धर्माचायं हे यानादिल । सन्‌ 
१९१८ स छग विज्ञप्ति पिकयाः कलकत्ता विश्वविद्यालयं नेपाली भाषायात 
मान्यता बिल, तर नेपालभाषायात पाठ्यसफ्‌ मदुनि धका: मान्यता मबिल । थथे 
कलकत्ता विश्वविद्यालयं नेपालभाषाय्‌ पाठ्यसफ्‌ मद्‌ धकाः नेपालभाषायात 
भर्नाकलर विषयया रुपय्‌ दुमथ्याकग कारणं धर्मआदित्यया नुगलय्‌ तच्चःगु घाः 
लात । थथे थःगु मातृभाषायात जग्‌ अबहेलनां मर्माहीत जूम्ह धर्मआदित्यं थःत 
नेपालभाषाया उत्थानया निंतिं छयलेग प्रण यानादिल, प्रवासय च्वनाः नं 
नेपालभाषा उत्थानया आन्दोलन न्हयाकादिल, थूकिया समुन्नति, समृद्धिया निति 
थःगु जीवनया महत्वपूर्ण ई फुकादिल । 

बहुआयामिक, बहुप्रतिभाया धनी धमआदित्य धमाचायया दकलय्‌ 


न्हयथनेबहगु व्यक्तित्व मातृभाषानुरागीया व्यक्तित्व खः । 'आः नं की नेपालीतय्‌ 


थःगु भाषा व साहित्ययात उन्नति यायेगुलिइ कृत: मयातसा भीत तःधंगु पाप 
लायि' धयादीम्ह धर्मआदित्य धमांचार्ययात थ्व हे मातुभाषानुरागीया व्यक्तित्वं, 
मेमेग व्यक्तित्व नं ब्वलंक्गु दु । वयकलं थःगु जीवनय्‌ बुद्ध धम व नेपालभाषाया 
पनर्डत्थानया ज्यायात छगू रथया निगु घःचाः थें नापनापं न्हयाकादिल, छगूया 
प्रक थें मेगुयात छयलादिल । ँ 
नेपालभाषाया पुनरोत्यानया निर्ति ज्या यानादीपिं उगु इया 
साहित्यकर्मिपिं मध्ये दकलय्‌ सशक्त रुपं योजनावद्ध धंगं ज्या यानादीम्ह व्यक्ति 
` धर्मआदित्य धर्माचार्यं खः । ध्वयूकः स्वयाः न्हयः नेपालभाषा पुनरोत्थानया नितिं 
गुलि नं ज्या जुल, वैयक्तिक रुपं, थःथःगु कथं जुल । 'नेपालभाषाय्‌ पाठ्यसफ्‌ 
यायेबहगु सफ मदुनिगुलि कलकत्ता विश्वविद्यालयं नेपालभाषायात भर्नांकुलर 
विषयकथं दृथ्याके मछिंनि' धेगु कलकत्ता विश्वविद्यालयया लिसलं मर्माहित जूम्ह 
धर्म आदित्यं थःगु जक कूतलं मखु सामूहिक सहभागितां जक नेपालभाषायात 
>विश्वविद्यालयय्‌ मान्यता बिइकेग निति माःगु सफ पिकाये फइगु महशुस 
यानादिल + थथे नेपालभाषाय्‌ आपालं च्वमित दयेकेगु, न्हन्हुग कृति पिकायेगु 
निति तत्कालीन समाजय भाषिक, साहित्यिक जागरण हयेमा:गु व थुकिया निंतिं 
दकलय्‌ उपयुक्त व सशक्त माध्यम पत्रिकाया प्रकाशन खः धयागु ख॑ धमंआदित्यं 
वाःचायेकादिल । तर थुगु इलय्‌ तक नेपालभाषाय्‌ पत्रिका पिकायेगु परम्परा हे 
मदुनिगु व छु नं जागरण व उत्साहया ज्यायात तत्कालीन राणा सरकारं याक 
मबिइगु जूगुलिं धर्मआदित्यं कलकत्तां हे नेपालभाषाया पत्रिका पिकया: नेवाःतय्‌त 
भाषा साहित्य उत्थानया ज्याय्‌ सामूहिक रुपं सहभागी जुइके बिइगु निर्णय 
यानादिल । थ्व हे कथं धर्मआदित्यं चन्द्र शम्सेर थें ज्याःम्ह निरकंश प्रधानमन्त्रीया 
शासनकालय्‌ हे जूसां बुद्धधर्म नामं ने.सं १०४५स कलकत्तां पत्रिका पिकयादिल । 
नेपालभाषाय्‌ नं पत्रिकाया परम्परा न्ह्याकादिल ।नेपालभाषाया न्हापांम्ह पत्रकार 
थः जुयादिल । नेपालभाषाया भाषिक साहित्यिक उत्थानय्‌ सामूहिक सहभागिता 

उ 


ग्वाकेग तातना: धर्मआदित्यं बद्धधर्म पत्रिका पिकयादीगु खःसां थ्व पत्रिकाया 
सम्पर्ण ज्याया अभिभारा धर्मआदित्यं थः याकःचां जक क्वबिइमाल । थः हे 
सम्पादक. थः हे व्यवस्थापक, थः हे प्रकाशक जक मखु, पत्रिकाया निति 
सम्पादकीय निसें मगाःग मचाःग फक्क च्वस्‌ थम्हं हे च्वया: पत्रिकायात म्वाकगु 
ज्या धर्मआदित्यं यानादी माल | थकथं थःगु देशय्‌ संघ सस्था दयक मदुगु 
धार्मिक स्वतन्त्रता मदुगु, थःगु भांसां च्वयेगु, व्वनेगु अधिकार मदुगु, दशया 
साहित्य संस्कति, धर्म ऱ्हास जयावं वनाच्वंगु इलय्‌ नं विदेशय्‌ च्वना 
नेपालभाषाया पत्रकारिताया नीस्वनेग, थः याकःचिगु कतलं पत्रिका चले यायेगु 
ज्या गग धर्मआदित्यं यानादिल थ्व कम महत्वया ख मखु (श्रेष्ठ १०९२, पौ ८) | 
धर्मादित्यं बद्ध धर्म पत्रिका नेपाः देशं पिने च्वनाः पिकयादीगु खःसां, थुकिया 
बहसंख्यक ब्वँमि नेपाःमित हे जगलिं तत्कालीन राणा सरकारया कुदाष्ट बच 
जइग निंतिं थ्व पत्रिकायात न्हापां बुद्धधर्म धकाः जक नां छुना: धार्मिक पत्रिका थें 
च्वंक बद्धधर्म सम्बन्धी धार्मिक लेख तथा समाचार बिइगुनिं यात । निगू अक 
पिदने धकाः लिपा ने.सं. १०४७ निसें तत्कालीन ल्यायम्हतयूगु सल्लाह तथा 
समयया माग कथं थ्व पत्रिकाया ना ब॒द्धधर्म व नेपालभाषा जुल । नेपालभाषा ना 
घायेवं थ्व पत्रिकाया रुप गण सिइदयेक पात । थ्वं धार्मिक नापं साहित्यिक च्वसु 
नं पिकया यंकल । नेवाः जातिया भाषा, साहित्य, संस्कृति, धर्मया उत्थान हे थ्व 
पत्रिकाया म्‌ आजु जुल | बुद्धधर्म व नेपालभाषाया मुखपत्रया ज्या थ्व यात । थ्व 
पत्रिकां तत्कालीन यवातथत नेवाःभासं च्वयेगलिइ उत्साहित यात सा च्वयातःगु 
लेखयात पत्रिकाय प्रकाशित याना: नेपालभाषा साहित्यया प्रचारप्रसार जुइक 
बिल । थकथं धर्मआदित्यं थःगु बुद्धधर्म पत्रिका माफत उबलयया ल्यायूम्ह 
पस्तायात नं च्वयेग प्रेरणा व पिकायेग थाय बिया: भाषा साहित्य ख्यलय साला 
हयादिल । सामहिक रुपं नेपालभाषाया पुनरोत्थान यायेगु ज्या न्हयाकादिल । 
योगवीरसिंह, वैकण्ठप्रसाद लाकौल, इन्दुनाद, फत्तेबहादुर सिंह, चित्तधर 'हदय 

लक्ष्मीनानी, महाप्रज्ञा, हरिकष्णा, तल्सीमेहर, रत्नमान, पूर्णमान शाक्य, सिद्धिरत्न 
आदिपिं न्हापां थ्व हे पत्रिकां परिचित याकपिं च्वमित खः। थ्व पत्रिकाय्‌ पिदंगु 
योगवीरसिंह. वैकण्ठप्रसाद लाकौलपिनिग कवितां नेपालभाषायात विशुद्ध साहित्य 
सजना पाखे न्हयज्याकेगु युगान्तकारी पला: छिकेगु जक याःगु मजुसे वकुण्ठप्रसाद 
लाकौलयाग थ्व बद्ध धर्म ब नेपालभाषा पत्रिकाय्‌ पिदंगु बसन्त वाणी, हवयेत्यंगु 
स्वांयात थें ज्याःग कवितां नेपालभाषाय्‌ स्वच्छन्दवादया प्रयोग तक जुइके बिल । 
धर्मआदित्यं थ्व बद्ध धर्म ब नेपालभाषा पत्रिका पिकयादीगुया म्‌ उद्देश्य 
नेपालभाषाया पाठ्य सफ ताःलाकेगु जूगुलिं ने.सं. १०४७ अर्थात निगू अंक पिदने 
धनेवं थ्व पत्रिकायात गद्य विधा व पद्य विधाय ब्वथलाः पिकयादिल । अथे हे थ्व 
पत्रिकायात गद्य विशेषांक, पद्य विशेषांक कथं पिकया: गद्य पुचः, पद्य पूचःया 
रुपय्‌ सफ दयेकाः पाठ्यांशय्‌ द॒थ्याकंगु योजना नं थ्वयूकल दयर्कादल । तर थ्व 
योजना सफल जग खनेमद । लिपा ने.सं १०७२ स बीरगंजया नेपाल राष्ट्रिय 
विद्यापीठया परिक्षाय नेपालभाषायात नं मान्यता बिसेंलिं थुकिया पाठ्याश दयकगु 

नाप अध्यापन यायंगु ज्या धमआदित्य थम्ह हे यानादिल । थकथं योगवीरसिंहजं 
नेपालभाषा जिर्ण जूगु अल्सि मचासे भिंकेन, भारतिय शास्त्र भवनं मान थइत 
बीके नु' धका: प्वंकादीग उदगारयात कार्यान्वयन यायेगु प्रयास न्हापां 
धमंआदित्यपाखें हे जल । 

धर्मआदित्य धर्माचार्य छम्ह भाषा अनरागी जक मख छम्ह साहित्यिक 
प्रतिभा सम्पन्न ब्यक्ति नं खः । थ्वयूकलं नेपालभाषाया गद्य पद्य निग विधाय नं 
ल्हाः न्ह्याकादीगु दु । पद्य क्षेत्रय्‌ वयकलं न्हापां 'बद्ध धर्म” पत्रिकाय बौद्ध धर्म 
सम्वन्धी चिनाखं च्वयादीगु द॒ सा लिपा देश प्रेम, राष्टिय स्वाभिमान. सधारवादी 
भावनां जाःगु चिनाखं नं च्वयेगु यानादिल । थकथं पद्य विधाय पण्य भूमी जन्म 
जूयिगु थ्वहे खः भिंगु .......फेरि यदि जि जन्म जुलसा जन्म थन हे जयि (बद्धधर्म 
व नेपालभाषा, ४:१,२ पो ४) धेगु बिचाः प्वंकाः चिनाखं च्वयादीम्ह 
धर्मआदित्ययात छम्ह सुधारवादी, उदारवादी, राष्टिय अखण्डता व गौरव प्रति 
आस्था दुम्ह कवि कथं परिचित यायेछिं । थथे पद्य बिधाय नं थ्वयकलं थःग च्वसा 
न्ह्याकादीगु खया: नं थ्वयूकःया योगदान गद्य विधाय विशेष न्हयथनेवह ज | गद्य 
ल॑खनय्‌ थ्वयूकः छम्ह - च्वखं च्वमि, अन्वेषक, समालोचक, अनवादक, पत्रकारया 
रुपय्‌ परिचित जुग दु । बुद्ध धर्म व नेपालभाषा पत्रिकाय पद्य विधाय मेषिं 
च्वामपिसं न न्हा: न्हयाकेगु याःग द सां गद्य विधाय गलि नं लेख पिदन व दकव 
धम आदित्यया च्चसां हे पिदन । गद्य लेखनय ध्वयकलं अप्बः थें धार्मिक 
विषययात ज्वनादीसां व्यवहारिक विषयस नं नेपालभाषाया गद्यात छयलेग 
थ्वयूकलं यानादिल । नेपालभाषा व बृद्ध धर्म पत्रिकाय पिदंग थ्वयकःया 
सम्पादकीय, व धार्मिक सांस्कृतिक च्वसं धार्मिक, भाषिक, सामाजिक चेतनाया ज 
हवलगु जक या:गु मजुसे नेपालभाषाय्‌ आधुनिक गद्यशैलीया निर्माण यायेगुलिइ नं 
महत्वपूर्ण तिब: बिउगु दु । अथे हे पाली, संस्कत भाषाया बौद्ध साहित्ययात 


नेपालभाषा भाय्‌ हिइकाः, नेपालभाषाय्‌ अनदित साहित्य ब्व्रलकेगलिइ नं 


धमांदित्यया योगदान म्हो मज्‌ । तर गद्य क्षेत्रय थ्वयकःया दकलय मवग च्वस 
नेपालभाषा व थ्वया साहित्य (दं- १:१-२) खः । थग च्वसइ नेपालया उत्पति 
नपाल खगवःया छयलाबुला निरसे कयाः नेपालभाषाया उत्पत्ति, नेवार खँग्व:या 
विश्लेषण, नेपाल लिपि, नेपाल संवतया चर्चा आदि यानातःग दु । अथे हे थ्व 
ल॑खय्‌ नपालभाषाया भाषिक परिचय जक मख प्राचीन साहित्यया परिचय नं 
बिइगु याःगु दु । तत्कालीन घण्टाघर पुस्तकालयय्‌ दग नेपालभाषाया सफ 
पाश्चात्य लंखकतयूसं पिकयातःगु बंगालया एसियाटिक सोसाइटिइ च्वंग सफ 
धलःया लिधंसाय्‌ प्राचीन सफूया धलः ब्वयाः, प्राचीन नेपालभाषा कतिया इतिहास 
ब्वयेगु ज्या नं धमंआदित्यं नेपालभाषा व थ्वया साहित्य लेखय्‌ यानादीग द । थ्व 
लेखय्‌ ति नेपालभाषाया भाषा, साहित्य, लिपि आदि सम्बन्धी अध्ययन अनसन्धान 
यानाः विस्तृत रुपं न्हयब्वयेगु ज्या थ्व स्वयाः न्हयः सं बिद्वानपाखें नं जग मदनि । 
उकि धर्मआदित्य धर्माचार्य नेपालभाषाया, प्राचीन वांगमय तथा साहित्ययात 
न्हापां म्हसिइके बिउम्ह नेवा: अनुसन्धाता नं खः । अथे हे नेपालभाषा व थ्वया 

साहित्य लेखय्‌ प्राचीन नेपालभाषाया सफूयात विषयगत विधागत रुपं व्वथला 
गुगु सफु छु छु विभागय्‌ दथ्याके ज्यू धकाः थःगु गग पारख यायेग, विश्लेषण 
यायेगु खुबि धमंआदित्यं क्यनादिल, थुकि धर्मआदित्ययात नेपालभाषाया न्हापांम्ह 
समालोचक कथं न॑ प्रतिस्थापित याकेबिल । 

नेपालभाषाया साहित्यिक जागरण नापं भाषिक जागरण, भाषिक चेतना 
थनेगुलिइ नं धमंआदित्यया तःधंगु देन दु ।. थुकिया नितिं बयूकलं भाषिक चेतना 
थनेगु भाषा सुधार यायेगु, भाषा प्रचार यायेग ज्यायात योजनावद्ध रुपं सही धंगं 
न्ह्यज्याकादिल । उबलयया नेवाः जनमानसय्‌ भाषिक जनचेतना थनेगु थःगु 
योजना कथं धमंआदित्य बुद्धधर्म व नेपालभाषा पत्रिका माफत 'बुद्धधर्म व 
तेपालभाषाया संचार विचार' धका: नां तया: नेपालभाषायात जुयाच्वंगु उपेक्षापर्ण 
व्यवहारयात न्हयब्वया: नेवाः जातिया नुगलय नेवाःभाय्‌ प्रति आत्मियताया भाव 
ग्वाकेगु यानादिलसा मेखेर मांभाय्‌ प्रतिया कर्तव्यबोध नं थुकथं याकादिल - १) 
न्हापा आजुपिंसं थें तुं नेपालभाषायात हानं उद्धार यायेगु २) कायम्हयायपिंत 
नेपालभासं शिक्षा बीगु ३) थ्व भायया उन्नतिया तिति न्हि छ्यौ ई बीग आदि (दं 
४:१,२, पौ ६) । अथे हे भाषा सुधारया निति बृद्धधर्म व नेपालभाषा पत्रिका'य्‌ 
नेपालभाषा च्वयेग नियम नं ब्वयादिल । अझ थम्हं नं संक्षिप्त नेपालभाषा 
व्याकरण' (ने.सं १०४८) सफू च्चयादिल । थ्व सफूया चर्चा बुद्धधर्म व 
नेपालभाषा पत्रिकाय्‌ जूसां, प्रकाशनय्‌ धाःसा वःगु खनेमदु । भीगु भाषा साहित्य 
व संस्कृतिया गरिमामय इतिहास न्हूयब्वयाः नेवाःतय्‌गु नुगलय्‌ जातिय अभिमान 
ग्वाकेगु, थःगु भाषा साहित्य सम्बन्धी सुसूचित जुइकेगु, विदेशीतयृत नं 
नेपालभाषा व थुकिया साहित्यया परिचय बिइगु अले भारतया थीथी 
विश्वविद्यालय पाखें नेपालभाषायात मान्यता बिइकेगु निंतिं ई.सं १९२८ ।ने.सं 
१०४७) स अलाहावादय्‌ जूगु अखिल भारतीय पण्डित महासभाय थम्हं नं ब्वति 
कयाः नेपालभाषा व थ्वया साहित्य नांग कार्यपत्र न्हयब्वयादिल । लिपा थ्व हे 
कार्यपत्रयात बुद्ध धर्म व नेपालभाषा पत्रिकाय्‌ नं पिकयादिल । थ्व कार्यपत्रय्‌ 
धमांआदित्य धमांचायं प्राचीन नेपालभाषाया सफ, न्हयब्वयादीगु जक मख, 
नेपालभाषाया वास्तविक नां नेवारी मखु नेपालभाषा हे खः धका: आपालं प्रमाण 
नं बियादीगु दु । नेपालभाषायात नेवारी मखु नेपालभाषा हे धायेमा: धकाः दकले 
न्हापॉँ सप्रमाण जिकिर जक यानादीम्ह व्यक्ति मखु, नेपाल संबत्‌ यात नालेमा: 
न्ह्दयात स्वतन्त्रता दिवसया रुपय राष्ट्रिय पर्व कथं हनेमाः धयादीम्ह न्हापाम्ह 
व्यक्ति नं धमंआदित्य खः । थ्व खे धर्मआदित्यं थःगु पत्रिकाय्‌ पिदंगु - नेपाल 
सम्बत्‌, म्हपूजा व राष्ट्रदिया उत्सव (दं ५:१-३) नागु च्वसुइ ब्वयादीगु द्‌ । थुकथं 
नेपालय्‌ दकले न्हापां नेपाल संबत नालेमाः, म्हपूजायात न्हदे कथं हनेमा: धकाः । 
ने.सं १०४८)सः तयादीम्ह विद्वान नं धर्मआदित्य धर्माचार्य हे जगु द्‌ । 

नेपालभाषा उत्थानया अभियानयात सामूहिक रुपं संगठनात्मक धंगं 

न्हयज्याके मा: धका: वाःचायेका दीम्ह धर्मआदित्य धर्माचार्य नेपालभाषा विकासया 
नितिं दकलय्‌ न्हापा संघ संस्था स्वनेगु याःम्ह व्यक्ति नं खः । थ्वयकलं ने. सं 

१०४६ श्रीपंचमी कुन्ह॒ कलकत्ताया धर्मराजिक विहारय्‌ स्वनादीगु नेपालभाषा 
साहित्य मण्डल नेपालभाषाया दकलय्‌ न्हापांगु विशुद्ध साहित्यिक संस्था खः । 
थ्व साहित्य मण्डलया अध्यक्ष धमआदित्य हे जुयादीगु दुसा, पद्म सुन्दर मल्ल 
उपाध्यक्ष अले लोकमानसिं, पुष्पलाल प्रधान आदिपिं थ्व संस्थाया सदस्य जुयादीगु 
दु । विदेशय्‌ नेपालभाषा व भाषा साहित्य रक्षा, प्रकाश व प्रचार यायेगु, पुलांगु व 
न्ह्ग नेपालभाषा व मेमेगु सफ माला: अनुसन्धान यायेगु, मू बंगु सफु प्रकाशनय्‌ 
हयेगु, नेपाल तथा भारतय्‌ मातृभाषां शिक्षा बिइकेगुलिइ जोड़ यायेगु आदि थ्व 
संस्थाया म्‌ लक्ष्य जूगु दु । खयेत ला थ्व संस्थापाखें नेपालभाषा साहित्यया 
उत्थानया निंतिं छु न्हयथनेबहःगु ज्या जूगु खनेमद्‌ अथेसां थ्व सस्थां लिपायापित 
संस्थागत रुपं भाषिक साहित्यिक अभियान न्हयाकेगु परम्पराया शुरुवात 
यानाब्युगु द्‌ । नेपालभाषा साहित्य मण्डल बाहेक धर्मआदित्यं मेंगु नं आपालं 
धार्मिक, सामाजिक संघ संस्थात स्वनादीगु दु । थुपि संघ संस्थात स्वया: न 
नेवाःतयूत थःगु धर्म भाषाया निंतिं संगठित रुपं न्हयज्याकेत सफल जूगु 
संस्थागत पला: हे बुद्ध धर्म ब नेपालभाषा पत्रिका जूगु द्‌ । 

थथे थःगु भाषा, साहित्य, संस्कृति, धर्मया उत्थानया निंतिं थःत समर्पित 
याःम्ह धर्मआदित्यया ज्याखँ तत्कालीन राणा सरकारयात मनिन । थःगु भाषा थःगु 
धर्मया अधिकार थम्हं हे कायेत, न्हयचिउगु अले थ्व हे हेतुया मुखपत्र धकाः 
घोषणा यानात:गु बुद्धधर्म व नेपालभाषा पत्रिकायात जनताया विद्रोहया पत्र थें 
तायेकाः धर्मआदित्य धर्माचार्ययात न्यायात बल्सिं क्यंके थे 'खरदार' जागीरया 
लोभ कयना: ने.सं १०५० स बुद्ध धर्म व नेपालभाषा पत्रिकायात दिकेबिल । 
'न्यादँया दुने झिम्वः जक थ्व पत्रिका पिहांवःगु खःसां छगुलिइ हे आपालं अंक 
ल्वाकछ्यानाः पिकाःगु ल्याखं स्वयेबलय्‌ थ्व पत्रिकाया प्रकाशन - १९ अंक थ्यंगु 
दु । थथे न्यादँ हे जक थ्व पत्रिका पिदंगु जूसां भाषिक साहित्यिक जागरण हयेगु 
व पत्रकारीताया नीस्वनेगु ज्याय्‌ धर्मआदित्य सफल जूगु दु । थौं धर्म आदित्य 
धर्माचार्य नेपालभाषा साहित्यया इतिहासय्‌ गबलें हे महुइगु नां जूगु दु । 

च्वय उल्लेख जूपिं खुम्ह महारथीत निष्ठानन्द बज्राचार्य, सिद्धिदा 
महाज, जगतसुन्दर मल्ल, योगवीरसिंह, शुक्रराज शास्त्री, धर्मआदित्य धर्माचार्यपिं 
बाहेक नं नेपालभाषाया पुनरोत्थानया ज्याय तिब: बियावंपिं मेमेपिं व्यक्तिपिं नं 
दन्ति । थ्व भवलय बौद्ध ऋषि महाप्रज्ञा, भिक्षु धम्मालोक, डा. इन्द्रमान वैद्य, 
जीवरत्न, अमृतानन्द आदिपिनिगु नां द॒थ्याके छि । जीवरत्नया अपरिमिता (ने. सं 
१०३७), दानगाथा (ने.सं १०३९), डा. इन्द्रमान वेद्या धम्मपद, (ने.सं १०५१) 
महाप्रज्ञाया स्वचित शुद्धिमार्ग (ने.सं १०५६), धम्मालोकया अनुत्तर विजय (ने.सं 
१०५७), अमृतानन्दया त्रिरत्न वन्दना (ने.सं १०५८) आदि सफ पिदन । 
थ्वयकःपिंसं नेपालभाषां बोद्ध साहित्य सृजना यायेगु नापं नेपालभाषां बोद्ध 
जागरण हयेगुलिइ महत्वपूर्ण योगदान बियादीगु दु । 

पुनर्जागरणकालय्‌ साहित्यिक माध्यमं जक भाषिक चेतना, जागरण 
हयेगु ज्या मजुसे, धर्म संगीतया माध्यम नं तत्कालीन नेवा: जनमानसय्‌, भाषिक 

अनुराग थनेगु ज्या जूगु दु । थ्व सन्दर्भय्‌ भद्रकाली रेकड हाउस ने.सं १०५४ स 
पूर्णमान शाक्यया थीथी म्ये रिकर्ड याना: पिकाल । थुपिं म्ये मध्ये गुलित बाला: 
नेपालभाषा सरल अति ल्हाय्‌ अःपु छपु लुमंकेबहगु म्ये खः | अथे हे ने.सं १०५५ 
स स्थापना जूगु स्वयम्भू ज्ञानाला भजन मण्डलया योगदान नं न्ह्यथनेबह जू । 
संगीतया माध्यमं नेपालभाषायात मनूया नुगः नुगलय्‌ थाकातयेत, देया क्‌, 
कलामय्‌ न्यंकेबिइत ज्ञानमाला भजन मण्डल सक्षम जूगु दु । नेपालभाषाया प्रचार 
प्रसारय्‌ सामूहिक रुपं पलाः ल्हवनेगु ज्या न्हापां ज्ञानमाला भजन मण्डल पाखें हे 
जुगु) 

पुनर्जागरणकालया अन्त पाखे वैकुण्ठप्रसाद लाकौल (ने.सं १०२६) व 
वय्‌कःया स्कूलया पासापिंसं थवंथवय्‌ स्यनेकने यानाः च्वयेगु याःगु कविता नं 
लुमंकेबह जू । अज्याःगु कविता मध्ये छुं छुं ल्यं दुगु कविता ने.सं १०७४ स 
थुलिंचा नामं पिदंगु दु । अथे हे फत्तेबहादुरं नं तत्कालीन प्रतिनिधि कवितय्‌गु 
कविता मुना: राणा शासनया जर्जर इलयनं' नेपाली विहार ने.सं १०५९) सफू 
पिकाल । थ्व हे सफू पिकाःगुलिं उबलयूया नेपालभाषाया च्वमिपिंत जेलय्‌ स्वथंगु 
खः । चितधर 'हृदय' जुं कलकत्ता छापे याकाहःगु पद्यनिकुञ्ज (ने.सं १०५३) व 
हृदय कुसुम (ने.सं १०५३) सफू नं सरकारं भंसारय्‌ हे जफत यात । लिपा थ्व हे 
सफुलिइ दुथ्याःगु 'मां' नांगु कविताय्‌ अनेक राजनैतिक रहस्य खंका 
वयूकःयात नं जेल यातना बिल | 

थुकथं चेतना व जागरणयात जिउथाय तक पनेत स्वइगु राणाशासन 
कालय्‌ नेपालभाषाया उत्थानया ज्याय्‌ संलग्न जुइगु कम साहस व त्यागया ख 
मखु । थज्याःगु ग्यानापुगु स्थितिड नं तन मन धन विया: उबलयया भाषा 
साहित्यकर्मितसें नेपालभाषायात हानं गति बिल, विकासया ल॑पुइ न्ह्यज्याकल । 

कविकेशरी चित्तधर 'हृदय' 
(ने.सं. १०२६-११०२) 


४ 


थौं मदयेधुंकपिं आधुनिककालया अग्रज च्वमिपिनिगु छुँ किपा 


आधुनिककाल (ने.सें १०६१ निसें) 


नेपालभाषा साहित्यय्‌ आधुनिककालया शुरुवात गबलेनिसें जुल धयागु 
- | Ee. खंय्‌ छगू मत खनेमद्‌ । गुलिसिनं पुनर्जागरणकाल न्हयासां निसें धाःसा गलिसिनं 
फत्तेबहादुर सिंह मोतिलक्ष्मी उपासिका सिद्धिचरण श्रेष्ठ १९९७ सालया काण्डं निसें सा, Ans ०७ साल लिपा re ut न्ह्याः ग 
ने सं Ea धकाः नालातःगु दु । ग़लीन साहित्य स्वया: पाःगु कालीन 
op VS RTP) Foe. RRA तीक साहित्ययात भीसं माध्यमिककालया साहित्य कथं नाले धुनेवं आधुनिककालया 
साहित्य धायेबलय्‌ माध्यमिककालया साहित्य स्वया: पाःगु जुइमाल । २००७ 
सालया राजनैतिक परिवर्तनं नेपाली जनतायात वैचारिक तथा अभिव्यक्ति 
स्वतन्त्रता जक बिउगु मजुसे विश्वया साहित्यिक गतिविधि नाप प्रत्यक्ष रुपं 
परिचित जुइगु मौका नं बिल । थ्व हे कथं नेपालभाषाया साहित्यय्‌ नं विधागत 
विषयगत, बिचारगत तथा प्रवाह प्रवृतिगत रुपं नं सिद्धिदासकालीन साहित्यया 
तुलनाय्‌ २००७ साल लिपाया साहित्यय्‌ स्पष्ट रुपं हिउपाः खनेदत । तर थ्व 
हिउपाःया प्रारम्भ २००७ साल न्हयःहे नेपालभाषा साहित्यय्‌ जुइधुंकग खः । 
दरवार स्कूलया स्थापनां अंग्रेजी शिक्षाया प्रचार प्रसार जूगु तथा बंगाली हिन्दी 
साहित्य सम्बन्धी थीथी सफू व पत्रपत्रिका तत्कालीन थनया साहित्यकारतयसं . 
| च 3:7_ हहे. ~ क खुया: सुलाःसां ब्वनिइगु जूगुलिं, थुकिया प्रभाव इमित लाइगु नं स्वभाविक हे खः । 
ठाक्रलाल मानन्धर धर्मरत्न यमि केदारमान 'व्यथित' थ्व हे कथं ने.सं १०६१ अर्थात्‌ नेपालभाषाया कवितयूत जेलय्‌ तःगु इलं थुखें निसें 
छ १ ु नेपालभाषाया काव्य, कहानी, नाटक आदि ख्यलय्‌ न्हून्ह्यु आयाम व प्रवृत्ति 
(ने.सं. १०३२-११११) (ने.सं. १०३५-१०९५) (ने.सं. १०३५-१११८) खनेदत सा महाकाव्य, निबन्ध, समालोचना, थें ज्याःगु न्ह न्हगु साहित्य विधाया 
नं प्रादुर्भाव जुल । यद्यपि थुमिगु विकास २००७ सालया क्रान्ति लिपा द्रुत गतिं 
जूगु खःसां ने.सं. १०६१ थुखे निसें थथे नेपालभाषाय्‌ न्ह न्हूगु आयामया नापं नह 
॒ न्ह्गु विधा खनेदये धुंकूगुलिं ने.सं. १०६१ अर्थात्‌ जेलकालं निसें थुखेया ईयात 
नेपालभाषा साहित्यया आधुनिककाल कथं नालेगु जूगु दु । तर नेपालभाषा 
साहित्यय्‌ थ्व हयूपाः हयेत, आधुनिकतां छायेपीत, थ्वया साहित्यया उत्थानया 
नितिं वैयक्तिक तथा संस्थागत रुपं थीथी इलय्‌ थीथी कथंया ज्याभवः न्हयाःगु दु ।, 
थज्याःगु गतिविधिया ज्ञान मदयेक नेपालभाषाया आधुनिक साहित्यया अध्ययन 
पूवनी मखु । उकि आधुनिक साहित्यया अध्ययनया क्रमय्‌ विधागत अध्ययनया 

नापं विविध साहित्यिक भाषिक गतिविधिया नं अध्ययन यायेगु आवश्यक ज्‌ । 











रत्नध्वज जोशी प्रेमबहादुर कसा स्वयम्भुलाल श्रेष्ठ नेपालभाषा साहित्यया इतिहास /१०२ 
(ने.सं. १०३६-११०९) (ने.सं. १०३७-११११ (ने.सं. १०५१-११०७) 


नेपालभाषा साहित्ययात आधुनिकतां 
छायेपित तिबः जग छुँ गतिविधि 


नेपालभाषा व थ्वया साहित्ययात थौंया रुपय्‌ हयेगुलिइ विविध संघ 
संस्थाया स्थापना, सफू पत्र पत्रिकाया प्रकाशन, थीथी ईया वैयक्तिक तथा 
सामूहिक प्रयास आदिया नं तःधंगु भूमिका दु । थज्याःगु छुं छु उल्लेख याये बहगु 
गतिविधि खः - 


थीथी ईया वैयक्तिक तथा सामूहिक प्रयास 


नेपालभाषा व थ्वया साहित्यया उत्थानया नितिं थीथी इलय्‌ वैयक्तिक 
तथा सामूहिक रुपं थीथी ज्याःभवः न्हयाकगु दु, गुकि थौंया आधुनिक साहित्यया 
निर्माणय्‌ महत्वपूर्ण योगदान बिउगु दु । थज्यांगु छु छु न्हयथने बहग 
क्रियाकलाप खः - 


थुलिंचा पुच:या साहित्य साधना 
) (ने. सं. १०४७ पाखे) 

नेपालभाषा व थ्वया साहित्यया उत्थानया निंतिं जूगु छगू सामूहिक कृतः 
मध्ये थुलिंचा पुचःया साहित्य साधना नं खः । थुलिंचा पुचः धयागु छुं विधिवत्‌ 
स्वंगु संघ संस्था मजुसे थों स्वया: न्हयूदँ, न्हयछदं. न्हय: पाखे थःगु भाषा 
साहित्ययात तत्कालीन शासन व्यवस्थां दमन यानातःगुया विरोधय्‌ जातीय 
अभिमान तथा मातृभाषानुरागया भावनां दनावःपिं तत्कालीन दरवार स्कूलया 
नेवाः विद्यार्थीतय्‌गु छगू पुचः खः । थ्व पुचःया मुख्य मुख्यपिं विद्यार्थीत खः- 
वैकुण्ठप्रसाद लाकौल, कृष्णलाल डंगोल, शंकरलाल, गोरक्ष बहादुर, भवानिभक्त, 
चूडानन्द, इन्दुनाद, मूर्णनारायण, विक्रमानन्द आदि । थुपिं विद्यार्थीतयूगु ल्यंपृल्यं 
दुगु कविता दकव मुना: थुलिंचा (ने.सं१०७४) नामं छगू कविता संग्रह 
वेकुण्ठप्रसाद लाकौलजुं पिकयादीगु दु । थ्व हे कथं थुपिं विद्यार्थीतय्‌गु पुचःयात 
चित्तधर हृदयजुं थुलिंचा पुचः धकाः थ्व सफूया समीक्षा यानादीबलय्‌ नां छुनादीग्‌ 
खः । उगु इलय्‌ दरवार स्कूलय्‌ भिगू कक्षा तक ब्वंकाः विद्यार्थीतयूत म्याटिक 

जांच बिइकेत 'कलकत्ता' वा 'पटना' विश्वविद्यालय छवइग्‌ जुयाच्चन । म्याटिकया 
पाठ्यांशय्‌ १०० नम्बर मातृभाषा (भर्नाकलर)यात बियातःगु जुयाच्चन । थथे 
भारतया विश्वविद्यालय म्याट्रिक जांच बिउवनीपिं छपुचः नेवाः विद्याथी तथा 
थुलिंचा पुचः नं नेपालभाषा भर्नाकुलर कथं जाँच बिइगु योजना दयेकाच्वंगु 
जुयाच्चन | तर इमिगु आकाक्षायात म्वाय्‌ चुइके थें मातृभाषा कथं नेपालभाषा 
मखु नेपालीभाषां जांच बरिइमाःगु बाध्यता इमित जुल | फलस्वरुप शुषुप्त रुपय 
च्वनाच्वंगु जातीय अनुराग, भाषा अभिमान इमिके दनावल । थःगु थर-नेवार 
धकाः तयेगु, नेवाः भाय्‌ जक ल्हायेगु, नापं स्कूलय्‌ विदा कुन्ह महाबोद्धय्‌ 
वैकूण्ठप्रसाद लाकौलया छेय्‌ थःथःपिं पासापिं मनाः नेपालभाषां साहित्य साधना 
यायेगु धकाः थ्व नेवाः विद्यार्थीतय॒सं प्रण यात । थ्व हे प्रण कथं वेकुण्ठप्रसाद 
लाकौलया महाबूत्वा:या कोथा साहित्य साधना यायेगु साधनागारया रुपय्‌ परिणत 
जुल । पासां पासायात नेपालभाषा च्वयेगु, ब्वनेगु, स्यनेगु, पुलां पुलांगु श्लोक 
नेवाः भासं अनुवाद यायेगु व नेपालभाषा कविता, चिठ्ठी पत्र च्वयेगु ज्या थ्व 
पुचलं यात । थ्व नेवाः विद्यार्थीतयगु कुतःयात हौसला बिड थें इमिगु रचना 
पिकायेगु ज्या तत्कालीन बुद्ध धर्म पत्रिकां यात सा योगवीरसिंहं न्हयाबलें थ्व 
विद्यार्थीतयग्‌ ज्याखंयात च्वछाया: मेमेगु नं च्वयेग्‌ हःपाः बिइगु जयाच्वन । अथे 
हे सिद्धिदासं नं थःथाय्‌ वइपिं दरवार स्कूलया विद्यार्थीतयूत कविता च्वयेगु 
स्यनाबिइगु जुयाच्चन । थ्व हे पुच:यापिं विद्यार्थीतय्‌गु इनाप कथं हे बुद्ध धर्म 
पत्रिकाय्‌ विशुद्ध साहित्यिक च्वसुयात नं दुथ्याकल । पत्रिकाया नां नं बुद्ध धर्म व 
नेपालभाषा जुल । वेकुण्ठप्रसाद, इन्दुनाद आदिपिनिगु कविता बुद्धधर्म पत्रिकाय्‌ 
पिदन । तर थ्व ल्यायम्ह पुचःयागु साहित्य साधनायात तत्कालीन राजनेतिक 


` सामाजिक परिस्थितिं ताः ई तक न्हयाके मबिल । छखे थ्व पुचःया सक्रिय 


कार्यकर्तात कृष्णलाल थें ज्यापिनिगु स्वर्गवास जुल सा मेखेर तत्कालीन बम 
काण्ड, लाइब्रेरी काण्ड १९९७ सालया राजनेतिक घटनां वैकुण्ठप्रसाद थें ज्या:पिं 
साहित्यकारत नं निस्क्रिय जुयाः च्वनेमाल । थुखे बृद्ध धर्म व नेपालभाषा पत्रिका 
नं प्रकाशनय्‌ जक वयेमफुगु मखु, थुकिया सम्पादक व थ्व पत्रिकाय्‌ च्वसु च्वःपिं 
फुक्कसितं ज्वनाः यातना बिउगु जुयाच्वन | च्वमितय्‌गु छँँय्‌ खःगु नं मखुगु नं भों 
सफु जफत यायेगु ज्या जुल । थ्व घटनां फुक्कसितं ख्यात । फलस्वरुप 
वैकण्ठप्रसाद व वयूकःया पासापिंसं च्वयातःगु फुक्क रचना नं छवयेका छूवयेगु 
ज्या जुल । थुकथं थ्व पुचःया साहित्य साधना फुक्क धया थें होमय्‌ जुल । लिपा 
प्रजातन्त्र धुंकाः स्व. चित्तधरया इनाप कथं वैकुण्ठप्रसाद लाकौलं 'बुद्ध धर्म व 
नेपालभाषा” पत्रिकाय्‌ पिदंगु व थुखें उखें जुया: ल्यनाच्वंगु पासापिनिगु कविता नं 
तया: थुलिंचा धयागु कविता संग्रह छगू. ने.सं. १०७४स पिकयादिल । थौं थ्व 
थुलिंचा पुचःया साहित्य साधनाया दसु है थुलिचा सफू जुयाबिउगु दु । 

ख्वीनिपु कविता व श्लोकया संकलन दुगु थ्व थुलिंचा सफुलिइ निद्या 
दु । न्हापांया द्याय्‌ वैकुण्ठप्रसादयागु कविता लानाच्वंगु दु साः निगूगु द्याय्‌ थुलिंचा 
पुचःया मेमेपिं पासापिनिगु कविता दुध्याकातःगु दु । मातृभाषानुराग, सुधारवादी 

भावना, देशभक्ति, उपदेशात्मक प्रवृत्ति आदि थुगु काव्यया छगू पक्ष जूगु दु सा 
सौन्दर्य उपासना कल्पनाशीलता स्वतन्त्र विषय चयन आदि मेगु पक्ष जगु दु । 
उकि` थुगु ईया काव्य साधनायात पुनर्जागरण ई व पूर्व आधुनिक ईया दथुया 
काव्य कथं नाले जिउ । गथे वेकुण्ठप्रसादया 'वसन्त बाणी' कविताय्‌ विश्वप्रसिद्ध 
. रोमान्टिक कवि शेलिया एल एव य्‌ थें 'धाक्‌ फय' यात नं सुधार व 
परिवर्तनया प्रतीक कथं ब्वयात:गु दुसा 'हवय्त्यंगु स्वांयात' कविताय्‌ 'स्वांयात' 
मांयागु ऋण पूसा जक जन्म सार जुड धकाः सिद्धिदासकालीन ` उपदेशात्मक 
प्रवृत्तियात लिसा कयाच्चंगु दु । अथे हे 'इन्दुनाद' यागु “बुद्ध स्तोत्र' कविताय्‌ 
बुद्धयात मानवतावादी दृष्टिकोणं मूल्यांकन यानातःगु दु । थुकथं थुलिंचा पुचःया 


साहित्यिक योगदानयात पुनरुत्थानकाल व पूर्वं आधुनिक कालया काव्यया स्वाप 


कथं मल्यांकन यायेछिं (प्रधान, ने.सं. १११८ :४४) 


नेपाली विहार सफूया प्रकाशन 
( ने.सं. १०५९) 

छगू चिकिचा धंगु सफूया प्रकाशनं नं साहित्य ख्यलय्‌ तःधंगु परिवर्तन 
हयेफु धयागुया दसु नेपाली विहार सफु जुया बिउगु दु । खयेत ला नेपाली विहार 
छगू चिकिचा धंगु कविता संग्रह खः, तर नेपालभाषा साहित्यया ख्यलय हिउपाः 
हयेगुलिइ थ्वया विशेष भूमिका दु । नेपाली विहार सफु पिकाःगु तोह तया हे 
तत्कालीन राणा सरकारं नेपालभाषाया च्वमितयूत जेलय्‌ स्वथंगु खः । गथे बुरिम्ह 
मांबात वया कायपिंसं वास्ता मयासें वांछवयातइ अथे हे छिमिसं नं पुलांगु भाषा 
नेपालभाषायात वास्ता मयासें वांछ्वयातःगु खना: जिगु नुग: ख्वल धयागु खं 
न्ह्यथनाः फ्रान्सयाम्ह इतिहासकार सिल्भां लेभिं धर्मादित्य धर्माचार्ययात च्वयाहःगु 
पतिं मर्माहित जुयाः फत्तेबहादुर सिंहं ने.सं १०५९ स "नेपाली विहार' सफ 
पिकयादिल ।“थौंया मिखां स्वयेबलय्‌ थःगु भासं छगू कविता संग्रह पिकायेग्‌ 
धयागु छुं मखु थें च्वनेफु, तर राणा शासनया जर्जर इलय्‌ नं छम्ह इंस्पेक्टर थें 
ज्याःगु तत्कालीन सरकारी सेवाय्‌ च्वनाच्वंम्ह छम्ह व्यक्ति फत्तेवहादुर सिंहं उगु 
ईया सरकारयात हॉक बिड थें अमि मयःगु ज्या-सफू पिकायेगु, थःगु छेँय्‌ स्कूल 
चायेकेगु, इमिगु नीतिया कंखिनेगु धयागु कम ऑटया खं मखु, मातृभाषा प्रति 
कम त्याग, कम समर्पणया खं मखु । सफ छापे यायेगु खःसा ब्रेतियाय बना: छापे 
याका हजि धयागु सिद्धिदासया सल्लाह कथं भारतया बेतियां १००० प्रति छापे 
याकाहःगु 'नेपाली विहार’ सफू ५०० गू ति चुइ धुंका: तत्कालीन राणा सरकारं 
थ्व सफू जफत यात + सम्पादक नापं थ्व सफुलिइ लेख दुपिं च्वमितयूत जेलय्‌ 

तल । लिपा ने.सं १०९६ स हानं थ्व सफूया निगूगु संस्करण पिदन । 
नेपालभाषा साहित्यया ख्यलय्‌ विविध युगया विविध कवितय्‌गु कविता 
भुनाः पिहां वःगु दकलय्‌ न्हापांगु सफू थ्व “नेपाली विहार’ खः | खयेत ला बुद्ध धर्म 
पत्रिकाय्‌ नेपालभाषा पद्य संग्रह छापे जुइ धुकूगु दु, धयागु समाचार पिदंगु दुसां 

पद्य संग्रहया सफ धाथें पिदंगु खने मद्‌ | उकि नेपाली बिहार धर्माचार्यज्या अपुर्ण 
इच्छाया पूर्ति धाये छिं (मल्ल ने सं १०९८ : १९७) । नेपाली विहार सफुलिइ 
निद्या दु - (१) न्हापांग द्याय ९ प्‌ कविता द, गग - सिद्वधिचरणया - ३ प 
फत्तेबहादुरया - ४ पु, पूर्णबहादुर नेवाःया - १ पु, श्री निवास मल्लया - १प्‌ दु । 
(२) निगूगु द्याय्‌ - सिद्धिदास, वैकुण्ठप्रसाद लाकौल, योगवीरसिंह, हरिकुष्ण, तारा, 
रत्न, शुभ, वदिना आदिपिनिगु छपु छपु यानाः १० पु कविता दु, गुगु बुद्धधर्म व 
नेपालभाषा पत्रिकाया उगु थुगुं अंक लिकयातःगु खः । थुकथं नेपाली विहार 
प्राचीनकाल माध्यमिक काल तथा आधुनिक काल स्वतां युगया कवितयगु 
प्रकाशित अप्रकाशित १९ पु काव्यया संकलन खः । 

नेपाली विहार जेलकालीन काव्य व सिद्धिदास-युगया काव्यया छग 
स्वापू खः | थ्व सफुलिइ दुथ्याःगु फत्तेबहादुरया स्वां ब कं, सिद्वधिचरणया वर्षा , 
गंगु खुसि वेकुण्ठप्रसादया हवय्त्यंगु स्वांयात, वसन्तवाणी आदि अंग्रेजी 
स्वच्छन्दवादी कवितय्‌गु प्रभाव लागु कविता खयां नं नेपालभाषाया 
पुनरुत्थानकालया कवितयूगु प्रभावं मुक्त जूगु कविता मखु । छखे भाषानुराग 
देशप्रेम, उपदेशात्मक प्रवृत्ति थेंज्याःगु सिद्विदासकालीन काव्य विशिष्टता थ॒की 
ल्यहँ पुया च्चंगु दुसा मेखे स्वतन्त्र विषयचयन, कल्पनाशीलता, सौन्दर्यया 
उपासना आदि थें ज्याःगु प्रारम्भिक आधुनिक कालया कवितयूके खनेदुगु 
स्वच्छन्दवादी प्रवृत्ति नं गाकं पिज्वःगु दु । थ्व अर्थय्‌ नेपाली विहार न त मुक्कं 
पुनरुत्थान युगया काव्य सफू खः न पूर्वआधुन्तिक युगंया जक खः । निगु कालया 
काव्य प्रवृत्तियात प्रतिनिधित्व याःगु थ्व सफू छगू कथं संक्रमण कालया ख्वाःपाः 
जूगु दु । नेपालभाषा कविताया इतिहासकारयात नेपाली बिहारया झिगुपु 
कविताय्‌ यको मूवंगु ज्वलं लुइ फुसां गुगुं गुगुं सफुलिइ सफू. स्वया: नं उकिया 
भूमिका मू वना च्वं थें तुं थन फत्तेबहादुरजुं न्यागू दशक न्हयः च्वयादीगु कविता 
स्वयां नं भूमिका अप्वः प्रासांगिक जू (मल्ल, ने.सं. ११०३ : ११०) सम्पादक 
फत्तेबहादुरया मातृभाषा प्रतिया अनुराग, भाषिक सजगता थ्व सफूया भूमिकाय्‌ 
ल्यहें पुयाच्चंगु दु । वास्तवय्‌ थ्व सफूया न्हापांगु संस्करण जफत जूगु, थुकिया 
कवितयूत जेल यातना बिउगुया मू हुनि, थ्व सफुलिइ दुथ्याःगु कवितां जक 
मखुसे थुकिया भूमिकां नं खः । राणा शासनया जर्जर इलय्‌ सफ॒या भूमिका कथं 
'थौं भीगु भाषायागु सम्मान देशं मिटेजुया चोन ..... उकियात जवरजस्तिं दवे 
याना तल .... ल्हाइपिं जीवित जुया च्वंक नं अमिगु भाषायात थथे मृत भाषाया 
नामं सम्बोधन जुया च्वन' न्हयब्वयेफुगु सम्पादक फत्तेवहादुरया त:धंगु साहस 
तथा मातृभाषा प्रतिया दुग्यःगु मतिनाया दसु खः । थुलि जक मखु नेपालभाषा 
गद्ययात 'नेपाली विहार’ या भूमिका मार्फत्‌ गुगु वेग, तागत, स्फूर्ति व ब्यक्तित्व 
सम्पन्न यायेत फत्तेबहादुर सिंह सफल जुयादिल, उलि थ्वयां न्हय: छु जूगु 
खनेमदु । नेपालभाषाया गद्य ख्यलय्‌ नं विषय व शैली कथं नं स्वच्छन्दवादया 
शुरुवात थ्व हे भूमिकाय्‌ च्वंगु गद्यं न्ह्याकूगु दु धायेवलय्‌ अत्युक्ति जुड मखु 
(प्रधान, ने. सं १११४:११ ) । थुकथं नेपाल विहार सफु नेपालभाषायाः भाषिक ` 

आन्दोलनया दृष्टिकोणं जक मखु साहित्यिक अध्ययनया दृष्टिकोण नं छगू मू वगु 
सर्फ गुणव! 


जेल दुने व पिनेया साहित्य साधना 
(ने.सं. १०६१-१०७१) 

भाषा साहित्ययात गुलि क्वत्यलेत स्वल उलि हे दनावइ धयागुया छगू 
दसु नेपालभाषा साहित्य नं जूगु दु । देशय जागरण व चेतना ब्वलनकि थःपिनिगु 
शासन सत्ताय आँच वइ धकाः ग्याःपिं तत्कालीन राणा शासकतयूगु निंतिं 
थःपिनिगु मां भासं छुँ च्वयाजूपिं च्वमित तथा धर्म देशना यानाजूपिं भिक्षुत तक 
आतंककारी जूवन । फलस्वरुप खःगुं मखुगुं अनेक दोष विया: थुपिं मध्ये गुलिसितं 
जेलय्‌ स्वथनेगु यातसा गुलिसितं देशं पितिनेगु यात । थज्याःगु राणा शासकतव | 
अमानवीय क्रियाकलापं यानाः छखे झन थुमिके थःगु भाषा साहित्य प्रति 
समर्पणया भावना ब्वलंकल सा मेखेर थूमित झन अःखः साहित्य साधनाया 
बातावरण चूलात । अले ला न्हापा गबलें हे मजूनि कथंयागु साहित्य साधना थुगु 
इलय्‌ जुल, गुगु थौंया नेपालभाषाया आधुनिक साहित्या विकासय्‌ महत्वपूर्ण 
तिब: साबित जूगु दु । थुकथं ने.सं १०६१ निसें १०७१ या समयावधि नेपालभाषा 
साहित्यया इतिहासय्‌ छगू महत्वपूर्ण समयावधि सावित जूगु दु । थुगु ईया 
साहित्य साधनायात जेल दुने व पिनेया साहित्य साधना कथं ब्वनेगु चलन दु । थ्व 
हे इलं निसें नेपालभाषा साहित्यय्‌ आधुनिकताया सूत्रपात जूगु माने यानातःगु दु । 


जेल दुनेया साहित्य साधना (ने.सं १०६१-१०६५) : नेपालभाषाया 
साहित्यात आधुनिक रुपय्‌ हयेगुलिइ जेल दुनेया साहित्यिक गतिविधिया नं 
महत्वपूर्ण भूमिका दु । नेपालभाषा साहित्या इतिहासय्‌ जेलकाल धकाः ने.सं 
१०६१ माघं निसें ने.सं १०६५ जला तकयागु समयावधियात नालातःगु दु । 
नेपालभाषा साहित्य उत्थानया दृष्टिकोण जक मखु, नेपाःया हे साहित्य, संगीत, 
कलाया दष्टिकोणं उलि हे महत्वपूर्ण समयावधि थ्व खः । ख ला नेपालभाषाया 
साहित्यकारतयूत तप्यंक नेपालभाषां च्वःगु तोह तयाः जेलय्‌ छवःगु मखु । 
प्रजापरिषद (ने सं १०५६), नेपाल नागरिक अधिकार समिति (ने.सं १०५७) नागु 
राजनैतिक दल भूमिगत रुपं चायेकाः तत्कालीन शासन व्यवस्थायात क्वःथलेगु 
प्रयास याःगु, महावीर स्कूल (ने.सं१०६०), लाइब्रेरी ने.सं१०५०) आदि चायेकाः 
तत्कालीन जनतायात व्हफ्वाःगु पाः यानाः ने.सं १०६१ स गंगालाल, टंकप्रसाद, 
शुक्रराज शास्त्री, धर्मभक्त माथेमा, दशरथ चन्द आदिपिं नापं बुद्धधर्म व 
नेपालभाषा पत्रिका, नेपाली बिहार सफुलिइ कविता च्वःपिं व पत्रिका, सफू 
सम्पादन यानादीपिं, च्वयादीपिं गथे :- योगवीरसिंह, फत्तेबहादुर सिंह, चित्तधर 
हृदय, सिद्धिचरण श्रेष्ठपिंत नं गिरफ्तार यात । थथे राजनैतिक कारणं साहित्यिक 

कारणं जेलय्‌ लाःपिं थ्वयूकःपिं मध्ये प्यला ति दयेकाः प्यम्ह शहीद जुयादिल सा 
गुम्हेसितं फाया ला नका: सँ पाचुक खाका: जातं च्यूत यात । योगविरसिंह 
छम्हेसित स्वला ति कुना: तसकं म्हं मफुगु व बूढा जुइ धुंक्गुलिं त्वःतां हल । 
त्वःता हयाः छु ई लिपा हे थ्वयकः मन्त । मेमेपिंत सर्वस्व हरण, आजन्म केदंया 
सजाँय बिया: जेलय्‌ कुनाबिल । तर प्यदँ लिपा फुक्कसितं जेल त्वःताहल । थुगु 
समयावधिइ जेलय्‌ ला'पिं ३२ म्ह जेलवन्दीत मध्ये नेपालभाषाया कवि लेखक कथं 
ल्यया कायेबलय्‌ (१) चित्तधर हृदय (२) सिद्धिचरण (३) फत्तेबरहादुर सिंह (४) 
केदारमान व्यथित (५) धर्मरत्न यमि (६) हरिकृष्ण श्रेष्ठ (७) पूर्णनारायण आदिपिं 
खः । थुपिं मध्ये नं केदारमान व्यथित, धर्मरत्न यमि, हरिकृष्ण श्रेष्ठ 
ूर्णनारायणपिं जेलय्‌ वनाः तिनि साहित्य साधना यानादीपिं खः । च्वयकःपित 
नेपालभाषां च्वकेगु ज्याय्‌ कवि चित्तधर 'हृदय', सिद्धिचरण श्रेष्ठ, फत्तेबहादुर 
सिंहंपिन्तिगु तःधंगु देन दु । कवि प्रतिभा दयाः नं नेपालभाषां काव्य साधना याना 
मदीत्तिपिं केदारमान 'व्यथित’, धर्मरत्न यमि, पूर्णनारायण, हरिकृष्णपिंत च्वयेगु 
प्रेरणा नापं छन्द आदिया प्रशिक्षण थ्वयूकःपिंसं हे बियादिल । जेलय्‌ दुने गब्लें 
कवि गोष्ठी सा गब्लें साहित्य सम्बन्धी ट्यूटरल क्लास जुइगु जुयाच्वन । खयेत 
ला न्हापा जेलय्‌ छुं च्वयेगु ब्वनेगु निषेध यानात:गु खः, तर कलाकार चन्द्रमान 
मास्के हेंग्वाः व सिन्हलं हनुमानया मूर्ति च्वयात:ःगु खना: जेलया कप्तान लयताया: 
बं थःगु किपा च्वकेगु निंतिं च्वसा कापि सफू बिइगु यात । अले ला बुलुहं बुलुहुँ 
खुयाः खुया: सफू कापि आदि जेलय्‌ दुथ्यन, जेलय्‌ च्ब॑ंपिं मेमेपिं बन्दीतयूसं नं 
खुया: खुयाः साहित्य साधना यायेखन । थुकथं कारागार उगु ईया साहित्य कला 
संगीतया साधनागार थेँ जुल । नेपालभाषाय्‌ न्हापा गबलें मजूगु उलिमछि सफू 
च्वयेगु ज्या थ्व प्यदंया जेलकालय्‌ जुल । थुगु इलय्‌ च्वःगु सफू खः - 


(१) चित्तधर “हृदय” 
- सुगत सौरभ (महाकाव्य, प्र ने.सं. १०६९) 
- हृदय कथा (कविता मुना प्र, ने.सं. १०६७) 
- अन्तर ध्वनि (कविता मुना प्र, ने.सं. १०६९) 
-गौत्तम बुद्ध (खण्डकाव्य प्र, ने. सं. १०६७) 


(२) फत्तेबहादुर सिंह 
-वनवासया छगू खं (खण्डकाव्य, प्र ने.सं. १०६८) 


(३) सिद्धिचरण श्रेष्ट 
- सीस्वां (कविता मुना प्र, ने.सं. १०६८) 
¬ उत्तराविलाप (अपूर्ण-अभिमन्यूवध महाकाव्यया ५ सर्ग, प्र ने.सं. 
१११३) | 

(४) केदारमान “व्यथित” 
- ख्वबिं प्याःगु मे (कविता मुना प्र, ने.सं. १०६७) 
- प्रतिक्षा (कविता मुना प्र, ने.सं. १०६६) 
- दिवस चित्र (कविता मुना प्र, ने.सं १०६७) 
- रामायण (महाकाव्य, निगु सर्ग, ने.सं,१११५ नेपाल ऋतुपौ ५९ | 
- अभिसारिनी (गीतिकाव्य, अपूण) 


(५) धर्मरत्त यमि 
- अर्हत्नन्द ( महाकाव्य, प्र ने.सं. १०७२) 


(६) हरिकष्णा । श्रेष्ठ 
- छवि (कविता मुना, प्र ने.सं. १०७०) 


(७) | सुब्बा पूर्णनारायण 
=. सत्यनारायण ब्रत कथा (अ.प्र.) 
- भर्तृहरि नीति शतक (अ.प्र.) 
 - हितोपदेशया छुं (अ.प्र.) 


(८) गणेशमानसिंह 
-- शब्दकोश (अपूर्ण, बिस्युं बंसेलि जेलय्‌ हे तंगु) 


थुकथं जेलकाल नेपालभाषाया च्वमितयूसं यातना फयेमाःगु, सरकारी स्तर 
नेपालभाषायात दकलय्‌ अप्व: दमन यायेत स्वःगु ई खयाः नं साहित्य सृजनाया 
दृष्टिकोण तॅसकं हे उपलब्धीपूर्ण समयावधि सिद्ध जूगु दु । थुलि चीहाःगु ईया दुने 
नं थुलिमछि सफ च्वयेगु अभूतपूर्व ज्या जूगु ई जक थ्व मखुसे, नेपालभाषाया 
साहित्ययात हे छगू दिशावोध याःपिं केदारमान 'व्यथित', धर्मरत्न “यमि' थें ज्याःपिं 
साहित्यकारत बुइकूगु समयावधि थ्व ख: । न 
जेलकाल मूलतः काव्य सृजनाया काल खः । थःपिनिगु परिवारलिसे 

बाया: कठोर जेल यातना फयेमाःपिं तत्कालीन युवा च्वमितयूसं काव्ययात हे 
थःपिनिगु आत्म अभिव्यक्त यायेगु सवल व सक्षम माध्यम कथं नालाकाल । अले 
काव्यया विषयभूमि कथं थःपिनिगु वियोग वेदनायात हे मूलरुपं ब्वल | फलस्वरुप 
थुगु ईया काव्यय्‌ -अन्तरमुखी प्रवृत्ति हे अप्वः सशक्त जुल । सिद्धिदास युगं 
थनाहःगु भाषिक संस्कारं ब्वलंपिं थुपिं च्वमितयूसं भाषिक उत्तरदायित्व वहन 
यायेगुलिइ हे थःपिंत केन्द्रित यात । छु विषय च्चये, गज्या:गु च्चये धयागु स्वयां नं 
नेपालभाषां गुलि च्वयेफत धयागुलिइ तक्यन । फलस्वरुप जेल दुनेया काव्य 
साधना उगु ईया राजनैतिक घटनाया उपज खयां नं तत्कालीन राजनेतिक 

सामाजिक यथास्थिति बोध उकिइ उलि जग खने मन्त । राजनैतिक कारणं जेलय 
लाःपि कवित केदारमान “व्यथित' धमरत्न 'यमि' पित्तिगु काब्यय्‌ तक थज्या:गु 
बहिमुंखी मखु अन्तरमुखी प्रवृत्ति हे अप्व: प्रतिध्वानत जूगु द्‌ । बरु थ्व ईया 
कवितयूसं स्वच्छन्दवादी काव्य धाराया विकास याना: नेपालभाषाया साहित्ययात ' 
आधुनिक युगय्‌ मृपुइकेत धाःसा तिब: बिल । पुनजांगरणकालया साहित्यय्‌ खने 
दुगु 'धर्म' 'नीति’ थें ज्याःगु मूलभूत प्रवृत्तियात चतक्क त्वःता: स्वतन्त्र विषय 
चयन, उच्च कल्पना, प्रेम, प्राकृतिक सौन्दर्य अले सांस्कृतिक चेतनां थाय्‌ काल । 
थुकथं थ्व समयावधि स्वच्छन्दवादी काव्यकाल कथं थःत परिचित याकल । 
थनंनिसें नेपालभाषाय्‌ आधुनिक काव्यया सूत्रपात जुल । 


जेलं पिनेया साहित्य साधना (ने.सं १०६१ - १०७१) : नेपालभाषा नेपाः देया 
छगू आदि भाषा खयां नं गुगुं इलय्‌ थ्व भाषाया साहित्यिक गतिविधि नेपा: पिने 
वनाः न्हयाकेमाःगु घटना जूगु नं दु । थ्व घटना विशेषतः ने.सं. १०६१ - नेसं 
१०७१ दशकया खः । ने.सं १०३४ स निष्ठानन्द बज्राचार्यया ललित विस्तर 
सफूया प्रकाशनं निसें नेपाः गालय्‌ बुद्धधर्मया नाप नापं नेपालभाषाप्रति नं 
जनअभिरुचि अप्व: खने दयावल । अझ धर्मादित्य धर्माचार्यया 'बौद्धधर्म व 
नेपालभाषा' पत्रिकाया प्रकाशनं तत्कालीन समाजय्‌ धार्मिक जागरणया नापं 
भाषिक चेतनायात नं ग्वाकल । नेपालभाषां छुं च्वयेमा:, ब्वनेमा: धयागु भावना 
नेवाः जनमानसय्‌ ब्वलंकल । फलस्वरुप उगु ईया सचेत ल्यायूम्हतयूसं थन 
नेपालभाषां छुं च्वयेगु, सफ पिकायेगु कुत: यात । तर तत्कालीन निरंकुश राणा 
शासकतयसं थज्याःगु कुतःयात थन सफल याके मविउ । नेपालय्‌ दुने छगू निग 
सफू पिकायेत स्वःसां समितिं छेकि तइगु, पिनें पिहांवःगु पत्रिकाय्‌ च्वस्‌ च्वःगु 
सिलधाःसां ख्याना: कुने यंकिइगु, बं पुइकिइगु, अले देशं पिनें सफ छापय्‌ 
यानाहःसां भन्सार अड्डा व हुलाक पनातइगु जुयाच्चन । अथे खःसां थुगु ईया 
भिक्षुपिं व सचेत ल्यायम्हतयूसं देशं पिने वनाः नं नेपालभाषाया भाषिक तथा 
साहित्यिक गतिविधियात न्हयाकेगु यात । 
ने.सं. १०४४ सालय लामा धम॑य्‌ प्रब्रजिंत जूपिं महाप्रज्ञा, महाचन्द्र, 
महाज्ञान, महाक्षान्ति, महावीर्य आदि भिक्षुपिंत तत्कालीन सरकारं देशं पितिना 
छवये धुंकूगु खःसां हानं ने.सं १०५१-५२ सालं निसें नेपाः गालय्‌ थेरवादी बुद्ध 


ति तळ च्य 


धर्म बुलुहं हा कयाहल । कर्लशील भन्तेया आगमनं बुलुहं थनया मनूत थेरवादी 
बुद्धधर्म प्रति आकृष्ट जुल । भन्तेया प्रेरणा व ग्वाहालिं निम्ह प्यम्ह यायां थनया 
मनूत भारत, श्रीलंका, वर्मा आदिया थीथी थासं प्रब्रजित जुयावल । थथे प्रब्रजित 


जुयावःपिं धम्मालोक, शाक्यानन्द, अमृतानन्द, सुबोधानन्द, अनिरुद्र, सुमंगल 


' प्रज्ञारश्मि भन्तेपिं मध्ये धम्मालोक, सुमंगल, सुवोधानन्द, प्रज्ञारश्मि भन्तेपिं तथा 


अनागारिकापिं नेपाःगालय्‌ हे थातं च्वनेगु यात । शान्त व नाइसे च्चंगु सः, सरल 
स्वभाव, विनय प्रति निष्ठा, धर्म देशना आदिं याना: भन्तेपिं प्रति आपालं मनूत 
आकर्षित जुल । थुगु हे ताकय्‌ (ने.सं १०६२ पाखे) श्रीलंकाय्‌ पाली :व थेरवादी 

बुद्ध धर्मया अध्ययन यानाः भिक्षु अमृतानन्द नं नेपाः लिथ्यन । वयकःया 
प्रभावकारी धर्म देशनाय आपा: हे मन्‌ मुन । अथे हे भिक्षु शरणंकर व महास्थवीर 
चन्द्रमणिपिंसं नं नेपालय वयाः धर्म प्रकाश व व्याख्यान यात । फलस्वरुप न्हिया 
न्हिथं धर्म देशना न्यनेत अप्वः मनूत मुनिइगु जुयावल । धर्म देशनाया माध्यम 
नेपालभाषा जुयाच्वन । तर भिक्षुपिं धर्मदेशना यानाः जक सुम्क च्वना मच्वं । थन 

च्वयेग, सफ पिकायेगु वातावरण मदुगुलिं इलयब्यलय्‌ भारतया थीथी थासय 
वनाः थपिं भिक्षपिसं वौद्धधर्म सम्बन्धी नेपालभाषा अनुवादया रुपय व मौलिक 
कतिया रुपय सफ्‌ू पिकायेगु नं यानां च्वन । अथे हे उगु इया सचेत निम्ह प्यम्ह 
ल्यायम्हतयसं नं भारतया बेतिया, कालिंपोङ्ग आदि थासय्‌ वनाः सफ पिकायेगु 
याःगु नं खनेद्‌ । नेपाः देशं पिने वनाः थुगु इलय्‌ पिकाःगु भिक्षुतयगु नेपालभाषाया 


छु छु सफू ख. - 


अमृतानन्द - गृह ज्ञान दर्शन (ने.स. १०६२) 
अमृतानन्द व धम्मालोक - ज्ञानमाला (ने.स. १०६२) 
कर्मशील - विशुद्ध ज्ञान दर्शन (ने.सं १०६२), 
बुद्धोपदेश (ने.स. १०६१) 
धातु भेदानुपस्सना (ने.स. १०६१) 


थथे नेपालं सफ पिकाये मफुसां भारतया सारनाथ, कुशीनगर, चित्तागञ्ज 
कालिंपोङ आदि थाय्‌ थासं सफ, पिकायेगु यानाच्वन । मेखेर भारतया कुशीनगरं 
` पिदनीगु तत्कालीन 'धर्मदूत’ पत्रिकाय्‌ नं थ्व हे भिक्षुपिं व ल्यायम्हतय्‌गु कुतलं 
ने.सं १०६१ निसें नेपालभाषाया च्वसु नं दुथ्याकेगु यानाहल । अथे हे स्वयम्भूइ 
ने.सं १०५५ स स्थापना जूगु ज्ञानमाला भजन मण्डलं नं न्हून्हग्‌ भजन हाला 
नेपालभाष़्यात संगीतया माध्यमं प्रचार प्रसार जुइकेगुलिइ तिबः बियां च्वन । 
जनताय्‌ चेतना, जागरण वल कि थःपिनिगु शासन सत्ता कवःदली धका: ग्याःपिं 
राणा शासकतयगु निंतिं थज्याःगु क्रियाकलाप असह्य जुल, आतंकया विषय जुल। 
फलस्वरुप 'ज्ञानमाला भजन मण्डल'या फुक्क सदस्यतयूत ने.सं १०६३ स ज्वना: 
दाच्छ 'मल्याक तारिखय्‌ भालय्‌ याना: सास्ति यातना बिलसा सफू मिइम्ह 
एक्तबहादर बकसेलरयात पसः तकं तयेके मबिल । अथे हे भिक्षुपिंत नं विहारय 
बुद्ध पूजा याये दइमखु, धर्म देशना याये दइमखु धकाः नं नसिहत बिल । तर 
भिक्षुपिसं थज्याःगु सरकारी ख्याच्चःयात छु भचा हे च्यूताः तयामच्चं । ख्यानां 
जक मजिसेंलि. जुद्धशम्शेरं तम्वयेकाः  भन्तेपिंत जनताया मिखां कृतुंवनीगु कथं 
चरित्र दोष बिया: ने.सं १०६४ गुंलाथ्व १० कुन्हु वर्षावास च्चनाच्वंपिं भिक्षु 
श्रामणेरपिन्त देश पितिना छवत । थथे पितिना छवःपिं भन्तेपिं खः - भिक्षु 
प्रज्ञानन्द, भिक्षु धम्मालोक, भिक्षु सुवो धानन्द, भिक्ष्‌ प्रज्ञारश्मि, श्रामणेर प्रज्ञारस, 
श्रामणेर रत्नज्योति, श्रामणेर अगाधम्म, श्रामणेर कुझार (लिपा काश्यप) । 

अनागारिकापित जक धमंदेशना याये मखु, बुद्ध पूजा याये मखु धकाः भों 
च्वकाः थन हे तल । नेपालं थथे भिक्षुपि पितिउंग थ्व निक्व: खसी खः । पितिना 
छवःपिं भिक्षुपिं गुम्हं ला चटगाउ, बर्मा व श्रीलंका थ्यंक नं वन । थथे उखेलाः 
थुखेलाः मदुपिं भन्तेपिनि थाय्‌ व वाय॒या बन्दोवस्त यायेत महास्थवीर चन्द्रमणिया 
अध्यक्षताय्‌ सारनाथय्‌ ने.सं १०६४ स धर्मोदय सभा स्थापना जल । थ्व सभाया 
तःगू योजना मध्ये बुद्ध धर्म तथा नेपालभाषाया प्रचार प्रसार यायेगु नं छगू खः । 
थ्व हे योजना कथं भारतया भूमीइ च्वनां नं निर्वासित भिक्षुपिंसं नेपालालभाषा 
बुद्ध धम॑या प्रचाऱ्या नितिं ज्या यात ।तत्कालीन धर्मदूत पत्रिकाय्‌ नेपालाभाषां बुद्ध 
धमं सम्बन्धी च्वसुच्वयेगु यानाहल । थ्व पत्रिकाय्‌ मुख्य रुपं च्वस्‌ बियादीपिं 
भिक्षुपिं अमृतानन्द, महाप्रज्ञा, धम्मालोक व सुवोधानन्द आदिपिं खः | खयेत ला 
नेपालं नं मोतिलक्ष्मी 'उपासिका' ब मेमेपिं निम्ह प्यम्ह च्वमिपिंसं नं धर्मदूतय 
च्वसु बिइगु याः । तर ने.सं १०६१ या जेलकाण्डय नेपालभाषाया उगु ईया 
फुक्क धया थें च्वमित जेलय्‌ लाःगुलिं, 'धर्मदूत'य च्वस बिइपिं मूलतः निर्वासित 
भिक्षुपिं हे जुल । थथे ने.सं १०६१ निसें १०६८ तक 'धर्मद्त'य नेपालभाषाया च्वस 
पिकायेकेत तत्कालीन भिक्षुपिं सफल जुल । अथे हे भिक्षपिंसं इलयूब्यलय्‌ निगू 
प्यंगू बौद्ध धर्म सम्बन्धी नेपालभाषाया सफ पिकायेगु नं यानाच्वन । थुगु इलय्‌ 
गुलि नं च्वज्या जुल बोद्ध धर्म सम्बन्धी हे जुल | गुलि नं बौद्ध साहित्यया रचना 
जुल, अप्वःथें गद्यभाषां हे जुल । अले थ्व गद्य श्रृजना गुगं अनुवादया रुपय्‌ सा 
गुगुं मौलिक रचनाया रुपय्‌ जुल । थथे नेपालं पिने पितिंकाः नं गद्य साहित्यया 
विकासय तत्कालीन भन्तेपिंसं महत्वपूर्ण योगदान बिल । नेपालभाषाया गद्य 
साहित्यया इतिहासय्‌ भिक्षुपिनिगु थ्व देन गबलें महुइ कथं अंकित जुल । 
थथे देशं पिने वनाः भिक्षुपिसं नेपालभाषाया प्रचार प्ररार यायेगु व सफ 
पिकायेगु ज्याय्‌ सक्रियता क्यनाच्वनसा नेपाः देय्‌ दुने नं जेलय्‌ मलाःपिं भाषा 
अनुरागी तत्कालीन छथ्व: ल्यायम्हतयूसं ल्हातं च्वयाः नं नेपाल (ने.सं१०६४) नांग 
पत्रिका पिकायेगु यानाच्चन । थ्व पौया सम्पादक रत्नध्वज जोशी ख:सा थृकिइ 
विशेष च्वसु च्वयादीपिं भैरवगोपाल वैद्य, सत्यमोहन जोशी आदिपिं खः । दछि यंक 
धया थें पिदंगु थ्व पत्रिकां नेपालभाषाय्‌ भावि साहित्यकारत निर्माण यायेगुलिइ 
तिब: बिलसा, मेगु छगू साहित्यिक पत्रिकाया सूत्रपात यात । थथे गुलिसितं जेल 
यातना गुलिसितं देश निकालाया सजाँय बिउगु इलय्‌ नं थःगु भाषा साहित्यया 
नितिं समर्पित जुयाः ल्हातं च्वयाः पत्रिका पिकायेगु, नेपालभाषां च्वयेगु धयागु 
कम साहस, कम मेहनत कम त्यागया ज्या मखु । 
थुखे ने.सं १०६५ स भिच्याम्ह राजवन्दीत नेपालभाषा काव्यलोक 
छायपिइगु थीथी कृति ज्वनाः जेल मुक्त जुल । जुद्ध शम्शेर शासनभार त्वःतुसेंलि 
पद्मशम्शेरया ल्हातिइ शासनभार लाःवन । थुगु हे इलय्‌ लंकां नारदथेरया 
नेतृत्वय्‌ ने.सं १०६५ स वःगु छग बौद्ध शिष्टमण्डलं पदमशम्शेरयात नापलानाः 
पितिनातःपिं भिक्षुपिंत हानं नेपालय्‌ दुकायेगु आदि मेमेगु खँ लिसें नेपालभाषायात 
नं छुं सुविधा बिइमा: धइगु खं छुत । थ्व हे कृत:या लिच्वःकथं हुलाक व भन्सारं 

पनातःगु भिक्षुपिनिगु सफू नं लित बियाहल । नापं ने.सं १०६६ कौलां निसें 
समिति अडडाय मास्टर खडगमान मल्लयात निरीक्षक यानाः नेपालीभाषा व 
नेपालभाषाया सफू पास यायेत छगू विभाग नं चायेकाबिल । थ्व समितिया नां 
गोरखाभाषा प्रकाशन समिति खः । थ्व समितिं पिकाःगु नेपालभाषाया न्हापांगु सफ्‌ 
रत्नध्वजया नारद मोह खः । थुखे भारतया सारनाथं भिक्षुतय्‌गु विशेष कुतलं व 
धर्मोदय सभाया तत्वावधानय्‌ भिक्षु महानाम कोविद व अनिरुद्धया सम्पादकत्वय्‌ 
नेपालभाषाया लयपौ धर्मोदय (१०६७-८०) पिदन । थुकि नेपाः न्यंकभनंया 
नेवाःतयूत कःघानाः साहित्य थकायेगु ज्या यातसा आधुनिक साहित्यया सूत्रपात 
यात । धर्मोदय पत्रिकाया प्रकाशनं निसें नेपालभाषाया गद्यं धर्म नीतिया 
विषयभूमि त्वःताः बुलुहं मेमेगु विषयवस्तुयात नं थियायंकल । थौंया नेपालभाषा 
बाखं, प्याखं, निबन्ध, समालोचनाया विकास थ्व हे पत्रिकां निसें जुल थथे थुगु 
इलय्‌ देशं पिने नेपालभाषाय्‌ गुलि नं गतिविधि न्हयाःगु खः, व दक्वं तप्यंक 
नेपालभाषाया प्रचार प्रसारया रुपय मजुसे धर्म प्रचार, समाज सुधारया रुपय्‌ 
जुल । थुकिया म्‌ हुनि तत्कालीन देशकाल परिस्थितिया नापं शैक्षिक सांस्कृतिक 
संस्कार नं खः धकाः मधासे मगाः । तर धार्मिक विषयभूमिं मुक्त विशुद्ध साहित्य 
सुजना स्वया: नं थुगु इलय्‌ नेपालभाषाय्‌ गद्य शैलीया निर्माणय्‌ उपलब्धिमूलक 
ज्या जुल । थुथाय गुगु ज्या गद्यय्‌ जुल, अले गुकथं भाषान्तर व न्हूगु रचनाया 
माध्यमं भाषा परिमार्जित व पिचुसे च्चंच्चं वल व ज्या थ्वयां न्हापा गुगुं इलय्‌ नं 
थुलि चिहाकःगु ईया दुने जूगु मद्‌ । .... थुकथं भिक्षुगणपिनिगु अनुदित व मौलिक 
गद्यं नेपालभाषाय्‌ साहित्यिक ज्याय्‌ ख्यलय्‌ जूगु भाषाया परिपक्वता हयाबिल । 
परिपक्व शैलिं च्वयात:गु धार्मिक विषयया थज्याःगु रचनां, नेपालभाषायात 
आत्मविश्वास व आत्मनिर्भर जुइफुगु शक्ति बिल (मल्ल, १०९८:११६) । देशं 
पिनेया नेपालभाषाया साहित्य साधनां छखे नेपालभाषा साहित्य सजनाया धा:यात 
त्वाःमदयेक न्हयाकेबिल सा मेखेर नेपालभाषाया गद्य शैलीया निर्माणय्‌ नं 
महत्वपूर्ण ज्या जुल । 

थुकथं जेल दुनेया साहित्य साधनां काव्यय्‌ न्हूगु प्रारुप व्वयाः 
आधुनिकताया सूत्रपात यातसा जेलं पिनेया साहित्य साधनां गद्यय्‌ आधुनिकताया 
आभास बिल । 


नेपाल संवत्‌ १०८५ ( वि.सं. २०२२ ) या 
भाषिक आन्दोलन 


देया राजनेतिक हयूपाः लिसें थःगु अस्तित्व, थःगु अधिकारया नितिं, संघर्ष 
यानां बयेमाःगु छगू भाषा नेपालभाषा नं खः । थों सर्वोच्च अडालतया 
(नेपालभाषायात स्वनतिगःया नगरपालिकाय्‌ मान्यता मवीगु) निर्णयया विरुद्वय्‌ जक 
मखु, थ्व स्वयाः, न्हयः नेपाल संवत्‌ १०८५स नं रेडियो नेपालं “नेपालभाषाया 

समाचार” लिका:गुया विरुद्धय्‌ नं नेवाः जनता सतकय्‌ क्वहांबयाः थःपिनिगु भाषिक 
अधिकारया नितिं संघर्ष याःगु इतिहास दु । थ्व आन्दोलन भाषिक जागरणया 
दृष्टिकोण जक महत्वपूर्ण मजुसे साहित्यिक उपलब्धिया दृष्टिकोण नं उलि हे 
महत्वपूर्ण जूगु दु । 

देशय्‌ प्रजातन्त्रया स्थापनाया नितिं नेवाःतय्‌त मग्वाकूतले क्रान्ति सफल 
जुइमफेगु तत्कालीन राजनीतिज्ञतयूसं वाः चायेकाः रेडियो नेपालया स्थापना 
पश्चात हे नेपाल संवत्‌ १०७१ पोहेलाथ्व - ११ निसें नेपालभाषं नं समाचार प्रसारण 
यायेगु यात । देशय्‌ प्रजातन्त्रया स्थापना जुल । नेवाःतयूत थःपिनिगु भाषिक 
साहित्यिक उत्थानया नितिं ज्या यायेत न्हापा थें सरकार पाखें अपायच्च: 
पंगलः मन्त । छखे रेडियो नेपालं समाचार बीगु ज्या न्हयाना तुं च्वनसा मेखेर 
थाय्‌ थासय्‌ गथे - नेपाल संवत्‌ १०७३ स येया हनुमान ध्वाखाय्‌, नेपाल संवत्‌ 
१०७३स पूर्वाञ्चलया धनकुट्टाय्‌, नेपाल संवत्‌ १०७४स पश्चिमाञ्चलया पोखराय्‌ 
बृहत्‌ साहित्य सम्मेलन यानाः भाषिक, साहित्यिक जागरण हयेगु ज्या नेवाःतय्‌ 
वीचय्‌ जुयांच्वन । अथे हे नेपालभाषा बिकासया नितिं विद्यार्थीतयके नं भाषिक 
चेतना, साहित्यिक संस्कार ब्वलंकेमाःगु वाःचायेकाः नेपाल संवत्‌ १०७७स 
पद्मोदय हाइस्कूलय्‌ साहित्य सम्मेलन जुल । लिपा थुकिं नेपाल संवत्‌ १०८० 
निसें अन्तर हाइस्कूल साहित्य सम्मेलनया रुप कयाः न्हयानां वन । अथे हे उगु 
इया त्रिचन्द्र कलेजया छथ्वः उत्साही, नेवाः विद्यार्थीतय्‌सं अन कलेजं पिदनीगा 
तत्कालीन 1191 पत्रिकाय्‌ नेपालभाषाया लेखयात नं दुथ्याकेगु माग यात । तर व 
पत्रिकाय्‌ अंग्रेजी भाषायात जक थायूबीगु धका नेपालभाषायात थाय मब्युसेलि, 
कलजपाखें मेगु हे नेपालभाषाया पत्रिका पिकायेगु, बहे दॅय्‌ अन हे कलेज 
नेपालभाषा साहित्य सम्मेलन नं यानां क्यनेगु धेगु खे थ्व विद्यार्थीतयसं निर्णय 
यात । फलस्वरुप सुरेन्द्रसिंह अध्यक्ष, हितकरवीरसिं कसा: जनरल सेक्रेटरी जुयाः 
त्रिचन्द्र कलेजय्‌ नेपालभाषा साहित्य पाःलाः नांगु उत्साही नेवाः विद्यार्थीतयगु छग्‌ 
पुचःया स्थापना जुल । थ्व हे पुचःया सक्रियताय्‌ मेमेगु कलेजय्‌ नं भाषिक लहर 
न्ह्याकेगु नितिं अन्तरकलेज नेपालभाषा साहित्य सम्मेलनया नी जुल । थ्व हे दॅय्‌ 
अर्थात्‌ नेपाल संवत्‌ १०८०, थिलागा - २, ३ व ४ स हे त्रिचन्द्र कलेजय्‌ न्हापांग्‌ 
अन्तर कलेज नेपालभाषा साहित्य सम्मेलन तसक हे भव्य कथं जुल । थथे 
साहित्य सम्मेलन विद्यार्थीतय्‌गु पुचलं न्यायेकेमाःगुया म्‌ हनि नेपालभाषाया 
विकासया नितिं केवल विद्यार्थतयत जक - सहभागी जुइकेगु मखुसे तत्कालीन 
प्रजातान्त्रिक सरकार धाःगुयात नं थ्व भाषाया नितिं छुं याके बीकेत नं खः । 
थज्याःगु हे कुतः अनुरुप रेडियो नेपालं, नेपालभाषाया समाचार वाहेक, नेपाल 
संवत्‌ १०८० स हे वाःलय्‌ छक: नेवातय्‌गु संगीत, संस्कृति, साहित्य, भाषा 
आदियात पिब्वयेगु कथं १५ मिनेटया नेवाः कार्यक्रम जीवन दव यात दुथ्याकल । 
थ्व कार्यक्रम संचालन यायेगु भाला त्रिचन्द्र कलेजया नेपालभाषा साहित्य पा:लाःया 
विद्यार्थीतसें क्वबुल । थ्व पुचलं “जीवन दव” कार्यक्रमयात तसकं हे सफलता 
पूर्वक न्ह्याकां यंकल । 

२००७ सालया राजनैतिक हयूपाः लिपा, हानं २०१७ साल स नेपाःया 
राजनैतिक ख्यलय मेगु हयुपाः वल । बहुदलीय व्यवस्थाया थासय्‌, पञ्चायति 
व्यवस्थाया स्थापना जुल । थ्व व्यवस्थां “एक देश” " एक भाषाया” निति ज्वनाः 
नेपालीभाषा छगूयात बाहेक, मेमेगु भाषायात क्वत्यलेगु ज्या यात । नेपालभाषाया 
सभा सम्मेलन छुँ यायेत नं स्वीकृति मकासे याये मज्यूगु जुल । थुलि जक मखु 
जनस्तरं चलेयाना वयाच्वंगु नेवाःतय्‌गु थःगु कार्यक्रम “जीवन दवू" यात न 
नेपाल संवत्‌ १०८३ निसें जनस्तरं चलेयाके मब्युसे श्री ५ या सरकार सञ्चालन 
यायेगु यात । अले नेवाःतयूगु धर्म, संस्कृति ब्वयेगु नितिं मखु तत्कालीन 
व्यवस्थाया प्रचार याये कथं थ्व कार्यक्रम संचालन जुल । फलस्वरुप नेवातय्‌ 
विचय छगू असन्तोष, आक्रोस ब्वलन । थज्यागु हे स्थितियात च्यूता: तया: अन्तर 
कलेज नेपालभाषा साहित्य सम्मेलनया विद्यार्थीतसें तत्कालीन नेपालभाषाया 
साहित्यकार तथा वृद्धजीवितयगु छगू मुंज्या सःतल । थ्व मुंज्या चित्तघर "हृदय"या 
सभापतित्वय्‌ कन्यामन्दिर हाइस्कूलय्‌ जुल । थ्व मुंज्यां नेपालभाषाया समस्याया 
विषयलय्‌ खें ल्हायेत जुजुयाथाय्‌ छगू शिष्टमण्डल वनेगु व शिष्टमण्डलया नेतृत्व 
तत्कालीन अन्तर कलेज नेपालभाषाया साहित्य सम्मेलनया नायः हितकरवीर सिं 
यायेगु धेगु निर्णय यात । तर थ्व मुज्यां क्व:छयूगु, कथंया शिष्टमण्डल जुजुयाथाय्‌ 
वनेग मजुसे, च्वसापासाया तत्कालीन अध्यक्ष केदारमान " व्यथित "या नेतृत्वय्‌ 
स्वम्ह दुज:पिं जुजुयाथाय खँ ल्हायेत वन । थुकि तत्कालीन नेपालभाषा 
अनुरागीतयूके थवं थवय्‌ छगू असमझदारी ब्वलंकल । फलत असन्तोषपिं छपुचः 
युवातयूसं नेपाल संवत्‌ १०८३ स छगू लूजः नांगु संस्थाया नी स्वनेगु यात । थ्व 
पुचःया दुजःपिं खः - हितकरवीर सिं, भिक्षु सुदर्शन, इश्वरानन्द श्रेष्ठाचायं, 
पदमरत्न तुलाधर, दुर्गालाल श्रेष्ठ, मथुराकृष्ण सायूमि, श्यामसुन्दर सेजु, रमेशचन्द्र 
मधु, पुष्पवहादुर चित्रकार, सत्यभामा माथेमा, सावित्री सिंह आदि । थ्व पुचलं 
नेपालभाषाया विकासया नितिं वृहत्‌ रुपं क्वेनिसें हे नेवाःतयूके भाषिक जागरण 
थनेमाःगु वाःचायेकल । फलस्वरुप प्रत्येक वाः वा पतिं त्वाः त्वालय्‌ साहित्य 
सम्मेलन यायेगु थ्व पुचलं निर्णय यात । थ्व हे कथं प्रत्येक वा: पतिं धैथें थ्व 
पुचःया दुजःतसें थःथःगु लागा भाला कयाः साहित्य सम्मेलन न्यायकंगु यात । थथे 
त्वाःत्वालय्‌ जुइगु थज्यागु साहित्य सम्मेलनया ज्याभवः दच्छि धेथें न्हयाये धुंकाः 
थ्व संस्थाया दुजःपिंत तत्कालीन सरकार पाखें ज्वनेगु वारेन्ट वल । फलस्वरुप थ्व 
पुचःया साहित्य सम्मेलन यायेगु अभियान शिथिल जुयावन । 

थथे नेवाःतयके थःपिनिगु भाषिक दमनया विरुद्धय्‌ गुगु गुनुहेँ, गुनुह्‌ 


ब्वलनाच्चंगु असन्तोष विद्रोह खः, व विद्रोहलं नेपाल संवत्‌ १०८४ थ्यकाः छगू 


आन्दोलनया रुप काल । सभा सम्मेलन यायेत अनुमति मबीगु, साहित्यकारपित 
अनेक तोह तयाः ज्वनेगु कनेगु यानाहःगु, “जीवन दवू” कार्यक्रमयात सरकार 
थःयःयः थें चलेयाना हःगु, जक मखु, वि.सं. २०२१ साल चैत्र २७ गते ( नेपाल 
संवत्‌ १०८५, चउला गा-७) या गोरखापत्रय्‌, २०२२ साल वैशाख १ गते निसें 
नेपालभाषं बीगु समाचार रेडियो नेपालं दिकीगु जुल धेगु खवर पिदन । थुकि 

यानाः नेवाः जनता थःपिनिगु भाषिक अधिकारया सरक्षणया नितिं सतकय्‌ क्वहां 
मवंसे मगात । थ्व समाचार लिकाइगु खवर न्यनाः नेवाःतयूगु थी थी संस्थां विरोध 
प्रस्ताव पारितयात । थ्व हे झवलय्‌ न्हापां तसक सक्रिय जुयाः नं छुँ दें न्हय: निसें: 
सुसुप्त जुयाच्वंगु “लूजः” पुचः नं नेपाल संवत्‌ १११९ चउलागा-११ स छग्‌ मुंज्या 
यानाः “नेपालभाषाया समाचार लिकाइगु निर्णय नं भीत थनाव्य्‌ थें चायेका, उकि 
जनताय्‌ नेपालभाषाया गतिविधि थुइकेत शान्तिपूर्ण पला: छीगु” चैगु निर्णय यात । 
अथे हे नेपाल संवत्‌ १०८५ चउलागा-२ खुन्ह॒ तत्कालीन भाषा अनुरागीतय्‌ छगू 
मुंज्या जुल । श्री धः विहारय्‌ च्वंगु थ्व मुं ज्यां संघर्षया दकले सशक्तगु माध्यम 
साहित्य सम्मेलन तायेकाः, त्वाःत्वालय्‌ सनिवाः पतिं मुंज्या सम्मेलन याना: रेडियो 
नेपालया निर्णयया विरोध प्रदर्शन यायेगु क्वःछित । थज्यागु हे मुंज्याया संचालन 
यायेत छगू तदर्थ समिति “सेवा खलः” या नं नी जुल | थ्व खलःया दुजःपिं खः - 
दुर्गालाल श्रेष्ठ, ईश्वरानन्द श्रेष्ठाचार्य, राजा शाक्य, हितकरवीर सिं, गणेश 
सायूमि, एम.के. कल्पित, पुष्परत्न तुलाधर, मंगलमान शाक्य, पद्मरत्न तुलाधर, 
विष्णु चित्रकार आदि । अथे हे चउलागा -१० च्वसापासा, त्रिचन्द्र कलेज, अन्तर 
कलेज नेपालभाषा साहित्य पाःलाः, नेपालभाषा न्हयूज्या खलः, भी पुचः बोदे, 
लूज:, पासापुचः आदि मुनाः तत्कालीन सरकारया समाचार लिकायेगु निर्णयया 
विरुद्धय्‌ खेद प्रस्ताव पारित यात । 
थथे थाय्‌ थासं विरोध जुइक नं ,तत्कालीन पञ्चायति सरकारं नेपालभाषां 
बीगु समाचार २०२२ साल वैशाख १ गते निसें लिकयां तुं त्वःतल । थ्व पलाखं 
नेवाः जनतायात तच्वःगु आघात लाकल । तत्कालीन व्यवस्थाया विरुद्धय्‌ छुं 
सःतयेमदुगु, शान्तिपूर्ण धंगं नं छु सभा सम्मलेन याये मद्गु थज्याग स्थितिइ नं 
नेवा: जनतां थःपिनिगु जातिय अस्तित्वया नितिं, भाषिक अधिकारया निति छिं छिं 
कथं सघर्ष यानां वन । २०२२ साल वैशाख ५ गते च्वसापासां छगू मुंज्या यानाः, 
नेपालभाषाया समाचार हानं तयेकेगु नितिं जुजुयाथाय्‌ छगू शिष्टमण्डल वनाः खें 
ल्हायेगु निर्णय्‌ यात । प्रेमवहादुर कसाःया नेतृत्वय्‌ - भिक्षु सुदर्शन, ईश्वरानन्द 
श्रेष्ठाचार्य, हितकरवीर सिं, परमानन्द वज्राचार्य, दुर्गालाल श्रेष्ठ, सूर्यबहादुर पिवाः 
पिनिगु शिष्ठमण्डल जुजुयाथाय्‌ बनीगु जुल | तर जुजु महेन्द्रं ई मद्‌ धकाः थ्व 
शिष्टमण्डलयात नापलायेगु मयात | . . 
ee थथे रेडियो नेपालं नेपालभाषां समाचार लिकया विसेलि श्री धःया मंज्याया 
[य कथं प्रत्येक सनिवाः पतिं त्वाःत्वालय्‌ साहित्य सम्मेलन जजँ वन । 
दुगालालया स्वागत गान, मंगलमान, शान्तदाश, माणिकलालपिनिगु , ज्वचु नह 
न्हूपिं च्वमितयूगु रचनां तत्कालीन साहित्य सम्मेलनयात तसकं हे रोचक जुइके 
बिल । न्हापा लूजः पाखें त्वा: त्वालय्‌ जूगु साहित्य सम्मेलनं स्वया नं थुकि 
जनसहभागिता अप्वः गवाकल । त्वाःत्वालय्‌ यायेगु धाःग सम्मेलन लिपा जूलिसे 
चुकय्‌ चुकय्‌, बहा: बहिली थ्यंक वन | Grass Root Level निसें हे 
नेवाःतयूके भाषिक चेतना, भाषिक जागरण हया: भाषिक अधिकारया नितिं संघर्षय्‌ 
न्ह्यूज्याकेगु हे थज्यागु साहित्य सम्मेलनया मू तातुना जूगुलिं, थज्यागु सम्मेलन 

ये, यल, ख्वपय्‌ जक लिमकंसे गां, गामय्‌ तकं न्यना वन । थक्वाः, बलम्बु, किपू, 
नगां,. पाँगा, बसिगां आदि थासय्‌ तक साहित्य सम्मेलन जुल । अथे हे शहरय्‌ 
आपालं नेपालभाषाया खलः, पुचःत स्वनेगु जुल । अले प्रत्येक त्वाःत्वालय्‌ अनेक 
खलः पुचःत स्वनाः छगू त्वालं मेगु त्वालय्‌ पाःफया यंकेगु यात । तर तत्कालीन 
सरकारया कुद॒ष्टिं बचय्‌ जुइत गबले छुं त्वा:या बुझ्गलयूसा गवलें छक्‌ कोथाय्‌ 
तकं सम्मेलन न्हयाकेमाःगु स्थिति नं बल । तर अथे सां तुतेमजुइक सम्मेलन 
न्ह्यानां वन । अथे हे मिसातयूत नं आन्दोलनय्‌ सहभागि जुइकेगु नितिं 
सुवर्णकेशरी तुलाधरया सक्रियताय्‌ क्री सकलें नांगु मिसा पुचःया नं, नी जुल । थ्व 
पचल नं साहित्य सम्मेलन यायेगुया नापं सिन्हाज्या नांगु पत्रिकाया निगू अंक तक 
लिथो यानाः पिकाल । अथे हे साहित्य सम्मेलन यायां वनेगु झोलय्‌, थज्यागु 
सम्मेलनया खबर बीत वाः वाः पतिं बुलेटिन पिकायेगु नं जुल । फलत थुगु इलय्‌ 
आपालं नेपालभाषाया बुलेटिन नं पिदन । थज्यागु बुलेटिनया प्रकाशनं मुंज्याय्‌ 
सहभागी जुइ मखंपित नं भाषिक आन्दोलनया बिषयलय्‌ खे सीके दत । 

रेडियो नेपालं नेपालभाषाया समाचार लिकया विउगुया विरुद्धय्‌ साहित्य 
सम्मेलन मार्फत विरोध प्रर्दशन यायेगु बाहेक तत्कालीन. थीथी पत्रपत्रिकां नं 
थःपिनिगु सम्पादकीय मार्फत, सरकारया थ्व ज्या खॅया कंखिसे, हानं रेडियो नेपालं 
नेपालभाषाया समाचार प्रशासन यायेगु नितिं इनाप यात । थथे इनाप याःगु पत्र 
पत्रिका खः - नेपालभाषा, समय, मातृभूमि, समाज, नेपाली, आरती, समीक्षा, 
लुम्बिनी, कमनर, नेपाल टाइम्स, सितु, सिन्हाज्या आदि । अथे हे स्कूल स्कूलया 
, विद्यार्थीतसें रेडियो नेपालं नेपालभाषाया समाचार लिकाःगुया विरुद्धय हस्ताक्षर 
संकलन यायेगु अभियान न्हयाकल । संकलित हस्ताक्षर नापं पत्रपत्रिकाया 
सम्पादकीय फुक्कं मुना: संचार तथा सूचना मन्त्रालययात लःल्हायेगु गुगु 
तत्कालीन भाषाअनुरागीतयगु तातुना खः व श्री ५ या सरकारं लःल्हाना मकासेंलि 
पूमवन । लिपा थुकियात सफूया रुप विया: जनताया सः रेडियो नेपालयात नामं 
पिकाल । 

थथे थाय्‌ थासं विरोध जुया वसेंलि, थ्व आन्दोलनं उग्र रुप काइगु खना: 
तत्कालीन पञ्चायति सरकार नं ग्यात । फलत थ्व आन्दोलन न्हंकेगु नितिं 
सरकारं अनेक कथंया चालबाजि म्हितल । छखे थुकी सनाजूपिं सक्रिय 
कार्यकर्तातयूत ज्वनेगु, कुनेगु, ख्याच्वः विइगु यातसा, मेखेर थ्व आन्दोलनकारीतय्‌ 
विचय्‌ मतभेद हयाः थवं थवय्‌ ल्वाकाः आन्दोलन चिच्चाः थनेगु , कुटनैतिक चाल 
नं म्हितल । सरकारया थ्व आकांक्षा याकन हे पूवन । आन्दोलनय्‌ सनाजूपिनिगु 
विचय्‌ राजनैतिक. रंग हयाः थवं थवय्‌ मतभेद पिदंकेगुली सरकारया कुटनैतिक 
चाल सफल जुल । थथे वि.सं. २०२२ वैशाख १५ गते श्रीघ: विहारं निसें अतुत 
रुपं वाः वाः पतिं न्हयाना वःगु साहित्य सम्मेलन मरुवहीया साहित्य सम्मेलनय्‌ 
थ्यंबले कार्यकर्तातय्‌ विचय थवं थवय विबाद पिदन । अनं लिपा थ्व सम्मेलन 
भिंद्यःत्वालय्‌ थ्यंवलय्‌ झन झन सेलय्‌ जुजुं वनाः दच्छि व निला दुबले थ्व 
सम्मेलन दिना हे वन । थुकथं लिकाये धुंकूगु नेपालभाषाया समाचार हानं रेडियो 

नेपालं बीकेगु गुगु माग खः पू हे मवंक, थ्व १०८५या भाषिक आन्दोलन फ़िप्यला 
न्हयानाः दिना वन । तर अथे खः सां नेवाःतय्‌गु भाषिक अधिकार संरक्षित जुइकेत 
दकले न्हापां नेवाःतय्‌के भाषिक चेतना दयेकेमाः, साहित्यिक संस्कार निं ब्वलंकेमा: 
धैगु उद्देश्य पूवंकेगुली, धाःसा थ्व आन्दोलन गाक हे सफल जूगु दु । थ्व आन्दोलनं 
नेपालभाषाया ख्यलय्‌ भाषिक जागरण जक मखु साहित्यिक जागरण नं हःगु दु । 
थुलिजक मखु भाषा साहित्य समुन्नतिया नितिं थःत छयलीपिसं भाषा विरोधी 
तत्वतय्‌गु कुटनैतिक चालयात नं थुइके मा: नापं राजनीतियात थः ल्यू ल्यू 
यंकेमज्यु धैगु शिक्षा नं थ्व आन्दोलनं ब्यूगु दु । 

फिंप्यला यंक त्वाःत्वालय्‌ जूगु साहित्य सम्मेलनं छखे नेपालभाषा प्रति छु 
हे च्यूता: मदुपिंत नं थ्व क्षेत्रय्‌ आकर्षित यातसा, थःगु भाषा साहित्ययात थम्ह छु 
यायेमाः धैगु भावना नं थना बिल । मेखेर न्हू न्हपिं च्वमितयूत नं सम्मेलनय्‌ 
रचना ब्वंके बिया: च्वयेगु ब्वनेगु थाय्‌ बिल, हौसला बिल । फलत न्हापा गबलें 
मच्चःपिंत नं च्वके बिल । न्ह न्हपिं च्वमित पिकायेगुली थुगु इया साहित्य . 
सम्मेलनं अभूतपूर्व सफलता प्राप्त यात । अथे हे नेपालभाषं मच्वसे नेपाली भाषं 
च्चयाच्वंपिं तत्कालीन नेवाः लेखकतयत नं नेपालभाषं नं च्वयेमाः धैगु वाः चायेका 
बिल । थुलिजक मखु न्हापा भचा भचा जक च्वया: थःत च्वमि धायेके धुंकूपिंत नं 
अझ अप्व: च्वयेमाःगु बाध्यता थुगु ईया लकसं ब्वलंका बिल । कवि बुद्ध सायमि, 
नातिवज़, जनक नेवाः, द्रारिकालाल दाउरें, काजीमान जवाः, जवाहर भूमि, 
आशाबहाद्र नुगः, श्रीकृष्ण अणु, लक्ष्मीनारायण महर्जन, राजमान, दवलकाजि, 
मन्दिरा श्रेष्ठ, इन्द्रकमल सायमि, चिनिहिरा आदिपिं थुगु ईया साहित्य सम्मेलनं 
पितहःपिं च्वमित खः । थों थृपिं मध्ये गुलिखे च्वमित ला नेपालभाषाया आधुनिक 
साहित्य ख्यलय्‌ नांदंपिं च्वमित जुया पिदगु दु गथे- बुद्ध सायमि, नातिवज्ज, 
श्रीकृष्ण अणु, जनक नेवाः आदि । अथे हे थौं नेपालभाषाया नांदंम्ह उपन्यासकार 
रत्नवहादुर सायमि नं थ्व हे १०८५या भाषिक आन्दोलनं नेपालीभाषं नेपालभाषाय्‌ 
सालाहःम्ह च्वमि खः । अथे हे न्हापा भचा भचा च्वयाच्चंपिं च्वमित गथे - 
मंगलमान शाक्य, भगतदाश, राजा शाक्य आदिपिंत अझ अप्व: च्वकेबीगु ज्या थ्व 
आन्दोलनं यातसा, कवि दुर्गालालयात प्रत्येक साहित्य सम्मेलनया नितिं स्वागत 
गान जक नं वाःलय्‌ निपु स्वपु च्वयेमाःगु वाध्य यानाबिल । थुकथं न्हपि पुलांपि 
पाखें च्वकेगु वातावरण सृजना याना: नेपालभाषा साहित्ययात समृद्ध यायेगुली थुगु 
ईया साहित्य सम्मेलनं महत्वपूर्ण योगदान बिल । 

१०८५ या भाषिक आन्दोलनं केवल न्ह न्हपिं च्वमित जक पित हयेगु 
मयासे नेपालभाषा साहित्यया ख्यलय्‌ नह न्हूगु आयाम प्रवृत्तित नं ब्वलंकेगु याःगु 
दु । थुगु ईया साहित्य सम्मेलनं दकले अप्वः ब्वलंकूगु क्षेत्र- कविता व संगीत खः, 
खयेत ला साहित्य सम्मेलनय्‌ रचना ब्वनेगु कोलय्‌ कविता बाहेक बाखं, च्चे नं 
वाचन जूगु दु। तर अथे खःसां थुगु ईया साहित्य सम्मेलनया दकले 
उपलब्धिमूलक विधा कविता जूगु दु । आधुनिक कवितायात छगू प्रवाहया रुपय्‌ 
न्हयाकेगुलिइ थुगु ईया कविता महत्वपूर्ण भूमिका म्हितुगु दु । 

नेपालभाषाया १९९७ सालया जेलय्‌ लाःपिं कवितसे स्वच्छन्दवादी 
काव्यधाराया विकासय्‌ महत्वपूर्ण योगदान व्यू थें, थुगु ईया कवितयसं यथार्थवादी 
जीवनवादी काव्यधाराया विकासय्‌ महत्वपूर्ण योगदान ब्यूगु दु । कल्पनाया 
असीमित संसारय्‌ चाहिलेगुली मखु, थौंया यथार्थता वास्तविकता ब्वयेगुली थुगु 
इया कवितयगु ध्यान केन्द्रित जूगु दु । थुगु ईया कवितयगु जन्म हे असन्तोष 
विद्रोह जूगुलिं थुमिगु कविताय्‌ नं आक्रोस, विद्रोह, अनास्था, प्रतिशोध आदिं थाय्‌ 
काइगु स्वभाविक खः । अथे धकाः जेलकालीन कवितयगु कवित्ताय थें आत्मगत 
पीडा, बेदना मखु, समष्टिगत पीडा, वेदना, वाध्यता, विवशता, आक्रोस थग ईया 
कवितय्‌गु कविताय्‌ वानाच्वंगु दु । कवि बुद्ध सायमिया " मां मालाच्वना” " जि 
टेबहा: या" उशी मचा थुगु ईया कविताया नमूना खः । तर न्हयाथे हे असन्तोष पीडा 
वेदना प्वंकेगु याःसां थुगु ईया कवित न्हूगु भविष्य प्रति उलि हे आसक्त, परिवर्तन 
प्रति उलि हे आशावादी जूगु द्‌ । 

अथे हे नेपालभाषाय्‌ आधुनिक कविताया विकासय्‌ नं थ्व १०८५ या 
भाषिक आन्दोलनं गाकं तिव: व्यूगु दु । छखे बिश्व साहित्यय्‌ आधुनिक कवितयगु 
कवितां थाय्‌ कया हःगु मेखेर तत्कालीन व्यवस्थाया बिरोधय्‌ छुं नं खें तप्यंक प्वंके 
मज्यूगुलिं, थुगु ईया कवितसें गुलि नं भाव अभिव्यक्त यायेग यात व तप्यंक 
मयासे प्रतीकात्मक रुपं प्वंकेगु यात । थुकथं प्रतीकात्मक रुपं सां तत्कालीन 
यथास्थिति, ब्वयेगुया नापं थःपिनिगु आक्रोस, विद्रोह प्वंकेगु यात । श्री कृष्ण 
अणुया “ बुँख्याचा' द्वारिकालाल दाउरेया “ चुरथ थुत्था” आदि थज्याग हे 
प्रतीकात्मक कवितात खः । तर न्हापा न्हापाया कवितसें थें थःपिनिगु भाव प्वंकेत 
पुलागु परम्परागत उपमा, प्रतीक छयलेगु पलिसा न्हू नहूगु थःथः कथंयाःगु हे 
उपमा, बिम्ब, प्रतीकत छयलेगु याःगु दु । थुकथं थ्व आन्दोलनं नेपालभाषाया 
कवितायात आधुनिक्कताया लॅपुइ न्हयूज्यायेत गाकं तिव: बिल । थ्व आन्दोलन 
शुरु जूगुया दच्छि लिपा हे, थ्व हे आन्दोलनया सक्रिय कार्यकतातय्‌गु पुचः सकलें 


' दै | पाखें गाजलं दाःगु चा नांगु आधुनिक कविताया संग्रह पिदन । 


केवल कविता जक मखु तत्कालीन व्यवस्था तथा व्यवस्थाया हिमायतितयगु 
नग्न चित्र ब्वयेत तथा अमिगु निरकुंशता न्हयावलें च्वनीमखु धैगु क्यनेत 
प्रतीकात्मक बाखें । च्वख॑या रचना नं थुगु इलय्‌ आपालं जूगु दु । अथे हे थग ईया 
मेगु ss विशेषता ब्यंग साहित्यया सृजना नं छगू खः । चाहे कविताच्वमि जइमा 
च्वमि जुइमा तत्कालीन सरकार तथा व्यवस्था प्रति ब्यंग प्रहार मयासे च्वःपिं 
च्वमित थुगु इलय्‌ मदु हे धाःसां ज्यू । श्री कृष्ण “ अण” या “ तासया बास्सा” राजा 
शाक्यया ” मा मचाया क्वाःकासा' आदि थुगु ईया व्यंग साहित्यया नमूना खः । 
का थुगु ईया च्वम्तिसें नेपालभाषा साहित्यं दे दुनेया जक घातप्रतिघात ब्वयेगु 
से अन्तराष्टिय समस्यायात थीगु याःगुया नं नमूना क्यंगु दु । वुद्ध साय्‌मिया 
“ भियतनाम" दुर्गालालया “ बलिदेवी” आदि कविता थुकिया दस खः । थुकथं नेपाल 
पिया ०८५या भाषिक आन्दोलन छगू उपलव्धीमूलक साहित्यिक आन्दोलन नं 
| जूगु दु । 

नेपालभाषाया प्रारम्भिक पत्र पत्रिकाया देन 


नेपालभाषायात थौंया आधुनिक स्थितिइ हयेगुलिइ थीथी इलय्‌ पिदंगु 

पत्रपत्रिकाया नं तःधंगु भूमिका दु । नेपालभाषा साहित्यया इतिहासया तुलनाय्‌ थ्व 

भाषाया पत्रपत्रिकाया इतिहास तसक हे न्हूगु जूगु दु । नेपालय पत्रपत्रिकाया 

प्रकाशन प्रारम्भ ने.सं १०२९ या दशकय नेपाली भाषाया सुधासागर (वि.सं 

१९६१) मासिक पत्रिकां निसें जुल । अथे हे लिपा सूक्ति सुधा (वि.सं १९६१) 

माधवी (वि.सं १९६५) आदि पत्रिका भारतया विभिन्न थासं पिदन । थ्वयां नींद 

लिपा ने.सं. १०४५ य्‌ तिनि नेपालभाषाया बुद्धधर्म पत्रिका धर्मआदित्य 

धर्माचार्यया सम्पादनय्‌ पिदन । ध्व, नं भारतया भूमिं हे पिदन । तत्कालीन 
नेपालभाषा. भाषितयत पत्रपत्रिका पिकायेगु प्रेरणा नेपाली भाषाया पत्रिकां 
प्रभावित जुया: स्वयां नं भारंतय्‌ न्हयाःगु भाषिक साहित्यिक जागरणं प्रभावित 
जुयाः वःगु खनेद्‌ । उगु इलय्‌ विद्या अध्ययन तथा बनेज्याया नितिं भारतया 
कलकत्ताय्‌ बनीपिं नवयुवकतयत तत्कालीन बंगाली भाषाया पत्रपत्रिका तथा 
बंगालीतय्‌गु मातृभाषा प्रतिया अनुरागं गाकं प्रभावित याःगु जुयाच्चन । थ्व हे 
प्रभावं थःगु मातृभाषाया निंतिं छं यायेमाल धयागु भावनां है धर्मआदित्य 
धर्माचार्ययातं बुद्धधर्म (ने.सं १०४५) पत्रिका पिक्कायेके बिलसा, रत्नध्वजयात 
नेपाल (ने.सं १०६४, ल्हातं च्वयातःगु पो) प्रेमबहादुरयात पासा (ने.सं १०७३), 
फत्तेबहादुर सिंहयात नेपालभाषा (ने सं. १०७५) पत्रिका आदि पिकायेके बिल । 
थुकथं नेपालभाषाय्‌ पेत्रपत्रिकाया प्रकाशन प्रारम्भय्‌ साहित्यिक चेतनां स्वयाः नं 
भाषिक अनुरागं याके बिउगु खनेदु । थ्व हे कथं नेपाः दुने तत्कालीन 
राजनैतिक परिस्थिति अनुकूल मजूगुँलिं.... नेपालभाषाया प्रारम्भिक पत्रिका न्हापां 
न्हापां भारतया भूमिं पिदन सा गुलिं ल्हाते च्वयाः जक नं पिदन । खयेत ला 
नेपालभाषाया न्हापांगु पत्रिका ' रधर्म' ' धर्मोदयं" धकाः धर्मया ख्वाःपाः पुयाः 
नेपालभाषाया पत्रपत्रिकाया जन्म जूगु खः, तर थुमिगु सक्कली ख्वाःपाः 
मातृभाषानुराग खः । थुमिसं लिपा बुलुहुं साहित्यिक लै ज्वन, अले नेपालभाषाया 
साहित्यिक उत्थानया अभियानय्‌ महत्वपूर्ण भूमिका म्हितु म्हितुं यंकल । थथे 
नेपालभाषाया आधुनिक साहित्या निर्माणय्‌ विशेष न्ह्यथने बहःगु छुं छं 
प्रारम्भिक पत्रिका खः - 

१) धर्मदूत (ने.सं १०६१-१०६८) :- विदेशं पिदंगु जूसां नेपालभाषा 
साहित्यया अध्ययन यायेत छगू त्वःफिके मजिउगु पत्रिका खः - धर्मदूत । 'धर्मदूत' 
महावोधि सभा सारनाथं ने.सं १०५५ स्वांयाः पुन्हिनिसें पिदंगु लयपौ खः । 
'महाबोधि सभा” श्रीलंकाया देवमित्र धर्मपालं (ने.सं ९८४-१०५३) स्थापना याः गु 
छगू संस्था खः । थ्व सभां न्हापां ला अंग्रेजी भाषां 'महावोधि' नांगु लयपौ 
पिकयाच्वंगु खः । लिपा हिन्दी पाठकतय्‌ निति धर्मदूत नामं हिन्दी भाषां वाःलय्‌ 
छक: थ्व पत्रिका पिकायेगु यानाहल । थ्व पत्रिकाया अप्व: धया थें ग्राहकत नेवाःत 
न॑ दुगु जुयाच्चन । पत्रिकाय्‌ नेपाली पाठकतयगु निंतिं गोरखाभाषाया लेखयात नं 
छं छुं थाय्‌ बिइगु धयागु खबर प्रकाशित जुसेलिं नेवाः ग्राहकतय्‌सं गोरखा भाषां 
मखु नेपालभाषां च्वःगु लेखयात थाय्‌ बिइमा: धकाः इनाप यानाः ' धर्मदूत' 
पत्रिकाया कार्यालयय्‌ तारंतार पौ छूवल । थथे पौ छूवयेगुलिइ सक्रिय जुयादीपिं 
मध्ये चित्तधर 'हृदय', मोतिलक्ष्मी आदिपिं नं खः । थ्व ज्याया फलस्वरुप धमं दूत 
या दें ६ ल्या: १ थ्यं ल्याः ५९ ने.सं १०६१ चिल्लां निसें धर्मरत्न शाक्यया 
सम्पादकत्वय्‌ नेपालभाषाया नं लेख च्वना: ने. सं. १०६८ तक पिदन । न्हयूदंत्याया 
दुने 'धर्मदूत' पत्रिकाय्‌ नेपालभाषाया ३६ म्ह च्वमितय्‌गु १२७ पु च्वसु पिदंगु दु । 
धर्मदूत पत्रिकाय्‌ मुख्यरुपं च्वसु बियादीपिं च्वमित अमृतानन्द, महाप्रज्ञा, 
सुवोधानन्द, अश्वघोष व मोतिलक्ष्मी आदिपिं खः । गुगु इलय्‌ धमंदूतय्‌ 
नेपालभाषाया च्वसुयात थाय्‌ बिल, अबलय्‌ नेपालभाषाया प्रमुख लेखकत जेलय्‌ 
लानाच्वंगुलिं उगु इलय्‌ च्वमि कथं खनेदये धुंकूपिं चित्तधर, फत्तेबहादुरपिनिगु 
रचना थ्व पत्रिकाय्‌ खने मदु । धर्मदूतय्‌ पिदंगु दक्वं धया थें च्वसु धार्मिक 
ब्रिषयवस्तु नाप सम्बन्धित जूगु खनेद्‌ । मोतिलक्ष्मीया थ्व पत्रिकाय्‌ पिदंगु न्याप्‌ 
लेख मध्ये निपु च्वखं निपु चिनाखं व छपु बाखं खः । 

थ्व पत्रिकां नेपालभाषाया धार्मिक गद्ययात ब्वलंकेगुलिइ अप्व: तिब: 
बिल । थुकथं थुगु ईया रचनां साहित्यया विविध पक्ष विविध विधायात कत्ताये 
मफुसां देशं दुने व पिने नेपालभाषायात म्हसिइके बिइगु ज्या जुल । साहित्य 
सृजना धाःयात त्वाःमदयेक न्ह्याकल । 


५२) धर्मोदय (ने.सं १०६७) :- भिक्षुपिंसं नेपालभाषां बुद्धधर्मया प्रचार प्रसार 
यानाजूगु स्वयेमफयाः तत्कालीन राणा सरकारं भिक्षुपिंत चरित्र दोष बिया: ने.सं 
१०६४ स देशं पितिना छवत । थथे देशं पितिना छवःपिं भिक्षुपिनिगु निंतिं 
थायूबाय्‌, नये त्वनेया बन्दोवस्त यायेत वि.सं १०६४ स सारनाथय्‌ महास्थवीर 
चन्द्रमणिया अध्यक्षताय्‌ धर्मोदय सभा स्थापना जुल । थ्व सभाया तः गू योजना 
मध्ये पत्रिका पिकाबेगु नं छगू खः । थ्व हे योजना कथं तत्कालीन नेवाः 
ल्हासासाहुतय्‌गु आर्थिक ग्वाहालिं ने.सं १०६७ स भिक्षु अनिरुद्ध व महानाम 
कोविदया सम्पादकत्वय्‌ धर्मोदय पत्रिका पिदन । प्रत्यक्षरुपं थ्व पत्रिकां थःगु मू 
तातुना साहित्य, धर्म व शिक्षाया प्रचार यायेगु खः धकाः न्ह्यब्वःसां, लेखक 

निर्माण यायेगु, भाषा सुधार यायेगु, जीवन उपयोगी विविध विषयया लेख च्वसु 
पितबिइगु ज्याय्‌ थ्व पत्रिकां थःत छयल । धर्मआदित्यया बुद्धधर्म व नेपालभाषा 
पत्रिकां पत्रपत्रिका ब्वनेगु संस्कार व वातावरण दयेकाबिइ “ल धुंकूगुलिं, नेवाःतय्‌ 
दथुइ धर्मोदय पत्रिका याकनं हे लोकं हवात । अथे हे शुरु निर धर्मोदयया तातुना 
चकंगुलिं व थुकि व्यवहारिक पक्षयात नं ध्यान तःगुलिं यानाः धर्मोदय पत्रिकाया 
विषयभूमि व भावभूमि दुने यक्वं लेखकतयूत थाय्‌ दत । आपालं च्वमि पिदन । 
नेपालभाषा साहित्यय्‌ छग्‌ न्हगु ईया शुरुवात जुल । फलस्वरुप डी नेपालभाषा 
साहित्य आधुनिक युगय्‌ प्रवेश यायेत सफल जुल । थ्व पत्रिक नेपालभाषा 
साहित्यया विकासया निंतिं विउगु योगदानयात थुकथं न्हयब्वयेछि - 


क) विधागतं विकासया पला: - थौं नेपालभाषा साहित्यय्‌ खने 
दुगु विविध आधुनिक विधाया शुरुवात थ्व हे धर्मोदय पत्रिकां जूगु खनेदु - 


कहानी :- नेपालभाषाया न्हापां न्हापांगु आधुनिक बाखं 
चित्तधर 'हृदय'या 'पौ' ने.सं १०६७ स थ्व हे धर्मोदयय्‌ पिदंगु खः 04 माधवलाल, 
पर्णदास, पूर्ण पथिक आदि बाखंच्वमिपिं नं थ्व हे पत्रिकाय्‌ न्हापां पिदंगु खः । 


निबन्ध :- नेपालभाषाय्‌ निबन्ध/प्रबन्ध विधा ब्वलंकेगुलिइ नं 
धर्मोदयया तःधंगु देन दु । धर्मोदय पत्रिका पिदंसेलि गद्य विधाय्‌ ल्हाः न्ह॒याकिइपिं 
आपालं च्वमित खनेदया वल व नेपालभाषाया न्हापां न्हापांगु निबन्ध रत्नध्वजया 
च्वयूगु छाय्‌ थ्व हे पत्रिकाय्‌ ने.सं १०६८ स पिदंगु खःसा प्रेमबहादुर, ठाकुरलाल 
मानन्धरपिं नं थ्व हे पत्रिकां निसें खनेदयेक: वःपिं निवन्धकारत खः । धर्मोदय 
पत्रिकाया प्रकाशनं नेपालभाषाया गद्यं छगू स्तरीयता प्राप्त यात (मल्ल, ने.सं. 
१०९८:११८) । 


छघाःप्याखं :- एकांकी नाटक नं नेपालभाषाय्‌ न्ह विधा कथं 
'धर्मोदय' पत्रिकाय न्हापा न्हापां हे न्हयलूगु खः । हेमलाल जोशीयागु 02 
स्वयम्भूलालया हृदय परिवर्तन, सुदर्शनया अजातशत्रु, इश्वरानन्दया मिसा आ 
छधाःप्याखं थ्व हे पत्रिकाय न्हापां पिदंगु खः । 


समालोचना :- समालोचना विधा नं धर्मोदय पत्रिकां 
न्हापालाक न्हयब्वःगु खः । नेपालभाषाया न्हापांगु समालोचनाया लेख रत्नध्वजया 
'धर्मोदयया कहानीत' थ्व हे पत्रिकाय्‌ न्हापां (ने.सं १०६९) पिदंगु खः । 


कविता :- नेपालभाषाय्‌ गद्य कविता धर्मोदय निसें न्ह्यलुयाः 


ब्वलंगु खनेदु । धर्मोदय पत्रिकाय्‌ कविता च्वया: यक्वस्यां थःथःगु hy व 
सृजना सक्रियता न्हयब्वःगु नेपालभाषा साहित्यया नितिं छगू तःधंगु उपलब्धि खः 

ख) स्तरीय नेपालभाषा दयेकेगु पला : धर्मआदित्यं बुद्धधर्म 
नेपालभाषा पत्रिकाय्‌ भाषिक चेतना थनेगुया नापं नेपालभाषायात स्तरीय भाषाया 
रुपय्‌ स्थापित यायेगु गुगु कुतः यानादिल, थज्याःगु हे कृतःयात न्हयज्याकेग ज्या 
धर्मोदय पत्रिकाय्‌ नं जुल । स्तरीय भाषा दयेकेगु निति उबलेया च्वमितय्‌ दथुइ 
बिचाःया कालबिल जूगु खनेदु - विसर्ग (:) वा लुप्ताकार (क तयेगु खँय्‌ वाद 
विवाद, नेपालभाषा गथे याना: च्वयेगु धइगु खय्‌ आपालं भाषा सम्बन्धी च्वस्‌ नं 
थ्व पत्रिकाय्‌ पिदन । थथे भाषा सम्बन्धी च्वसु धर्मोदय पत्रिकाय्‌ च्वयादीपिं 
च्वमित खः - आदिवज, पन्नाप्रसाद जोशी, ठाकुरलाल मानन्धर आदि । थ्वय्‌कःपिं 
आपा:सिया नेपालभाषाया व्याकरण निर्माण यायेबलय्‌ थ्व भाषाया प्रकृति व 
प्रवृत्तिइ ध्यान बिइमाः धयागु विचार खनेद्‌ । 


ग) विशेषांक प्रकाशन : 'धर्मोदय' लयूपतिं थःगु प्रकाशन 
कालय्‌ (ने.सं १०६७-१०८०) प्यंगू विशेषांक पिकाःगु दु । १) नव वर्ष विशेषांक 
२) म्हपुजा विशेषांक ३) लुम्बिनी ४) २५०० दं क्यंगु स्वांयाःपुन्हि विशेषांक । 
थुकिइ मध्ये स्तरीय कहानी, नाटक, निबन्ध, कविता व बांबांलाःगु किपां जाःगु 
२५०० दं स्वांयाः पुन्हि विशेषांक हे दकलय्‌ तःजिगु खनेद्‌ । 


थुकथं राणाशासन  क्वत्यलातःगु नेपालभाषायात नव निर्माण 
यायेगुलिइ थ्व स्वया: न्हूयःया मेमेगु पत्रिकाया तुलनाय्‌ धर्मोदय पत्रिका गाक्कं 
धिसिलाक न्ह्यज्यात । 


३) थौकन्हे (ने.सं १०७१) :- भाजु पूर्णकाजि ताम्राकारया सम्पादकत्वय्‌ 
ने.सं १०७१ बछलानिसें पिदंगु 'थौंकन्हे' लयपौ नेपाः देशं पिदंगु न्हापांगु 
नेपालभाषाया आ का खः । थ्व पत्रिकाया दे: १ ल्या: १० -य्‌ 'थौंकन्हेया’ उद्देश्य 
थुकथं न्ह्यथनातःगु दु - 

१) नेपालभाषा व लिपिया प्रचार प्रसार यायेगु 

२) साहित्यिक, सामाजिक, राजनैतिक, आर्थिक, सांस्कृतिक धार्मिक आदि 

लेख 'पिब्वयेगु । 

३) नेपालभोषायात शुट त आधुनिक थग तियंसवद्ध यायेगु । 

सरपाठल्सा च्यसा च च्वसुया छयं प्रचलित लिपिं च्वयालइगु 'थोंकन्हे' 
पत्रिकाया ख्वाःपातय्‌ नेपालभाषाया लयपौ धकाः धयातःसां थ्व थौंकन्हे पर्व पर्वय्‌ 
दच्छिया प्यंगू न्यागुलिं अप्व: पिदने फुगु खनेमदु, अथेसां त्वाःमदयेक ने.सं १०७१ 
निसें १०७७ तक 'थौंकन्हे' पिदंगु दु । ताः ई तक दिनाः लिपा ने.सं १११२ निसें 
थ्व पत्रिका हानं रेवतिरमणानन्द श्रेष्ठजुया सम्पादकत्वय्‌ पुनर्जीवन कयाः पिदन । 
थौं 'थौंकन्हेया दे ४६, थ्यंल्याः ७६ थ्यंगु दु । विशुद्ध साहित्यिक उद्देश्यं पिदंगु 
थौंकन्हे पत्रिकां साहित्यया विविध विधाया लेख बाहेक इतिहास संस्कृति, धर्म, 
भाषा, आदि सम्बन्धी लेख नं पिकायेगु याःगु दु । 

'थौंकन्हे' पत्रिकाया भाषा सम्बन्धी थःगु हे दृष्टिकोण दु । थ्वं विशेष 
याना:सुलाच्वंगु आखःयात नं न्हयब्वया: मूलरुपं हे च्वयेगु गथे लख, (लः) ससल 
(ससः) पसल (पसः) फस (फय) याःगु दु । अथे हे पत्रिका माफत 'नेपालभाषा' 
च्वयेगु नियम नं न्हयब्वःगु दु । 'थौंकन्ह ' पत्रिकाया छगू आकर्षक स्तम्भ थ्वया 
सम्पादकीय नं खः । नेपालभाषाया भाषिक साहित्यिक ख्यलय्‌ जूगु विविध 
गतिविधिया प्रतिक्रिया ब्वयेगु ज्या थ्वया सम्पादकीय जूगु दु । 


“ ४) नेपाल (ने. सं १०७२) :-नेपालभाषा परिषद्यां पत्रपत्रिका पिकायेगु 
ग्वसाः कथं परिषद्‌ पाखें दकलय्‌ न्हापां पिदंगु पत्रिका नेपाल खः । नेपालभाषाया 
उत्साहित नवयुवकत रत्नध्वज जोशी, भैरवगोपाल वैद्यपिंसं ने.सं १०६४ वछलां 
निसें ने.सं १०६५ चौला तक ल्हातं च्वया: 'नेपाल' पत्रिका पिथनादी धुंकूगु खः । 
लिपा ने.सं १०७२ निसें नेपाल थासा आखलं हृदयचन्द्रसिंह प्रधानया सम्पादनय्‌ 
पिदन । थथे ने.सं १०७२ निसें ने.सं १०७६ तक थ्व पत्रिका पिदना: ताः ई तक 
दित । लिपा हानं न्हूगु व्यवस्थापक मण्डलया दयेका: पूर्णकाजी ताम्राकारया 
सम्पादनय्‌ नेपाल पत्रिका पिकायेगु ज्या जुल । | 

'नेपाल' नेपालभाषाय्‌ क्रान्ति पश्चात पिदंगु दक्‍वसिबें स्यल्लाःगु व 
साहित्यिक मिखां स्वयेबलय्‌ दकलय्‌ च्वन्ह्याःगु पत्रिका खः । प्यदया दुने नेपालया 
नीन्यागू ल्याः पिदन । थुकिं नेपालभाषाया ख्यलय्‌ गबलें हुई मफइगु पालिख्वाँय 
त्वःता थकल । 'नेपाल' छगू विशुद्ध साहित्यिक पत्रिका जूगुलिं थुकिया तातुना हे 
फायांफक्व स्तरीय लेख रचना पिकायेगु खः । थ्व हे उद्देश्य कथं थ्व पत्रिकां 
फयांफछि न्हापा लेख च्चये धुंकृपिं च्वमितयूत निं थाय्‌ बिइगु यात । 

नेपालभाषा परिषदया छगू तातुना स्कूल कलेजयात मा:गु नेपालभाषाया 
पाठ्य सामाग्री ता:लाकेगु नं खः । थ्व हे योजना कथं 'नेपाल' पत्रिकाय्‌ नं आपालं 
समालोचनात्मक लेखयात थाय्‌ बिल । थुगु पत्रिकोय्‌ समालोचनात्मक लेख 
च्वयादीपिं च्वमित खः - रत्नध्वज जोशी, माधवलाल कर्माचार्य, चित्तधर हृदय, 
सिद्धिचरण श्रेष्ठ थथे प्यदँया दुने नीछपुं मल्याक समालोचनात्मक रचना थ्व 
पत्रिकाय्‌ पिदन । धर्मोदय पत्रिकाय्‌ पिदंगु समालोचनात्मक लेख स्वया: थुकी 
पिदंगु लेख अप्वः स्तरीत जः फ पि स अनम जूगु दु । 
समालोचनात्मक लेख वाहेक थ्व 'नेपाल' पत्रिकाया मेंगु विशेषता खः - प्यट॑या 
दुनै ४१६ च्वसु मध्ये १५६ निबन्ध जक पिदन । थथे 'नेपाल' पत्रिकाय्‌ च्वखें 
च्वयादीपिं खः - भैरवबहादुर, केदारनाथ न्यौपाने, रामहरि जोशी, जनकराज श्रेष्ठ, 
रत्नध्वज जोशी आदि । अथे हे स्तरीय बाखं नं थ्व पत्रिकाय्‌ आपालं पिदंगु दु । 
थुकिइ चित्तधर 'हदय' पूर्ण 'पथिक' पिनिगु बाखं न्ह्यथने बहजू । साहित्यिक 
रचना बाहेक 'नेपालं' नेपालभाषा सम्बन्धी गतिविधिया समाचार टिप्पणी नं 
बिइगु, याःगु दु, तर तत्कालीन 'पासा' पत्रिकां थें समसामयिक राजनैतिक 
घटनाया टिप्पणी धा:सा याःगु मदु । 

आर्थिक अभावं दिइमाःगु 'नेपाल' पत्रिकायात हानं न्हूगु व्यवस्था याना: 
पिकायेगु जुसेंलि थ्व पत्रिकां अप्वः धया थें अनुसन्धानात्मक लेखयात थाय्‌ 
बियाहल । साहित्य ख्यलय्‌ विशेष योगदान दुपिं ब्यक्तित्वतयूगु नामं विशेषांक 
पिकायेगु ज्या नं थ्व नेपालं यानाहल । थथे विशेषांक पिदंपि ब्यक्तित्वत खः - 
हायन्स जोगेनसन, चित्तधर 'हृदय', रत्नध्वज जोशी, मोतिलक्ष्मी, मणिहर्ष ज्योति, 
ठाकरलाल मानन्धर आदि । 


५) नेपालभाषा पत्रिका (ने.सं. १०७५-११०३) :- नेपालभाषा पत्रिका 
नेपालभाषाय्‌ दकले न्हापांगु समाचार प्रधान पत्रिका खः । ने.सं १०७१ या 
प्रजातन्त्र लिपा बःगु हिउपालं नेपालभाषाया पत्र-पत्रिकाया प्रकाशनय्‌ नं 
सकारात्मक प्रभाव लाकल । प्रजातन्त्र न्हय: नेपालभाषां बुद्ध धर्म / बुद्धधर्म व 
नेपालभाषा (ने.सं. १०४५-१०५०), धर्मदूत (ने. सं. १०६१-१०६८), धर्मोदय (ने. सं. 
१०६७-१०८०) जक पिदंगुली प्रजातन्त्र पश्चात 'थौंकन्हे' (ने. सं १०७१-१०७७) 
नेपाल (ने.सं. १०७२-१०७६), पासा (ने.सं. १०७३-१०७५), आदि पत्रिका नं पिदन, 
तर थ्व फुक्क पत्रिकां साहित्यिक व धार्मिक खॅयात जक नेपालभाषाया ख्यलय्‌ 
छयलेगु यात । पासा बाःछिपतिं छुं भचा समाचारयात थाय्‌ बिल, ब्हिपौ कथं 
ने.सं. १०७७ स कृष्णचन्द्र सिंह प्रधानया सम्पादकत्वय्‌ स्वलाति पिदनाः अथें 
दिनावन । न्हिपौ पिकायेगु अःपुगु ज्या मखु धैगु अनुभव थ्व पत्रिकां याके बिल । 
नेपालभाषाय्‌ प्रचार तथा राजनेतिक समाचार पत्रिकाया अभाव अथें ल्यना हे 
च्वन । थथे न्हिपो पिकायेगु आवश्यकता तत्कालीन नेपालभाषा भाषिपिंसं अनुभव 
यानां नं पिकायेगु आँट याये मफयाच्वंगु स्थितिइ, राणाशासनया जर्जर इलय्‌ नं 
नेपाली विहार' सफू पिकयाः क्रान्तिकारी पला: छिनादीम्ह भाषानुरागी फत्तेबहाद्र 
सिंहजुं न्हिपौ 'नेपालभाषा पत्रिका’ पिकयाः अझ मेगु क्रान्तिकारी पला: 
छिनादिल । 'नेपार्भाषा पत्रिका' प्रकाशन तत्कालीन नेवाःतय्‌गु निंतिं छगू गौरव 
व प्रतिष्ठाया विषय जुयाबिल । नेपालभाषाय्‌ मेमेगु साहित्यिक पत्रिका छगूयां 
लिउ मेगु पिदं थें “नेपालभाषा पत्रिका’ यां लिउ मेमेगु नं न्हिपौ पिदने मफुगुलिं, 
नेपालभाषा पत्रिकायात न्हयाथे यानासां म्वाकातयेमाःगु व थकाकां बनेमाःग्‌ 
आवश्यकता नेवा:तयूसं वाःचायेकल । 

छम्ह व्यक्ति विशेषं बुखं प्रधान 'न्हिपो' पिकायेगु धयागु कम आँट व 
कम परिश्रमया ख मखु । तर फत्तेबहादुरजं थ्व ज्यायात न्हयाकां त्वःतादिल । 
नीन्हयूदे तक “नेपालभाषा पत्रिका'यात प्रकाशनय्‌ हयेगुली सफल जुयादिल । 
सिरास बाज्या (सिद्धिदास) पाखें मांभाययात नं मां भाःपा सेवा यायेगु हःपाः 
कयादीम्ह फत्तेबहादुरयात नेपालभाषाया न्हिपौ पिकायेगु प्रेरणा धाःसा स्वामि 
कृष्णानन्द पाखें वःमु खनेदु | नेवाःत धयापिं साम्प्रदायिक, नेवाःभाय्‌ असभ्य खः 
धकाः वकालत यानाजूपिं तत्कालीन अवसरवादी, संकुचित बिचाःयापिं 
साहित्यकारत पाखें मर्माहित जूम्ह मातृभाषानुरागी फत्तेबहादुरयात 'यदि छिमि 
थःगु भाषा थकायेगु इच्छा दःसा व भासं छगू न्हिपौ पिका' (तमोट, ने.सं. ११०० 

: पु ४९) धयागु साहति स्वामि कृष्णानन्दं बिल । थ्व हे साहुति कथं फत्तेबहादुरजुं 
छं संघ संस्था पाखें मखु थः हे याकःचां सां न्हिपौ पिकायेगु तःधंगु ज्या 
यानादिल । अले थ्व न्हिपौया नां नं 'नेपालभाषा पत्रिका' धका: नेपालभाषायात 
'नेवारी' धायेमा: धाइपिं उगु ईया साम्प्रदायिकत नाप प्रतिकार यायेकथं तयादिल । 
नेपालभाषा पत्रिका पिकायेत दर्ता जूगु पीन्हति लिपा थः मां देवलानी (ने.सं. 
९९७-१०४८) मदुगु तिथिया दिनय्‌ लाका: फत्तेबहादुर सम्पादक जक मखु 
प्रकाशक नं थः हे जुयाः ने.सं. १०७५ जंलागा पारु कुन्हु नेपालभाषा पत्रिका 
पिकयादिल । सम्पादक फत्तेबहाद्र खःसां सहसम्पादक रे.न स्यस्यः, अनं लिपा 
सहसम्पादकत हिहिउँ वन । गथे : - दिल्लीबहादुर श्रेष्ठ, माणिकलाल श्रेष्ठ 
आदि । खयेत ला नेपालभाषा पत्रिका छम्ह व्यक्ति विशेष फत्तेबहादुरया नामं 
प्रकाशित जूगु खःसां थ्व पत्रिका पिकायेत ७२ म्ह मनूतयूसं छुँ आर्थिक गवहालि 
याःगु खं थ्व हे पत्रिकाया दे ४ : १ स प्रकाशित जूगु दु । थथे नीनिदें तक थ्व 
पत्रिका फत्तेबहादुरया नामं प्रकाशित जुइधुंका: लिपा ने.सं. १०९७, कौला - ५, दे 
२३:१३ निसें नेपालभाषा पत्रिका पिकायेगु अभिभारा नेपालभाषा पत्रिका समितिं 
काल । थ्व समितिया दुजःपिं खः - फत्तेबहादुर सिंह, माणिकलाल श्रेष्ठ, पद्मरत्न 
तुलाधर, दुर्गालाल श्रेष्ठ, विष्णु चित्रकार व भूषणप्रसाद श्रेष्ठ । 

नेपालभाषा पत्रिका छगू समाचार प्रधान न्हिपौ खः, न्हिपौ जूगु 
नातां राष्ट्रिय, अन्तर्राष्ट्रिय समाचार पितबिइगु थ्व पत्रिकाया मू ज्या खः, अथे 
खःसां थ्व नेपालभाषायागु जूगुलिं थुकि नेपालभाषाया भाषिक, साहित्यिक, 
सांस्कृतिक विषय सम्बन्धी बुखं पिकयाः, लेख रचनात दुथ्याका: नेपालभाषाया 
साहित्यया संरक्षण सम्वर्द्धनय्‌ नं महत्वपूर्ण तिब: बिउगु दु । नेपालभाषाया माध्यमं 
देश विदेशया बुखं न्हयब्वयाः नेपालभाषायात अप्वः प्रचार जुइके ब्यूगु दु । 
अप्वःसित थ्व भाय्‌ सयेकेगुली उत्प्रेरित यागु दु । नेवाः जाति नेपालभाषा 
सम्बन्धी जः हवलेगुली नं महत्वपूर्ण भूमिका म्हितूगु दु । नेपाली, अंग्रेजी भाषां 
जक न्हिपौ पिदनाच्वंुलिइ नेपालभाषा पत्रिकाया प्रकाशनं नेवाःत म्वानाच्वंगुया 
परिचय जक मखु, नेपाः विविध भाषाभाषीया नं देश खः धयागु खं नं क्यनाब्यूगु 
दु । थुकथं नेपालभाषा पत्रिकां नेपालभाषाया पत्रकारीताय्‌ नापं नेपाःया पत्रकारिता 
ख्यलय्‌ थःगु थाय्‌ कायम यायेफत । आर्थिक संकटया नापं मेमेगु नं आपालं 
समस्या फया: नं थ्व पत्रिका नीन्हयदँ तक पिहां वया हे च्वन लिपा ने.सं. ११०३ 
स फत्तेबहादुर मदये धुंकाः निला तक पिदनाः: थ्व पत्रिका दिनावन । 


~६) भी (१०७८) :- नेपालभाषाया न्हापां न्हापां पिदंगु लयपौ मध्ये प्यंगूगु 
लय्‌पों 'भी' खः । थ्व पत्रिका न्हापां ल्हातं च्वयाः पिकयाः लिपा थासा आखलं 
ने.सं १०७८ स मोहननारायणया सम्पादकत्वय्‌ नेपालभाषा विकास मण्डल 
थाय्‌मदु पाखें पिदंगु खः । लिपा थ्व पत्रिकाया सम्पादन यायेगु ज्या भाजु हेमवज्ज 
वज्राचार्य याना दिल । न्हापां न्हापां थ्व 'झी' पत्रिकायात पितहयेत पत्रिकाया 
व्यवस्थापन अझ वितरणया ज्या तक तीर्थलाल 'न:घःभनी' व चित्तधर 'हृदय'जुं 

यानादीगु खः । लिपा भूषणप्रसाद श्रेष्ठं पत्रिकाया सम्पादनया ज्या यानादिसेंलि थ्व 
पत्रिकाय्‌ भचा आपाः लेख च्वन । तर ने.सं ११०५ देँ २७ थ्यं ल्या: २०३ थ्यंकाः 
थ्व पत्रिका खने मदयावन । 

झी पत्रिकाया पॅ नेपालभाषाया मेमेगु पत्रिकाया तुलनाय्‌ भचा 
चिकिचा्प, तर अथे खयां नं थ्वया स्तरीयता म्हो धाये मज्य । नेपालभाषा, 
साहित्य, संस्कृतिया विकास तातुनाः पिदंगु थ्व 'झी' लयूपतिं नं नेपालभाषा 
साहित्यया विधागत विकासया नापं भाषिक सांस्कृतिक ख्यलय्‌ जागरण हयेगुलिइ 
नं महत्वपूर्ण भूमिका म्हितूगु दु कृष्णचन्द्रसिंह प्रधान, रत्नध्वज जोशी, 
कमलप्रकाश मल्ल, जनकलाल वैद्य, माधवलाल कर्माचार्य थेज्यापिं 
समालोचकतय्‌गु लेख थुकी पिदंगु दुसा चित्तधर 'हृदय' 'तीर्थलाल न:घःभनी' राजा 
शाक्य मथुराकृष्ण सायूमिपिनिगु बाखं नं भी पत्रिकायात रोचक व आकर्षक 
जुइका बिउगु दु । भी पत्रिकां नेपालभाषाया आधुनिक च्वमितय्‌गु रचना जक 
मखु, प्राचीन साहित्ययात नं ब्वयेगु याःगु दु । थ्व हे भवलय्‌ मल्लकालया म्ये, 
बाखं नं थ्व पत्रिकां इलय्‌ ब्यलय्‌ न्हयब्वःगु दु । भी पत्रिकाय्‌ पिदंगु सम्पादकीयं 
नं समाजय्‌ भाषिक सजगता नापं अनुरांग ब्वलंकेगुलिइ नं गाकं तिबः ब्यूगु दु । 
इलय्‌ ब्यलय्‌ भी पत्रिका विशेषांक नं पिकायेगु या:गु दु, थथे पिका:गु विशोषांक 
मध्ये मिसा विशोषांक उल्लेख याये वहःजू । 


“ ७) सितु (ने.सं १०८४) :- च्वसापासाया पत्रपत्रिका पिकायेगु आज्जु कथं 
पिदंगु निगूगु 'पौ' 'सितु’ निलापौ खः | सितु छगू विशुद्ध साहित्यिक पत्रिका खः । 
- थ्व पत्रिका दकलय्‌ न्हापां च्वसापासाया मू संस्थापक भाजु प्रेमबहादुर कसा:या 
सम्पादकत्वय्‌ ने.सं १०८४ स पिदंगु खः । लिपा व्यवस्थापक सम्पादक कथं 
भूषणप्रसाद श्रेष्ठजुं व वयां लिपा पूर्णबहादुर वेद्यजुं थुकिइ ज्या यानादिल । 
आर्थिक समस्याया कारणं सितुया प्रकाशनय्‌ नियमितता बिइमफुगुलिं थुकिया 
व्यबस्थापकतयूसं थ्व पत्रिकाया संरक्षक सहसंरक्षकत दयेका: छगू स्थायी कोषया 
व्यवस्था यायेगु योजना दयेकूगु खः, तर थ्व ज्या पूवंके मफुनि । थीथी कारणं थौं 
थ्व पत्रिका दिनाच्वंगु दु । 

ने.सं १०८४ निसें पिदंगु सितु पत्रिका ने.सं. १११० या दुने अर्थात २६ 
दया दुने ७७ गू अंक पिदन गुकी न्यागू अंक विशेषांक कथं पिदंगु दु - 
'धर्मआदित्य धमांचार्य स्मृति’ विशेषांक (ने.सं १०८५), लेनिन सछिदे बुदिं 
विशेषांक (ने.सं १०९०), बाखं विशेषांक (ने.सं १०९०), नाटक विशेषांक, अनुवाद 
विशेषांक (ने.सं १०९२) । नेपालभाषा भाषिक, साहित्यिक, सांस्कृतिक विकासया 
तातुनाः पिदंगु श्व पत्रिकां छखे प्राचीन साहित्य वाङ्मययात म्हसीके बिइगु या:गु 
दुसा मेखेर न्हूपिं पुलांपिं फुक्क च्वमितय्‌गु च्वसुयात पत्रिकाय्‌ थाय्‌ बिया: 
नेपालभाषाया साहित्य धुकू जायेकेत तिब: ब्यूगु दु । थुकिं यानाः नेपालभाषाय्‌ 
आपालं न्हून्हपिं च्वमित खने दयावल । जगदिश चित्रकार, इन्द्र माली, आदि 
'सितु' पत्रिकां परिचित याकूपिं समालोचकत खःसा हरिशंकर रंज्जितकार, राजा 

शाक्य, भूषणप्रसाद श्रेष्ठ, मोतिलक्ष्मी शाक्य, दुर्लभलाल सिंहपिं सितु पत्रिकां 
म्हसीकृपिं बाखंच्वमित खः । अथे हे नेपालभाषाया काव्यय्‌ न्हूगु हयूपाः हःपिं 
पूर्णवहादुर वैद्य, आनन्द जोशी, आदि आधुनिक कविपिंत न्हापां पिब्वयेगु ज्या नं 
थ्व हे सितु पत्रिकां यात गुगु चित्तधरया पालय्‌ नेपाल पत्रिका याये मफुगु खः । 
अथे हे प्राचीन साहित्य तथा वाड्मय नाप परिचित याकेगु भवलय्‌ थीथी प्राचीन 
कवि कवयित्रिपिं -सिद्धिनरसिंह मल्ल, जयप्रकाश मल्ल, कुमुदिनी देवी, अभयानन्द 
आदि पिनिगु ६५ पं मल्याक पुलांगु म्ये थ्वं पत्रिकां पितहःगु दु सा, २२ पुं मल्याक 
पुलांबाखं, न्यँकंबाखं पिब्व:गु दु । प्राचीन दानपत्र, क्रयपत्र आदियात नं अभिलेख 
न्हयब्वयेगु भवलय्‌ पत्रिकाय्‌ ब्वयेगु याःगु दु । थथे सितु पत्रिकाय्‌ प्राचीन साहित्य 
वाड्मय पिब्वयेगु ज्या विशेष यानाः प्रेमबहादुर कसा:, छत्रबहादुर कायष्ठ, 
कमलप्रकाश मल्ल, जनकलाल वैद्य आदिपिंसं यानादीगु खः । 
सितु पत्रिकां साहित्यिक रचना जक मखु, भाषाशास्त्र सम्बन्धी रचना नं 

पिकया: नेपालभाषाया भाषिक स्वरुप, स्थिति ब्वयेगु याःगु दु । नापं थ्वयात 
स्तरीयता बिइगु निति नं पत्रिका माफत सहलह ब्याकेगु ज्या न॑ जूगु दु । थुकथं 
नेपालभाषा व थ्वया साहित्यया विकासय्‌ सितु पत्रिकां महत्वपूर्ण योगदान बिउगु 
दु। 

च्वयू उल्लेख जूगु पत्रपत्रिका बाहेक थौं नेपालभाषाय्‌ थ्वया भाषा, 
साहित्य, संस्कृतिया प्रचार प्रसार यायेगु तातुनाः आपलं,न्हिपौ, वाःपौ लयूपो, 
ऋतुपौ, दँपौ, हवाइपौ आदि पिदनाच्बंगु दु, थुपिं बाहेक थौकन्हय्‌ थीथी जिल्ला 
तथा क्याम्पस आदि पाखें नं थःपिनिगु परिचय कथं पत्रपत्रिका पिकायेगु याना 
वयाच्वंगु दु । 

संस्थागत विकासया न्हापां न्हापांगु पला: 


२००७ सालयागु जनक्रान्ति राणातयगु १०४ द॑ तकयाग स्वेच्छाचारी 


हुकुमी शासनया अन्त यानाः नेपालय प्रजातन्त्र नीस्वन । प्रजातन्त्रया स्थापनां ` 


राजनेतिक ख्यलय्‌ जक मखु, देया साहित्यिक ख्यलय्‌ नं हिउपा: हल । धार्मिक, 
सांस्कृतिक ज्याखंयात न्हयाबलें मंका: रुपं न्हयाकिइपिं नेपालभाषा भाषितयसं 
भाषिक जागरण तथा साहित्यिक उत्थानया निंतिं नं संस्थागत लॅपु हे ज्वन । थ्व 
हे कथं भाषा साहित्य व सांस्कृतिक उत्थानया नितिं नेपालभाषाया प्रारम्भिक 
संस्थात - (१) प्रेमबहादुर कसाःया म्‌ संस्थापकत्वय्‌ स्थापना जगु च्वसापासा (२) 
चित्तधर 'हृदय'या मू संस्थापकत्वय्‌ स्थापना जूगु नेपालभाषा परिषद्‌ न्हयथने 
बहजू । 


च्वसापासा (ने. सं १०७०) 


च्वसापासा ने.सं १०७० स॒ स्वांयाः पुन्हिकुन्हु कलकत्ताय्‌ स्थापना जूगु 
छगू साहित्यिक संस्था खः । थुगु इलय्‌ धर्मोदय पत्रिका साहित्यिक पत्रिकाया रुपय्‌ 
पिदना च्वंगु दु सां थ्वया घोषित उद्देश्य बुद्ध धर्मया प्रचार प्रसार यायेगु खः । 
उकि नेपालभाषाया प्रचार प्रसारया नापं थ्वया रचनात्मक व सृजनात्मक 
साहित्यिक गतिविधि अझ अप्व: न्हयज्याकेत कलकत्ताय्‌ निर्वासित जुया 
च्वनादीम्ह प्रेमबहादुर कसा: व मदनलोचन सिंह जानाः च्वसापासाया स्थापना 
यानादिल । थःगु देयूया शक्ति सम्पन्न, उत्साही व लगनशील ल्यायम्हतयगु पाखें 
सृजनात्मक एवं रचनात्मक ज्या न्हयाकाः नेपालभाषा व थ्वया साहित्ययात 
याकनं उन्नत याकेबिइगु उद्देश्यं थ्व संस्थाया स्थापना जूगु खः । थ्व संस्थाया 
बास्तविक तातुना ला नेपालभाषाया लेखकपिनिगु छगू संघ दयेकेगु खः । 
नेपालभाषाया सफू पिकायेगु नापं थ्व भासं च्वयेगु ब्वनेग्‌ संस्कार दयेकेगुयात हे 
थ्व संस्थां थःगु न्हापांगु आज्जु कथं ब्वल | थथे कलकत्तां पासापिंत थःपिनिगु 
संस्थाया उद्देश्य न्ह्यब्वया पौ च्वया: च्वसापासायात अप्व: संगठित यायेगु निंतिं 
प्रचार प्रसार यात । भारतय्‌ ब्वनाच्वंपिं तत्कालीन नेपाली विद्यार्थीत, ल्हासा कोथी 
वनेत कलकत्ता जुयाः वनीपिं ल्हासा नेवाःतयूसं च्वसापासायात ग्वाहालि यायेगु 
बच॑ बिल । स्वयम्भूलाल श्रेष्ठ, सत्यमोहन जोशी, धूस्वां सायमि, आशाराम शाक्य 

आदिपिं नं थुकिया सदस्य जुयाः च्वयेगु, च्चकेगुली सक्रिय रुप ग्वाहालि 
यानादिल । 

२००७ सालय्‌ क्रान्ति लिपा, निर्वासित जुयाच्वनादीपि च्चसापासाया 
संस्थापकपिं नं नेपाः दुहां बल, अले नेपालभाषाया प्रचार प्रसारया ज्याय्‌ तिब्रता 
वल । थःगु आज्जु कथं ज्या यायां थ्व संस्था न्हयज्यात । च्वसापासां आ तकया 
दुने याःगु ज्याखं थथे खः - 


सफ प्रकाशन :- च्वसापासां थःगु उद्देश्य कथं नेपालभाषा साहित्यय्‌ 
अभाव जुयाच्वंगु थीथी सृजनात्मक, रचनात्मक कृतियात प्रकाशनय्‌ हयेगु ज्या 
यात । थथे च्वसापासां प्रकाशन या:गु छुं छुं सफ खः - समालोचनाया सिद्धान्त, 
सिद्विदांस छा विवेचना, मिसा, अम्ब्पाली, रत्नेश्‍वरया प्रादुर्भाव, न्हृपुख्‌, बाखं म्ये, 
ती बाखंपुचः, आदि आदि । च्वसापासाया हे सक्रियताय्‌ थौं जापानया टोयोटा 
फाउण्डेसनया ग्वाहालिं पुलां पुलांगु सफूया संरक्षणया नापं पुलांगु भाषाया कोश 
दयेकेगु ज्या नं यानाच्वंगु दु । नापं थौं राष्ट्रिय अन्तर्राष्ट्रिय जगतय्‌ तक चर्चित 
जजं वनाच्वंगु “आशा सफूकुथि’ नांगु सफूकथिया स्थापना, सचालन यायेगु ज्याय्‌ 
नं च्वासापासां सक्रिय भूमिका म्हितूगु दु । 


पत्रिका प्रकाशन :- पत्रपत्रिका मध्ये वाःपौ, लयपौ गुगु प्रकाशन यायेफत 
व पिकायेगु ग्वसाः कथं ने.सं १०७३ 'स 'पासा’ वाःपौ च्चसापासां पिकाल । ने.सं 
१०७७ स॒ क॒ष्णचन्द्रसिंह प्रधानया सम्पादकत्वय्‌ स्वला तक न्हिपौया रुपय्‌ नं थ्व 
पत्रिका पिदन । थ्व पत्रिकां साहित्यिक लेख रचना बाहेक समसामयिक राजनैतिक 
गतिविधिया बुखँँ नापं टीका टीप्पणी नं यायेगु यात । 'पासां' समसामयिक 
घटनायात कयाः टिका टिप्पणी यायेगुया नापं तत्कालीन च्वमितय्‌गु बाखं, 
निबन्ध, चिनाखं, भाषा, संस्कृति, विज्ञात आदि सम्बन्धी लेख रचना नं पिब्वया: 
नेपाभाषायात न्हयज्यायेगलिइ तिब: बिल । तर पासा पत्रिका ताः ई तक पिदने 
मफुत । थ्वया पलेसा लिपा 'सितु' निला पौ ने.सं १०८४ निसें पिदन । सितु. 
पत्रिका नं ५४ अंक तक पिदना: दिनावन । थुकियात हानं पुर्नव्यवस्था याना: 
पिकायेगु कृतः जूसां बांलाक पिकाये फुगु मदुनि । 


ऐतिहासिक साहित्यिक सम्मेलन न्यायेकग॒ :- ने.सं १०७३ स च्वसापासाया 
तत्वावधानय्‌ हनुमान ध्वाखाय्‌ स्वन्ह यंक नेपालभाषाया छगू ऐलिहासिक साहित्य 
सम्मेलन जुल । थ्व सम्मेलनं नेपालभाषाया चकंगु भविष्ययाज़ ब्वयाबिल, अले 
नेपालभाषा छगू सम्पन्न भाषा खः धयागु खं उगु इया मेमेपिं बुद्धजीवितयत नं 
थुइकेबिल । नेपालभाषाय्‌ विधागत दृष्टिं अभाव जुयाच्वंगु उपन्यास (मिसा) व 
नाटक (अम्बपाली) यात नं सम्मेलनय्‌ सिरपा: बिल । 

नेपालभाषायात प्रचार प्रसारया ज्याय छ्यलेगु कूतः-वि.सं २००७ सालय्‌ 
रेडियो नेपालया स्थापना जुसेलि नेपालभाषां नं समाचार बिइगु ज्या जुल । थथे 

रेडियो नेपाल नेपालभाषां समाचार प्रसारण याकेगुलिइ च्वसापासाया नं तःधंगु 
ल्हाः दु । अथे हे थःगु संस्कृति रेडियो माफत प्रसार यायेगु भवलय्‌ मेमेग भाषा 
नापं नेपालभाषायात नं 'जीवन दब्‌' कार्यक्रमय्‌ ने.सं. १०८० स दुथ्याकल । तर 
अफसोचया खं खः, नेपालभाषां रेडियो नेपालं समाचार बिइगु वि.सं २०२२ स 
दिकाविल । 'जीवन दब्‌' कार्यक्रम न॑ ने.सं. १०९१ द॑ लिपा दिकाछ्वत । 


शिक्षण संस्थाय्‌ नेपाभाषा दुथ्याकेगु कृत :- एस.एल.सि.या पाठ्यक्रम 
निसें एम. ए.या पाठ्यक्रमय्‌ तक नेपालभाषा विषययात दुथ्याकेगु नितिं तिब: 
बिइगु ज्यांय्‌ च्वसापासाया योगदान नं म्हो मज्‌ । थज्या:गु हे प्रयास कथं 
वि.सं. २०११ साल निरसे नेपालभाषा विषय कयाः एस.एल.सि. जाँच बिइदत सा, 
२०१८ सालं निसें महाविद्यालय, २०३९ सालं निसें विश्वविद्यालय नेपालभाषा 
विषययात दुथ्याकल । फलस्वरुप च्चसापासां थम्हं पठनपाठनया निंतिं फक्व 
पाद्यसफू नं पिकयाहंल । अथे हे नेपालभाषाया अप्व: अध्ययन अनुसन्धान यायेगु 
उद्देश्यं जापानया टोयोटा फाउण्डेशन पाखें प्रोजेक्ट कायेगुली नं च्वसापासां 
सक्रिय भूमिका म्हितूगु दु । थ्व प्रोजेक्ट कथं (१) नेपालभाषाया पुलांगु, न्हूगु 
शब्दकोश दयेकेगु, (२) नेपालभाषाया सफू मेमेगु भाषाय्‌ अनुवाद यायेगु व मेमेगु 
भाषाया सफ नेपालभाषाय्‌ अनुवाद यायेगु (३) पुलांगु सफ॒या संरक्षण संवद्धन 
यायेगु, अले थुकिया धलःपौ दयेकेगु ज्या जूगु द्‌ । 


नेपालभाषा सेवा या:पिंत हंगु :- नेपालभाषा व थ्वया साहित्य उत्थानया 
नितिं विशेष योगदान ब्युपिंत कदर, सम्मान याये कथं च्वसापासां विभिन्न उपाधि 
नं थीथी अवसरय्‌ द्यछा:गु दु । गथे - 
चित्तधर 'हृदय' - साहित्य शिरोमणि 
प्रेमबहादुर - भाषानिभाः 
स्वयम्भू लाल - भाषाजवाः 
. रमापति राज शर्मा - ;भाषाजवाः 
सिद्धिचरण ~'कबिंरत्म!'' '' 
धर्मआदित्य धर्माचार्य,- भाषाजवाः 
धूँस्वां सार्याम,“' साहित्य सुता 
रत्नध्वज जोशी -' भाषाजवां: 
धर्मरत्न यमि- कविरत्न 
सत्यमोहन जोशी - भाषारत्न आदि । 


सिद्धिदास बुदिं हंगु :- सिद्धिदासया १०० दं बुदिंया लसताय्‌ च्वसापासाया 
तत्वावधानय्‌ स्वन्हु ने.सं. १०८७ स नेपालभाषाय्‌ दकलय्‌ न्हापांगु कार्यगोष्ठी 
जुल । (१) सिद्विदासया जीवन दर्शन (२) सिद्धिदासया काव्य प्रवाह (३) 
सिद्धिदासया नेपालभाषाया काव्य सृजना या धा: विषयस स्वम्ह बिद्वानतयूसं 

कार्यपत्र न्हयब्वल । अथे हे थ्व हे बुदिंया लसताय्‌ सफू प्रदर्शनी, सफू पिकायेगु 
ज्या न जुल । 


व्याकरण गोष्टी :- नेपालभाषाया च्वज्याय्‌ एकरुपता हयेगु नितिं 
च्वसापासाया तत्वाबवधानय्‌ लच्छि यंकं व्याकरण गोष्ठि जुल । भगु भाषाय्‌ 
मछिना च्चंगु विषयया अर्थात वाद-विवाद जुयाच्चंगु विषयस बिचार विमर्श, 
कार्यपत्र प्रस्तुत यायेग ज्या जुल । थन निर्णय जूगु ख भाजु राजा शाक्यया 
सम्पादकत्वय्‌ 'सहलहया सुलचं' (ने.सं. १११०) नामं सफू नं पिदन । 


श्रेष्ठ सिरपा: प्रदान :- स्वयम्भूलालजुं स्थापना यानादीगु श्रेष्ठ सिरपा: 
प्रदान यायेगु अभिभारा नं च्वसापासां हे क्वबिल । श्रेष्ठ सिरपा: दकलय्‌ न्हापा 
लःल्हाःगु सफ केदारमान 'व्यथित'या 'छ्वास' काव्य खः । थौं तकया दुने ३२ म्ह 
च्वमितय्‌त थ्व संस्थां श्रेष्ठ सिरपा: लःल्हाये धुकूगु दु ।, 


नेपालभाषा परिषद्‌ (ने.सं १०७१) 


ने.सं. १०७० स प्रजातन्त्रया उदय जुसेंलि नेपालभाषा साहित्य उत्थानया 
नितिं संस्थागत धंगं पला: छिइगु ज्या जुल । थ्व हे कथं साहित्य सेवा खलः (ने.सं 
१०७०), नेपालभाषा साहित्य मन्दिर (१०७३), नेपालभाषा विकास मण्डल 
(१०७४), आदि नामं विभिन्न साहित्यिक संस्था स्थापना जुल । थथे स्थापना जूगु 
संस्था मध्ये दकलँय विधिवत रुपं नीस्वंगु न्हापांगु संस्था नेपालभाषा परिषद खः । 
न्हापांनिसें साहित्य सेवाय्‌ सक्रिय जुया च्वनादीपिं चित्तधर 'हृदय', फत्तेबहादुर 
सिंह, लोकमान सिंह, ठाकुरलाल मानन्धर, प्रेमबहादुर कसाः, सिद्धिचरण, रत्नध्वज 
जोशी, हदयचन्द्रसिंहपिं मूदुजः जुयाः ने.सं १०७१ स थ्व संस्थाया स्थापना याःगु 
खः । थःगु स्थापनाकालय्‌ थ्व संस्थां थःगु आजु थुकथ न्हयब्वःगु दु :- 


(१) नेपाल संस्कृतिया जः थःगु राष्ट्र दुने व पिने पिब्वयेगु | 
(२) नेपालभाषा साहित्ययात ब्वलंकेगु । थुकिया नितिं सफू पत्रिका 
पिकायेगु । 
थज्याःगु विशुद्ध भाषा साहित्य उत्थानया आजु तातुनाः स्थापना जूगु थ्व 
नेपालभाषा परिषदं थौंतकया दुने नेपालभाषा साहित्यया विकासया निंतिं आपालं 
महत्वपूर्ण ज्या याःगु दु । 


शिक्षण संस्थाय्‌ नेपालभाषायात मान्यता बिइकेगु कृत: :- नेपालभाष 


परिषदया प्रयासं लोकमानसिंह शिक्षा सहसचिव जुया च्वनादीबलय्‌ ने.सं १०७५ 
सालय्‌ एस.एल.सि.या पाट्यक्रमय्‌ नेपालभाषायात नं दुथ्याकेगु जुल । खयेत ला 

पठन पाठनय्‌ नेपालभाषायात दृथ्याकेगु ग्वसाः धर्मआदित्य धर्माचार्य हे ग्वये 
धुकगु खः तर थथे खयां न नेपाल अधिराज्यय नेपालभाषायात एस.एल.सि.या 
पाठयक्रमय्‌ दुथ्याके बिइगु ज्या थ्व हे संस्थाया कुतः पाखें जुल । नेपालभाषा 
परिषदं बीरगंजया नेपाल राष्ट्रिय विद्यापिठय नेपालभाषा दुथ्याकेत पाठ्यक्रम 
दयेकेगु नापं परीक्षा कायेगु अभिभारा नं थम्हं हे क्वबिल । थौं महाविद्यालय जक 
मखु विश्वविद्यालय अझ विद्यावारिधी तक नेपालभाषा दुथ्याकेगु ज्याय्‌ 
"नेपालभाषा परिषदं“ थम्हं फुगु कुतः याःगु दु । 


सफू प्रकाशन :- विद्यालयय्‌, महाविद्यालय, अझ विश्वविद्यालय 
नेपालभाषा दुथ्याकेगु क्रमय्‌, थुकियात माःगु पाठ्य समाग्री ता:लाकेगु ज्या नं 
नेपालभाषा परिषदं थम्ह हे क्वविल । थ्व हे भवलय्‌ नेपालभाषा परिषदं गद्य पुच:, 
पद्य पुचः, बाखं पुचः, न्हू बाखं पुचः, भग साहित्य, नेपालभाषाया जातः, आदि 
सफू अनेक आर्थिक समस्याया बाबजूद नं पिकया तुं यंकल । थ्व संस्थां मेमेगु 
भायूया बांवांलाःगु महत्वपूर्ण छु सफू नेपालभाषाय्‌ भाय्‌ हिइके बिलसा, 
नेपालभाषाया बांबांलाःगु छुं सफू नेपाली, हिन्दी, अंग्रेजी आदि भाषां भाय्‌ हिइके 
विया: थःगु भाषा साहित्ययात न्यंकभनं थ्यंकेगु नं कृत: यात । तिर्थराजया 'आखे' 
नेपालभाषाय्‌ अनुवाद जूगु सफू मध्ये छगू लुमंके बहगु सफ खःसा नेपालभाषाया 
नःलि कविता संग्रहयात अंग्रेजीइ अनुवाद नं यानाः 'ए०९७४ ० 7०५४ नामं 
पिकासेलि नेपालभाषाया अंग्रेजी भाषाय्‌ अनुवाद जूगु न्हापांगु कविता सफू थ्व हे 
जुल । थों तकया दुने थ्व संस्थां ७८ सफ्‌ पिकयाः नेपालभाषाया साहित्य सम्बन्धी 
दकले अप्व: सफू पिकाःगु संस्था जूगु दु । थ्व संस्थां पिकाःगु चित्तधर स्मृति ग्रन्थ 
ने.सं. (११०४) यात साभा पुस्तक प्रदर्शनी उगु दॅया नेपा:या दकलय्‌ बांला: गु 
सफ धका: रजत पत्र' तक प्रदान या:गु द । 


पत्रिकाया प्रकाशन :- नेपालभाषाया वाङ्मय, साहित्य, संस्कृति उत्थान 
यायेगु ज्याय्‌ नेपालभाषा परिषदया तसक मृवंगु ज्या पत्रिकाया प्रकाशन नं खः । 
थ्व परिषद पाखें ने.सं १०७२ स नेपाल नांगु ऋतुपौ पिहां वल । नेपालभाषाया 
ख्वाःपाः, नेपाल संस्कृतिया जः धकाः पौया द्यबलय्‌ च्वयातइगु थ्व 'नेपाल' पत्रिका 
तत्कालीन धर्मोदय पत्रिका स्वयां नं अप्वः परिस्कृत व स्तरीय ज्‌ । विशेष प्रौढ 
लेखकतयूत थाय्‌ बियातइगु थ्व पत्रिकां नेपालभाषाया निबन्ध व समालोचना 
विधा ब्वलंकेत महत्वपूर्ण योगदान बिउगु दु । 'नेपाल' पत्रिका ने.सं १०७६ स 
पिकायेगु बन्द जूसां हानं थ्व पत्रिका पिकायेगु ज्या थौं कन्हे जूगु दु । थथे पत्रिका 
पिकाइबलय्‌ ईब्यः कथं साहित्यिक व्यक्तित्वपिनिगु नं विशेषांक पिकायेगु थें ज्याःगु 
महत्वपूर्ण ज्या नं परिषदं याःगु द्‌ । 


सिरपा: प्रदान :- सफ पत्रपत्रिकाया प्रकाशन बाहेक थ्व संस्थां भाषा 
साहित्य संस्कृति ख्यलय्‌ महत्वपूर्ण योगदान बिउपिं व्यक्ति, संघ वा संस्थायात 

नेपालभाषा परिषदया संस्थापक दुजः स्व. चित्तधरया नाम चित्तधर सिरपा : 
(ने.सं. ११०९) अथे हे निबन्ध क्षेत्रम्‌ विशेष योगदान विउम्हेसित स्व ठाक्रलाल 
मानन्धरया नाम ठाकुरलाल सिरपा (ने.सं ११०९) नं दय्‌ छक: लःल्हायेगु याःगु 
दु । अथे हे मोतिलक्ष्मीया नामं स्थापना जूगु निदेय्‌ छकः मिसा च्वमिपित प्रदान 
याइगु मोतिलक्ष्मी सिरपा: - ने सं. १११९) नं थ्व हे संस्थां प्रदान यायेगु अभिभारा 
चज], दु. 

थुकथ 'च्चसापासा' व 'नेपालभाषा परिषद्‌’ नेपालभाषाया भाषा साहित्य 
सस्कृति उत्थानया उदेश्यं स्थापना जूगु नेपालभाषाया न्हापांगु संगठनात्मक 
प्रयास जक मजुसे थोंतक नं निरन्तरता बिया वयाच्बंगु संगठन नं खः । थ्वयां 
लिपा नेवाःतयूसं थः दुनेया भाषा साहित्य तथा जातीय अनुरागयात ब्वया: 
धमाधम मेमेगु संस्था नं चायेकाः संगठित पला: न्ह्याकाहल । थौ नेवाःतय्‌ दथुइ 
भाषा, जातीय अधिकारया निंतिं सः थ्वयेकीगु फुक्क खलःया मंकाः प्रतिनिधित्व 
जुइगु 'नेपालभाषा मंकाः खलः' (ने.सं १०९९), नेवाः साहित्य, संस्कृति व भाषा 
जातीया सम्बन्धय प्राज्ञिक स्तरया ज्या न्हयाकीगु 'नेपालभाषा एकेदमि' (ने.सं 
१११२), अले नेवाःतयूगु राष्ट्रिय स्तरया संगठन 'नेवाः देय्‌ दब” तकया संगठन 
स्थापना जुइ धुंकूगु दु । अझ नेपालभाषा साहित्यया उत्थानया उदेश्य विशेष हे 
जक तातुनाः नं थीथी संस्था व प्रकाशनया स्थापना जूगु दु । थज्याःगु थीथी 
संगठन विशेष रुपं स्वनिगलय्‌ केन्द्रित जूसां पूर्वाञ्चल, पश्चिमाञ्चलय्‌ नं विस्तार 
जुइधुकूगु दु । तर थथे खलः पुचः आपालं द॒सां थौं तसक हे म्हो जक संस्था 
सक्रिय जुड फयाच्वंगु दु । सरकारी स्तरं जुयाच्वंगु पक्षपात, अले भीगु जाती व 
भाषाया स्यनावंगु स्थितिं मर्माहित जूपिं नेवाःतयूसं छगू जोशय्‌ वयाः थज्याःग्‌ 
खलः पुचः स्वनेगु याइ, तर लिपा जोश तनेवं अथे हे लुकुविना बनिइगु स्थिति 
नेपालभाषाया संगठनया इतिहासय्‌ छुँ न्हूगु मखु । थुकथं थों नेपालभाषाय्‌ आपालं 
संगठन दयां नं सक्रिय रुपं भाषा साहित्यया उत्थानय्‌ संलग्न जूगु खलः पुचः 
तसक म्हो, अले सक्रिय निगू प्यंगू खलः नं विशेष रुपं प्राज्ञिक ज्याय हे जक 
तक्यनाच्वंगु खनेदु । उकि थौं नेपालभाषाय्‌ न्हूगु खलः पुचः स्वनेगु स्वयां नं दुगु 
संगठनयात निं सक्रिय व सशक्त यानायंके माःगु दु । 

नेपालभाषाया सिरपा: 


नेपालभाषाया आधुनिक साहित्यया निमाणय्‌ थुकिया विविध सिरपाःया नं 
महत्वपूर्ण भूमिका दु । नेपालभाषाय्‌ धर्मोदय सिरपा: (ने. सं. १०६८)या स्थापनां 
निसें सिरपाःया परम्परा शुरु जूगु खया: नं प्रोत्साहनया रुपय्‌' ग्वाहालिया रुपय्‌ 
लेखक वा संस्थायात आर्थिक ग्वाहालि यायेगु ज्या न्हापा नं छक्व: बक्वः जूगु खें 
न्यने ब्वने दु | पुनर्जागरणकालय्‌ कवि सिद्धिदासया काव्य प्रतिभां प्रभावित जुयाः 
सिद्धिरत्न कसा:जु सिद्धिदासया सज्जन हृदयाभरण सफूयात रु ५/- ग्वाहालि 
याःगु खं न्यने दुसा ने.सं १०७० स च्वसापासायात पासा पत्रिका पिकायेत 
स्वयमभूलाल श्रेष्ठं रु ५०००/- आर्थिक ग्वाहील बिउगु खँ ब्वने दु । तर थथे 
खया: नं च्वमितयूत इमिगु रचना वा सफया प्रशंसा वा प्रोत्साहन कथं संस्थागत 
रुप सिरपा: बिइगु ज्या धर्मोदय पत्रिकाया प्रकाशनं निसें जुल, अले सिरपाःया 
परम्पराय्‌ निरन्तरता, विविधिता बिइगु ज्या “श्रेष्ठ सिरपाः'(१०७३)या स्थापना 
निसें जुल । थौं नेपालभाषा व थ्वया' साहित्य संस्कृति संवर्द्धनया निंतिं 
नीस्वनातःगु छु छु सिरपा: थथे दु - 


धर्मोदय सिरपा (ने.सं १०६८) : धर्मोदय सिरपाः नेपालभाषा साहित्यया 
इतिहासय्‌ दकलय्‌ न्हापांगु सिरपा: खः । धर्मोदय सभां नीस्वंगु थ्व सिरपाः 
दॅयूदसं उगु दय्‌ पिदनीगु सर्वश्रेष्ठ सफयात व धर्मोदय्‌ लय्‌पतिइ दच्छिया दुने 
पिदंगु च्वसुयात छसिकथं १००/- तका व २५/- तका बिइगु खः । तर थ्व 
सिरपा: निर्दे तक जक न्हयायेफत । अनंलि थ्व सिरपा: दिनावन । 


श्रे सिरपा (ने सं १०७३): श्रेष्ठ सिरपा: निजी स्तरं नीस्वंगु 
नेपालभाषाया जक मखु नेपा:या हे दकलय्‌ न्हापांगु व छगू तःजिगु सिरपाः खः । 
थ्व सिरपाःया संस्थापक स्वयम्भूलाल श्रेष्ठ खः | धर्मोदय लय्‌पतिइ पिदंगु रत्नध्वज 
जोशीया च्वसु 'भाषाया सिनाज्या'पाखें थ्व सिरपा: स्वनेगु प्रेरणा कयाः 
स्वयम्भूलाल श्रेष्ठजुं ने.सं. १०७२ थिंलाथ्व २ स थःगु नीनिदँ बुन्हि कुन्ह दां 
फ्याना: ने.सं १०७३ निसें हे लःल्हायेगु व्यवस्था याःगु खः । स्वसः दांयागु थ्व 

सिरपा: दकलय्‌ न्हापांगु उगु दया सर्वश्रेष्ठ सफ कथं 'छ्वास' काव्ययात ल्ययाः 
केदारमान 'व्याथत'यात लःल्हाःगु खः | ऐतिहासिक महत्व दुगु थ्व सिरपा: आः 
तक स्वीम्ह कतिकारया स्वीप्यंगू कृतिंयात बीधुंकूगु दु । 

न्हन्हपिं च्वमितयूत हःपाः बिइगु व न्हून्हुगु सफ पिथनाः नेपालभाषा 
साहित्य धुक्‌ जायेकेगु पवित्र उरेश्यं स्थापना जूगु थ्व सिरपा: शुरुइ दां स्वसः 
जूसां लिपा वनाः स्वद्रः तक ध्थंगु दु + ने.सं १०७८ निसें दाताया इच्छाकथं 
च्चसापासा अन्तर्गत न्हयाना वयाच्वंगु थ्व सिरपा: नियमित रुपं संचालन यायेत 
ने.सं. १०७८ स हे श्रेष्ठ सिरपा: नियमावली दयेकाः नियमावली कथं थीथी 
विधाय्‌ पालंपा: यानाः श्रेष्ठ सिरपा: लःल्हाना वयाच्वंगु खः | थौं तकया दुने काव्य 
विधाया च्यागू, बाखं विधाया न्यागू, उपन्यास खुगू, स्वंगू प्याखं, प्यंगू निवन्ध, 
स्वंगू प्रवन्ध व न्यागू अनुवाद सफूयात थ्व श्रेष्ठ सिरपा: लःल्हाये धुंक्गु दु । थ्व 
सिरपालं नेपालभाषाया च्वमितयूत जक प्रोत्साहित व कदर या:गु मजुसे विधागत 
विकासया निति नं तिबः बिउगु दु । थथे श्रेष्ठ सिरपालं बिउगु योगदानयात मनन 
यानाः वयां लिपा थीथी व्यक्तिगत तथा संस्थागत रुपं नेपालभाषा व थ्वया 
साहित्य संस्कृति उत्थानया निंतिं मेमेगु नं आपालं सिरपा: नीस्वनेगु यानाहल । 
थुकथं थ्व सिरपाःया रकम थौं मेमेगु सिरपाःया तुलनाय्‌ म्हो जसां थ्व सिरपालं 
मेमेगु सिरपा: स्वनेत हःपाः बिउगु दु । नेपालभाषाया दकले न्हापांगु तःजिगु 
सिरपा: जूगुलिं थ्व सिरपाःया थःगु हे प्रतिष्ठा दु, ऐतिहासिकता दु । 


भी प्रधान सिरपा (ने.सं १०९७) : 'झी' लय्‌पतिइ दच्छिया दुने पिदंगु 
च्वसु मध्ये उत्कृष्ट च्वसुयात ल:ल्हाइगु कथं नीस्वंगु 'की प्रधान' सिरपाःया 
संस्थापक मयजु मन्दिरा प्रधान खः । 


साहित्य सिरपा: (ने.सं १०९७) : छत्रबहादुर कायस्थं स्थापना यानादीगु 
५००/- दांया थ्व सिरपा: दय्‌ छगू विधाया उत्कृष्ट सफूयात बिइगु खः । 


लाकौल सिरपा: (ने.सं ११०२) : बैकुण्ठप्रसाद लाकौलजुं नीस्वनादीगु 
२०,०००।- तकाया थ्व सिरपा: निदेय्‌ छक्वः नेपालभाषा व थ्वया साहित्यया 
ख्यलय्‌ न्ह्यथनेबहगु ज्या याःम्ह व्यक्ति बा संस्थायात बिइगु खः । 


चिनिमाया सिरपा: (ने.सं ११०५) : भाजु केशवकुमार शाक्यजुं 
नीस्वनादीगु १०००।- तकाया थ्व सिरपा: 'राजमति’ वाःपतिइ दच्छिया दुने पिदंगु 
च्वसु मध्ये उत्कृष्ट च्वसुयात ल:ल्हाइगु खः । 


करुणाकर सिरपा: (ने.सं. ११०७) : थ्व सिरपाःया संस्थापक करुणाकर 
वैद्य खः । लोक साहित्य संरक्षण यायेगु ज्याय्‌ तिबः बिइपिंत बिइगु थ्व सिरपाःया 
न्हापाया रकम १०००/- तका खः । तर करुणाकर वैद्यजुया कायभाजुपिसं मेगु नं 

दां तना: थौं कन्हे थ्व सिरपाःया रकम २००००,- तका थ्यंकगु दु । थौंकन्हय थ्व 
सिरपाः निर्देयू छम्व: बिइगु जूगु दु । 


मूर्तिमान सिरपा: (ने.सं ११०८) : मूर्तिमान सिरपाः लोक साहित्य 
परिषद्‌ पाखें संचालन जुइगु सिरपा: खः । निर्देय छक्वः बिइगु ५०,०००।- दांया 
थ्व सिरपाःया संस्थापकत भाजु रत्नमान व वयक:या छेजःपि खः । 


हेमराज हःपाः सिरपा: (ने.सं ११११): नेपालभाषा, साहित्य, संस्कृतिया 
ख्यलय्‌ न्ह्यथनेबहगु योगदान ब्यूम्ह व्यक्ति / संस्थायात बिइगु थ्व सिरपाया दाता 
लिपि तथा संस्कृतिविद्‌ हेमराज शाक्य खःसा थ्व सिरपा:या रकम २५,०००।- तका 
खः । ; 


गोविन्द सिरपा: (ने. सं १११५) : मदुम्ह गोविन्दसान प्रधानया नामय्‌ 
स्थापना जूगु थ्व गोविन्द सिरपा:या संस्थापक भाजु ईश्वरमान प्रधान खःसा थ्व 
सिरपा:या रकम ५०,०००।- तका खः । भाषा, साहित्य, संस्कृति ख्यलय्‌ 
न्ह्यथनेबहगु ज्या याःम्ह व्यक्ति वा संस्थायात बिइगु थ्व सिरपा: निदय्‌ छक्वः 
लःल्हायेगु कथं लोक साहित्य परिषद्‌ पाखें संचालन जुइगु खः । 


गौरी-अनन्त सिरपा: (ने.सं १११६) :- च्वमितयगु नेपालभाषाया 
शोधपूर्ण कृति पिथना बिया: च्वमियातं तुं उगु सफ्‌ सिरपाः स्वरुप प्रदान याइगु 
थ्व सिरपाःया संस्थापक भाजु विष्णुप्रसाद श्रेष्ठ खः । 


विशवभूमि धूस्वां सिरपा: व मानकाजी मंकाः सिरपा: नांजाःम्ह 
उपन्यासकार घुंस्वां सायमिजुं तःगू हे सिरपाः नीस्वनादीगु दु । उक्ती मध्ये 
नेपालभाषा साहित्ययात च्वन्ह्याकेगु ल्याखं धूस्वांजुं 'विश्वभूमि धूस्वां सिरपा: व 
नेपालभाषाया कार्यकर्तातयूत हःपाः बिइगु ल्याखं 'मानकाजी मंका: सिरपा: नामं 
निगू सिरपा: नीस्वनादीगु दु । 


क) विश्वभूमि धूस्वां सिरपा: (ने.सं १११४) - थ्व विश्वभूमि 
न्हिपतिइ दच्छियंकं पिहांव:गु च्वसुया उत्कष्ट च्वमियात बिइगु 
सिरपा: खः । थ्व सिरपाःया रकम ५०००।- खः । 


ख) मानकाजी मंकाः सिरपा: (ने.सं १११४) - नेपालभाषाया 
कार्यकर्तातयूत बिइगु थ्व सिरपा:या रकम २५०००।- तका 
खः । 


चित्तधर सिरपा: (ने.सं ११०९) : भाषा, साहित्य, कला संरक्षण यायेगु 
ज्याय्‌ थःत पानाच्वंपिं मध्ये छम्हेसित ल्ययाः द॑यूदस बिइगु थ्व सिरपा:या रकम 

१५,०००।- तका खः । थुकिया संस्थापक मणिहर्ष ज्योति खःसा थ्व सिरपाःया 
संचालक नेपालभाषा परिषद्‌ खः । 


ठाकुरलाल सिरपा: (ने.सं ११०९) : नेपालभाषा परिषदं संचालन याना 
वयाच्चंगु ठाकुरलाल सिरपा: नेपालभाषाया निबन्ध विधाय्‌ योगदान बिउम्ह 
निबन्ध च्वमियात बिइगु ख: | थेकिया संस्थापक भाजु गिरिधरलाल मानन्धर खः । 


न्ह्गु विश्वभूमि सिरपा: थ्व न्हूगु विश्वभूमि न्हिपतिइ दच्छिया दुने पिदंगु 
रचना मध्ये बांलाःगु रचनायात बिइगु सिरपा: खः । 


चिनिमाया सिरपा: (ने.सं ११०५) : थ्व सिरपाःया संस्थापक केशवकुमार 
शाक्य खः । राजमती वापौस दच्छिया दुने पिदंगु दकलय्‌ उत्कृष्टगु च्वसुंयात बीगु 
१,०००।- दाया नगद पुरस्कार खः । 


आशामाया सिरपा: थ्व सिरपाः 'न्ह्गु विश्वभूमि' न्हिपतिइ दच्छिया दुने 
मिसा च्वमिपिनिगु दकले बांलाःगु च्वसुयात बिइगु सिरपा: खः । थ्व सिरपाःया 
सस्थापक आसामान ताम्राकार खः । 


नारायण इनाप सिरपा: - इनाप वाःपतिइ पिदंगु बांलाःगु रचनायात 
बिइगु थ्व सिरपाःया रकम ५०००।- तकाया खः । थ्व सिरपाःया संस्थापक लुमिन 
कुमार श्रेष्ठ खः । 


_ नेवाः हना सिरपा (ने.सं. १११५) :- थ्व भाषा, साहित्य, संस्कृतिया ख्यलय्‌ 
न्हयथनेबहगु ज्या या:म्ह व्यक्ति वा संस्थायात बिइगु १०,०००/- दाँया सिरपा: 
खः । थुकिया दाता भाज्‌ राजदास श्रेष्ठ खःसा, थ्व सिरपा:या संचालक सक्वया 
भाषा साहित्य मुंज्या खल: खः । 


मोतिलक्ष्सी सिरपा: ने.सं. १११९): नेपालभाषा, साहित्य, संस्कृति 
उत्थानया ज्याय्‌ उल्लेखनीय ज्या या:म्ह मिसा च्वमियात निदेय छक: बीगु 
१५०००, दांया सिरपा: खः । थ्व सिरपाःया दाता डा. केशरी मानन्धर खःसा 
थुकिया संचालक नेपालभाषा परिषद्‌ खः । 


थुपिं सिरपा: बाहेक शैक्षिक क्षेत्रय्‌ नेपालभाषा विषय कयाः ब्वनीपिं 
विद्यार्थीतयूत हःपाः बिइकथं नं थीथी सिरपाः नीस्वनातःगु दु, गथे - 


१. मोतिलानी सिरपा: (ने.सं. १११५) - एस.एल.सी. निसें एम.ए. या 


तगिमय्‌ तक बिइगु जूगु थ्व सिरपा:या रकम ५०००।- तका खः । 
मोतिलाती ताम्राकारं नीस्वनादीगु थ्व सिरपाः प्रत्येक तगिंया 

नेपालभाषा विषय कयाः दकलय्‌ अप्वः नम्बर हःम्ह विद्यार्थीयात बिइगु सिरपा: 
खः । थ्व सिरपाःया संचालक नेपालभाषा केन्द्रीय विभाग खः । 


२. चैन लाकौल सिरपा: (ने.सं ११०१) - थ्व नेपालभाषा कयाः 
एम.ए. या परीक्षाय दकलय्‌ अप्वः ल्याः हःम्ह मिसा विद्यार्थीयात बिइग॒ सिरपा: खः 
। थ्व सिरपा: ने सं ११०१ निसें इनेगु शुरु जगु दु । थुकिया संस्थापक वैकुण्ठंप्रसाद 
लाकौल खः । 


३. पियूष पदक (ने. सं १११७) - भाजु पियृषबहादुर अमात्यं स्वनादीगु 
पियुष पदक नेपालभाषा विषय कया: प्रथम श्रेणीइ प्रथम जूम्ह एम.ए.या 
विद्यार्थीयात वीगु लुँया तक्मा व दसिपो खः । थ्व सिरपाःया संचालक नेपालभाषा 
केन्द्रीय विभाग खः । 


४. नेपालभाषा सिरपा: एस एल. सी. नेपालभाषाय दकले अप्व: ल्या: 
कयाः उत्तीर्ण जूम्ह विद्यार्थीयात लःल्हाइगु सिरपा: खः । थ्व सिरपाःया संचालक 
'विराट नेपालभाषा साहित्य सम्मेलन गुथि' खः । 


५. गंगामाया सिरपा: व भिमकुमारी सिरपा: -थ्व सिरपाः 
एस. एल.सि.परीक्षाय्‌ नेपालभाषाय्‌ दकलय्‌ अप्व: ल्याः हःपिंत बिइगु खः । 


थथे च्वय्‌ उल्लेख जग्‌ थीथी सिरपालं थौंया नेपालभाषाया आधुनिक 
साहित्यया विकासय्‌ महत्वपूर्ण भूमिका म्हितावया च्वंगु दु | छखे थज्याःगु 
सिरपालं नेपालभाषाया च्वमि ब्वमितय्‌त नेपालभाषा पाखे आकर्षित याना: थ्व 
क्षेत्रया भाषिक, साहित्यिक, सांस्कृतिक विकासया निंतिं प्रोत्साहन, हौसला बिउगु 
द॒सा, मेखे छुं कथं सफ पिकायेगु निति थज्याःगु सिरपाः आर्थिक तिबः नं जूगु द्‌ । 
अथे हे सिरपा: त्याकम्ह च्वमिया सफ प्रकाशनय्‌ हयेगु नेपालभाषा भाषितयूसं 
थःपिनिगु सामाजिक दायित्व नं भाःपिडगु दु । भी थें ज्याःगु अविकसित देशय्‌ 
च्वमितयूगु कदर सी धुंकाः जक जुइगुलिइ थज्याःगु सिरपा:या व्यवस्थां इमिगु 
कदर इमिगु जीवनकालय्‌ हे यानाः, इमि पाखें अझ अप्व: साहित्यिक योगदान 
प्राप्त यायेगु परम्पराया नी जूगु दु । नापं सिरपाः काःपिं च्वमितयगु कृतिं न्हपिं 
च्वमितयत थज्याःगु हे कथंया साहित्य सृजना यायेगु नितिं प्रेरणा नं बिउगु दु । 
तर थौं नेपालभाषाय्‌ नीस्वनात:गु सिरपा: मध्ये छु छु जक संचालन जुयाच्वंगु दु, 
अप्वः थें दिइ धुंकग द॒ वा दिनाच्चंगु दु । अथे खः सां दँयदसं न्हन्हुगु सिरपाःया 
स्थापनां यानाः नेपालभाषा साहित्यया विकासय्‌ सकारात्मक लिच्वः अवश्य हइ 
धइगु आशा याये फु । 

नेपाःया शिक्षाय नेपालभाषा 


छुं नं भाषायात पठनपाठनय्‌ दुथ्याकेगु धयागु व भाषायात सम्मान 

बिइगु जक मखु वया विकासया लँपु छुइगु नं खः । थज्याःगु हे खँयात वाःचायेकाः 
मचातयूत मांभासं शिक्षा बिइमा:गु, नेपालभाषा संरक्षण संवर्द्धनया निंतिं थ्वयात 
पठनपाठनय्‌ दुथ्याकेमाःगु सः नेपालभाषा पुनर्जागरण कालया नसंचा हा री इलय्‌ हे 
थ्वयेधुंक्गु खः । मांभासं शिक्षा बिइमाःगु खँय्‌ दकलय्‌ न्हापां वाःच 
व्यक्ति जगतसुन्दर मल्ल खःसा, नेपालभाषायात शैक्षिक संस्थां मान्यता बिइकेगु 
निंतिं न्हापां आव्हान यानादीम्ह व्यक्ति योगवीरसिंह खः । वयूकःया 'नेपालभाषा' 
धैगु कविताय्‌ 


'नेपालभाषा जिर्ण जूगु अल्सि मचासे भिंकेनु, 
भारतिय शास्त्र भवनं मान थ्वइत बीकेनु - 
योगसुधा, ने.सं. १०७०:१) 


धका: नेपालभाषायात भिंकेगु, थ्वयात मान प्रतिष्ठा बिइकेगु निंतिं शैक्षिक 
संस्थां मान्यता बिइकेगु कुतः यायेत आव्हान यानातःगु दु । थथे योगवीर सिंहया 
'भारतिय शास्त्र भवनं मान थ्वैत बीकेनु धयागु आव्हानयात कार्यान्वयन यायेगु 
पलाः मेम्ह भाषानुरागी धर्मआदित्य धर्माचार्य ल्हवनादिल । वयूकः कलकत्ताय्‌ 
ब्वनाच्वनादीगु इलय्‌ अनया विश्वविद्यालयया उपकुलपति आशुतोष मुखर्जीया 
कतलं कलकत्ताया विश्वविद्यालय बंगाली, हिन्दी आदियात मेट्कि निसें बी.एस. 
तक भर्नाकूलर विषयकथं अनिवार्य रुपं ब्वंकेगु व्यवस्था जुल । धर्मआदित्य 
धर्माचार्य तत्कालीन नेवाः विद्यार्थीतय्‌गु नेतृत्व यानाः नेपालभाषायात नं भारतया 
विश्वविद्यालयं मान्यता बिइकेत कलकत्ता विश्वविद्यालया उपकुलपतियाथाय्‌ 
डेलिगेशन (ने.सं. १०४४) वन । तर नेपालभाषाय्‌ पठनपाठनया निंतिं स्तरीय 
सफ्‌ मदुनि धयागु विश्वविद्यालयया लिसलं डेलिगेशनया उद्देश्य पूमवन । 

राणाकालीन निरंकुश शासनय्‌ विद्यालय चायेक॒पिंत ज्वनेगु, पुस्तकालय 
चायेकेत विन्तिपत्र तःपिंत जरिवाना यायेगु, नेपालभाषां लेख कविता च्वःपिंत 
यातना विइगु यानाहल । अज्याःगु स्थितिइ औपचारिक रुपं शिक्षा ख्यलय्‌ 
नेपालभाषा दुथ्याकेगु ला सम्भव हे मजुल । ने.सं १०७१ या क्रान्तिं नेपालय्‌ 
प्रजातन्त्र वल । प्रजातन्त्र वयाः स्वदे लिपा नेवाः विद्यार्थीतयग्‌ माग कथं ने.सं 
१०७४ य्‌ एस एल. सी.या पाठ्याशय्‌ पूर्वीय भाषाकथं (Oni ental Language) 
नेपालभाषायात नं मान्यता बिल । थज्याःगु व्यवस्थां तत्कालीन नेवाः 
विद्यार्थीतयूके नेपालभाषा विषय कयाः ब्वनेगु तःधंगु उत्साह हयाबिल । अथे हे 
ने.सं १०७५ निसें विरगंजया राष्ट्रिय विद्यापीठं नेपालभाषायात प्रवेशिकां निसें 
विद्यालंकार थ्यंक छगू माध्यम कथं मान्यता बिल । तर कलेजय्‌ ने.सं १०८० 
निसें तिनि नेपालभाषा विषययात दुथ्याकल । मानविकीया आइ.ए.या तहल॑य्‌ 
स्वंगू ऐच्छिक पत्र मध्ये छगू ऐच्छिक पत्रया रुपय्‌ (२०० ल्याः) दुथ्याकल सा 
मानविकी नापं मेगु फुक्क अध्ययन संस्थानया इण्टरमिडियट तगिमय्‌ नेपालभाषा 
भर्नाकूलर विषयकथं (५० ल्याः) ब्वनेदइगु व्यवस्था जुल । फलतः विज्ञान, 
वाणिज्य, कानून आदिया विद्यार्थीतयूत तक नेपालभाषा ऐच्छिक भर्नाकलर 
विषयकथं ब्वनेगु हवःताः चूलात ।ने.सं १०८२ स मूल विषय नेपालभाषा कयाः 
आइ.ए. पास जूपिं दयेबं व हे दंय्‌ बी.ए. तगिमय्‌ नं नेपालभाषा मूल विषय कथं 
प्राध्यापन जुल । ख ला नेपालभाषा कयाः बी.ए. पास जूपिं दयेवं ने.सं. १०८४ 
निसें एम.ए.लय्‌ नं नेपालभाषाया प्राध्यापन जुझमाःगु खः, तर एम.ए.या लागिं 
माःगु सफ्‌ मदुनि धैगु त्वह चिनाः छथ्वः संकुचित बिचाःयापिं प्राध्यापकतय्‌सं 
एम.ए.या व्यवस्था त्रिभुवन विश्वविद्यालय जुइके मबिल । लिपा हानं ने.सं 
१०८९ स त्रिभुवन विश्वविद्यालयाय बोर्ड अफ स्टडीजं' नेपालभाषा एम.ए.या 
पाठ्यक्रम दयेकल । अले डीनया अध्यक्षताय्‌ च्वंगु त्रि.बि.वि.या प्राध्यापन जुइग्‌ 
भाषा समूहया संयुक्त बैठक थ्वयात पारित नापं याये धुंकूगु खः । उथायूया 
नेपाली विभागया विभागाध्यक्ष ताराप्रसाद जोशी नेपालभाषाय्‌ एम.ए. तगिंया 
लागिं ल्वःगु ग्यसुलाःगु सफ्‌ मदुनि धकाः जिकिर याःगुलिं एम.ए. नेपालभाषाया 
कक्षा संचालन हे मजुल ( मल्ल, ने.सं. १०९९:२३-४०) । थज्याःगु घटनां 
तत्कालीन विद्यार्थीतयूके तःधंगु नैराश्य ब्वलन सा नेपालभाषाय्‌ एम.ए.या 
व्यवस्था मजूतले एम.ए. हे ब्वने मखु धाइपिं स्वाभिमानी विद्यार्थीत नं पिकाल । 


ने.सं १०९१ स राष्ट्रिय शिक्षा योजना पद्धति लागु जुल । थुकि 
नेपालभाषायात तःधंगु आघात लाकल । एस.एल.सि.या पाठ्यक्रमय्‌ पूर्वीय भाषा 
समूह (07९॥॥] 1.१६३५६९) या भवलय्‌ दुथ्याकातःगु नेपालभाषायात १७ गू भाषा 
समूह तथा ७ महत्वपूर्ण विषयया नापं यानाः २४ गू विषयया विकल्पय्‌ छगू 
ब्वनेगु यानाः तये हल । अथे हे इन्टरमिडियतया पाठ्यक्रमय्‌ भर्नाकुलर विषयकथं 
दुथ्याकातःगु विभिन्न संकायलय्‌ ब्वंकिइगु मातृभाषायात नं लिकयाबिल । 
मानविकीया विद्यार्थीतयूत ऐच्छिक विषय कथं जक नेपालभाषा ब्वने दइग 

व्यवस्था जुल । थुकथं कलेजया बहुसंख्यक विद्यार्थी थःगु भातृभाषां ब्वनेगु 
अधिकारं बञ्चित जुल । अथे हे न्हूगु शिक्षा योजनाय्‌ विदेशी भाषाजक मखु, 
गृहविज्ञान, गणित आदि २४ गू विषयया विकल्पय्‌ हिन्दी मैथिली लिसें नेपालभाषा 
लासेलि विद्यालय ऐच्छिक विषयकथं नेपालभाषा ब्वनिइपिं पा: जुजुंवनसा, 
नेपालभाषा विषययात थःपिनिगु विद्यालयय्‌ ब्वंकिइगु स्कूल नं तसक हे म्ह 
जूबन । प्यंगू न्यागू स्कूलं जक नेपालभाषाया अध्यापनयात थाय्‌ बिल । थुकथं 
न्हगु शिक्षा पद्धति नेपालभाषाया अध्यापनया जग हे स्यंकाबिल । थथे स्कूलया 
जग मदुसां भाषिक अनुरागं आइ.ए., बी.ए. तगिमय्‌ ऐच्छिक विषयकथं 
नेपालभाषाया पठन पाठन संचालन जुयाच्वन । थथे बी.ए. तक जक ब्वने 
दयाच्बंगु नेपालभाषायात एम.ए.लय्‌ दुथ्याकेगु हानं छक्वः प्रयास जुल । तत्कालीन 
नेपालभाषा विषय समितिया अध्यक्ष तथा पाटन क्याम्पसया विभागीय प्रमुख डा. 
सुन्दरकुष्ण जोशीया प्रमुख सक्रियतां व नेपालभाषाया थीथी संस्थातय्‌गु अनवरत 
प्रयासं त्रि.बि.वि.या पदाधिकारीतयूत नेपालभाषा एम. ए.लय्‌ दुथ्याकेगु नितिं बिचाः 
यायेगु करं क्यंकल । हिन्दी, मैथिली भाषाया एम.ए.या व्यवस्था नेपालय्‌ मदुसां 
भारतय्‌ दु, तर नेपालया हे साहित्यं सम्पन्न प्राचीन भायूया अध्ययनया नितिं नेपालं 
हे मयाःसा सुनां व्यवस्था याइगु, अथे हे साहित्यया लक्षण ग्रन्थ नेपालीइ मदुबलय्‌ 
हिन्दी, अंग्रेजी पाखें ज्या काल धा:सा नेपालभाषां जक काये मफइगु छु दु ? धैगु 
बहस डा. जोशीं विद्या परिषद्या सभाय यानादिल । फलतः उगु सभां 
नेपालभाषायात एम.ए.लय्‌ दुथ्याकेगु' ख सर्वसम्मति पास यात । तर थथेंयात 
शोधप्रवन्ध च्वयाः निं डिग्री (Degree by Dissertallon) बिइगु, लिपा नियमित कक्षा 
संचालन यायेगु धकाः उगु सभां क्वःछिउ कथं ने.सं १०९७ निसें शोध प्रवन्ध 
च्वकाः एम.ए.या डिग्री बिइगु व्यवस्था जुल । तर थ्व शोध प्रवन्धया व्यवस्थां 
तत्कालीन भाषा अनुरागी विद्यार्थीतयूत गुलि उत्साहित याःगु खः, उलि थ्व 
व्यवस्था व्यवहारय्‌ सफल जुइमफुत । प्यदँया दुने स्वंगू पुचलं यानाः ५६ 
विद्यार्थीतयूसं थःपिनिगु नां दर्ता याःगुलिइ लाक्क छम्ह विद्यार्थी भाजु मल्ल के. 
सुन्दरं जक डिग्री कायेफत । प्यदॅ लिपा ने.सं ११०१ निसें नेपालभाषा एम.ए.या 
नियमित कक्षा संचालन जुल । थ्व व्यवस्थां आपालं भाषनुरागीतयूत नेपालभाषा 
ब्वनेगुलिइ हःपाः बिल । मेगु भाषाय्‌ एम.ए. यायेधुंकूसां भाषिक ममतां नं 
नेपालभाषा ब्वनीपिं विद्यार्थीत पिदन । थथे एम.ए.लय्‌ नियमित कक्षा संचालन 
याये धुसेंलि उकियात दक्ष जनशक्ति चूलाकेमाःगु आवश्यकता कथं त्रिभुवन 
विश्वविद्यालय वृत्ति विकास कार्यक्रम अन्तर्गत प्राध्यापकतयूत विद्यावारिधी नं 
याके बिल । थथे विद्यावारिधीया लागिं नां दर्ता याःपिं प्राध्यापकत मध्ये थौं 
प्यम्हेस्यां नेपालभाषा विषय सम्बन्धी विद्यावारिधी डिग्री हासिल यायेधुंकूगु दु । 
अथे हे विदेशं नं नेपालभाषाया साहित्य संस्कृति आदि सम्बन्धी विद्यावारिधी 
यायेत विदेशी विद्यार्थीत नं थन वयेगु जूगु दु । विदेशी विद्वानतय्‌ नेवाः भाय्‌ 
सयेकेगु मन दुगु थुइकाः नेपालभाषा विषय समितिं थुकिया अध्यापनया व्यवस्था 

यायेत त्रि.वि.वि.यात प्रस्ताव तःकथं ने.सं ११०१ निसें विदेशी विद्वानतय्‌त नेवाः 
भाय स्यनेगु व्यवस्था न विश्वभाषा क्याम्पसय्‌ जुल । 


नेपालभाषाय्‌ एम.ए.या व्यवस्था जुइधुंकाः प्यद लिपा ने.सं ११०५ 
चौलागा ९ (वि.सं २०४२ वैशाख १ गते) नेपाल राजपत्रय्‌ श्री ५ या सरकारय्‌ 
जागीर नयेत व प्रमोशन कायेत एम.ए. यानागु वापतय्‌ बियावयाच्चंगु सहुलियत 
नेपालभाषा, मैथिली, हिन्दी गृहविज्ञान आदि विषय कयाः ब्वंपिंत मबिइगु घोषणा 
जुसेलिं एम.ए. ब्वनाच्वंच्चंपिं आपाल विद्यार्थीतयूसं ब्वनेगु त्वःताहल । थुकथं छखे 
माध्यमिक तहलय्‌ नेपालभाषा ब्वंकेगु लिकया बिलसा मेखेर 'नेपाली' 'अंग्रेजी' 
विषयय्‌ एम.ए. याःपिंत प्रमोशनया नीति थाय्‌ बियाः, नेपालभाषायात मबिसेंलिं 
नेपालभाषा ब्वनेगु उत्साह गुगु न्ह्यानाच्चंगु खः, व छूवासुया वन । थुखे देयूया 
'एक भाषा एक धमं'या निति नियमं नेवाःतयूसं छेँय्‌ छँय्‌ थः मचातयत नं नेवाः 
भाय्‌ मल्हाकेगु यानाहल । फलतः नेवाःभाय्‌ ब्वनिइपिं विद्यार्थीत न्हियान्हिथं पाः 
जुयावन । 

लिपा बहुदलीय प्रजातान्त्रिक व्यवस्थाया स्थापना जुड धुंका: ने.सं १११३ 
स (वि.सं २०५० पौष १३) सामान्य प्रशासन मन्त्रालयं गजेटय्‌ “रा.प. तृतीय 
निसें प्रथम थ्यंक जागीर नयेत व प्रमोशन कायेत मा:गु योग्यताय्‌ मान्यता दुगु 
शिक्षण संस्थां कला (आर्टस), संस्कृत, व्यवस्थापन, वाणिज्य शास्त्र, ब्यापार 
प्रशासन...विज्ञानय्‌ स्नातकोत्तर याना: अनुभव दुम्ह जुइमा: धकाः सुचं पिकयाः 
वि.सं २०४२ वैशाखया सुचंयात क्व:थलेगु यात । तर थथे नेपालभाषायात हानं 
मान्यता दुगु खे धाःसा बांलाक प्रचार जुइमफुत । (जोशी, ने.सं १११८, पृ.३९) 
| बहुदलीय व्यवस्था लिपा नेपाल अधिराज्यया संविधान २०४७ या भाग 
२ धारा १८ या दफा २ लय्‌ 'हरेक समुदायं मचातयूत थ:थ:गु मां भासं शिक्षा 
बिइकथं ब्वनेकुथि चायेके दु धकाः उल्लेख जुल । थ्व हें कथं निजी क्षेत्र 
नेपालभाषा माध्यमं ब्वंकीगु स्कूल तत्कालीन भाषासेवी नेवाःतयूगु क॒तलं 
जगतसुन्दर ब्वनेकुथि (ने.सं ११११) या स्थापना जुल । अंग्रेजी, नेपाली भाषा 
बाहेक मेमेगु विषय नेपालभाषा माध्यमं ब्वंकीगु थ्व स्कूलयात म्वाकातयेगु निंतिं 
राज्यपाखें मखु विदेशीतयूसं च्यूताः कयाच्वंगु बहुभाषीय्‌ देश नेपाःया निंतिं छगू 
व्यंग हे खः । थौं थ्व स्कूलय्‌ ७ तगिंया मचातय्‌त तक ब्वंकेगु व्यवस्था जुइधुंक्गु 
दु । ने.सं. १०६७ स यलया नागबहालय्‌ स्थापना जूगु 'धर्मोदय कन्या 
पाठशाला'यां लिपा स्थापना जूगु नेवाः भायूया स्कूल थ्व 'जगत सुन्दर ब्वनेकुथि' 
जूगु दु । 

अथे हे नेपा:या उच्च माध्यमिक शिक्षा योजनाय वि.सं २०५७ लिपा 
'इन्टरमिडयट'या व्यवस्थायात लिकयाः १०+२ या व्यवस्था यायेगु जूगु कथं 
नेपालभाषायात नं उगु तहया पाठ्यांशय्‌ ऐच्छिक विषय कथं थाय्‌ बिल । थुकिया 
निति पाठ्यक्रम तथा निर्देशन पुस्तिका नं तयार जुइधुंकूगु दु । तर गुलि विद्यालयं 
नेपालभाषा अध्यापनया निंतिं थाम्‌ बिइगु खः थ्व शंकाया विषय तिनि धायेमाः । 

जीवनवृत्तिया नितिं थौंया तच्वःगु प्रतिस्पर्धाया जमानाय्‌ आपालं न्हून्हगु प्राविधिक 
विषय, विविध अन्तराष्ट्रिय भाषा व्वनेमाःगु, न्हियान्हिथ मेमेगु विकसित देयया 
भाषा संस्कृति अतिक्रमण याना हयाच्वंगु, म्वायेगु नितिं थःगु परिवार, थःगु रा छे 
जक मखु थःगु देश तक त्वःताः विदेशय्‌ वनेगु प्रवृत्ति ब्वलना वयाच्वगु थौंया 
स्थितिइ नेवाःतयसं थः मचातयत थुइक चायेक नं नेवा; भाय ल्हाकेगु sh व 
नेपालभाषा ब्वंकेगपाखें विमुख याना हयाच्वंगु दु । फलत: नेपालभाषा ब्वनिईपिं 
विद्याथीत न्हियान्हिथं पा: जुयावनाच्वंगु दु, गुगु नेपालभाषाया शैक्षिक विकासया 
निंतिं चिन्ताया विषय खः | खयेत ला थज्याःगु, स्थिति नेपालभाषाय्‌ जक मखु, 
मेमेगु अनिवार्य मजूगु कला सम्बन्धी विषययाँ पठनपाठनय्‌ नं दु । नेपालभाषाय्‌ 
थौं विद्यार्थीत पा: जुयाबंगु स्थितियात ध्यान तयाः थ्व विषयस विद्याथीत आकर्षित 
यायेत नेपालभाषा अनुरागी व दातातयूसं थीथी सिरपा: पदक गथे - मोतिलानी 
सिरपा:, चैन लाकौल सिरपाः, पियूष पदक, गंगामाया पुरस्कार, भीमकुमारी 
सिरपाः आदि सिरपा: स्वनेगु याःगु दु सा नेपालभाषाया शुभचिन्तक उद्योगपति 
इन्द्रभक्तया ह:पालं 'नेपालभाषा शिक्षा विकास समिति’ (ने.सं १११ ८) नं स्वंगु दु । 
थौं नेपालभाषा शिक्षा विकास यायेगु नेवाःतय्‌गु छगू बौद्धिक जिम्मेवारी जूगु दु । 
नेवाःत म्वानाच्वंगु दन्ति धयागुया दसि बिइगु जूगु दु । 

आधुनिककालया विधागत परिचय 


नेपालभाषा सीहत्यया इतिहासय्‌ ने.सं १०६० या दशक छगू महत्वपूर्ण 
दशक साबित जूगु दु । थुगु इलय्‌ वया: नेपालभाषा साहित्यं सीदयेक छगू न्हग्‌ 
मोड ज्वन, न्हूगु युग हन आपालं आपा: न्हू न्हूपिं च्वमित पिकाल । न्ह न्हगु 
विधाया प्रादंभाव जुल । न्हापा खने मदूनिगु आधुनिक बाखं, नाटक, निबन्ध, 
कविता, समालोचना आदि खनेदत । अभ २००७ सालया राजनेतिक परिवर्तनं 
तत्कालीन जनमानसय्‌ हःगु न्हूगु जागरण व जोशं थ्वया विकासय तीब्रता 
बिल । न्हू न्हूपिं च्वमित खनेदत । थुकिया लिच्च: कथं आपालं न्ह न्हगु सफ, 
पत्रपत्रिका पिदन । थुकिया विकासया नितिं आपालं न्ह न्हग्‌ भाषिक, साहित्यिक 
संस्थातय्‌गु नी जुल । विश्व साहित्यय्‌ खनेदुगु न्हून्हगु प्रवाह प्रवृत्तियात नं 
नेपालभाषाया च्वमितयूसं प्रयोग यानाहल । न्हापा ज्वनेगु मजूगु आपालं न्ह न्हगु 
विषययात थिया: साहित्य सृजना यायेगु जुल । साहित्यय्‌ न्हग॒ मल्य व मान्यता 
स्थापना यायेगु कृतः जुल । साहित्यं न्हगु रुप धारण यात । फलतः थ्व युगया 
साहित्ययात आधुनिककालया साहित्य कथं ग्रहण यायेगु जुल । उकि नेपाल संवत्‌ 
१०६१ निसें थुखेया समययात नेपालभाषाया साहित्यया इतिहासय्‌ आधुनिककाल 
नालेगु जूगु दु । थौं थ्व आधुनिककालया साहित्ययात विधागत रुपं क्वय बिया 
कथं ब्वनेगु जुगु द्‌ । 


- काव्य 

- बाखं 

- निबन्ध 

- नाटक 

- समालोचना 
- उपन्यास 

आधुनिककालया काव्य 


पृष्ठभूमि :- काव्य प्राचीनकालं निसें प्रचलनय्‌ दुगु साहित्यिक विधा 
खः । व्यापक अर्थय्‌ काव्ययात साहित्यया पयायया रुपय्‌ कायेग्‌ प्रचलन दुसां थीं 
व्यवहारय्‌ कथात्मक गठन, गुम्फन दुगु कविता विशेषयात जक काव्य कथं 
नालेगु जूगु दु (थापा, वि.सं. २०४२ : ३३) । मेमेगु साहित्यिक विधा थें काव्य 
धयागु नं छगू कथं कथ्य खः, गुगु भावमूलक नं जुइफु बौद्धिक मूलक नं जुइफु । 
थज्याःगु कथ्ययात थौंया कविं पद्यलसय्‌ बा गद्यलसय्‌ अभिव्यक्ति यानातःगु जुड । 
संक्षिप्तता, संश्लेषणात्मकता, अप्रस्तुत योजना, लय, भाषिक माधुर्य आदि काव्यया 
गुण खः । गद्यय्‌ थें काव्यय्‌ फुक्क कथ्य छर्लङ्ग जइमखु, गुलिखे ख अव्यक्त 
जुयाच्वनी । फुक्क ख छर्लङ्ग जुल' कि काव्यया सवाः दइमखु (प्रधान, ने.सं. 
१११७ : १२) । महाकाव्य, खण्डकाव्य बाखं म्ये, प्याखं म्ये, फुटकर कविता आदि 
थोंया काव्यया थीथी रुपभेद खः। थुमिगु सामूहिक नां काव्य खः । कवितात्मकता, 
लयात्मकता काव्यया मूलभूत विशेषता खःसां, संरचनाया दृष्टिं थौंया काव्ययात - 
आख्यानात्मक, नाटकीय, प्रगीतात्मक, कथं ब्वथलेगु नं चलन दु । आख्यानात्मक 
काव्यय्‌ कथातत्व दयाच्चनी अले थ्व विवरणात्मक प्रवृत्ति कथंयागु जुइ । उकि 
थज्याःगु काव्ययात प्रबन्ध काव्य न धाइ । प्रबन्ध काव्यय्‌ बाखं तत्व दुसां व बाखं 
जुइमखु, काव्य हे जुइ, अन कविता तत्व नं. समायोजन जुयाच्वनी । महाकाव्य, 
खण्डकाव्य, बाखं-म्ये आदि प्रबन्ध काव्यया थीथी रुपभेद खः। अथे हे नाटकीय 
संरचनाया काव्यय्‌ कविं थःगु भाव कथ्ययात तप्यंक प्वंकेगु मयासे आकस्मिक 
धंगं पिब्वयेगु याइसा, प्रगीतात्मक काव्यय्‌ छगू हे भाव वा बिचाःया पुनरावृति 
जुयाच्वनी । अले भाव अनुकूल जुइक गीतितत्वया नं प्रयोग जुयाच्वनी । 
थोंया काव्यया विविध प्रकार मध्ये दकलय्‌ प्रचलनय्‌ दुगु प्रकार - 
फुटकर कविता खः। फुटकर कविता प्रगीतात्मक नं जुइफु, गद्चलयात्मक 
नं जुइफु । प्रगीति काव्यय्‌ मूलतः कविया थःगु वैयक्तिक भाव संवेग, आवेगया 
स्फुरण जुयाच्वनी । गेयता, श्रुतिमधुरतां थज्याःगु काव्यय्‌ महत्वपूर्ण थाय्‌ 
कयाच्चनी । गजल, सनेट, मुक्तक, शोक काव्य, म्ये आदि प्रगीति काव्यया विविध 
प्रकार खः| गद्यलयात्मक कविता धयागु हे थोंया गद्य कविता खः । थज्यागु 
कविताय्‌ गीतात्मक तत्व दइमखु । लय्‌ स्वतन्त्र जुइ । थज्याःगु कवितां श्रुति 

काव्य साहित्यया इतिहास पुइका स्वल धाःसा कविता सम्बन्धी धारणा 
जक मख, कविताया स्वरुप प्रवृत्ति तं न्हयाबलें उथें जुयामच्वं, ईया हिउपाः लिसे 
लिसें थुकिइ नं हिउघाः बःस्‌ दु । संस्कृत साहित्यय्‌ काव्यया लक्षण सम्बन्धी 
दकलय्‌ न्हापां चर्चा यानातःग्‌ सफू, अग्निपुराण खः । 'संक्षेपाद 
वाक्यमिष्टार्थव्यवच्छिन्ता - पदावली वाक्यम धका: अमिष्ट भावयात संक्षेपं व्यक्त 
याइगु पदावली हे काव्य खः धकाः अग्निपुराणय्‌ न्हयब्वयातःगु दु सा आचाय 
भामहं - शर्व्दाथौं सहितौ काव्यय्‌ धकाः शब्द व अर्थया संयुक्त रुपयात हे काव्य 
नालेगु याःगु दु । थज्याःगु हे विभिन्न विद्धानतय्‌गु काव्य सम्बन्धी धारणां संस्कृत 
साहित्यय्‌ विविध सम्प्रदाय - अलंकार, वक्रोक्ति, रीति, औचित्य, ध्वनि रस 
आदिया निर्माण जूगु दु । संस्कृति साहित्यया अप्वः थें विद्वानत गथे - भरतमुनि, 
भामह, रुद्रत, वामनपिंसं काव्यया वाहय वा कला पक्षयात अप्वः थाय्‌ बियावंगु दु 
सा विश्वनाथ थें ज्याःपिं निम्ह प्यम्ह आचार्यतयूसं धाःसा काव्यया आन्तरिक 
पक्षयात नं वाक्यं रसात्मकं काव्यम्‌ (रसात्मक वाक्य हे काव्य खः) धकाः थाय्‌ 
बिइगृयाःगु दु । संस्कृति साहित्यय्‌ थें पाश्चात्य साहित्यय्‌ कविताया परिभाषायात 
कयाः थीथी वाद वा सम्प्रदायया जन्म मजूसां कविताया प्रवृत्तियात कयाः थीथी 
बादया जन्म जूगु दु । कविताया परिभाषा, कविताया प्रयोजन सम्बधी धारणा नं 
ईया हिउपा लिसें पानावंगु दु । एरिष्टोटलया - काव्य, भाषाया माध्यमं प्रकृतिया 
अनुकरण खः धयागु धारणां, काव्यय्‌ यथार्थता, छन्दोवद्धतायात थाय्‌ बिइगु ज्या 
जुल । थ्व हे एरिष्टोटलया धारणा लिसे स्वापू तसे नवल्कासिकल युगया कवित - 
अलेकज्याण्डर पोप, जोन ड्राइडन, जोजेफ एडिशन थें ज्याःपिसं यथार्थमुखि 


' छन्दोवद्ध काव्य सिर्जना यात । बस्तुपरता, बौद्धिक नियोजन, यथार्थ व कल्पनाया 


पमन्वय, चिन्तनया स्थीरता, संवेगया नियन्त्रण आदि थुगु युगया काव्यया मूलभूत 
विशेषता ज्‌ वन । काव्यया प्रयोजन सत्य खः धयागु ख तत्कालीन प्रसिद्ध 
समालोचक डा. जोनसनया Poetry is a materical composition, it is the art of 
uniting pleasure with ॥ (कविता छन्दोवद्ध रचना खः, थ्व बुद्धिया ग्वाहालिं 
कल्पनाया ब्वनाय्‌ आनन्दयात सत्य नाप स्वाइगु कला खः) परिभाषां थुगु युगया 
कवितयग काव्य सम्बन्धी दृष्टिकोणयात अभ स्पष्ट यानाः ब्यूगु दु । लिपा 
कलरीज, वर्डस्वर्थपितिगु, लिरिकल बालेड (ईसं १७९२) या प्रकाशनं 
स्वच्छन्दवादया हानं उत्थान जुल । शेली, किट्स, बाइरन थें ज्याःपिं कवितयगु 
प्रादर्भावं स्वच्छन्दवादयात उत्कर्षताय्‌ थ्यंकाविल । यथार्थमूलक काव्यया थासय्‌, 
भावमूलक काव्यया सजना जुल । व्यक्तिपरकता, स्वप्नदृष्टा, कल्पनाया 
स्वच्छन्दता, निरंकूश प्रवृत्ति प्रति विद्रोह, स्वतन्त्रता प्रति आशक्ति, प्राकृतिक 
सौन्दर्यप्रति तन्मय भाव आदि थुगु युगया काव्यया विशेषता जुयाबिल । poetry is 
the antithesis of science, having for its immidate pleasure not truth ( कविता 
विज्ञानया विपरीत विधा खः छाय्‌ धाःसा थुकिया म्‌ लक्ष्य आनन्द खः, सत्य मखु) 
धकाः कलरीजं कविताया लक्ष 'आनन्द' ख, सत्य मखु, धकाः कयना बिलसा 
वर्डस्वर्थ Poetry is the spontaneous overflow of powerful feelings. Jt takes its 

origin from emotion recollected in Tranquility (कविता प्रबल मनोवेगया 
स्वच्छन्द प्रवाह खः, थुकिया उत्पति शान्तावस्थाय्‌ मुनाच्वंगु अनुभूति पाखे जुड । 
धकाः कविताया लागी वस्तुयात मखु व्यक्तियात महत्व बिइगु यात, 
अभिब्यक्तियात मखु, भावयात थाय्‌ विइगु जुल । थ्व स्वच्छन्दवादी कवितयगु 
प्रभाव विश्वया काव्य साहित्यय थुलि लात कि थुपिं मेमेपिं कवितयगु निति 
ल्कासिक थें जूवन । तर थ्व स्वच्छन्दवादी काव्य प्रवाह तथा स्वच्छन्दवादी 
कवितय्‌गु काव्य सम्बन्धी धारणा नं न्हयाबलेंया नितिं मान्य जुयामच्चन । इल 
टी.एस्‌. इलियट, इजरा पाउण्ड ,डल्लु बि. यिट्स-आदि थें ज्यापिं कबित नं 
पिकाल । कवि वर्डस्वर्थया कविता सम्बन्धी धारणायात खण्डन यासे 
टी.एस्‌.इलियटं - कविता कविया व्यक्तित्वया अभिव्यक्ति मखुसे बस्तु (जीवन व 
जगत) या आभिव्यक्ति खः, कवियात च्वयेगु प्रेरणा, न आवेगं वइगु खः, न 
स्मरणं, न शान्त मनस्थिति हे, धाथें कवियात च्वयेगु प्रेरणा न्हापाया साहित्यं 
बिइगु खः, अले, अभिव्यक्ति याइलबय्‌ काव्य-संस्कार व परमपराया प्रभाव लाइ 
(श्रेष्ठ, ने.स.. १०८८ : १५६) धकाः कविता व कवि सम्बन्धी धारणाय्‌ हिउपाः 
हयाबिलसा, कविताया उदेश्य 'जीबनय्‌ छगू व्यवस्था कायम याना: व्यवस्थित 
स्थितिया छपुलु खंकेगु खः धकाः कविताया प्रयोजन आनन्द जक मखु धकाः 
क्यनाबिल । थुकथं कवितायात व्यक्तिइई मखु समाज व युग सापेक्ष वस्तुगतता 
ब्वयेगुलिइ केन्द्रित जुइके बिल । अझ काव्य रचनाय्‌ थुपिं कवितयूगु प्रादुर्भाव 
कविताया स्वरुप प्रवृतिइ हे छगू तःधंगु हिउपाः हयाबिल । न्हूगु युगया सूत्रपात 
यानाबिल । थुमिगु कविताया प्रभाव बिलायत अमेरीका आदि पाश्चात्य देशय्‌ 
जक लिकूना मच्चंसे विश्वया काव्य साहित्यय्‌ हे न्यनावन अले थुमिगु कवितां 
निसें काव्य साहित्यया इतिहासय्‌ आधुनिक कविताया सुरुवात जूगु धका: नालेगु 
यानाहल । अथे हे कविताया संरचनाय्‌ भाव पक्ष व अभिव्यक्ति पक्ष मध्ये 
गुकियात प्रश्रय बिइगु धयागु खंय म्याथ्यु आर्नल्ड थें ज्याःपि समालोचकतयूगु 
आगमनं, कविताया निंतिं भाव व अभिव्यक्तिया उलि हे थाय्‌ दु धयागु कयना: 
युगों निसें न्ह्यानाच्वंगु बिवादयात क्व:जिकाबिल । 


नेपालभाषाय्‌ आधुनिक काव्य 


नेपालभाषा साहित्यय्‌ ने.सं १०६१ स थुखेया इलं निसें आधुनिक काव्यया 
शुरुवाट जूगु मानेयाना तःगु दु । पाश्चात्य साहित्यय्‌ टी. एस्‌.इलियत, इजरा 
पाउण्ड आदिपिनिगु कवितां निसें आधुनिक कविताया शुरुवाट जूगु नालेगु याःसां 
नेपालभाषाया काव्यय्‌ पाश्चात्य कवि बर्डस्वर्थ, कलरीज आदिपिनिगु स्वच्छन्दवादी 
काव्य प्रवृत्ति नेपालभाषाय्‌ दुहां बसांनिसें आधुनिक काव्यया शुरुवात जूगु नालेगु 
जग्‌ दु । खयेतः ला ने.स १०६० या दशक शुरु जुड, छुं द॑ न्हयः हे थज्याःगु 

काव्य प्रवृत्ति नेपालभाषाय्‌ दुहा वसांनिसें आधुनिक काव्यया शुरुवात जूगु नालेगु 
जग द्‌ । खयेतः ला नेस १०६० या दशक शुरु जुड, छुँ दें न्हय: हे थज्याःगु 
काव्यया प्रारुप नेपालभाषाय्‌ खनेदये धुंक्गु खः, तर थुपिं छगू प्रयोग जक जुल 
प्रवाहया रुपय ने सं. १०६१या दशकय्‌ वया: तिनि न्हयात । ने.सं १०६१ निसें थौं 
तकया समयावधी दुने नं काव्य ख्यलय्‌ सीदयेक निगू प्रवाह स्पष्ट रुपं न्हयाये 
धुक्गु द॒ व खः - १) स्वच्छन्दवादी प्रवाह २) आधुनिक कविता व प्रगतिवादी 
प्रवाह । अध्ययन सुविधाया निति काव्य प्रवाहया आधारय्‌ आधुनिककालया 
काव्ययात निगू समयार्वाधइ ब्वथला: ब्वनेगु उपयुक्त जुइ । 


क) न्हयच्चःगु आधुनिककालया काव्य (ने.सं. १०६१-१०८४) 
ख) लिच्चःगु आधुत्तिककालया काव्य (ने.स १०८४निसें) 


क) न्हयच्वःगु आधुनिककालया काव्य 
(ने.सं. १०६१-१०८४) 


जेल दुने नेपालभाषाया काव्य साधना जूगु इलं निसें ने.स १०८४ स 
पूर्णबहादुर वैद्ययागु सरासु कविता संग्रहयात श्रेष्ठ सिरपा: द्यछाये न्ह्यः तकया 
समयावधियात न्हयच्वःगु आधुनिक काव्यकाल कथं नालेगु जूगु दु । जीवनया 
नेतिक सुधार पाखे हे अप्व: क्वसा:गु पुनर्जागरणकालीन काव्यया शास्त्रीय 
लागायात लिफ्याना: शैलीगत स्वच्छन्दताय्‌ कल्पनाया असीम सर्गतय्‌ ब्वयेगु 
प्रवृत्तियात कारागारया कवितयसं छगू प्रयोग कथं जक मखु छगू प्रवाह कथं हे 
न्हयाकल । थथे नेपालभाषाया काव्यय्‌ स्वच्छन्दवादी धारायात छग प्रवाहया रुपय्‌ 
न्ह्याकेंगलिइ नेतृत्व यानादीम्ह कवि सिद्धिचरण खः । सिद्धिचरणया नापं चित्तधर 
'हृदय', केदारमान 'व्यथित', हरिकृष्ण श्रेष्ठ आदिपिसं नं थ्व धा:यात न्हयाकेगुलिइ 
महत्वपूर्ण योगदान बियादिल । नीति, उपदेश, भाषानुरागया थासय्‌ प्रकृति, 
मतिना, विरह वेदना थें ज्याःगु विषयगत प्रवृतिं काव्यय्‌ थाय्‌ कायेगु यात । थ्व 
युगया अग्रज कवित -सिद्धिचरण, चित्तधर 'हृदय', फत्तेबहादुरसिंह, केदारमान 
'व्यथत' आदिपिसं जेल दुने स्वछन्दवादया लपु ज्वनाः कविताय्‌ विरह, वेदना, 
मतिना तथा सांस्कृतिक व उन्मुक्तिया चेतनां छायपिइगु यातसा प्रजातन्त्रोत्तर 
कालया कवित गथे - माधवलाल, ईश्वरानन्द, दुर्गालाल आदिपिंसं नं 
स्वच्छन्दवादी प्रवृत्तियात हे ज्वना: मेमेगु विषय नापं स्वतन्त्रता आदियात नं 
प्रतिविम्बित यानाः जागरणकालया पलाःच्िं नं ब्वयेगु यात । तर प्रजातन्त्रोत्तर 
कालया कवितयसं छखे जागरणकालया पलाःचिं ब्वयेगु यातसा मेखेर राजनैतिक 

परिवर्तनं देशय्‌ सकारात्मक परिवर्तन हयेमफुगु प्रतिक्रिया स्वरुप नैराश्य, 
पलायनया पलाःचिं नं थःपिनिगु काव्यय्‌ ब्वयेगु यात । कारागारकालं निसें शुरु 
जूगु न्हग॒ काव्य प्रवाह न्हयाना च्वँच्वं हे ने.सं १०८४ स हानं थुकिया विरुद्धय्‌ 
मेगु न्हगु प्रवाह नेपालभाषाया काव्यय्‌ खनेदत । व खः - आधुनिक कविता तथा 
प्रगतिवादी प्रवाह । थुकथं नेपालभाषा काव्यं हानं मेगु मोड ज्वन । उकि न्ह्यच्वःगु 
आधुनिक काव्यकाल धकाः समयावधि सीमांकन यायेबलय्‌ छगू न्ह्यथने बहगु खं 
खः, थुगु इया गुलिखे कवितय्‌सं लिपा न्हूगु काव्य प्रवाह शुरु जुइसाथं उकियात हे 
ज्वंगु दसा गुलिस्यां पुलांगु हे स्वच्छन्दवादी धाःयात न्हूयाकां च्वन । थ्व न्हूयच्वःगु 
आधुनिकालय्‌ केन्द्रीय व्यक्तित्वया रुपय्‌ खनेदुपिं कवित - चित्तधर 'हृदय' 
सिद्धिचरण श्रेष्ठ, व केदारमान 'व्यथित'पिं खः । स्वच्छन्दबादी धा:यात छगू 
प्रवाहकथं न्ह्याकेगु ज्याय्‌ थ्वयूकःपिं स्वम्हं न्हयलूगु जूसां थुकिया न्हापांम्ह 
प्रयोक्ता वैकुण्ठप्रसाद लाकौलयात नालेमा: । जेलकाल स्वया: न्हय: हे वेकुण्ठप्रसाद 
लाकोलजुं पाश्चात्य शैलीया रोमान्टिक कविताया प्रयोग “बुद्धधर्म व नेपालभाषा' 
पत्रिका तथा 'नेपाली बिहार’ सफुलिइ हे यानादी धुंकूगु खः | तर थ्व छगू प्रयोग 
जक जुल, छगू प्रवाहया रुपय्‌ प्रवाहित जुइमफुत । थ्वयूकःपिं बाहेक थ्व 
प्रवृत्तिया उल्लेख यायेबहपिं मेपिं नं आपालं कवि कवयित्रीत दनि । थुगु इया 
फुक्क धया थें कवितयगु मूलभूत काव्य प्रवाह स्वच्छन्दबादी प्रवाह जूसां थःथःगु 
हे बिस्क महत्व नं दु, विशेषता नं दु । थ्वयूकःपिं मध्ये गुलिस्यां काव्य सृजनाय्‌ 
निरन्तरता बियावंगु दुसा गुलिं कंविपिं इया हिउपा: लिसे तनाबंपि नं दु, 
दिनाछवःपिं नं दु । अथे हे गुलिखय्‌ न्हून्हपिं कवितसें नं थ्व स्वच्छन्दवादी 
प्रवाहयात न्हयाकेगु यानावःगु नं दु । मूलतया थुगु प्रवृत्तिया प्रमुख 
कवि / कवयित्रीत थुकथं दु । 


प्रमुख कवि / कवयित्री 


फत्तेबहादुर सिंह ( ते.सं १०२२-११०३) 
- वनवासया छग खँ (ने.सं १०६८) 
- चर्पट मञ्जरिका (ने.सं १०६८) 
- जीवन खुसि (ने.सं १०७०). 
- ख्युं अयोध्या (ने.सं १०७०) 
- शान्ति सरीता 


जेलकाल तथा जेलकाल न्हयः छम्ह सक्रिय कवि कथ पिदंम्ह 
फत्तेबहादुर सिंहं प्रजातन्त्र लिपा काव्य ख्यलय्‌ उलि सशक्त रुपं ल्हाः 
न्ह्याकामदिल । आशा निराशां जाःगु थ्वयूकःया कविताय्‌ सिद्धिदासकालीन 

शास्त्रीय परम्पराया नापं जेलकालीन स्वच्छन्दवादी प्रवाहया ल्वाक: ब्वाक: प्रवृत्ति 
विद्यमान जूगु दु । थ्वयूकःया कविताय्‌ खनेदुगु विविध रुपक व अलंकार कविया 
समकालीन कवितय्‌गु अभिव्यक्ति शैली नाप ज्वःलाःगु दु । जेलकालीन मेमेपिं 
कवितयूसं थें प्रेम अले वियोग वेदनायात कविताया मूल विषयभूमि कथं 
दुथ्याकामदीसां जीवनया ख्वाउँगु पक्षयात हे थ्वयूकलं अप्व: ब्वयादीग द॒ । उपदेश 
सुधार आदिया सः नं थ्वयूकलं थःगु कविताय्‌ थाय्‌ थासय्‌ थ्वयेकादीगु द्‌ । 


इन्दुनाद (ने.सं १०२३-१०४६) 

- फुटकर 

इन्दुनाद, वैकुण्ठ प्रसाद लाकौल पुचःया कवित मध्ये छम्ह सशक्त व 
सक्रिय कवि खः । थ्वयूकःया धात्थेंया नां बद्रीमान श्रेष्ठ खः । खयेत ला 
थ्वयकःयात इया ल्याखं, काव्य प्रवृत्तिया ल्याखं पूवंक आधुनिक कालया कवि कथं 
नालेमछिं, अथे खःसां नं थ्वयकः नेपालभाषाया आधनिक काव्यया इतिहासय्‌ 
त्वःफिके मजिउम्ह व्यक्तित्व खः । तत्कालीन परिस्थितिं थःगु भाव तप्यंक 
अभिव्यक्ति याके मविउगु कारणं थ्वयूकलं थःगु बिचाः जन समक्ष थ्यंकेगु निति 
रहस्यवाद, छॉयावादया लंपु ज्वनादीगु खनेदु । थ्व खँया पुष्टि थ्वयकःया धार्मिक 
कविता थें च्वंक “भगवान बुद्ध' शिर्षक तयाः चिनातःगु कवितां नं याःगु दु । 'सुथ 
जुल गुलि दने याकन देँ द्यो तुयील (इन्दुनाद : ने.सं १११६,१५) धकाः छाँयावादी 
धंगं जनतायात आहवान यानादीगु द॒ । नेपालभाषाया जेलकालीन कविताय थें 
थ्वयूकःया निपु स्वपु जक पिदंगु कविताय्‌ नं नैराश्यं हे अप्वः थाय्‌ काःग्‌ द्‌ । 


बैकुण्ठप्रसाद लाकौल (जन्म ने.सं १०२६) 

- थूलिंचा (निद्या, ने.सं १०७४) 

- क॑-स्वां (ने.सं १०८७) 

- नगु व मिला (ने.सं ११०८) 

हवंगः (ने.सं ११०९) 

बैकण्ठप्रसाद लाकौलजुयात पुनर्जागरण कालया अन्त, आधुनिककालया 

शुरु याम्ह कवि कथं प्रतिस्थापित यायेछिं । वयूकःया 'हबयेत्यंगु स्वांयात' 
'बसन्त वाणी? कवितां निसें नेपालभाषाय्‌ पाश्चात्य शैलीया स्वच्छन्दवादी 
कविताया प्रादुर्भाव जुल । अंग्रेजी शिक्षा प्राप्त यायेगु सौभाग्य प्राप्त 
जूम्ह लाकौलयात विलायतया भिच्यागू शदीया स्वच्छन्दवादी कवित 'शेली' 
किटस्‌' 'वाइरन्‌' पिनिग कवितां प्रभावित यांग खनेद । थ्व हे कथं 
वयूकःया 'बसन्त वाणी' कविताय्‌ - 'गुलि दकव पुलांगु मभिंगु थिति फस धाकनं 
याय समूह इति धकाः शेलिं थःगु ऽ शव कविताय्‌ पश्चिमया फययात 
सकारात्मक परिवर्तनया प्रतिक कथं छयः थें लाकौलजु नं 'धाक्‌'यात नव 
निमार्णया प्रतिक कथं नालादीगु दु । तर कवि लाकौलजुं पाश्चात्य स्वच्छन्दवादी 
प्रवृत्तिया कविता नेपालभाषाय्‌ प्रयोग यानादीसां थ्वयात छगू प्रवाह कथं 

न्हयाकेगु ज्या यानादी मफत । थुपिं हे निपु स्वपु कविताय वयूकः सीमित 
जुयादिल । 


'चित्तधर 'हृदय (ने.सं. १०२६-११०२) 


- पद्य निकुञ्ज (ने.सं १०५३) 
हृदय कुसुम (ने.लं १०५३) 
गौत्तम बुद्ध (ने.सं १०६७) 
'हुदय कथा (१०६७) 
अन्तरध्वनि (१०६८) 
बभ्रुवाहन (१०६९) 

- सुगत सौरभ (१०६९) 

- न्हूगु स्वां (१०६९) 

- याकःमिया चा (१०७०) 

- मञ्जुश्रीयात नेपालया बुखेँ (१०७४) 

- चीन लुमना (१०७७) 

= देगः (१०७८) 

- थ्व नं जिमि वैत (१०८८) 

- चित्तया चिन्तना हृदया भंकार (ने.स. ११०६) 

नेपालभाषाय्‌ दकलय्‌ न्हापां (पद्य निकुञ्ज-१०५३), (हृदय कुसुम-१०५३) 

कविता संग्रह पिकयादीम्ह कवि चित्तधर 'हृदय' खः । सांस्कृतिक चेतनां जाःम्ह, 
भाषिक अनुरागं ग्वा:म्ह, अतितया गौरवया म्ये हालीम्ह कवि कथं परिचितम्ह 
'हृदय' १९९७ सालया जेल काण्डय्‌ लाये न्हूयः हे कवि जुइधुंकूम्ह खयाः नं जेलय्‌ 
वनाः थ्वयूकलं स्वच्छन्दवादी कविया रुपय्‌ थःत म्हसीके बियादिल । जेलय्‌ 
कविरत्न सिद्धिचरण, केदारमान 'व्याथत'पिंलिसें स्वच्छन्दवादी काव्य प्रवाहयात 
ज्वनादिल । प्रेम, रति, विरह, वेदना तथा सांस्कृतिक चेतनायात काव्यया 
विषयभूमि नालादिल । अथे खया: नं वयक: लिपा पूवंक सिद्विदासकालीन शास्त्रीय 
परम्परां मुक्त धाःसा जुयादीगु मदु । नीति उपदेश सुधारया सन्देश लिपा थ्यंक 
थ्वयकःया काव्यय्‌ ल्यनां तुं च्वन । लिपाया पींढीयापिं मेमेपि कवितयूसं तक नं 
ध्वयकःया शास्त्रीय प्रवृत्तियात अनुशरण यानाः थःपिनिगु मौलिकता नं तनाः 
नेपालभाषाय्‌ शास्त्रीय काव्य धाःयात अज्ज न्हयज्याकेगु याःगु दु । थ्व हे कथ 
समालोचक कमलप्रकाश मल्लजुं चित्तधरजुया काव्यलोकय्‌ शास्त्रीयताया शिष्टता, 
वस्तृतत्वया सनातनता नेतिक गाभीर्य दु धका: 'हृदय'या काव्यया मूल्यांकन 
यानादीगु दु । 


अथे हे चित्तधर 'हदय' सुगत सौरभ, बभ्रुवाहन आदि थें ज्या:गु प्रवन्ध 
काव्यया रचना याना: नेपालभाषाया काव्य लागायात तव्या .तचा: यानादीम्ह कवि 
नं खः । खयेत ला सिद्धिदास महाजु नं सिद्धिरामायण च्वयाः नेपालभाषाय्‌ 

महाकाव्यया अभावपूर्ति यानादीगु खः, तर थ्व महाकाव्य थौं तक पूवंक पिदंगु 
मदुनि । उकि प्रकाशनया ल्याखं चित्तधरया 'सुगत-सौरभ (ने. सं १०६९) महाकाव्य 
नेपालभाषाया दकलय्‌ न्हापांगु महाकाव्य खः । थ्व महाकाव्य चित्तधरया जक 
अमर कृति मजुसे नेपालभाषाया हे छगू मू वंगु उपलब्धि खः । थ्व सफलिं 
चित्तधर 'हृदय'या काव्य शिल्प भावना कामना ब्वयाः कवि चित्तधरयात जक 
म्हसीकेबीगु मयासे नेवाः संस्कार संस्कृतिया शूक्ष्म चित्रण यानाः नेवाः जातियात 
विश्वय परिचित याकेगु ज्या याःगु दु । कवि चित्तधरं थः थें हे नेवाः जातियात नं 
अमर अजर जुइकेत तिब: बियादीगु दु । 


मोतिलक्ष्मी उपासिका (ने.सं १०२९-१११७) 
- चखुँचिया सर्बय्‌ (ने.सं १११३) 


साहित्य जगतय्‌ एम. लक्ष्मी - श्रीमती एम्‌ लक्ष्मी - श्रीमती मोतिलक्ष्मी- 
सुश्री मोतिलक्ष्मी- मोतिलक्ष्मी उपासिका आदि थीथी नामं थःत परिचित 
याकादीम्ह मोतिलक्ष्मी नेपालभाषा साहित्यय्‌ जनसाधारण पाखें पिदंम्ह काव्य 
क्षेत्रय्‌ ता ई तक ल्हाः न्ह्याकाझाःम्ह न्हापांम्ह कवयित्री खः । खयेत ला थ्वयक: 
स्वयाः न्हय: प्रज्ञा, व 'तारा'या नामं निपु कविता तत्कालीन बुद्ध धर्म ब 
नेपालभाषा पत्रिकाय्‌ मिसापिंत नं च्वयेगु प्रोत्साहन बिइमा: धकाः मिजंपिसं 
पिकाःगु दुसा थ्व हे पत्रिकाय्‌ 'मयजुपिं विद्या ब्वना दीमाल' धेगु छप्‌ कविता व 
मेगु छपु नं यानाः जम्मा निपु कविता लक्ष्मीनानीयागु पिदंगु दु । लक्ष्मीनानी थ्व 
हे निपु कविताय्‌ जक सीमित जुयादिल तर मोतिलक्ष्मी थःगु जीवनया 
अन्तिमकालय्‌ तक साहित्य साधनाय्‌ थःत पानादिल । दकलय्‌ न्हापां 'धर्मदूत' 
पत्रिकाय्‌ “चित्त पंक्षी’ (ने.सं १०६३) नांगु कविता च्वयाः थःत कवयित्री कथं 
परिचित याकादीम्ह मोतिलक्ष्मी सुधारवादी युगया सुधारात्मक प्रवृत्तिं जाःम्ह छम्ह 
उल्लेखनीय च्वमि खः (कमार्चाय, ने.सं ११०८:५७) । थःगु जीवनया अनुभूतियात 
सरल व सहज रुपं काव्यात्मक अभिव्यक्ति बियादीम्ह मोतिलक्ष्मीजुं तर्क व बुद्धिया 
समन्वयात्मकता दुगु भाव व भावना जक थःगु कविताय्‌ प्वंकेगु मयासे थःगु 
मूल्य व मान्यतायात नं प्रतिस्थापित यायेगु कृतः यानादीगु दु । तत्कालीन मेपिं 
च्वमितय्‌गु कविताय्‌ थें थ्वयूकःया कविताय्‌ नं स्वच्छन्दवादी रहस्यवादी प्रवृत्तिं 
थाय्‌ काःगु दु, मतिना दर्शन काव्यया विषयभूमि जूगु दु। » 


सिद्धिचरण श्रेष्ठ (जन्म ने.सं १०३२-१११२) 
- सीस्वां (ने.सं १०७०) 
- फूस्वां (ने.सं १०८०) 
- गवयूस्वां (ने.सं १११०) 
- लुभुनी (ने.सं ११११) 

- तृष्णा (ने.सं ११११) 
- उत्तरा बिलाप (ने.सं १११४) 
नेपालभाषाया काव्य ख्यलय्‌ स्वच्छन्दवादया प्रवर्तन यायेगु ज्या मूलभूत 
रुपं सिद्धिचरण पाखें जूगु दु । थ्वयां न्हयः स्वच्छन्दवादयाग्‌ प्रस्फुटन वैकण्ठप्रसाद 
लाकौलपाखें जूसां उकियात निरन्तरता बिइगु ज्या वयकः पाखें मजुल । फलतः 
स्वच्छन्दवाद प्रवाह न्हयाये मफुत । कवि श्रेष्ठया आगमनं नेपालभाषा काव्यय्‌ 
स्वच्छन्दवादयात छगू प्रवाहया रुपय्‌ न्हयाकेगु ज्या जुल ।नेपालभाषा साहित्यय्‌ 
जक मख, नेपाली भाषाया काव्यय्‌ नं स्वच्छन्दवादी धाराया प्रवर्तकया रुपय्‌ 
चर्चितम्ह सिद्धिचरणया स्वतन्त्र विषयचयन, कल्पनाशीलता, सोन्दर्यया उपासना, 
प्रकतिपाखें क्रान्तिया प्रेरणा, कायेगु प्रवृत्ति उक्ति बैचित्रता, वैयक्तिकता आदि 
काव्यया विषयगत प्रवृत्ति खःसा संगीतात्मकता, सरलता, कोमलता, माधुर्यता 
आदि वयूकःया काव्यया शिल्पगत विशेषता खः । 'फूस्वां 'सीस्वां थुकिया दस खः । 
'सीस्वां' स भावुकतां अप्व: थाय्‌ काःगु दसा 'फूस्वां'स बैचारिक सजगतां अप्व: 
थाय्‌ काःगु दु । सिद्धिचरण प्रकृतिप्रेमि कवि खयां नं वर्डसवर्थ थें प्रकतियात 
विश्वव्यापी आत्मा’ खनीम्ह कवि सिद्धिचरण मखु, बरु प्रकृति पाखें क्रान्तिया 
सन्देश काइम्ह 'शेलिं' थें ज्वःम्ह कवि सिद्धिचरण खः । नेपालया साहित्यय्‌ 
सिद्धिचरणया थाय्‌ अंग्रेजी साहित्यय्‌ 'शेलि'या थें दु (श्रेष्ठ, ने.सं १०८७:१६७- 
१६८) 
सिद्धिचरणजुं नेपालभाषाय्‌ . प्रवन्ध काव्यया विकासय्‌ नं महत्वपूर्ण 
योगदान बियादीगु दु । खण्डकाव्यया शास्त्रीय नियमयात अनुशरण मयासे थःग 
कथं च्वयातःगु - लुभुनी, तृष्णा, उत्तरा विलाप आदि थ्वयूकःया खण्डकाव्यं 
नेपालभाषाय्‌ प्रवन्ध काव्यया धुक्‌ जायेकेगु जक मखु न्हूगु आयाम तकं तनेगु 
याःगु दु । अथे हे नेपालभाषाय्‌ गीति कविताया धाः न्हयाकेगुलिइ नं सिद्विचरणया 
महत्वपूर्ण देन दु । थ्वयूकलं न्ह्याकादीगु गीतिकाव्यया धा:यात अज न्हयाज्याकेगु 
ज्या कवि दुर्गालालं यानादीगु द्‌ । 


केदारमान 'व्यथित (ने.सं १०३५-१११८) 
- प्रतीक्षा (ने.सं १०६६) 
- ख्वबिं प्याःगु म्ये (ने.सं १०६७) 
- दिवस चित्र (ने.सं १०६७) 
छवास (ने.सं १०७०) 
केदारमान 'व्यथत' जेलय्‌ कवि चित्तधर 'हदय' सिद्धिचरण, 
फत्तेबहादुरपिनिगु उत्प्रेरणां काव्यख्यलय्‌ न्हाः न्ह्याकादीम्ह खयाः नं थःगु हे 
मौलिक काव्यात्मक प्रतिभा दुम्ह कवि खः । थ्वयूकःया जेलकालीन काव्यं 
तत्कालीन स्वच्छन्दवादी प्रवृत्तियात नेपालभाषाय्‌ छगू काव्य प्रवाह कथं 
न्ह्याकेगुलिइ तिब: बिउगु दुसा जेलकाल लिपा पिदंगु 'छ्वास' कविता सग्रहं 
नेपालभाषाया काव्ययात छगू न्हगु मोड बिउगु दु । जेलकालीन काव्यय्‌ 


बट 


| 

अन्तर्मुखी, भाबुक व आत्म केन्दित व्यक्तित्वया रुपय्‌ खनेदुम्ह व्यथित 'छ्बास'य्‌ 
वया: वहिर्मुखी समष्टिगत भावनायात कयच्याइम्ह न्हगु मूल्य व मान्यता स्थापना 
यायेत आतुरम्ह छम्ह राजनैतिक कवि कथं पिदंगु दु । वर्तमान समाज व्यवस्थाया 
अभिशाप स्वरुप वःगु अर्थ-संकट, घात प्रतिघात, विक्षिप्ति व विद्रोह 
अन्तर्जागृतिक चेतनां ग्वाःगु थ्वयूकःया छबास कविता संग्रहलं बहिर्मुखि प्रवृत्ति 
समष्टिगत भावनायात दुथ्याकाः काव्य चिनेगु लँपु सिइदयेक चायेकाबिल । 
लिपायापिं कवितयूत विशेष कथं प्रगतिवादी कवितयूत थुकि छगू दिशावोध नं 
यात । तर अथें खःसां छायावादया आधारं प्रतिक्रिया व्यक्त यायेगु कविया पहः 
ल्याना हे च्वंग व खुलस्त रुपं विषययात क्विं न्हयःने तये मफुगु व छन्दया मोह, 
विम्ब, प्रतिकया ल्यज्याय्‌ नं मुक्कं न्हगु जुड मफुगु आदि कारणं यानाः 
थ्वयूकःयात स्वच्छन्दवाद व उत्तर आधुनिककालया दथुं पिदंम्ह छम्ह 
संक्रमणकालया कवि कथं नालेछिं । अथे हे थ्वयूकः नेपालभाषाय्‌ 'सनेट'या 
न्हापांम्ह प्रयोक्ता नं खः । 


धर्मरत्न यमि (ने.सं १०३५-१०९५) 

- न्वाखँ पुचः (ने.सं १०७१) 

- सँदेया लिस: (ने.सं १०७२) 

- विश्वन्तरया मचात दान (ने.सं १०७२) 

- अर्हत्नन्द महाकाव्य (ने.सं १०७३) 

जेल दुने वना: कवि जूम्ह धर्मरत्न 'यमि’ नेपालभाषाया काव्य ख्यलय्‌ 

छम्ह निर्भिक क्रान्तिकारी व सुधारवादी विचारधारायाम्ह कवि कथं परिचित जूगु 
दु । थ्वयूकःया 'सँदेया लिसः' खण्डकाव्य, 'अर्हतनन्द' महाकाव्यं नेपालभाषाया 
प्रबन्धकाव्यया धुक्‌ जायेकूगु जक मखुसे समाजय्‌ वैचारिक तथा संस्कारगत 
हिउपा:या निंतिं सः थ्वयेकूगु दु, अले चेतना व सुधारया जः हवःगु दु । कला पक्ष 
स्वयां नं वैचारिक पक्ष सशक्त जूगु थ्वयूकःया काव्यय्‌ थःगु राजनैतिक 
व्यक्तित्वया किच: दु अले न्हगु मूल्य मान्यता स्थापना यायेगु कुतः दु । 


लक्ष्मीदेव श्रान्त (ने.सं १०३७ ) 
- नुगःया घाः (१०७३) 

२००७ सालया क्रान्ति लिपा नेपालभाषाया काव्य ख्यलय्‌ न्हू नहूगु प्रयोग, 
प्रवृत्ति नं दुथ्यन । थ्व हे कथं कविताय्‌ हास्य व्यंग नं दुध्यक्त । थथे नेपालभाषाया 
काव्य ख्यलय्‌ हास्य व्यंगया प्रयोग यायेगुया श्रेय लक्ष्मीदेव श्रान्तयात नं दु । 
थ्वयूकः थःगु इलय्‌ मानवीय तथा सामाजिक विसंगति विकृतियात न्हिइका: ब्यंग 
प्रहार यायेगलिइ तसक हे चर्चितम्ह कवि खः । 


प्रेमबहादुर कसा: (ने.सं १०३७-११११) 
- त्यप्‌ (ने.सं १०८४) 

थःगु आशा _निराशायात काव्यात्मक अभिव्यक्ति बियादीम्ह प्रेमबहादुर 
कसा: नेपालभाषाय्‌ छम्ह स्वच्छन्दवादी कविया रुपय्‌ परिचित जूगु दु । प्रकृति, 
मतिना, जीवन दर्शनयात थःगु काव्यया विषय भूमि कथं नालादीम्ह कसा:या 
कविताय्‌ वयूकःया राजनेतिक जीवनया अनुभूति नं वानाच्वंगु दु । 


हरिकृष्ण श्रेष्ठ (ने.सं १०३९) 

- ख्वबि (ने.सं १०७०) 

जेल दुने वना: कवि जूम्ह हरिकृष्ण श्रेष्ठं थःगु काव्य प्रतिभायात जेल दुने 
हे जक सीमित यानादिल । वयूकःया वियोग वेदनां जाःगु ख्बबि काव्यं 
नेपालभाषाय्‌ स्वच्छन्दवादयात छग प्रवाह कथं न्ह्याकेगलिइ तिब: बिउगु दु । थथे 
स्वच्छन्दरुपं कल्पनाया आकाशय्‌ ब्वयेफुम्ह कविं थःगु च्वसा दिकाछ्वःगु 
नेपालभाषाया निंतिं तःधंगु हन्ताः खः । 


सत्यमोहन जोशी (ने.सं १०४०) 

- जयप्रकाश (ने.सं १०४०) 

- शुभराज्यभिषेकया म्ये (ने.सं १०७६) 

- चखुंचां हाःगु म्ये (ने.सं ११०३) 

- नेपालया राष्ट्रिय विभूति कलाकार 

- अरनिकोया श्वेत चैत्य (ने.सं ११०४) 

काव्यया माध्यमं भाषिक अनुराग, ऐतिहासिक तथा सांस्कृतिक गौरव, 
प्रजातन्त्र प्रति आस्था प्वंकादीम्ह सत्यमोहन जोशी नेपालभाषाय्‌ मुक्तक रचनां 
निसें महाकाव्य तक च्वयादीम्ह च्वाम खः । नेपालभाषाय्‌ जक थ्वयूकःया निगू 
महाकाव्य पिदंगु दु । थ्वयकःया 'जिगु छे म्हसीकेसा' नांगु छप्‌ कविता थौंया 
परिवेशय्‌ तसक हे लुमंकेबहगु कविता खः । थ्वयकःया 'शुभराज्यभिषेकया म्ये 
(ने.सं १०७६) दकलय्‌ न्हापां श्री ५ या सरकारं पिथंगु नेपालभाषाया सफ खः । 
अथे हे निक्व: निक्व: तक मदन पुरस्कार त्याकाः नेवाःतय्‌गु हे गौरव ब्वःम्ह नेवाः 
च्वमि थ्वय्‌कः खः । 


रामबहादुर कायष्ठ (ने.सं १०४२-११११) 

- पः क्वःछें (१०७८) 

प्रकतिया साधारण क्रियाकलापय्‌ नं मानवीय कार्यव्यापारया आरोप 
बियादीम्ह रामबहादुर कायष्ठ छम्ह प्रकृति प्रेमी स्वन्छन्दवादी कवि खः । 
थ्वयूकःया कविताय्‌ छे प्राकृतिक सोन्दर्यया वर्णन दुसा मेखेर प्रकृतियात नं 
मानवीय हर्षोल्लासय्‌ साथबिइम्ह छम्ह हितैषिया रुपय्‌ ब्वयातःगु दु । 


भैरवगोपाल वैद्य (ने.सं १०४३-१०६८) 
- भैरवामृत (प्रकाशन ने.सं. ११०९) 


नेपालभाषा साहित्यया इतिहास /१५६ 


थःग॒चिकिचा हाकःगु जीवनय्‌ नं नेपालभाषाया काव्यय्‌ स्वच्छन्दवादी 
प्रवाहयात न्हयाकेगुली महत्वपूर्ण योदान बियादीम्ह छम्ह कवि भैरवगोपाल वैद्य नं 
खः । देश प्रेम, क्रान्ति, प्रजातन्त्रया कामना आदि थ्वयकःया काव्यया विषयभूमि 
खः । तत्कालीन राणा सरकारया विरुद्धय्‌ क्रान्तिया निति जनतायात आहवान 
यानाः कविता च्वयादीपिं कविपिं मध्ये थ्वयूकः नं छम्ह खः । थ्वयकःया 'आहाः देश 
थ्व जिगु नेपा:' 'घनघोर घटा थन वा' लुमंके बहगु कविता खः । 


तीर्थराज तुलाधर (ने.सं १०४५) 
- फुटकर कविता 
थ्वयकः नं नेपालभाषाय्‌ न्हापां गद्य कविता च्वयादीम्ह कवि खः | तर 
थ्वयकल गद्य शैलीयात छगू प्रयोग कथं जक छयलादिल प्रवाह कथं न्हयाकादी 
मफुत । जीवनया यथार्थतायात ब्वयाः थःगु कर्तव्य प्रति संकल्परत जुइत 
आहवान यानादीम्ह तीर्थराज तुलाधर छम्ह आशावादी जीवनवादी कविया रुपय्‌ 
परिचित जगु दु । 


ईश्वरानन्द श्रेष्ठाचार्य (ने.सं १०४६) 

- न्हयव:सा (ने.सं १०६८) 

- नुगःघाः (ने.सं १०६९) 

- सन्देश (ने.सं १०७८) 

ईश्वरानन्द नेपालभाषाय न्हापां गद्य कविताया प्रयोग यानादीपि मध्ये 

छम्ह जक मजुसे आधुनिक कविताया पूर्वाभास नं थःगु गुलिं गुलिं कविताय्‌ 
बियादी धुंकम्ह कवि खः । 'सुकूला पिवा: च्वंच्वना' थज्याःगु हे छपु कविताया 
खः । नहन्हगु उपमा प्रतिकया माध्यमं भावाभिव्यक्ति बिइगु, थःगु व्यक्तित्व 
अस्तित्व तंकाः म्वायेमाःगु थौंया बाध्यता विवशताया चित्रण, गद्य शैलीया प्रयोग 
आदि विशेषतां जाःगु थज्याःगु कवितायात आधुनिक कविताया पलाःचिं धकाः 
मधासें मगा: | तर थज्याःग॒ प्रवृत्ति थ्वयकःया छपु निपु कविताय्‌ खनेद्‌ सा मेमेगु 
अप्व: थें कविताय्‌ ्वयूकलं स्वच्छन्दवादया लँपु हे ज्वनादीग दु । 


माधवलाल कर्माचार्य (ने.सं १०४७) 

- ल:फवं (ने.सं १०७८) 

- न्हूगु म्ये (१०८४) 

नेपालभाषाय्‌, गद्य कविता, पद्य कविता नापं म्ये नं चिनेगु यानादीम्ह 

माधवलाल कर्माचार्य जीवनया यथार्थंतायात ब्वयाः नं सन्देश आदेश बिइगु 
शास्त्रीयतां थ्वयूकःया काव्य मुक्त जुइफुगु मदु । अथे खयाः नं चित्तधरपिंसं थें 
पुलांप्रति आस्था तयेगु पलेसा छम्ह प्रजातन्त्रोत्तर कालया कविया नातां जागरणया 
पला: चिं ब्वयेगु याःगु दु | थ्वयूकलं छ्यलादीगु उपमा प्रतिकया पह स्वयेबलय्‌ 
जेलकालीन कवित नाप थ्वयक: सतिक ला:व:गु दु । 

फणिन्द्ररत्न बज्राचार्य (ने.सं १०५०) 

- चुलि (ने.सं १०५१) 

- तिमिला (ने.सं १०७८) 

- सुख दुःखया म्ये 

चित्तधर 'हदय'या शास्त्रीय प्रवृत्तियात अनुशरण याना: थःगु नं बिस्क 

विशेषता तनेफुम्ह कवि फणिन्द्ररत्न बञ्जाचार्य खः । प्रकृतिया साधारण दिनचर्याय्‌ 
नं मानवीय कार्यव्यापारया आरोप याना: थौंया समाजय्‌ न्हयानाच्चंगु सुख, दुःख, 
असमानता, अव्यवस्था आदियात काव्यया माध्यमं न्हयब्वयादीम्ह कवि 
फणिन्द्ररत्न बज्राचार्य खः । वैयक्तिक अनुभूतियात नं समष्टिगत जुइके फुगु थ्व 
वयकःया काव्यगत विशेषता खः । 


चित्तरञ्जन नेपाली (ने.सं १०५१) 

- मां लुमंकाः (ने.सं १०७१) 

- प्रतिक्रिया (ने.सं १०७८) श्रेष्ठ मिरपा: प्राप्त-ने सा १०७८ 

चित्तरञ्जन नेपाली 'मां लुमंकाः' शोक काव्य च्वयाः नेपालभाषाय्‌ शोक 

काव्यया अभावपूर्ति जक यानादीम्ह मखु पाश्चात्य शैलीया 'एलेजि' नेपालभाषाय्‌ 
न्हापां दुतहयादीपि मध्ये छम्ह थ्वयूकः नं खः । अथे हे थ्वयूकलं न्हापां गद्य 
कविताया संग्रह 'प्रति्रिया' पिकयाः नेपालभाषाय्‌ गद्यं कविता चिनेगु परम्परा 
न्हयाकादिलसा 'उम्मर खैय्यामया -रुवाइ' यात नेपालभाषा भाय्‌ हिला: 
नेपालभाषाया काव्य ख्यलय खैस्यामया दर्शनयात प्रचार, प्रसार यानादिल । 


रमापतिराज शर्मा (ने.सं १०५१) 
- जिगु म्ये (ने.सं १०७८) 

कवि चित्तधर 'हदय'या काव्य परम्परां प्रभावित जुया: रीति व छन्दया दुने 
च्वनाः परम्परागत विषय वस्तुइ थरि थरि कथं कल्पनाया लं फिकाः, उत्तेजना 
स्वयाः अप्वः कल्पना व बिचाःयात थः नालाः कविता च्वइपिं कवित मध्ये 
रमापतिराज शर्मा नं छम्ह खः । प्रकृति पाखें प्रेरणा काइम्ह, स्वाधिनता 
स्वतन्त्रताया हिमायति रमापति राज शर्मा 'सत्य, शिव, सुन्दर'यात हे कविया 
गन्तव्य नालादीम्ह कवि खः । तर छम्ह स्वच्छन्दवादी कविया भावाभिव्यक्तिइ 
गुलि स्वच्छन्दता, वैयक्तिक अनुभूतिया उत्कृष्टता दयेमाःगु खः, उलि थ्वयूकःया 
कविताय्‌ खनेमद्‌ । 


रे.र.न स्यस्यः (ने.सं १०५२) 
- मलख (ने.सं १०७५) 
- उल: (ने.सं १११३ ) 
कवि केदारमान 'व्यथित'जुं न्ह्याकादीगु समष्टिगत भावनायात आत्मसात 
यानाः थःगु मलख, काव्यय्‌ अझ थुकियात व्यापक रुपं ब्वयादीम्ह कवि रे.र.न. 

स्यस्यः खः ।' उल” काव्यय थ्यंकाः थ्वयकःया राजनैतिक चेतना कन सजग व 
जागरुक जूगु दु । देशय्‌ वःगु राजनैतिक हिउपालं हःगु लिच्बः प्रतिया प्रतिक्रिया 
काव्यया माध्यमं ब्वयादीम्ह छम्ह कवि रे.र.नं स्यस्यः खः । राजनैतिक परिवर्तन 
धेगु केवल परिवर्तनया नितिं जक मखु, जनताया जीवनय्‌ सकारात्मक परिवर्तन 
महइगु व्यवस्थां न्हयागु हे ख्वाःपाः पुयावःसां व व्यवस्था ज्याख्यले मदु धयागु 
धारणा ज्वना: बहुसंख्यक जनताया हक हीतया निंतिं सः थ्वयेकादीम्ह छम्ह कवि 
रेर.न. स्यस्यः नं खः | 


मदनमोहन मिश्र (ने.सं १०५२) 

- सीता हरण (ने.सं १०८०) 

- राम राज्य (ते.सं १०८२) 

- नुगः खै (ने.सं ११८२) 

- बागमतीया ख्वःसः (ने.सं. १११२) 

थौंया विसंगति विकृति प्रति स्याचुक क्वातुक ध्याच्‌ नका: मात्रिक, वार्णिक 

छन्दय्‌ काव्यात्मक अभिव्यक्ति बियादीम्ह मदनमोहन मिश्र नेपालभाषाया 
गीतिकाव्य तथा हास्यव्यंग्य काव्य क्षेत्रय विशेष योगदान बियादीम्ह छम्ह कवि 


खः । थ्वयूकःया हास्य व्यंग काव्यं थोंया यथार्थ बोध यायेगुया नापं सुधारया सः 


थ्वयेकूगु दु। 


नारायणदेवी (ने.सं १०५५) सोतिलक्ष्मी सिरपा: ग्राप्त (ने. क १११९) 
- मुखस्वां (ने.सं १०७८) 

नेपालभाषाया मिसाच्वमित मध्ये दकलय्‌ न्हापां कविता संग्रह पिकयादीम्ह 
नारायणदेवी नारीप्रतिया सामाजिक धारणा, अबहेलनायात ब्वयाः नारी जागरणया 
सः थ्वयेकादीम्ह, नारी शक्ति प्रति आशावादी जुयादीम्ह कवयित्री खः। सरल 
कोमल भाषां नं युगोयुगं निसें न्हयानाच्वंगु नारी उत्पीडन, शोषणयात हार्दिक व 
मार्मिक जुइक नैसर्गिक अभिव्यक्ति थें च्वंक बिइफुगु थ्वयूकःया काव्यगत 
विशेषता खः ।' थःगु साहसं हिमचुलि गइ छिं (श्रेष्ठ : ने.सं. १११६:१०१) धकाः 
कलाःयात लाका नाप लनीगु सामाजिक परिवेशय्‌ ब्वलनाः नं. नारी शक्ति प्रति 
गुगु आस्था विशवास कयादीगु खः, थ्व कवयित्रीया तःधंगु साहास खः गुगु 
कवयित्री थःगु जीवनकालय्‌ हे थम्हं स्वयेखंग द्‌ । 


दुर्गालाल श्रेष्ठ (ने.सं १०५७) नरोत्तम- इन्दिरा पुरस्कार प्राप्त (२०५७) 
- झसुकाः (ने.सं १०७७) 
- लिसं (ने.सं १०८० श्रेष्ठ विरपा: प्राप्त- १०८०) 
- पीजा (१०८७) 
- चिनियाम्ह किसिचा (ने.सं १०८५) 
- सर्गः सिवे तं धरती नमिंग्वाः (ने.सं ११०६) 

मतिनाया म्ये (ने.सं १०८३) 
लूँ वहबुँ निसं १०८३) 
इन्कलावया पला: सः (ने.सं ११११) 
- याकःफल्चा (ने.सं ११०७) 
- जि स्वयम्भूया त्वाथः (ने.सं ११०७) 

समय व परिस्थिति अनुसार थःत न्ह्याकेफुम्ह छम्ह कवि दुर्गालाल श्रेष्ठ 
खः । प्रारम्भय्‌ सिद्धिचरणया काव्य प्रवृत्तिं प्रभावितम्ह दुर्गालालजुं कवि सिद्धिचरणं 
थें गीति प्रवाहलय्‌ कविता च्वयेगु जक यानादीगु मखुसे थः हे छम्ह लोकहवाःम्ह 
गीतकार नं जुया: पिदन । थ्वयूकलं थौं मचांनिसें बुराबुरितयूत तक ल्वःगु काव्य 
सृजना यानादीगु दु । दुगालाल' ताइभाबा' चिनियाम्ह किसिचा बिया: मचातयूत 
हययेके सःम्ह, मतिनाया म्ये च्वया: ल्यासे ल्यायम्हतयूत यके सःम्ह, गजल हाला: 
बुराबरितयूत लयतायेके फुम्ह कवि कथं परिचित जूगु दु । तर थथे न्हापां 
स्वच्छन्दवादी कविया रुपय्‌ पिदनादीम्ह दुर्गालाल श्रेष्ठं लिपा ईया हिउपा: लिसे 
प्रगतिवादी सः नं थ्वयेकादिल । थौंया समाजय्‌ विद्यमान विकृति विसंगतियात 
न्ह्यब्वयाः, शोषित पीडित जनताया पं लिना: इमिगु हक हीतया नितिं सः 
थ्वयेकाः इमिगु विजय प्रति आशावादी जुयाः छम्ह जनपक्षिय कवि कथं 
दु्गालालजुं थःत परिचित याकादिल । थुकथं दुर्गालालजुं थःगु काव्य अनुभूतियात 
न्हयाबलें मतिना, झसुकाः, सुलिंया पीजाय्‌ जक सीमित यानामदी । बस्तुगत 
यथार्थता, समष्टिगत चिन्तनय्‌ नं. थःत फ्यानादिल । थौं वयकःया काव्यं 
नेपालभाषाय्‌ प्रगतिवादी प्रवाहयात ब्वलंकेत उल्लेखनीय योगदान बिउगु द॒ । तर 
अथे खयाः नं वयूकलं स्वच्छन्दवादी कविता च्वयेगु नं त्वःतादीगु मदुनि । उकिं 
दुर्गालालजुयात समालोचक इन्द्र मालिं प्रगति व स्वच्छन्दताया सेतु नालादीग 
उपयुक्त हे जू । अथे हे म्हो हे जक' गजल' च्वःसां हार्दिकता, गम्भीरता, गेयतां 
जाःगु वयूकःया गजलं गजल साहित्यया विकासय्‌ नं छपला:ः तनाबिउगु दु । 


गिरिजाप्रसाद जोशी (ने.स. १०५९-११०७) 
- पालिख्वाँ य॒ (ने.सं १०७९) 
- हाइ हाइ रे थ्वया बात्चा (ने.सं १०८५) 
- आगं (ने.सं १०८८) 
-द्र कचा लिहां लिहां वः (ने.सं १०९०) 
- सुथनाप सुथय्‌ सुथय्‌ (ने.सं १०९५) 
- गिरिजाप्रसादया गद्य कविता (ने.सं १०९८) 
- जनताया म्ये ११०० (ने.सं ११११) 
- किसि दुम्ब्वः ११११ 
- मन्त्र (ने.सं ११०३) 
- बुद्ध नुगः (ने.सं ११०३) 
- तबन (ने.सं ११०५) 

वना वनाथाय्‌ तक साहित्यिक लकस सृजना यायेफम्ह गिरिजाप्रसाद 
जोशी नेपालभाषाया काव्य विधायात विविधतां छायपादीम्ह छम्ह सृजनशील 
प्रतिभा खः । गीति कविता, गद्य कविता, गजल, खण्डकाव्य आदि च्वया: 
नेपालभाषाया काव्य विधायात समृद्ध यानादीम्ह गिरिजाप्रसाद जोशी न्हापां 
रहस्यवादी, स्वच्छन्दवादी कविया रुपय्‌ खनेदयेक: भाःम्ह खःसां लिपा वनाः 
प्रगतिशील प्रवाहयात नं वयूकलं आत्मसात यानादिल । तर थःगु कविताय्‌ 
सामाजिक विषमतां छन्ह विद्रोहया रुप काइ धकाः शोषित पीडित जनताया पं 
लिना: वर्गीय संघर्षया खं न्हयथनाः थःत प्रगतिशील पक्षधर कविया रुपय्‌ 
ब्वयादीसां थ्वयूकःया काव्यय्‌ सैद्धान्तिक निश्चितता स्वया: नं भावुकता हे अप्वः 
खनेदु । थ्वयूकःया पालिख्वाँय्‌ कविता संग्रहलय्‌ च्वंगु निपु स्वपु कवितां धाःसा 
थौंया आधुनिक कविताय्‌ खनेदुगु वैचारिक हयूपाःया आभास याके ब्युगु दु । 
नेपालभाषाया प्रबन्ध काव्यया विकासय्‌ नं थ्वयूकःयागु योगदानया खँय्‌ मिखा 
तिस्सिइ फइमखु । 'मन्त्र' व 'बुद्ध नुगः' ध्वयूकःयाग चर्चित खण्डकाव्य खः । 


नर्मदेशवर प्रधान (ने.सं १०६२) 


- जिगु कविता छिगु कविता (ने.सं १११५) श्रेष्ठ सिरयाः प्राप्त 


(ने.सं. ११०५) 
- जिग गद्य कविता -ने.सं.१११९) 

न्हापां लयवद्ध कविता चिनादीम्ह नर्मदेशवर प्रधान कविताया माध्यमं 
कविता सम्बन्धी थःगु दृष्टिकोण ब्वयादीम्ह छम्ह कवि खः । थ्वयूक: जीवनय्‌ थम्हं 
हनागु विविध अनुभूतियात कविताया रुप बिया: वैयक्तिक अनुभूति नं समष्टिगत 
जुइक 'जिगु कवितायात' छिगु कविता जक मखु, भीगु कविताया अनुभूति जुइके 
बियादीम्ह कवि खः। सरल व सहज भाषां अभिव्यक्त यानात:गु थ्वयूकःया कवितां 
जीवनया विविध क्षणया लुमन्तियात थना बिइगु याः, जीवनयात छा: याउँक 
सिचुक न्ह्याकाबिइगु याः । लिपा थ्वयकलं गद्य कविता नं च्वयेगु याना दिल 
थ्वयकःया पिदंगु जिगु गद्य कवितां नेपालभाषाया गद्य कविताया लागायात अझ 
चकका ब्यूगु दु । ् 


लाभरत्न तुलाधर (ने.सं १०६९) 
- फुटकर कविता 

पुलांगु भजन म्येया परम्परायात न्ह्याकेग॒ कृतः यानाच्वनादीम्ह लाभरत्न 
तुलाधर पुलांगु पहलय्‌ न्हूगु म्ये च्वयादीम्ह नेपालभाषाया छम्ह गीतिकवि खः । 
वयूकलं थःगु त्वाया भजन खलःया निंतिं आपालं कविता म्ये पहलं लोक लय्‌ व 
छन्दय्‌ चिनादीगु दु । भजन म्ये बाहेक थौं कीगु सामाजिक, आर्थिक, सांस्कृतिक 
क्षेत्रय्‌ पिज्वयाच्वंगु विकृति, विसंगति, विषमता न्हयब्वयाः, थुकिया सुधारया निंतिं 
सः थ्वयेकाः नं आपालं कविता चिनादीगु दु । थ्वयूकःया म्ये पुलां पहःयागु जुयाः 
नं बिचाः न्हगु जूगु दु । थुकथं लाभरत्न तुलाधर वैचारिक रुपं थौंया उत्तर 

आधुनिककालया कवित लिसे ज्वःलानाः नं अभिव्यक्ति शैलीया दृष्टिं प्राचीन 
कवितय्‌गु लपु ज्वनादीम्ह कवि खः । 


भूषणप्रसाद श्रेष्ठ (ने.सं १०७२) 
- जिगु म्ये छंगु खः (ने.सं १११७) 

नेपालभाषाय्‌ गजल परम्पराया. विकासय्‌ न्ह्यथने बहगु योगदान 
बियादीम्ह भूषणप्रसाद श्रेष्ठ नेपालभाषाया छम्ह प्रगतिशील आधुनिक कवि नं 
खः। ख ला भूषण प्रसादयागु गजल पिदने न्हय: मोहनकाजि, शैलेन्द्र श्रेष्ठपिनिग्‌ 
गजल पिदने धुंकूगु खः, तर गेयता, हार्दिकता व गजल विधान कथं भूषणप्रसाद 
श्रेष्ठयात छम्ह प्रतिनिधि गजलकार कथं समालोचकतयूसं प्रतिस्थापित याःगु दु । 
थ्वयूकलं छिनादीगु पलाखय्‌ मेपिं गजलकारत - एच्‌, के. कपाली, वसन्त महर्जन, 
तबः मरु, ईश्वरी मैंया आदिपिं खनेदयेकः वःगु द॒ । छम्ह गजलकारया रुपय 
थ्वयकःया म्येय्‌ मतिनाया खं भयबिया च्चंसां, पृलांप्रति अनास्था, वर्तमान प्रति 
असन्तोष अले न्हूगु मान्यता स्थापनाया चाहना नं आपालं वानाच्वंगु दु । 
थ्वयूकलं थःगु राष्ट्रिय जीवनपाखें हे उपमा बिम्बत कायेगु यानादीगु दु । 
सम्प्रेषणया तीक्ष्णता थ्वयूकःया काव्यगत विशेषता खः । 

च्वय्‌ उल्लेख जूपिं कवि कवियित्रीत बाहेक नं थः थःगु हे मौलिक 
विशेषता न्हूयब्वयाः स्वच्छन्दवादी काव्यधारा ब्वलंकेगुलिइ तिब: बियावंपि मेमेपिं 
नं न्हयथनेबहःपिं आपालं कवि कवयित्रीत दन्ति | थथे काव्यया सफू पिकयाः 
नेपालभाषाया काव्य धुक्‌ तःमि यानावंपिं नेपालभाषा स्वच्छन्दवादी प्रवृत्तियापिं 
कवित खः - शान्ति सौरभ- फुतिफाति (१०७३), रत्नध्वज जोशी- नारद मोह 
(१०६६), परमानन्द-छन्त लुमंका( १०९८), बासुपासा -जीबन लँपुइ (१०७८), 
भूपालमान सिंह - माः (१०६९), मा दथ्वी (१०९४), आनन्द भूमि -छंगु लुमन्ति 
(११०५), गंभीरमान मलेकू - सितिकं वोंगु मतिना (११००), सुरेन्द्र महर्जन - 
नःलि स्वां (११११), रोशनकूमार - ल्यायम्ह हि (११००) गणेशलाल श्रेष्ठ- निफो 
स्वां (१०७७), दामोदरलाल श्रेष्ठ - इ्वयप्य घाः (१०८०), विनोद पी श्रेष्ठ - 
छबालि (१११२) नाति श्रेष्ठ, -होल स्वां (१०८१), भगवतीप्रसाद श्रेष्ठ - दुघाः 
(१०७८), आशाकाजी सेवक | - किपा (१०८०), उद्धव मास्के - वंम्ह अबुयात 
लुमंकाः (१०९३), श्याम मलेक्‌ - नखत्या, फुति फुति ख्वबि, (११२०) कमलानन्द 
बज्राचार्य - कशा गौत्तमी (१०८७), प्रेमबहादुर श्रेष्ठ - थाति (१०८९), रुद्रदास 
श्रेष्ठ - नेपालभाषाया म्ये (१०९७), रामभक्त कायष्ठ- सिद्धिदास लुमंका (१०९७), 
प्रकाश बज्राचार्य - कृशा गौत्तमी (११०३), नेमसिंह नकर्मि-सुलिमय (११०२), 
आर.एस. (रामशंकर) दोस्त - तुग: किपा (१०८१), मोहन दुवाल - चुलिजाःगु 
स्वां (१०८३), धनबहादुर तिमिला - मुसुकागु सिखा विमल ताम्राकार - 
तिलिकता स्वां (११११), जीस्वां (१११३), साकुरा (१११५), मिगुलि (१११७), तबः 
मरु - अयूलाः (१११७), धनकृष्ण ज्यापु - यम युद्ध (१०९३), बुद्धिलाल ज्यापु - 
थ्वयाच्चंगु सः (११११), छत्रबहादुर कायष्ठ- उपहार (१०९५), मां ज्वालादेवी 

लुमंका (१०९७) , प्रगतिया लेंय (११०२), विनोद पि - छ्वाल (१११२), नरेन्द्रबहादुर 
श्रेष्ठ - प्याःचाःगु सः (११११), कृष्णप्रसाद लुँबि - (१११५), जीवनया लेँपुइ 
(१११४), अमरराज जोशी - आस्कृति आत्म विलाप (१११७), श्याम प्रजापति 
स्वया छन्त जिं (१११७), ईश्वरी मैंया श्रेष्ठ - जिन्दगीया सवा: (१११८) एच. के 
कपाली, - नुगलय्‌ अगिंमथ: च्या: (१११८) मोहनकाजी - भचाभचा, शैलेन्द्र श्रेष्ठ 
-गजलया कलकल, लक्ष्मीलाल श्रेष्ठ - मतिनाया सवा: कृष्णप्रसाद दुवाल - जिं 
हालागुम्ये (ने.स. १०८६), शाक्य, सुगत - छंगु हःपालय्‌, हिन्दमैजा वैद्य - 
मतिनाया स्वांफव: (१११६) आदि, आदि । 

थुपिं बाहेक विविध पत्रपत्रिकाय्‌ कविता च्वयाः नेपालभाषाया काव्य ख्यः 
समृद्ध यायेगुलिइ तिब: बियाबंपिं मेपिं कवित नं आपालं दनि । गथे मोहनहिमांशु 
थापा, सुन्दरकृष्ण जोशी, इन्दिरा नेपाली, मंगलमान शाक्य, धूस्वां सायमि, 
चिनिहिरा शाक्य, कमला चित्रकार, केशरीलक्ष्मी तुलाधर, कमलमैंया स्थापित 
जीवन मल्ल, साहना श्रेष्ठ, आदि, आदि । 


ख) लिच्वःगु आधुनिककालया काव्य 
(ने.सं १०८४ निसें ) 


नेपालभाषा साहित्यय्‌ आधुनिककालया शुरु जेल॑कालं निसें जूगु खः धकाः 
नाला तःसां थौं विश्व साहित्यय्‌ पिदंगु कथंयागु आधुनिक कविताया शुरुवात थ्व 
हे लिच्चःगु आधुनिककालं निसें तिनि जुल । थ्व युगय्‌ छखे छथ्वः कवितयूसं 
परम्परागत स्वच्छन्दवादी प्रवृत्तियात नाला: काव्य साधना यानां तुं च्वन सा मेखेर 
गुलिखय्‌ कवितयूसं न्हूगु काव्य प्रवृत्तियात ज्वनेगुं यात । थथे न्हगु युगया 
प्रतिनिधित्व याइपिं कवित पिदंगु खँय्‌ तत्कालीन ऐतिहासिक घटनायात लुमंकेबह 
जू । २००७ सालया प्रजातन्त्र लिपा रेडियो नेपालय्‌ नेपालभाषायात नं थाय्‌ 
बिया: नेपालभाषां नं समाचार बिइगु यात । तर २०१७ सालय्‌ वनाः संसदीय 
व्यवस्थाया विघटन तथा पञ्चायती व्यवस्थाया /स्थापनां जनताया राजनैतिक 
अधिकारय्‌ हस्तक्षेप जुल सा पञ्चायति सरकारया 'एकदेश' - 'एकभाषा' नीति 
अनुरुप ने.सं. १०८५ सालय्‌ रेडियो नेपालं समाचार बिइगु नं दिका बिसेंलि 
जनताया भाषिक अधिकार नं हनन्‌ जुल । थज्याःगु सरकारया दमन नीतिया 
बिरोधय्‌ तत्कालीन भाषाप्रेमीतयूसं दच्छियंकं धयाथें त्वाःत्वालय्‌, चुकय्‌ बहालय्‌ 
वाः वाः पतिकं साहित्य मुँज्या यात । थःपिनिगु हक अधिकारया निंतिं सः 
थ्वयेकल । थथे भाषिक आन्दोलनय्‌ दुथ्याःपिं आफालं भाषा सेवीतयूत तत्कालीन 

निरंकुश पञ्चायती सरकारं जेल नेलया यातना नं बिल | तर गन शोषण दमन 
जड अन प्रतिकार नं जड धयाथें त्वा: त्वालय्‌ जूग साहित्य सम्मेलनं आपालं 
न्हन्हपिं कवित बुइकल । कवि मजूपिं नं कवि जुयाः पिदन । अथे हे ने सं १०९१ 
स 'जीवन दब' कार्यक्रम नं लिकया बिल । थथे कवितयगु जन्म हे आक्रोष, 
असन्तोष व विद्रोह जूगुलिं थुमिगु कविताया भावभूमि, अभिव्यक्तिया पह 
न्हापायापिं कवितयगु स्वयाः पाःवन । मेखेर २००७ सालया स्वतन्त्र वातावरणं 
नेपाली, जनतायात विश्वया गतिविधि नाप परिचित जुइगु मौका बी धुंकगु खः । 
थ्वं। हे, कथें ध्व इलय्‌ थ्यंबलय्‌ विश्वय पिदंगु अनेक वाद तथा साहित्यिक प्रवाह 


प्रवृत्तिनाष ' थनया आपालं साहित्यकारत परिचित जुइ धुंकूगु जुल । फलस्वरुप 


नेपालभाषांया काव्यय्‌ देय्‌ दुनेया न्हूगु वस्तुस्थिति न्हगु वातावरणं बुइकूगु 
असन्तोष ' विद्रोहया किच: नापं विश्वय्‌ पिदंगु न्हून्हृगु प्रवाह प्रवृतिया प्रभाव नं 
लाः वन । बिलायतया टि.एस. इलियट, अमेरिकाया इज्जा पाउण्ड पिंसं न्हयाकूगु 
ई.सं १८९२या आधुनिक कविता प्रवाह तथा एशिया महाद्रीपय्‌ लु शुन, माओ त्से 
तंग, किम इल संग आदिपिंसं साहित्यय्‌ नेतृत्व याःगु प्रगतिवादी प्रवाह 
नेपालभाषाया काव्यय्‌ दुध्यन । थथे प्रगतिवादी प्रवाह तथा आधुनिक कविता 
अलग्ग अलग्ग क्षेत्रया विषय, अलग्ग अलग्ग थासं विकास जूगु खया: नं 
नेपालभाषाया काव्यय्‌ नाप नापं हे दुथ्यन । थथे नाप नापं हे दुथ्यंगु छगू संयोग 
खः । फलतः न्हापाया कविताया तुलनाय्‌ थौंया आधुनिक कविता, रुप व शैलीया 
दृष्टि जक पाःगु मखुसे थौंया कवितां विषयगत रुपं वैचारिक रुपं नं छगू न्हगु 
मोड ज्वन, न्हूगु युग हन । थ्व आधुनिक काव्य प्रवाह वर्षाया खुसिबाःथें छगू 
आन्दोलनया रुपय्‌ जक न्ह्याःगु मजुसे थ्व छगू ग्यसुलाःगु उपलब्धी सिद्ध जुल ( 
मल्ल, ने.सं १११० पृ ३३) । थथे न्हूगु मोड़ ज्वंगु न्हगु युग प्रतिनिधित्व याःगु 
'कविता संग्रह" सफ प्रकाशनया ल्याखं ने.सं १०८६ स पिदंगु गाजलं दा:गु चा 
खःसा पाण्डुलिपिया ल्याखं ने.सं १०८४ स श्रेष्ठ सिरपा: त्याक्‌गु पूर्णबहादुर वैद्यजु 
यागु सरासु कविता संग्रह खः । पूर्णबहादुर वैद्यया सरासु कबिता संग्रह प्रकाशनया 
ल्याखं ने.सं १०८७ स तिनि पिदंगु खःसां ने.स. १०८४ स हे 'सरासु'यात 
नेपालभाषाया कविताया इतिहासय्‌ छगू न्हूगु प्रयोग, न्हगु आन्दोलन घोषणा 
यानाः च्वसापासां श्रेष्ठ सिरपाः तक द्यछाये धुंक्‌गुलिं नेपालभाषाय्‌ आधुनिक 
कविता 'गाजलं दाःगु चा' स्वया: न्हयः हे दुथ्यने धुंक्गुयात स्वीकार मयासें मगा: । 
भिछम्ह कवितयगु प्रतिनिधि कविता संग्रह 'गाजलं दा:गु चा' थीथी कवितयूगु 
ल्वाकःबुकः सः खःसा, स्वीग कतिया संग्रह 'सरासु’ सचेत व सुस्पष्ट धारणा दुम्ह 
कविया मुक्कगु सः खः (मल्ल, ने.सं. १११०:२३) । थीथी च्वमि व इमिगु कविताया 
लिधंसाय्‌ नेपालभाषा आधुनिक कविताय्‌ खनेदुगु म्‌ म्‌ प्रवृत्तियात थुकथं न्हयब्वये 
छिः - 

शिल्पगत प्रवृत्ति : सम्प्रेषणया तीक्ष्णता तिब्रता थौंया आधुनिक कवितयूगु 
छगू म्‌ कतः जूगु दु । थुकिया नितिं थौंया कवितय्‌सं ) कती शैली न्हन्हगु 
अभिव्यक्ति प्रक्रियायात छयलेगु याःगु दु । थ्व हे कथं थाया कवितयसं छन्द, 

अभिव्यक्ति प्रक्रियायात छयलेग याःगु द्‌ | थ्व हे कथं थौंया कवितयसं छन्द 
मात्रा, लय, स्वर, ताल आदि शास्त्रीय नियम चिका: कविता च्वयेग मयासे मुक्त 
गद्य शैलि भावाभिव्यक्ति बिइगु याःगु दु । छन्द, मात्रा, स्वर आदि शास्त्रीय 
विधानयात अमिसं भाव अकण्ठित रुपं पिब्बयेग्‌ ज्याय छग्‌ पंग: थें तायेकग द्‌ । 
थ्व हे कथं न्हापा छन्दवद्ध कविता च्वयाच्वंपिं कवितयसं तक मुक्त गद्य शैलीयात 
ज्वंगु दु । थौया जटिल परिस्थितियात पितहयेत गद्य शेली उपयुक्त तायेक्‌गु दु 
अथे धकाः मुक्त छन्द नं मनोमानी छन्द मख्‌ । कविं थःगु भाव बिचाःया 
आन्तरिक गति व यतियात थुकिइ नं पालन यायेगु याः । थुकथं गद्य शेली थौंया 
आधुनिक कविताया छगू विशेषता जूगु दु । 

भाव अकुण्ठित रुपं पितबिइत थौंया कवितयूसं गद्य शैलीयात छयःगु दु 
सा प्रभावोत्पादक सम्प्रेषणया निति तप्यंक अभिव्यक्ति बिइगु मयासे प्रतिक, चित्र, 
उपमा, विम्ब,विरोधाभास, आदिया माध्यमं भावभिव्यक्ति बिइगु याःगु दु । उकिं 
थौंयापिं कवितय्‌गु अभिव्यक्ति म्हिगःयापिं कवितयगु थें तप्यं मज्‌ । थौंयापिं 
कवितय्‌गु बौद्धिक लागा आपालं चकने धुंक्गुलि व जीवनशैली, सामाजिक 
परिवेश आपालं पाये धुंकूगुलिं म्हिगः साहित्य जगतय्‌ छयलावयाच्वंगु थीथी 


उपमा प्रतिक नं थौंया जटील समस्या वृहत परिवेश ब्वयेगु निंतिं असक्षम, अपूर्ण 


जूगु दु । उकि थोंयापिं कवितयूसं पुलांगु साहित्यिक परम्परां दं वःगु, आपालं 
ज्यले धुंकूगु उपमा प्रतीकया पलेसा न्हूगु व थोंया समस्या, थोंया परिवेशया सही 
प्रतिनिधित्व याइगु उपमा प्रतिक छयलेगु नं याःगु दु । थ्व हे कथं सम्बन्धित 
क्षणय्‌, सम्बन्धित वातावरणय्‌ थम्हं खंगु, अनुभव जूगुयात थौया कवितयूसं बिम्ब, 


"प्रतीक, उपमाया रुपय्‌ छ्यःगु दु । फलस्वरूप ऐलिहासिक तथा साहित्यिक पात्र, 


घटना, दुर्घटना आदि तक प्रतिक, उपमा, चिम्ब जुयाब्यूगु दु | थ्व हे कथं थौं 
उपमा चित्रतयगु क्षेत्र तसक व्यापक व विस्तृत्त ज्‌ । अले थुमिग प्रयोगय्‌ न्हापाया 
कवितयूसं थें छम्हस्यां मेम्हसिगु अनुशरण यायेगु मयासे थःथःगु कथंयागु 
छम्हसिया मेम्ह नाप पाःगु जूगु दु । थुकथं थोंया कबितय्‌सं भावाभिव्यक्ति बिइगु 
भवलय्‌ न्हूगु शिल्प न्हगु कलात्मक दक्षता क्यंगु दु । 


वैचारिक प्रवृत्ति : थौंया' आधुनिक कविता आन्दोलन' छग साहित्यिक 
आन्दोलन जक मजुसे वैचारिक आन्दोलन नं खः । आधुनिक कवितयूसं पुलांगु 
काव्यशिल्प, शैली प्रति जक अनास्था ब्वःगु मखु, इमिगु अनास्था, पुलांगु मान्यता 
पुलांगु बिचाः, पुलांगु संस्कार प्रति नं खः । म्हिगः म्हिगः तक भी पुर्खा आस्था व 
विशवासया मिखां- स्वयाच्चंगु धर्म, संस्कार, विश्वासप्रति हे थौंया कवितयूसं 
अनास्था प्वंकूगु दु, विद्रोह क्यंगु दु, उपहास यागु दु | अथे हे थोंया काव्यधारा 
दुने छखे पुलांगु मूल्य मान्यता प्रति तच्वःगु अनास्था अविश्वासया- सः तायेदुसा 
थौंया मूल्य व मान्यता, मनू मनू जुयाः म्वाये मफइगु थोंया सामाजिक विसंगति, 
विकृति, विवशता, वाध्यताप्रति नं थौंया कवितयसं उतिकं हे असन्तोष विद्रोहया 
सः प्वंकाच्वंगु दु । तर अथे खःसां नं थौया बहुसंख्यक आधुनिक कवित कन्हय्‌ 

वइगु भविष्य प्रति धाःसा निरुत्साहित जुया: ल्हा प्वःचिना च्वगु मदु । अले 
व्यक्तिगत अस्तित्व जुइमा, सामाजिक अस्तित्व जुइमा छग्‌ न्हगु हे अस्तित्व 
कायम यायेगु थौंया आधुनिक कवितयूगु विशेष वैचारिक आग्रह खनेद्‌ । न्हूगु 
मल्यया चाहना छगू रोमान्टिक चाहना मखु जीवनमुखी यथार्थया छगू संज्ञा खः । 
समानता, स्वतन्त्रता, न्याय व भातृत्वया भावनां६ वाकाः समाजय व्यक्तिया थाय 
व मान्यतायात क्वातुकेगु थ्व न्ह मूल्यया, आदश खः (मल्ल, ने सं. १११०:२४) । 

थ्व हे कथं थोंया आधुनिक कवित न्हूगु मूल्य व मान्यता स्थापनाया निति, 
न्हग॒ अस्तित्ववोधया निंतिं संघर्षरत संकल्परत्‌ जूगु दु । थथे जूगुया मू हनि नह 
स्थिति प्रति थौंयापिं कवितय्‌के दुगु सजगता सतर्कता खः अले परम्परागत मूल्य 
व मान्यतां थौंया जीवनया जटिलतायात ज्यंके मफुगु व थोंया जीवनयात 
सकारात्मक रुपं न्हयाके मफुगुलिं खः । उकि थौंया कवितां हृदयपक्षयात स्वया: नं 
बुद्धिपक्षयात अप्व: थिइगु याःगु दु । 


विषयगत प्रवृत्ति : थौंया नेपालभाषाया आधुनिक कवितयूसं धर्म, मतिना, 
प्रकृति, विरह, वेदना आदि सीमित विषयया परिधिइ जक च्वनाः कविता च्वयेगु 
मयासे थौंया सामाजिक, आर्थिक, राजनैतिक विसंगति, विकृतिं ब्वलकूगु विविध 
समस्यायात कयाः कविता च्वयेग याःग द । थौंया कविताया केन्द्रविन्दु मन्‌ खः । 
मनया. अस्तित्व समष्टिइ जक दड्गुलिं, समष्टिगत भावना, कामना हे थौंया 
कविताया विषयभूमि जग द । थ्व हे कथं गुलिं गुलिं कवितयसं थौंया मन्‌, मन्‌ 
ज्याः म्वाये मखंग इमिगु अस्तित्व न्हियान्हिथं = हास जुयाबंगु प्रति आक्रोस 
बाध्यतायात कविताया विषयभूमि कथं नालेगु, याःगु दु सा गुलि गुलिस्यां 
सामाजिक विषमता, आर्थिक शोषण, वर्ग संघर्षयात कविताया भावभूमि याःगु दु । 
थौंया कवितयसं ज्वनीगु समस्या व्यक्तिगत मजुसे समष्टिगत जूगु दु । थ्व छगू 
समाज छगू राष्ट य जक लिमकुंसे बिशवव्यापि तकं जूगु दु । निजात्मक अनुभूतिइ 
नं विशव वेदनाया सः प्रतिध्वनित यायेगु जूगु दु । विश्वय्‌ न्हयानाच्वंगु घात, 
प्रतिघात, घटना, दुर्घटना न्हयागु नं थों कविताया विषय जुइफुगु दु । 


थथे नेपालभाषाया काव्यय्‌ खनेदुगु शिल्पगत, वैचारिक व विषयगत 
हिउपाः राष्ट्रिय अन्तर्राष्टिय ख्यलय्‌ पिदंगु विविध घटना दुर्घटनाया प्रतिविम्ब खः, 
ज्ञान विज्ञानया विकासया परिणाम खः । शिक्षाया प्रचार व यातायात संचार 
आदिया विकासं थौंया कवितयग्‌ बौद्धिक लागा चकने धुंकूगु दु । इमिगु अध्ययन 
चिन्तन छगू समाज छगू जातिइ जक सीमित मजुसे राष्ट्रिय अन्तर्राष्टिय क्षेत्रय्‌ 
तकं ब्यापक व विस्तृत जुइधुंक्गु दु । विशव हे थौं छगू गां (।०७३। ७111826) जुइ 
धुंक्‌गु दु । थ्व हे कथं छगू थासय्‌ जूगु घटनाया प्रभाव मेगु थासय्‌ लाइगु छगू 
भाषा साहित्यय्‌ वःग प्रवाह मेग भाषा साहित्यय्‌ न्यनावनीगु स्वाभाविक खः, 


` संयोग मखु । अझ नेपालभाषाया थौंया आधुनिक कवित छगू हे ई, छगू हे 


परिवेशय्‌ ब्वलंपिं जूगुलिं इमिगु कविताय्‌ अभिव्यक्तिया खं ग्व॑ जक पानाः भाव 

बिचा: तकं व हे व हे जूवंगु दु । थो नेपालभाषाय्‌ थुगु प्रवृत्तियापिं प्रमुख 
कवि “कवयित्री थुकथं द्‌ । 


प्रमुख कवि/ कवयित्री 


रमेश “मधु' (ने.सं १०५९-११०५) 
- फुद्कर कविता 

कवि रमेश 'मधु' नेपालभाषाया आधुनिक कवित मध्ये उमेरं थकालिम्ह 
खया: नं न्हू कविताया प्रणेता कवि धाःसा मखु । थ्वय्‌कः स्वच्छन्दवादी काव्य 
धाराया लँपुं न्ह्याःवनाः आधुनिक कविताया दुवातय्‌ थ्यंकः झाःम्ह कवि खः । 
उकि कवि 'मधु' या प्रारम्भिक कविताय्‌ जीवनयात विश्लेषण यायेगु रहस्यवादी 
स्वच्छन्दवादी प्रवृत्ति खनेदु सा लिपाया कविताय्‌ सामाजिक भावभूमियात ग्रहण 
याना: थौंया वाध्यता विवशता न्ह्यब्वयेगुया नापं विसंगति विकृति प्रति विद्रोह 
प्वंकेगु प्रवृति पिज्वःगु दु । कवि 'मधु'या शिल्पगत प्रवृत्ति सरल व सुगम जुयाः नं 
गहन जू । कविताया सम्प्रेषणय्‌ गम्भीर कल्पना सुलाच्वंगु दु । 


श्यामसुन्दर सैंजु (ने.सं १०६०) 
- फुटकर कविता 
न्हापां परम्परागत कविता च्वयाच्चनादीम्ह श्यामसुन्दर सेंजुयात लिपा 
आधुनिक कविता च्वयादीबलय्‌ नं पद्यात्मकताया मोहलं सालाका:गु खनेद्‌ । 
नैराश्य, असन्तोष, आक्रोस थ्वयूकःया कविताया मूलभूत प्रवृत्ति जूगु दु । 
थ्वयूकःया असन्तोष व आक्रोस थौंया मनुखं अन्तर विरोधपूर्ण जीवन हनेमाःगुया 
वाध्यता विवशताप्रति खः । 


सत्यभामा माथेमा (ने.सं १०६०) 
- फुटकर कविता 

सत्यभामा नेपालभाषाय्‌ न्हापांम्ह आधुनिक कवयित्री ख॥ खयेत ला 
इन्दिरा नेपाली थ्वयूकः स्वया: आपालं न्हय: गद्य शैली ज्वनाः काव्य ख्यलय्‌ 
खनेदयेकः भाःगु खः । तर थ्वयूकःया काव्यय्‌ स्वच्छन्दवादी प्रवृत्तिं थाय्‌ काःगुलिं 
'इन्दिरा नेपाली'यात न्हापांम्ह आधुनिक कवयित्री कथं नाले मछिं । सत्यभामाया 
कविताय्‌ शैली शिल्पया दृष्टिं जक मखु विषयवस्तु तथा वैचारिक दृष्टिं नं वाला 
स्वयेबलय्‌ न्हूगु कविताया भाव अविलम्बित जूगु दु । थःगु कविताय्‌ नैराश्यया 
भाव अप्व: प्वंकादीम्ह कवयित्री सत्यभामां थोया मनूया प्रगतिया बाधक तत्व रुढी 
संस्कार परम्परायात खंकादीगु दु सा निस्क्रिय निर्जिव जुनि हनेमा:गु थौंया 
बर्तमान प्रति नं आक्रोस, व्यंग्य प्वंकादीगु द्‌ । 

“पूर्णबहादुर वैद्य (ने.सं १०६१) 


- सरासु (ने स॑ १०८४) श्रेष्ठ सिरपा: प्राप्त, प्रकाशन - १०८७ 

- लः, लः खः (ने.सं ११११, छता हे विषयया काव्य) 

पूर्णबहादुर वैद्य नेपालभाषाया आधुनिक कविताया न्हयलुवाया नापं छम्ह 
प्रगतिशील कवि नं खः । थ्वयूकःया 'सरासु' कविता संग्रहं नेपालभाषाया काव्यय्‌ 
छगू न्हगु आयाम, न्हग मोड न्हयाकूगु दु सा, 'लः, ल: खः' कविता संग्रहं अझ 
छत थहांवनाः नेपालभाषाया काव्ययात अझ अप्व: परिस्कृत, परिमार्जन याना: 
बिउगु दु । थ्वयूकःया काव्यय्‌ खनेदुगु समसामायिकता बोध, सामाजिक मूल्य 
चेतना, विश्व वेदनायात नं निजात्मक अभिव्यक्ति याना यंकेगु क्षमता, पुलां प्रति 
अनास्था विद्रोह, वर्तमान प्रति असन्तोष भविष्य प्रति सतर्कता, न्हूगु मूल्य व 
मान्यता स्थापना यायेगु कृतः, विम्बयात लाक्षणिक भाषां पिब्वयेगु प्रवृत्ति, न्ह 
न्हग उपमा प्रतिकया प्रयोगं नेपालभाषाया काव्यय्‌ वःगु आधुनिकताया बोध 
याकूगु दु सा, थोंया शोषित पीडित जनताया यथास्थितिया चित्रण जक मखु, . 
'माथं मवंगु बँया `कारणं थन संघर्ष ब्वलनी अले सुं बलवान व शक्तिवान जुइवं 
खुसिबा:यात 'म्हूचिता: तये फइमखु' धयागु जनताया संघर्ष प्रतिया विश्वासं 
नेपालभाषाया काव्यय्‌ वःगु प्रगतिवादी प्रवाहयात अझ मजबूत याना बिउगु दु । 
थुकथं वैद्यजु सचेत सुस्पष्ट धारणा दुम्ह छम्ह प्रगतिवादी आधुनिक कवि कथं 
प्रतिस्थापित जूगु दु । वैचारिक स्पष्टता जक मखु वोद्धिकता व हार्दिकताया 
समन्वय, सम्प्रेषणया तिब्रता तीक्ष्णतां वैद्यजुया कविताया मेगु विशेषता खः। म्हिगः 
तक भी पुर्खा आस्थाया मिखां स्वयाच्वंगु धर्म, संस्कृति, विश्वासयात थौं थम्हं 
जक मखु, जनमानसं हे असहमत व अस्वीकार याकेगु व्यंग्य चित्र बिइफुगु, अले 
नहगु मूल्य मान्यता नीस्वनेगु चाहना जन हुदयलय्‌ नं म्वाकेफुगु थुकिया दसु 
खः । गहन विषययात नं सहज सरल रुपं अभिव्यक्त यायेगु, मूलत राष्ट्रिय जीवनं 
हे थीथी उपमा प्रतिक लानाकायेगु, मातृभूमि तथा जनताप्रतिया अनुराग, चिन्तन 
मननं जाःगु थ्वयूकःया कवितां थ्वयूकःयात छम्ह जनकवि जातीय कवि जक मखु, 
राष्ट्रिय भावनां ग्वाःम्ह कवि कथं नं प्रतिस्थापित याकूगु दु सा थौंया राष्ट्रिय, 
अन्तराष्ट्रिय मानवीय चेतना, मानवीय पीडा व भावनाया सामष्टिगत स्वरुप दुगु 
थ्वयूकःया कवितां नेपालभाषा काव्यं वृहत्‌ लागा ज्वंगुयात स्वीकार याके बिउगु 
दु । उकि समालोचक इन्द्र मालिजुं वैद्यजुया कवितां साहित्यिक आन्दोलन जक 
मखु, वैचारिक तथा कलात्मक आन्दोलन नं न्हयाःगु नालादीगु दु । 


नातिवञ्ज बज्जाचार्य (ने.सं १०६१) 
- सुतिलः (१०९१) 
- थम्हं थःत लुइकाबले (ने.सं ११०२) 
- जीवनया दुवातय्‌ (ने.सं १११३) 
चिकिचा चिकिचा हाकःगु मुक्तक च्वयादीम्ह नातिवज् बज्राचार्य म्हो 
खॅग्बलं नं नुगलय्‌ थिइक आपा: खँ धायेफुम्ह कवि खः । थौंया विषमतां जाःगु 

स्थितिइ ब्याहांचुलिया सः ताये दयेकाः निभा: जः लुइकेत भी निं सक्रिय जुइमाःगु 
प्रति सचेत यानादीम्ह कवि नातिबज्जयाके गनं गनं पुनर्जागरणकालया कवितयगु 
प्रभाव ल्यं दनिगु खनेद्‌ । 


योगेन्द्र प्रधान (ने.सं १०६२) 

- लूसः (ने.सं १०८४) 

- छगू दीप छगू लास ( ने.सं. १०८८), श्रेष्ठ सिरपा: प्राप्त 

- हाबलासा ( ने.सं. १०९८) 

- लुमधंगु लकस (ने.सं ११२०) 

न्हापां परम्परागत कविता च्वयादीम्ह योगेन्द्र प्रधानजु छग्‌ दीपः छग्‌ लास 

कविता संग्रह निसें आधुनिक काव्य प्रवृत्तियात नालाः कविता च्वयादिल' । 
थ्वयूकःया सामाजिक कुरीति बेथिति प्रति कठोर व्यंग्य प्रहार यानाः, आर्थिक 
शोषण, असमानताया विरुद्धय्‌ सः थ्वयेकाः, सामाजिक यथार्थयात ब्वयातःगु 'छग्‌ 
दीप: छगू लास' व 'हाबलासा'या प्रकाशनं न्ह चिनाखं नाप ल्वाकज्याना वयाच्वंगु 
प्रगतिवादी सःयात झन तिखर यानाबिल । न्हू चिनाखँया छगू विशेषता 
प्रगतिवादी सः नं खः धयाथें च्वंक क्यनाबिल । थुकथं थौंया वर्तमान समाजय्‌ खने 
दयाच्वंगु विविध विकृति बिसंगतियात ब्वयेगु निंतिं आपालं अभिव्यंजनात्मक 
वाक्यांश प्रभावोत्पादक उपमा व प्रतीक छयलादीम्ह कवि योगेन्द्र प्रधान थौं 
नेपालभाषाया छम्ह यथार्थवादी आधुनिक कविया रुपय्‌ प्रतिस्थापित जूगु द्‌ । 


सुन्दर मधिकर्मि (ने.सं १०६३) 
लबु गुगु दना वइ (ने.सं १०९१) 

- आल तनीमखु (ने.सं १०९९) 

- फसय्‌ थ्वइ च्वंग सः (ने.सं ११०५) 

- थःगु हे धालं (ने.सं १११७) 

- आकाश पियाच्चनी (ने.सं १११८) 

सुन्दर मधिकमिं नेपालभाषाया छम्ह नांजाःम्ह आधुनिक कवि खः। पुलांगु 

परम्परा, संस्कार धर्म प्रति तच्वःगु विद्रोह क्यनादीम्ह सुन्दर मधिकर्मि क्रान्तिया 
हिमायति कवि खः । थौंया मनूया विकासया निंतिं रुढीगत परम्परा धर्म बाधक 
जुयाच्वंगु तायेकादीम्ह कवि सुन्दर मधिकमिं, थःगु कविताय्‌ सकारात्मक 
परिवर्तनया निति क्रान्तिया आवश्यकता क्यनादीगु दु । मनुखं थःगु भिंया निंतिं 
थःत विश्वास यायेगु, थःगु 'स्वत्व’ यात सम्मान यायेगु थें ज्याःगु न्हग्‌ मल्यया 
स्थापना यायेगु आग्रह यानादीम्ह छम्ह जीवनवादी कवि थ्वयूकः खः । 


बुद्ध सायूमि (ने.सं १०६४) 


- जि जिगु वर्तमान (ने.सं १०६५) 
- जिन्दगी बॅय्‌ वा:गु हि : चेतनाया मि (ने.सं १११७) 

समालोचक प्रा. माणिकलाल श्रेष्टजं फुक्क पक्षय आधुनिक कवि 
नालातःम्ह बुद्ध सायमि नेपालभाषाया छम्ह आधुनिक कवि नापं प्रगतिशील कवि 
नं खः । थ्वयूकःया काव्यय्‌ न्हग॒ मूल्य व मान्यता स्थापना यायेमाःगु सः अप्वः 
प्रतिध्वनित जूगु दु । पुलांगु विशवास प्रति अनास्था क्यनाः न्हगु मूल्य व मान्यता 
स्थापना यायेगलिइ समर्पित, थौं मन्‌ मखु मनूया संस्कार हिलेमाःगुलिइ बः: 
बियादीम्ह कवि बुद्ध सायमियात छम्ह सरल व सशक्त अभिव्यक्ति बिइम्ह 
सृजकया रुपय्‌ नं म्हसिइकेफु । कवि बुद्ध सायमिया काव्य प्रवृत्तियात दुवालाः 
समालोचक इन्द्र मालीजं थ्वयकःयात छम्ह विद्रोही कविया रुपय प्रतिस्थापित 
याःगु दु । कवियागु विद्रोह थोंया मान्यता व मूल्य नाप जक मखु, थौं मछिंक 
म्वायेमाःगु समाज नाप नं दु । “जि : जिग वर्तमान’ कविता सग्रहलय्‌ कवि बुद्ध 
सायूमि छम्ह युगवोध दुम्ह मचा सा “जिन्दगी : बँय्‌ वाःगु हि, चेतनाया मि' 
कविता संग्रहलय्‌ थ्यंबलय्‌ थ्वयक: छम्ह चेतनशील अले जिम्मेदारीया क्‌ कबिया 
च्वंम्ह अभिभावकया रुपय्‌ मुखरित जूगु दृ । 


आनन्द जोशी (ने.सं १०६८) 
विस्थापित जि, जि मखु (ने.सं ११००), श्रेष्ठ सिरपा: प्राप्त 
(ने.सं. ११००) 
- कोसल्बहं (ने.सं १११३) 

नेपालभाषा आधुनिक कविता ख्य:या छम्ह बहुचर्चित कवि आनन्द जोशी 
नं खः । थ्वयूकःया विस्थापित जि, जि मख कविता संग्रहयात कया: समालोचक 
कृष्णचन्द्रसिंह प्रधानजं थ्वयूकःयात विद्रोह वौद्धिकताया कविया रुपय्‌ प्रतिस्थापित 
यायेधुंक्‌गु खया: नं 'कोसल्वहं कविता संग्रहय्‌ थ्यंबलय्‌ थ्वयूकःयाके अझ अप्वः 
परिस्कृतता परिपक्वता वःगु व कविताय्‌ बौद्धिक पक्ष स्वया: नं दार्शनिक पक्ष 
अभ अप्व: सशक्त जूगु दु । जोशी थौंया विश्वया स्थिति, मनूया जिन्दगी, 
जिन्दगीइ भोगे यानाच्वंगु विवशता वाध्यतायात बौद्धिक प्रखरतां जा:गु प्रतिक 
उपमाया माध्यमं ब्वयादीम्ह छम्ह आधुनिक कवि खः । थः दुनेया थःयात माला 
जूम्ह कवि आनन्द जोशीं जीवनया असंगतिपूर्ण यथार्थयात खंकादीगु दु, थौंया 
मनू मनुखं विस्थापित जुजुं वनाच्वंगु वाःचायेकादीगु दु, मानव मूल्य न्हियान्हिथं 
विघटन जुजं वनाच्वंगु अनुभव यानादीगु दु । थथे मनूयात मन्‌ जुयाः म्वाके 
मविउगु बाध्यता प्रति कवि आनन्द जोशीया तच्वःगु आक्रोस दु, विद्रोह दु । अले 
कविया विद्रोह, विद्रोहया निंतिं जक मजसे परिवर्तनया नितिं खः, न्हगु मूल्य, न्हगु 
मान्यताया नी यायेत खः, मानविय मूल्य अवमूल्यन मजुइकेत खः । विस्तारित 
शैलीया प्रयोग यानादीम्ह जोशीया कविताय्‌ अभिव्यक्ति बिइगु प्रतिक व चित्र 
साधारण दैनिक जनजीवनं स्वया: नं बौद्धिक क्षेत्रं अप्वः कयातइगुलिं 
सर्वसाधारणया निंतिं थ्वयकःया गुलिं गुलिं कविता भचा जटील हे जूगु दु, उकि 
गुलिं गुलिं समालोचकतयूसं थ्वयकःया कवितायात Literary Man's Literary Job 
धकाः ध्याचू नकेगु नं याःगु दु । | 

पुष्पराज राजकर्णिकार (ने.सं १०६८) 

¬ वर्तमानं इ कप्यगु कचिघा: (ने.सं ११०१) 

- सच्छिक्‌ जिन्दगी (मुक्तक मुना - १११८) 

थौंया आर्थिक विषमतां जाःगु वर्तमान प्रति गाकं मर्माहित जया: नं, नह 

कथंया जीवन न्हयाकेगु, आस्थापूर्ण जीवन हनेगुलिइ संकल्परत जयादीम्ह छम्ह 
कवि पुष्पराज राजकर्णिकार नं खः । थुकिया निति कविं प्रत्येक मनुखं थःग॒ 
संस्कारयात हिलेमाःगु, न्हापालाक थःनाप निं संघर्ष यायेमाःगु, अले न्हगु परम्परा 
संस्कारयात ज्वनेमाःगु खे थःगु कविता माध्यमं न्हयथनादीगु दु । कवि 
राजकर्णिकारजुं थःगु कृतिइ छगू जाति समाजया समस्या जक मख थीथी राष्टिय 
एवं अन्तराष्ट्रिय समस्या नं प्रतिविम्बित यानाः नेपालभाषाया काव्ययात ब्यापक 
यायेगलिइ महत्वपूर्ण तिब: बियादीगु दु । 


भगतदास श्रेष्ठ (ने.सं १०६८) 

- जि अले जिगु विश्व (ने.सं १०१२) 

थौंया नेपालभाषाया आधुनिक कविताया लागा छगू समाज छगू राष्ट या 
विषय दुने जक सीमित मखु धका: क्यनादीम्ह छम्ह कवि भगतदास श्रेष्ठ नं 
खः । सुं सुं हे मनू सम्पूणं मखु, छु छु हे देय्‌ नं सम्पूर्ण मखु धकाः व्यक्ति मखु 
समष्टिगत भावना ब्वयादीम्ह कवि भगतदासं धर्म तथा अन्धराष्ट्रवादयात थौंया 
विश्वय्‌ न्हयानाच्वंगु युद्ध साम्राज्यवादया म्‌ कारकतत्व खंकादीगु दु । 
विश्ववन्धुत्वया भावनां जक थौं विश्वय्‌ खने दयाच्वंगु युद्ध विभिषिका न्हंके फड 
मनुखं स्वतन्त्रता, मुक्तिया सासः ल्हायेफइ धेगु धारणा थ्वयूकःया बहुसंख्यक 
कविताय्‌ अभिव्यक्त जुयाच्चंगु दु । थुकथं संकुचित बिचाःयात हाकृतिनाः 
विश्वभातृत्वया भावना जागृत यायेगु न्हूगु संस्कार नीस्वनेगलिइ तल्लीनम्ह कवि 
भगतदास श्रेष्ठ खः । 


त्रिरत्न शाक्य (ने.सं १०७१) 
- न्हयोलं पाचिने मफुगु विश्वास (ने.सं ११०९) 

त्रिरत्न शाक्य नेपालभाषाया छम्ह आधुनिक तथा प्रगतिवादी कवि खः । 
सन्ताप, विघटन, विषमतां जाःगु थौंया वर्तमानप्रति आक्रोश, विद्रोह कयना: नं 
भविष्य प्रति आशावादी जुयादीम्ह कवि खः । प्रजातन्त्र, स्वतन्त्रताया हिमायति 
कवि त्रिरत्न शाक्यं क्रान्तिं हे जक स्वतन्त्रता स्वाधिनता प्राप्त यायेफइगु बिश्वास 
थःगु कविताय्‌ प्वंका दीगु दु । थुकथं थोंया विसंगति विकृति न्हंकेत जनताया 
शक्तिइ विश्वास यानादीम्ह जनताया विजय प्रति आश्वस्त जुयादीम्ह छम्ह कवि 
त्रिरत्न शाक्य नं खः। 


केशवमान शाक्य (ने.सं १०७१) 
- बिनाच्वंगु पहर (ने.सं १०९६) 

मानव जीवनया विविध कार्यब्यापारयात हे प्रतिक कथ छयला: थोया 
मनूतय्‌गु असफलता, असन्तोष व थीथी विकतिया चित्रण यानादीम्ह कवि 
केशवमान शाक्यया कविताय्‌ नैराश्यं हे अप्व: थाय्‌ काःगु दु | पायछिगु उपमा 
चित्र ब्वयाः मिखाय्‌ लुइगु भाव दृश्यया चित्रण यायेफुगु थ्वयूकःया काव्यया मेगु 
विशेषता खः । थ्वयक: थःगु कविताय्‌ प्रतीक व बिम्ब पिनें आयात यायेगु सिबें 
थम्हं अनुभव यानागु जीवनं हे कायेगु पाखे अप्व: धेचूगु दु । 


सुदन खुस: (ने.सं १०७६) 
- तनावंगु लागा (ने.सं ११०५) 

सुदन खुस: नेपालभाषाया छम्ह आधुनिक कवि नापं प्रगतिशील कवि न 
खः । थःगु देय्‌या देनीय स्थितिं मर्माहित जुयादीम्ह खुसःजुं, थःगु कविताय्‌ थौंया 
विसंगति विकृति जक ब्वयेगु -यानामदिसे थुकिया कारक तत्वयात नं 
न्ह्यव्वयादीगु दु । थम्हं अनुभव यानागु जीवनं हे अप्वः प्रतिक बिम्ब कायेगु 
यानादीम्ह सुदन खुसःया अभिव्यक्त कला नं उलि हे परिमार्जित परिस्कृत जूगु 
दु । थ्वयूकःया कवितां बुद्धि पक्षपात नं गाक्कं कुलाबीफुगु दु । 


प्रतिसरा सायूमि (ने.सं १०७६) 
- जि छक नालिस भों (ने.सं १११५) 

प्रतिसरा सायूमि वर्तमान ,समाजय्‌ विद्यमान विसंगति, विकृति, व 
विषमताया विरुद्धय्‌' नालिस भों' ज्वना: झीग्‌ काव्य ख्यलय्‌ खने दयेकः भा:म्ह 
छम्ह कवयित्री खः । प्रतिसरा सायमियागु अनुभूतियात दुवाला यंकेबलय्‌ 
वयूकःयात छम्ह जनपक्षीय कवयित्रीकथं नाले फु । थ्वयूकलं थःगु नारी माधुरय॑ता, 
शालीनता व कोमलतायात कःघाना: विवशता व वाध्यतायात नुगलय्‌ तिक्क 
मिनिइगु कथं भाव अभिव्यक्त यानादीफु । नापं नारी सुलभ कोमल व सरल भाषा 
छयलाः नं नारी शोषण व दमनया विरोधय्‌ सशक्त रुपं नैसर्गिक अभिव्यक्ति कथं 
थःगु अनुभूति न्हयब्वये फुगु दु । थः म्वानाच्चनागु, थम्हं अनुभव यानागु समाज, 
संस्कृति व परिवेश पाखें हे उपमा, प्रतीक ज्याना: काव्यभिव्यक्ति बियाः थःगु 
जातीय संस्कार व परम्परायागु सक्ष्म चित्रण यायेगुलिइ नं थ्वयकःया ल्हाः साप 
न्हयाः । थथे भीगु संस्कार, परम्परा व संस्कतियात मूल रुपं कःघानाः अनभतिया 
रुपय्‌ अभिव्यक्त याये फुगुलि झीगु भाषाय जक मखु, थ्वयूकः नेपाली भाषाय्‌ नं 
चर्चित जूवंगु दु । जि छक नालिस भों कविता संग्रहया प्रकाशन लिपा पिदंगु 
थ्वयूकःया मेगु कवितायात अनुशीलन यानायंकेबलय्‌ ध्वयूक:यागु पला: धिसिमिसि 
धायावःगु, अभिव्यक्तिया सलय्‌ गहनता पिज्वःगु, अनुभूति स्येल्लाना वंग, कल्पनाय्‌ 
प्रौढता पिज्वःगु खने दु, गुकिं यानाः वयकः समकालीन कविता ख्यलय्‌ छम्ह 
चर्चित कवयित्रीकथं प्रतिस्थापित जुग्‌ द्‌ । तर अथे खयाः नं कवयित्रीया काव्य 
साधनाय्‌ निरन्तरता मदु धायेमछिं, तर सक्रियता मदु गुकि यानाः प्रतिवद्धता म्हो 
जुयावंगु दु । 

राजभाइ जक:मि (ने.सं १०७८ ) 
- चीखुज्वःचिया सः (ने.सं १०९६) 

नेपालभाषाय्‌ प्रगतिशील काव्यधारा ब्वलंकेगलिइ तिबः बियावःपिं 
आधुनिक कवित मध्ये राजभाइ जकःमि नं छम्ह खः । शोषित पीडित जनताया 
हक हितया निंतिं थोंया स्थितिइ परिबर्तन हयेमाःगु आवश्यकता न्हयब्वयाः 
संघर्षया द नितिं आहवान यानादीम्ह जकःमिया काव्यय्‌ विद्रोह व आक्रोषया सः 
तसक तिखर जूगु दु । तर न्हयाथे हे असन्तोष विद्रोह थ्वयूकःया काव्यय्‌ 
वानाच्वंगु दुसां, शोषित पीडित जनताया विजयप्रतिया विशवास थ्वय्‌क:या काव्यय्‌ 
गाक दु । दश व जनतायात, न्हूयलं चायेके विइगु छगू सशक्त व सवल माध्यम 
साहित्य खः धैगु खं थ्वयूकः थें ज्याःपिनिगु कवितां पुष्टि यानाबिउगु दु । थःगु 
रचनाय्‌ वैचारिक पक्षय्‌ सशक्तता क्यं थें कला पक्षय्‌ नं भचा चिउता: तयाः 
न्ह्यज्यायफत धाःसा थ्वयूकःया काव्य अझ प्रभावशाली जुइगु खनेद्‌ । 


सुरेश किरण (ने.सं. १०८६) 
- फुटकर कविता 

नेपालभाषाया ल्यायूम्ह पुस्तायापिं कवितय्‌गु पुचलं दनावःम्ह, म्हो इलय्‌ 
म्हो कविता च्वयाः नं थःगु प्रभाव नेपालभाषाया काव्य ख्यलय्‌ त्वःतेफम्ह छम्ह 
चिन्तनशील अध्ययनशील कवि सुरेश किरण खः । थ्वयकल भी पुर्खा आस्था व 
विश्वासया मिखां स्वयाच्चंगु गुगु धर्म संस्कृति खः, उकियात जक उपहास यायेगु, 
व्यंग नकेगु यानादीगु मखुसे थोंया विश्वय्‌ न्यनाच्वंग विडम्वना, विसंगतियात नं 
उलि हे सतर्कता पूर्वक न्हयब्वया: काव्य चिनेगु यानादीगु दु । अन्तराष्ट्रिय ख्यलय्‌ 
जूगु घटना दुर्घटना क्रिया प्रतिक्रियाप्रति नं नेपालभाषाया कवित उलि हे 
चिन्तनशील, सम्बेदनशील धयागु खँ थ्वयूकः थें ज्याःपिनिगु कवितां पुष्टि याना 
बिउगु दु । थःगु भाव व बिचाःयात नैसर्गिक अभिव्यक्ति थें च्वंक प्वंकेफुगु शिल्प 
थ्वयूकःया काव्यया मेगु विशेषता जूगु दु । थ्वयूकःया कवितां नेपालभाषाया काव्य 
विधायात अझ न्हूयज्याकी धकाः आशा यायेफु । 

च्वय्‌ उल्लेख जूपिं कवि कवयित्रीत बाहेक मेमेपिं नं आपालं कवि 
कवयित्रीतयूसं थःपिनिगु प्रतिभा व सजनां नेपालभाषाया आधनिक कविता 
ख्यःयात छायपिउगु दु । थ्वयूकःपिं खः - श्यामलाल दिवाकर - ' मना: आकाशया 
म्ये' (१०९७) महेन्द्र कायष्ठ - 'घाःया हि’ (११००), सुधीर ख्ववि - 'चक्रब्यह' 
(११००), 'पित्या: मिखा' (१११५) रामभक्त कायष्ठ - 'जिन्दगी' (११०१, शैलेन्द्र श्रेष्ठ 
- के “थ्व देश छंगु मखु' (११०३), शाक्य सुरेन - 'छम्हू आकाश' (११०६), यु.पि. 
ही - 'आख: धस्वाःगु तुपः (११०८), जनार्दन जोशी - 'भ्वाथः लाका: 
पालापाला थीम्ह मन्‌' (११११), माधव मूल - 'नकतिनिया कविता' (१११२). अमोघ 
ताम्राकार - नेवाः हाइकु (१११३) ओमकारेश्वर श्रेष्ठ - असं छगू आणविक भट्टी 
(१११३), बालगोपाल श्रेष्ठ - 'कुलामय थ्वयाच्वंगु स:' (१११५), सबिना श्रेष्ठ - 
जिगु छें जिगु सर्ग: (१११५), नवीन चित्रकार - 'स्वकुमि जि जि दुनेया' (१११७), 

क 





दया खडगी 'वैचेन'- 'जि व जिगु यात्रा' (१११८), तुयु पुं - 'लुफिहाःगु पलाः' 
(१११९), पुष्परत्न तुलाधर - 'घाँयम्बः'(१११२), आदि । अथे हे इलय्‌ ब्यलय्‌ 
थीथी पत्रपत्रिकाय्‌ कविता च्वयाः नेपालभाषाया आधुनिक कविताया विकासय्‌ 
तिब: बियादीपिं मेमेपिं कवि कवयित्रीत नं यक्व दि, गथे - मुकुन्दराज वैद्य, 
ब.आ. कनकद्विप, तेजेश्वरबाबु ग्वंग:, ध्रुवकष्ण 'दीप', विष्णु 'अल्पज्ञ', मोहन 
दुवाल, श्रीकृष्ण 'अणु', मंगलमान शाक्य, जगदीश चित्रकार, इन्द्र माली, 
पुष्पबहादुर चित्रकार, अमृतरत्न तुलाधर, मल्ल के. सुन्दर, विरेन्द्रमान शाक्य, 
अमरबहादुर शाक्य, श्रीराम श्रेष्ठ, सुदर्शन कारंजित, विष्णु चित्रकार, श्यामदास, 
प्रविण शुक्ल, अरविन्द भोंमि, नारायणप्रसाद प्रधानाड़, प्रेमकुष्ण श्रेष्ठ, अमीरत्न 
ताम्राकार, रमेशकाजी स्थापित, मणिकमान सिंह, योगेन्द्रमान श्रेष्ठ, प्रदीप आर. 
तुलाधर, दर्वेरत्न शाक्य, सौरभ शाक्य, बसन्त महर्जन, नारद वज्राचार्य, रजनी 
'मिला', राजेन्द्रकुमार 'पुता', ईश्वरी मैया श्रेष्ठ, यचु जोशी, रास जोशी, योगेश 
राज., एच्‌. के. कपाली, शैलेन्द्र श्रेष्ठ, पृथक रासु भेले आदि । 


थों नेपालभाषाय्‌ वैयक्तिक कवितयूगु कविता संग्रह बाहेक प्रतिनिधि कवि 
कवयित्रीतयगु सामूहिक संकलन नं थ्व आधुनिककालया काव्य विधाय आपालं 
पिदंगु दु । ने.सं १०६१ निसें थुखे पिदंगु, छुं छुं थज्याःगु सामूहिक संकलनया 
काव्य सफू खः - मुना स्वां (१०७७), पद्यपुचः (१०७६), नेपालभाषाया नःलि 
कविता (१०७८), ब्याहां (१०७५), भों- स्वां (१०७८), पद्य पुचःया तँसा (१०८८), 
गाजलं दा:गु चा (१०८६), पाचिना (१०८७), दुसः (१०८८), चुलि (१०८८), दुजः 
च्वसु मुना (१०८८), कविता मुता (१०७९), कँचा (१०८१), हः (१०९८), ससिवा 
(१०९४), इलं हाःगु म्ये (१०९४), नेपालभाषाया आधुनिक कविता संग्रह (१०९६), 
भीगु सः मुना (११०५), की कविता (११११) नेपालभाषा कविता संग्रह (१११६), 
प्रतिभा साहित्य दब्‌ (१११०), जनआन्दोलन कविता (१११०) आदि । 

अथे हे थौं नेपालभाषाया कवितायात नेपालभाषा भाषीतय्‌गु दथुइ जक 
सीमित मजुइकूसे मेमेगु भासं नं अनुवाद यानाः विभाषी काव्य प्रेमीतयूगु दथुइ नं 
सम्प्रेषित यायेगु कृतः जूगु दु । थथे नेपालभाषाया कवितायात दकलय्‌ न्हापां मेगु 
भासं अनुवाद यानाः पिब्वयेगु ज्या नःलि कविता संग्रह (ने.सं १०७८) निसें जूगु दु 
सा नेपाल राजकीय प्रज्ञा प्रतिष्ठानं इन्द्र मालीया सम्पादकत्वय्‌ भिम्ह 
नेपालभाषाया समकालीन कवितय्‌ न्यापु न्यापु कवितायात नेपाली भासं भाय्‌ 
हिइकाः नेवारी भाषाका समकालिन कविता (ने.सं १११३) नामं पिका:गु दु । अथे 
हे कुष्णचन्द्रसिंह प्रधानया सम्पादकत्वय्‌ भिंप्यम्ह नेपालभाषाया समकालीन 
कवितय्‌गु ५९ पु कवितायात तीर्थराज तुलाधर, वायेन अमत्जीसपिंसं अंग्रेजी 
भाषाय्‌ अनुवाद याना: Representative Collection of Nepal Bhasa Poems ने.सं 
१११२ या नामं सानुबाबु बैद्य स्मृति प्रकाशन समिति पाखें पितहःगु दु । अथे हे 
चित्तधरया 'हृदय' देगः कविता संग्रह नं अंग्रेजी भाष अनुवाद जुयाः पिदंगु दु । 
साहित्य गुथिं नं मेगु भाषाया काव्ययात नेपालभाषा भाषीपिंत पिरिचित याकेगु 


नेपालभाषा साहित्यया इतिहास /१७४ 


उद्देश्य नेपालभासं अनुवाद याना सफ्‌ पिथनेगु याःगु दु गथे - सुन्तारो 
तानिकावाया चिनाखें (ने.सं. ११०९), काजि नजरुल इलामया छपासः म्ये (ने.सं. 
१११४) न्हू जापानी हाइकू (ने.सं ११०९) आदि । 


लिखें: नेपालभाषाय्‌ थासा आखलं सफू पिदंगु इलं निसें थौंतकया सफू 
अध्ययन यायेबलय्‌ थ्व भाषा साहित्यय्‌ दकलय्‌ अप्वः सफू पिदंगु, दकलय्‌ अप्वः 
च्वमि पिदंगु विधा काव्य हे जूगु दु । थासा आखलं पिदंगु नेपालभाषाया 
साहित्यया सफू मध्ये ३८% प्रतिशत सफू काव्ययागु जूगु दु (अमात्य, १११८ : 
घ) । अथे हे प्राचीनकालय्‌ जक मखु थौं नं मिसा च्वमितयूसं दकले अप्व: ल्हा: 
न्ह्याकूगु छगू विधा काव्य नं जूगु दु । ने.सं १०६१ निसें थौं तकया काव्य विधाय 
खने दुगु प्रवृत्ति, विशेषता व परम्परायात अवलोकन यायेबलय्‌ दकले तःमिगु 
विधा जक मजुसे दकलय्‌ तःजिगु व ब्वये बहःगु नेपालभाषाया साहित्यिक विधा 
कथं काव्ययात हे कायेफु । थ्व विधाय्‌ गुलि न्हू न्हूगु प्रवाह प्रवृतिया प्रयोग जुल, 
गुलि प्रकाशन जुल व प्रयोग व प्रकाशनया निंतिं जक मजुसे छगू न्हगु सिर्जनाया 
लागी नं जूगु दु । 

काव्यया रुपभेदया दृष्टिकोण थों नेपालभाषाया आधुनिक कालया काव्य 
दुने मुक्तक, गजल, सनेट, शोक काव्य, हाइकु, प्याखं म्ये, बाखंम्ये निसें 
खण्डकाव्य, महाकाव्य, लोकमहाकाव्य तक दुथ्याये धुंकूगु दु । तर अप्वःथें थौंयापिं 
कवितयूसं फुट्कर कविताया रचनाय्‌ च्वसा छयलेगु या:गु दु । उकिं थौंया काव्य 
अप्व: थें आख्यानात्मक मजुसे संरचनात्मक हे जूगु दु । अथे हे कीगु काव्य 
ख्यलय्‌ ताःई तक कविताया सम्प्रेषणया माध्यम पद्य जक जुयाच्वंगु थासय्‌, विश्व 
` साहित्यय्‌ गद्य कविताया परम्परा च्वन्हयाना वंगुया लिच्व: कथं, गद्य कविताया 
प्रयोग नं नेपालभाषाय्‌ अप्व: जुजुं वःगु दु । थौ वयाः गद्य कविता नं उलि हे 
विकसित व परिपुष्ट जुइ धुंकूगु दु । अथे धकाः हानं इलय्‌ ब्यलय्‌ पद्य कविताया 
प्रकाशन जुयामच्वंगु नं मखु, तर थों गद्य कविता छगू आन्दोलन, छगू परम्परा व 
छगू संस्कार कथ गुलि न्ह्यानावःगु दु, पद्य कविता उलि मद्‌ । 

प्राचीनकालय्‌ जक मखु थौं नं मनूया घात प्रतिघात, राष्ट्रिय अन्तर्राष्टिय 
परिवेशयात दकलय्‌ सशक्त रुपं समग्र रुपं प्रतिविम्बित यायेफुगु नेपालभाषाया 


साहित्यिक विधा काव्य हे जूगु दु । ने.सं १०६१ निसें थौंतकया दुने देशय्‌ सीदयेक . 


स्वंगू राजनेतिक हिउपाः वयेधुंकूगु दु, गुगु १०७० (वि.सं २००७) दंया प्रजातन्त्र 
स्थापना, १०८० (२०१७) दया पञ्चायति व्यवस्था तथा १११० (२०४६) दया 
वहुदलीय व्यवस्थाया पुनर्स्थापना खः । थ्व स्वंगू राजनैतिक हिउपालं थनया 
आर्थिक, सामाजिक, सांस्कृतिक जीवनय्‌ तच्व:गु प्रभाव लाकूगु दु । आशा, 
निराशा इच्छा आकांक्षा असन्तोष, विद्रोह, आक्रोश थनया जनमानसय्‌ ब्वलंक्गु 
दु । थज्याःगु फुक्क घात, प्रतिघात, आशा निराशा, सफलता असफलता आदिया 
छपा: यचुगु किपा थौंया काव्य जूगु दु । थथे देया राजनैतिक हिउपालं हःगु 
अनुभव अनुभूतियात आधुनिक समकालीन काव्य ख्यलय्‌ जीवन्त रुपं गुकथं 

चित्रण व विश्लेषण जुल, उलि सशक्त रुपं नेपालभाषाया मेगु विधाय्‌ जुझफुगु 
मदुनि । अथे हे झीगु समाज, भीगु देय्‌ दुनेया जक मखु अन्तर्राष्टिय ख्यलय्‌ जूगु 
घटना दर्घटना, क्रिया प्रतिक्रिया नं नेपालभाषाया आधुनिक कवितयूसं उलि हे 
चिन्तनशील, सम्वेदनशील जया: न्हयब्वयेगु याःगु दु । उकिं थौंयापिं नेपालभाषाया 
कवितयूगु काव्य लागा छगू जाति छगू राष्ट्रया चिन्तनया घेरा दुने जक लिकुनेगु 
मजसे वृहत्‌ व व्यापक जग्‌ दु । विश्वया गुगु नं कंकलामय जूगु घटना दुघटना 
थौ नेपालभाषाया कविताया विषय जुइफुगु द्‌ । फलतः थौं नेपालभाषाया कवितां 
अन्तराष्ट्रिय स्तरय्‌ तक मान्यता प्राप्त यायेफुगु दु । सन्‌ १९७२स कोरियाय्‌ जूगु 
अन्तर्राष्टिय कविता प्रतियोगिताय्‌ नेपालभाषाया कवि पूर्ण वेद्यया कवितायात 
दकले उत्कृष्ट घोषणा जूगु थुकिया छगू दसु खःसा मेगु अमेरीकाया 
'मेरीलायण्डय्‌' जूगु अन्तर्राष्ट्रिय कविता सम्मेलनया निंतिं नेपालभाषा कविता दबू 
'लिज:' (ने.सं १११८) पाखें न्हयम्ह कवितय्‌गु कविता छवःगुलिइ न्याम्हसिगु 
कवितायात उगु प्रतियोगिताय्‌ दुथ्याकूगु व छम्हसित (कवि नवीन चित्रकार) 
पुरस्कार तक प्राप्त जूगु धयागु हे नेपालभाषाया कवितां अन्तराष्ट्रिय जगतय्‌ तक 
मान्यता प्राप्त यायेफुगुया मेगू दसु खः । थुकथं नेपालभाषाया काव्य नेपाःया छुं नं 
भाषाया काव्य स्वयां लिपा मलासे प्रायःदीपया काव्य साहित्यया स्तरय्‌ थ्यंवने 
न 

आधुनिककालया बाखं 


पृष्ठभूमि :- बाख मनू ति हे पुलां जूसां थौंयागु “शर्ट स्टोरी' नांयागु नह 
बाखं विश्वय्‌ सिइदयेक सच्छि व चाःच्‌ दँ न्हयः अमेरिकाया एडगर एलेन पोनं 
पिकयादीगु खः । लिपा वनाः थज्याःगु शर्ट स्टोरी अमेरिका व युरोपय्‌ जक मख्‌ 
भारतय्‌ नं थाय्‌ कयाहल । शरतचन्द्र, रवीन्द्रनाथ टैगोर थें ज्या:पिं च्वमितयसं 
सामाजिक सुधार हयेगु माध्यम कथं नह बाखंयात छयल सा, प्रेमचन्द्रं जीवनया 
विभिन्न तहयात मूर्तरुप बिइगु कथं बाखंयात ज्वन । नेपालभाषा साहित्यय्‌ नं 
विश्व साहित्यया प्रभाव स्वरुप आधुनिक बाखंयागु प्रस्फुटन जुल । सलंसः दं 
मल्याक लिखित रुपय्‌ हे हा कया वयाच्वंगु थःगु हे तालयागु बाखंया थासय्‌ 
पश्चिमी विश्वं पिदंगु 'शर्ट स्टोरी'या प्रभावं न्हगु बाखं पिदन । न्हापा न्हापा थें 
धार्मिक आस्था व विश्वासं प्रेरित, तीर्थव्रत महात्म्यया बाखं, नेतिक शिक्षा व 
उपदेशं जाःगु ` 'हितोपदेश', 'य॒धिष्ठिर नारद सम्वाद’ थें ज्याःगु नीति बाखं व 
मनोरञ्जनया निंतिं चिनातःगु 'शुक बहत्तरी' 'बत्तिस पृत्तलिका' वाखं, न्हि छयायेत 
चिनातःगु 'सिन्हःपता मय्‌ज्‌', 'ध्वं चोलयचा' थें ज्याःगु न्यंकं बाखंया थासय्‌ जीवन 
व जगतया छुं नं छगू पक्षया चित्रण वा छगू तथ्यया उद्घाटन, छगू सत्यया 
विश्लेषण जुइगु मानव जीवन सम्बन्धी बाखनं थाय्‌ कयाहल । बाखंया रुप कनेग 
शैली छुँ कथं न्हापाःथें जुयाः नं न्ह बाखं मुक्क मानव सम्बन्धी बाखं जूबन । 
मानवेत्तर पात्रत गथे : राक्षस, द्यः, पशु, पंछि आदिया थासय्‌ मनू प्रतिस्थापित 


जुल । थौंया मनुखं याये मफइगु इमिगु जीवनय्‌ जुझइमफइगु अलौकिक घटनाया 


चित्रण बाखनय्‌ मजुल । फलस्वरुप मनूयात मनू मखयेक अतिरंजित याना: 
महामनू दयेका बिइगु व अज्या:म्ह महामनूया अदभूत चमत्कार कनेगु ज्या थौंया 
बाखनं मयात । अक न्हू बाखं मनूया जीवन सम्बन्धी बाखं जुया: नं धात्थेंया 
घटनाया वर्णन थ्व मखु, बरु मनूया जीवनय्‌ जुइफइगु व स्वयेबलय्‌ खः थें च्वंगु 
घटनाया चित्रण थुकिइ जूवन, गुकि याना: ब्वमितयूत थःगु जीवनय्‌ जूगु घटना 
वा थःगु छेंय्‌ जूगु घटना वा थः जःखः दुने जूगु घटना थें तायेकाबिल (तुलाधर, 
ने.सं ११०६:२) । 


Fa 

विषयवस्तुया दृष्टि, अंगया दृष्टिं थौंया न्ह बाखं व उपन्यास आपालं 
सती । निगुलिं मनूया जीवन सम्बन्धी बाखं खः, तर उपन्यासं समाजया तथ्यांक 
चित्रण, जीवनया यक्व पक्षया वर्णन, यक्व घटनाया चित्रण यायेफ सा न्ह वाखनं 
जीवनया छगू पक्ष, छक कचाया जक चित्रण याइ । थुगु दृष्टि उपन्यास स्वया: 
बाखनं ज्वनीगु परिधी चीधं व सीमित जुयाच्चनी । उकि पश्चिमी जगतय व्ह 
बाखंयात Modern Short Story धायेगु याःगु खः । Short 5107 या अर्थ बाखंया 
हाक: कथं चीहाः धाःगु मजुसे थ्वं ज्वनीगु परिधी चीधंगु जूगुलि जक थथै धाःगु 
खः, मखुसा भीगु हितोपदेश, तन्त्राख्यानया चिचीहाक:गु वाखं फुक्क न्ह बाखं 
जुइमाल अथे हे स्वस्थानी, जातक आदि तत:हाकःगु बाखं फक्क उपन्यास 
जुइमाल । तर चीहा: जुइगु थौंया न्ह बाखंया विशेष लक्षण मखुसां न्ह बाखं 
आपालं ताहाः जुड मजिउ धयाग प्रचलित धारणा दु । छपु बाखनं छगु हे प्रभाव 
जक बिइमा: धकाः वाखंया प्रभावकारीताय्‌ अप्वः जोड बिइगु याःगु दु । 
फलस्वरुप बाखंया सफलता थ्वया प्रभावकारिताय्‌ ला:वंगु दु । 


नेपालभाषाय्‌ बाखं 


नेपालभाषाय्‌ थौं स्वयाः प्यसःत्या दं न्हयः अर्थात ने.सं ६२५ निसें भागवत्‌ 
पुराण थें ज्याःगु बाखं खनेदये धुंकूसां "पश्चिमी विश्वं पिदंगु Modern Short Story 
या परम्परा ने.सं १०६४ निसें तिनि शुरु जुल धायेमाः । थज्याःगु बाखंयात 
नेपालभाषाय्‌ न्हू बाखं, न्ह चीहा: बाखं, आधुनिक बाखं आदि कथं नामाकरण 
यानात:गु दु । ने.सं १०६४ बछलां धर्मदूत (९,१-२) पत्रिकाय्‌ पिदंग श्रीमती एम 
लक्ष्मीया 'लॅँ' बाखं निसें नेपालभाषाय्‌ न्ह बाखंया शुरुवात जुल ।' खयेत ला 
मोतिलक्ष्मीयात नह बाखं च्वयेगु प्रेरणा चित्तधर पाखें हे वःगु खः । चित्तधरं केहें 
मोतिलक्ष्मी स्वया: न्हापां बाखं च्वयेगु यानादीगु खयां नं १९९७ सालया जेल 
काण्डय्‌ लाःगुलिं प्रकाशनया ल्याखं चित्तधरया बाखं मोति लक्ष्मी स्वयाः लिपा हे 
लात । चित्तधर 'हृदय'ज्‌ं ने.सं १०४८ निसें हे बाखं च्वयेगु यानादी धुंकल धइगु 
खं चित्तया चिन्तन हृद्यया रचना सफुतिइ पिदंगु 'गल्प लहरी' धकाः न्हयब्बयातःगु 
च्वसुं नं पुष्टि याःगु दु । चित्तधर हृदय, फत्तेबहादुर, परमानन्दपिंसं बाखं च्चये 
धकाः स्वया: नं नेपालभाषाय्‌ न्ह बाखंया अभाव पूर्ति याये धेगु उद्देश्यं हे उगु 
इलय्‌ थःपिंसं बाखं च्वयेगु छगू अभियान कथं न्हयाकगु खः । थथे नेपालभाषाय्‌ 
बाखंया अभावपूर्ति यायेगु नितिं बाखं च्वयेगु याःगु खःसां 'हृदय' छम्ह स्यल्लाःम्ह 
हे बाखंमि जुयाः पिदन । प्रकाशनया ल्याखं मोतिलक्ष्मीया बाखं न्हापा लाःसां न्ह 
बाखंयात नेपालभाषा साहित्यय्‌ विकास यायेगुलिइ 'हृदय'जुया विशेष देन दु । 

खयेत ला न्हू बाखंया पूर्वाभास सिद्धिदासया शिवविलास वाखनं हे बिड 
धुकूगु खः, तर थुकिइ मानवेत्तर प्राणी झंगःयात नं पात्र कथं दुथ्याकातःगु व 
तप्यंक नेतिक उपदेश बिइगु आदि प्रवृत्ति नं ल्यं दनिगुलिं थ्वयात थौं कन्हयूया 

न्हू बाखया रुपय्‌ नाले मछिं । सम्वादात्मक शैलीइ च्वयातःगु मोतिलक्ष्मीया 'लॅ' 
बाखं मिसा समस्याय केन्द्रित बाखं खः, गुगु बाखनय्‌ उगु ईया परिवेशया किपा 
बालाक दु । समस्या समाधानया लॉपु नापं सुधारात्मक सन्देश बियातःगु 'लैँ' 
बाखनय्‌ कथानक साल्लुसे च्वनाः चरित्र प्रतिपादन खंल्हाबल्हाया घात 
प्रतिघातयात मनोविश्लेषण कथं याना यंकेगु कृतः जग दु (माली, १११५...) । 
अथे हे तुं सफूया ल्याखं दकलय्‌ न्हापांगु बाखं सफ चित्तधर हृदयया खप 
बाखंचा (ने.सं १०६७) खः । अमेरिकाया न्ह बाखं च्वमि एड़गार एलन पोपिंसं 


शुरु याःगु कथानक, पात्र चित्रण, वातावरण सृजना स्वतांयात नं बाखनय्‌ 


महत्वपूर्ण थाय्‌ बियाः आः छु जुइन, धकाः पाठकतय्‌गु नुगलय्‌ उत्सुकता, 


जिज्ञासा थना बिइगु, तर थथे जुड धका: मतिइ हे मवंगु छता घटना हयाः अज्‌ 


चायेका बिइगु “सरप्राइज प्लट'या बाखं चित्तधर पाखें हे शुरु जुल । आकस्मिक 
घटनाया संयोजन यानाः पाठकतयूत मनोरञ्जन विइगु जक मखु, ला हियापिं 
पात्रत सृजना याना: थम्हं हे खनाच्वनापिं, थः हे परिवारया सुं जः थें च्चंक 
न्ह्यब्वयेगु, अथे हे मिखाय्‌ लुइगु दृश्य चित्रण यायेगु प्रवृत्ति नं चित्तधरया बाखनं 
हे शुरु जुल । थुकथं चित्तधरया बाखंया प्रवृत्ति शैली तत्कालीन मेमेपिं बाखं 
च्वमिपिनिगु निंतिं छगू नमूना जुयाबिल । चित्तधरं लिपा न्हन्हपिं बाखं च्वमित व 
न्हून्हगु बाखं यक्व खनेदत । नेपालभाषाय्‌ नह बाखं दुहांवःबलय्‌ विश्वया न्ह बाखं 
ख्यलय्‌ तःगू कथंया प्रवाह, प्रवृत्तिया प्रयोग जुइ धुंकृग खः । अथे हे हिन्दी, नेपाली 
भाषाय्‌ नं आपालं बाखं पिहां वये धुकूगुलिं नेपालभाषाया च्वमित न्ह बाखं 


साहित्य नाप बांलाक हे परिचित जुइधुंकूगु ख: | उकि विश्वय न्ह बाखं साहित्यय्‌ 


पिदंगु अनेक प्रवाह, प्रविधिया प्रयोग नं नेपालभाषाया बाखनय्‌ याकनं याकनं हे 
जुल । ने.सं १०६७ स धर्मोदय पत्रिका पिदन । थ्व पत्रिकाया प्रकाशनं तत्कालीन 


बाखंमितय्‌त बाखं पिकायेगु थाय्‌ बियाः नेपालभाषाया बाखं साहित्यया विकासय्‌ 


महत्वपूर्ण तिबः बिल । न्हापा हे नेपाली भाषां पिदंगु तत्कालीन शारदा (१०५१) 


पत्रिकाय्‌ छपु निपु बाखं च्वयेधुंकूपिं च्वमितयूसं नं नेपालभाषां धर्मोदय पत्रिकाय्‌ 


उत्साहपूर्वक बाखं च्वयेगु यात । पूर्णदास, पूर्ण 'पथिक', सिद्धिचरण श्रेष्ठ 
हृदयचन्द्रसिंह प्रधान, आशाराम शाक्य, केशवलाल, प्रेमबहादुर, प्रकाश कुमारीपिंत 
न्हापां बाखंमिया रुपय्‌ म्हसिइके बिइगु ज्या थ्व हे धर्मोदय पत्रिकां यात । उदार 
दृष्टिकोण ज्वनाः न्हूपिं च्वमितयूत नं थ्व पत्रिकाय्‌ थाय्‌ बिउगुलिं आपालं 
बाखंमित पिकायेगलिइ थ्व पत्रिका सफल जुल । थुकथं नेपालभाषाया बाखंया 
जन्म प्रकाशनया ल्याखं धर्मदूत (ने.सं १०६४) पत्रिकाय जूगु खयाः नं, उगु 
इलयूया सशक्त च्वमित गुलिं जेलय्‌ गुलिं निर्वासित जयाच्वंगलिं मोतिलक्ष्मी 
छम्हेसिगु बाहेक मेपिनिगु बाखं धर्मदूत पत्रिकाय्‌ पिदनेमफत । गलि नं मेपिनिग 
पिदन धर्मोदयय्‌ वयाः तिनि पिदन । धर्मदूत पत्रिकाय्‌ जन्म जग, बाखंयात 
बांलाक पला: छिकेगु ज्या धर्मोदय (१९६७) पत्रिकां यात । धर्मोदय पत्रिका पिदंगु 
छुं दे लिपा हे नेपालय राणा शासन क्वःदला: प्रजातन्त्रया स्थापना जल । २००७ 
सालया क्रान्तिं हःगु स्वतन्त्र, मुक्त वातावरणं नेपालभाषाया बाखनय्‌ं नं 

सकारात्मक परिबर्तन हल । धर्मोदय बाहेक नेपाल, पासा, थौंकन्हय आदि पत्रिका 
पिदन । फलत: आपालं बाखंमितय्‌गु बाखं खनेदत । न्हापा थें सफ ब्वनेत खुया: 
सुला: ब्वनेमाःगु वातावरण नं मन्त | फलतः न्हन्हपिं बाख च्वामित नापं न्हून्हगु 
बाखं नं पिदन । थ्व हे कथं चित्तधर 'हृदय', मोतिलक्ष्मी, फत्तेबहादुर, पूर्ण 
'पथिक' आदिपिंसं घटनाय आग्रह यासें 'सप्राइज प्लट'या बाखं च्वयेग व वाखंया 
माध्यमं सामाजिक यथार्थ, सांस्कृतिक चित्रण सुधारया सन्देश हवलेगु यानाच्वंगु 
इलय्‌ हे मेखे अझ न्ह पहलं माधवलाल कर्माचार्य, पूर्णदासपिंसं 
मनोविशलेषणात्मक चारित्र प्रधान बाखं च्वयादिल । बाखनय्‌ कथानक सालृया वन, 
यद्यपि आकस्मिक घटनाया संयोजनं बाखं कवचायेकेगु परम्परा ल्यना हे च्वन । 
पात्रतयगु बाहय क्रियाकलाप स्वया: नं इमिगु अन्तर हृदयया शक्ष्म विश्लेषण 
यायेग प्रवत्तिया नी जुल । अझ पात्रतयग चेतन मन जक मखु, अधेचेतन मन 
अचेतन मनया विश्लेषणया याना: तक बाखं च्वयेग परम्परा ब्यापक जुजं वल । 
अथे हे बाखंया विषयभूमियात प्रेम विवाह, सामाजिक करीति, घरेलू समस्या 
आदिइ जक लिकंका मतसे राजनेतिक, आर्थिक, सामाजिक आदि कारणं पिदंगु 
न्हन्हग समस्यायात विषयभूमि यानाः बाखंया रुप बिइग ज्या प्रेमबहादुर, 
हृदयचन्द्र सिंह, धूस्वां सायमिपिंसं शुरु याःगुयात अझ विस्तृत व व्यापक यायेगु 
ज्या न्ह पुस्ताया बाखं च्वमितयसं यानाहल । सामाजिक, आर्थिक व राजनैतिक 
समस्यायात झन शक्ष्म रुपं ब्वयेगु जुल । न्हन्हगु वस्तृभूमि ज्वनेगु क्रमय्‌ 
न्हून्ह्गु यथार्थ उलेगु क्रमय्‌ न्हूगु प्रयोग न्हूगु शैली छयलेगु जुल । फलतः 
कथानक सालुया वनेगु क्रमय्‌ अकथाया तकं जन्म जुल । नये त्वने तिइ थें यौन 
नं जीवनया छगू अभिन्न तत्व खः, जीवन ब्वयेगु क्रमय्‌ योनयात नकारे 
यायेमजिउ धयागु धारणा ज्वना: यौन भावनायात विषयवस्तु कथं छयला: बाखं 
च्वयेग परम्परा नं आशाराम शाक्य, पृणंदास श्रेष्ठपिंसं न्हापां शुरु यानादिल सा 
लिपा मथुराकष्ण सायमि, हितकरवीरसिंह, राजा शाक्य आदिपिसं थ्वयात अभ 
न्हयज्याकादिल । फ्रायड्या योन मनोविज्ञानया लिधंसाय्‌ बाखं च्वयेग प्रवृत्ति नं 
नेपालभाषाय्‌ खने दयावल । थुकथ विभिन्न मनोवैज्ञानिक क्रिया व प्रभाव 
पात्रतयूके कयना: क्षण विशेषया अनुभूतियात ब्वइगु वाख नेपालभाषाय्‌ आपालं 
खने दयावल । थज्याःगु बाखं अझ अप्व: लोक व्हानावल । 

अथे हे बाखंया माध्यमं नेवाः जातिया सांस्कृतिक सौन्दर्यया रस्वास्वादन 
याकेगु विशेष उद्देश्यं प्रेरित जुया: वातावरण प्रधान बाखं च्वयेगु ज्याय्‌ तीर्थलाल 
नःघःभनि न्हयज्यात । लिपा फाणिन्द्ररत्न वज्राचार्य, लक्ष्मण राजवंशी, जनकलाल 
वैद्यपिंसं नं स्वजातिय संस्कृतियात बाखंया अभिन्न अंग थें यानाः शूक्ष्म रुपं 
थःपिनिगु बाखनय ब्वयेगु यानाहल | समाजया निम्न मध्यम वगया यथास्थितियात 
ब्वया: मार्मिक बाखं च्वयेग प्रारम्भ पूर्ण 'पथिक'जुं शुरु यानादिल सा थ्व वर्गया 
यथास्थितिया चित्रण जक मखु इमिगु हक हितया निंतिं सः थ्वयेकाः इमिसं याइगु 
संघर्षय्‌ आशावादी जुयाः बाखं च्वयेगु ज्याय्‌ सुवणं केशरी, दुर्लभलाल सिंह, 
भूषणप्रसाद श्रेष्ठ, रमेशकाजी स्थापित, अमोघ ताम्राकार, मंगलदेवी स्थापित आदि 

युवा च्वमित अग्रसर जुयादिल । फलतः नेपालभाषाया बाखनय्‌ नं प्रगतिशील 
प्रवाहं थाय्‌ काल । नेपालभाषाया बाखनय्‌ थ्व प्रगतिशील प्रवाह २०३६ सालया 
जनमत संग्रहलिपा अभ सशक्तरुपं न्ह्यज्याःत । खयेत ला नेपालभाषाय्‌ छगू 
राजनैतिक सिद्धान्तयात आस्थाया लिधंसा दयेका :बाखं चिनेगु रे.र.न. स्यस्यः' या 
'कपं' बाख सफूनिसे हे जुइधुंकूगु खः | तर थ्वयात छगू प्रवाहया रुपय्‌ न्हयाकेग 
श्रेय थोंया ल्यायम्ह बाखंमितयूत हे बिइमा: । 
इया हिउपाः लिसें नेपालभाषाया बाखं ख्यलय्‌ विषयगत, विचारगत रुपं 
जक हिउपा: वःगु मजुसे शिल्पगत रुपं नं हिउपाः वल । समाजय्‌ विद्यमान 
विकृति विसंगतियात तप्यंक ब्वयेगु स्वया: हास्यब्यंगया रुपय्‌ प्रस्तुत यायेबलय्‌ 
अप्वः प्रभावकारी जुइगु तायेकाः रामशेखर प्रवृत्तिया च्वमितसें हास्यब्यंग बाखंया 
शुरुवात यात सा ब्यंगयात थौंया यथार्थ ब्वयेगु सशक्त ज्याभःया ' रुपय्‌ 
भूषणप्रसाद श्रेष्ठ, हरिशंकर रंजितकार आदिपिंसं छयलाबिल । अथे हे थोंकन्हय्‌ 
साहित्यया गुगुं नं विधा 'विशुद्ध' धैगु मदये धुंकल, कविताय्‌ बाखं ल्वाकज्याइगु 
जूसा वाखनय्‌ कविता ल्वाकज्याइगु, धेगु अवधारणायात नेपालभाषाया बाखनय्‌ नं 
छयला: क्यने थें केदार सितु, अमृत रत्न तुलाधर, आदिपिंसं बिम्ब, प्रतीक आदिया 
माध्यमं बाखं चिनेगु यानाहल सा, वाखनय्‌ लेखकया 'अहम्‌'यात सर्वोपरि यानाः 
धुव मधिकःमि प्रवृत्तिया च्वमिपिंसं निबन्ध बांलुइक बाखं च्वयेगु नं यानाहल । 
छखे निबन्ध बांलूगु बाखंया प्रयोग नेपालभाषाय्‌ जुलसा मेखेर थोंया आधुनिक 
कवितां थें प्रतिकात्मक रुपं भाव अभिव्यक्ति बीगु 'ची बाखं'या प्रवाह नं 
दुलभ॑लाल सिंह, केदार सितु, बिमल ताम्राकार थेंज्याःपिं न्हू पूस्ताया बाखं 
च्वमिपिंसं न्हयाकेंगु यात । अथे हे बाखं कनेगु शैली नं पाश्चात्य साहित्यय्‌ 
भर्जिनिया उल्फ' पिंसं न्हयाक्‌गु 'फलेश बायूक' 'चेतना प्रवाह पद्धति' (Stream of 
Consciousness) आदि नेपालभाषाया बाखं च्वमिपिंसं न्ह बाखंया शुरु निसें हे 
छ्यलाहःगु दु सा थौं बाखंया प्रस्तुतिइ नं नाटकीय शैली, आत्मकथात्मक शैली, 
वर्णात्मक शेली, टिप्पणी शैली, पत्रात्मक शैली आदियात छयलेगु जूगु दु । थथे 
नेपालभाषाया बाखनय्‌ वःगु विषयगत, प्रविधिगत हिउपाः दे दुने पिनेया 
राजनेतिक, सामाजिक, आर्थिक, साँस्कृतिक क्षेत्रय्‌ बःगु हिउपाःया नापं साहित्य 
ख्यलय्‌ पिदंगु न्हून्हगु आयाम, प्रवाह प्रवृतितय्‌गु परिणाम खः धकाः मधासें मगाः । 
थौं यातायात, संचार माध्यमया द्रुत विकासं छगू भाषाया साहित्यय्‌ वःगु 
हिउपाःया प्रभाव मेगु भाषाया साहित्यय्‌ तसक हे अःपुक तसक हे याकनं 
लाःवनीगु स्वाभाविक खः । अझ भारत नेपाःया खुला सिमानाया सम्बन्धं, 
नेपालभाषाया च्वमितयगु अध्ययन तथा प्रेरणाया श्रोत पुनर्जागरण-कालं निसें 
भारतया हिन्दी, बंगाली, उदू आदि भाषाया सफ, पत्रपत्रिका जूगु दु । थ्व हे कथं 
थौं नेपालभाषाया बाखनय्‌ नं पाश्चात्य बाखंया प्रभाव हिन्दी, बंगाली आदि 
भाषाया लपु जुयाः जक वःगु मजुसे हिन्दी, बंगाली आदि बाखंया प्रभाव नं 
नेपाल-भाषाया बाखनमयू प्रत्यक्ष अप्रत्यक्षरुपं लाःवःगुयात थौंया परिप्रेक्षय्‌ अस्वीकार 
याये फइमखु । थोया बाखं ख्यलय्‌ खनेदुपिं मुख्य मुख्य बाखंमित थुकथं दु । " 

प्रमुख बाखंच्वमि 


फत्तेबहादुर सिंह (१०२२-११०३) - 
- फुटकर | 

नेपालभाषाय्‌ न्ह बाखं च्वयेगु अभियान नहयाकादीपिं बाखंमित मध्ये 
फत्तेबहादुरसिंह नं छम्ह खः । पाश्चात्य साहित्यय्‌ न्ह॒ बाखंया प्रारम्भिक इया 
बाखनय्‌ थें थ्वयूकलं नं थःगु बाखनय्‌ आकस्मिक घटनाया संयोजन याना: 
पाठकतयूत मनोरञ्जन, आनन्द ब्रिइगु यानादीगु दु । तर बाखं च्वयेगु रहरं स्वया: 
नं नेपालभाषाय्‌ बाखं दयेके धयागु उद्देश्यं थ्व ख्यलय्‌ ल्हाः च्वयेकादीम्ह च्चमि 
जूगुलिं फत्तेबहादुर थ्व विधाय्‌ ताःई तक थातं च्वनामदिल । 


चित्तधर 'हृदय' (ने. सं १०२६-११०२) - 

- खुपु बाखंचा (ने.सं १०६७) 

- थायभु (ने.सं १०७८) 

- मिं मनः पौ (ने.सं १०८८) 

- डायरी ( ने.सं. १०९०) , 

- चित्तया चिन्तना हृदयया रचना ( नें.सं. ११०७ ) 

बाखं च्वयेगु धकाः स्वयाः नं थःगु भाषाय्‌ नं न्ह बाखं दयेके धयागु 

तातुनाः न्ह बाखं च्वयेगु अभियानया नेतृत्व यानादीम्ह छम्ह साहित्यक व्यक्तित्व 
चित्तधर 'हृदय' खः । बाखंया माध्यमं सामाजिक सुधार, सांस्कृतिक चित्रण, 
अतीतया गौरव ब्वयेगु यानादीम्ह चित्तधर 'हृदय' नेपालभाषाया छम्ह न्हापांम्ह 
बाखंच्चमि जक मजुसे छम्ह सिद्धहस्तम्ह बाखंच्चमि नं खः । विश्वया आधुनिक 
बाखंया विकासया प्रारम्भिक अवस्थाय खनेदुगु आकस्मिक घटनाया संयोजनं 
ब्वमिपिंत अजूगति चायेकाः प्रभाव बिइगु हे थ्वयकःया बाखंया मू प्रवृत्ति खः । 
थ्व प्रवृत्तियात मेपिं समकालीन बाखंच्वमिपिंसं नं आपालं नालाकाःगु दु । अथे हे 
'ला' "हि'यापिं पात्रत सृजना यायेगु थ्वयूकःया बाखंया मेगु विशेषता खः । खयेत 
ला 'हृदय'जं थौकन्हययापिं बाखं च्वमितसें थें गुगुं मनोवैज्ञानिक सिद्धान्तया 
लिधंसाय्‌ पात्रतय्‌गु मनयात वालादीगु मद्‌ । तर अथे खयाः नं थःगु जीवनया 
दुग्यःगु अनुभूतिया आध्रारय्‌ पात्रतय्‌गु मनया घातप्रतिघात न्हयब्वयाः जीवन्त 
पात्रत सृजना यायेगुलिइ थ्वयूकः सिद्धहस्त हे धाःसां जिउ । थ्वयूकःया पात्रपात्रीत 
बाखं संसारया चिकचा बालागु लागाया समाज व परिवेशया मू पात्रपात्री थें जक 
मच्वं, बरु गुगु खया लिधंसाय्‌ बाखंयागु संरचना जूगु खः व हे कथावस्तुया 
सामाजिक, आर्थिक परिवेशं सृजित जूपिं थें च्वं । नापं बाखनय्‌ नायः गौण जुयाः 
नं आकस्मिकतां बाखंयागु नी याना: बिश्मयपूर्वक बाखंयागु अन्त यानातइगुलिं 
यानाः थ्वयूकःयागु बाखं कलात्मक जू । थुकथं सुनियोजित कथानक योजना, 

स्वजातिय पहचहयापिं पात्रतयूगु सृजना, तस्बीर हे मिखाय्‌ लुइका बिइफग 
वर्णात्मक शैली, सुधारात्मक सन्देश आदि थ्वयूकःया बाखंया मू प्रवृत्ति जूगु दु । 
फलतः थ्वयूकः म्हो बाखं च्वयाः नं भीगु बाखं ख्यलय्‌ स्येल्लाःगु छग्‌ थां जुइ 
फगु दु । भीगु बाखं साहित्यया आधुनिक ईया छम्ह न्हयलुवा बाखंच्वमि कथं 
प्रतिस्थापित जुइफुगु दु । 


मोतिलक्ष्मी उपासिका (ने.सं. १०२९-१११७) 
- मोतिबाखं पुचः (ने.सं १११४) 
मोतिलक्ष्मी उपासिका नेपालभाषाय्‌ न्हापां बाखं च्वयादीम्ह च्वमि जक 
मखुसे गद्य क्षेत्रय्‌ ल्हाः च्वयेकादीम्ह न्हापांम्ह मिसा च्वमि नं खः । थ्वयकःया निपु 
बाखं “रोदन', 'पुनर्विवाह' तत्कालीन 'शारदा' पत्रिकाय्‌ वि.सं १९९१ (ने.सं १०५४) 
नेपाली भासं पिदने धुंकाः लिपा नेपालभासं 'धर्मदूत' पत्रिकाय्‌ 'लँँ' बाखं पिदंगु 
खः । थ्वयूकःया 'लं' बाखं नेपालभाषाया प्रारम्भिक ईया न्हू बाखंया लँपु खःसा 
थ्वयूकःया मेमेगु बाखनय्‌ थः समकालीन च्वमितसें थें घटनायात हे विशेष महत्व 
बिया: आकस्मिक घटनाया संयोजनं बाखं क्वचायेकात:गु द॒ । बाखनय्‌ घटनायात 
न्ह्याकेगु क्रमय्‌ नेवाः समाजया चित्रण, संस्कृतिया प्रदर्शन यायां यंकेगु 
मोतिलक्ष्मीया बाखंया थःगु हे विशेषता खः । मध्यमवर्गीय समाजया पृष्ठभूमिइ 
“निर्माण जूगु थ्वयूक:या बाखनय्‌ -बाल विवाह, अनमेल विवाह, मिसातयत शिक्षां 
बंचित याइगु सामाजिक कुरीति, कूसंस्कारप्रति विद्रोहया सःदुसा नारी शिक्षा, 
नारी स्वतन्त्रता प्रति आग्रह दु (तुलाधर, ने.सं १११७) । नारी जातियात वयागु 
अधिकार जक मखु वयागु कतंव्य दायित्वया नं बोध याकीम्ह च्वमि मोतिलक्ष्मी 
खः । थुकथं मोतिलक्ष्मी छम्ह सुधारवादी युगयाम्ह, सुधार व जागरणया सन्देश 
हवलीम्ह छम्ह सचेत बाखंच्वमि खः, गुम्ह बाखंच्चमि झीगु नेपालभाषाय्‌ जक 
मखु नेपाली भाषाया आधुनिक बाखंया प्रारम्भिककालया छम्ह सशक्त बाखंच्चमि 
नं खः, गुम्हेसिगु कूतलं नेपाली भाषाय्‌ नं पत्रशैलीया बाखंयागु नी जूगु दु । 


पूर्णदास श्रेष्ठ (ने.सं. १०३०-१११५) 

- न्हधाः (ने.सं १०९२) 

- झिंस्वृपु बाखं (ने.सं ११०५) 

मूल रुपं सामन्ती समाजय्‌ विद्यमान आर्थिक विषमता, मिसा जीवन, लोक 

धारणा मतिनायात थःगु वाखंया विषयवस्तु कथं कयादीम्ह पूर्णदास श्रेष्ठ 
मनूतयूके परिस्थिति अनुकूल दनावइग शाश्वत भावनायात सचित्र वर्णन 
यायेफुम्ह बाखंच्वमि खः । पात्रतय्‌गु बाह्य क्रियाकलाप जक मखु, इमिगु अन्तर 
हृदय तथा स्वभावयात शूक्ष्म रुपं ब्वयाक्यनेगु मनोवैज्ञानिक प्रवृत्ति थ्वयूकःया 
बाखंया प्रमुख विशेषता खः । नेपाली भाषाया बाखनय्‌ विश्वेश्वरप्रसाद कोइरालां 
छयलादी थें फ़ायदया मनोविश्लेषण सिद्धान्तयात नेपालभाषाया बाखनय्‌ न्हापां 
छ्यलादीपिं बाखं च्वमित मध्ये थ्वयूकः नं छम्ह खः । पूर्णदासयागु बाखं सरल 

इतिवृत्त ज्‌ । बाखनय्‌ कथावस्तु, प्रेम ब्यापार परम्परावादी रुपं प्रस्तुत जूसा 
बेदनाया माधुर्यंता नं: पिज्वः । अथे हे थ्वयकःयागु बाखनय्‌ आंशिक रुप जूसां 
संघर्षया भावना नं प्रतिवीम्वत जू । विश्मयपूर्ण व फलागमय्‌ वाख अन्त जुइगु 
पूर्णदासयागु बाखंया संरचनागत विशेषता खः | वाखंया भाषाय कृत्रिमता मद्‌, 
बरु दैनिक जीवनय्‌ प्रयोग जुइगु भाषा दु । 


प्रेमबहादुर कंसाकार (ने.सं १०३७-११११) 

- ती (ने.सं. १०७५) 

- गय थें मस्यु ? (१०८२) 

थ्वयकः थःगु धारणा, थःगु सन्देश बिइग्‌ उद्देश्यं हे प्रेरित जुयाः बाखं 

च्वयादीम्ह च्वमि खः । छगू परिवार, छगू समाजया सीमित समस्याया 
विषयवस्तुइ जक केन्द्रित जुयाच्चंगु नेपालभाषाया बाखंयात देयया राजनेतिक, 
आथिक आदि समस्यां पिदंगु न्हून्हगु विषयभूमि नं दुत हयाः नेपालभाषाया. 
बाखंया विषय लागायात तच्चा: तब्या यानादीम्ह छम्ह बाखंच्वमि प्रेमबहादुर 
कंसकर खः । देशय्‌ विद्यमान सामाजिक, राजनेतिक विसंगति ब्वलंकग॒ थीथी 
समस्यायात वाखंया विषयभूमि कथं ब्वयेगु हे थ्वयकःया बाखंया Pu विशेषता जूगु 
दु । उकि थ्वयूकःया बाखनय्‌, स्वाभाविकता, हार्दिकता स्वयाः नं तां अप्व: 
थाय्‌ काःगु दु । थ्वयूकःया राजनेतिक व्यक्तित्वया किचः बाखनय्‌ नं गनं गनं 
लाबाक लाबाक खनेद्‌ । नापं जीव॑न व जगतपाखें कयागु खायुगु अनुभवयात नं 
बाखनय्‌ दुथ्याकाः न्हयज्याये फ । अथे हे बाखनय्‌ बाखं हनेगु पहः, घटनाया 
तारतम्य मिले यायेगु शिल्प, सामाजिक मनोदशायागु संगठन जक मख्‌, उकियात 
स्वाभाविक कथं ब्वयेगु शीप नं कसा:याके द्‌ । 


सत्यमोहन जोशी (ने.सं १०४०) 
- निम्ह मचाया मां (१०७०) 
नेपालभाषाय्‌ नं न्ह बाखंया अभावपूर्ति यायेगु उद्देश्यं हे अभिप्रेरित जुयाः 
बाखं च्चयादीपिं बाखंमिपिं मध्ये सत्यमोहन जोशी नं छम्ह खः । थःगु इया 
बाखंमितसें थें हे थ्वयूकलं नं सप्राइज प्लट या बाखं च्वयेग यानादीगु दु । 
बाखनय्‌ वाखंया अंग पूवना: नं थोंया न्ह बाखनं बिइमा:गु प्रभावकारिता धाःसा 
थ्वयूकःया बाखनं उलि बिइफुगु मद्‌ । 


गोविन्दबहादुर मल्ल 'गोठाले' (ने.सं १०४३) 
- फुटकर बाखं 
नेपालभाषाय्‌ निपु स्वपु हे जक बाखं च्वया: नं छगू महइगु पलाःचिं त्वःते 
फाम्ह छम्ह बाखं च्वमि गोविन्दबहादुर गाठाले खः । थौंया बाखं धयागु हे मनूया 
बाखं जुसेँलिं धाथेया बाखं ला 'पात्रतयूगु' हृदयया चित्रणय़ा बाखं जुइमाः धयागु 
धारणां पात्र चित्रणयात हे जक विशेष रुपं थाय्‌ बिया: इमिगु हृदययात ब्वयाः 


नेपालभाषा साहित्यया इतिहास /१८ ४ 


छ 


सफल बाखं च्वयादीम्ह मनोवैज्ञानिक बाखंच्वमि गोविन्दबहादुर गोठाले खः । 
पात्रतयूगु हृदयया कोमल कठोर भावनायात ब्वयाः, मानवीय स्वभाव जक मख्‌ 
पात्रयागु माध्यमं छगू समाजया किपा हे मिखाय्‌ लुइकाबिइगु क्षमता नं थ्वयूक:या 
बाखनय्‌ दु । निर्गत घटना छगू ब्वयाः नं पाठकतय्‌गु नुगः उलि हे सालेफुगु 
इमिगु न्हयपुयात उलि हे कुलाबीफुगु थ्वयूकःया कथा शिल्प अनुकरणीय द्‌ । 


पूर्ण पथिक (ने.सं. १०४४-१११४) 

- अपराधी (ने.सं १०७०) 

- छपा: चित्र (१०७७), श्रेष्ठ तिरपा: प्राप्त (१०७७) 

निम्न माध्यम वर्ग व निम्न वर्गया समस्यायात तसक हे हार्दिक मार्मिक 

धंगं प्रस्तुत यायेगुलिइ सिद्धहस्तम्ह पूर्ण" पथिक' नेपालभाषा बाखं ख्यःया छगः 
थीगु नगु खः । समस्यायात ल्वयेक वातावरण सृजना यायेगु, बाखंया घटना 
नापनापं चरित्रतयूगु व्यक्तित्वया क्रमिक विकास यायां यंकेगु, ' पथिक'जुया 
बाखंया मू प्रवृत्ति खः । कौतुहलतां जाःगु, कवातुगु कथानक संरचना, सजीव पात्र 
चित्रण, किपा हे मिखाय्‌ लुइकाबिइगु वातावरणया सजना आदिं बाखंयात गाक्कं 
हे च्वन्ह्याका बिउगु दु । थः समकालीन मेमेपिं च्वमितय्सं थें बाखनय्‌ थःगु 
उद्देश्य निर्देशनयात तप्यंक ब्वयेगु मयासे सामाजिक विषमता, आर्थिक शाषण, 
गरीबी, रुढी संस्कार, अन्धविश्वास आदि न्हयब्वया: पाठकतयूत बाखनय्‌ थःपिंसं 
हे सन्देश मालेगु कुतः याकादीम्ह च्वमि पूर्ण' पथिक' खः । प्रत्यक्ष मखुसां परोक्ष 
रुपं थ्वयूकलं शोषित श्रमिक जनताया पक्ष कयादीगु दु । अझ गुलि बाखनय्‌ 
शोषित वर्गया सकलें मखुसां युवा पिंढीयात शोषणया विरुद्धय्‌ सः थ्वयेके बिइगु 
यानादीगु दु । 


केशवलाल कर्माचार्य (ने.सं १०४५-११०९) 
- जि पिहां वने त्यल (१०७०) 
आकस्मिक घटनाया संयोजनं पाठकतयूत अजू चायेक: मनोरञ्जन बिइगु 
कुतः यानादीम्ह केशवलाल कर्माचार्य नेपालभाषाया न्हापां न्हापाया बाखंच्वमिपिं 
मध्ये छम्ह खः । सामाजिक कुरीति, कुसंस्कार, जातीय स्वभाव व 
अन्धाविशवासयात न्हूयब्वयाः उकिया विरुद्धय्‌ वनेमफुगु मनूतय्‌गु वाध्यता, 
विवशतायात ब्वयेगु कुतः वयूकःया बाखनय्‌ जूगु दु । केशवलाल कर्माचार्यया 
वाखंया कथावस्तु समकालीन बाखं च्वमितयूगु थें जटिल व समस्यापूर्ण मजुसे 
सरल व सहज कथं न्ह्यानाच्वंगु दु । अले बाखंया भाषा शैलीयात नं सरल व 
मनोरञ्जक कथं न्हयज्याके फु, नापं गुलिं बाखनय्‌ हास्यव्यंगया प्रयोगं न्ह्यइपुका 
I 


- माधवलाल कर्माचार्य (ने.सं. १०४७) 
- थःछे निसं १०७८) ड 

माधवलाल कर्माचार्य पाश्चत्य बाखं साहित्यय्‌ पिदंगु न्हन्हगु प्रवाह 
प्रवर्तित दुतहया नेपालभाषाया आधुनिक बाखंया विकासय्‌ महत्वपूर्ण योगदान 
बियादीम्ह छम्ह अग्रज बाखंच्वमि खः । बाखनय्‌ घटनायात बः बिइगु स्वयाः 
पात्रतयूगु मनोदशाया शूक्ष्म चित्रण यायेगु चेखोवया प्रयोग कथंया मनोवैज्ञानिक 
बाखं तथा भर्जिनिया उल्फया चेतना प्रवाह पद्धति नेपालभाषाया बाखनय न्हापां 
दुतहयेगु ज्या थ्वयूकः पाखे हे जूगु .दु । सजीव वातावरणया सृजना तथा 
पात्रतयूगु हृदयया सूक्ष्म वणन याना: पाठकतयूत छगू अमित छाप लाकेगुलिइ 
थ्वयूकः गाक हे सफल ज़ । छम्ह कलाकारं ब्रृशं तस्वीर च्वइ थें थःगु कलमया 
माध्यमं बाखनय्‌ सजीव दृश्यया चित्रण यायेफुम्ह माधवलालया बाखनं 
नेपालभाषाया वाखंयात छगू न्हूगु रुप बिउगु दु, स्तरीयता बिउगु द । 


पुण्यरत्न बज्राचार्य (ने.सं १०४७-११०९) 

- बाज्याया ग्वाय्‌ व मेमेगु बाखं (ने.सं १०७५) 

- वे फय व मेमेगु बाखं (ने.सं १०७६) 

नेपालभाषाया हास्यव्यंग बाखंच्वमित मध्ये पुण्यरत्न बज्जाचायं नं छम्ह 

खः । सामाजिक विसंगति प्रति छुं व्यंग तथा पाठकतयूत मनोरञ्जन विइगु नितं 
न्हिले पिज्वड कथंया घटनाया समायोञ्जन याना यंकेगु पुण्यरत्न बज्जाचार्यया 
बाखंया विशेषता खः । थ्वयूकःया बाखनं नेपालभाषाय्‌ हास्यव्यंग साहित्यया 
विकासय्‌ तिबः ब्यूगु दु । 


न्हूछेसुन्दर तुलाधर (ने.सं १०४८) 
= तिनिख्यः मिसा (ने.सं १११७) 

मनूया हृदयया चित्रण यायेगुलिइ विशेष अभिरुचि ज्वना: बाखं च्वयादीम्ह 
न्हुछेसुन्दर नेपालभाषाया अग्रज बाखंच्वमित मध्ये छम्ह खः । नेवाः समाज व 
संस्कृति विषयलय्‌ जक सीमित जुयाच्चंगु नेपालभाषाया बाखंया विषयवस्तुयात 
देयूया मेमेगु समस्या नाप नं व्यापक विस्तृत यायेगु कृत: यानादीम्ह छम्ह 
न्हापांम्ह बाखं च्वमि थ्वयूकः नं खः । तर छपु बाखं नं जीवनया तःगू पक्ष क्यनेगु 
अनुराग ज्वनादीगुलिं,' पथिकजु' पिनिगु बाखं गुलि हार्दिक मार्मिक जुइफुगु खः, 
उलि थ्वयूकःया बाखं जुइफुगु मद्‌ । 


धूस्वां सायमि (ने.सं १०५०) 
- न्याफव:स्वां (१०७०) 
- मूस्वां (१०७३) 
- ब्वाला (१०७४) 
थौं नेपालभाषाया उपन्यासकारया रुपय्‌ नांजाःम्ह धूस्वां सायमि न्हापां 
छम्ह बाखंच्वमि, लघु बाखंच्वमि नं खः । मतिना, विवाह, सामाजिक कुरीति आदि 
सीमित विषयय्‌ जक लिधनाच्वंगु नेपालभाषाया बाखंयात सामाजिक, राष्ट्रच 

समस्याय्‌ तक व्यापक यानायंकाः नेपालभाषाया बाखंया लागा तब्या यानादीम्ह 
छम्ह बाखंच्वमि थ्वयूकः नं खः । तर थ्वयकःया उपन्यास गुलि जीवनया अनुभूतिं 
भचाःगु खः, उलि बाखं जुइफुगु मद॒ । अथे हे बाखंया संरचनाया दृष्टि न 
थ्वयूकःया बाखनय्‌ आपालं कमजोरी दु । छगू घटनाया लिउ मेगु घटना स्वाना 
यंकेगु ज्यां बाखंया रुपयात स्यंकाबिइग्‌ जूगु दु । अझ छम्ह लघु बाखंया 
च्वमिया नातां छगू घटनाय नं फर्यांफछि चिहाक: अझ संकेत जक बरिया: अन्तय्‌ 
गुगु ठोसपूर्ण प्रतिक्रिया बिइमा:गु खः व बिइफुगु मदु । 


परमानन्द बज्राचार्य (ने.सं १०५०) 
- फुटकर 

बाखं च्वयेगु खुबिं स्वयाः नं नेपालभाषाय्‌ नं न्ह बाखं दयेके धयागु भावनां 
(अभिप्रेरित जुयाः) बाखं च्वयादीपिं नेपालभाषाया न्हापांया नह बाखं च्वमित मध्ये 
परमानन्द बज्राचार्य नं छम्ह खः । तत्कालीन वाखंच्वमितयूसं थें थ्वयूकलं नं थःगु 
बाखनय्‌ मनं मतुंगु आकस्मिक घटनाया संयोजन याना: पाठकतयूत मनोरञ्जन 
बिइगु प्रविधि ज्वनादीगु दु । थथे खयां नं चित्तधर, पूर्ण पथिकपिंसं गुगु 
स्वाभाविकता, हार्दिकता बाखनय्‌ थनेफुगु खः, थ्वयकःया बाखं उलि हे ज्व: 
जुइफुगु मदु । बाखंयात विश्मयपूर्वक अन्त यानाः. चमत्कार क्यनेगु कृतः 
यानादीसां विशवसनियता व स्वाभाविकताया अभावं याना: थ्वयूकःया बाखं उलि 
प्रभावकारी जुइफुगु मद्‌ । 


तीर्थलाल नःघःभनी (ने.सं १०५०) 
- ब्वघासा (ने.सं १०७८) 

थःगु बाखंया माध्यमं नेवाः समाज, नेवाः जीवन शैलीयात सचित्र रुपं 
ब्वयादीम्ह नेपालभाषाया छम्ह स्येल्ला:म्ह बाखंच्चमि तीर्थलाल नःघःभनीजु खः । 
छम्ह कलाकार ब्रूशं किपा किड थें थःगु कलमया माध्यमं मिखाय्‌ लुइगु दृश्य 
चित्रण यायेफुगु हे थ्वयकःया बाखंया विशेषता खः । अथे हे थ्वयूकलं थःगु 
बाखनय्‌ मचातयग क्रियाकलाप, इमिगु शूक्ष्म मनोभावया चित्रण याना: जीवन व 
जगत प्रिया थःगु क्वातुगु अध्ययन अनभूतिया परिचय बियादीगु दु । नेवाः 
समाज, नेवा: संस्कृतिया सचित्र किपा दुगु थ्वयूक:या बाखं नेवाः जातियात अमर 
यानातयेगु छगू म्‌ वंगु ज्वलं जूगु द्‌ । 


फणिन्द्ररत्न बज्राचार्य (ने.सं १०५१) 
- च्चापुया जः (११०७) 
- शालिग्राम (११०८) 
थम्हं अनुभव यानागु थःत प्रभावित जूगु घटनायात बाखंया रुप बियादीम्ह 
फणिन्द्ररत्न बज्राचार्य नेवाः जाति नेवाः संस्कृतिया किपा नं बाखं नाप नापं 
घानायंकीम्ह बाखंच्चमि खः । थः समकालीन मेमेपिं बाखंच्वमितयसं थें जवरजस्ति 

आकस्मिक घटनाया संयोजन याना: मनोरञ्जन बिइग कतः स्वया: नं थौंया 
यथार्थता वास्तविकता प्रति सजग सचेत यायेग कत: थ्वयकःया बाखनय द । 
सामाजिक कुरीति, रुढी संस्कार आदिया चित्रण जक मख, थौंया नेपा:या समाजय 
ब्वलनाच्चंगु आथिक विकृति हःगु भयावह परिस्थितिया किपा नं ध्वयकलं थःग 
बाखनय्‌ ब्वयादीगु दु । थकथं थ्वयकःया बाखं नेवाःतयग सांस्कतिक जीवनया 
चित्रणं निसें थौंया नेपाःमितयग वास्तविक जीवनया वर्णन दग छग संकिपा थें 
जग द । 


डा.जनकलाल बैद्य (ने.सं १०५४) 
- स्वयाच्वंगु मिखा (ने.सं ११०३) 

नेपालभाषाया छम्ह समालोचकया रुपय्‌ नांजाःम्ह वैद्यज थम्हं इलयब्यलय 
च्वयागु बाखयात सफूया रुप बिया: छम्ह बार्खोम कथं न्हयलयादीग द । विशेष 
याना: घटना, पात्र चित्रणयात स्वया: नं वातावरण सृजनाय्‌ महत्व बियाः छगू 
इ, छगू स्थितियात ब्वयेगु हे थ्वयूकःया बाखंया विशेषता जूगु दु । अथे हे 
स्वजातीय सांस्कृतिक चेतना नं थ्वयूकःया बाखंया मेग विशेषता जग द, तर 
समालोचनाया क्षेत्रय्‌ थ्वयक: गुलि चर्चित जुइफुगु खः बाखं विधाय्‌ उलि जुइफग 
खनेमदु । 


दुर्लभलाल सिंह सुवाल (ने..सं १०५४ -१११८) 

- किकिपा (ने.सं १०९०) 

- भूल दुने च्वंम्ह मन्‌ )११००) 
दथु मिखा (ने.सं ११०४) 
बयात छें पितिन (ने.सं ११०९) 

- दुने च्वंम्ह मन्‌ (१११७) 

दुलर्भलालसिंह नेपालभाषाया चीबाखंया रचनाय्‌ विशेष रुपं समर्पित 

जुयादीम्ह बाखंच्वमि खः | थौया तसकं लिमलाःग जीवनय ईया गाक्कं महत्व द । 
थ्व हे महत्वपूर्ण ईया सदपयोगया उदेश्यं हे थ्वयकलं चीबाखंया प्रयोग 
नेपालभाषाय्‌ यानादिल । चीबाखनय्‌ गुगुं विषयया पूवंगु विवरण दइमखु, थ्व हे 
कथ दुलभलालजु संक्षिप्त परिवेशय्‌ जीवन व समाजया असंगतिपर्ण खयात 
प्रतिकात्मक शैलीं सांकेतिक कथ्यया रुपय्‌ ब्वयादीगु द॒ । दर्लभलालजं थौंया 
असंगति व विरोधाभासयात यथेष्ट रुपं ब्वयादीग हे थौंया यथार्थता प्रति सजग 
सचेत यायेत खः सदर्वात्त पाखे न्हयज्याकेत खः । सरल शैली सांकेतिक भाषा 
गंभीर अर्थ, व्यंग्यात्मक प्रस्तत प्रतिकात्मक आकृति आदिं दर्लभलालजया 
बाखंयात प्रौढता बिउगु दु, परिष्कृत जुइकाबिउगु द्‌ । 


रामशेखर नक:मि (ने.सं १०५५) 
- सोतिपौय (ने.सं १०८८) 

- सिमात फफ: स्व: (१०९८) 
थ्वय्‌क: बाखंया माध्यमं नेवाः संस्कृतिया किपा ब्वयेगु नापं थौंया समाजय्‌ 
विद्यमान विकृति विसंगतियात ख्याल: पहलं प्रस्तुत यानादीम्ह बाखंच्वमि खः । 
थ्वयूकःया ख्यालः, प्याखं वा उपन्यासय्‌ गुगु प्रगतिवादया पलाः खनेदुगु खः, 
बाखनय्‌ नं खनेमदु धाये मछिं ॥ बाखनय्‌ नं थौंया समाजया मध्यम वर्गीय 
मन्‌तयगु स्यनावंगु आर्थिक स्थिति, रुढीवादी बिचाःयात ब्वयेगुलिइ थ्वयूकः लिपा 
लाःगु मद्‌ । 


लक्ष्मण राजवंशी (ने.सं १०५५) 

- नमिंग्वा:गु सर्ग: (ने.सं ११०८) 

- बुलुमि (ने.सं ११११) 

- देखा (ने.सं १११५) 

= आलंमत (१११९) 

बाखं च्वयेगु प्रतिभा दयाः नं आपालं लिपा हे तिनि बाखं सफू पिथनादीम्ह 

लक्ष्मण राजवंशी छम्ह स्वजातीय सांस्कृतिक चेतनां ग्वाःम्ह बाखंच्वमि खः । 
बाखंया माध्यमं नेवाः संस्कतिया जः हवलादीम्ह लक्ष्मण राजवंशी थम्हं अनुभव 
यानागु, थःत प्रभावित जूगु घटनायात कल्पनाया लसां बिया: बाखंया रुप 
बियादीम्ह बाखंच्वमि नं खः । थ्वयूकःया बाखनय्‌ नेवाः संस्कृति, नेवाः संस्कारयात 
छम्ह भ्वासि चाःम्ह मनुखं तिसा: वसः ब्वये थें ब्वयेगु मजुसे बाखंया हे छगू 
अभिन्न अंग थें प्रस्तुत यानायंकेगु जूगु दु । थथे थ्वयूकःया बाखनं झीगु 
` सांस्कृतिक, धार्मिक व सामाजिक मौलिक विशेषता ब्वयेगुया नापं थौंया परिवेशय्‌ 
म्वाये माःपिं मनूतय्‌गु यथास्थितियात नं ब्वयेगु याःगुलिं, थ्वयूकःया बाखं गाकं 
रोचक व आकर्षक जूगु दु । तर बाखनय्‌ घटनाक्रमयात बुलुहु थत यकाः 
चरमसिमाय्‌ थ्यने साथं गुगु क्वचायेके माःगु खः अथे मजुसे, हानं हानं मेमेगु 
घटना न्हयाकाः बाखं तःहाकः यायेगु प्राविधिक त्रुटि धाःसा थ्वयूकःया बाखनय्‌ 
दनि । 


डा. सुन्दरकुष्ण जोशी (ने.सं १०५५) 
- सितुमाः (ने.सं १०९९) 

सुन्दरकृष्ण जोशी म्हो बाखं च्वया: नं नेपालभाषाया वाखं ख्यलय्‌ थःगु 
नं छुं प्रभाव क्यनेफुम्ह बाखंभि खः । अप्वः थें बाखनय्‌ पौराणिक 
विषयवस्तुयात, कथाबस्तुया रुपय प्रस्तुत यानाः नं थौंया परिवेश थोंया ईयात 
ल्वयेक सन्देश उपदेश बिइगु ज्या ध्वयूक:या बाखनय्‌ जूगु दु । सललल न्ह्याःगु 
भाषा शैली, स्वभाविक व सरल अभिव्यक्ति थ्वयूकःया बाखंया दकलय्‌ आकर्षक 
पक्ष खःसा सुधारवादी भावना, सांस्कृतिक गरिमा, राष्टिय चेतना हे थ्वयूक:या 
बोखंया मू बिशेषता जूगु दु । थुगु दृष्टिं थ्वयूकःया बाखं गनं गर्न“ ह्यः जुया 
बाखं लिसे सतिइगु खनेदु । बाखनय्‌ सुधारया. संकेत, अतितया गरिमा ब्वयेगु 

प्रवृत्ति विद्यमान जुयाः नं बाखंया शिल्प निर्वाह यायेगुलिइ बाखंमि लिपा लाःगु मदु! 


आशाराम शाक्य (ने.सं १०५८) 
- हिलाबुला (ने.सं. १०७७) 

आशाराम शाक्य मानवीय शाश्वत भावना, प्रेम रतियात बाखंया 
विषयवस्तु कथं दृथ्याकादीम्ह नेपालभाषाया छम्ह न्हापांम्ह बाखं च्वमि खः । 
पात्रयागु नुगःयात शृक्ष्म रुपं मनोविश्लेषणात्मक धंगं ब्वयेगुया नापं सामाजिक 
भेदभाव, आर्थिक समस्या, रुढी संस्कार आदिं समाजय्‌ ब्वलंकूगु विकृति 
विसंगतियात बाखंया अभिन्न अंग थें यानाःब्वयेगु ज्या नं थ्वयूक:या बाखनय्‌ जूगु 
दु । थुकि यानाः प्रायः थ्वयूकःया बाखं घटना प्रधान जूगु दु, बाखं रोचक व 
आकर्षक जूगु दु । तर परम्परागत शेली कथं क्वातुगु कथानक, पात्र चित्रण व 
वातावरण सिर्जना स्वताय्‌ नं उलि हे ध्यान बिया: गब्लें फ्लैश बायूकया रुपय्‌ सा 
गब्लें स्वगत शैलीया रुपय्‌ न्हयब्वया तइगु थ्वयूक:या बाखं ब्वनेबलय्‌ तसक 
आकर्षक व रोचक जूसां, छपु बाखनं छगू हे समस्या वा जीवनया छगू हे पक्षयात 
जक केन्द्रित याना क्यनेगु गुगु अवधारणा थोंया बाखनय्‌ ब्वलंगु दु व धाःसा 
पूवंक मदु । 


मथुराकूष्ण सायमि (१०५९) 

- वे नकतिनि प्रेम यात (१०८२) 

- लुमन्ति (१०८३) 

- जि हिरा (१०८७) 

मथुराकूष्ण सायमि कथानकयात स्वया: नं पात्र चित्रणय्‌ विशेष बः 

बियादीम्ह बाखंच्चमि खः । पात्रतय्‌गु वाहय क्रियाकलाप जक मखु इमिगु अन्तर 
हृदयया शूक्ष्म विश्लेषण यानाः इमिगु यौन मनोवृतियात ब्वयेगु थ्वयूक:या बाखंया 
म्‌ विशेषता जूगु दु । थुकथं मथुराकृष्णजुं फ्रायड्या अर्धचेतन, अचेतन मनया 
विश्लेषण प्रवृतियात नेपालभाषाया बाखनय्‌ छयलाः मनोवैज्ञानिक बाखंया 
विकासय्‌ तिबः बियादीग्‌ दु । 


`/हिंतकरवीरसिंह कंसकार (ने.सं १०५९) 


- अगिंमथः (ने.सं १०८४), श्रेष्ठ तिरपा: प्राप्त 
- मिजला (ने.सं १०९०) 
वास्तविक घटनायात नं कल्पनाया लसां बिया: बाखं सृजना याइम्ह छम्ह 
बाखं च्वमि हितकरवीरसिंह नं खः । बाखं-सार पाठकतयूसं सिउगु हे वस्तु 
जुइगुलिं, थज्याःगु बाखनय्‌ सफलताया आधार वातावरणया सृजना यायेगुलिइ 
जुइ । थ्व हे कथं हितकरजुं नं सचित्र दृश्य वर्णन, आकर्षक भाषा शैली छूयलाः 
बाखंयात आकर्षक रोचक दयेकादीगु दु । बाखंया मू कथानक नाप नापं थम्हं 

त Rd 


अनुभव यानागु, थम्हं खंगु थौंया समाजय्‌ विद्यमान अनेक विकृति विसंगतियात 
ब्वयायंकेगु थ्वयूकःया बाखंया मेगु विशेषता खः । थ्व हे कथं थ्वयूकःया बाखनय्‌ 
आर्थिक, राजनेतिक, सामाजिक, धार्मिक विकृति जक मखु, यौन विकृतिया नं 
यथेष्ट चित्रण दु । साहित्य समाज व जीवनया प्रतिविम्ब खःसा जीवन ब्वयेगु 
क्रमय्‌ यौनया चित्रण जूवनीगु स्वभाविक खः धयागु थ्वय्‌कःया धारणा खनेद्‌ । 


प्रकाशकुमारी प्रधानांग (ने.सं १०६१) 
- मस्यांपाः (ने.सं १०८३) 
छम्ह पात्रया माध्यमं थःम्हं हनाच्चनागु समाजयात ब्वयादीम्ह 
नेपालभाषाया छम्ह बाखंच्वमि प्रकाशकुमारी प्रधानांग नं खः । भीगु समाजय्‌ 
विद्यमान मिसा मिजंया भेदभाव जक मखु, छम्ह मिसाया दथुइ नं म्हयायमचा व 
भौमचाया दुने दुगु भेदभाव थें ज्याःगु नारी समस्यायात तीक्ष्ण रुपं वात्तु वाले 
फुम्ह बाखंच्वमि थ्वयूकः खः । थौं 'म्हयाय्यात नं अंश’ धयागु गुगु अवधारणा 
ब्वलंगु दु, थुकियात थों स्वया: स्वीन्यादं न्हय: हे 'काय्‌ बुइक्‌म्ह मांयात अंश दइगु 
म्ह्याय्‌ बुइकूम्ह मांयात अंश मदइगु' थें ज्याःगु बाखं चिनाः मिसातयूत नं 
आर्थिक अधिकार माः धकाः सः थ्वयेकादीम्ह बाखंच्वमि प्रकाशकुमारी प्रधानांग 
खः । थुकथं मिसा समस्यायात उगु इया सामाजिक दृष्टिकोणं जक मखु आर्थिक, 
प्रचलित कानूनी तवरं नं वालेगु यानादीम्ह नेपालभाषाया जक मखु नेपाःया 
न्हापांम्ह मिसा बाखंच्वमि प्रकाशकुमारी प्रधानांग जूगु दु । अथे हे थ्वयूकःया 
बाखनय्‌ घटनाया स्वभाविकता, सम्पूर्ण दृश्य पाठकया मिखाया न्हूयःने हयेफुग 
वर्णन-शक्ति, बाखंनय्‌ चित्रित चरित्रयात मनोवैज्ञानिक रुपं विश्लेषण यायेगु आदिं 
याना: थ्वयूकःयात छम्ह स्यल्ला:म्ह बाखंच्वमिया रुपय्‌ परिचित याकूगु दु । 


पुष्पलता श्रेष्ठ (ने.सं १०६२) 
- कीगः (ने.सं १०८३) 

_ थः समकालीन बाखंच्वमितसें थें हे आश्चर्यजनक घटनाया संयोजन याना: 
पाठकतयूत प्रभावित यायेगु बाखं च्वयादीम्ह छम्ह बाखंच्वमि पुष्पलता नं खः । 
अथे हे समाजय नारी वर्गयात जुयाच्चंगु असमान व्यवहार, शोषण आदियात 
ब्वयाः मिसातयके चेतना व जागरण थनेगु कुत: थ्वयूकःयो बाखनय्‌ जूगु द॒ । तर 
बाखनय्‌ कौतुहलता जिज्ञासां थनेगु कुतलय्‌, थ्वयूक:या गुलि गुलिं बाखनय्‌ 
स्वाभाविकताया हत्या नं जूगु दु । थ्वयूकःया कीगः (ने.सं. १०८३) बाखं सफ, 
न्हापांगु मिसा च्वमितयगु बाखं सफ्‌ खः । 


राजा शाक्य (ने.सं १०६२) 
- मतकी (ने.सं १०९०) 
- जि खग्रास मखु मिलाया (ने.सं ११०३) श्रेष्ठ सिरयाःप्राप्त / नेस ११०३) 
- कुचाकुचागु किपा (ने.सं १११९) 

न्हापां विशेषतः मिसा व मतिनाय्‌ जक केन्द्रित जुयाः बाखं 
च्वयादीम्ह राजा शाक्यं लिपा 'जि खग्रास मखु मिलाया' बाखं पुचलय्‌ थ्यंकाः थःगुः 
बाखंया विषयभूमि चकंका दीगु दु, न्हणु आयाम मालेगु न्हूगु प्रयोग पाखे 
अविलम्बित जुयादीगु दु । थ्वयकलं थःगु बाखंया माध्यमं भीसं हनाच्वनागु 
जीवनय्‌ खनेदुगु विषमता, विसंगति कुण्ठातयूत ब्वयाः थौंया मनूयागु 
परिवेशया शाश्वतताया धकिं उलादीगु द॒ । थ्वयूकःया अप्वः थें बाखनय्‌ 
आश्चर्यजनक घटनाया संयोजन, मनोवैज्ञानिक पात्र चित्रण, खंँल्हाबल्हाय्‌ 
स्वाभाविकता व संगठनय्‌ एकरुपता दु । प्रस्तुतिकरणय्‌ नाटकीय पहः तथा भगु 
संस्कृति व परम्पराया कथंयागु बिम्ब व प्रतीकया प्रयोगं बाखंया रुप विधानयात 
च्वन्हयाका बिउगु दु । तर छुं छुं बाखनय्‌ अप्वः सम्वेदनशीलता व भावुकताया 
कारणं बाखंया स्वाभाविकता व प्रभावकारीताय्‌ घाःपाः लाःवंगु नं दुसां लिपा 
पिदंगु कचाकचागु किपाय्‌ वना: थ्वयूकःया बाखं गाक परिमार्जित व परिस्कृत 


जूगु दु । 


हरिशंकर रंजितकार (ने.सं १०६३) 

- केंगा: (१०८९) 

- केचा (१०९१) 

- कमा (१११७) 

मनूया नुगलय्‌ ब्वलनीगु प्रेम, घृणा, क्रोध मोह आदि थें ज्याःगु शाश्वत 

भावना व उमङ्गयात म्‌ विषय याना: बाखं च्वयादीम्ह हरिशंकर रंजितकार 
नेपालभाषाया छम्ह सशक्त मनोवैज्ञानिक बाखंच्चमि खः । प्लटय्‌ स्वयां पात्र 
चित्रणय्‌ अप्वः बः बियातःगु थ्वयकःया बाखनं नेपालभाषाय्‌ मनोबैज्ञानिक बाखंया 
विकासय्‌ तिबः बिउगु दु । मनूया नुगः हिलाबिइत भौतिक साधन स्वया: नं 
मनोवैज्ञानिक प्रयोग आपालं प्रभावकारी जू धयागु खं थ्वयूकःया आपालं बाखनय्‌ 
द्‌ । स्वाभाविक घटना चित्रण, छगू घटनाया माध्यमं समाजया किपा ब्वयेगु 
क्षमता, मनोवैज्ञानिक पात्र चित्रण आदिं याना: थ्वयूक:या बाखं ब्वमितयगु नुगः 
थिइत गाक्क सफल जूगु दु । 


सुवर्णकेशरी (ने.सं १०६७) 
- गुँच्व म्‌ पुली (ने.सं १०९४) 

सुवर्ण केशरी, थौंया विश्वया आधुनिक बाखं ख्यलय्‌ पिदंगु विविध 
प्रवाह प्रवृत्तियात नेपालभाषाया बाखं ख्यलय्‌ छयलादीम्ह छम्ह बाखंच्वमि खः । 
थ्व हे कथं थ्वयूकःया बाखनय्‌ गनं मनोविश्लेषणयात विशेष थाय्‌ बियातःगु 
दुसा गनं घटनायात विशेष थाय्‌ बरिया: उत्सुकता जिज्ञासा थनेगु प्रयास जूगु दु । 
अथे हे थ्वयूक:या आपालं बाखनय्‌ प्रगतिशील प्रवाह नं खनेद्‌ । थुकथं शोषित 
पिडित जनताया पं लिना: इमित जूगु अन्याः अत्याःया विरोध .यायेगु जक मखु, 
इमिगु विजयप्रति आशावादी जुइगु प्रवृति सुवर्ण केशरीया बाखनय्‌ खनेदु । बाखं 

कनेगु कला तसक हे हिसि दु, ब्वमितयूत बाखंया संसारय्‌ थ्यंकाबिइगु चित्रण 
शक्ति थ्वयूकःया बाखनय्‌ द्‌ । 


अमृतरत्न तुलाधर (ने.सं १०६७) 
- स्याक्कुनःम्ह मन्‌ (ने.सं १११७) 

नेपालभाषाया आधुनिक बाखं ख्यलय्‌ थःगु बिस्क विशेषता न्हयब्वयादीम्ह 
छम्ह बाखंमि अमृतरत्न तुलाधर नं खः । थौया परिवेशय्‌ थोंया मनूया वाध्यता 
विवशतायात न्हयब्वयातःगु थ्वयूकःया बाखनं थौंया यथास्थितियात जक ब्वयेगु 
मयासे थ्वयात हिइके माःगु भिंके माःगु आवश्यकतायात नं ध्वाथुइकेगु या:गु दु । 
बाखंया माध्यमं पाठकतयूत छगू अमित छाप लाकेगुलिइ बाखंच्वमि सफल 
मुड कुम. दु. 


मोतिलक्ष्मी शाक्य (ने.सं १०६८) 
- मतया जलय (ने.सं ११०२) 
मोतिलक्ष्मी शाक्य विशेषतः घटनायात स्वया: नं पात्रतयगु वाहय 
क्रियाकलाप व इमिगु अन्तर हृदयया शूक्ष्म विश्लेषण याना: बाखं च्वयादीम्ह 
च्वमि खः । मिखाय्‌ लुइगु दृश्य चित्रण यायेगुलिइ ध्वयूकः तसक जाःगु खनेद्‌ । 
हिसि दयेक बाखं कनेगु थ्वयूकःया कथा शिल्पं पाठकतय्‌त बाखंया संसारय्‌ साला 
यंकेफुगु दु । 


डा. केशवमान शाक्य (ने.सं १०७१) 
- झ्याल पिनेया परिवेश (१११०) 

डा. केशवमान शाक्य नेपालभाषा बाखं ख्यःया न्ह हस्ताक्षर खः । 
थ्वयूकःयागु बाखंया संरचना, विषयवस्तुया ल्यज्या, प्रस्तुतीकरण, शिल्प आदियात 
दुवाला यंकेबलय्‌ थ्वयूकः गाक्कं “हू बाखं' पाखे आग्रहित जूगु द्‌ । नापं 
थ्वयूकःया बाखनय्‌ भीगु बाखं ख्यलय्‌ नेपा:गालं पिनेयागु जीवनयात समावेश 
यानाः बाखं हनेगु कुतः नं जूबंगु दु । थुकथं नेपाःगालं पिनेयागु जीवन ब्वइबलय्‌ 
अनयागु सामाजिक, राजनेतिक परिप्रेक्ष्यात नं उलाबिउगु, दु अनया मनूतय्ग 
वैचारिक मान्यतायात नं ब्वया बिउगु दु । बाखंयात मनोबिश्लेषण कथं संरचना 
यायेगुपाखे नं शाक्ययागु ल्हाः कुशल जू । भाषा व शैली नं ग्यसु हे ला: । 


भूषणाप्रसाद श्रेष्ठ (१०७२) 
फिसः (१०९३) 
ग्व:फय्‌ (१०९४) 
धकि दुने (१०९७) श्रेष्ठ तिरपा: प्राप्त (ने. सा १०९७) 
बीनिभा: (१०९८) 
लँपु (१०९५) 

दासिवःम्ह मन्‌ (११०४) 

भूषणप्रसाद श्रेष्ठ नेपालभाषाया न्ह पिंढीयाम्ह छम्ह सशक्त बाखंच्वमि 
खः । थौंया समाजय्‌ विद्यमान विकृति विसंगतियात प्रतिकात्मक धंगं स्याचुक 
क्वात्तुक प्रहार याना: बाखं ज्यायेगु थ्वयूकःया विशेषता खः । नेपालभाषाया बाखं 
ख्यलय्‌ यथार्थवादी प्रवाहयात विस्तार यायेगु ज्याय्‌ थ्वयकःपाखें नं गाकं तिब: 
जूगु दु । ब्बॅमिपितय्‌गु मनय्‌ तिक्क मिंक छुं प्रभाव लाकेगु हे थौंया सफल 
बाखंया गुगु विशेषता जूगु दु, थज्याःगु कलाया सफल प्रयोग थ्वयूकःया बाखनय्‌ 
नं गाकं दु | अथे हे थौंया बाखंया ख्यलय्‌ खनेदया च्वंगु चीबाखंया प्रयोगय्‌ नं 
थ्वयकलं सशक्तता क्यनादीगु दु । 


मंगलदेवी बज्राचार्य / स्थापित (ने.सं १०७३) 
- हयपा:या जलय (ने.सं ११००) 
मंगलदेवी स्थापित नेपालभाषाया छम्ह उदयमान मयजु च्वमि खः । 
थ्वयूकःया बाखनं नेपालभाषाया बाखं विधाय्‌ दनावःगु प्रगतिशील लहरयात 
न्ह्याकेगुलिइ तिब: बिडगु दु । गृहस्थ समस्यां निसें राष्ट्रिय समस्या तक 
कःघायेगु कृत: जूगु थ्वयकःया दक्वं बाखंयात प्रगतिशील बाखं धायेमछिं, तर अथे 
खया: नं अप्वः धया थें बाखनय्‌ थ्व पला: सशक्त ज्‌ । 


सुलोचना मानन्धर (ने.सं १०७५) 
- झ्यारखाना (ने.सं १११६) 

नेपालभाषाया बाखं च्वज्याय्‌ ल्हाः ज्यःम्ह छम्ह मिसा बाखंच्वाम सुलोचना 
मानन्धर नं खः । मूलतः नेवाः समाज, नेवाः संस्कृतिया परिवेशय्‌ बाखं च्वइपिं 
मेपिं मयजु च्वमिपिसं थें सुलोचना नं छखा छेंया समस्या न्हयाब्वया नं ्वयूकलं 
छगू समाजया समस्या प्रतिविम्बित याकेफुगु दु । 'थःगु नुगलय्‌ मन्हयंगु खँ प्वंकेत 
हें जिं बाखं च्वया' धयादीम्ह सुलोचनां, बाखनय्‌ समस्यायात थाय्‌ वियादीसं 
मूलरुपं थ्वय्‌कःया बाखं सन्देशमूलक जुइगु स्वाभाविक हे खः । थ्व हे कथं 
थ्वयूकःया बाखंया पात्रत बाखंयात जीवन बिइपिं स्वयां नं च्वमिया सन्देश 
हवलीपिं छगू वर्ग छगू समूहया प्रतिनिधित्व याइपिं जूगु दु । थुपिं हे पात्रत पाखे 
सुलोचना थःगु नारी मुक्ति, स्वतन्त्रता, स्वाधिनताया धारणा, कामनायात उलि हे 
सतर्क, सशक्त रुपं थ्वयेकादीगु दु | निपु स्वपु हे जक थ्वयूकःया बाख प्रगतिशील 
धाः पाखे उन्मुख जूसां, प्रगतिशील साहित्य पाखे थ्वयूक:या झुकाव नं अझ 
यचुका ब्य । 


अष्टमुनि गुभाजु (ने.सं १०७६) 
धकि दुने धकि पिने (ने.सं. ११०४) 
अष्टमुनि गुभाजु नेपालभाषाय्‌ समस्यामूलक बाखं च्वयादीम्ह छम्ह च्चमि 
ख: । निम्न मध्यम्‌ वर्गया आर्थिक समस्याय्‌ केन्द्रित जुयाः बाखं च्वयादीम्ह गुभाज्‌ं 

आर्थिक समस्यां सृजना याःगु विविध विकृति विसंगति जक मखु थौंया मनतयके 
खनेदयाच्वंगु अनैतिकता अमानवीयतायात नं छगू समस्याया रुपय्‌ खंकादीगु दु । 
छम्ह पात्रया माध्यमं छगू समाज छगू वर्गया प्रतिनिधित्व याकातइगु थ्वयूकःया 
बाखनय्‌ अनैतिक पात्रतयूत थःगु गल्ति महशुस याकाः सुधारया सन्देश हवलेग 
थ्वयूकःया कुतः च्वछाये बह: ज्‌ । 


अमोघ ताम्राकार (ने.सं १०७६) 

- लकसं लॅपु हिलाबी व मेमेगु बाखं (ने.सं १११२) 

- इलं म्हःगु बाखं (ने.सं १११६) 

अमोघ ताम्राकार नेपालभाषाय्‌ थौंया यथास्थितियात प्रतीकात्मक रुपं 

ब्वयाः बाखं च्वयादीम्ह बाखंर्च्वाम खः । 'चीबाखं' (लघु बाखं) च्वयेगुलिइ विशेष 
ल्हाः न्हयाःम्ह अमोघ ताम्राकारया बाखनं नेपालभाषाया बाखनय्‌ प्रगतिशील धाः 
न्ह्याकेगुलिइ तिब: बिउगु दु । प्रतिक्रियावादी तत्वतय्‌गु जालं थौंया जनता अझ 
नं मुक्त मजूनि व थौं प्राप्त जुल धाःगु स्वतन्त्रता स्वाधीनता छगू भ्रम जक तिनि 
धकाः कयना: जनतायात सजग व सचेत यायेगु कृतः थ्वयूकःया बाखनय्‌ जूगु द । 


सुशीला मानन्धर ( १९७७ ) 
- लेहेंप्‌ (ने.सं १११२) 
नेपालभाषाया मिसा बाखं च्वमिपिनिगु धलखय्‌ नांजाःम्ह छम्ह च्वमि 
सुशीला मानन्धर नं खः । मानवीय हृदययात सूक्ष्म रुपं दुवालाः बाखं: च्वयेगु ज्या 
थ्ययूकःया बाखनय्‌ जूगु खनेदु । दीशाविहीन, उदेश्यविहीन जुयाः म्वायेमाःगु, 
परिस्थितिनाप सामना यायेमफुगु थोंया मनूया बाध्यता, विवशता हे थ्वयूकःया 
बाखनय्‌ मू थाय्‌ कयाच्वंगु दु । 


केशरमान ताम्राकार (ने.सं १०७७) 

- मिफुति (ने.सं १०९७) 

- लागाय्‌ जि (ने.सं ११००) 

- जि विश्वासय्‌ म्वाय्‌ (ने.सं ११०३) 

केशरमान ताम्राकार पात्र चित्रणयात विशेष बः बिया: बाखं च्वयादीम्ह 

च्वमि खः । विशेष यानाः मिसा पात्रतय्‌गु मानसिक स्थितियात दुवालाः बाखं 
च्वयेगु यानादीम्ह केशरमानजुं मनूया नुगःयात शूक्ष्म रुपं ब्वयेगु जक मखु, आः 
छु जुड व गथे जुइ धेगु कौतुहलता जिज्ञासा थनेगु नं यानादीगु द॒ । अथे हे 
थ्वयूकःया बाखनय्‌ यथास्थितिवाद, पुरातनवादयात विरोध याना: थौंया ल्यायम्ह 
मानसिकता व चाहनायात ब्वयेगु नं जूगु दु । 


धुव मधिकर्मि (ने.सं १०७८) 
- धुव मधिकर्मिया बाखं (अप्रकाशित) 

थौया असंगति विकृति, विरोधाभासयात प्रतिक बिम्बया माध्यमं 
अभिव्यक्त यानाः नेपालभाषाय्‌ न्हू बाखं परम्पराया नी यानादीम्ह छम्ह बाखंच्वमि 
धुव मधिकर्मि नं खः । थौंया आधुनिक निबन्धया लसि वःगु थ्वयूकःया वाखनं 
पाठकतयगु नुग: सालेगु स्वया: नं बुद्धि विवेकयात ज्ययेके बिइत स्वःगु दु । 
विशुद्ध बाख विशुद्ध निवन्धया अवधारणा थौं मात्र कल्पनाया विषय जुड धुंकल, 
गुगुं विधाय नं मेगु विधा पूर्ण रुपं शून्य जुड मखु धेगु 'फुक्कवाद' (101४८) या 
अवधारणायात थ्वयूकःया बाखनं ब्वया बिउगु दु । 


शशीकला मानन्धर (ने.सं १०८०) 
- नमि (ने.सं ११०२) | 

अप्वः थें मिसातय्‌ग्‌ दीनहीन स्थितिया चित्रणय्‌ जक अभ्यस्त जुयाच्वगु 
नेपालभाषाया बाखंयात मिसात नं छुँ खः इमिसं नं छुँ यायेफु धयागु वैचारिक 
हिउपाः अर्थात्‌ आत्माभिमानया सः थ्वयेकाः न्हू कथं न्हयाकेगु कुतः यानादीम्ह 
छम्ह मयजु च्वमि, शशीकला मानन्धर नं खः । थौंया मिसात भाःतया चिप नयाः 
मखु, थःगु तुतिं चुयाः म्वाइ धयागु न्हूगु संस्कार न्हयाकेगु थ्वयूकःया प्रयास 
च्वछाये बह जू । थौंया मिसातयूके वःगु जागरण, चेतनाया लहर थ्वय्‌कलं थःगु 
बाखनय्‌ प्रतिविम्बित यानादीगु दु । 


केदार “सित्‌' (ने.सं १०८०) 
- धकं धयाव (ने.सं ११०३) हि 
शास्त्रीय नियमं मचिंकुसे स्वच्छन्द रुपं बाखं च्वयेगु गुगु प्रचलन थीं 
वःगु खः, थज्याःगु न्हू प्रवृत्तियात आत्मसात यानाः बाखं च्वयादीम्ह 
छम्ह बाखंर्च्वाम 'केदार सितु’ नं खः । थौं साहित्य ख्यलय्‌ छुं नं विधायात 
'विशुद्ध बाखं', 'विशुद्ध कविता’ आदि कथं नाले मछिने ले धुंकल, छगू 
नाप मेगु ल्वाकःवुकः जुइगु जुड धुंकल । थ्व हे कथं 'केदार सितुं' न बाखयात 
छगू 'बिम्ब'या रुपय खंकादीगु दु, अले थौंया छम्ह आधुनिक कविं थें 
छ्गू चित्र, छगू दृश्य न्हयब्वयाः उकिया पाखें छगू यथार्थ छगू सत्ययात 
'ज्योमेटीकल प्रुफ' थें सिद्ध याना: क्यनेगु कृत: थ्वयूकलं यानादीगु दु । पाठकयात 
छु नं छगू प्रभाव बिइगु हे थौंया बाखंया चिं खः धकाः थ्वयूकःया बाखन कयना 
बिउगु दु । 


विमल ताम्राकार (ने.सं. १०८५) 
- फिस: (ने.सं. १११२) 
- लिस: लकसं ब्वलंगु (ने.सं. १११३) 
- प्यपुंगु ल्हाः (ने.सं. १११९) भ कति 
बाखंया परम्परागत शास्त्रीय मान्यतां पिने वना: बाखं च्वइपिं च्वमिपिं 
मध्ये विमल ताम्राकार नं छम्ह खः । नेपालभाषाय्‌ चीबाखंया विकासय्‌ विमलया 

बाखंया नं महत्वपूर्ण थाय्‌ दु । च्वमिं बाखंया माध्यमं थःगु प्रतिक्रिया ब्वयेत 
कविताय्‌ थें प्रतिक व बिम्बया लिधंसा कायेगु याःगु दु । म्ह खै ग्वलं नं नुगलय्‌ 
थीफुगु कथा: शिल्प विमलयाके दु । 

च्वय्‌ उल्लेख जूपिं बाखं च्वमित बाहेक नेपालभाषाया बाखं साहित्ययात 
न्हयज्याकेत थःथःगु बिस्क प्रतिभा क्षमतां जाःगु बाखं सफ न्हयब्वयाः तिबः 
बियादीपिं मेमेपिं नं आपालं बाखंच्वमित दनि, गथे - रे र न स्यस्यः - कपं 
(१०७६), वेकुण्ठप्रसाद लाकौल - गांया ममता (११०३), सिद्धिचरण श्रेष्ठ - नारी 
हृदय (१११२), सुवर्ण शाक्य - गंगु ख्ववि (११०१), प्रकाशमान नानिचा - दुघाः 
(१०९६), बल्चा (११०३), बुद्धिराम प्रजापति - गंगु स्वां (१०९३), यज्ञरत्न धाख्वाः 
- सारी (१०९५), चक्रमान शाक्य - सिन्हाय्‌ स्वां (११०६), कमलबहादुर श्रेष्ठ - 
बाखंया पुचः (१११३), निरञ्जनरत्न शाक्य - ब्वलासा (११०१) निरज्जनर॑त्न व 
अमीररत्न - निकचा (१०९६), श्रीकृष्ण ज्यापु - किपू देयया परिवेशय (१११४), 
श्यामदास कुमाः - आक्सय्‌ लूगु निभाः (१०९७), निभा:या पलाखय (११०४), 
श्यामआशा कायष्ठ - ल्ह्वंणु ल्हाः (११०१), एच.के कपाली - जि नेवाः (१११४), 
श्याम बिम्ब - लिच्च: थ्व ईयात (११०३), माधवराज बेल - न्हयानाच्वंग्‌ पला: 
(११०४), जय वैद्य - थ्वीके मफुगु जीवत (११०८), नजरमान महर्जन - बाखं 
दुनेया बाखं (१११०), मिपुसा (११०५), सुरेन्द्र महर्जन - नःलिस्वां (११११), 
रेवति राजभण्डारी - ज्यामि (१११५), उद्धव मास्के - लायलामा (१०९४), 
अमलदेवी शाक्य - बिनावंगु मतिना (१११५), मोहनमान श्रेष्ठ - आशांद्या: 
(१०७८), नःलि बज्राचार्य - जिगु नुगःया किच: (१११५), अरहन स्थापित - 
सचेतना छगू भिन्नता रेखा (१११३), दया खड्गी बेचैन - भावनाया छ्‌ न्हूगु 
संसार (१११२), फवगिं जिमिगु पला: (११०३), सुधीर ख्वबि - न्हूगु वसन्त 
(१११७), लोचनतारा - पलासु (११०१), सुगत शाक्य -त:पुख्‌या पलेस्वां व 
व.आ., कनक व्दीप - अजिया उजं (१११८) आदि । 

अथे हे थःगु मुक्क बाखं सफ पिमदंसां विभिन्न पत्र पत्रिका, साहित्य 
सम्मेलनय्‌ बाखं च्वयाः, बाखं ब्वनाः थ्व ख्यलय्‌ ल्हाः न्हयाकादीपिं च्वमित नं 
आपालं दनि गथे - विष्णुहरि परदेशी, सी.बी. रमण, गम्भिरमान मायकें, 
तर्मदेश्वर प्रधान, शान्तलाल, तिलकबहादुर, प्रकाश स्यस्य:, अगिंमथः, पुष्कर 
माथेमा, यू.पि जोशी, जगदीश चित्रकार, शान्तराज शाक्य, मनरल स्वां, दर्वेरत्न 
शाक्य, शराम नेवाः, सोभियतरत्न तुलाधर, केशरत्न शाक्य, सुगत शाक्य, राधा 
कारंजित, प्रमिला सायूमि, केशरीलक्ष्मी तुलाधर, भरत सायूमि, नारद बज्राचार्य, 
शरद कसाः, मंगला कारंजित, सरस्वति तुलाधर, रीना वनिया, रमेशकाजि 
स्थापित, आनन्द चित्रकार ...... आदि, आदि । 

ब्यक्तिगत च्वमितयूगु बाखं सफ॒ जक मख, नेपालभाषाया प्रतिनिधि बाखं 
च्वमितय्‌गु बाखं मुना: बाखं संग्रह' नं विभिन्न व्यक्ति, संघ संस्थातयूसं पिकायेगु 
न याःगु दु । थज्याःगु बाख सफू खः - बाख पुचः (१०७०), गद्यपुच: भाग - १ 
(१०७२), गद्यपुचः भाग - २ (१०७६), न्हू बाखं पुचः (१०८०), भी बाखं मुना 

(१०७८), नसला (१०७४), खने मरु मरु (१०८५), छग्‌ देशय (११०९), लुं ध्वाखा 
(१११५), मृति (१०९२), सतः (१०९७), पलेहः (१०८७), हसय हाई सय्‌ (१०९५), समय 
(१०९३), ई भीगु खः, तायतिति (१०८४), रुवि नेपालभाषा बाखं पुचः (११०५) 
आदि । अथे हे थीथी पत्रिकां गथे जला, मिमलः, सितु, भी, नेपाल आदिं नं बाखं 
विशेषांक पिकया: थ्व विधायात तःमि जुइकेत तिव: बिउगु द्‌ । थौं नेपालभाषाया 
गुलिखे बाखं मेगु भाषाय्‌ हिइका: विदेशीतय्‌त नेपालभाषाया बाखं म्हसीकेगु नं 
याःगु दु । थथे नेपालभाषाया बाखं सफु न्हापां अंग्रेजी भाषाय अनुवाद जूगु ४९ 
Bhasa Short Stories खःसा, ' आखे' (१०८५) न्ह बाखं नेपालभाषाय्‌ न्हापां 
अनुवाद जूगु विदेशी बाखं सफू खः । साहित्य गृथिं नं थौंकन्हे तःगू मछि हे 
विदेशी न्हू बाखंत नेपालभाषाय्‌ अनुवाद यानाः नेवाःतयूत थौंया विश्वय्‌ 
खनेदयाच्वंगु न्ह बाखंत नाप परिचित याकेव्यूगु दु । थथे पिदंगु सफ खः - न्ह 
जापानी बाखं (ने.सं. ११०७), भारतया न्हू बाखं (ने.सं. १११२), श्री लंकाया न्हू 
बाखं (ने.सं. १११३), म्हालकायचा व मे मेगु बाखं (ने.सं ११०८), राशोमोन व . 
मेमेगु बाखं (ने.सं. ११०९) । अथे हे नेपा:या समकालीन बाखंयात अंग्रेजी भासं 
अनुवाद याना: An Anthology of Short Stories of Nepal नामं नेपा:या बाखंयात 
ब्वयेगु याःगु दु । थों नेपालभाषा साहित्यय्‌ कविता बिधायां लिउ दकलय्‌ अप्वः 
सफ पिदंगु विधा बाखं जूगु दु । कूल नेपालभाषाया साहित्यिक विषयया सफ 
मध्ये १७.५० प्रतिसत सफू बाखंयागु जूगु दु (अमात्य, १११८ : पृ घ)।थों 
नेपालभाषा सहित्यय्‌ आधुनिक बाखनं जन्म काःगु बागू शताब्दी फुत । थ्व 
समयावधिया दुने थ्यंमथ्यं न्हेयम्हं (७०) मल्याक बाखं च्वमितयूसं थःथःपिनिगु 
बाखं संग्रह पिकयाः बाखंमि कथं थःपित परिचित याकल सा मेपिं पीम्हं (४०) 
मल्याक बाखं च्वमितयूसं इलय्‌ ब्यलय्‌ पत्र- पत्रिकाय्‌ बाखं च्वयाः जक नं थःपिंत 
बाखंमि कथं म्हसिइके बिल | सफ प्रकाशनया ल्याखं सच्छि व नीन्यागू ति (१२५) 
बाखंसफू बाखं च्वमितय्‌गु व्यक्तिगत संकलनया रुपय्‌ सा झिन्याग्‌ ति (१५) 
सामूहिक संकलनया रुपय्‌ पिदंगु दु । थुकथं नेपालभाषाय्‌ दकलय्‌ अप्व: च्वमित 
पिदंगु, दकलय्‌ अप्वः सफू प्रकाशित जूगु विधा मध्ये बाखं नं छग्‌ जूगु दु । थ्व 
विधाय्‌ मिजंपिं च्वमितयूसं जक मखु, मिसापिं च्वमितयूसं नं उलि हे सशक्त रुपं 
ब्वति काःगु द्‌ । थथे बाखं साहित्यय्‌ आपालं च्वमित संलग्न जूगुया म्‌ हुनि' बाखं' 
च्चमि, ब्वमि फुक्कस्यां यःगु विधा, जुयाः जक मख्‌, अझ मुख्य ला थःगु भायया 
साहित्यया निंतिं थम्हं नं छुँ याये धेगु मातृभाषा अनुरागया भावना नं खः धकाः 
मधासें मगाः । 


लिखे = थोंतक पिदंगु नेपालभाषाया आधुनिक बाखनय्‌ मिखा ब्वयेबलय्‌ बाखंया 
माध्यमं थोंया च्वमितयूसं जीवनयात विविध कथं ब्वयेगु कुतः याःगु खनेद्‌ । 
गुलिस्यां मानव जीवनया थीथी पक्षयात उलेगु या:गु दु, गुलिस्यां जीवनया विविध 
स्थितियात ब्वयेगु याःगु दु सा गुलिस्यां जीवनया विविध समस्यायात ब्वयेगु याःगु 
दु । तर अप्वः थें बाखंच्वमितयूसं थौया आधुनिक नाटककारतयूसं थें जीवनया 

विविध समस्यायात कयाः हे बाखं च्वयेगु याःगु दु । फलतः नेपालभाषाय्‌ गलि नं 
न्ह बाखं पिदन अप्वः थें समस्यामूलक बाखं हे पिदन । तर ईया हिउपाः लिसें 
समस्याया प्रवृत्ति समस्याया प्रस्तुति नं पापां वंगु खनेद्‌ । चित्तधर, मोतिलक्ष्मी 
पुस्ताया बाखंच्वमितयसं सामाजिक करिति, रुढी संस्कार, आर्थिक दरावस्था 
नेतिक भ्रष्टता आदियात समाजया मूलभूत समस्या खंका: बाखं च्वयेग याःग दसा 
थौंया नह पुस्ताया च्वमितयसं थौंया राजनैतिक, आर्थिक, सामाजिक विकृति 
विसंगतिं ब्वलंकग॒ बेरोजगारी, भ्रष्टाचार, असमानता, शोषण गरीबी अपराध, 
ककृति, मानसिक बिकृति आदि समस्याय्‌ केन्द्रित जुयाः बाखं च्वयेगु या'ग॒ दु । 
अथे हे समस्यायात वालेगु क्रमय्‌ न्हापाया बाखंच्वमितयूसं समस्यायात मलतया 
सामाजिक, नैतिक रुपं जक वालेगु याःगु दु सा थौंया च्वमितय्‌सं समस्याया मू हा 
राजनीतियात खंकूगु दु अले समस्यायात वालेगु क्रमय्‌ भौतिक दृष्टिकोण जक 
मखु, मनोवैज्ञानिक आधारभूमियात नं ज्वनेगु याःगु दु । 

थौं नेपालभाषाया बाखं च्वमितयूसं विविध बिषययात कयाः बाखं च्वयेग 
याःगु दु सां, इमि यःगु छगू बिषय' मतिना' जग द॒ । आधुनिक बाखंया प्रारम्भं 
निसें थौं तक नं थ्व विषयलं नेपालभाषाया बाखनय्‌ महत्वपूर्ण थाय्‌ कया 
वयाच्चंगु दु । तर मतिनायात कयाः गुलिं बाखं च्वमितयूसं मनोवैज्ञानिक 
सिद्धान्तया विश्लेषण याये कथं, गुलिं च्वमितयसं मानवीय शाश्वत भावना 
ब्वयेकथं सा गुलिं च्वमितयूसं सामाजिक समस्या क्यनेकथं बाखं च्वयेगु याःगु दु । 
अले थ्व मतिना गर्न प्रेमी प्रेमीकाया मतिना, गनं कलाःभातःया मतिना: सा गनं 
थःगु जाति, भाषा, संस्कृति, राष्ट प्रतिया मतिना जुया बिउगु दु । 

नेपालभाषाया आधुनिक बाखंया छगू मेगु विशेषता खः, थों तक 
नेपालभाषां गुलि नं बाखं पिदन फुक्क धया थें बाखंया संरचना नेवा: समाज 
नेवाः संस्कृतिया परिवेशय्‌ जूगु दु । थ्व परिवेशयात त्वःताः नेपालभाषाया 
बाखंच्वोमतयूसं गुलि नं मेगु सामाजिक परिवेशय्‌ बाखं चिनेगु याःगु दु, उकिइ 
स्वभाविक अनुभूतिया अभावं प्रभावकारिता, हार्दिकता कायम याये मफु । उकिं 
नेपालभाषाया वाखनं वृहत्‌ परिवेशयात थिइमफु धकाः नेपालभाषा बाखं 
समालोचनाया सन्दभंय्‌ समालोचक' कृणचन्द्र सिंहज्‌ं' कंखिनादीगु नं याःगु द॒ । 
थुकथं नेवाः समाज, नेवाः संस्कृति नेवाः बाखंच्वमितय्‌गु निंतिं' अवशेष’ थें जग 
दु । गुलिस्यां थुकियात हे विषयभूमि यानाः बाखं तक निर्माण यायेगु याःगु द॒ सा 
गुलिस्यां बाखंया पृष्ठभूमिया रुपय्‌ छयलेगु याःगु दु । तर थःगु जाति, समाजप्रति 
मतिना दयां नं धर्म, संस्कृति परम्परा सम्बन्धी निखलः बिचारधारायापिं च्वमित 
नेपालभाषाया वाखनय्‌' खनेदु । छखलः थःगु जातिया संस्कृति, धर्म परम्परायात 
सरक्षण सम्बद्धन यायेगु कुतलय्‌ थ्व प्रतिया भ्रम चिडका: मर्म ब्वयेगु चेष्टा याना: 
बाखं च्वइपिं चित्तधर, फणिन्द्ररत्न बज्राचार्य, लक्ष्मण राजवंशि प्रवृत्तियापिं च्वमित 
दु सा मेखलः थोंया स्थितिइ मनूतयगु विकास प्रगतिया निंतिं धर्म संस्कृतियात 
पंगलः तायेकाः थ्व छगू ढोंग खः धकाः व्यंग नका: बाखं च्वइपिं दु । थ्व निगूगु 


नेपालभाषा साहित्यया इतिहास /१९९ 





खलकय नेपालभाषाया प्रगतिशील च्वामत नापं छु भचा मिसा च्वामत न लाःगु 
द्‌ । 

अथे हे बाखंया प्राविधिक पक्षय्‌ नं इया हिउपा: लिसें गुगु न्ह न्हगु प्रवाह 
प्रवृत्तिया प्रयोग नेपालभाषाया बाखनय जल थकियात उपलब्धि हे धायेमाः । तर 
थज्याःगु नह न्ह प्रवाह प्रवृत्तिया प्रयोगं छु अनुभव याक धाःसा ज्याभः न्हयागु हे 
जसां छ्यलिइम्ह निपूर्ण जुल धाःसा, घटना प्रधान वा मनोवैज्ञानिक प्रधान न्हयागु 
हे बाखं च्वःसां वं सफल जुइक च्वयेफ्‌, अले बाखंया सफलता, धेगु हे बाखंया 
प्रभावकारिता खः, छ्यलीगु ज्याभः मख्‌ धयागु नेपालभाषाया बाखनं क्यनाबिडगु 
दु । 

तर थौं बाखं विधाय्‌ आपालं च्वमित पिदंसां न्हून्हगु प्रयोग प्रवाह दुहांवये 
धुंकसां, नेपालभाषाया बाखं साहित्यया उपलब्धीयात कयाः समालोचकत लुदने 
फुगु मदुनि । झीगु समाजया छगु चीधंगु झलक नेपालभाषाया बाखनं बिइगु 
याःसां थ्वं थोंया जीवनया वृहत्‌ पक्षयात ज्वनेफुग्‌ मदुनि । थोंया समाजय्‌ व्यापक. 
जुयाच्वंगु अन्तरविरोध, = हासोन्मुख जुयाच्वंगु नेतिक मान्यता, यान्त्रिक सभ्यतां 
ब्वलंकगु जीवनया जटिलता, न्हगु आर्थिक परिस्थितिं जन्म बिउगु न्हगु मानव 
सम्बन्ध, शान्ति व सत्यया चाहना आदिया संदर्भय्‌ जीवनयात न्ह कथं थोंया 
बाखनं ब्याख्या यायेमाःगु ई वये धुंक्गु दु । आर्थिक व राजनेतिक शोषणया किपा 
कीगु परम्परा थों आउटडेटेड जुइधुंकल (जोशी, १०९५:६२) । थुकथं थौं 
नेपालभाषाया बाखं अझ व्यापक व विस्तृत जुइमानिगु व थ्वं युगया सःयात 
सशक्त रुपं प्रतिध्वनित यायेमानिगु खनेद्‌ । 

अथे हे समालोचकतयूसं नेपालभाषाया बाखंया स्तरीयतायात कयाः नं 
सन्तोष काःगु खनेमदु । अप्वः थें बाखंमितयूके मनूया जीवन थौंया परिवेशया 
शुक्ष्म अध्ययन व अनृभूतिया अभावं इमिसं व्यापक परिवेशयात जक बाखनय्‌ 
दुथ्याकं मफुगु मखु, थःपिसं ज्वनाग विषयलय्‌ नं स्वभाविकता, जीवन्तता 
अप्वःस्यां बीफुगु मदनि धयाग समालोचकतयगु धारणा दु । अथे हे कहानी व 
उपन्यासया क्षेत्रय्‌ छं छग्‌ ई छगू समूहया नेतृत्व ब्यूम्ह बा प्रतिनिधित्व याःम्ह 
धायेछिंपिं सुं च्चमित सद्‌ (श्रेष्ठ, १०९५:७७) धकाः सही नेतृत्व यायेफुपिं बाखंमित 
पिदने मफुगुलि नं आपालं बाखं पिदनाः नं बाखंया स्तर थहां वने मफुगु खंकगु 
दु । थुकथं नेपालभाषाया वाखंच्वमितयूसं थ्व विधाया विकासया निंतिं मेहनत 
यायेमानिगु खनेद्‌ । 

निबन्ध 


पृष्ठभूमि :- 'एस्से' (8558५) गुकियात थौं झीसं निबन्ध धयावयाच्वना, थ्व 
नेपालभाषा साहित्यया निंतिं जक मखु विश्व साहित्यया निंतिं हे छगू न्हग॒ व 
रोचक विषय जूगु दु । थौं सुं नं लेखक थःत दकलय्‌ अःपुक अभिव्यक्ति यायेफइगु 
व पाठक लेखकयात दकलय्‌ सत्तिक म्हसीके फइगु साहित्यिक विधाया रुपय्‌ 
निबन्ध प्रतिस्थापित जूगु दु । 

पूर्वीय साहित्यय्‌ छगू प्राचीन व सम्पन्न साहित्य माने यानातःगु संस्कृत 
साहित्यय गद्यरुप प्राचीनकालं निसें खनेदुसां निबन्ध विधाया मुक्क थःगु हे अलग्ग 
अस्तित्व दुगु धाःसा खनेमदु । थौं साहित्यिक जगतय्‌ गुगु विधायात निबन्ध कथं 
छयलेगु यानावयाच्वंगु दु, उकिया जन्म तथा विकास पाश्चात्य साहित्यं हे जूगु 
खः । निबन्धयात छगू रोचक व आकर्षक साहित्यिक विधाया रुपय्‌ दकलय्‌ न्हापां 
स्थापित यायेगु ज्या झिंखुगूगु शताब्दी फ्रान्सया साहित्यकार माइकेल मोन्तेज 
(Michelle Montaigne 1633-1591) पाखे जुल । वय्‌कलं सन्‌ १५८१ स्‌ 'एस्से' 
(8589) धकाः शीर्षक छुनाः छु आत्मालोचनात्मक लेखतय्‌गु संग्रह पिकयादिल । 
मोन्तेजं थःगु रचना पुचःया नां गुगु एस्से (555४५) धकाः छुनादिल , 'फ्रान्सेली' 
भाषाय्‌ उकिया अर्थ खः 'कुतः' बा 'प्रयत्न' । थ्व हे शब्द अंग्रेजी भाषाय्‌ वनाः 
एस्से (६५४३४) जूवन, गुकियात चेम्वर्सया शब्दकोशय्‌ (An effort made for the 
performance of any thins). धकाः परिभाषित यानातः ग दु । बःचा बचा हाक:गु, 
वैयक्तिकता प्रधान अनुभूतिमूलक, ब्वमिपिंनाप खँल्हाबल्हा यानाच्चंगु थें ज्याःगु 
शैलीं च्वयातःगु मोन्तेजया निबन्धं तत्कालीन फ़ान्सय्‌ जक मखु संसारभरयात हे 
प्रभावित यात । 

मोन्तेजया लिपा निबन्ध विधायात मेगु कथं हे रुप बीगु ज्या भिखुगगु 
शताब्दीया अन्तपाखे बिलायतया फ्रान्सिस बेकन (Fransis Becon-1561-1626) पाखें 
जुल । विद्धतापूर्ण भाव, गहन निरुपण, निर्वैयक्तिकता, तर्कपूर्ण अभिव्यक्ति, 
पाण्डित्याइपूर्ण भाषा, प्रौढ परिमाजित शैली हे बेकनया निबन्धया विशेषता खः । 
बेकनया निबन्ध सर्वसाधारणय्‌ उलि मोन्तेजया निबन्ध थें ब्याप्त जुड मफसां, 

निबन्ध साहित्यय्‌ छगू मेगु नं आयाम तनेगु यानाबिल । फ्रान्सिस बेकन धुंकाः 
बिलायतय्‌ हे मेम्ह निबन्धकार अब्राहम काउली (ई.सं. १६१८-१६६७) पिदन । 
भिन्हयगू शताब्दीया बिलायतया साहित्यय्‌ काउलीया प्रभाव थुलि लात कि 
बिलायतय्‌ निबन्ध साहित्यया जन्मदाता बेकन मखु अब्राहम काउली खः धाइपिं 
तक नं पिदन । भिच्यागू शताब्दीइ बना: रिचर्डस्टील ( ई.सं १६७२-१७२१), 
“जोसेफ एडिसन' ( ई.सं. १६७२-१७१९) जोनाथन स्वीफूट (ई.सं १६६८-१७४५) 
थें ज्याःपिं रोमान्टिक कवितसें निबन्ध विधाय्‌ नं ल्हाः न्ह्याकाः निबन्ध साहित्यया 
विकासय्‌ तिबः बिल । 'जोसेफ एडिस'नं निबन्ध विधायात 'हलुका' व 'गेम्भिर'गु 
निबन्ध धकाः ब्वथलाः 'मन्तेज', 'बेकन’, नितां प्रवृत्तियात निबन्धया परिधि दुने 
दुथ्याकाः निबन्ध विधायात छगू चक्कंगु, तपफागु व ब्यापक साहित्यिक विधाया 
रुपय्‌ प्रतिष्ठापित यानाबिल । लिपा भिंगुंगू शदी चार्ल्स लायम्ब, लुइस स्टेभेनसून 
आदि व नीगूगू शदी जे.के. चेष्टरटन आदि थें ज्याःपिं लेखकतसें मोन्तेज शैलीया 
निवन्धयात अझ परिमार्जित अझ विकसित रुपय्‌ न्हयब्वयाबिल । बाखं थें ज्याना: 
कवितात्मक भाषा छयला, छुं मदुगु विषयलय्‌ नं रोचक निबन्ध च्वयेफ धइगु खं 
क्यनाबिल । अथे हे कारलाइक, मेकले, लेस्ली, स्टिफेन, रस्केन थें ज्याःपिं 
सिद्धहस्त, लेखकतसें राजनेतिक, ऐतिहासिक, साहित्यिक आदि सम्बन्धी गहन व 
गम्भीर विषययात कया: चिन्तन मननयात दुथ्याका:ः नं तर्कयुक्त कलापूर्ण 
प्रतिपादनया माध्यमं निबन्धयात जन रुचिया विषय कथं प्रतिस्थापित यानाबिल । 
तर ई न्हयाः लिसे विषयगत प्रवृत्ति, आत्मगत प्रवृत्ति नितांयात नं आत्मसात 
याना: निबन्ध च्वयेगु अप्वः निबन्धकारपिंसं यानाहल । थथे फ्रान्स, अनं बिलायतं 
न्ह्याःगु निबन्धया परम्परा केवल युरोपीय देशय्‌ जक मखु, एशियाली देश भारत, 
नेपाल आदिइ नं थ्यन । निबन्ध नं साहित्यया अलग्ग विधाया रुपय्‌ प्रतिष्ठापित 
जुल । गद्यात्मकता, लघुता, वैयक्तिकता, हार्दिकता, बौद्धिकता, सृजनशीलता, 
सरलता आदि हे थौंया निबन्धया विशेषता जूवन । 


नेपालभाषाय्‌ निबन्ध 


नेपालभाषा साहित्यय्‌ आधुनिक बाखं, आधुनिक 'प्याखं, उपन्यास थें निबन्ध 
नं छगू न्हूगु विधा सिद्ध जूगु दु । थौं स्वयां खुस: दँ न्हयः हे विविध वाङ्मयया 
रचना जुइधुंकूगु नेपालभाषाय्‌ निबन्ध विधाया शुरुवात आपालं लिपा हे तिनि जूगु 
खनेदु । खयेत ला रामायण बाखं, वंशाबली, घटनावली आदि च्वयाबंपिं 
च्वमितयूसं सफूया अन्तय्‌ थःगु नं छुं खें च्वयेगु यानावंगु दु, तर थुकियात हे 
निबन्ध विधाया शुरुवात धायेगु अवश्य पायूछि मजू, अथे हे प्रताप मल्लया ने.सं 
७७८या शान्तिपूरया शिलाभिलेखय्‌ न्ह्यब्वयातःगु जुजु प्रताप मल्लया शान्तिपुर 
यात्राया वर्णनं नं थोंकन्हयूया विवरणात्मक निबन्धया आभास बिउगु दु, तर थ्व 

छगू संयोग जक जुल, आधुनिक निबन्धया शुरुवात मजुल । लिपा 
पुनर्जागरणकालय्‌ बया: सिद्धिदास महाजुया 'सर्ववन्ध' धयागु सफुलिं धाःसा 
निबन्ध साहित्यया पूर्वाभास अवश्य बिइग्‌ यात । खयेत ला जातभात सम्बन्धी 
कुरीतिया विरोध यानाः फुक्क मन्‌ हे भी बन्धुवान्धव खः धकाः शिक्षा बियातःगु 
थ्व सफुलिइ च्यागू अध्याय दु । तर अथे खयाः नं थ्व सफलिइ छयलातःग गद्य 
प्राचीन गद्य स्वया: आपालं सुगठित जूगुया नापं थौंया निबन्धया प्रारुप नाप नं छुँ 
कथं ज्वःलाःगु खनेदु । तर थ्व छगू प्रयोग जक जुल, प्रवाहया रुपय्‌ न्हयज्याये 
मफुत । थुकियात निरन्तरता बिइगु ज्या मजुल । अथे हे ने.सं १०३५ स पिदंगु 
जगतसुन्दर मल्लयागु इसपं दयेकातगु बाखं सफुलिइ भूमिकाया रुपय्‌ जगतसुन्दर 
मल्लजुं विद्याया महत्तायात कयाः मुक्त रुपं थःगु भाव गुगु न्हयब्वयातल, 
थुकियात हे नेपालभाषाया आधुनिक निबन्धया प्रारम्भ खः धाइपिं नं दु । तर थ्व 
च्वमिया छगू वैचारिक अभिव्यक्त जक खः, धाथेंगु निबन्ध मखुनि । अथे हे नेसं 
१०४५ निसें ने.सं १०५० तक पिदंगु विद्वान धर्मआदित्य धर्माचार्यया 'बुद्धधर्म व 
नेपालभाषा' पत्रिकां नेपालभाषाया गद्ययात ब्वलंकेर्गालइ उल्लेखनीय ज्या याःसां 
विशुद्ध निबन्ध विधा ब्वलंकेगुलिड थ्व पत्रिका सफल जुइ मफुत । थ्व पत्रिकाय्‌ 
गुलि नं गद्य रचना पिदन, फुक्क धया थें विद्वान सम्पादकया च्वसां जक पिदन । 
गद्य लेखन प्रति ब्यापक सहभागिता थ्वं ग्वाके मफुत । ने.सं १०६१ निसें सारनाथं 
पिदंगु धर्मदूत पत्रिकाय्‌ नेपालभाषायात नं थाय्‌ बिल । फलस्वरुप थ्व पत्रिकां 
नेपालभाषाया आधुनिक निबन्धया जन्म बिल । धर्मदृत १३:१-२:१३४-१३५ (ने.सं 
१०६८, चैत्र - बैशाख) स मोतिलक्ष्मीया जन्म नांगु निबन्ध पिदन सा थ्व हे दँय्‌ 
चित्तधर 'हृदय'या हवनागा (ने.सं १०६८) सफुतिड छु च्वय्‌ निबन्ध पिदन । 
मुद्रणया ल्याखं थुपिं नेपालभाषाया न्हापांगु निबन्ध खःसां थुपिं स्वयाः न्हयः ने.सं 
१०६५ स रत्नध्वज जोशीजु तत्कालीन ल्हातं च्वयाः पिदनीगु नेपाल पत्रिकाय्‌ 
च्वयेगु छाय्‌ नांगुया तर्कपूर्ण, बिचार प्रधान निबन्ध पिकयादी धुंकगु खः । 
रत्नध्वज जोशीजुयागु च्वयूगु छाय्‌ निबन्ध मुद्रित रुपय्‌ मखुसां हस्त लिखित 
पत्रिकापाखें ब्वौमिपिनिगु दथुइ वयेधुंकृगुलिं थुकियात हे नेपालभाषाया न्हापांगु 
निबन्ध कथं नालेमाः धाइपिं नं आपालं दु । थुकथं धर्मदूत, हवनागा नेपाल आदिं 
नेपालभाषाया न्हापांगु निबन्धया ख्वाः क्यनसा थुकिया विकासया निंतिं धर्मोदय 
पत्रिकाया प्रकाशनं धिसिलाक तिब: बिल । ने.सं १०६७ स धर्मोदय पत्रिका 
पिदंसेलि नेपालभाषाया गद्य च्वमितयगु ल्याः आपालं जायावल । नेपाःया संस्कृति, 
धर्म, यात्रा, इतिहास, दर्शन आदि विविध विषयया रचना धर्मोदय पत्रिकाय्‌ पिदन । 
रत्नध्वज जोशी, चित्तधर 'हृदय', ठाकरलाल मानन्धर, मोतिलक्ष्मीपिंत निबन्ध, 
रचना पाखे मूलरुपं ल्हाः च्वयेकेबिइगु ज्या धर्मोदय पत्रिकां यात । धर्मोदय 
पत्रिकाय्‌ जक रत्नध्वज जोशीया - खुपु, चित्तधर 'हृदय'या - स्वपु, मोतिलक्ष्मीया 
- न्हयपु, ठाकुरलाल मानन्धरया - न्यापु निबन्ध पिदन । धर्मोदय पत्रिकां रत्नध्वज 
थें ज्यापिं विषयपरक निबन्धकारतयगु जक च्वसा परिमार्जित याःगु मजुसे 
प्रेमबहादुर कंसकार थेंज्याःपिं मुक्तक निबन्धकारतयगु नं जन्म बिल । अथे हे थौं 

नेपालभाषाया निबन्ध प्रवन्ध ख्यलय्‌ सुपरिचितपिं - तेजेश्वरबाबु ग्वंगः, 
सत्यमोहन जोशी, हेमराज शाक्य, फणिन्द्ररत्न बज्राचार्य, ठाकुरमान शाक्य, 
कृष्णचन्द्र सिंह, भूबनलाल प्रधान, पूर्णकाजि ताम्राकार, मणिहर्ष ज्योति आदिपिं नं 
न्हापां धार्मोदय पत्रिकां परिचित याकूपिं निबन्धकारत खः । धर्मोदय पत्रिकाया 
प्रकाशन जुयाः छुं दे लिपा हे नेपालय नं क्रान्ति जुल । २००७ सालया जनक्रान्ति 
च्वमितयूत निर्भिक व निश्चिन्त रुपं च्वयेगु वातावरण बिलसा सफू व पत्र 
पत्रिकाया प्रकाशनया निंतिं ध्वाखा चायेका बिल । फलस्वरुप धर्मोदय पत्रिकायां 
लिउ नेपाल, पासा, थौंकन्हे, भी, जः, सितु, तिकिझ्या: आदि पत्र-पत्रिका पिदन, 
गुकी भाव बिचाः निगू पक्षय्‌ नं स्येल्लाःगु थीथी निबन्ध खनेदत सा न्हून्हपिं 
निबन्धकारत नं अप्व: दयावल । विश्वया निबन्ध साहित्यय्‌ खनेदुगु थीथी प्रवाह 
व प्रवृत्ति नं नेपालभाषाया निबन्धय्‌ खनेदत । निबन्ध छगू स्वच्छन्द, व च्वमिं 
थःगु खे दकलय्‌ अप्व: तप्यंक प्वंके छिंगु विधा जूगुलिं दकलय्‌ अप्वः उन्मुक्त रुपं 
भाव बिचाः प्वंकेगु विधा निबन्ध जूवन । प्रजातन्त्र पश्चात विविध पत्र-पत्रिकाया 
प्रकाशनया नापं साहित्यिक गोष्ठी, साहित्य सम्मेलन यायेगु परम्परा नं 
नेपाःगालय्‌ नी जुल । हनुमान ध्वाखा लायकूलिइ न्यायेकूगु ऐतिहासिक बिराट 
नेपालभाषा साहित्य सम्मेलन, यलया साहित्य सम्मेलनं निबन्ध विधायात 
प्राथमिकता बिसे सिरपा: नं देछात । अथे हे निबन्ध विधाया विकासय्‌ तिब: जुइ 
कथयागु श्रेष्ठ सिरपा: गुथि, अन्तर कलेज नेपालभाषा साहित्य सम्मेलन पाःलाः, 
अन्तर हाइस्कूल नेपालभाषा साहित्य सम्मेलन पा:ला:, विराट नेपालभाषा 
साहित्य सम्मेलन गुथि आदि नं नी स्वनेगु ज्या जुल, गुकि विद्यार्थीतयूत न॑ निबन्ध 
विधाय्‌ ल्हाः न्हयाकेबिइगु यात । फलस्वरुप न्हापा न्हापाया निबन्धकारतय्गु लँ 
लिना: नं थःगु बिस्क शैली व वैचारिक विशेषता ब्वयेफुपिं न्ह न्हपिं निबन्धकारत 
नं खने दयावल । पद्मरत्न तुलाधर, पूर्णबहादुर वैद्य, मंगलप्रसाद स्यस्यः, 
रमेशकाजी स्थापित, भूषणप्रसाद श्रेष्ठ, विजयेश्वर वैद्य आदिपिं २००७ 
साल लिपाया लकसं ब्वलंकूपिं निबन्धकारत खः । थथे नेपालभाषाया निबन्ध 
विधा ब्वलंकेगुलिइ पत्र-पत्रिकाया देन दु थें तत्कालीन साहित्य सम्मेलनया 
न॑ आपालं योगदान दुगु स्पष्ट जू । तर छगू इलय्‌ त्वा: त्वालय्‌ थाय्‌ थासय्‌ 
साहित्य सम्मेलन यायेगु, गुगु लहर ब्वलंगु खः, थ्व निरन्तर रुपं न्हयाना 
वनेमफुत । बरु थुकिया फ्लेसा नेपालभाषा, इनाप, राजमति,' विशवभूमि, 
सन्ध्या टाइम्स, देशयमदु झ्या: तसना, नेपाल संस्कृति आदि विविध न्हिपौ, 
वाःपौ, लयपौ आदि पिदन सा क्याम्पस क्याम्पस पतिं थीथी पाःलाः स्वनाः - जः, 
सँझ्याः, सुकुन्दा, नायखिं, पलेस्वां, कुलां, सुसाः, न्हाय॒कं, अमू, तिसा, 
ग्वयूस्वां, कूलां आदि पत्र-पत्रिका पिकायेगु ज्या जुयावल । थुकि हानं 
विद्याथीत पाखें निबन्ध च्वके बिइगु लकस दयेकाबिल । तर थोंया विद्यार्थीतयसं 
चिनाखें, बाखं क्षेत्रय्‌ गुलि ल्हाः न्हयाकेगु याःगु दु, उलि निवन्ध विधाय्‌ न्ह्याकगु 
खनेमदु । अथे हे बाखं, उपन्यासया सफू ब्वनेगुलिइ गुलि ब्वैमित दुगु खः उलि 
निबन्धय्‌ खनेमदु । 

पक 


थौं नेपालभाषा निबन्ध च्वयेगु यानादीपिं निबन्धकारतयूसं थःपिनिगु 
निबन्धयात पत्र-पत्रिकाय्‌ प्रकाशन यानाः जक, साहित्य सम्मेलनय्‌ ब्वनाः जक 
सीमित यायेगु मयासे थःथःगु हे मुक्क निबन्ध संग्रह पिकयाः निबन्ध विधायात 
छग गति बिइगु ज्या नं यात । थथे न्हापां निबन्धया - संकलन पिकयादीम्ह 
निबन्धकार रत्नध्वज जोशी खःसा दकलय्‌ अप्वः निबन्ध संग्रह पिकयादीम्ह 
निबन्धकार नं थ्वयूक: हे खः । अथे हे नेपालभाषाया निबन्ध तथा निबन्धकारतयूत 
ब्वयेगु उदेश्य थीथी संस्था वा ब्यक्तितयसं प्रतिनिधि निबन्धकारतय्‌गु निबन्ध 
दुथ्याकाः निबन्ध संग्रह पिकायेगु नं ज्या जुल । न्हयःखा (सं रे. र.न स्यस्यः, ने.सं 
१०७६), निब्रन्धरत्न (नेपालभाषा समिति, ने.सं १०७८), गद्य पुचः भाग-१ 
(प्र नेपालभाषा परिषद १०७२), गद्य पुच: भाग - २ (प्र. नेपालभाषा परिषद, 
१०७६), मूसः निबन्ध (सं. कमलप्रकाश मल्ल (१०८४) खाखें पुचः नगु (सं. 
प्रेमबहादुर कसा: - १०८८), मतजः (प्र. खेलुइताः पिकाकः गुथि, ने.सं ११०१), 
नेपालभाषा निबन्ध पुचः (सं. इन्द्र माली ने.सं ११०३) भोमि निबन्ध (सं. रामभक्त 
कायष्ठ, ने.सं. १०९८) आदि थज्या:गु हे निबन्धया परिचय बिइगु सफु खः । 

अथे हे नेपालभाषा परिषद्‌, च्वसापासा, श्रेष्ठ प्रकाशन, खेलुइता: पिकाकः, 
नेपालभाषा मिसा खलः, लोक साहित्य परिषद्‌, धर्मकिर्ति महाविहार, आनन्द कटी 
विहार गुथि, थौंकन्हे प्रकाशन, पासा मुना, साहित्य मूलुखा, आदि थीथी संघ 
संस्था पाखें नं सफ प्रकाशन यानाः निबन्ध विधायात ब्वलंकेत तिब: बिउगु दु 
अथे हे साहित्य गुथिं नं जापानी निबन्ध सफ मतापय्‌ च्वयागु निबन्ध (ने. सं. 
११०८) नेपालभाषां अनुवाद यानाः पितहःगु दु । तर मेमेगु विधाय्‌ गुलि सफू 
पिहांवःगु खः, उलि थ्व निबन्ध विधाय्‌ पिदंगु मदु नापं थौंतक छुं नं नेपालभाषा 
निबन्ध पुचः मेगु भाषाय्‌ अनुवाद जूगु मदुनि । 

थौं नेपालभाषाय्‌ निबन्धया नामं गुलि नं सफ पिदंगु दु व दक्वं वास्तविक 
रुपं निबन्ध मजुसे अप्वः प्रवन्ध हे जूगु दु । दसुया लागी नेपालभाषाया न्हापांगु 
निबन्ध संग्रह 'न्ह्यखा’ यात हे कायेफु, थुकिइ नीम्ह च्वमितयूगु च्वस्‌ दयां नं 
धाथें निवन्ध धायेबहगु च्वसु माले हे मा:गु दुसा मेगु निबन्ध संग्रह 'निबन्ध रत्न' 
सफुलिइ दुथ्याःगु भिनिपु निबन्धय्‌ लाक्क न्यापु खुपु निबन्धयात जक निबन्ध 
कथं नाले छिं । अथे हे व्यक्तिगत संग्रहलय्‌ नं थज्याःगु हे स्थिति दु । निबन्ध व 
प्रबन्धयात अलग्ग अलग्ग स्पष्टरुपं ब्वथलाः ब्वनेगु स्थिति आतक नेपालभाषाय्‌ 
बःगु मदुनि । 


निबन्ध खँग्व:या ब्यापक व सीमित नितां अर्थयात कःघाना स्वयेबलय्‌ थौं 
नेपालभाषाय्‌ पिदंगु निबन्धयात क्वय्‌ बियाकथं ब्वथले छिं 


१) निजात्मक च्चखेँ 


२) बस्तुपरक च्वखेँ 
३) अनुसन्धान मूलक, च्वखे 

४) जीवनी सम्बन्धी च्वखँ 
५) यात्रा सम्बन्धी च्वखें आदि 


निजात्मक च्चखँँ :- प्रेमबहादुर कसा:जुं न्ह्याकादीगु थज्याःगु निबन्धयात 
अभ विस्तृत ब्यापक यायेगु ज्याय्‌ पद्मरत्न तुलाधर, पूर्णबहादुर वैद्य, मंगलप्रसाद 
स्यस्यः आदि निबन्धकारत न्हयचिलादीगु दु । यथार्थवादी दृष्टिकोण, सम्बेदनशील 
कवितात्मक आभिव्यक्ति, आत्म प्रकाशन, वैचारिक स्वच्छन्दता थज्याःगु निबन्धया 
मूलभूत प्रवृत्ति जूगु दु । थौंया परिवेश ब्वयेगु क्रमय्‌ थ्व प्रवृत्तिया च्वमितय्‌सं 
थोंया स्थिति प्रति तिब्र असहमति क्यनाच्वंगु दुसा न्हूगु मूल्य मान्यता स्थापना 
यायेगु निंतिं थःपिं संघर्षरत जुइमाःगु महशुस यानाच्वंगु दु । थुमिगु चिन्तन थम्हं 
ज्वनागु बिषय दुने जक सीमित मजुसे राष्ट्रिय, अन्तर्राष्ट्रिय समस्या प्रति तकं 
व्यापक व विस्तृत जूगु द्‌ । 


वस्तुपरक च्व्खें :- खयेत ला बस्तुपरक निबन्धय्‌ नं च्वमिया 
सृजनात्मकताया पलाःचिं खनेमदुगु मखु, तर अथे खयाः नं थज्याःगु निबन्धय्‌ 
निबन्धकारतयूगु व्यक्तित्व स्वयाः नं बस्तुया थाय प्रधान जूगु दु । विषय प्रति दुज्ञां 
उप्वः क्यनेगु प्रवृत्तिं यानाः थज्याःगु निबन्धय्‌ मर्यादा, संयम व विषय प्रति अप्वः 
निष्ठा पिज्वःगु खनेदु | रत्नध्बजज्‌ं न्हापां न्हयाकादीगु बस्तुपरक निबन्धया 
परम्परायात चित्तधर, मोतिलक्ष्मी, सत्ययमोहन जोशी, हेमराज शाक्य आदिपिंसं 
अझ नह पुस्तायात हस्तान्तरण यानायंकूगु दु । खयेत ला मेमेगु नं आपालं 
विषययात कायेगु याःसां विशेषत नेवाः जाति, भाषा, धर्म, संस्कृति आदिया 
परिचय बिइगु अले उकिया महिमा व गरिमा ब्वयेगु ज्याय्‌ थ्व प्रवृत्तिया 
निबन्धकारत अप्वः संलग्न जूगु दु । नापं थम्हं ज्वनागु विषय वस्तुइ क्वात्तुक 
चिकाः च्वयेगु नं थुमिगु विशिष्टता जूगु दु । थ्व पुचःया निबन्धकारतय्‌गु भाषा 
सारगर्भित जू नापं शिल्प नं च्वन्हयाना वनाच्वंगु दु । 


अनुसन्धानमूलक च्वर्खे :- नेपालभाषायात नं मेमेगु विषय थें विद्यालय, 
महाविद्यालय, विश्वविद्यालयय्‌ द॒थ्याकुसेलि थूकिया अध्ययन अध्यापनया क्रमय्‌ 
अनुसन्धानमूलक च्वखँँ नं नेपालभाषाय्‌ सीदयेक हे पिदंगु खने दयावल । 
धर्मआदित्य धर्माचार्यजुं नेपालभाषा व थ्वया सहित्य’ लेख च्वया: प्रारम्भ यानादीगु 
अनुसन्धान मूलक प्रबन्धया परम्परायात छगू प्रवाहया रुपय्‌ न्ह्यज्याकेगु ज्या 
ठाकुरलाल मानन्धर, तिर्थलाल नःघःभनि, स्वयम्भूलाल श्रेष्ठपिंसं यानादिल सा थौं 
थुकियात निरन्तरता बिइगु ज्या मूल रुपय्‌ प्राध्यापन पेशाय्‌ संलग्न शिक्षक व 
विद्यार्थीतयूसं यानाच्चंगु दु । नेपालभाषाया उच्च अध्ययनय्‌ अनुसन्धानयात नं 
थाय्‌ बियातःगुलिं अनुसन्धानमूलक च्वखँया ल्या: नं अप्वः जुजं वःगु दु । थज्याःगु 
अनुसन्धानमूलक च्वखं विशेषरुपं भाषा, साहित्य, संस्कृति, धर्म सम्बन्धी जगु द्‌ । 
थ्व प्रवृत्तिया च्वमितयूसं थज्याःगु विषयया गुणगान यायेगु मयासे बस्तुगत 

= 


अध्ययन व तथ्यया आधारय्‌ निष्कर्ष बिइगु याःगु दु, गुकि याना भीगु भाषाय्‌ 
अनुसन्धानात्मक च्वसुयागु विकास जुयावःगु दु । 


जीवनी सम्बन्धी च्वरंबई = थों नेपालभाषाय्‌ साहित्यिक, राजनैतिक, 
सा स्कृतिक, व्यक्तितयूगु जीवनी, व्यक्तित्व सम्बन्धी अध्ययन विश्लेषण यायेग्‌ 
परम्परा नं ब्वलना वयाच्वंगु दु । थ्व ज्याय्‌ दकलय्‌ न्हापां ल्हाः च्वयेकादीम्ह 
इन्द्रमान, चित्तधर ' छूय' आदि खःसा थौंया न्ह पुस्ताय्‌ मदनसेन बज्राचार्य, 
अशोक श्रेष्ठ, रे.रे.न. स्यस्यः, छत्रबहादुर कायष्ठ, बद्विरत्न बज्राचार्य, देब 
बज्राचार्य, बिमल ताम्राकार, काशीनाथ तमोट, डा. चुन्दा बज्राचार्य, सूर्यबहादुर 
पिवाः, बेकुण्ठप्रसाद लाकौल, अष्टमुनि गुभाजु आदिपिं संलग्न जुयादीगु दु । 
थ्वयकःपिसं थःपिनिगु रचनाय्‌ व्यक्तित्वतय्‌गु जीवनीयात सरसरति जक, ब्वयेगु 
मयासे थःपिनिगु दृष्टिकोण मूल्यांकन नं न्हयब्वयाः सृजनात्मकता नं क्यनेगु याःग्‌ 
दु । 


यात्रा विवरण सम्बन्धी च्चब + यात्रा विवरण सम्बन्धी च्वख 
नेपालभाषाय्‌ तसक हे म्हो जक खनेदु । थःपिगि चीन भ्रमणया संस्मरणया रुपय्‌ 
च्वयातःगु भिक्षु धर्मालोकया ' महाचीन यात्रा', चित्तधरया ' चीन लुमना' अथे हे 
सत्यमोहन जोशीं ' चिकंलापाया छें' धकाः पोखराया चमेरो ओडारय्‌ दुहां वनागु 
घटना विवरण बिया: च्वयातःगु च्वख निसें थज्याःगु प्रवृत्तिया निबन्धया शुरुवात 
जुल धायेमाः । थौंया न्हू पुस्ताय्‌ यात्रा सम्बन्धी निबन्ध च्वयेगुलिइ कृष्णचन्द्र 
सिंह, मल्ल के. सुन्दर, जूहि सुवाल, सुलोचना मानन्धर, घनश्याम राजकर्णिकार 
आदिपिं न्हयचिउगु खनेदु । थःपिनि यात्राया वर्णन यायेगु थज्याःगु निबन्धया म्‌ 
ध्येय खया: नं स्वअनुभूति ब्वयेगुया नापं थौंया स्थिति प्रति टिका- टिप्पणी यायेग्‌ 
ज्याय्‌ नं थ्व प्रवृत्तिया च्वमित उलि हे सक्रिय सशक्त जूगु दु । 

यथे च्वय्‌ उल्लेख जूगु निबन्धया प्रकार मध्ये नेपालभाषाय्‌ दकलय्‌ अप्वः 
बस्तुपरक निबन्ध आपा: पिदंगु खनेद्‌, तर नेपालभाषाय्‌ छम्ह हे निबन्धकारयात 
मूलरुपं छगू हे कथंयाम्ह निबन्धकार कथं नालेगु उलि पायूछि मज्‌ । अथे हे थौं 
निबन्धयात थ्व मुक्क बस्तुपरक थ्व आत्मपरक धकाः ब्वथलेगु स्थिति नं म्ह जुजं 
वःगु दु । थों बस्तुगत तथा आत्मगत प्रवृत्तिया समन्वयात्मकता दुगु निबन्ध अप्वः 
थाय्‌ कया हयाच्वंगु दु । थों नेपालभाषाया निबन्ध प्रबन्धया ख्यलय्‌ खनेदुपिं 
च्वमित थुकथं द्‌ । 


प्रमुख निबन्धकार / प्रबन्धकार 


चित्तधर 'हृदय' (ने.सं १०२६-११०२) 
- नेपाल संस्कृति (ने.सं १०९२) 

- महाचीने नेपाल संस्कृति (ने.सं १०८०) 

नेपालभाषा, थ्वया साहित्य, संस्कृति च्वन्ह्याकेत तन, मन, व धन 
बियावंम्ह चित्तधर' हृद्वय' नेपालभाषा साहित्यया मेमेगु विधाय्‌ थें निबन्ध विधाय्‌ 
नं छम्ह न्हयलुवा निबन्धकार खः । थ्वयूकःया दकलय्‌ न्हापांगु' छु च्वय्‌' (ने.सं 
१०६८) निबन्धय्‌ आधुनिक निबन्धया विशेषता आत्मपरकता, तथा थःगु भाव 
कल्पना व बिचार प्रवाहयात कवितात्मक शैलीइ ब्वयेगु प्रवृत्ति लुयाच्चंगु ख: । थ्व 
प्रवृत्ति लिपा लिपाया नेपाल संस्कृतिया विभिन्न पक्षयात कयाः च्वयातःगु 
विषयपरक निबन्धय्‌ तातापाना वंगु द॒ (वैद्य, ने.सं ११०१:६) । ब्वंमितयूत निबन्ध 
प्रति आकर्षित यायेगु उदेश्यं थ्वयूकलं विविध शैलिं - गनं पत्रात्मक शैलीं, गनं 
आत्मपरक शैलीं, गनं नाटकीय शैलीं छायेपा: निबन्ध च्वयेगु यानादीगु दु । भाव 
गाम्भीर्य, तार्किकता, उदार दृष्टिकोण, कलात्मक अभिव्यक्ति, वैज्ञानिक दुष्टिकोण 
थ्वयूकःया निबन्धया महत्वपूर्ण पक्ष खः । निबन्धय्‌ वैयक्तिक अनुभूति व 
व्यक्तित्वया पलेसा थःगु जातीय सभ्यता, संस्कृतिया गरिमा व महिमा ब्वयेगु 
प्रवृत्ति थ्वयकःयाके अप्वः खनेदु । थ्वयूकःयागु भाषा, शिल्प व शैलीइ प्रौढता 
जायाच्चंगु जक मखु, धिसिमिसि धाःगुलिं यानाः नं गद्य साहित्यया विकासया निंतिं 
थ्वकःया निबन्ध मूवंगु ज्वलं जूगु दु । 


मोतिलक्ष्सी उपासिका (ने.सं १०२९-१११७) 

- मोतिमाः (ने.सं १०७८) 

- संघ (ने.सं १०८०) 

- धौबजि (ने.सं. १११८) 

मोतिलक्ष्मीया न्हापांगु निबन्ध' जन्म (ने.सं १०६८) धर्मदूत पत्रिकाय्‌ जन्म 

जुयाः धर्मोदय पत्रिकाय्‌ मिजंत लिसे ल्वयेक मिसात नं पला: छिइफु धयागु 
पत्रात्मक शैलीइ च्वयातःगु ' समानताया विषय निबन्ध पिदन । मोतिलक्ष्मी 
नेपालभाषा निबन्ध ख्यःया छम्हं प्रौढ निबन्धकार जक मजुसे नेपालभाषाया 
धार्मिक विषयभूमि सम्बन्धी गद्य व वैयक्तिक अनुभूतिमूलक गद्यात नापनापं 
न्हयाकादीम्ह नेपालभाषा साहित्यया संक्रमण ईया छम्ह च्वमि नं खः । उकिं 
वय्‌क:या निबन्धय्‌ धार्मिक विषयभूमिया नापं वैयक्तिक अनुभव, अनुभूति नितांया 
छाप यचुक खने दु । बौद्ध दर्शन, बौद्ध धर्मया प्रभाव थ्वयूकःया निबन्धय्‌ खनेदुसां 
थ्वयूकलं धार्मिक अन्धपरम्परायात मिखा तिसिना: स्वीकार यानादीगु मदु, बरु 
थुकिया पलेसा आत्मचेतनां खंगु व स्वअनुभूतिं प्राप्त जूगु बिचाःयात 
निबन्धया माध्यमं प्वंकेगु यानादीगु दु । धर्म, द्यः, स्वर्ग, नरक जन्म मरण थें 
ज्याःगु विषयस आधुनिक धारणा प्वंकेगुया नापं सामाजिक चेतनां कुला: मिसा 
जातियात आत्मनिर्भर जुइगु प्रेरणा बिइगु कुतः थ्वयूक:या निवन्धय्‌ जूगु दु । 
व्यावहारिक ज्ञान व थःके दुगु बौद्ध धर्मया ज्ञानया लिधंसाय्‌ तर्क प्रस्तुत यायेगु, 
दस्‌ बिइगु, थःगु बिचाः मान्यता स्थापित यायेगु कुतः थ्वयूकःया निवन्धया 

मूलभूत विशेषता खः । छति हे पण्डित्याइँ मदुगु सरल भाषा छयला: नं सशक्त 
रुपं थःगु भाव पिब्बयेफुगु थ्वयूकःया निबन्धया शैलीगत विशेषता जूगु दु । 


ठाक्रलाल मानन्धर (ने.स. १०३२-११११) 
- भाजु निवन्ध (ने.सं ११०४) 
नेपालभाषा निबन्ध साहित्यय्‌ प्रौढ निबन्धया प्रवाह ब्वलंकाः छगू न्हगु 
परम्परा न्ह्याकादीपिं निबन्धकारत मध्ये थ्वयूकः नं छम्ह खः । न्हापां धार्मिक 
विषयवस्तुयात निबन्धया विषयभूमि कथं कयाः निबन्ध च्वयादीसा लिपा 
अनुसन्धानात्मक लॅ ज्वनाः निबन्ध साधना यानादीम्ह निबन्धकार खः । थ्वय्‌कःया 
निबन्धया विषयवस्तु मूलतः नेवाः संस्कृति, संस्कार व परम्पराय्‌ केन्द्रित जुयाच्वंगु 
दुसा, चित्तधरं थें थःगु जातीय गौरव, मायां प्रेरित जुयाः थःगु संस्कृतिया गुणगान 
. यायेगु मजुसे वस्तुगत अध्ययन यायेगु पाखे ठाकुरलाल प्रवृत्त जू । थथे 
अनुसन्धानात्मक प्रवृत्ति व कलात्मक अभिव्यञ्जनाया सामञ्जस्य हना: निवन्ध 
च्चयादीम्ह ठाकुरलालया निबन्धय्‌ प्रयोग जुयाच्चंगु शिष्ट व सन्तुलित भाषा” 
संश्लिष्ट शेलिं बयूकःया प्रौढ गद्यकारया व्यक्तित्वया नं परिचय बिउगु द । 


रत्नध्वज जोशी (ने.सं १०३६-११०९) 
- निबन्ध छपुचः (ने.सं १०७०) 
- निबन्ध निपुचः (ने.सं १०७८) 
- निबन्ध स्वपुचः (ने.सं १०९९) 
- आरती (११०७) 
- लिसः 
नेपालभाषाय्‌ दकलय्‌ न्हापां व दकलय्‌ अप्व: निबन्धया सफु पिकयादीम्ह 
रत्नध्वज जोशी अग्रज निबन्धकारत मध्ये छम्ह खः । ल्हातं च्वयाः पिकाःग्‌ 
तत्कालीन 'नेपाल' (ने.सं १०६५) पत्रिकाय्‌ पिदंगु 'च्वय्‌गु छाय्‌' रत्नध्वज जोशीया 
न्हापांगु निबन्ध खःसां थ्वयूकः निबन्धकारया रुपय्‌ 'धर्मोदय’ पत्रिकां निसें तिनि 
बालाक परिचित जूगु खनेदु । थ्वयूकःया 'च्वयगु छाय्‌’ निबन्ध प्रकाशनया रुपय्‌ 
जक न्हापांगु निबन्ध मजुसे नेपालभाषाया न्हापांगु सैद्धान्तिक समालोचनाया पला: 
नं खः । रत्नध्वज नेपालभाषाय्‌ बस्तुपरक निबन्धया जन्मदाता जक मजुसे थ्वयात 
ब्वलंकाः नेपालभाषाया बस्तुपरक निबन्धया धुक्‌ समृद्ध नं यानाबिउम्ह निबन्धकार 
खः । थम्हं कयागु, थम्हं ज्वनागु विषयवस्तुइ क्वातुक्क चिकाः च्वयेगु प्रवृतिं यानाः 
थ्वयूकः स्वच्छन्द रुपं च्वयेगु पक्षय्‌ मदु धयागु स्पष्ट जू । 'निबन्धकार थःगु 
भावावेशं विभोर जुयाः स्वतन्त्र व स्वच्छन्दं प्याखं हुलिइम्ह कलाकार खः' धयागु 
प्रेमवहादुरया धापूया विपरीत रत्नध्वज शास्त्रीय नियमया बन्धनं चीका: प्याखं 
हुलीम्ह कलाकार खः (श्रेष्ठ ने. सं १११७.४७) । तर अथे खयां नं थ्वयूकःया निवन्ध 
निपुचः सफुलिइ दुथ्याःगु छुं निबन्धं आत्मपरकताया नं आभास ब्यूगु दु । सुधार 
सन्देश, तर्क तिबः बिइकातःगु विषय प्रतिपादन, बौद्धिकता व जिज्ञासा ग्वाकीगु 

प्रसंग आदिं थ्वयूकःयात नेपालभाषाया छम्ह प्रौढ निबन्धकारया रुपय्‌ प्रतिस्थापित 
जुइके बिउग द । | 


प्रेमबहादुर कसा: (ने.सं १०३७-११११) 

- न्हू पुख्‌ (ने.सं १०७८), श्रेष्ठ सिरपा: प्राप्त - तेस १०७८ 

- 'धर्मोदय'य्‌ जि (ने.सं ११०८) 

निबन्धकार धयाम्ह थःगु हे भावावेशं विभोर जुयाः स्वतन्त्र व स्वच्छन्दं 

प्याखं हुलीम्ह कलाकार खः धकाः निबन्धयात परिभाषित यानादीम्ह प्रेमबहादुर 
कसा: नेपालभाषाया निबन्ध ख्यलय्‌ आत्मपरक निबन्धया धा: न्हयाकादीम्ह छम्ह 
सशक्तम्ह निबन्धकार खः । यथार्थवादी दृष्टिकोण, आत्मप्रकाशन, कवितात्मक 
आभिव्यक्ति, आत्मविश्लेषण, निर्गत बस्तु दुने नं नेपाल संस्कृतिया. गरिमा 
खंकेफुगु, विषयया लागाय जक थःत सीमित मयासे उखें थुखें चाःहिलाः नं 
वनेमाःगु लॅ त्वःमफिक वनेफुगु, जीवन दर्शनया गहन व रहस्यपूर्ण गथि नं 
न्हिन्हिंसिया अनुभूतिं तिपयाये फइकथं दसि तर्क न्हयथनाः याउँक पयनाः क्यनेगु 
क्षमता प्रेमबहादुरया निबन्धया मूलभूत विशेषता खः । थुकथं कसाःजुं 
नेपालभाषाया निबन्ध ख्यलय्‌ थःगु हे परिवेश सृजना यानादीगु दु, गुकिं लिपायापिं 
निबन्धकारतयूत न्हयज्यायेत लॅ छुना बिउगु दु, नेपालभाषाया निवन्ध ख्यःयात 
चकंका बिउगु द । 


पूर्णकाजी ताम्राकार ( ने.सं १०४०) 
- थःगु साहित्यिक या: ब्वछि (ने.सं. १११९) 

बास: दे मयाक थःत भाषा साहित्य ख्यलय्‌ पयाना नं सत्यापुं मयाक 
विभिन्न पत्रपत्रिकाय्‌ भाषा, साहित्य, संस्कृति, यात्रा सम्बन्धी निबन्ध प्रबन्ध 
पिकया: नं सफूच्वमिया रुपय्‌ नकतिनि हे जक म्हसीकः भाःम्ह पूर्णकाजि 
ताम्राकार नेपालभाषाया प्रबन्ध ख्यःया छम्ह त्वःफिके मज्यूम्ह व्यक्तित्व खः । 
ने.सं. १०६८ स धर्मोदय पत्रिकाय्‌ पिदंगु च्वसं निसें थौया 'नसंचा' (ने. सं. १११८) 
पत्रिकाय्‌ पिदंगु च्वसु तक दुथ्याःगु थ्वयूकःया 'थःगु साहित्यिक याः ब्वःछि' 
सफुलिं मातृभाषा प्रति अनुराग, स्वजातीय संस्कृति प्रति विशद ज्ञान अले 
थुकिया गरिमा महिमा ब्वयेगु हे थ्वयूकःया च्वखँया विशेषता खः धका: 
क्यनाब्यूगु दु । ताम्राकारया च्वस्‌ं नेपालभाषा प्रबन्ध ख्यःयात जक विविधतां 
छायेपेगु याःगु मखुसे, नेपालभाषाया गद्य विधायात ब्वलंकेगुलिइ नं महत्वपूर्ण 
तिब: ब्यूगु द्‌ । 


सत्यमोहन जोशी (ने.सं १०४०) 
__ - सुखया किचलय्‌ (ने.सं १०७३) 
- नेपाःया बौद्ध कला (ने.सं १०७६) 
- स्वां व समेब्रजि (ने.सं ११०४) 

धर्मोदय पत्रिकां निसें नेपाल संस्कतिया अन्वेषक निबन्धकार कथं 
खनेदयेक: 'झाःम्ह सत्यमोहन जोशी नेपाःया नांदंपिं साहित्यकारत मध्ये छम्ह खः । 
नेपाःया इतिहास, साहित्य संस्कतियात थःगु च्वखॅया विषयभूमि कथं छयलादीम्ह 
सत्यमोहन जोशीया च्वसां भीगु सांस्कृतिक गरिमा जक ब्वयेगु मयासे थुकियात 
संरक्षण सम्बर्द्धन यायेगु ज्याय्‌ नं गाक्क तिबः बिउगु दु । अन्वेषणात्मक प्रवृत्ति, 
विश्लेषणात्मक शैली, बस्तुगत ज्ञान, गाम्भीर्य व तार्किकतां यानाः थ्वयूकःया 
च्वखँ रोचक व शिक्षाप्रद जू । 


शंकरमान राजवंशी (ने.सं. १०४५-१११९) 
= भीगु संस्कृति म्हसीके (१११२) 

नेवाः संस्कति संस्कार सम्बन्धी आपालं दुग्यंगु लेख च्वयादीम्ह शंकरमान 
राजवंशी नेपालभाषा प्रवन्ध ख्यःया छगः थीगु नगु अले नेवाः संस्कार नेवा 
संस्कृतिया छम्ह तःधंम्ह विद्वान नं खः । थ्वयूकःया च्वसां नेवाः संस्कार संस्कृतिया 
प्रचार प्रसार यायेत जक तिबः बिउगु मजुसे थुकिया संरक्षण सम्बद्धनय्‌ नं 
महत्वपूर्ण योगदान बिउगु दु । नेवाः संस्कार संस्कृतिया गरिमा महिमा ब्वयेगु 
स्वयाः नं उकिया विधि विधान, उपादेयता आदि कनेगलिइ वयकःया च्वसा अप्व 
क । 


हेमराज शाक्य (ने.सं १०४६) 

- नेपाल संस्कतिया म्‌ लुखा (ने.सं १०८९), श्रेष्ठ तिरपा; प्राप्त (ने.सं११८९) 

- स्वयम्भू महाचैत्य (ने.सं १०९८) श्रेष्ठ तिरपा. प्राप्त 

(ने.सं ११०१) 

- सम्यक महादान गुथि (ने.सं ११००) 

नेपाल लिपि, बौद्ध धर्म व नेवा: संस्कृति संस्कार आदिया दुग्यःगु अध्ययन 
दुम्ह हेमराज शाक्यजुया च्वसां लिपि, बुद्ध धर्म व नेपाल संस्कृतिया जः हवलेगु 
जक मखु थुकिया संरक्षण सम्बद्धर्नया निति नं महत्वपूर्ण योगदान बिउगु 
अन्वेषनात्मक प्रवृत्ति, तर्कपूर्ण प्रस्तुति, प्रौढ भाषा शैली थ्वय्‌क:या च्वसुया मू 
विशेषता खः । बस्तुगत ज्ञानं भयबिउगु थ्वयकःया प्रबन्ध नेपाःया संस्कृति, धर्म, 
लिपिया अध्ययन याइपिंत मू वंगु ज्वलं जूगु दु । थों नेपालभाषां नेपाःया धर्म 
संस्कृति सम्बन्धी दकलय्‌ अप्व: सफ्‌ पिकयादीम्ह च्वमि थ्वयूक: हे जूगु दु । 


सूर्यबहादुर पिवा: (ने.सं १०४८) 
- हँयखेंय ध्वंब्वा (ने.सं १०९८) 
- बुरिम्ह ल्यासे (ने.सं १०९२) 
- मा. जगतसुन्दर मल्लया जीवनी 
= ब्रेक मरुम्ह मन्‌ (ने.सं १११८) 

सूर्यबहादर पिवाः नेपालभाषा निवन्ध साहित्यय्‌ हास्यब्यंग्य 
निबन्धया अभावपूर्ति जक मखु थ्व विधायात तब्या तचा: यायेगलिइ 
उल्लेखनीय योगदान बियादीम्ह च्वाम खः । थौंया समाज, थौंया मनूतयके 
खने दयाच्चंगु अनेक विकृति विसंगतियात न्हंकेगु उदेश्य हास्यब्यग्यया 
रोचक व प्रभावकारी शैलीं प्रस्तुत यानातःगु थ्वयूकःया निबन्धं थज्याःगु 
विकृति विसंगति प्रति सतर्क सचेत यायेत तिब: बिउगु दु । । नेवाः समाज 
नेवाः संस्कृतिया विडम्वना विकृति प्रति जक मखु राष्ट्रिय अन्तर्राष्टिय 
क्षेत्रय्‌ खने दयाच्वंगु उच्छुंखलाता प्रभूत्ववाद, साम्राज्यवादप्रति तक तिक्ष्ण व्यंग्य 
नकाः च्वयातःगु थ्वयूकःया निबन्धं नेपालभाषाया निबन्ध विधायात चकका 
बिउगु दु । 


तीर्थलाल न:घ:भनि ।ने.सं. १०५७) 
, - फुटकर - ठाकरलाल सिरपाः प्राप्त 

बाखं च्वमिया रुपय्‌ आपालं नां जाःम्ह तिर्थलाल नःघःभनि छम्ह स्यल्लाम्ह 
नेपालभाषाया च्वखेँ च्वमि नं खः । पत्रपत्रिकाय्‌ आपालं अनुसन्धानमूलक, 
सांस्कृतिक, धार्मिक, ऐतिहासिक च्वखँत च्वयाः नेपालभाषाया प्रवन्ध ख्यःयात 
विविध विषयलं छायेपेगु ज्या थ्वयूक: पाखें जूगु दु । साहित्यिक दृष्टिकोणं जक 
मख्‌ सांस्कृतिक, धार्मिक, ऐतिहासिक बस्तुगत तथ्य सीकेगु निति नं थ्वयूक:या 
च्वसु मूवंगु जूगु दु । 


फणीन्द्ररत्न बज्राचार्य (ने.सं १०५२) 
- स्वांसिन्हः (ने.सं १०८०) श्रेष्ठ तिरपा: प्राप्त - नेस १०८१) 
- तयजु (ने.सं १०८९) 
- क्वाति (ने.सं ११०१) 
- पौ-दुःख सुखया (ने.सं ११०१) 
- जिगु खँ (ने.सं. १११८) 
फणिन्द्ररत्न बज्राचार्य मूलतः सांस्कृतिक विषयवस्तु ज्वनाः थुकिया 
गरिमा ब्वयेगु तातुनाः निबन्ध च्वइम्ह निबन्धकार खयाः नं थःगु 
वैयक्तिक अनुभूति, राष्ट्रिय अन्तर्राष्ट्रिय घटनाप्रति थःगु स्वस्थ्य प्रतिक्रिया नं 
दुथ्याकाः निवन्ध च्वयेगु यानाःदीम्ह च्वमि खः । थ्वयूकःया निबन्धया 
विषय प्रसंगं प्राचीन युगंनिसें बीसौं शदीया चर्चा, नेवाः जातिया 
कर्मकाण्डं निसें राष्ट्रिय अन्तराष्ट्रिय स्थितिया चिवाचर्चा नं थिडगु दु 
भाव गाम्भीर्य, तार्किकता, कलात्मक अभिव्यञ्जना संयमित व संतुलित 
अभिव्यक्ति, सरल भाषा थ्वयूकःया निबन्धया शेलीगत विशेषता खः । बस्तुगत 
निबन्धय्‌ नं वैयक्तिकताया समन्वय दइगु थ्वयूकःया निबन्धया छगू मेगू नं 
विशेषता जूगु द । 

स्वयम्भूलाल श्रेष्ठ (ने.सं १०५१-११०७) 
- भीजि (ने.सं १०८८) 

विशेषत भाषिक, साहित्यिक, सांस्कृतिक विषय सम्बन्धी अनुसन्धानमूलक 
च्व च्वयादीम्ह स्वयम्भूलालया च्वसुं नेपालभाषाय्‌ प्रबन्ध विधायात तःमि 
यायेगुलिइ जक तिबः बिउगु मजुसे नेपा:देयया भाषा साहित्य संस्कृतियात प्रचार 
प्रसार जुइकेगुलिइ नं महत्वपूर्ण योगदान बिउगु दु । सरल व सललल न्हयाःगु 
शैली च्वयातःगु थ्वयूकःया च्वसु बौद्धिक प्रधान च्वख नं सरल व सरस जुइक 
च्वयेजिउ धयागु खं कयना बिउगु दु । छं नं पूर्वाग्रह मतसें खं मालेगु अले लगु खै 
ब्व मितय्‌त न्हयाइपुक, अःपुक ध्वाथुइक कनेगु प्रवृत्तिं थ्वयूकःयात छम्ह स्येल्लाःम्ह 
अन्वेषकया रुपय्‌ नं प्रतिस्थापित याःगु द्‌ । 


रे.र.न स्यस्यः(ने.सं १०५२) 

- क्रिप हवना खँ (ने.सं. १११६) 

- जिगु छुं धार्मिक च्च (ने.सं. १११६ ) 

रे.र.न स्यस्यः नेपालभाषाया निबन्ध ख्यःया चीरपरिचित नां खः । न्हापां 

न्हयःखा निबन्ध संग्रहया सम्पादन यानाः नेपालभाषाया निबन्ध ख्यलय्‌ दुहांझाःम्ह 
थ्वयूकःया निबन्धं भीगु संस्कृतियात ब्वयेगु नापं थौंया राजनैतिक, सामाजिक, 
सांस्कृतिक आदि क्षेत्रय्‌ खनेदुगु विभिन्न विकृति विसंगतियात नं न्हयब्वयेगु याःग्‌ 
दु । थ्वयूकःया थौंकन्हे पत्रिकाय्‌ पिदंगु सम्पादकीयं नं समसामयिक घटनाप्रति 
थ्वयूकःया प्रतिक्रिया व भाषा साहित्य, संस्कृति तथा धर्म सम्बन्धी दृष्टिकोण 


` व्वयेगु याःगु दु । थौंकन्हे थ्वयूक अप्व धार्मिक च्वख च्वयेगु पाखे घेचुलादीगु दु । 


ठाकूरमान शाक्य (ने.सं १०५५) 
- फुतिफाति (ने.सं १०९०) 

पुलांगु मूल्य ब मान्यतायात न्हयाबलें सकारात्मक रुपं नालेगु प्रवृत्तियात 
विरोध यानाः थौंया युग अनुसार भी परिवर्तित जुइमाःगु सन्देश बिया: निबन्ध 
च्वयादीम्ह ठाकुरमानया निबन्धय्‌ विषय ज्ञानया नापं निजात्मकता नं उलि हे 
भयबिउगु दु । थ्वयूकःया निबन्धं ब्व मितयूगु ' ह्णय'यात स्वयाः नं बुद्धि पक्षयात 
अप्वः कुलेगु याःगु दु । ब्ब॑मितयूत निवन्ध दुने सासां यंकेफुगु ध्वयूकःया 
प्रस्तुतिकरण, भाषा शैली च्वछायेबह जू । 


तेजेश्वरबाबु ग्वंगः (ने.सं १०५६) ठाकूरलाल सिरया प्राप्त 
- फुटकर 
धर्मोदय पत्रिकाय्‌' निबन्धया खँ' शीर्षकया निबन्धपाखें निबन्धकारया रुपय्‌ 
म्हसीकःभाःम्ह तेजेश्वरबाबु ग्वंगः 'झीगु निबन्ध ख्यःया छगः थीगु नगु खः । 
सामाजिक कुरीति व कुसंस्कारयात व्यंग्यात्मक भाषां आलोचना याना: सुधारया 


नेपालभाषा साहित्यया इतिहास/२१३ 





सः थ्वयेकादीम्ह च्वमि तेजेश्वरबाबु ग्वंगः खः । जीवन दर्शनया गहन तत्वयात नं 
स्याचुक क्वातुक ध्याथुइके फुगु, प्रभावोत्पादक भाषा, आकर्षक शैली, सरल स्पष्ट 
अभिव्यक्ति थ्वयूकःया निबन्धया शैलीगत विशेषता खः । 


विष्णु अल्पज्ञ (ने.सं १०५६) 
- जि व जिया दुने (ने.सं १११५) गोविन्द सिरपा: ग्राप्त (नेस १११४) 
हिन्दू धर्म, पूर्वीय दर्शनया पृष्ठभूमिइ निबन्ध च्वयादीम्ह विष्णु अल्पज्ञया 
निबन्धय्‌ सांस्कृतिक चेतना, भाषिक ममता, राष्टिय भावना, विश्व शान्तया 
कामना उलि हे ल्यहें पुयाच्चगु दु । थ्वयूकःया निबन्ध बस्तुगत जूसां निजात्मकतां 
नं गाकं भय्‌बिउ । छम्ह निबन्धकारयाके दयेमा:गु इमान्दारिता, जीवन व जगत 
प्रतिया दुग्यंगु अनुभव थेंज्याःगु गुण वयूकःयाके गाक खनेद्‌ । 


डा. कमलप्रकाश मल्ल (ने.सं १०५६) 
- फुटकर 

डा. कमलप्रकाश मल्ल नेपालभाषा व साहित्य ख्यलय्‌ नांजा:म्ह छम्ह 
च्वमि खः । थ्वयूकःयागु अनुसन्धानात्मक च्वसु इलय्‌ ब्यलय्‌ पिदनाच्वंगु द्‌ । 
थ्वयूकःयागु च्चसु प्रबन्धनात्मक प्रवृत्ति पाखे मुखरित जूसां थ्वय्‌कःया 
अन्वेषणात्मक पक्ष साप हे क्वातुसे च्चं नापं समालोचनात्मक मिखा नं तेल्ला: ज्‌, 
गुकि यानाः कीगु निबन्ध ख्यलय्‌ थःगु कथंयागु व्यक्तित्व निर्माण यायेगु ज्याय 
थ्वयूकः सफल जुइफगु द्‌ । 


बलदेव जुजु (ने.सं. १०५६ ) 
- नेवाः संस्कृति व नेवाः दर्शन (ने.सं. १११५) गौरी - अनन्त सिरपाः 
प्राप्त (ने.सः १११%) 
- नेपाःया तान्त्रिक द्यः व तान्त्रिक पूजा 
(सुरेन्रमात श्रेष्ठ लिये जाना: च्वःग) 
- कान्तिपुर (सुरेन्रमान श्रेष्ठ लिसे जाताः च्चःगु) 
= -तेवाः संस्कार व उकिया बिधि ( ने.सं. १११९) 
 'नेपाःया धर्म संस्कृति विषययात कयाः अन्वेषणात्मक च्वसु च्वइपिं च्वमित 
मध्ये बलदेव जुजु नं छम्ह खः । तःदै न्हयःनिसें थज्याःगु च्वसु च्वयेगुलिइ संलग्न 
जुयादीम्ह' जुजु'या लेखनं केवल नेपा:या संस्कृति नेवाः दर्शनया जक जः हवलेग 
मजुसे थुकिया संरक्षण सम्वर्डनय्‌ नं महत्वपूर्ण तिबः जूगु दु । नेपालभाषाया 
प्रबन्ध ख्यःयात विविधतां छायेपेगुलिइ थ्वयूकःया च्वसु मूवंगु ज्वलं जूगु दु । 


डा. केशरीलक्ष्सी मानन्धर । ने.सं. १०६०) 
चतु मधु ( ने.सं. १११६) 

विशेषत संस्मरण, यात्रा विवरण, अनुसन्धानमूलक विज्ञान सम्बन्धी च्वस्‌ 
च्वयाः नेपालभाषाया प्रवन्ध ख्यःयात विविधता छायेपादीम्ह छम्ह च्वमि डा. 
केशरी लक्ष्मी नं ख: । सरल व रोचक भाषा शैली छयलाः थः धायेमा:गु खँयात 
पूवंक, त्याजिक धायेगु थ्वयकःया च्वसुया विशेषता खः । चतु मधुं स्वास्थ्य 
तन्दुरुस्त यायेगुलिइ तिवःबीथें ध्वयकःया अनुसन्धानमूलक विज्ञान सम्बन्धी च्वसं 
भीत स्वस्थ्य व तन्दुरुस्त जीवन हनेगु नितिं ज्याय्‌ खेले जूगु तथ्यत सीकेत तिब: 
ब्यगु दु । 


पूर्णबहादुर वैद्य (ने.सं १०६१) 

- जि : जिगु अभिव्यक्ति (अप्रकाशित) श्रेष्ठ किरपा: प्राप्त- ते तल ११०० 

प्रेमबहादुर कसा: नं न्हापां प्रयोग याःगु आत्मपरक निबन्धया प्रवाह नाप 
थःत न्हयाकाः नं वयकलं कत्ताय्‌ मफुगु गुणात्मक स्तर व विषयवस्तु ज्वनाः 
नेपालभाषा निबन्धयात तःमि यानादीपिं निबन्धकारत मध्ये पूर्णबहादुर बैद्य नं 
छम्ह खः । वैद्यजुया निबन्धया प्रमुख विशेषता खः - काब्यात्मक अभिव्यक्ति, 
चेतना प्रवाह शैली, निगति विषय थिया: नं विराट सत्ययात ब्वयेफुगु क्षमता, 
विषय लागां पिहां वनाः थुखें उखें चाःहिलाः नं हानं थःगु गन्तब्यय्‌ थ्यंकेफुगु 
कुशलता, देशया दूरावस्था, दुर्दशाया तीब्र आलोचना, थौंया स्थितिप्रति तीब्र 
असहमति, पुलांप्रति अनास्था अस्वीकृति आदि । परिस्कृत बिचारधारा, परिमार्जित 
शैली, प्रभावोत्पादक प्रस्ततिकरण थ्वयूकःया निवन्धया विशेषता खः । निबन्धय्‌ 
हार्दिकता व बौद्धिकताया समन्वय जुइफुगु हे थ्वयूक:या सफलताया मू कारण 


'खः । कवि जुयाः स्वयाः नं निबन्धकार जुयाः अप्वः थःगु खे अभिव्यक्त यायेफु 


धयागुया दसु पूर्णबहादुरया निबन्ध जुया बिउगु दु । 


धुवनारायण कायष्ठ (ने.सं. १०६१), ठाकूरलाल सिरपा; प्राप्त (ने. स. 777९) 

छवास अजिमा: (ने.सं. १११६) 

थःगु विद्यार्थी इलं निसें हास्य व्यंग निबन्ध च्चयाः आपालं सिरपा: 
त्याका दीधुंकूम्ह धुवनारायण कायष्ठ नेपालभाषा हास्य ब्यंग निबन्ध ख्यःया छम्ह 
त्वःफिके मज्यूम्ह व्यक्तित्व खः । थौंया विकृति, विसंगति प्रति स्याचुगु ध्याचू, 
क्वातुगु धाप, न्हयेपुगु खेपुं जाःगु थ्वयूकःया निबन्धं नेपालभाषाया हास्य व्यंग 
निबन्धया धुक जक जायेका व्यूगु मखुसे थोंया खायूगु यथास्थिति नाप नं भीत 
उलि हे साक्षात्कार जुइके ब्यूगु दु | छुं नं खें तप्यक धायेबले स्वया: नं ध्याचू 
नकाः धायेबले अप्वः मनय्‌ थिइ धेगु खे थ्वयकया हास्य व्यंग निबन्धं क्यंगु दु । 


पद्मरत्न तुलाधर (ने.सं १०६२) 

- बुलुमि (ने.सं १०८२) 
नेपालभाषाया निवन्ध ख्यलय्‌ छम्ह आधुनिक निबन्धकारया रुपय्‌ 
खनेदयेकः झाःम्ह छम्ह च्वमि पद्मरत्न तुलाधर नं खः । थ्वयूकलं नेपालभाषा 

साहित्यय्‌ मेमेगु विधाय्‌ न न्हा: तयादीसां थ्वयूकःया प्रतिभा दकलय्‌ निवन्धकारया 
रुपय्‌ उत्कृष्ट खनेद्‌ । प्रेमबहादुर कसाःजुं छुनादीगु आत्मपरक निबन्धया लपु 
जवना: नं थःगु बिस्क शैली व वैचारिक विशिष्टता थ्वयूकलं कायम यानादीगु दु । 
निबन्धय्‌ निर्गत विषय ज्वनाः नं समसामयिक जीवन, राष्ट्रिय अन्तर्राष्ट्रिय 
समस्या, परिस्थिति प्रति भीत सजग सचेत यायेगु क्षमता थ्वयक:याके द । 
नेपालभाषा साहित्यय्‌ प्रगतिशील वाः न्हयाकादीपिं निवन्धकारुत मध्ये पद्मरत्न नं 
छम्ह खः । छम्ह प्रभावशालिम्ह निबन्धकार निगति विषय दुने नं विस्तृत व 
ब्यापक दर्शन लुइके फु धयागुया दसु थ्वयकःया निबन्ध जुयाबिउगु दु । 
काव्यात्मक सम्बेदनशीलता, खुसि थें गनं दिपा: मकासे सलूलल्‌ न्हयायेफुगु भाषा 
शैली, स्वच्छन्द अभिव्यक्ति, तर्कपूर्ण प्रस्तुति आदि ध्वयूकःया निबन्धया विशेषता 
खः । 


मंगलप्रसाद स्यस्यः (ने.सं १०६७) 
- जिगु दायरी : छप पौ (ने.सं १०९०) | 

मंगलप्रसाद स्यस्यः नेपालभाषाया निबन्ध ख्यलय्‌ पूर्ण वैद्य, पदमरत्नपि थें 
छम्ह नह पुस्ताया न्ह पला: खः । थौंया समाजय्‌ पिज्वयाच्वंगु विकृति, बिसंगति 
प्रति गाक्क चिन्तित व सम्वेदनशीलम्ह अले थःगु ल्यायम्ह जीवनयात सुधार व 
क्रान्तिया निंतिं छयलेमा: धयागु कर्तब्यबोध यानादीम्ह निबन्धकार खः । थौंया 
वर्तमानयात हिला: नहूगु समाज निर्माण यायेगु आहवान थ्वयकःया निबन्धय्‌ दु । 
थ्वयूक:या निबन्धय्‌ कल्पना तसक च्वन्हयोः, भाषा व अभिव्यक्ति काव्यात्मक जू । 
छपु छपु निबन्ध छपु छपु ताहाःगु कविता धाये ल्वः । अथे हे विषयगत 
स्वच्छन्दता थ्वयूकःया निबन्धया मेगु विशेषता खः । थुकथं आत्मपरक निबन्धया 
विकासय्‌ मंगलप्रसादया निबन्धं महत्वपूर्ण योगदान बिउगु दु । 


मल्ल के. सुन्दर (ने.सं १०६८) 
- लुमन्तिया किचः (ने.सं ११०९) 

नेपालभाषाया, भाषिक, साहित्यिक, साँस्कृतिक आन्दोलनय्‌ सक्रिय नेतृत्व 
बियाभा:म्ह, 'इनाप' वाःपौया सम्पादक जुयाः ता ई तक ज्या यानादीम्ह 
मल्ल के. सुन्दरया समसामयिक घटना सम्बन्धी टिका टिप्पणी यानातःगु 
बिचारात्मक लेख तथा इनाप पत्रिकाया सम्पादकीयं नेपालभाषाया 
प्रबन्ध विधायात बल्लाकेत तिबः बिउगु दुसा थ्वयूकःया इलय्‌ ब्यलय्‌ 
पिदंगु प्रबन्ध, निबन्धं नेपालभाषाया निबन्ध व प्रबन्ध विधाय्‌ खनेदुगु 
वैचारिक हिउपाः तथा वृहत ब्यापक परिधियात कःघायेगु प्रवृत्तियात 
न्हयब्वया बिउगु दु । अथे हे थःगु युरोप भ्रमणया लुमन्तिइ च्वयात:गु बौद्धिकता 
व हार्दिकताया समन्वयात्मक निबन्ध 'लुमन्ति किचः' सफुलि थःगु देयया दयनीय 
स्थितिं वयूकःया 'हृदय' गुलि ममाहिंत जुल धयागु जक क्यंगु- मजुसे झीगु न्हयपु 
व हृदययात नं उलि हे मर्माहित यानाबिउगु दु । 

भूषणप्रसाद श्रेष्ठ (ने.सं १०७२) 
- कुकल्यांक्‌ (ने.सं ११०१) 

भूषणप्रसाद श्रेष्ठ नेपालभाषाया आधुनिक निबन्धया ख्यलय छग न्ह पला: 
खः । निर्गात विषययात ज्वनाः नं थों वर्तमानया यथास्थिति, थौंया परिवेश 
ब्वयेगुलिइ वयक: सक्षम जूगु दु । देशय्‌ ब्याप्त भ्रष्टाचार, नातावाद, कपावाद, 
घुसखोरी आदिप्रति थॉया जनता सचेत सतर्क यायेगु छग्‌ माध्यमया रुपय 
थ्वयूकलं निवन्धयात छयलादीगु दु । व्यंगात्मक शैलीइ प्रस्तुत यानातइगु 
थ्वयूकःया निबन्ध ब्वनेबलय भीत मतिइ लुइका ब्यु भसं खनाच्वनां नं 
अनुभव याना: न॑, धायेमफुगु, धाये मसयाच्वंगु भीगु ख, भीगु नुग: थ्वयकलं 
ब्वयाविल । थुकथं थःगु नुगः खं प्वलाः नं करपिनिगु नुगः ख जुइकेग क्षमता 
थ्वय्‌कःया निबन्धय्‌ दु । थ्वयूकः कविताय्‌ थें थ्वयूकःया निबन्धय्‌ नं थौंया बर्तमान 
प्रति असन्तोष, म्हिगःया धर्म संस्कारप्रति अनास्था अले न्हूगु हयेमाःगु प्रति 
आतुरता दु । अझ निवन्धय्‌ ला च्वमिं थःगु ख तप्यंक वया: कनेछिंगुलिं, झन 
ध्वाथुइक प्वंकादीगु दु. । 


सौरभ शाक्य (ने.सं. १०७३) ठाकूरलाल तिरपा: प्राप्त 
- मार्कानित (ने.सं ११०८) 
- प्रजातन्त्रया अदभूत अवतार (ने.सं १११८) 


थौंया ख्याल: थें जुयाच्वंगु देयया राजनैतिक विसंगतियात कया: ध्याच्‌ 


च्वयादीम्ह छम्ह च्वमि सौरभ शाक्य नं खः । थ्वयूकःया हास्य व्यंग छाः भीत 


'न्हिकेगु याःसा, थौंया वास्तविकता नाप साक्षात्कार यानाबिइगु थ्वयूकःया ध्याचूया 


विषयवस्तुखं कीत नुगलय्‌ प्याकृतिं न्यानाबिइगु याः । 


मदनसेन बञ्जाचार्य (ने.सं. १०७४) 

- प्रेमबहादुर कसा:या छत्वाःचा जीवनी (ने.सं ११०८) 

- प्रेमबहादुर कसा:या जीवनी (ने.सं ११०९) 

- लोकम्ये मुनामि मानदास तुलाधरया जीवनी (ने.सं १११०) 

- लोकसाहित्यविद्‌ करुणाकरया जीवनी (ने.सं ११०९) 

- लोकरत्न तुलाधर॒या जीवनी (ने.सं १११०), 

- सत्यमोहन जोशीया जीवनी (ने.सं १११४) 

खयेत ला नेपालभाषाया समसामयिक तथा सांस्कृतिक विषयय्‌ नं निबन्ध 

च्वयेगु यानादीसां नेपालभाषाया लोकसाहित्यविदपिनिगु जीवनी व्यक्तित्व सम्बन्धी 
विश्लेषणात्मक तथा अनुसन्धानमूलक कृति च्वयेगुलिइ विशेष रुपं थःत 
फ्यानाझा:म्ह मदनसेन बज्राचार्य नेपालभाषाया प्रबन्ध ख्यःया छगः थीगु नगु 
खः । थयूकःया कृति नेपालभाषाया प्रबन्ध साहित्यया धुक्‌ जायेकेगु जक याग 
मजुसे नेपालभाषाया भाषा साहित्य संस्कृति क्षेत्रय्‌ बिशिष्ट योगदान बियाबंपिं 
व्यक्तित्वतय्‌त अजर अमर यानातयेत नं तिब: बिउग दु | थ्वयूकलं 

व्यक्तित्वपिनिगु जीवनी ब्वयेगु क्रमय्‌ थःगु हे कथं मूल्यांकन विश्लेषण यानाः 
थःगु सृजनात्मकताया नं परिचय बियादीगु द । 


रमेशकाजी स्थापित (ने.सं १०७५) 

- की प्रधान सिरपा: व ठाकूरलाल सिरपा: प्राप्त 

- मुलुकय्‌ मरुगु मुलुक (ने.सं ११००) 

रमेशकाजी स्थापित नेपालभाषाया छम्ह न्ह पुस्ताया निबन्धकार खः । 

शोषित पीडित जनताया प॑ लिनाः, जनताया हकहीतया निंतिं सः थ्वयेका 
जनताया भिं जुइगु ख च्वइम्ह छम्ह प्रगतिशील निबन्धकार कथं नेपालभाषा 
साहित्यय्‌ रमेशकाजी परिचित जूगु दु । थौंया समाजय्‌ खनेदुग अनेक समस्या 
विसंगति, विकृतिया भण्डाफोर याना: थुकियात त्यात्या मत्या त्याना: न्हग भिंग 
समाजया निर्माण यायेमानिगु आवश्यकता ध्वयूकलं थःगु निबन्धय्‌ प्वंकादीगु द्‌ 
सा' निगु थ्व ल्हातं मुलुक ब्वलंके मानि' धका: थःगु कर्तव्य प्रति नं सचेत व 
सतर्क जुयादीगु दु । सलल्‌ न्हयाःगु अभिव्यक्ति, सरल भाषा, स्वजाति पहचहया 
विम्ब, प्रतीकया प्रयोग थ्वयूक:या निबन्धया शिल्पगत विशेषता जूग द्‌ । 


चन्द्रमान बज्राचार्य (ने.सं. १०७५ ) 
- नेपालय्‌ जिगु थःगु खँ ले. सं १११७) 
नेपाल पत्रिकाय्‌ थःगु सम्पादकीय कथं पिदंगु रचनायात संकलन याना 
प्रबन्ध सफूया रुपय्‌ पिकयादीम्ह चन्द्रमान बज्राचार्य समसामयिक विषयलय्‌ थःगु 
प्रतिक्रिया बिइम्ह छम्ह च्वमि खः । सरल व स्वाभाविक अभिव्यक्ति ध्वयूकःया 
रचनाया विशेषता खः । 


जुही सुवाल (ने.सं १०७६)) 
- पलाखय्‌ लूगु लुमन्ति (ने.सं १११५) 
मोतिलक्ष्मीयां लिउ नेपालभाषाय्‌ निबन्ध पुचः ज्वनाः पिदंम्ह मिसा 
निबन्धकार जुही सुवाल खः । स्वां थें नाइसे च्चंगु, पपू थें याउँसे च्वंगु खुसि थें 
सलूल्‌ न्हयाःगु जुहीया निबन्धं ब्वमितय्‌गु नुगः सालाकाये फुगु जक मखु थौंया 
परिवेशयात नं उलि हे सतर्क पूर्वक उलेगु यागु दु । थःगु देय, भाषा, साहित्य 
संस्कृतिप्रति गुलि वयूकःयाके माया ममता देजाःगु दु, उलि हे थनया आर्थिक 


= 


असमानता, विकृति, विसंगति खनाः वय्‌कःया नुगः ख्वःगु द्‌ । 


बालगोपाल श्रेष्ठ (ने.स. १०८०) ठाकूरलाल तिरपा: प्राप्त 
- हलिमलि (ने.सं ११०५) 
बालगोपाल श्रेष्ठ नेपालभाषाया छम्ह नवोदित जनपक्षीय निबन्धकार खः । 
थ्वयूकलं निबन्धय्‌, अन्धविश्वास, अन्ध सिद्धान्त, परम्परागत रीतिथिति गुकिं 

विकासयात अवरोध याइ, प्रगतियात पनी, उकिया विरोधय्‌ गनं व्यंग्य प्रहार 
यानाः सा गनं ख्यालि थें यानाः, अले गनं तप्यंक आलोचना याना: सः थ्वयेकादीगु 
दु । युक्तिपूर्ण सोचाइ, अन्धविश्वास मुक्त बिचालं जक समाजयात न्हयज्याके फइ 
धइगु बिचाः थ्वयकःया खनेदु । वैचारिक स्पष्टता, वस्तुयात दुथ्यंक वालेगु 
तेयूल्ला: मिखा, तिक्क मिंक कुला बिइफुगु हार्दिकता बालगोपालया निबन्धय्‌ 
खनेदुग्‌ शिलागत विशेषता खः । 


विजयेश्वर बैद्य (ने.सं १०८१) 
- ध्याचःगु लै य (ने.सं ११०९) श्रेष्ठ तिरपा: प्राप्त 

विजयेशवर वेद्य नेपालभाषाया नवोदित प्रतिभाशाली निबन्धकारत मध्ये 
छम्ह खः । थ्वय्‌कःया ' ध्याचःगु लैय निबन्ध सफ वैद्यजुया निंतिं जक मख्‌ 
नेपालभाषा निबन्ध विधाया निंतिं हे छग उपलब्धि खः । वेद्यजुया निवन्धं झीग्‌ 
संस्कार हिलेत, शोषण मदयेकेत, मानसिकता “भिंकेत, ई अनुसार न्ह्यज्यायेत 
भीत हःपाः बियाच्वंगु दु । वैद्यजुयाके थःगु धाप्‌ न्हयःने तयेगु कुशलता दु, थुखें 
उखेंया ख छुना: उखेरं थुखेरं चाःहिलाः थःगु निर्दिष्ट गन्तब्यय्‌ थ्यंकः वनेगु क्षमता 
द्‌ । 


हुदयप्रसाद मिश्र (ने.सं १०८२) ठाकूरलाल लिरपाः प्राप्त 
- पप्‌ मदुम्ह भंग: (ने.सं ११०९) 
- क्वायेभु (ने.सं १११७) 
नेपालभाषा ध्याचू निबन्ध ख्यःया छम्ह चर्चित ध्याचूमि हृदय प्रसाद मिश्र 
नं खः । छम्ह मनूया वैयक्तिक कमि कमजोरीयात कया: जक मखु राष्ट्रिय स्तरय्‌ 
थ्यंक ब्याप्त ज॒यावं वनाच्वंगु सामाजिक, राजनेतिक आर्थिक एवं सांस्कृतिक 


विषमता व विकृतियात ख्या: बछि नी बछि याना: स्याचुक क्वातुक उला बिइफुगु , 


थ्वयूकःया निबन्धया विशेषता खः । थ्वयूकःया ध्याचू च्वख य्‌ दुगु रागात्मकतां 
ब्बमितयूत छखे आनन्द बिउसा उकिइ छयलातइगु शब्दं नेपालभाषाया गरिमा 
ब्वयाबिउगु दु । 


केशरत्न शाक्य ( ने.सं. १०८४ ) 

- ल्वाप्पा (ने.सं १११९) 
थौंया समाजय्‌ विद्यमान असंगति, विसंगति, विकृति, विडम्वनायात थःगु 
निबन्धय्‌ तसक हे पायछिगु उपमा उखान व टुक्का छयलाः न्हयब्वयादीम्ह 
केशरत्त छम्ह युवा पुस्तां पिदंम्ह खयां नं छम्ह सशक्त हास्यव्यंग निबन्धकार 
खः । भीगु जीवनय्‌ र्हिं न्हिं छयलाबुलाय्‌ दइगु उखान उपमाया प्रयोग यानाः 
थ्वयूकलं थोंया परिवेशयात गुकथं सशक्त रुपं प्रतिविम्बित यायेफुगु खः थुकि 
थ्वयकःया वैचारिक सशक्तता जक मखु, शिल्पगत कुशलता नं क्यनाबिउगु दु । 
गोलि कयेके थें थासय्‌ हे कयेकेफुगु थ्वयूक:या ध्याचुलिं ब्वमितयूत रोमान्चित 

यायेगुलिइ जक मखु समाजयात मार्गदर्शन याकेगुलिइ नं तिब: बिड धकाः आशा 
यायेफु । 
च्वय्‌ उल्लेख जूपिं निबन्धकारत बाहेक थीथी पत्र- पत्रिकाय्‌ थीथी विषयया 
निबन्ध च्वयाः नेपालभ'षाया निबन्ध विधायात समद्ध यायेगलिइ तिब: बियादीपिं 
मेपिं नं आपालं निबन्धकारत दनि । गथे - आत्मपरक निबन्ध च्वयादीपिं - 
भुवनमान कायष्ठ, नीलबीरसिंह कसा:, मन्दिरा श्रेष्ठ, अमीररत्न ताम्राकार 
माधुरी चित्रकार, एम्‌.के कल्पित, शान्तदांस मानन्धर, पष्पमान कायष, उद्धव 
मास्के आदि । सांस्कृतिक विषयप्रधान निबन्ध च्वयादीपिं - हेमलाल जोशी, 
मदनमोहन मिश्च, पुण्यरत्न बज्राचार्य, माधवनन्द वैद्य, मनबज्ज बज्जाचार्य, धनवज्ज 
बज्राचार्य, ज्यापु पञ्च भुइजःसि, ब॒द्धाचार्य शाक्य, ब.आ कनक्द पीप, रामभक्त 
जीतबहादुर मानन्धर, तीर्थलाल नघःभनि, योगेश, प॒ष्परत्न, रास जोशी, सरेन्द्रलाल 
कायषु, सुरेन्द्रमात श्रेष्ठ, गायत्री, रामधर श्रेष्ठ, सवर्णमान तलाधर आदि । 
कला साहित्य विषयसं निवन्ध च्वयादीपिं - माधवलाल कर्माचार्य, माधवानन्द वैद्य 
सिद्धिचरण श्रेष्ठ, समसामयिक महत्वया विषयस निबन्ध च्वयादीपिं - कलधर्मरत्न 
ईश्वरानन्द श्रेष्ठचार्य, धर्मरत्न यमि, माणिकलाल श्रेष्ठ, भगवतीप्रसाद, भवनमान 
प्रधान, बासुपासा, बि.एन: उफोस्वां, चक्रानन्द, भिक्ष अश्वघोष, ओमकारेशवर 
श्रेष्ठ, आदि, । दार्शनिक निबन्ध च्वयादीपिं - जगतबहादुर जोशी, नहच्छेबहादुर 
प्रभुभक्त जोशी, चन्द्रप्रसाद गोर्खाली आदि । धर्मदर्शनया विषयस निबन्ध च्वयादीपिं 
- अमृतानन्द, महाप्रज्ञा, अनिरुद्र, सुदर्शन, रत्नमुनि, मनिन्द्ररत्न बज्राचार्य, रे.र. त 
स्यस्यः, धम्मावत्ती, न्हुछेबहादुर कमल, जगतबहादुर, भिक्षु डा. सुनन्द, ज्यानबहादुर 
नेवा: आदि । नेपाःया इतिहास सम्बन्धी निबन्ध च्वयादीपिं - चित्तरञ्जन नेपाली 
भैरवबहादुर प्रधान, भुवनलाल प्रधान, रामहरी जोशी आदि । विज्ञान व प्रावधिक 
विषय सम्बन्धी निबन्ध च्वयादीपिं - ज. जनकराज श्रेष्ठ, डा. चन्द्रप्रसाद गोर्खाली, 
प्रो. उपेन्द्रमान मल्ल, डा. हामराज बज्राचार्य, योगाचार्य विकाशानन्द, निर्मल 
बज्राचार्य, अशोक राजवंशी, उज्वल विलास, डा. महेशमान, ऐश्वर्यलाल प्रधान 
आदि । भाषाविज्ञान सम्बन्धी च्वख च्वयादीपिं - अयोध्याप्रसाद प्रधान, ईश्वरानन्द, 
इन्द्र माली, डा. सुन्दरकुष्ण जोशी, रमापतिराज शर्मा, काशीनाथ तमोट, डा. 
तेजरत्न कंसाकार, तुयुबहादुर महर्जन, डा. रुद्रलक्ष्मी श्रेष्ठ, तुल्सिलाल सिंह, 
प्रेमहीरा तुलाधर आदि । नेपालभाषाया इतिहास सम्बन्धी निबन्ध च्चयादीपिं - 
डा. जनकलाल वैद्य, इन्द्र माली, नर्मदेश्वरमान प्रधान प्रेमशान्ति तुलाधर, 
छत्रबहादुर कायष, कुमारबहादूर जोशी, आदि । हास्यव्यंग निवन्ध -च्वयादीपिं - 
कृष्णचन्द्रसिंह प्रधान, गजसुन्दर प्रधान, गोविन्दलाल चखुं, बलराम श्रमजीवि 
आदि । व्यक्तित्वपिनिगु जीवनीयात कयाः च्वयादीपिं - अशोक श्रेष्ठ, बिमल 
ताम्राकार, अष्टमुनि बज्राचार्य, डा. चुन्दा बज्जाचार्य, माया मानन्धर आदि । अथे 
हे विविध विषयस निबन्ध च्वयाः थ्व विधायात समृद्ध यायेगुलिइ तिब: बियादीपिं 
प्रो. सूर्यबहादुर शाक्य, प्रदीपमान श्रेष्ठ, शान्तराज शाक्य, आस्था नेपा:मि 
दर्वेरत्न, सोभियतरत्न, संघ यज्यू, शाक्य मानुस सुगतरत्न सिन्दूराकार, बसन्त 

महर्जन, रास जोशी आदिपिनिगु देनयात नं ल्वःमंके मज्यू । थुकथं थों 
नेपालभाषाया निबन्ध विधां गुलि उपलब्धि यायेफुगु खः उकिया श्रेय सकल 
निबन्धकारतय्‌गु सामूहिक प्रयासयात बिइमाः । 


लिख : नेपालभाषाया साहित्यय्‌ निबन्ध विधाया शुरुवात जूगु न्यागू हे दशक 
जक दयेधुंकंगु जूसां नेपालभाषाय्‌ थौंकन्हय्‌ खनेदुगु निबन्ध, उकिं कय्च्यानातःगु 
विषय व ज्वंग शैलीं सिद्ध याःगु दु - थःगु मतिइ लूगु भाव व बिचाःयात स्वच्छन्द 
रुपं कनेत छिंगु अःपुगु विधा निबन्ध खः, थुकियात नेपालभाषाया लेखकतयूसं 
प्रचर मात्राय उपयोग याःगु दु । चित्तधर ' छय' पूर्ण वैद्य थें ज्याःपिं कवि, 
रत्नध्वज व कृष्णचन्द्र थें ज्यापिं समालोचक, ईश्वरानन्द थें ज्वःम्ह नाटककार 
उपन्यासकारं नं थःगु ख ध्वाथुइक कनेत निबन्धया माध्यम ज्वंगु दु । प्रेमबहादुर 
व पद्मरत्न थें मूलतः निबन्धकारतयगु खै मेगु हे (श्रेष्ठ, ने.सं १११७: २९) । अथे 
हे छग्‌ जाति छगू समाजया सिमित घेराय्‌ जक लिमंकुसे, राष्टि य अन्तर्राष्टिय 
परिवेशयात तकं कःघाना वयाच्वंगु नेपालभाषाया साहित्यिक विधा मध्ये निबन्ध 
नं छगू जूगु दु४ थौंया नेपालभाषाया निबन्धकारतय्‌गु चिन्तन गन्थन' छम्ह कृसि' 

छक्रेसली बाक' निसें कया: विश्व ब्रम्हाण्ड तक न्यंगु दु । खै न्ह्याइपुक येपुक 
कनेसल धाःसा न्हयाथें ज्याःगु बिषय नं थौं निवन्ध जुइफु धकाः क्यनाब्यूगु दु 
(तुलाधर, ने.सं. ११०९:क) । अथे हे विश्वया निबन्ध साहित्यय्‌ खनेदुगु विविध 
प्रवाह प्रवत्तिया प्रभाव नं नेपालभाषाया निबन्धय्‌ लालां वयाच्चंगु दु । थःगु ख 
कनेगु आत्मपरक व विषयवस्तुया ख कनेगु वस्तुपरक निबन्ध नितां नं 
- नेपालभाषाय्‌ दुथ्यने धुंकूगु दु । थ्व हे कथं लेखकया निजी स्पन्दन दुगु 
निजात्मक निबन्ध, थःगु भावना कामना प्वंकातःगु भावनात्मक निबन्ध, छ 
सिद्धान्त, बिचाः वा घटनाप्रति चिन्तन मनन्‌ यानाःतःगु बिचारात्मक निबन्ध, 
जीवनी प्रथा, प्रणाली, घटना आदिया विवरण ब्वयात:गु विवरणात्मक निबन्ध, 
जाति, भाषा, धर्म संस्कृति आदि वर्णन्‌ यानातःगु वर्णात्मक निबन्ध आदि विविध 
प्रकारया निबन्ध नेपालभाषाय्‌ खनेदये धुंक्गु दु । शैलीया दृष्टिं नं गम्भीर 
तर्कयुक्त न्ह्यपुयात कुलीगु बौद्धिक निबन्धं निसें हृदयया ख प्वंकात:गु थें च्वंगु 
हार्दिक निबन्ध नं थौं नेपालभाषाय्‌ पिदने धुंकगु॒ द्‌ । अथे हे निबन्ध छगू विशुद्ध 
गद्य रचना खया: नं थौंया गुलि गुलिं निबन्धकारतयूसं बिम्ब प्रतिक छयला: 
काव्यात्मक भाषां नं निबन्ध च्चयेगु याःगु दु । निबन्धया प्रस्तुतिइ नं गुलिं 
निबन्धकारतयूसं हास्यब्यंग परम्परायात नालेगु याःगु दु सा गुलि गुलिस्यां 
व्यंगयात जक छयलेगु याःगु दु । अथे हे गुलिस्यां नाटकीय परम्परा, गुलिस्यां 
वणात्मक परम्परायात प्रयोग या:गु दु । थुकथं गुगु लेप ज्वनाः थःगु ख ध्वाथुइक 
कनेफइ, हिसि दयेक धायेफइ धयागु खै य॒ थौंया निबन्धकारतयूगु ध्यान केन्द्रित 
जूगु खनेदु । छता खै झीगु निंतिं लसता धा वा विशेषता धा नेपालभाषाया अप्व: 
थें निबन्ध नेवाः जाति, भाषा, संस्कृति धर्म सम्बन्धी जूगु दसा थज्याःगु विषय 
मखुगु निबन्ध नं स्वजातिय पह चहलं मुक्त जूगु मदु । तर भीसं शुरु निसें 

थौंतकया निबन्धय्‌ मिखा ब्वयाः स्वयेबलय्‌ थ्व सन्दर्भय्‌ निग्‌ प्रकारयापिं 
निबन्धकारत खंकेफु - छथ्वः - भीगु पुलांगु धमं संस्कृतिया महिमा गरिमायात 
जिउथाय्‌ तक ब्वयेत सनीपिं, मेखलः- पुलांगु धर्म संस्कृति प्रति अनास्था, 
अविश्वास क्येनगु जक मखु थौंया विकृति, विसंगति, विडम्वनाया नं भण्डाफोर 
यानाः न्हगु संस्कार न्हूगु समाजया निर्माणया निंतिं सः थ्वयेका च्वंपिं, परिवर्तनया 
चाहना यानाच्वंपिं । थुकथं चित्तधर हृदय', सत्यमोहन प्रवृत्तिया निबन्धकारतयूसं 
झीगु धर्म संस्कृतिया महिमा गरिमायात ब्वयेगु यानाच्वंगु दुसा पूर्णबहादुर, 
बालगोपाल प्रवृत्तिया न्ह पुस्ताया निबन्धकारतयूसं भीगु धर्म संस्कतियात हे 
प्रगतिया ल पड पंग: तयेका: न्हगु संस्कार न्हूगु मूल्य मान्यताया नितिं सः 
थ्वयेकाच्वंगु दु । थुकथं ईया परिवर्तनं हःगु वैचारिक हिउपाःया छपाः किपा 
नेपालभाषाया निबन्ध नं जुयाबिउगु दु। 

आधुनिककालया नाटक 


र 


पृष्ठभूमि :- काव्य साहित्यय्‌ दृश्यकाव्य कथं नालातःगु नाटक विधा 
सम्बन्धी थौं जक मखु 'नाटक' शब्दया अर्थ, थुकिया उत्पतियात कयाः थीथी 
इलय्‌ थीथी कथं ब्याख्या यायेगु परिभाषा बिइगु कुत: याःसां छुं नं परिभाषा 
सर्वमान्य रुपं स्थापित जूगु मदु । तर अथे खयाः नं थोंया नाटकया स्वरुप 
संरचनायात दृष्टिगत यानाः थुकियात आख्यात्मक कथ्यया अनुकार्य मूलक 
संवादात्मक संरचनाया रुपय्‌ थुइकेगु अप्व: उपयुक्त जुइ । च्वमि, ब्वॅमि, रंगकर्मी 
स्वखलक सम्बद्ध जुइगुलिं त्रिआयामिक स्वरुप हे नाटकया छगू विशेषता जूगु दु । 
नाटक आख्यात्मक रचना जूगुलिं थुकिइ बाखंचु थें पात्र चित्रण, वातावरण 
_ आदिया प्रयोग दइ । नाटकया कथ्य अनुकार्यात्मक जुइ । थुकिया संरचना 
संवादया माध्यमं जुइ । संवाद पद्यात्मक नं जुइफु गद्यात्मक नं जुइफ्‌ । तर थौं 
गद्यात्मक सम्वाद हे थाय्‌ कयाहःगु दु, अले संघर्ष नाटकया प्राण थें जूगु दु । थौं 
प्रशारणया छगू सवल माध्यम नाटक जूगु दु । 
नाटकय्‌ नं 'छधाः प्याखं', 'पृधाः प्याखं' धकाः अलग्ग हे विधा कथं 
प्रतिस्थापित जूगु दु । रुप विधानया दृष्टि थ्व निगुलिं ज्वःलाना: नं संरचनाया 
दृष्टि छगू नाप मेगु पा: | छगू. धाः दुगु नाटक छधा: प्याखं, छगू स्वयाः अप्वः 
विभिन्न धाः, विभिन्न दृश्य दुगु नाटक पूधा:प्याखं धकाः वाहय संरचनाया दृष्टि 
ब्वथले छिंसा, पूधा: प्याखंयात जीवनया यक्व पक्षया विवेचना दुगु अले 'छधा: 
प्याखं'यात जनजीवनया छगू पक्षयात जक थियातःगु धकाः थ्वया आन्तरिक 
संरचना कथं ब्वथले छिं | थुकथं छधाः प्याखं पूधाः प्याखंया कचा मखु, निगुलिं 
अलग्ग हे अस्तित्व दुगु साहित्यिक विधा खः । 
विश्व साहित्यया इतिहासय्‌ थीथी विधा मध्ये दकले पुलांगु विधा कविता 
व नाटक जूगु दु । फुक्क साहित्यय्‌ धया थें नाटकया विकास धार्मिक नृत्य व 
संगीतं जूगु खनेद्‌ । पूर्वीय जगतय्‌ - भारतवर्ष, चीनय्‌ प्राचीनकालय्‌ स्वतन्त्र रुपं 
नाटकया उदय, विकास व प्रचार जूगु खनेदु । चिनिया साहित्यय्‌ दकले पुलांगु 
प्रकार मध्ये छगू नाटक खः । संस्कृत साहित्यय्‌ थौं स्वया: नीछसः दे न्हयः 
भारतया उत्तर क्षेत्रय्‌ जन्म जूम्ह भरतमुतियात न्हापांम्ह नाट्याचार्यया रुपय्‌ 

कायेगु चलन दु । थ्वयूकःया नाद्यशास्त्र आपालं पूर्वीय नाटककारतयूगु निंतिं 
नाट्यसूत्र जूगु दु । अथे हे भरतमुनि धुंकाः मेपिं नं आपाल सस्कृत बिद्वानतयूसं 
नाटक सम्बन्धी अनेक सिद्धान्त प्रतिपादन यानावन । आतक सिउगुलिइ संस्कृत 
साहित्यय्‌ नाटक सम्बन्धी दकले न्हापां चर्चा यानातःगु सफू नाट्यशास्त्र हे खः । 
थुकि संस्कृत साहित्यय्‌ नाटक नीछसः दं स्वयां नं न्ह्यः हे दये धुंकल धेगु 
सिइदु । आतक लुयावःगुलिइ न्हापांगु संस्कृत भाषां आचार्य भासं च्वयाथकूगु 
स्वप्नवासवदत्ता नाटक नं भिंगुसः दँ न्हयःयोगु खः । संस्कृत साहित्यय्‌ नाटकयात 
काव्येषु नाटकं रम्यम्‌ धकाः नाटकयात मनोरञ्जन बिइगु विधाया रुपय्‌ थुइकेगु 
याःगु खनेदु । अथे हे 'अनुकार्य' हे नाटकया मूलभूत प्रवृत्ति नाला: नाटकयात 
रुपकया भिग्‌ भेद मध्ये छगू भेद कथं दुध्याकातःगु दु । नापं नाटक थथे जुइमाः 
धकाः संस्कृत साहित्यय्‌ नाटकया लक्षण विषयय्‌ छगू सर्वमान्य शास्त्रीय नियम हे 
दये धंकगु दु । ग्रीक साहित्यय्‌ थें संस्कृत साहित्यय्‌ नाटकयात 'त्रासदी' 'कमेडी' 
धकाः अलग्ग अलग्ग साहित्यिक विधा कथं नालेगु चलन मदु । बरु 'एकांकी' 
'पूर्णांकी'यात अलग्ग अलग्ग साहित्यिक विधा कथं नालेगु व नाटक क्वचाइगु 
ल्याखं 'दुखान्त' 'सुखान्त' धकाः ब्वथलेगु चलन दु । संस्कृत नाटक परम्परा कथं 
नाटक दुखान्त जुड मजिउ सुखान्त अर्थात संयोगान्त जुइमा: तर अथे खयां नं 
दथुइ दथुइ करुणादि भावया अभिव्यक्ति दुगु जुइमाः । नाटक श्रृंगार वा वीर 
रस प्रधान जुइमा: । मू पात्र धीर, वीर पराक्रमि, उदात्त भावयाम्ह, छु है चरित्र 
दोष मदुम्ह जुइमा: । पात्रया स्तर स्वयाः भाषा छयलेमा:, न्यागू निसें भिग्‌ स्वयाः - 
अप्वः अंक दयेमजिउ, ततःहाकःगु घटना छगू हे सर्गय्‌ दये मजिउ धयागु धारणा 
दु । 

पाश्चात्य जगतय्‌ नाटक साहित्यया उदय न्हापां ग्रीसय्‌ जूगु खनेदु । 
डायनोसस्‌ द्यःया उत्सव पाखें शुरु जूगु ग्रीसेली 'त्रासदी' यात क्रमशः विकास 
यायेगु ज्या - 'एस्किलस', 'सफोक्लिज', 'युरिपिडिज' आदिपिंसं यात । लिपा 
एरिष्टोटलं थुपिं नाटककारतयगु ` नाटकया आधारय्‌ थःगु 'पोइटिक्स' सफुलिइ 
नाट्य सिद्धान्त सम्बन्धी विवेचना यात । 'पोइटिक्स' सफू मेमेपिं नाटककार व 
समालोचकतयगु निंतिं छगू सर्वमान्य शास्त्रीय नियम थें जूवन । उगु इलय्‌ 
ग्रीसय्‌ 'त्रासदी' व 'कमेड़ी' निगू कथंया नाटक दुगु जुयाच्चन । एरिष्टोटलं 
्रासदीयात उत्कृष्ट साहित्य नाला: नाटक सम्बन्धी लक्षण ब्वयेगु ज्या थ्व हे 
आासदीया आधारय्‌ यानादीगु खः । ग्रीक साहित्यय्‌ नाटक जीवनलिसे तसक हे 
सतीगु विधा जूगु दु । थ्व हे कथं एरिष्टोटलं नाटकयात जीवनया अनुकरण कथ 
परिभाषित यात । ग्रीसय्‌ नाटकया विकास गुलित जुल व फुक्क एरिस्टोटलया 
ईया दुने हे जुल | अनं निसः दँ ति लिपा ग्रिसय्‌ थें तुं रोमय्‌ नं धर्मनाप 
सम्बन्धित जुयाः नाटकया विकास जुल । ग्रीसया नाटक रोमय्‌ न्हयाना वसा 
नाटकय्‌ छुं छुँ हिउपाः नं खनेदत । सेनेका, प्लाटस, टेरेन्सपि थें ज्याःपिं रोमन 
नाटककारतयूसं ग्रीसेली नाटकया अनुसरण यानाः नं थःपिनिगु छुं तनेगु यात । 
न्हापा ग्रीसेली त्रासदीइ भयानक्र दृश्य मक्यनेगु यानातःथाय्‌ अति भयानक दृश्य 

तक त्रासदिड क्यनेगु ज्या सेनेका पाखें न्हापां जुलसा प्लाटस व टेरेन्सपि थें 
ज्याःपिं कमेडीया लेखकतयूसं साधारण मनूया जीवनया यथार्थ घटनायात कयाः. 
नाटकयात जीवननाप अझ अप्व: सतिकेगु यानाहल । रोम साम्राज्यया पतन 
लिपा रोमय्‌ नं नाटकया विकास थप्प दित । स्वस: प्यसः दँ लिपा पादरीतयूसं 
बाइबलया आधारय्‌ ल्याटिन भाषां नैतिक शिक्षामूलक प्याखं दयेकाः थाय्‌ थासय्‌ 
प्याखं क्यनेगु नं यात । तर लिपा ईस्वी १३२६य्‌ इटलिं शुरु जूगु रेनसां न्ह्याकूगु 
सांस्कृतिक पुनरुत्थानया सकारात्मक प्रभाव नाटकय नं लात । बिलायतय्‌ 
एलिजाबेथया इलय्‌ विश्वया नाटक साहित्यय्‌ प्रभाव बिइफृमिं शेक्सपियर व मार्लो 
थेंज्या:पं नाटककारत पिदन । 'नाटक' धयागु हे नायक्रयात' छु जूगु वा नायक छुँ 
याःगु ज्याया बाखं जूवन । अले नायक न्हयाथे हे धीर॑ भीरंम्ह ज़ूसां छगू वयागु 
चिधंगु कमजोरिं नायकया पतन जूगु कयना: दर्शकतयग 'मतय आस व करुणा 
थना: आनन्द बिइगु 'त्रासदी' नाटकया मू कृतः जूवन ॥ ऐतिहासिक प्रसिद्ध, उच्च 
कुलयापि मनूत हे जक नाटकया थीथी पात्र जूवन । नाटकया कथावस्तु च्वमिं 
थम्हं सृजना यायेगु मखु, ऐतिहासिक, पौराणिक बाखं पाखें हे कयाः थःगु नं 
कल्पना तना: ज्यायेगु जुल । शेक्सपियरया नाटकं विश्‍वया नाटक जगतय्‌ थुलि 
प्रभाव लाकल कि शेक्सपियर छम्ह स्वच्छन्दबादी लेखक खयां नं मेमेपिं 
नाटककारतयूगु नितिं क्लासिक जूवन । 

भिंगुंगू शदीया अन्तपाखें नाटक साहित्यया विकासय्‌ छगू तः धंगु 
हिउपा: वल । नाटकया विषयवस्तु निसें प्रस्तुतिकरणया माध्यम, धारणा फुक्क 
फुक्क, परम्परागत नाटक नाप पाक्क नाटक च्वयेगु ज्या नर्वेया 'हेनरीक जोन 
इब्सन (ई.सं. १८२८-१९००)पाखें जुल । इब्सनया नाटकया प्रभाव नर्वेय्‌ जक 
लिकुना मच्वंसे विश्वव्यापि जूबन । नाटकय्‌ घटनाया पलेसा समस्यां थाय्‌ काल, 
साधारण मनू हे नाटकया मू पात्र जुल । अमिगु समस्या हे नाटकया मू विषय 
जुल । प्याखनय्‌ वाहय संघषया पलेसा निगू बिचारधाराया संघर्ष क्यनेगु 
यानाहल । दबुलिइ घटनाया पलेसा समस्याया विषयय्‌ छलफल यायेगु जुल । 
पुलांगु_ बन्धन संस्कारया उपेक्षा यायेगु यानाहल । अले प्याखंया पात्र छम्हं 
साधारण मनू जुयां नं छगू वर्ग वा समाजया प्रतिनिधित्व याइम्ह जुयावल । 
'इब्सनं' न्हयाकूगु थज्याःगु “आधुनिक नाटकया' प्रवाहयात अझ ब्यापक यायेगु 
अझ परिस्कृत यायेगु ज्या बिलायतया जर्ज वनार्ड शा पाखें जुल । इब्सनया 
नाटकया सिद्धान्तयात प्रचार यायेत ९४।१९७७९१०९ ० 1७७९०४७ धकाः सफू समेत 
प्रकाशित यात । अथे हे विलियम आर्थर, व एडमण्ड गसडिस पिंसं नं इब्सनवादी 
नाटकया प्रचारय्‌ आपालं तिब: बिल । थथे समस्या न्हयब्वयेगु हे आधुनिक 
नाटकया मू ज्या जूबलय्‌ थोंया मनूयात जुयाच्वंगु न्हयागु नं समस्या ब्वयेगु नितिं 
नाटक छगू प्रभावकारी साधन जूवन । फलतः नाटकया माध्यमं मिसा समस्या, 
वर्ग संघर्ष, मनोवैज्ञानिक समस्या, आर्थिक समस्या, भाषिक समस्या आदि ब्वयेगु 
जूवन, नाटक मनोरञ्जनया विषय जक मजुसे बौद्धिक चिन्तन, सामाजिक चेतना 
प्रसार यायेगु साधन नं जूवन । 

नेपालभाषाय नाटक 


प्राचीन नेपालभाषा साहित्यय्‌ नाटक छगू तःमिगु बिधा जुयां नं पाश्चात्य 
पहयागु नाटकया शुरु आपालं हे लिपा तिनि जुल । पाश्चात्य साहित्यय्‌ आधुनिक 
नाटक धकाः इब्सन प्रवृतिया नाटकयात थुइकेगु जूसां नेपालभाषा साहित्यय्‌ 
मल्लकालीन परम्पराया नाटकयात प्राचीन नाटक अले पाश्चात्य पहयागु 
(शेक्सपियरिन तथा इब्सनवादी) नाटकयात आधुनिक नाटक कथं थुइकेगु चलन 
दु । अथे हे थौं छधा: प्याखं, पूधा: प्याखं, ख्याल: आदिं अलग्ग हे साहित्यिक 
विधाया मान्यता प्राप्त यायेधुंकसां थुमिगु त्रिआयामिक स्वरुप, सम्वादात्मक 
संरचना प्रवृत्ति यानाः नेपालभाषा साहित्यय्‌ थुपिं स्वतांयात नं नाटक है धायेगु 
चलन नं कायम हे जुयाच्वंगु दु । 

नेपालभाषा साहित्यय्‌ प्राचीनकालया अन्त लिपा, नाटक च्वयेगु परम्पराय्‌ 
नं सीदयेक ऱ्हास वल । शास्त्रीय नाटकया थासय्‌ बिस्तार लोक नाटकं थाय्‌ 
कयाहल । लायूकू खलक नाटक च्वया: हुइकेगु पलेसा जनसाधारणं नाटक दयेका: 
क्यनेगुलिइ तिब्रता वल । थुकथं परम्मरागत शास्त्रीय नाटकया थासय्‌ या 
नाटकं दबुलिड थाय कयाहल । ज्यापु नाटकं साधारण ज्यापुतयूसं दयेर्क 
जुइगुलिं थ्व परम्परागत नाटक थें क्लिष्ट मजू नापं समसामयिक घटना तथा 
समस्या नं ब्वयेगु याइगुलिं थ्व आपालं लोक नं हवात । ई न्हयाःलिसे थज्याःगु 
ज्यापु नाटक पूवंक हुइकेगु मयासे थ्वया छगू कचा 'घिन्तांमुनि' नाटकजक हुइकेगु 
यात । श्रंगारिक भावं जाःगु घिन्तांमुनि नाटक नं तत्कालीन समाजय्‌ न्याक्क हे 
लोक हवात । लिपा वना: थ्व छगू लोकप्याखं कथं प्रतिस्थापित जुल । घिन्तांमुनि 
नाटक थें हे ज्यापु नाटकया मेगु छगू कचा 'चैन सिपाइ' प्याखं खः | भेषभूषा व 
अभिनय पाखें दर्शकतयूत आकर्षित याइगु थज्याःगु चैन सिपाई' नाटक नं 
तत्कालीन जनमानसया हृदयलय्‌ गाक्क थाय्‌ काल । तर दुःखया खें, थज्याःगु 
नाटकयात लिखित रुपय्‌ तयेगु धाःसा ज्या मजुल | तर अथे खःसां ज्यापु 
नाटकयात नेपालभाषाया नाटकया इतिहासय्‌ प्राचीन नाटक व लिपा पिदंगु 
आधुनिक नाटकया स्वापू मधासें मगा: । थुखे येंन्या: पुन्हि, गुंपुन्हिया लसताय्‌ 
दबुलिइ नाटक क्यनेग्‌ सांस्कृतिक परम्परा नं न्हयाना हे च्वंसां लिखित रुपय्‌ 
तयेगु चलन मदुगु कारणं याना थज्याःगु नाटक नं सुरक्षित जुयामच्चन ‘a | व 

पुनर्जागरणकालया च्वमितयूसं नं मेमेगु विधाय्‌ योगदान बियावं थें नाटक 
विधाय्‌ वियावंगु खनेमद्‌ । निम्ह स्वम्ह च्वमितयसं नाटक च्वयेगु कृत: नं याःगु 
खः, तर अथेसां योगवीर सिंह छम्हसिगु बाहेक मेमेपिनिगु नाटक प्रकाशनय्‌ वःगु 
खनेमदु । थथे थुगु इलय्‌ च्वःगु नाटक योगवीरसिंहया - शकुन्तला (ने.सं. १०४८ 
पाखे च्वःगु, ने.सं. १११४ स प्रकाशनय्‌ वःग), सिद्धिरत्न कसा:या म्ये हना नाटक 

- विश्वन्तर (ने. सं. १०५९ पाखे च्वःगु ) आदि खः । नेपालभाषाय्‌ आधुनिक 
नाटकया जन्म धाःसा ने.सं १०६८ वयाः तिनि जुल । चित्तधर 'हृदय' जुया 
'हवनागा' सफुलिइ च्वंगु शाक्यानी (नै सं. १०६८) नाटकनं निसें नेपालभाषाय्‌ 
पाश्चात्य प्रवृत्ति कथया नाटकया नी जुल । शास्त्रीय संगीतया पलेसा पात्रतयगु 
क्रियाकलापं मनृतयगु हृदयलय्‌ थीगु, अलौकिक तथा मानेवेत्तर पात्रतयगु थासय्‌ 
ला हियापिं पात्रत सृजना यायेगु, घटनाया पलिसा संघर्षयात थाय्‌ बीगु परम्परा 
नेपालभाषाया नाटकय्‌ नं दुथ्यात । सिद्धार्थ गौत्तमं थें नन्द राजकुमार नं गृह 
त्याग यानावनी धकाः ग्याःम्ह शाक्यानि नन्द राजकुमारयात फयांफतले 
सिद्धार्थयाथाय्‌ मछवयेत सनिइग व आखिर नन्द राजकुमार सिद्धाथयाथाय्‌ वनाः 
भिक्षुत्व ग्रहण याइगु हे थ्व शाक्यानी नाटकया मू कथावस्तु खः । खयेत ला 
विषयवस्तुया दृष्टिकोणं थ्व 'शाक्यानी' नाटकयात नं मुक्क न्हूगु धाये मल्वः । तर 
थृकिया प्रस्तुति प्रयोजन न्हापा नेपालभाषाया परम्परागत शास्त्रीय नाटक स्वया 
आपालं पा:गुलिं शाक्यानी छधाः नाटक पाश्चात्य प्रवृत्ति कथया नेपालभाषाय्‌ 
दकले न्हापांगु नाटक जुयाबिल । 

चित्तधर 'हृदय' जुया 'शाक्यानी छधाः प्याखं निसें प्रारम्भ जूगु 
नेपालभाषाया पाश्चात्य परम्पराया नाटक साहित्य ब्वलंकेगुलिइ तत्कालीन 
'धर्मोदय' पत्रिकाया नं तःधंगु ल्हाः दु । धर्मोदय (ने.सं. १०६९)य्‌ बोद्ध जातक 
अवदानया लिधंसाय्‌ च्वयात:गु 'बिश्वन्तर विदा’ नांगु चित्तधर 'हृदय'या मेगु छधाः 
प्याखं पिदंसेंलि मेमेपिं च्वमितय्‌गु बौद्ध विषयया छधाः प्याखं नं धमाधम पिदन । 
गथे - स्वयम्भूलाल श्रेष्ठया - 'हृदय परिवर्तन, श्रामेणर सुदशंनया - 'अजात शत्र्‌' 
हेमलाल जोशीया - 'मगधराज विम्बिसार' आदि । २००७ सालया राजनैतिक 
परिवर्तनं नेपालभाषाया नाटकच्चमितयूत नं न्ह न्हूगु विषययात थिया: नाटक 
च्वयेगु जागरण उत्साह हयाबिल, बंगाली, हिन्दी साहित्यय्‌ पिदंगु नाटक नं 
तत्कालीन नाटक च्वमितयूत प्रभावित यानाबिल । थ्व हे कथं नेपा:या इतिहासय्‌ 
आधारित हेमलाल जोशीया - म्बाःद्यो पिदनसा सामाजिक राजनैतिक नाटकया 
भवलय्‌ हदयचन्द्र सिंहया 'सितिंलाः माष्टर' ईश्वरानन्दया - 'मिसा' आदि नाटक 
नं धर्मोदय पत्रिकाय्‌ हे पिदन । थुकथं छधाः प्याखंया भवलय्‌ 'शेक्सपीयर’ तथा 
'इन्सन' पह वःगु थीथी नाटक नं खनेदत । अथे हे सफूया रुपय्‌ सत्यमोहन 
जोशीयागु गौतम बुद्ध (ने.सं. १०७०) छधा: प्याखं पिदन । न्यादं लिपा भिक्षु 
सुदर्शनया अम्बपाली (ने.सं. १०७५) पूधाः प्याखं पिदन । थुकथं 'अम्बपाली' 
नेपालभाषाया दकले न्हापांगु पाश्चात्य प्रवृत्ति कथंयागु प॒धाः प्याखं खः । 
बुद्धकालीन बैशालीया राजनर्तकी 'अम्बपाली'या मातृभूमि. प्रतिया त्याग 
बलिदानयात कया: च्वयातःगु थ्व नाटकय्‌ वाहूय संघर्ष नापं भावनात्मक संघर्ष 
नितांयात दुथ्याका तःगु दु । 

थुकथं चित्तधर 'हृदय'जुं नेपालभाषाय्‌ न्हापां पाश्चात्य परम्परा कथंया 
नाटक प्रारम्भ यानादीगु खःसा थुकियात छगू प्रवाह कथं न्ह्याका विकास 
यायेगलिइ तिब: बियादीम्ह नाटककार भिक्षु सुदर्शन जूगु दु । 'अम्बपाली' पूधाः 

प्याखंया प्रकाशन लिपा नेपालभाषाय्‌ ऐतिहासिक ब्यक्तित्वतयूगु जीवनीयात कया: 
नाटक च्वयेगु ज्या छगू प्रवाह कथं हे न्हयात । थ्व क्षेत्रय्‌ थ्यंकः झाःम्ह मेम्ह 
नाटककार हेमलाल जोशी खः । वयूकःया 'खड्ग सिद्धि' (ने.सं १०७६) छधाः 
प्याखं संग्रहं मल्लकालीन ऐतिहासिक व्यक्तित्वतय्‌गु जीवनया घटनायात छधाः 
प्याखंया रुप बिलसा 'सदाशिव' (ने सं. १०८५) प्याखनं पूधा: प्याखंया रुप बिल । 
सुदर्शनया नं 'अम्बपाली' बाहेक मेमेगु ऐतिहासिक प्याखं 'राष्ट्रपाल' (ने.सं 
१०७८) बिम्बिसार (ने. सं. १०८२) आदि 'पिदन । थ्व हे भवलय्‌ सत्यमोहन जोशी 
'सिद्धिदास' नाटक च्वया: नेपालभाषा साहित्यय ख्यलय्‌ नां जाःपिं ब्यक्तित्वतय्‌गु 
विषयय्‌ नाटक च्वयेगु परम्परा न्ह्याकादिल । 

थथे ऐतिहासिक ब्यक्तित्वतय्‌गु विषययात कयाः नाटक च्वयेगु प्रवृत्ति 
न्हयानां च्वंग इलय्‌ ईश्वरानन्दया - 'पसूका’ (ने.सं. १०७७) छधाः प्याखं संग्रह, 
'यःगु छँ' (ने.सं. १०७८) पूधा: प्याखं पिदन । थुकिं नेपालभाषाया नाटकया ख्यलय्‌ 
छगू तःधंगु हिउपाः हल । नेपालभाषाय्‌ नं इब्सन परम्पराया समस्यामूलक नाटक 
दुहांबल । नाटकय्‌ 'घटनां' मखु 'समस्यां' थाय्‌ काल | मिसा समस्यायात वालाः 
नाटक च्वयेगु प्रवृत्ति ब्वलन । थथे ईश्वरानन्दं शुरु यानादीगु इब्सनवादी नाटक 
परम्परा ईश्वरानन्दया नाटकय्‌ जक लिकुना मच्चंसे नेपालभाषाया नाटकय्‌ छगू 
प्रवाह कथं हे न्हयात । फलतः 'समस्या'यात प्राधान्यता बियाः नाटक च्वयेगु 
परम्परा नेपालभाषाय्‌ नं न्हयात । ईश्वरानन्दयाँ लिपा खनेदयेकःवःम्ह मेम्ह 
नाटककार बासु शशिं 'ताःचाप्वाँय्‌'.(ने.सं. ११०४) नाटक च्वया: छगू परिवारया 
समस्या न्हयब्वया: नं समाजया हे समस्या कथं क्यनाबिल । छगू हे नाटक 
समाजया थीथी कथंया मनूतयगु समस्या गर्थे > भौसंचाया समस्या, माजुया 
समस्या, कायमचाया समस्या, म्ह्यायूमचाया समस्या, छम्ह जागिरदारया समस्या 
आदि न्हयब्वयाबिल । अले थुमिगु समस्यायात सामाजिक, मनोवैज्ञानिक व 
आर्थिक दृष्टिं वालेमाःगु क्यनाबिल । नाटकय्‌ नं मनोविश्लेषणं थाय्‌ काल । थुकथं 
समस्या प्रधान नाटकय्‌ नं मिसा समस्याय्‌ जक केन्द्रित मजुसे समाजया मेमेगु 
समस्यायात कया: नं च्वयेगु प्रवृत्तिया विकास जुल | 

अथे हे छगू जाति, छगू वर्गया समस्यायात ज्वनाः जक नाटक च्वयेगु 
प्रवृत्तियात हाचां गाया: देयया विविध ख्यलय्‌ पिज्वयाच्चंगु विकृति विसंगतियात 
कयाः नाटक च्वयेगु प्रवृत्ति नं नेपालभाषाया नाटकय्‌ खनेदत, अले थज्याःग्‌ 
विकृति विसंगतियात तप्यंक ब्वयेगु मयासे हास्य ब्यंगया रुपय्‌ प्रस्तुत यायेगु 
प्रवृत्ति नं नेपालभाषाया नाटकय्‌ ब्वलन | खयेत ला थथे समसामयिक विडम्वना, 
विरोधाभास, कमजोरी बिकृति आदियात ध्याचू नकात:गु नाटक न्हापा नं खने 
मदुगु मख्‌, तर छगू प्रवाहया रुपय्‌ न्हयाःगु मदु । थौंया समस्यामूलक नाटकय्‌ 
थज्याःगु हास्यव्यंग प्रवृत्तियात छगू प्रवाहया रुपय्‌ न्हयज्याकेगु ज्या पद्मरत्न 
तुलाधर, श्री कृष्ण अणु, रामशेखरपिंसं न्हापां यानादिल । श्री कृष्ण 'अणु'या 
'खःला मखुला' (ने.सं. १०९७), पद्मरत्न तुलाधरया 'आः जितः नं तन तन 
दइवल' । (ने.सं. १०९७), 'ख्या:ः बछि नी बछि' (ने.सं ११०४), रामशेखरया 

'धिन्ताल्ल' (ने. सं १०९६) आदि थें ज्याःग ख्यालक नेपालभाषाया नाटकय्‌ न्हगु 
आयाम तनाबिल । 
नेपालभाषाया नाटक ख्यलय्‌ दुर्गालालया आगमनं नं छगू न्हगु मोडया 
अनुभव याकेबिल । थ्वयूकःया आगमनं नेपाली जनजीवनया करुण क्रन्दन जक 
नाटकय्‌ थ्वयेकेगु मखु, अन्याः, अत्याः शोषण आदिया समाधानया मू लँपु 'संघर्ष' 
खः धकाः'वर्गीय संघर्षप्रति’ आस्था द्यजायेकीगु प्रगतिवादी नाटकया नं नी जुल । 
न्हापा समस्यामूलक नाटक च्वयाच्चंपिं ईश्वरानन्द, बाशु शशी थें ज्याःपिनिगु 
नाटकय्‌ नं प्रगतिवादीया सः प्रतिध्वनित जुल । थ्व सःयात नाटकय्‌ अभ मजबूत 
यायेगु, तिख्खर जुइकेगु ज्याय्‌ गिरिजाप्रसाद जोशी, दिनेश भुजु, राजभाइ 
जकःमिपिं अग्रसर जुयादिल । दिनेश भुजुया वर्गीय चेतनाया परोक्ष अभिव्यक्ति 
तथा वैचारिक आन्दोलनं कस्सिक घयपुनाच्चंगु 'बायावंगु लॅपु' छधाः प्याखं पुचलं 
नेपालभाषाया नाटकया स्तरयात अझ छते थकया बिल । 
अथे हे प्यपु खुपु हे नाटक च्वया: नं नेपालभाषाया नाटक क्षेत्रयात छग 
न्हूगु मोड बिइगुलिइ बिजयबहादुर मल्लं नं महत्वपूर्ण योगदान वियादीगु दु | 
प्रचारवादया गन्धं मुक्त यानाः नं सुधारया सन्देश, युग चेतनाया जः नाटकया 
माध्यमं हवले जिउ धयागु खं थ्वयूकलं क्यनादीगु दु । पुरातन व आधुनिक निगू 
बिचाःया संघर्ष न्हयब्वयाः स्वाभाविक धगं, प्रभावकारी रुपं युग चेतनाया जः 
हूवलातःगु थ्वयूकःया समसामयिक विषययात कयाः च्वयातःगु जीवनवादी, 
यथार्थवादी नाटकं नेपालभाषाया नाटकयात विषयगत रुपं जक मखु शिल्पगत 
रुप नं च्वन्ह्याका बिउगु दु । नाटककारया विशिष्टता वं छु खँ प्वंकल धेगुलिइ 
, जक मखु, वं थःगु ख गुलिसित पुंकल धेगुलिइ नं लाइ धका: थ्वयूकःया नाटकं 
क्यनाबिउगु दु । नेपालभाषाया नाटकयात नं मेमेगु भाषाया नाटकया प्रतिस्पर्धाय 
वनेफयेका बिउगु दु । 
थथे उत्कृष्ट नाटककारतयूत नेपालभाषाया नाटक ख्यलय्‌ दुत हयेगु व 
्हून्हूपिं नाटककारतयूत थ्व ख्यलय्‌ आकर्षित यायेगु ज्याय्‌ इलय्‌ ब्यलय विभिन्न 
संघ संस्थापाखें जूगु नाटक धेधेंबल्लाः कासा, नाटक महोत्सव आदिया नं तःधंगु 
भूमिका दु । ने.सं. १०८२ लिपाया त्वा: त्वाया सहित्यिक सांस्कृतिक आन्दोलनया 
लिच्च: कथं स्पष्ट रुपं न्हयःने वःगु बिधा ख्याल: व छधाः प्याखं नं खः । थ्व 
भवलय्‌ 'मुनासः' यात ल्वःमंके फइमखु । पद्मरत्न, श्री कृष्ण अणु, रामशेखर 
थेंज्यापिं नाटककारतयूत जक थ्व क्षेत्रय्‌ सालाहःगु मजुसे मेपिं नं यक्व हे 
स्येस्येल्लाःपिं न्हून्हूपिं लेखकतय्‌त थ्व विधाय्‌ दुतहयेगु ज्या 'मुनासः' पाखें जग द्‌ । 
अथे हे 'सहलह' संस्थां नं नेपाल राजकीय प्रज्ञा प्रतिष्ठानया दबुलिइ. 'किसि 
न्याइम्ह मदनमान', 'कूलां चकनी तिनि', 'किपालुं लिनाच्चंम्ह मन्‌’ आदि थें ज्याःग्‌ 
नाटक मन्चन याना: नेपालभाषाया नाटक विधा थकायेगुलिइ तिब: बिउगु दु । थ्व 
हे भवलय्‌ पब्लिक युथ क्याम्पसया 'सँझ्याःसाहित्य पाःलाः' नं न्हयूकः तक विभिन्न 
क्याम्पसया दथुइ 'छधाः प्याखंया धेंधेंबल्ला: कासा'या आयोजना यानाः आपालं 
नाटककार तथा नाटक पिकायेगु जक मयासे, थ्व कासाय्‌ मञ्चन जूगु उत्कृष्ट 

नाटकतयूगु संकलन हे पिकयाः नेपालभाषाया नाटक विधायात तःमि यायेगुलिइ 
तिबः बिउगु दु । न्हापा भिक्षु सुदर्शनया सम्पादनय्‌ 'दब्‌’ छगू जक प्रतिनिधि 
नाटककारतयूगु नाटकया संग्रह कथं दयाच्वंगुलिइ 'सँझ्या:' (छधाः प्याखं मुना, प्र. 
१११६) छगू नं सँभयाः साहित्य पाःलाःया विद्यार्थीतय्‌गु कृतलं तनेगु जुल । थीं 
नेपालभाषाया नाटक, दबलिइ हइकेगु ज्याय जक सीमित मजसे टेलिफिल्म 
फिल्मया रुपय्‌ नं प्रदर्शन जुइधुंकूगु दु | 'सिल्‌', 'राजमति', 'तं बैंक' 'पलाख्वाँय्‌', 
'१२ बजे', "फोकमनिम्ह', 'न्हिसुतु' आदि थुकिया दसु खः । अथे हे विभिन्न 
साहित्यिक पत्रिकां नं न्हपिं पुलांपिं नाटककारतयूगु नाटक पिकयाः जक मखु गब्लें 
गब्लें नाटकया विशेषांक हे पिकया: थ्व ख्यःयात समृद्ध यायेगुली तिब: बिउगु दु । 
थ्व सन्दर्भय्‌ 'सितु' पत्रिकाया छधाः प्याखं विशेषांक उल्लेख यायेबह ज्‌ । अथे हे 
नाटक विधाया विकासया नितिं विभिन्न साहित्यिक संस्था तथा श्रेष्ठ सिरपा:या 
देन नं च्वछाये बह ज्‌ । श्रेष्ठ सिरपा: गुथिं नेपालभाषाया उत्कृष्ट नाटकया 
सफूयात “श्रेष्ठ सिरपा:' देछायाः समान बिइगु यातसा, च्चसापासा, नेपालभाषा 
परिषद, रुवि नेपालभाषा गुथि आदि थें ज्याःगु साहित्यिक संस्था पाखें नाटकया 
सफू प्रकाशनय्‌ हयाः थ्व विधाया धुक जायेकेगुलिइ तिब: बिउगु दु | थौ 
नेपालभाषाया आधुनिक नाटक विधाय खनेदपिं प्रमुख नाटककात थुकथं दु । 


प्रमुख नाटककार 


चित्तधर 'हृदय' (ने.सं. १०२६-११०२) 
- फुटकर 

नेपालभाषा व थ्वया साहित्यया उत्थानया निंतिं तन मन धन बियादीम्ह 
चित्तधर 'हृदय'या साहित्यिक विशिष्टता प्याखं ख्यः मखुसां नं नेपालभाषाया 
मल्लकालीन नाटक परम्परायात हाचां गायाः, पाश्चात्य परम्परा कथंया नाटक 
नेपालभाषाय्‌ न्हापां नी यानादीम्ह प्याखंच्वमि जूगुलिं थ्व क्षेत्रय्‌ नं 'हृदय' जुया 
थाय्‌ उलि हे महत्वपूर्ण ज्‌ । खयेत ला चित्तधर 'हुदय' जुं ने.सं. १०६६ स हे 
'विश्वन्तर' थें ज्याःगु प्याखं च्वयादी धुंक्गु खः, तर प्रकाशनया ल्याखं ने.सं 
१०६८ स पिदंगु 'हबनागा’' सफुलिइ च्वंगु 'शाक्यानि' छधाः प्याखं हे 'हृदय'जुया 
जक मखु नेपालभाषाया हे न्हापांगु छधा: प्याखं जूगु दु । थनं निसें नेपालभाषाय्‌ 
शास्त्रीय परम्पराया नाटकया थासय्‌ पाश्चात्य शैलीया नाटकं थाय्‌ काल । 
शाक्यानी बाहेक थ्वयूकलं धर्मोदय पत्रिकाय्‌ बौद्ध बाखनय्‌ आधारित 'गौत्तम बुद्ध' 
आदि मेमेगु नं छधाः प्याखं च्वयादीगु दु । तर थ्वयूकःया पृधाः प्याखं धाःसा पिदंगु 
खनेमदु । विषयवस्तुया ल्याखं 'हृदय’ जुं बौद्ध बाखनय्‌ आधारित कथावस्तु हे 
कयादीगु दु सां नाटकय्‌ पात्र चित्रण, खँल्हाबल्हा, दृन्द संघर्ष आदियात थौंया 

नाटक कर्थ हे प्रस्तुत यानादीगु दु । अले नाटकया माध्यमं सन्देश न्हयब्वयेगु 
ज्याय्‌ नं थौंया परिवेशयात हे ल्वयेक थःगु खँ प्वंकादीगु दु । 


हृदयचन्द्रसिंह प्रधान (ने.सं. १०३६-१०८०) ८ 
- फुटकर 

नेपालभाषाया न्हापां न्हापांपिं छधाः प्याखं च्वमित मध्ये हदयचन्द्रसिंह 
प्रधान नं छम्ह खः । थ्वयूकःया नेपाली भाषाय्‌ नाटकया सफू पिदंगु दु सां 
नेपालभाषाय्‌ पिदंगु खनेमदु । प्रधानजुया 'दब्‌' सफुलिइ पिदंगु समसामयिक 
विषययात कया: च्वयातःगु 'सितिंलाः माष्टर’ छधाः प्याखं नं सामाजिक 
विडम्वनाप्रति ब्यंग नकेगु जक मखु तत्कालीन राजनेतिक स्थितियात नं ब्वःगु 
दु । भावुकताया धरातलं मुक्त जुयाः यथार्थतायात नालाः जीवन न्हयाकेगु सन्देश 
बियातःगु प्रधानजुया नाटक उप्वः उद्देश्यपरक जूगु दु । नापं छपु नाटक छगू हे 
जक प्रभाव बिइगु स्वया: तःगु पक्षयात थिया: तःगू प्रभाब बिइगु चेष्ठा नं 
प्रधानजुया नाटकय्‌ द्‌ । 


हेमलाल जोशी (ने.सं. १०३८-१०८४) 

- खड्गसिद्धि /.ने सं १०७६,) श्रेष्ठ सिरपा; प्राप्त-१०७६ 

- एकांकी पुचः (ने.सं. १०८५) 

- सदाशिव (ने.सं. १०८५) 

- रुपा (ने.सं. १०८६) 

नेपालभाषाया छधाः प्याखं नापं पूधाः प्याखंया च्चज्याय्‌ उलि हे सफल 

भूमिका म्हितादीम्ह छम्ह नाटककार हेमलाल जोशी नं खः | हेमलाल जोशी थम्हं 
नाटकया कथावस्तु सृजना मयासे इतिहास वंशावली, पुराण आदिया आधारय्‌ 
नाटक च्वइम्ह च्वमि खः । हेमलाल जोशीं ऐतिहासिक, पौराणिक घटनाय्‌ 
आधारित नाटक बाहेक 'रुपा' थें ज्याःगु सामाजिक नाटक नं च्वयामदीगु मखु, 
तर नाटककारया रुपय्‌ वयूकःयात सफलता ऐतिहासिक नाटक पाखें हे चूला: 
वःगु दु । जोशीजुया ऐतिहासिक नाटक अप्व: धया थें मल्लकालीन ऐतिहासिक 
घटना नाप सम्बन्धीत जूगु दु । तर वयूकलं ऐतिहासिक नाटक च्वयादीसां 
नाटकय्‌ इतिहास प्रति पूर्ण वफादार मजुसे थःगु नं कल्पना थाय्‌ थासय्‌ छ्यलेगु 
नापं इतिहासय्‌ मदुपिं पात्र तक दुथ्याकीम्ह जूगुलिं थ्वयूकःयात समालोचकतयूसं 
अप्व: ऐतिहासिक रोमान्सया च्वमि कथं थुइकेगु याःगु दु । थ्व ल्याखं हेमलालयात 
विश्वप्रसिद्ध नाटककार शेक्सपियर नाप लनेबह जू । जोशीजुया नाटकया छगू 
विशेषता खः, ऐतिहासिक घटना, ऐतिहासिक पात्र न्ह्यब्वइबलय्‌ वने धुंकूगु इयात 
व मदये धूंकूम्ह पात्रयात नं थोंया ईयाम्ह थें च्वंक जक मखु, गबलें हे ल्वःममनी 
कथं न्हयब्वये फुगु, अले नाटकया नां नं अप्व: थें म्‌ पात्रया नामं छुइगु यानात:गु 
दु । नाटकय्‌ जोशीजुं प्रचारवादी च्वमितयसं थें तप्यंक थःगु सन्देश व्वयेगु 
यानादीगु मद्‌ । थम्हं बियागु सन्देश थौंया सन्दर्भय्‌ नं उलि हे पायछि जुइक उलि 

हे शिक्षाप्रद जुइक बिइफुगु दु । थ्वयूकःया नाटकय्‌ निरंकुशताया विरोधय्‌ 
विद्रोहया सः राष्ट्रिय भावना, सुधारवादी सन्देश, अतितया गौरब ब्वयेगु प्रवृत्तिं मू 
थाय्‌ कयाच्वंगु दु । नाटकया सुं नं पात्र लेखकया मुखपात्र थें मजुसे सशक्त व 
जीवन्त जूगु दु । 


सत्यमोहन जोशी (ने.सं. १०४०) 

- गौत्तम बुद्ध (ने.सं. १०७०) 

- सिद्धिदास (ने.सं. १०९१) 

- वैद्याः (ने.सं. १०९१) 

- ७ दँ लिपा (ने.सं. १०९१) 

- म्हासय्‌ खताम्ह (ने.सं. १११९) 

महाकवि चित्तधर 'हदय' जुं न्हापां 'शाक्यानी' छधाः प्याखं पिकयाः 

आधुनिक छधाः प्याखंया लुखा चायेका दिल सा सत्यमोहन जोशीज्‌ं 'गौत्तम बुद्ध 
छा: प्याखं पिकयाः छधाःप्याखंया ख्यःयात कः: धायेका बिल | तर 'गौत्तम बुद्ध' 
सफयां लिपा जोशीजुं थःगु च्वसा पूधाः प्याखंया लेखन पाखे न्ह्याकादिल । 
नेपालभाषा साहित्य उत्थानया निंतिं थःत निरन्तर फ्याना च्वनादीम्ह सत्यमोहन 
जोशीया नाटकया अप्व: विषय नं नेपालभाषाया निंतिं समर्पित ब्यक्तित्वतयगु बारे 
हे जूगु दु । नाटक च्वयाः थःगु नाटककारया खुबि क्यनेगु स्वयाः न भाषिक 
महारशीपिनिगु जीवन ब्वयाः भाषिक चेतना ग्वाकेगु हे वयूकःया नाटकया मू 
विशेषता जूगु द्‌ । 'सिद्धिदास' नाटक सिद्विदासया परिवारिक जीवन व साहित्यिक 
योगदानयात प्रस्तुत यानातःगु दु सा ७ देँ लिपा' नाटकय्‌ थेरवादी भिक्षुतयूस 
वि.सं. २००७ साल न्हय: बुद्धधर्मया प्रचार प्रसार कथं नेपालभाषा धर्मदेशना 
याना जूगुलिं नेपालभाषा विरोधी राणा सरकारं भिक्षुपिंत नेपाः देशं पितिनाछवःगु 
तर देशं पिने च्वनाः नं भिक्षुपिसं नेपालभाषाया प्रचार प्रसारया ज्या न्हयाकावःगु 
यथार्थ घटनायात कया: च्वयादीगु दु । अथे हे 'बैद्यबा नाटक नं नेपालभाषा 
न्हापां शब्दकोश दयेकादीम्ह 'पन्नाप्रसाद जोशी'या भाषिक योगदानयात केन्द्रित 
यानाः च्वयादीगु खः । सत्यमोहन जोशीजुं मूलतः थःगु नाटकय्‌ नेपालभाषा व 
थ्वया साहित्यया विकासय्‌ वःगु जागरणया व अवरोधया दथुइ पिदंगु द्वन्दयात 
ब्वया: शोषण व दमनं जक विकासया पला:यात लिकुंके फइमखु धयागु सन्देश 
बियादीगु दु । उकि थ्वयूकःया फुक्क धया थें नाटकया पात्रत जाँगर व जोश 
जाःपिं जूगु दु । तर नाटकया पात्र गुलि सजिव सशक्त जू उलि व ईयात 
म्वाकेगुलिइ च्वमि उलि सफल जूगु धाःसा खनेमदु । 


विजयबहादुर मल्ल (ने.सं. १०४५-१११९) 
- फुटकर 
वियजबहादर मल्ल नेपाली भाषाय्‌ 'कोही किन बर्बाद होस' थें ज्याःगु बाल 
मनोविज्ञानय्‌ आधारित नाटक च्वया: आपालं न्हयै: हे नाटककारया रुपय्‌ परिचित 

जुइधुंकूम्ह च्वमि खयां नं नेपालभाषाया नाटक विधाय्‌ थ्वयकः लिपा हे तिनि 
खनेदयेकः भाल । थम्हं नाटक च्वये धकाः स्वयां नं मेपिनिगु इनाप कथं हे अप्वः 
- च्वयेगु यानादीम्ह बिजयबहादुर मल्लया थों तक नं नाटकया सफू पिदंगु मदुनि, 
दबुलिइ मन्चन जक जगु दु । नेपालभाषाया 'सहलह', 'सँझ्या: साहित्य पा:ला:' 
आदि संघ संस्थाया ग्वयालय्‌ दबुलिइ, मन्चन जूगु थीथी नाटक गथे - 'कुलां 
चकती तिति', 'किसि न्याइम्ह मदनमान' 'किपालुं लिनाच्वंम्ह मन्‌', 'तिनात:गु लुखा', 
*लॅपंख्या:', 'ल्वहँया बाख', 'क्वसाःगु नुगः', 'निम्ह तिपू' आदि मल्लजुया 
नेपालभाषाया थीथी नाटक खः । समसामयिक सामाजिक विषययात कया: 
च्वयातःगु मल्लजुया फुक्क धया थें नाटक समस्यामूलक ज्‌ । समस्याय्‌ नं अप्व: 
थें मिसा समस्याय्‌ केन्द्रित जूगु दु । नारी स्वतन्त्रता, नारी समानता, सामाजिक 
सुधार, आर्थिक समानता आदिया पक्षय्‌ सः प्रतिध्वनित जुयाच्वंगु दु । थुगु दृष्टिं 
विजयबहादुर मल्लयात अत्याधुनिक प्रवाह नाप सतीम्ह इब्सनया प्रभाव लाःम्ह 
नाटककार कथं प्रतिष्ठापित यायेछिं । नाटकय्‌ च्वमिं वैचारिक हिउपा: सुधारया 
सन्देश प्रतिध्वनित यानाच्वं सां, पात्रतयगु मनोवैज्ञानिक प्रभाव, विचारधाराया 
इन्द आदियात नं बांलाक मनन यानाः नाटकीय कलायात नं निर्वाह यानादीगुलिं 
प्रचारवाद, अस्वाभिकताया गन्ध थ्वय्‌कःया नाटकय्‌ खनेमदु । थुकथं वैचारिक रुपं 
शिल्पगत रुपं परिष्कृत जूगु थ्वयकःया नाटकं नेपालभाषाया नाटकया स्तरयात 
छतँ थकयाबिउगु दु, मेपिनिगु भाषाया तःजिगु नाटकया प्रतिस्पर्धाय्‌ वनेफयेका 
बिउगु दु । 


ईश्वरानन्द श्रेष्ठाचार्य (ने.सं. १०४६) 

- पसूका (छधाः प्याखं पुचः, प्र. ने.सं. १०७७) 

- थःगु छे (ने.सं. १०७८) 

- फिल्कुतिं (ने.सं. १०७९) 

- फसंप्‌ लप्ते (ने.सं. १०८०) 

नेपालभाषा साहित्ययात छुं न्हूगु बिड धयागु भावनां अभिप्रेरित जुयाः 

नाटक विधाय्‌ ल्हाः न्ह्याकादीम्ह ईश्वरानन्दया प्रादुर्भावं नेपालभाषाया नाटकं 
सिइदयेक छगू न्हगु मोड ज्वन । शेक्सपियरया नाटक परम्पराया प्रभाव लानाच्वंगु 
नेपालभाषाया नाटकयात इब्सनया नाटक परम्परा कथं न्हयाकेगु ज्या दकले 
न्हापां ईश्वरानन्द पाखें जुल । थ्व परम्पराया नी जक यायेगु मजुसे नेपालभाषाय्‌ 
छगू प्रवाह कथं न्हयाकेगुलिइ ईश्वरानन्द सफल जुयादिल । थ्वयूकःया प्रादुर्भावं 
घटना प्रधान नाटकया थासय्‌ समस्या प्रधान नाटकया परम्परा न्हयात अले 
मानव समाजयात स्पशं यानाच्वंगु समस्या मध्ये नं नारी समस्या व विद्रोहयात 
मू थाय्‌ बिया: नाटक च्वयेगु प्रवृत्ति सीइदयेक ब्वलन । समस्या प्रधान नाटक 
च्वइम्ह नन्दया फुक्क नाटकया समस्या मिसा समस्या सम्बन्धी जूगुलिं 
ध्वयूकःयात नेपालभाषाया छम्ह एला नाटककार नं धायेगु याः । थ्वयूकः 
नाटकय्‌ समस्या जक न्हयब्वयाः सुम्क च्वनीम्ह नाटककार मखु, समस्याया 

कारण नं कृत्तुकूलाः ब्वयाः क्यनिइम्ह च्वमि खः । मिसा समस्याया मू कारण हे 
इमिगु आर्थिक पराधीनता खः । थथे मिसातयूत आर्थिक पराधीन जुइके बिउगुया 
मूलभूत कारक तत्व थोंया सामाजिक व्यवस्था, कानुनी त्रुटी, धर्म, संस्कृति आदि 
खः धकाः थ्वयूकलं क्यनादीगु दु । थुकथं सामाजिक समस्यायात नं ग्राहस्थ्य 
समस्या थें यानाः क्यनात:गु ईश्वरानन्दया फुक्क धया थें नाटकय्‌ नाटकया थीथी 
पात्रं छगू वर्ग वा छगू समाज विशेषया प्रतिनिधित्व यानाच्वंगु दु, नापं थीथी 
पात्रया माध्यमं निग बिचाधाराया संघर्ष क्यनेगु हे थ्वयकःया नाटकया मू स्वरुप 
जूगु दु । थथे निगू बिचारधाराया संघर्ष ब्वइबलय्‌ निगुलिं बिचा:या तक व आधार 
बांलाक न्हयब्वइगुलिं लेखक छखे पाखे लिना च्वंसां उलि प्रचारवादी खने मदु । 
थःगु सन्देश न्हयब्वयेगुलिइ जक अग्रसर मजुसे नाटकीय कलाया नं बांलाक 
निर्वाह यानादीगुलिं नाटकय्‌ कृत्रिमताया गन्ध मदु । थुकथं ईश्वरानन्दया प्रादुर्भावं 
नेपालभाषाया नाटक छगू न्हगु मोड ज्वंगु दु, नाटकया लागा तब्या जूगु दु । तर 
थ्वयूकलं नाटक विधाय ताःई तक थःगु च्वसा थातं तयामदी, गुगु नेपालभाषाया 
निंतिं छगू हन्ता: हे धायेमाः । 


पुण्यरत्न बज्राचार्य (ने.सं. १०४७-११०९) 
- विवाह समिति (ने.सं. १०७८) 
पुण्यरत्न नेपालभाषाया छम्ह नां दंम्ह हास्यव्यंगकार खः । पायूछिगु संबाद 
छयलाः न्हिइकाः मनोरञ्जन बीगुलिं थ्वयूकःया नाटक गाक सफल जू । थ्वयूकःया 
नाटकय्‌ हास्य, केवल हास्यया नितिं हे जूसां सामाजिक विकृति, विडम्बना प्रति नं 
व्यंग्य मदु धकाः धाये मछिं । 


धूस्वां सायूमि (ने.सं. १०५०) 

- त्रिवेणी (ने.सं. १०७२) 

- हयाउँ निभाल (ने.सं. १०७६) 

धूस्वां सायूमि थःगु प्रारम्भिक साहित्यिक यात्राया इलय्‌ छम्ह नाटककारया 

रुपय्‌ पिदनादीगु खः । थ्वयूकलं समसामयिक विषयवस्तुयात कयाः नाटक 
च्वयादीगु खयां नं उपन्यास क्षेत्रय्‌ गुलि उत्कृष्टता प्राप्त .यानादिल, उलि नाटक 
विधाय्‌ याये फुगु मदु । भावुकताय्‌ लुकं बिया: प्रचारोन्मुखी जुइगु प्रवृत्तिं यानाः 
थ्वयूकःया नाटकय्‌ चरित्र प्रतिपादन, सघर्ष, द्वन्द आदि उलि सन्तुलित रुपं 
न्हयानाच्चंगु मदु । नाटककारं नाटकीय कलाया निर्वाह यायेगु स्वया: नं थःगु 
सन्देश बीगुलिइ हे अप्व: कुतः यानादीगु दु । 


भिक्षु सुदर्शन (ने.सं. १०५४) 


- अम्वपाली (ने.सं. १०७५) छि 
- राष्ट्रपाल (ने.सं. १०७८) 
- बिम्बिसार (ने.सं. १०८२) 

- जयप्रकाश (ने.सं. १०८२) श्रेष्ठ तिरपा: प्राप्त ते.स॑ १०७८ 
- आशंका (ने.सं. १०९१) 

- सुप्रिया (ने.सं. ११००) 

- प्रतिशोध (ने.सं. ११०६) 

- पटाचारा (ने.सं. १११७) 

'चित्तधर हृदय' जुं शुरु यानादीगु आधुनिक नाटक विधायात न्हयाज्याकेगु 
महत्वपूर्ण ज्या भिक्षु शुदर्शनजुं यानादिल । भिक्षु सुदर्शन नेपालभाषाया दकले 
न्हापांम्ह पृधाः प्याखं च्वामि जक मखुसे नेपालभाषाय्‌ दकले अप्वः नाटक च्वयाः, 
नाटक च्वज्याय्‌ निरन्तरता प्रतिवद्धता क्यनादीम्ह नाटककार नं खः । ध्वयूकल 
शेक्सपियर पहयागु पाश्चात्य शैलीया नाटकयात नेपालभाषाय्‌ छगू प्रवाहया रुपय्‌ 
न्हयाकादिल । थ्वयूकःया 'अम्बपाली' (ने.सं. १०७५) नेपालभाषाया न्हापागु पूधा: 
प्याखं सफू खः । भिक्षु सुदर्शन मूलतया शेक्सपियरया नाटक प्रभावितम्ह 
नाटककार खः ।.थ्व हे कथं थ्वयकलं नाटकय्‌ थम्हं हे कथानक ज्याना: नाटक 
सृजना यायेगु स्वयाः शेक्सपियरं थें न्हापा दये धुंकूगु कथानकयात थःगु न 
कल्पना तनाः ना८क च्वयेगु यानादीगु दु । पालिभाषा, बौद्ध साहित्यया छम्ह 
विद्वान जुयादीगुलिं थ्वयूकलं अप्वः थें थःगु नाटकया कथावस्तु बौद्ध बाखं पाखें हे 
कयादीगु दु । बौद्ध बाखं बाहेक ऐतिहासिक घटनाय्‌ आधिारित नाटकत नं यक्व 
च्वयादीगु दु । थ्वयूकःया फुक्क धयो थें नाटक चरित्र प्रधान जूगु दु सा नाटकया 
पात्रत व्यक्ति प्रधान जूगु दु । अले त्ताटकया पात्र दकव बौद्धकालीन व्यक्ति जुयाः 
नं इपिं थौंया ईया आचार विचारया प्रत्तिनितित्व याइपिं जूगु दु । थीथी पात्र पाखें 


“च्वमिया थःगु बिचाः प्वंकेगु अप्वः कृत्तः जूगुलिं गुलिं नाटकय्‌ पात्रत, ला-हिया 


स्वाभाविक पात्र मजुसे च्वमिया मुखपात्र थें हे नं जूगु दु । प्राचीन नाटकय्‌ अभाव 
खनेदग 'संघर्ष' 'दृन्द' थ्वयूकःया नाटकय्‌ गाकं दु । मूलतः थ्वय्‌कःयाके 
शेक्सपियरया नाटकया प्रभाव लाना: नं इब्सनया नाटकय्‌ थें निगू बिचारधाराया 
संघर्ष न्हयब्वयेगु प्रवृत्ति नं दु । भावनात्मक संघर्ष नापं बौद्धिक संघर्ष नितांयात 
थ्वयकःया नाटकय्‌ उलि हे थाय्‌ बियातःगु दु । बरु नाटकय्‌ पात्रतयूणु संबाद 
तसक हे ताताःहाकः ज्‌ । थुकि थ्वयूकःया नाटक दबुलिइ क्यनेत मखु, ब्वनेत खः 
धया थें अनुभव जुइका बिउ । नाटकय्‌ कलात्मक पक्षं स्वया: नं सैद्धान्तिक पक्षं 
थाय्‌ कयाच्वंगु xs TA थ्व हे कथं सुदर्शनजुया नाटकय्‌ धार्मिक पक्षय्‌ बुद्ध धर्मया 
प्रचार दु सा, पक्षय्‌ राजतन्त्रया विरोध, साम्नाज्यवादया विरोध व 
गणतन्त्र व स्वतन्त्र राज्य स्थापना प्रति आशक्ति दु । नापं राष्ट्रिय स्वाधिनता व 
राष्ट्राभिमानया भावना थ्वयूकःया प्रत्येक नाटकय्‌ दुथ्याःगु दु । थःगु सिद्धान्त 
दृष्टिकोण न्हयब्वयेगु निति पात्रतय्‌ स्तरयात मल्वयेक नं नवाकेगु प्रवृत्तिं यानाः 
प्रचारवादया गन्ध, अले अस्बभाविकता नं थ्वयूक:या नाटकय्‌ गनं गनं खनेदु । 


डा. जनकलाल वैद्य (ने.सं. १०५४) 
- कल्याणी (ने.सं. १०८७) 

- कृतिलक्ष्मीया पला: (ने.सं. १११९) 

नेपालभाषाया ख्यलय्‌ छम्ह, समालोचक, अन्चेषकया रुपय्‌ प्रतिष्ठितम्ह 
डा. जनकलाल वैद्यज्‌ 'कल्याणी' नाटक च्वयाः नाटककारया रुपय्‌ नं परिचीत 
जुयादीगु दु । धार्मिक बाखनं प्रभावित जुयादीम्ह बैद्यजुं थःगु बाखंया कथावस्त्‌, 
पात्रत पौराणिक बाखनं कयादीगु खःसां नाटकय्‌ पात्रतयूगु मानसिकता आचार- 
विचार द्वन्द, थौंया परिवेश कथं न्हयथनेगु, सन्देश बीगु यानादीगु दु । 
थ्वयकःया कल्याणी नाटकय्‌ स्वदेश, स्वधर्म प्रति ममता ब्वयेगु जक मखु, छम्ह 
मिसाया इहिपा बं मनंतुनाम्ह मिजं नाप हे जुइमाः धैगु सामाजिक सुधारया सः 
हवलेगुलिइ नं लेखक सफल जूगु दु । नापं स्वस्थानी बाखनय्‌ आधारित घटना 
पाखें थौंया विशवय्‌ बिद्यमान आन्तरिक हस्तक्षेप, विस्तारवादी, साम्राज्यवादी नीति 
प्रति नं ब्यंग प्रहार यायेगुली नाटककार लिपा लाःगु मदु । अथे हे कृतिलक्ष्मीया 
पला: छधाः प्याखँ पुचलय्‌ नं थज्यागु हे प्रवृति दु । थुकथं पौराणिक, ऐतिहासिक 
बाखंया लिधंसाय्‌ नाटक सृजना याना: नं थौंया ईयात ल्वयेक सन्देश बीगुलिइ 
बैद्यजु, नेपालभाषाया मेम्ह नाटककार हेमलाल जोशीनाप ज्वःलाःगु दु । 


रामशेखर नकःमि (ने.सं. १०५५) 
- धिंताल्ल (ने.सं. १०९६) 

रामशेखर नेपालभाषाया बाखं, उपन्यास विधाय्‌ जक मखु नाटक 
साहित्यया विकासय्‌ नं महत्वपूर्ण योगदान बियादीम्ह च्वमि खः । थ्वयूकलं 
ख्यालः, छधाः प्याखं च्वयाः नाटक ख्यःयात ब्यापक व विस्तृत यायेगुलिइ जक 
मखु, थम्हं हे निर्देशन बीग, अभिनय तक यानाः: थ्व ख्यःयात अझ जन ग्राहय 
जनप्रिय यायेगुलिइ तक तिब: बियादीगु दु । थ्वयकःया छधाः प्याखं व ख्याल: 
उतिकं च्वन्हयाः । समसामयिक विकृति विसंगतियात ब्वयातःगु थ्वयूकःया ख्याल: 
व छधाः प्याखनं, जनतायात थौंया स्थिति प्रति सजग सचेत यायेत गाक्क तिब: 
ब्यूगु द्‌ । बाखं, उपन्यासया क्षेत्रय्‌ छम्ह प्रगतिशील च्वमिया रुपय्‌ प्रतिस्थापितम्ह 
भाजु रामशेखर नाटक साहित्यय्‌ नं प्रगतिवादया पलाःचिं क्यनेगुलिइ लिपा लाःगु 
मद्‌ । 


दुर्गालाल श्रेष्ठ (ने.सं. १०५७) 

- निमन्त्रणा (गीती नाटक, ने.सं. १०८८) 

- बिहांचुली (गीती नाटक, ने.सं. १०९०) 

- प्याखं पिचा (छधाः प्याखं पुचः, ने.सं. ११०६) 

नेपालभाषाया छम्ह तसक हे लोकं हवा'म्ह कवि दुर्गालाल श्रेष्ठ, नाटक 

विधाय नं उलि हे थःगु मूल्य व मान्यता स्थापित यायेफुम्ह नाटककार जूगु दु । 
श्रेष्ठजु नेपालभाषाया काव्य ख्यलय्‌ नव- स्वच्छन्दतावादी प्रवृतिं पला: छिनाः 
प्रगतिवादयात नालाः न्हयज्याःम्ह, कवि खः । थथे हे नाटक क्षेत्रय्‌ नं न्हापां 
'निमन्त्रणा' 'श्रीमती' थेंज्याःगु गीति नाटक च्वयाः थ्व ख्यलय्‌ प्रवेश यानादीम्ह 

श्रेष्ठजुं लिपा नेपाली जनजीवनया दुःख, बेदनाया सःयात नाटकया माध्यमं 
थ्वयेकेगु जक मखु शोषण दमनया समाधानया म्‌ लँपु 'संघर्ष' खः धकाः कयना 
संघर्ष, विद्रोहया आहवान यायेगु ज्या नं थ्वयूकलं नाटकय्‌ यानादिल । थुकथं 
दुर्गालालया आगमनं नेपालभाषाया नाटकय प्रगतिशील नाटकया प्रारम्भ जल 
नेपालभाषाया नाटकय्‌ छगू न्हूगु आयाम तनाबिल । थौंया सामाजिक, राजनैतिक जनैतिक, 
भाषिक सांस्कृतिक विसंगति प्रति थःगु जक विद्रोह प्वंकेगु मख, ब्वॅमिपिंत नं 

अज्याःगु हे भाव सम्प्रेषण यायेगु क्षमता थ्वय्‌कःयाके दु । खयेत ला सफुया रुपय्‌ 
थज्याःगु प्रगतिशील भावनां जाःगु थ्वयूकःया छधाः प्याखं पुचः 'प्याखं पिचाः' 
ने.स. ११०६ स जक पिदंगु खःसां छम्ह प्रगतिशील नाटककारया रुपय्‌ थ्व स्वया: 
आपालं न्हय: हे थ्वयूकः परिचित जुइधुंकूगु दु । अथे हे थ्वयकःया कविवर 
सिद्धिचरण नाप जानाः च्वयादीगु 'जि सिद्धिदास' प्याखनं सिद्धिदांसया 
मातृभाषानुराग जक ब्वयेगु याःगु मखुसे थज्याःगु हे भाषिक ममता थौंया 
समाजय्‌ देजायेकेगु चेष्ठा नं याःगु दु । नाटकया माध्यमं थोंया विकृति विसंगति 
प्रति असन्तोष विद्रोह प्वंकेगुलिइ थ्वयूकः गुलि सक्षम जुयादीगु खः, अथे हे 
भावुकता व आक्रोसयात भचा नियन्त्रण यायेफुगु जूसा थ्वयूकःया नाटक अझ 
वास्तविक व स्वाभाविक जुया: च्वन्ह्याइगु जुड । 


बासु शशी (ने.सं. १०५८-१११३) 
- ताःचाप्वाँय्‌ (ने.सं. १०८६) 
- भूमिं य॑म्ह मन्‌ (ने.सं. ११०७) 

ईश्वरानन्दयां लिउ नेपालभाषाया नाटकय्‌ छगू न्हूगु अनुभूतिया आभास 
याकादीम्ह मेम्ह नाटककार बास शशी खः । सामाजिक समस्यायात नं ग्राहस्थ 
समस्या पाखें ब्वयेगु जक मखु, ईश्वरानन्दं स्वयां नं ग्राहस्थ समस्यायात अझ 
क्वथीक क्वःजिक ब्वयेगु तथा मनोवेज्ञानिकता दुथ्याकेगुलिइ बास्‌ शशी सक्षम 
जूगु दु । 'ताःचाप्बाँय्‌' थ्वयूकःया नेपालभाषाय्‌ चर्चित नाटक खः । 'ताःचा प्वॉय' 
नाटकया मू विषयवस्तु भीगु समाजय्‌ युगं युगनिसें न्ह्यानावयाच्वंगु माजु ब 
भोया ल्वापु खःसां छपु हे नाटकय्‌ तःम्हेसिगु समस्या ब्वयेगुया नापं माजु व भौया 
ल्वापुया मू कारण आर्थिक जक मखु मनोवैज्ञानिक नं खः धका: कारक तत्व तकं 
क्यनादीगु दु । थुकथं न्हापा ईश्वरानन्दया नाटकय्‌ समस्यायात आर्थिक दृष्टिं जक 
वालेंगु जूगुलिइ वासु शशीं मनोबिज्ञानयात नं थाय्‌ बियादिल । फलत 
नेपालभाषाय्‌ समस्यामूलक नाटकयात अझ रोचक अभ ब्यापक यायेग ज्या वास 
शशी पाखें जुल । तर शशीया नाटक मूलत: समस्यामूलक खया: नं दर्शकतयत 
अप्व: प्रभावित यायेगु प्रलोभनं नाटकया प्रस्तुतिकरणय्‌ शशीं दबुलिइ समस्याया 
छलफल स्वया: नं घटना हे क्यनाबिइगु, निग बिचारधाराया संघर्ष स्वयां नं वाहय 
संघर्ष हे क्यनाविइगु यानादीगुलिं, थ्वयूक:यात मुक्कं आधुनिक नाटककार धायेग 
स्वयां नं संक्रमणकालया नाटककार कथं प्रतिष्ठापित याये छिं । ताःचाप्वाँय्‌ 
नाटक नेपालभाषाया नाटक ख्यलय्‌ गुगु प्रभाव बिइफुगु खः, लिपा पिदंगु 

ध्वयूकःया 'कुमिं यंम्ह मन्‌’ नांगु मेगु नाटक बिइफुगु मदु । वयूकःया नेपाली 
भाषां पिदंगु 'बाँसुरीमा नअटाएका धुनहरु’ नांगु नाटकया अनुवाद थें जूगु थ्व 
नाटक प्रगतिवादी लॅपु ज्वंगु दु । 


गिरिजाप्रसाद जोशी (ने.सं. १०५९-११०७) 

- बाखाछे (ने.सं. ११०२) 

- हाक्‌ स्वाहाने (ने.सं. ११०७) 

नेपालभाषाया छम्ह बहुप्रतिभाशाली च्वमि गिरिजाप्रसाद जोशी 

नेपालभाषाया नाटक ख्यलय्‌ नं छम्ह प्रगतिशील नाटककारया रुपय्‌ पिदनादीगु 
दु । तर थ्वयूकलं काव्य ख्यलय्‌ उपन्यास ख्यलय्‌, गुगु थःगु पलाःचिं त्वःते फुगु 
खः, नाटक क्षेत्रम्‌ अज्याःगु पलाःचिं त्वःतादीगु खनेमदु | थ्वयूकलं थःगु नाटकय्‌ 
आर्थिक समस्यां पिदंगु विविध समस्या न्हयब्बयाः, थोंया समस्याया मू हा हे 
आर्थिक खः धकाः क्यनेगु यानादीगु दु । नाटकया माध्यमं थःगु बिचाः प्वंकेगु, 
सामाजिक चेतना थनेगु अले विद्यमान विकृति विसंगतियात ब्वयेगु थ्वयूकःया 
कुत: च्वछाये बह जूसां, थःगु बिचाः प्वंकेगु भवलय्‌ नाटकय्‌ स्वाभाविकता, 
यथार्थतायात चिउताः तयेमफुगु कारणं थ्वयूकःया नाटक गुलि प्रभावशाली 
जुइमाःग॒ खः, उलि जुइफुगु खनेमदु । अथे खयाः नं नेपालभाषाया प्रगतिवादी 
नाटकया बिकासय्‌ थ्वय्‌कःया योगदान लुमंकेबह जू । 


श्रीमती प्रकाश प्रधानाङ्ग (ने.सं. १०६१) 
- कलाकार (ने.सं. १११७) 

श्रीमती प्रकाश प्रधानाङ्ग नेपालभाषाया न्हापां न्हापांयापिं नाटककारत 
मध्ये छम्ह जुयाः नं थ्वयूकःया नाटकया सफू आपालं हे लिपा तिनि पिदन । 
थ्वयूकलं थःगु बाखंया लिधंसाय्‌ नाटक च्वयाः विभिन्न कार्यक्रमय्‌ मञ्चन यानादी 
धुंक्गु दु । तर सफूया रुपय्‌ हे धाःसा 'कलाकार' हे थ्वयूकःया न्हापांगु सफू जूगु 
दु । 'कलाकार' छधाःप्याखं नाककारया दकले न्हापांया मुना जक मखु 
नेपालभाषाया मिसा च्वमितय्गु नं न्हापांगु नाटक सफू खः । कलाकारया समस्या 
जवनाः नेपालभाषाया नाटक ख्यलय प्रवेश यानादीम्ह प्रकाश प्रधानांगं मेमेगु 
सामाजिक समस्या, ऐतिहासिक विषययात नं थःग नाटकया विषय कथं प्रस्तुत 
यानादीगु दु । तर नाटकय्‌ समस्या न्हयब्वयेगु भवलय्‌ स्वाभाविकता, नाटकीय 
कलाया निर्वाह यायेगु स्वयां नं अप्वः भावुकता, सम्वेदनशीलताय्‌ लुकंबिइगु 
प्रवृत्तिं यानाः थ्वयूकःया नाटक गुलि च्वन्हयाये माःगु खः, उलि च्वन्हयाके फुगु 
मदुनि । 


“पद्मरत्न तुलाधर (ने.सं. १०६२) 


- आ: जितः नं तन तन दइवल (ने.सं. १०९७) 
- ख्याः बछि नी बछि (ने.सं. ११०४) 

निबन्धया लिसेलिसें नाटक विधाय्‌ ल्हाः न्हयाकादीम्ह पदमरत्नया प्रवेशं, 
नेपालभाषाया नाटकया ख्यलय्‌ छगू न्हूगु आयामया शुरुवात जूगु दु । देयया 
विविध ख्यलय्‌ खने दयाच्वंगु विकृति, विसंगतियात तप्यंक ब्वयेगु मयासे 
हास्यव्यंगया माध्यमं ब्वयेगु प्रवृत्ति नेपालभाषाया प्याखनय्‌ ब्यापक जुइके बिल । 
तुलाधरजुया न्हापां पिदंगु 'आःजितः नं तनतन दइवल' (ने.सं. १०९७) ख्याल: पुचः 
समसामयिक जीवनया विसंगति प्रति व्यंग्य खःसा लिपा पिदंगु 'ख्या: बछि नी 
बछि' नं थोंया समाजयात ख्या: बछि नी बछि यानाः कयेकातःगु रचना खः । 
थ्वयकलं ख्याल: बाहेक छधाः प्याखं नं च्वयादीगु दु । थ्वयकःया प्याखं न्हिइकाः 
गिजय्‌ यानाः पाठकतयूत मनोरन्जन विइत जक मख्‌, समाजय मजिउग, 
मनीगुयात व्हंकेत खः, जनतायात सजग व सचेत यायेत खः । मेमेपिं हास्यव्यंग 
च्वमितय्‌गु प्याखनय्‌ स्वयाः तुलाधरजुया प्याखनय्‌ गाकं बौद्धिकता दु, घ्याच साप 
हे क्वातु, भाव नं तसक हे सशक्त ज्‌ । उछुंखलता, अस्वाभाविकता, अस्पःपह: 
थ्वयूकःया प्याखनय्‌ खनेमदु । पात्र चित्रणय्‌ मनोवैज्ञानिकता, वैचारिक संघर्ष 
क्यनेगुलिइ नं पद्मरत्न गाकं सजग जूगु दु । थुकथं नुग: व न्हयपु नितांयात 
थिइफुगु दक्षता थ्वयूकःयाके दु । 


श्री कृष्ण 'अण्‌' (ने.सं. १०६४) 
- खःला मखुला (ने.सं. १०९७) 
नेपालभाषाया ख्याल: च्वज्याय्‌ नांजाःम्ह छम्ह च्वमि श्री कृष्ण 'अण्‌' नं 
खः । थ्वयूकःया ख्याल: केवल ख्या: जक मजुसे नी नं खः । थौंया समाजय्‌ 


` न्यनाच्वंगु मजिउगु मनीगु ज्याखँयात मर्मय्‌ दिक्क, नुगलय्‌ थिइक ब्वयेगु क्षमता 


थ्वयूकःयाके दु । छुं नं खें तप्यंक कनेगु धायेगु स्वया: नं गिजय्‌ यानाः, कयेकाः 
धायेबलय्‌ अप्व: थासय्‌ लाइ धैगु खँ थ्वयकःया ख्यालकं क्यनाबिउगु दु । बौद्धिक 
सजगतां भय्बिउगु थ्वयूकःया ख्यालक नेपालभाषाया नाटकया लागा तब्या तच्चा: 
यायेगुलिइ गाक्कं तिब: बिउगु दु । 


राजभाइ जक:मि (ने.सं. १०७८) 
- ल्हाबसा (ने.सं. ११०५) 

नेपालभाषाया काव्य ख्यलय्‌ छम्ह आधुनिक प्रगतिशील युवा कवि कथं 
परिचितम्ह राजभाइ जकःमि, 'ल्हाबसा' नाटक च्वया: नेपालभाषाया नाटक ख्यलय 
नं खनेदयेकः झाःगु दु । थ्व क्षेत्रय्‌ नं जकःमिजँ शोषित पीडित जनताया पं लिना: 
अमित जुयाच्वंगु अन्याः अत्याःया विरोधय्‌ सः थ्वयेकीम्ह, अले इमिग्‌ बिजय प्रति 
आशावादी जुयादीम्ह छम्ह प्रगतिशील नाटककारया रुपय्‌ थःत परिचित याकादीगु 
द । थ्वयूकलं नाटकया माध्यमं शोषण दमन प्रति थःगु जक विद्रोह आक्रोस 
प्वफेगु मख, पाठकतयूत नं थज्याःगु हे भाव संचार यायेगु क्षमता थ्वयूक:या 
राटकय्‌ दु । थुकथं जकःमिया आगमनं नेपालभाषाया नाटकय प्रगतिवादी सःयात 
अक तिख्खर यानाब्यूगु दु । थ्वयूकलं सान्दर्भिक विषययात ज्वना: पाठकतयत 


न 

आकर्षण यानादी थें प्रचारोन्मुखी प्रवृत्तियात भचा नियन्त्रण यानाः कलापक्षयात नं 
भचा चिडता: तयादिल धा:सा थ्वयूकःया नाटक अज्ज च्वन्हयाइग खनेद । 


दिनेश भुजु (ने.सं. १०७८) 
- बायाबंगु लँपु (प्र ते स. ११०३) श्रेष्ठ तिरपा: प्राप्त ते कं ११०४ 
बायावंगु लँपु छधाः प्याखं च्वयाः श्रेष्ठ सिरपाः त्याकादीम्ह दिनेश भुजु 

नेपालभाषाया छम्ह चर्चित युवा नाटककार खः । थोंया राजनेतिक, सामाजिक, 
आर्थिक, भाषिक क्षेत्रय्‌ विद्यमान विसंगति, विकृति, विडम्बनायात नाटकया 
माध्यमं ब्वयादीम्ह, हि क्वाःपिं हि जाःपिं पात्र सृजना यानाः शोषण दमनया 
विरुद्धय्‌ प्रतिकार यायेगु प्रेरणा बियादीम्ह, अन्याः अत्याःया प्रतिकार यायेत कानूनी 
लपु मन्त धायेबं उकिया परिणाम विद्रोह संघर्ष खः धकाः सन्देश बियादीम्ह 
नाटककार दिनेश भुज्‌ खः । थ्वयूकलं थौंया युवा पिंढियाके खनेदुगु वैचारिक 
हिउपाः, परिवर्तनया चाहना, जाँगर 4 णोश्यात नं उलि हे सशक्त रुपं 
पिब्वयेफुगु द्‌ । भुजं थःगु नाटकय्‌ वर्गीय चेतना वैचारिक आन्दोलनया जक 
प्रतिविम्बित यायेफुगु मखु, आधुनिक नाटकया रुप, विधान, प्रवाह कथं नं थःगु 
नाटकयात न्ह्याकेफुगु दु । उकि भुजुयात समालोचकतयसं नेपालभाषाया छधाः 
प्याखं ख्यलय्‌ प्रगतिवादी सः व आधुनिक बिचा:या समन्वय याना: नाटक च्वइम्ह 
आधुनिक नाटककारंया रुपय्‌ प्रतिष्ठापित याःगु दु (माली, वर्ष ३ अंक ३ पु. ६६) 
मेपिं प्रगतिशील लेखकत थें थ्वयूकलं में प्रचारोन्मुख व उदेश्यपरक प्रवृत्तियात 
धाःसा नियन्त्रण यायेमाःगु दु । थथे कलापक्ष प्रति नं संयमित जुयाः पलाः 
छिनादिल धाःसा भजुया नाटक नेपालभाषा साहित्यया नितिं छगू तःधंगु उपलब्धि 
जूवनी । 

थ्वयूकःपिं बाहेक नेपालभाधाय। ८५ ¦ ता २ ःलकेत तिबः बियादीपिं 
मेपिं नं आपांलं उल्लेख यायेबहपिं नाटककारत दनि । थ्वयूकःपिं मध्ये शज पूधाः 
प्याखं च्वमि खःसा गुलिं छधाःप्याखं च्वमि, गुलिं हास्यब्यंग च्वमित खः । 
थ्वयूकःपिं खः -चन्द्रबहादुर उलक - भाग्य व साहित्य (ने.सं. ११०१), कृष्णगोपाल 
कसि - श्रद्धाञ्जली ( ने.सं. १११२) शेषराज दली - भक्तिलता (ने.सं. १०९६), 
गोविन्दहरि नेक्‌ ब हरि श्रेष्ठ - निपु रुपक (ने.सं. १०७७), बासुपासा - श्रद्धा ( 
ने.सं. ११०४), भैरवगोपाल वेद्य - 'जिं छन्त याकंन कायेके हये' , (ने.सं. ११०८), 
धर्मरत्न शाक्य - विश्वन्तर (ने.सं ११११), सुरेन्द्र शाक्य - समाजया सेवा ( ने.सं. 
१०९४) जीवन श्रेष्ठ - ..... या. अर्ध पागल ।ने.सं. ११०८), गणेशराम लाछि - 
इखि (ने.लं. १1०४), राममान प्रधान, - यशोधरा (ने.सं. १११६), शुकराम महर्जन 
- सर्वाथसिद्ध (म्ये प्याखं) (ने.सं, ११५७), मनरत्न शाक्य - विश्वन्तर (ने.सं. 
११११), पुष्पराज शाक्य - अजात भन्नु, ( ने.सं. १११९) आदि । 

थ्वयूकःपिं बाहेक सफुया #पश्र्‌ 'प्याखं पिकयामदीसां विभिन्न पत्रपत्रिकाय्‌ 
वा कार्यक्रमया नितिं प्याखं च्वयादीपिं मेपिं नं प्याखं च्वमित दनि गथे परमानन्द 
वज्राचार्य, मथुराकुष्ण सायमि, पुष्परत्न तुलाधर, स्वयम्भुलाल श्रेष्ठ, पुष्प चित्रकार, 

सुवर्ण शाक्य, प्रकाश बञ्जाचार्य, भूषणप्रसाद श्रेष्ठ, राजा शाक्य, शाक्य सुरेन, 
त्रिरत्न शाक्य, महेशमान लँजुवाः, शशिकला मानन्धर, पुष्कर माथेमा, रोजीमैंया 
श्रेष्ठ, धुव मधिकर्मि, सुशील जोशी, श्यामदास कुमाः, निर्मल बज्राचार्य, 
सुभाषवीरसिंह कंसाकार, अमीररत्न ताम्राकार, शुभ शान्ति बज्राचार्य, श्यामलाल 
दिवाकर, रविन्द्रसिद्धि महर्जन, माणिकरत्न शाक्य, राजु स्यस्यः, सुरेशकिरण, 
शरद कसा:, मोहनलाल पांसु, सुरेन्द्र तुलाधर, रवि डंगोल, राम सिंह आदि । 


लिखें : थों नेपालभाषाय्‌ न्हूगु परम्पराया नाटक शुरु जूगु बागू शदी दयेक 
धुकल । थुलि समयावधिया दुने पूधाः प्याखं व छधाः प्याखं यानाः ५५ गू ति 
प्याखंया सफू पिदंगु दु । थुपिं मध्ये सामूहिक संकलनया रुपय्‌ निग स्वंगू हे जक 
प्याखं सफू पिदंगु दु सा मेगु फुक्क व्यक्तिगत लेखन वा संकलन या रुपय्‌ खः । 
सफूया रुपय बाहेक आपालं छधाः प्याखं, विभिन्न प्याखं धेंधेंबल्ला कासा, नाटक 
महोत्सव आदिया नितिं नं च्वयेगु जूगु दुसा विभिन्न पत्र पत्रिकां नं छधाः प्याखं 
पिकायेगु याःगु दु । अथे हे साहित्य गुथि पाखें नं जापानया छगू नाटक कथिजूम्ह 
मन्‌ (ने.सं.११०९) नेपालभासं अनुवाद जुया पिदंगु द॒ । तर बाखं, चिनाखं 
आदिया तुलनाय्‌ नेपालभाषाय्‌ नाटक आपालं म्हो हे जक पिदंगु दु । थ्व विधाय्‌ 
गुलि नं च्वमि पिदंगु दु प्यम्ह खुम्ह त्वःताः मेपिं फुक्क धै थें नाटक च्वयेगु रहर 
वा छुं कार्यक्रमया नितिं नाटक माला: च्वइपिं जक जूमु द॒ । थ्व क्षेत्रय्‌ प्रतिवद्ध 
जुयाः निरन्तरता बिउपिं नाटककारत तसक हे म्हो जक दु । 

थों नेपालभाषाय्‌ पिदंगु नाटकयात अनुशीलन यायेबलय्‌ मूलतः 
ऐतिहासिक, पौराणिक तथा जातक, समस्यामूलक, हास्यव्यंग्य कथंया नाटक 
खनेदु । ऐतिहासिक नाटकया क्रमय्‌ नं छगू राजनेतिक इतिहासय्‌ दुपिं पात्रतय्‌गु 
जीवन सम्बन्धी सा मेगु नेपालभाषा साहित्यया इतिहासय्‌ नांजाःपिं व्यक्तित्वतय्‌गु 
जूगु दु । थुमिगु चारित्रिक विशेषता क्यनेगु हे थज्याःगु नाटकया मू उद्देश्य जूगु 
दु । पौराणिक तथा जातक सम्बन्धी नाटकय्‌, गुलिं पौराणिक बाखं स्वस्थानी आदि 
सम्बन्धी जूगु दुसा अप्वः थें बौद्ध बाखं सम्बन्धी जूगु दु । थज्याःगु नाटकया 
कथानक, पात्रतयूगु नां सम्बन्धित पुराण वा जातकयागु जसां उकी 
न्ह्यब्वयातइगु परिवेश, आचार विचार थौंयागु मूल्य व मान्तया कथं हे जूगु दु । 
अथे हे थौं दकले अप्वः पिदंगु नाटक समस्यामूलक नाटक खः । थौंया झीगु 
समाजय्‌ विद्यमान - मिसा समस्या, शैक्षिक समस्या, भाषा समस्या, सामाजिक 
कुरिति, आर्थिक विसंगति, राजनैतिक विकृति आदि हे समस्यामूलक नाटकया मू 
विषय जूगु दु । समाजय्‌ विद्यमान थज्याःगु विकृति विसंगतियात न्हंकेगु, न्हग्‌ 
परिवर्तन न्हूगु मूल्य व मान्यता स्थापना यायेगु थ्व प्रवृतिया लेखकतयगु म्‌ कृतः 
जूगु दु । अथे हे हास्यव्यंग्य कथंया नाटकय्‌ नं समसामयिक विडम्बना, 
विरोधाभास, कमजोरी आदियात तप्यंक कंखिनेगु पलेसा हास्यव्यंगया माध्यमं 
स्याच्चुक थासय्‌ लाक्क कयेकेगु जूगु दु । थुकथं थोंया नाटककारतयूसं चाहे 
ऐतिहासिक विषययात ज्वनेगु जुइमा चाहे पौराणिकयात हे ज्वनेगु जुइमा, थौंया 

ई, थौंया इच्छा आकांक्षायात नं प्रतिविम्बित यायेगु कृतः याःगु दु । समस्यामूलक, 
हास्यव्यंग नाटककारतय्‌गु ला खं हे मन्त । तर थथे खयां नं थौं यातायात, 
आधुनिक संचार माध्यम आदिया विकासं विश्व गुलि चकने धुकूगु दु, उलि 
नेपालभाषाया नाटक विधां व्यापक विषयवस्तुयात कःघायेफुगु मदु नि । थौंतक 
नेपालभाषाय्‌ गुलि नं नाटक पिदन, नेपा: देयूया परिवेशं पिहां बनेफुगु मदुनि । 
अझ धायेगु खःसा नेवाः समाजया परिवेशय्‌ हे अप्व: नाटक लिकुना च्वंगु दु सा 
सामाजिक करिति, मिसा समस्या, भाषिक असमानता, आर्थिक विषमता, शोषण 
आदि थें ज्याःगु सीमित विषयस केन्द्रित जुयाच्चंगु दु । अन्तराष्ट्रिय स्थिति वा 
सम्पूर्ण मानव समाजं भोगय्‌ यानाच्वंगु विश्वव्यापी समस्या - युद्ध, -हासोन्मुख 
जुयाच्चंगु नेतिक मान्यता, यान्त्रिक सभ्यतां ब्वलंकूगु जीवनया जटिलता, न्हूगु 
आर्थिक परिस्थिति ब्वलंकूगु न्हगु मानव मूल्य आदि थें ज्याःगु विषययात 
नेपालभाषाया नाटकं ज्वने हे मानिगु दन्ति । खयेत ला प्रवाह प्रवृत्तिया दृष्टिकोणं 
नेपालभाषाय्‌ नं इब्सनवादी नाटकया प्रवाह नं न्हयाये धुंकूगु दु सा, समस्यामूलक 
नाटकय्‌ नं प्रगतिशील प्रवाह पिदने धुंकूगु दु । शिल्पगत रुपं नं हास्यब्यंग, 
प्रतिकात्मक आदि नाटक नेपालभाषाय्‌ प्रचलनय्‌ वयेधुंकगु दु । अथे खया नं थौं 
विश्वया नाटक साहित्यय्‌ खनेदुगु विविध अत्याधुनिक प्रयोग प्रविधि नेपालभाषाया 
नाटकय्‌ अझ दुतहये मानिगु हे दनि । 

नेपालभाषा नाटकया ख्यलय्‌ छधाः प्याखं, पूधाः प्याखंया प्रचलन थीं 
जक मखु प्राचीनकालं निसें हे दु । तर थौं नेपालभाषाय्‌ छधाः प्याखंया तुलनाय्‌ 
पूधाः प्याखंया च्वमित तसक हे म्हो जक खनेदु । अझ नाटककारया रुपय्‌ 
प्रतिष्ठित जुयाः थःगु मूल्य व मान्यता स्थापना याये धुंकूपिं पूधाः प्याखं च्वमित 
तक थ्व क्षेत्रं पलायन जूगु दु सा गुलिस्यां मेमेगु विधायात ज्वनेगु याःगु दु । अथे 
हे पधा: प्याखंया तुलनाय्‌ छधाः प्याखंया च्वज्याय्‌ अप्व: च्वमित खनेदु सां इमिके 
नं प्रतिवद्धता मदु, निरन्तरता मदु । थौं नेपालभाषा साहित्य ख्यलय्‌ पत्र-पत्रिकाया 
प्रकाशनं गुलि न्ह च्वमित पिकायेफुगु खः उकि नाटककारत तसक म्हो हे जक 
पिकायेफुगु दु । अभ विद्यार्थी च्वमितयगु सहभागिता ला थ्व क्षेत्रय्‌ नगण्य हे 
धाःसां जिउ । अथे हे नेपालभाषाया चिनाखेँ, बाखं च्वज्याय्‌ मिसा च्वमितयूसं गुगु 
सक्रियता क्यंगु खः उगु नाटक विधाय्‌ मदु । प्रकाशकूमारी, शशीकला थें ज्याःपिं 
छम्ह निम्ह मिसा च्वमिपिं बाहेक मेपिं च्वमिपिं खने हे मदु धाःसां ज्यू । थथे 
नाटक विधाय्‌ च्वमितय्‌ सहभागिता म्हो जूगु छगू कारण खः - भाव, बिचाःया 
नापं नाटकीय कलाया ज्ञान नं छम्ह नाटककारयात अति आवश्यक जू । मेगु 
कारण - थौं दब प्याखंप्रति मनूतय्‌ अभिरुचि म्हो जुयावंगु, थुकिया थाय्‌ 
टेलिफिल्म, फिल्‍म आदिं कयाहःगु तथा नेपालभाषाया फिल्म, टेलिफिल्मया 
विकासया सम्भावना तसक म्हो हे तिनिगु कारण नं खः । थथे थों नेपालभाषाया 
नाटकया रचना दबुलिइ क्यनेत मखु, पाठकतयूत कनेत जूगु दु । थौं नाटकया 
च्वज्या क्यनेत मखु, थःगु खे पाठकतयत न्यंकेगु नितिं थें जूबलय्‌, नाटक स्वया: 
अःपुक ध्वाथुइक थःगु खँ कनेछिंगु मेगु विधा बाखं, उपन्यासयात हे थोंया 

च्वमितय्‌सं अप्वः ज्वंगु दु । नाटककार ईश्वरानन्दं उपन्यास क्षेत्रय ल्हाः न्हयाकग, 
रामशेखर थें ज्याःम्ह हास्यव्यंग्यकार उपन्यास च्बःगु, धस्वां सायमिं उपन्यास 
विधाय्‌ थातं च्वनाछवःगु थुकिया दसु खः । थुकथं संख्याया दृष्टिं, स्तरया दृष्टिं 
नेपालभाषाया मेमेगु साहित्यिक विधाया तुलनाय्‌ नाटक विधा क्वय्‌ हे लानाच्वंगु 
दु । निम्ह प्यम्ह' दुपिं स्तरीय नाटककारतयूसं नं उलि निरन्तरता सक्रियता 
मक्यंगुलिं थ्व नाटक विधा गुलि थौं न्हयज्याये फुगु खः, न्हयज्यायेमाःगु खः उलि 
न्ह्यज्याये फगु मदुनि । भे 

समालोचना 


पृष्ठभूमि :- समालोचनायात पाश्चात्य साहित्यय्‌ प्रचलित 'क्रिटिसिज्म' 
(050०ंज्ञा) या पर्यायया रुपय्‌ थो झीसं छयला वयाच्वना । आलोचना, समीक्षा, 
विवेचना, अनुशीलन आदि समालोचनाया पर्यायवाची खंग्व: ख..। समालोचनाया 
संक्षिप्त अर्थ खः पारख यायेगु । थुकथं समालोचना साहित्य धायेबलय्‌ साहित्ययात 
विषय दयेका: च्वयात:गु रचनाया विवेचना, ब्याख्या, मूल्यांकन खः । समालोचनां 
छुं नं साहित्यिक कृतिइ गुलित. स्वायत्तता, स्वनिष्ठता दु, गुलित संगति विसंगति 
दु, गुलित प्रयोजन. प्रतिफलित जूगु दु धकाः क्यनाबिइ । न्हयागु ,प्रकारया साहित्य 
नं अर्थात्‌ कविता,  प्याखं, उपन्यास आदि फुक्कया जीवन नाप तप्यंक, सीदयेक 
स्वापू दइ व साहित्य -धयागु छगू कथं जीवनया व्याख्या खः |. समालोचना 
साहित्यया व्याख्या खः, अथे जूगुलिं . समालोचना. जीवनया व्याख्याया. व्याख्या खः 
(्रेष्ठ,१०८८:३) । प्रसिद्ध. समालोचक हड्सनया धापू कथं “रचनाय्‌. दुने थ्यंक दुहां 
बना: स्वयेगु, उकिइ दुने च्वंगु गुण, शक्ति व सौन्दर्य मालास्वया; . खंकेगु, . पिनेया 
अस्थायी तत्व व दुने च्वंगु शाश्वत गुण फाया: क्यनेगु, उकिया विवेचना व्याख्या 
यानाबिइगु, लेखकयात प्रेरणा. बिइगु, कलात्मक वब नैतिक आदर्श, स्पष्ट कयना 
बिइगु हे समालोचकया ज्या खः' । अथे हे तुं माथ्यू आर्नल्डं - ' विशवय्‌ सिउगु व 
खंगु दकलय्‌ भिंगु खँ सिइकाः प्रचार याना बिइगु निस्वार्थ वा निर्लिप्त कूत:यात है 
समालोचना नालादीगु दु. । वाल्टर पेटरं. “कवि वा कलाकारया गुण. खंकेगु, 
उकियात बाला: फाया: स्पष्ट क्यनाबिइगु. हे समालो चनाया ज्या खः' धयादीगु दु । 
थुकथं- छुं. नं. कुतिया व्याख्या विश्लेषण यायेगुया नापं निर्णय बिइगु हे थौंया 
समालोचनाया मू कुतः जूगु दु । तर अथे खःसां. विभिन्न. ईया विभिन्न 
समालोचकतयसं समालोचना यायेगु. क्रमय्‌ बिभिन्न तरीका छयःगु दु । गथे - छ 
नं रचनाया समालोचना. यायेबलय्‌ गुगं पिनेया नियमयात कसि. मयासें, लेखकया 
रचनाया नियम वयागु हे रचनाया आधारय्‌ न्ह्यब्वयेगु.व रचनाय्‌ छु छ तत्व दु 
धकाः वालाः फाया: क्यनाबिइगु प्रयोगवादी तरीका (1१०५८४५४९), छुं नं. साहित्य 

कला सम्बन्धी सिद्धान्तयात आधार नाला: छुं छगू रचनाया गुण दोष वाला: 
फायाः थथे च्वं धकाः क्वःछिना बिइगु निर्णायक तरीका (पतर), छुं छगू 
सिद्धान्त व दर्शनया मिखां कृतियात वाला स्वयेगु दार्शनिक तरीका 
(Philosophical), छुं छगू कृतियात इतिहासया क्रम कथं विवेचना विश्लेषण 
यायेगु ऐतिहासिक तरीका (11:5107८०]), छगू कृतियात मेगु कति नाप तुलना 
यायेगु तुलनात्मक तरीका (९००००४४९), छुं छगू कतिया भावनात्मक तथा 
मनोवैज्ञानिक प्रभावया अध्ययन यायेगु मनोवैज्ञानिक तरीका (?५४८॥०।०९।८३। 
Criticiऽm़), भौतिकवाद व वर्ग संघर्षयात आधारभूमि नालाः श्रमजीवी तथा 
सर्वहारावर्गया हीतया च्यूताः तयाः यायेगु प्रगतिवादी समालोचना (P7०६7९।५९ 
Criticism), छुं नं ग्रन्थयात आधार नालाः व ग्रन्थया नियम, सिद्धान्तया लिधंसाय्‌ 
मेगु कतिया पारख यायेगु शास्त्रीय समालोचना (01855 07४८७७), छुं नं 
कृतिया सौन्दर्य तथा विशिष्टतायात कयाः व्याख्या यायेगु व्याख्यात्मक समालोचना 
(Interpretative Criticism), सामाजिक यथार्थयात मू आधारभूमि नालाः याइग 
समाजशास्त्रीय समालोचना (9०८।०।०४।८। 07६८।५७) तथा थौंकन्हय्‌ भाषाशास्त्रीय 
अध्ययनया आधारय्‌ ब्वलंगु रुपवादी समालोचना (Formalistic Criticism), 
संरचनावादी समालोचना (Strcturalistic Criticism), शैली वैज्ञानिक समालोचना 
(Stylistic Criticism) आदि । तर थुपिं समालोचनाया विविध पद्दति, तरीका खया: 
नं थुमिगु मुक्कं अलग्ग अस्तित्व दुगु खनेमदु । छम्ह हे समालोचक तःगू 
समालोचनात्मक पद्धति ल्वाकःबुकः यानाः समालोचना याना वयाच्वंगु दु । 
समालोचना साहित्यया इतिहासयात वालास्वल धाःसा विश्व साहित्यया 
. इतिहासय्‌ समालोचना नं छगू पुलांगु विधाया रुपय्‌ न्हयलूवइ । संस्कृत साहित्यय्‌ 
थौं स्वया: भिंगुसः दँ न्हयः आचार्य भरतमुनिं थःगु नाट्यशास्त्र सफुलिइ नाटक 
सम्बन्धी विधि विधान न्हयथने धुंकुगु दुसा पाश्चात्य साहित्यय्‌ थौं स्वया नीनिसः 
दँ न्ह्यः हे एरिष्टोटलं ग्रीक नाटककारत 'एस्काइलस', 'सोफोक्लिज', 'युरिपिडिज' 
आदिपिनिगु नाटक स्वया: नाटक सम्बन्धी धारणा थःगु पोइटिक्स सफलिइ प्वंके 
धुंकूगु दु । तर समालोचनायात छगू अलग्ग हे साहित्यिक विधाया रुपय्‌ 
प्रतिस्थापित यायेगु ज्या धाःसा थ्व हे नीगूगु शताब्दीड वयाः तिनि जुल । 
समालोचना यायेगु वा पारख यायेगु ज्या लेखक सिर्जना याइगु थें हे खः । गथे 
छम्ह कलाकारं थःगु भावना अभिव्यक्त यायेत अनेक लपु मालाः: ल्वःगु माध्यम 
लुइवं शब्दं रंगं थःगु भाव प्वंकीगु खः, अथे हे समालोचक नं थःगु हे माध्यम 
ज्वना: थम्हं हाकनं मेगु कृति सिर्जना याइगु जूगुलिं थौं समालोचनायात नं छगू 
सृजनाया रुपय्‌ नालेगु यानाहःगु खः | थथे समालोचनायात नं छगू सृजनात्मक 
साहित्य कथं नालेगु गुगु ज्या जुल, थुकिया श्रेय पाश्चात्य समालोचकतयूत हे 
बिइमाः । खयेत ला संस्कृत साहित्यय्‌ नं 'भरत', 'आनन्दवधर्न', 'अभिनव गुप्त’, 
भामह”, 'रुद्रत', 'वामन', 'कुन्तक', 'दण्डी' थें ज्याःपिं साहित्याचार्यतयूसं प्रतिपादन 
यानातःगु साहित्यिक सिद्धान्त, गथे - सामाजिक आध्यात्मिक प्रयोजन व 
विषयवस्तुयात आधार यानाः समालोचना याइगु - रस, ध्वनि, औचित्य सिद्धान्त, 

रुपयात स्वया: याइगु - अलंकार, रीति, वक्रोक्ति सिद्धान्त आदिया विकास जूगु 
जक मखु, थज्याःगु सिद्धान्तं थःथःगु इलय्‌ गाक्कं थाय्‌ कयावःगु व छगू सिद्धान्तया 
प्रतिपादकतयसं मेगु सिद्धान्तयात कयाः खण्डन मण्डन यायेगु ज्या नं जूगु खः । 
तर थुमिगु प्रभाव निगू प्यंगू साहित्यय्‌ जक सीमित जुल । पाश्चात्य 
समालोचकतय्‌ प्रभाव थें व्यापक व विस्तृत जुइमफुत । अथे हे थौं समालोचना 
क्षेत्रय्‌ गुलि नं न्ह न्हूगु प्रवाह, प्रयोग प्रवृत्ति ब्वलंगु दु, थुकिया श्रेय नं पाश्चात्य 
समालोचकतयूत हे मबिसें मगाः । 

पाश्चात्य समालोचना साहित्यया इतिहास 'एरिष्टोफेनस', 'सोकऋेटिज' 
'एरिष्टोटल' आदिपिनिगु रचनां निसें शुरु जूगु नालेगु जूसां समालोचना, 
साहित्यया विकासय्‌ निरन्तरता सर फिलिप सिडनीया - डिफेन्स अफ पोयत्रि 
(ई.सं. १५९५) निसें कायम जुल । कविं जीवन गथे खन, अथे हे क्यनेमा:, कविं 
थःगु राष्ट्र व युगया आकांक्षाया अभिव्यक्ति बिइमाः धयावंम्ह झिच्यागूगु 
शदीयाम्ह जोन ड्राइदन' नं समालोचनाया ख्यलय्‌ न्हयथनेबहम्ह व्यक्तित्व ख: । 
अथे हे क्लासिकल समालोचनाया जग क्वातुकेगुली 'अलेक्जाण्डर पोप”, 'डा. 
जोन्सन' पिंसं तिबः बिलसा 'गेटे', 'हेगल', 'लेस्सि', थें ज्याःपिं समालोचकत पाखें 
दार्शनिक समालोचनाया प्रादुर्भाव जुल । किंगुंगूगु शताब्दी समालोचना साहित्यया 
विकासय्‌ छगू महत्वपूर्ण युग सावित जुल । भिंच्यागूगु शदीइ जन्म जूगु 
मनोवैज्ञानिक समालोचनाया विकास, थ्व हे भिंगुंगूगु शताब्दिइ जुल सा थ्व 
शताब्दी 'कार्ल मार्क्स थें ज्या:म्ह दार्शनिक जक मखु, 'कलरीज', 'म्याथु आर्नल्ड', 
'रस्किन', 'पेटर' थें ज्याःपिं ब्याख्यात्मक समालोचकत नं पिकाल । फ्रायडया 
मनोवैज्ञानिक सिद्धान्त, कार्ल मार्क्सया द्वन्दात्मक भौतिकवादी सिद्धान्तं साहित्ययात 
स्वयेगु मिखाय्‌ हे हिउपा:ः हयाबिलसा कलरीजया “कल्पना सिद्धान्त”, 
'सौन्दर्य सिद्धान्तं’ साहित्यया मूल्यांकन पद्धतिइ हिउपाः हयाबिल । साहित्यया कला 
पक्षयात जक थिइगु ज्या पेटरंयात सा जोन रस्किन थें ज्याःपिं समालोचकतयूसं 
नैतिकता, उपयोगितायात आधारभूमि नालाः समालोचना यायेगु परम्पराया ती 
यानाबिल । नीगूगु शताब्दी थ्यंबलय्‌ अझ अप्व: समालोचकत तथा समालोचना 
सम्बन्धी सिद्धान्तत खनेदत । वेनेडितो कचे, आई.ए.रिचार्डस्‌, टि.एस्‌ इलियट 
आदि थुगु युगया न्हयथनेबहपिं समालोचकत खः । थुपिं समालोचकतयूसं 
साहित्य सम्बन्धी थःपिनिगु धारणा जक प्वंकेगु याःगु मदु, साहित्यया मूल्यांकन 
पद्धति, प्रविधिइ नं थःपिनिगु सिद्धान्त, दृष्टिकोण प्वंकेगु याःगु दु । अथे हे हडसन 
नं थौंया आधुनिक युगया छम्ह प्रभावशालीम्ह समालोचक खः । हड्सन्‌ थौंया 
न्हपिं समालोचकतयगु निंतिं 'क्लासिक' थें जूगु दु । अथे हे थीं 
भाषा विज्ञानया अध्ययनया विकासं नं भाषाविज्ञानया आधारय्‌ निर्माण जूगु न्हू न्ह्‌ 
कथंया समालोचनात्मक पद्धतितय्‌गु प्रयोग आपाः जुयावःगु दु । थथे 
विभिन्न पाश्चात्य समालोचना पद्धति तथा समालोचकतयगु प्रभाव 
विश्वया आपालं साहित्यय्‌ लात, नेपालभाषाया समालोचना नं थुकिं विमुख 
मजुल । 

नेपालभाषाय्‌ संमालोचना 


विश्व साहित्यिया इतिहासय्‌ समालोचनाया परम्परा आपालं पुलां जुयां नं 
थों समालोचना विधा दुने अनेक प्रयोग प्रवाह न्हयायेधुंकूगु खयां नं नेपालभाषाया 
साहित्यय्‌ समालोचना साहित्यया विकास यक्व हे लिपा तिनि जुल । ख्वपया जुजु 
जगतज्योति मल्ल व बंशमणि ओझा (ने.सं. ७३३-७५६)या नां न्ह्यथनात:गु 
'संगीच्चन्द्र' (द्वि २२२, बी र८८/२२) अभिलेख ग्रन्थ आतकया दुने लूगु मध्ये 
दकलय्‌ न्हापांगु प्राचीन नेपालभाषा टीका व्याख्या अभिलेख ग्रन्थ खः । थ्व सफू 
पण्डित विप्रदासं उबलय शास्त्रीय संगीतमय नाटक प्याखं दयेकेगु विधि स्यनेगु, 
कनेगु निंतिं 'भरतनाट्य शास्त्र' अध्ययन यानाः उकि माःमाःगु मूल संस्कृत पाठ 
ल्ययाः नेपालभाषां टीका व्याख्या विवेचना परिभाषा थायथासय्‌ दुथनाः सम्पादन 
यानातःगु अभिलेख ग्रन्थ खः (वैद्य, ने. सं. १११९ :१०) । अथे हे जगतप्रकाश मल्ल 
व वयूकःया मन्त्री चन्द्रशेखर (ने.सं ७५९-७९३) जानाः च्वयातःगु 'नेपालभाषा 
गीत' (बी ३८८/२२ द्वितीय २२२, ने.सं ७९३) सफुलिइ 'जगतचन्द रस सम्बन्धी 
ज्ञान दुम्ह नापं शिक्षित बुद्धिजिवितयूत लयतायेके फुम्ह' धका: न्ह्यथनातःगु दु । 
थुकिं मल्लकालीन नेपालय्‌ काव्यया सैद्धान्तिक पक्षया अध्ययन यायेगु चलन जक 
मखु, सुं च्वमिया विषयलय्‌ टीका टीप्पणी यायेगु परम्पराया नं नी जुइधुंकूगु 
यचुक खनेदु । अथे हे थुगु हे इलय्‌ रचना जूगु संस्कृतया नेपालभाषां अनुवाद 
यानातःगु 'गायनलोचन' (बीर८४/९ ने.सं ८१०) सफुलिइ नं रस व रस 
साधारणीकरण सम्बन्धी विस्तृत व्याख्यात्मक चर्चा यानात:गुलिं काव्य सिद्धान्त 
सम्बन्धी अध्ययन चिन्तन यायेगु परम्परा थुगु इलय्‌ दुगु स्पष्ट जू (वैद्यः, ने. सं. 
११०६) । तर धाथेंगु समालोचनात्मक गतिविधिया प्रारम्भ पुनजगिरणकालय्‌ वयाः 
तिनि जुल । धर्मआदित्य धर्माचार्यया इलं निसें तिनि नेपालभाषाया समालोचनां 
थःगु पलाः चिं क्यनेगु यात । धर्मआदित्य धर्माचार्यया बुद्ध धर्म व नेपालभाषा' 
पत्रिकाय्‌ पिदंगु 'नेपालभाषा व थ्वया साहित्य’ (दं १, अंक १-२, पृ ९-२४) नांगु 
प्रवन्ध रचना हे नेपालभाषाया दकलय्‌ न्हापांगु समालोचनाया पला: जूगु दु । 
खयेत ला सिद्विदास महाजुं नं 'सरल छन्द बोध' (ने.सं १०३६), शूक्ष्म छन्द शास्त्र 
(ने.सं १०४७) थेंज्याःगु पूर्वीय सैद्धान्तिक समालोचना सम्बन्धी थीथी सफूचा नं 
च्वयादीगु खः, तर थ्व दक्वं च्वमिया जीवनकालय्‌ प्रकाशन मजुसे यक्व हे लिपा 
ने.सं १०८७ स तिनि जुल । उकि प्रकाशनया ल्याखं नेपालभाषाया समालोचनाय्‌ 
न्हापां पला: ल्हवनेगु ज्या धर्मआदित्यपाखें हे जूगु दु । नेपालभाषा व थ्वया 

साहित्य लेखय्‌ धमंआदित्: तत्कालीन घण्टाघर पुस्तकालयय्‌ दुगु नेपालभाषाया 
सफ व पाश्चात्य लेखकतयूसं पिकयातःगु नेपालभाषा सफूया धल:या आधारय्‌ 
प्राचीन सफया धल: ब्वयेगु ज्या यानादीगु खः । तर प्राचीन नेपालभाषाया 
सफूयात विषयगत व विधागत रुपं ब्वथला: गुगु पारख यायेगु विश्लेषण यायेगु 
खुबि थ्व लेखय्‌ धर्मआदित्यजुं क्यनादिल (श्रेष्ठ, ने.सं १११०:२१), थुकि 
धर्मआदित्ययात नेपालभाषाय्‌ न्हा समालोचनाया पला: चिं क्यंम्ह व्यक्तित्वया 
रुपय्‌ प्रतिस्थापित याकेबिल । च्वय्‌ उल्लेख जूग॒ फक्क गतिवधिं नेपालभाषाय्‌ 
समालोचनाया विकासया छुमां क्यनेगु याःसां समालोचना विधायात निरन्तरता 
बिइगु तथा सृजनात्मक कतिया पारख यायेगु ज्या धर्मोदय (ने.सं १०६७) पत्रिकां 
निसें जुल । थ्व पत्रिकां न्हन्हपिं लेखकतयूत थाय्‌ बिया: बाखं, कविता, निबन्ध, 
प्याखं आदि पिकयाः समालोचना बिधाया निति छखे पृष्ठभूमि तयार यानाबिलसा 
मेखेर रत्नध्वज थें ज्या:पिं न्हापा हे नेपाली भाषाया समालोचना विधाय्‌ ल्हाः 
न्हयाकंधुंकपिं समालोचकतय्‌गु समालोचना पिकयाः, नेपालभाषाय्‌ नं 
समालोचनाया प्रारम्भ यानाबिल । धर्मोदयया ने.सं १०६९ बछला अंकय्‌ भाजु 
रत्नध्बज जोशीया धर्मोदय कहानीत नांगु समालोचनात्मक लेख पिदन, गुगु लेख 
नेपालभाषाया हे दकलय्‌ न्हापांगु श्रृजनात्मक कृति सम्बन्धी समालोचनाया लेख 
जूगु दु । थ्व धर्मोदय पत्रिकाय्‌ पिदंगु २३ पु बाखंयात कयाः समीक्षा यानातःगु 
लेख खः । नेपालभाषाय्‌ सृजनात्मक समालोचनाया शुरुवातया इलय्‌ 
समालोचनायात लेखकया कमि कमजोरी जक क्यनेगु आलोचनाया रुपय्‌ नालेगु 
गुगु जूगु खः, थ्व खंया संकेत रत्नध्वजया थ्व लेखं स्पष्ट याःगु दु । थुगु इलय्‌ 
आलोचनां तत्कालीन लेखकत हतोत्साहीत जुड धकाः समालोचक तक ग्याःगु 
खनेदु (मल्ल, ने.सं ११८७:ट) । धर्मोदय पत्रिकाय्‌ 'धर्मोदयया कहानित' धुनेवं हानं 
मेगु रत्नध्वजया 'लिसःया लिसः' नांगु समालोचनात्मक लेख पिदन सा, मेपिं न्हूपिं 
समालोचकत नं तीजक खनेदयेक: वल । थ्वयूकःपिं खः - आदिवञ्ज - 'आलोचना', 
रामहरि जोशी - 'श्रीकेदारमान 'व्यथित'या काव्य साधना”, राजेन्द्रमान प्रधान - 
'ल्वापु : छगू आलोचना', माधवलाल कर्माचार्य - 'सीस्वांया विषयलय्‌ छत्वा:चा 
खें' । थ्वयकःपिनिगु आगमनं पाश्चात्य समालोचना पद्धतियागु प्रादुर्भाव 
नेपालभाषाया समालोचनाय्‌ नं जुल । व्याख्या प्रधान कथंया थुगु ईया 
समालोचनाय्‌ दकलय्‌ सशक्त माधवलालजुयागु 'सीस्वांया विषयलय्‌ छत्वा:चा खे 
खःसा रामहरि जोशीयागु 'श्री केदारमान व्यथितया काव्य साधना' समालोचनात 
मध्ये नं उगु इया छगू ग्यसु ग्यंगु समालोचना जूगु दु । तर थुगु समूहया 
समालोचकत मध्ये माधवलाल कर्माचार्य छम्हेस्यां जक निरन्तरता बियादिल, 
रामहरि जोशीजुं मेगु छपु निपु समालोचना च्वयाः ल्हाः दिकादिल सा, आदिवज्र, 
राजेन्द्रमानपिंसं थ्व ख्यलय्‌ हानं दुस्वयेगु यानामदिल । 

नेपालभाषाय्‌ समालोचना साहित्यया प्रारम्भ विशव साहित्यया समालोचना 
ख्यलय्‌ अनेक पद्धति, प्रवृत्तिया प्रयोग जुड धुंका: तिनि जूगु खः । थ्व हे कथं 
माधवलालजुं पाश्चात्य समालोचनाय्‌ खनेदुगु प्रयोगवादी, प्रभाववादी 

समालोचनाया प्रयोग नेपालभाषाय न यानादिलसा समालोचना सम्बन्धी 
सैद्धान्तिक दृष्टिकोण नं न्हापां थ्वयूकलं हे ब्वयादिल । 

नेपालभाषाय्‌ समालोचना साहित्यया प्रारम्भ, २००७ सालया प्रजातन्त्र 
न्हय: हे जूगु खःसां समालोचना विधाया वास्तविक विकास २००७ सालया क्रान्ति 
लिपा हे जक जुल । प्रजातन्त्रया स्वच्छन्द वातावरणं छखे नेपालभाषा सफ, 
पत्रपत्रिका पिकायेगु जाँगर व जोस तत्कालीन लेखकतय्‌त वयेका बिल सा, मेखेर 
न्हन्हगु विधाय्‌ ल्हाः न्हयाकेगु अन्तरभावना द्यजायेका बिल | फलतः नेपालभाषाय्‌ 
धर्मोदय पत्रिका बाहेक मेमेगु नं पत्रिका - थौंकन्हे (१०७०), नेपाल (१०७०), 
पासा (१०७३), तिकिझ्याः (१०८०), नसंचा (?), की (१०७८), सितु (१०८४), 
नेपालभाषा न्हिपौ (ने.सं १०७३) आदि पिदन । न्हापा खनेमदुनिपिं न्हपिं आपालं 
समालोचकत गथे - पूर्णकाजी ताम्राकार, माणिकलाल श्रेष्ठ, आशाराम शाक्य, 
सूर्यबहादुर शाक्य, चित्तरञ्जन नेपाली, धूस्वां सायमि, कृष्णचन्द्र सिं प्रधान, 
कमलप्रकाश मल्ल, सिद्धिचरण श्रेष्ठ, चित्तधर हृदय, गोपालमान श्रेष्ठ, गजसुन्दर 
प्रधान आदि खनेदत । थ्वयूकःपिनिगु प्रवेशं नेपालभाषाया समालोचनां छगू 
स्तरियता, विविधता कायम यात । थुगु समूहया आपालं समालोचकत अंग्रेजी 
साहित्यया ज्ञाता अले गुलिं गुलिं ला पाश्चात्य समालोचनाया विधार्थीत हे जूगुलिं 
पाश्चात्य समालेचना पद्धतिया प्रभाव नेपालभाषाय्‌ गाक्क दुथ्यन । न्हापा खने 
मदुनिगु यथार्थवादी, प्रगतिवादी समालोचनाया प्रादुर्भाव नेपालभाषाय्‌ नं जुल सा 
नेपालभाषाया कृतियात पाश्चात्य लेखक तथा कृति लिसे लनेगु तकं जुल | तर 
थ्व समूहया समालोचकत मध्ये कृष्णचन्द्रसिंह प्रधान, माणिकलाल श्रेष्ठ व 
कमलप्रकाश मल्ल स्वम्हेस्यां जक समालोचकया रुपय्‌ धस्वाना: थ्व क्षेत्रय्‌ 
प्रतिवद्धता क्यनादिल, निरन्तरता बियादिल । थथे धर्मोंदयया १३ दें, १४६ अंक दुने 
-१९ पु, पासा-१७पु, थौंकन्हे ४ पु, नेपाल-२२ पु, तिकिझ्या:-२ पु, नसंचा-२ पु, 
भी (वर्ष ५, अंक-९)-१९ पु, सितु (अंक ६८)-६७ पु, जः (वर्ष ३ तक)-८ पु 
समालोचनात्मक लेख पिदन । थुकथं बुलुहुं हे जूसां नेपालभाषाय्‌ समालोचना 
लेखनया क्रम त्वाःमदयेक न्हयानां वन । ईया हिउपा: लिसें थुपिं पत्रिका मध्ये 
गुलिं पत्रिका दिनावनसा मेमेगु न्हून्ह्गु न्हिपौ, वाःपौ, लयपौ, ऋतुपौ, दँपौ आदि 
विभिन्न खलः पुचःपाखें पिदना नं च्वन । थुपिं पत्रिका मध्ये गुलिं पत्रिकां प्रत्येक 
अंकय्‌ छुं न छु समालोचनात्मक कृतित पिकाकां यंकेगु यात सा गुलिं पत्रिकां 
समालोचना विशेषांक हे पिकयाः नं समालोचना विधाया विकासया निंतिं 
महत्वपूर्ण भूमिका म्हितां यंकल । अथे हे समालोचकतय्‌ दथुइ आलोचना 
प्रत्यालोचनाया लहर नं न्ह्यात । 'नःलि कविता संग्रह'लय्‌ दुथ्याःगु कविताया 
आधुन्तिकतायात कयाः कृष्णचन्द्रसिंह प्रधान, रत्नध्वज जोशी व कमलप्रकाश 
मल्लपिनिगु आलोचना, प्रत्यालोचना, मध्यस्थता जूगु नेपालभाषा समालोचनाया 
ख्यलय्‌ छगू उल्लेखनीय घटना खः । ई न्हयानावंलिसे नेपालभाषाया 
समालोचनाया ख्यलय्‌ न्हापा खने मदुनिपिं - जनकलाल वैद्य, झुलेन्द्रमान प्रधान, 
ईश्वरानन्द श्रेष्ठाचार्य, सुन्दरकुष्ण जोशी, स्वयम्भूलाल श्रेष्ठ, पुष्पबहादुर चित्रकार, 

जगदीश चित्रकार, इन्द्र माली, शंकर श्रेष्ठ, बिमला मानन्धर, मंगलप्रसाद श्रेष्ठ, 
रे.रे.न. स्यस्यः, वि.आर. कसा: आदि थें ज्याःपि प्रतिभाशाली सृजनशील 
समालोचकत नं खनेदत नापं सैद्धान्तिक समालोचना नापं व्यावहारिक 
समालोचनाया कृति नं न्हापा स्वया: अप्वः पिदन । अध्ययन व अन्वेषणात्मक 
प्रवृत्ति नेपालभाषाया समालोचनाय्‌ नं दुथ्यन । अध्ययन व अन्वेषणया लिधंसाय्‌ 
व्याख्या विवेचना यायेगु व निर्णय बिइगु वैज्ञानिक आधारत नेपालभाषाया 
समालोचनाय्‌ नं ब्वलना वल । तर कृति लेखनया हिसाबं साहित्यया मेमेगु विधा- 
बाखं, चिनाखेय्‌ गुगु गतिं न्हून्हूपिं च्वमित पिदने फुगु खः, उलि समालोचनाया 
ख्यलय्‌ पिदंगु खनेमदु । च्वय्‌ उल्लेख जूपिं समालोचकत मध्ये नं भालेन्द्रमान 
प्रधान, ईश्वरानन्द, सुन्दरकृष्ण जोशी, पुष्पबहादुर चित्रकार, आदिपिंसं निपु प्यपु 
ग्यसुलाःगु समालोचना च्वया समालोचकया भूमिका निर्वाह याःसां केवल 
जनकलाल वेद्य, इन्द्र माली, जगदीश चित्रकार स्वम्हेस्यां जक थ्व क्षेत्रय्‌ 
प्रतिवद्धता कयन, निरन्तरता बिल । मेपिं थ्व क्षेत्रय्‌ थातं च्वना मच्वन । 

२००७ सालया प्रजातन्त्र पश्चात विविध पत्रपत्रिका जक पिदंगु मखुसे 
आपालं च्वमितयूके सफ्‌ पिकायेगु, सफ्‌ सम्पादन यायेगु जाँगर व उत्साह नं 
ब्वलन । थुकिया सकारात्मक प्रभाव नेपालभाषाया समालोचना साहित्यय्‌ नं 
लात । थ्व हे कथं थीथी समालोचकतय्‌गु समालोचना मुना: समालोचना संग्रह, 
अथे हे व्यक्तिगत समालोचनाया सफ्‌ (सैद्धान्तिक तथा व्यावहारिक) आदि नं 
पिकायेगु जुल । थ्व हे कथं रत्नध्वज जोशीया सम्पादनय्‌ थःगु .न्यापु समालोचना 
व मेपिं प्रतिनिधि समालोचकतयगु नं न्यापु समालोचना तयाः साहित्यया सुलचं 
(ने.सं १०७२) समालोचना संग्रह पिदनसा, कमलप्रकाश मल्लया संम्पादनय्‌ नःलि 
स्वना (ने.सं १०८७), 'नःलि कविता छगू विवाद” (ने.सं. १०८७), भरत सायूमिया 
सम्पादनय्‌ - बाखं समालोचना (ने.सं १०९५), हितकरवीरसिं कंसाकारया 
सम्पादनय्‌ -तुतां, प्रेमबहादुरया सम्पादनय्‌ -सिद्धिदास म्हसीके (ने.सं १०८७), डा. 
जनकलाल वैद्य ब प्रेमबहादुरया सम्पादनय्‌ -आशा सफ्‌ कुथिया अभिलेख ग्रन्थया 
वर्णानात्मक धल: (ने.सं ११११), पुष्पबहादुर चित्रकारया सम्पादनय्‌ पासा: 
समालोचकपिनिगु मिखाय (१०९७), रविन्द्र राजकर्णिकार व पासापिनिगु सम्पादनय्‌ 
- जिमिगु मिखाय्‌ सत्यसती, . प्रेमशान्ति तुलाधरया सम्पादनय्‌ -नेपालभाषा व 
थ्वया साहित्य विभागीय गोष्ठी (ने.सं १११०) आदि पिदन । अथे हे व्यक्तिगत 
समालोचनाया सफ्‌ नं आपालं पिदन । चित्तधरया- भीगु साहित्य (ने.सं १०७४), 
ईश्वरानन्दया - 'सौन्दर्य व आलोचना’ (१०८७), झुलेन्द्रमानया- काव्य व 
काव्यया स्वभाव (१०८७), रत्नध्वजया- 'नेपालभाषा साहित्यया तिसा’ (१०९४), 
माणिकलाल श्रेष्ठया- 'समालोचनाया सिद्धान्त’ (ने. सं. १०८८), जनकलाल वैद्यया 
- सत्यसतीया विवेचना (ने.सं. १०८७), नेपालभाषा काव्यया सुजनात्मक प्रवृत्ति 
(ने.सं. ११०६) कमलप्रकाश मल्लया - सिँकःमिया स्वांने' (ने.सं १०९८), 
नर्मदेशवर प्रधानया - जिगु विचाः जिगु धाप (ने.सं. १११५) साहित्यया स्वंगः 
सिखा (ने.सं. १११८), नेपालभाषा साहित्यया इतिहास बारे ( ने.सं.१११८), इन्द्र 

मालीया - पुलां कसि न्हूगु दापू (ने. सं.१११७), विद्रोही कवि बुद्ध सायमि (१११७) व 
माध्यमिक कालया छुं (१११९) व कृष्णचन्द्र सिंह प्रधानया - पला:चिं लिना ( 
ने.सं.१११६), पुर्ण वैद्यया - कविताया लागा (ने.सं. ११०९), बुद्ध सायमि - 
कविता: थौंया मिखां आदि समालोचनाया ख्यलय्‌ न्हयथनेबहगु नेपालभाषाया 
वैयक्तिक समालोचनाया संकलनया सफ्‌ खः । 

थुपिं समालोचना सम्बन्धी सफ बाहेक, मेमेगु सृजनात्मक कृति सम्बन्धी 
सफूया भूमिकां नं नेपालभाषाया समालोचनाया धुक्‌ जायेकगुलिइ आपालं तिब: 
बिउगु दु । भूमिका लेखन नं नेपालभाषा समालोचनाया छगू उर्वरभूमि सिद्ध जूगु 
दु । थःगु सफ्या भूमिका, पासाभाइ, न्हूम्ह च्वमियागु सफूया भूमिका च्वयेगु 
बाध्यतां नं न्हापा समालोचक कथं पिदनेधकूपिं च्वमितयूत जक मखु पिमदंपिं 
च्वमितयूत नं समालोचक, समीक्षक जुइग्‌ करं क्यंकग दु । थथे भूमिका लेखन 
पाखें नेपालभाषाया समालोचनाया ख्यलय्‌ खनेदयेकःवःपिं च्वमित खः - ¦| 
श्रेष्ठ, चित्तधर 'हृदय', खड्गमान मल्ल, प्रेमबहादुर कसा:, सत्यमोहन जोशी 
पूर्णदास श्रेष्ठ, फणिन्द्ररत्न वज्राचार्य, दुर्गालाल श्रेष्ठ, पूर्ण वैद्य, बुद्ध सायमि 
आदि । वय्‌कःपिंसं भूमिका लेखनया सिलसिलाय्‌ सम्बन्धित कृति प्रति थःपिनिगु 
धारणा दृष्टिकोण जक मखु, साहित्यया विविध विधा सम्बन्धी परिभाषा बिइगु, 
व्याख्या विश्लेषण यायेगु, अझ समालोचनाया सैद्धान्तिक पक्ष सम्बन्धी तकं जः 
हवलेगु याःगु दु । सिद्धिचरणया 'घःमाः' थज्याःगु हे भूमिका लेखनया छगू नमूना 
सफ खः | थ्व हे कथं भूमिका लेखन नं नेपालभाषा समालोचनाया छगू अध्याय 
जूगु दु । तर भूमिका लेखनय्‌ थःपिनिगु तिक्ष्ण समालोचकीय प्रतिभा क्यंपिं 
समालोचकतयूसं धाःसा लिपा नं थ्व क्षेत्रय्‌ प्रतिबद्ध जुयाः निरन्तरता बिउगु म्हो 
हे जक दु। 

२००७ सालया प्रजातन्त्रया प्रतिफल स्वरुप नेपालम।५,५। वे शात 
मान्यता बियाः पठनपाठनय्‌ दुथ्याकेगु जुल । ने.सं १०७४ निसें स्कूलया 
पाठ्यक्रमय्‌ नेपालभाषा दुथ्यात सा ने.सं १०८० स आई.ए. ने.सं १०८२ स 
बी.ए.या पाठ्यक्रमय्‌ ने.सं १०९७ निसें एम.ए. तथा विद्यावारीधी थ्यंक 
नेपालभाषा दुथ्यात । थुकिं नेवाःतयूके छगू जाँगर व उत्साह हयाबिल । थथे 
नेपालभाषायात पठनपाठनय्‌ दुथ्याकुसेलि छखे पाठ्यक्रमय्‌ मेमेगु सफू नापं 
सैद्धान्तिक समालोवनाया सफ नं दुथ्याकेमाःगु आवश्यक जुलसा मेखेर अध्ययन 
अध्यापनया सिलसिलाय्‌ं थीथी सफया समीक्षा, विश्लेषण, विवेचना यायेमा:गु 
आवश्यक जुल । फलस्वरुप पाठ्यक्रमयात आवश्यक जूगु सफ च्वयेग, पूलांग्‌ 
सफया अध्ययन अन्वेषण यायेगु, पाठयय्‌ दुथ्याःगु सफूया समीक्षा विश्लेषण 
याना: पिकायेगु ज्या जुल । थुकथं नेपालभाषाया समालोचना ख्यलय्‌ छगू हिउपाः 
वल । न्हापा हे समालोचकया रुपय्‌ नांजाये धुंकूपिं - रत्नध्बज जोशी, माधवलाल 
कर्माचार्य, कृष्णचन्द्र सिंह प्रधान, माणिकलाल श्रेष्ठ, डा. कमलप्रकाश मल्ल, 
कुलेन्द्रमान प्रधान, जनकलाल वैद्य, ईश्वरानन्द, पुष्पबहादुर चित्रकार, इन्द्र माली, 
आशाराम शाक्य, सुन्दरकष्ण जोशी, समालोचक आदि थेंज्याःपिं शिक्षकतयूसं 

सैद्धान्तिक व व्यावहारिक समालोचना च्वयेगु जक याःगु मखुसे न्हापा 
समालोचना मच्वःनिपिं न्हपिं प्राध्यापक तथा बौद्धिक व्यक्तित्वतय्‌सं नं थःपिनिगु 
उत्तरदायित्व बहन याये कथं थ्व क्षेत्रय्‌ सशक्त रुपं ल्हाः न्हयाकल । थथे थःपिनिगु 
नेपालभाषा शिक्षण पेशाया उत्तरदायित्व वहन यायेकथं नेपालभाषाया समालोचना 
च्वज्याय ल्हाः न्हयाकादीपिं न्हापांया पुचःया शिक्षक, प्राध्यापकत - नर्मदेश्वरमान 
प्रधान, खड्गमान श्रेष्ठ, गिरिजाप्रसाद जोशी, लक्ष्मीभक्त जोशी, शान्तहर्ष 
वज्राचार्य, काशीनाथ तमोट खःसा लिपाया पुचःया प्राध्यापकत - चन्द्रमान 
वज्राचार्य, पूर्ण ताम्राकार, प्रेमशान्ति तुलाधर, डा. चुन्दा वज्राचार्य, जनक नेवाः, 
मदनसेन वज्राचार्य, रामलोचन भा, प्रेमहीरा ताम्राकार, मनोरमा तुलाधर, 
ओमकारेश्वर श्रेष्ठ, तुयूबहादुर महर्जन, तुल्सिलाल सिंह, कृष्णा वैद्य, ज्वाला 
तुलाधर आदि खः । थथे प्राध्यापन ज्याय्‌ संलग्न जुयाः समालोचना च्वयेगु याःपिं 
थुपिं प्राध्यापकतयूसं थःपिनिगु पेशा प्रति बफादारी क्यने कथ पाठ्य विषय 
सम्बन्धी हे अप्वः व्यवहारिक समालोचनाया लेख च्वयेगु याःगु दु । थुमिके 
अध्ययन अन्वेषण यायेगु क्षमता दु । शूक्ष्म दृष्टि दु । तर अप्वःसिके निरन्तरता 
धाःसा मदु । थुपिं पाखें नेपालभाषाय्‌ व्याख्यात्मक समालोचनाया विकासय्‌ तिब: 
गणु द! 
प्राध्यापन ज्याय्‌ संलग्न गुरुपिं पाखें जक मखु, नेपालभाषा ब्वनीपिं 
तिद्यार्थीत पाखें नं नेपालभाषाया समालोचना विधाया विकासया निंतिं महत्वपूर्ण 
ज्या जूगु दु । विद्यार्थीतयगु सक्रियतां अन्तर क्याम्पस साहित्य सम्मेलनया 
व्यवस्था जुलसा, विभिन्न क्याम्पसपाखें थःथःगु पाःलाः स्वनाः विभिन्न ज्याभवः 
नापं दँपौ पिकायेगु यात । थज्याःगु साहित्य सम्मेलन, दँपौया प्रकाशनं नं 
समालोचना विधाया विकासया निंतिं छुं अवश्य तिबः बिउगु दु । तर 
विद्यार्थीतय्‌गु समालोचना विधाय्‌ महत्वपूर्ण योगदान पठनपाठनया सिलसिलाय्‌ 
यायेमाःगु शोधकार्य पाखें जूगु द्‌ । नेपालभाषायात एम.ए.या निंतिं स्वीकृति 
बिउबलय न्हापां शोधपत्र च्वयाः एम.ए. याकेबिउगु खः । तर लिपा एम.ए.या 
नियमित पठनपाठन यायेगु व्यवस्था जुसेलिं पाठ्यांसय्‌ छगू पत्र शोधपत्र च्वयेगु 
नं दुथ्यात । थज्याःगु शोधपत्र च्वज्यां नं नेपालभाषाया समालोचना विकासया 
निंतिं महत्वपूर्ण योगदान बिउगु दु । अथे हे नेपालभाषाय्‌ विद्यावारिधी याइपिं 
विद्यार्थीत पाखें नं थ्व विधाया ख्यलय्‌ महत्वपूर्ण उपलब्धी जूगु दु । तर थज्याःगु 
शोधपत्र अप्वः थें त्रिभुवन विश्वविद्यालय केन्द्रीय विभाग व पुस्तकालयय्‌ -जक 
लिकनाच्वन । प्रकाशनय्‌ हयेगु ज्या मजू । फलस्वरुप सर्वसाधारण जनता थज्याःगु 
पत्र अध्ययन पाखें विमुखं जुइमाःगु दु । थथे शोध कार्यया भवलय्‌ प्रकाशित जूगु 
छगू उपलब्धिमूलक कृति डा. जनकलाल वेद्यजुयागु 'नेपालभाषा काव्य सुजना 
प्रवृत्ति’ (ने. सँ ११०६) नं खः । 
नेपालभाषायात पठन पाठनय्‌ दुथ्याकाः शैक्षिक मान्यता बिसेलिं 
त्रि.वि.वि. नापं ,अनेक संघ संस्थापाखें नं नेपालभाषा व थ्वया साहित्य सम्बन्धी 
गोष्ठी न्यायेकेगु, सहलह यायेगु ज्या जुयावल । थज्याःगु गोष्ठी नं नेपालभाषाया 

समालोचना विकासया निंतिं महत्वपूर्ण योगदान बिउगु दु । नेपालभाषाया 
समालोचना इतिहासय्‌ न्हापांगु थज्याःगु गोष्ठिइ ने.सं. १०८७ स सिद्धिदास सच्छि 
दें बुदिंया लसताय स्वन्ह॒यंक कार्यपत्र न्हयब्वःगु खःसा सिद्धिदास बुदिंया लसताय्‌ 
समालोचना सम्बन्धी जक खुग्‌ ग्यसुलाःगु सफ नं पिदन । सिद्धिदास सच्छिदें 
बुदिंया गोष्ठी बाहेक जगतसुन्दर मल्ल सच्छिदँ बुदिंया लसताय्‌ जूगु गोष्ठी (ने.सं. 
११०४) जगतसुन्दर मल्ल सम्बन्धी कार्यपत्र प्रस्तुत जुलसा, निष्ठानन्द वज्जाचार्य 
बुदिया लसताय्‌ जूगु गोष्ठी (ने.सं ११०५) स निष्ठानन्द व वयूकःया 
'ललितविस्तर' सम्बन्धी कार्यपत्र प्रस्तुत जुल । अथे हे समालोचनाया इतिहासय्‌ 
उल्लेख यायेबहगु त्रि.वि.वि.पाखें डा. सुन्दरकृष्ण जोशीया संयोजकत्वय्‌ संचालन 
जूगु- नेपालभाषा व थ्वया साहित्य विभागीय गोष्ठी (ने.सं. ११०८), स्वम्ह वयोवृद्ध 
कविपिनिगु साहित्यिक देन गोष्ठी (ने.सं १११०) नं खः । 'नेपालभाषा व थ्वया 
साहित्य विभागीय गोष्ठी'या कार्यपत्रयात गोष्ठीइ हे जक लिकंका तयेगु मयासे 
सर्वसाधारणयात सुसूचित जुइकेगु निति प्रकाशनय्‌ नं हल । अथे हे नेपालभाषाया 
मेमेगु संस्थापाखें नं विविध गोष्ठी आदिया संचालन यानाः गोष्ठीइ ब्वंगु थीथी 
रचना समीक्षात्मक टिका टिप्पणी पिकयाः थ्व विधाया विकासया निंतिं तिब: 
बिइगु ज्या जूगु दें । तर थौं तकया नेपालभाषा साहित्यिक गोष्ठीइ गुलि नं 
कार्यपत्र न्ह्यब्वयेगु जुल, न्हापा हे समालोचकया रुपय्‌ प्रतिष्ठित जुइधुंकूपिं 
च्वमित पाखें हे जक जुल, गुलि नं कार्यपत्रया टिप्पणी च्वयेगु ज्या जुल, व नं 
थज्याःपिं पाखें हे जुल | उकि थज्याःगु गोष्ठीं न्हून्हगु समालोचनाया च्वसु, 
शाधपत्र पिकायेगु याःसां न्हून्हपिं समालोचकत उलि पिकाये मफूनि । 

प्राध्यापन पेशाय्‌ संलग्न मजूसां नेपालभाषाया शैक्षिक तथा साहित्यिक 
्षेत्रया उन्नतिया निंतिं बिभिन्न पत्रपत्रिकाय्‌ च्वसु च्वयाः थःपिनिगु समालोचकीय 
प्रतिभा ब्वयावयाच्वंपिं युवा च्वमितयूसं नं समालोचना विधाया विकासया नितिं 
आपालं महत्वपूर्ण भूमिका म्हिता वयाच्वंगु दु । थ्वय्‌कःपिं खः - सिन्हःम्‌, 
रामभक्त श्रे, भूमहेश जोशी, मल्ल के. सुन्दर, डा. केशवमान शाक्य, डा. 
पुष्पराज राजकर्णिकार, गोवर्धन शर्मा, मनमोहन श्रेष्ठ, बालगोपाल श्रेष्ठ, 
रमेशकाजि स्थापित, अपर्णा प्रधान, रविन्द्र राजकर्णिकार आदि । थ्वयूकःपिंके 
अध्ययन दु, शूक्ष्म दृष्टि दु, संयम पूर्वक विश्लेषण यायेगु क्षमता दु, निर्णय बीगु 
युवा जोश दु, तर समालोचना च्वयेगुलिइ निरन्तरता प्रतिवद्धता धाःसा 
खनेमदुनि । थौ नेपालभाषाया समालोचनाया ख्यलय्‌ खनेदुपिं प्रमुख समालोचकत 
थुकथं दु । 


प्रमुख समालोचक 


घर्मआदित्य धर्म्माचार्य (ने.सं १०२२) 
- नेपालभाषा व थ्वया साहित्य (ने.सं १०४७) 

धर्मआदित्य धर्माचार्यं नेपालभाषाय्‌ दकलय्‌ न्हापां पत्रिका पिकयादीम्ह 
पत्रकार जक मखु समालोचनाया ख्यलय्‌ न्हापां पलाः तयादीम्ह समालोचक नं 
खः । थ्वयकःया “बुद्ध धर्म व नेपालभाषा पत्रिका'य्‌ पिदंगु 'नेपालभाषा व थ्वया 
साहित्य’ नांगु रचनायात नेपालभाषाया न्हापांगु समालोचनाया पला: नालातःगु 
द्‌ । धर्मआदित्य मूलत छम्ह भाषा अनुरागी खः । थ्व हे कथं वयूकलं नेपालभाषा 
व थ्वया साहित्य लेख स्वदेशी तथा विदेशी विद्वानतयूत नेपालभाषा साहित्यया 
इतिहास सम्बन्धी ज्ञान बिइगु नितिं च्वयादीगु खः, समालोचनाया अभावपूर्ति 
यायेगु उदेश्यं च्वयादीगु मखु । तर थ्व लेखय्‌ थें थ्व स्वयाः न्हयःयापिं सुं नं 
लेखकया रचनाय्‌ थुकथं अन्वेषण, विश्लेषण तथा निर्णय यायेगु थें ज्याःगु 
समालोचनात्मक प्रवृत्ति खनेमदु । उकि 'नेपालभाषा व थ्वया साहित्य' लेखयात हे 
नेपालभाषाया न्हापांगु समालोचनाया प्रयास कथं नालाकायेगु जूगु. ख: । थ्व लेखय्‌ 
धर्मआदित्यं सं नं च्वमिया कृतियात कयाः आलोचना, विवेचना यायेगु मयासे 
नेपालभाषाया थीथी विषय सम्बन्धी सफूया धल: ब्वयेगु ज्या यानादीगु दु । तर 
थथे खया: नं प्राचीन कतियात गुगु विधाय्‌ तयेबहःज्‌ धकाः निर्णय यानातःगु, गुगु 
बिधाय्‌ छु छु कृति नां काये योग्य ज्‌ धकाः पारख यानात:गुलिं, धर्मआदित्य 
समालोचनाया ख्यलय्‌ न्हापां पला: ल्हवंम्ह व्यक्तित्व जूगु दु । "नेपालभाषा व 
थ्वया साहित्य’ नांयागु लेख धर्मआदित्यजं न्हापां थःगु सम्पादनय्‌ पिदंगु 'वुद्धधर्म व 
नेपालभाषा” पत्रिकाय्‌ (दं १, अंक १-२, पौ ९-२४) क्रमिक रुपं पिकयादीगु खः, 
तर लिपा चित्तधर 'हृदय' जं थुकियात छथासं मुना: सफूया रुपय्‌ पिकयादिल । 
खयेत ला थौं धर्मआदित्यया समालोचना धायेबहगु सफू थ्व हे छगू खयां नं 
थ्वयूकःया “बुद्ध धर्म व नेपालभाषा’ पत्रिकाय्‌ पिदंगु “बुद्ध चरित्र" नांगु मेगु गद्य ` 
रचनाय्‌ नं थ्वयूकःया समालोचकीय प्रतिभा जाहां थिनाच्चंगु दु । थ्व रचनाय्‌ 
कालिदासया 'रघुवंश' नाटकया प्रभाव अश्वघोषया 'बुद्ध चरित्र'य्‌ छु छुं अंशय्‌ 
ला:गु दु धकाः क्यनातःगु दु । थुकथं थ्व रचनां नं धर्मआदित्याया, तुलना यायेगु, 
पारख यायेगु थें ज्याःगु समालोचकीय गुण ब्वयाबिउगु दु । 


बैकूण्ठप्रसाद लाकौल (ने.सं १०२६) 

- रस अलंकार छन्द (ने.सं १०९८) 

- नेपालय्‌ स्थविरवाद गुकथं वःगु खः (ने.सं ११०५) 

- नेपालय्‌ हानं स्थविरवाद वयेकेत व नेपालभाषा हवयेकेत 

= धर्माचार्यं (ने.सं ११०५) 

- जिगु मिखाय्‌ जे.एस्‌. मल्ल (ने.सं ११०८) 

वैकुण्ठप्रसाद लाकौल नेपालभाषाया काव्य ख्यलय्‌ स्वच्छन्दवादया न्हापां 
प्रयोग याःम्ह छम्ह कवि जक मजुसे नेपालभाषाया अग्रज साहित्यिक 
व्यक्तित्वतय्‌गु जीवनी व क्रियाकलापायात समीक्षात्मक रुपं ब्वयेगु यानादीम्ह 
छम्ह समीक्षक नं खः । थ्वयूकःया समीक्षक व्यक्तित्वया पूवाभास 'बुद्ध धर्म व 
नेपालभाषा” पत्रिकाय्‌ पिदंगु 'धर्म आदित्यया धर्म सेवा’ (दं-१, अंक १-२, पौ ७) 

प्रशस्ति चिनाखंय्‌ हे खने दये धुंकूगु खः । थ्वयूक:या रचनाय्‌ जीवनपरकता, 
व्याख्यात्मतां अप्वः थाय्‌ काःगु दु । व्यक्तित्वतयग जीवनीयात समीक्षात्मक रुपं 
ब्वयेगु जक मखु, पूवीर्य समालोचना सम्बन्धी सैद्धान्तिक ज्ञानयात नं अःपुक 
ध्वाथुइक ब्वयेगु ज्या थ्वयूकलं यानादीगु दु । “रस अलंकार छन्द’ सफू थुकिया 
दस्‌ खः । 


चित्तधर हृदय (१०२६-११०२) 

- भगीगु साहित्य (१०७४) 

नेपालभाषा व साहित्य ख्यलय्‌ छम्ह साहित्यिक प्रतिभाया रुपय्‌ जक 
मखु, छगू प्रतिस्थापित संस्थाया रुपय्‌ परिचितम्ह चित्तधर 'हृदय' जुया 
समालोचनात्मक प्रतिभाया परिचय बिइगु छगू कृति 'भीगु साहित्य’ खःसा, 'मेगु 
सफूया भूमिकाया रुपय्‌ च्वयातःगु आपालं रचनां नं थ्वयकःया समालोचनात्मक 
प्रवृत्तिया जः हवलेगु याःगु दु । धर्मआदित्यं प्राचीन कतियात कयाः इतिहास 
व्वयेगु व वर्गिकरण यायेगु ज्या यानादी थें व हे परम्पराय्‌ च्वना: वा व हे 
प्रवाहयात अझ न्हूयज्याकाः चित्तधर 'हृदय' जुं प्राचीन कृतियागु जक मखु, थः 
समकालीन च्वमितयूगु कृतिया नं चर्चा यानातःगु 'भीगु साहित्य'यात 
धर्मआदित्यया लेखसिकं समालोचनाया दिशाय छपलाः न्हयज्याःगु धाये बहज्‌ 
(श्रेष्ठ, १०८८ :१७५) थ्वयूकःया भीगु साहित्य सफुलिइ दृथ्याःगु फुक्क रचनायात 
समालोचना धायेमफुसां, गुलिं गुलिं रचना गथे - नेपालभाषा साहित्यया विविध 
गतिविधि, साहित्यिक महारथी व वयूकःपिनिगु कार्य तथा कृतिया लेखाजोखा 
. यानातःगुलिइ चित्तधरया समालोचनात्मक व्यक्तित्व जक मखु समालोचनात्मक 
पद्दति तक प्रतिबिम्बित जूगु दु । अथे हे 'हृदय'जुया भूमिका लेखन विशेषतः थः 
समकालीन तथा अग्रज लेखकतयगु कृति लिसे सम्बन्धीत जूगु दु । थः 
समकालीन च्वमितयूगु भूमिका लेखनय्‌ बिशेष यानाः च्वमितयूत प्रेरणा प्रोत्साहन 
बिइगुलिइ हे थ्वयूक: अप्वः तक्यनादीगु दु । समग्र रुपं 'हृदय'जुया 
समालोचनात्मक प्रवृत्तियात मूल्यांकन यायेबलय्‌ थ्वयूकःयात छम्ह प्रयोगवादी 
समालोचक कथं नाले छिं | छुं नं कृतिया विस्तृत अध्ययन विश्लेषण याना: उकिं 
हे मूल्य निरुपण यायेगु थ्वयूक:या मू चेष्टा जूगु दु । थ्वयकःया समालोचना 
सम्बन्धी धारणा खः, समालोचना धयागु हे कवि कलाकारया कृतिइ छु छु दु धका: 
वालाः क्यनाबिइगु जक खः, बांलाः बांमलाः धकाः पारख यायेगु ब्वँमितय्‌गु त्वःता 
बिइमा: । थ्व धारणा हुदयजुया 'फोटोग्राफर' धयागु कवितां स्पष्ट क्यंगु द्‌ । तर 
समालोचक डा. कमल प्रकाश मल्लजुं 'हृदय' जुयात छम्ह साहित्यया 
इतिहासकार बा आलोचकतयूत तथ्यांक चूलाका बिइम्ह छम्ह (Enumeretor) 
व्यक्ति कथं खंकादीगु दुसा, मेम्ह समालोचक माणिकलाल श्रेष्ठज्‌ं थ्वय्‌कःयात 
क्लासिकल व इण्डक्टीभ समालोचकया रुपय्‌ नालादीगु दु । अथे हे 
माणिकलालजुया धापू कथं हृदयजुयाके तेल्लाःगु मिखा व थुइका कायेगु 
सम्बेदनशीलता व वौद्धिक समदृष्टि नं दु, तर भावावेशयात पनेगु संयम मदु । 

खड्गमान मल्ल (ने.सं १०३१-१११८) 

- फुटकर 

नेपालभाषाय्‌ समीक्षात्मक भूमिका (न्ह बाखं पुचः - ने.सं १०८०) 
परिचयात्मक सफू धल: (नेंषाल ऋतु पौ, ल्याः ५ ने.सं १०७३) च्वयाः 
नेपालभाषाया समालोचनायात तिब: बियादीम्ह छम्ह व्यक्तित्व खड्गमान मल्ल नं 
खः । नेपाली भाषा प्रकाशिनी समितिया हाकिम जुयाच्वना दीबलय्‌ थ्वयूकलं अन 
अड्डाय्‌ प्रकाशनया स्वीकृतिया निंतिं वःगु तत्कालीन थीथी नेपालभाषाया सफूया 
अध्ययन यानाः उगु हे सफूया समीक्षात्मक टिप्पणी धल: दयेकाः प्रकाशनय्‌ 
हयादिल । धर्मआदित्य धर्माचार्यया लिउ नेपालभाषा सफूया धल: विवरण 
दयेकादीम्ह उबलयूया सरकारी अधिकृत मध्ये वयकः न्हापांम्ह खः (वैद्य, ने.सं 
१११९, २०. :१७) । थ्वयूकःया थज्याःगु सफू धलः, सफूया भूमिका ब्वनेबलय्‌ 
थ्वयूकःयाके दुगु व्याख्यात्मक शक्ति, पारख यायेगु खुवि यचुक खनेदु । थथे खयां 
नं थ्वयूकलं मूलरुपं समालोचना च्वयेगु धाःसा यानामदी । अयन थ्वयूकःयात 
समालोचक कथं नालात:गु दु । 


ठाकुरलाल मानन्धर (ने.स. १०३२-११११) 

- फुटकर 

अन्वेषणात्मक निबन्ध च्वयेगुली नांजाःम्ह ठाकुरलाल मानन्धरयात 
नेपालभाषाया सैद्धान्तिक समालोचनाया ख्यलय्‌ नं योगदान बिउम्ह छम्ह 
प्रारम्भिक ईयाम्ह समालोचक कथं नाले छिं। थ्वयूकःया 'लय्‌ता' (नेपाल ऋतु पौ 
थ्यंल्याः ११, ने.सं १०७४) नांगु कृति, संस्कृतया रस सम्बन्धी सिद्धान्तय्‌ आधारित 
स्वतन्त्र चिन्तन मनन दुगु छपु विवेचनात्मक च्वसु खः | छम्ह समालोचकयाके 
दयेमाःगु अध्ययन, अन्वेषण, व्याख्या विश्लेषण तथा तर्क यायेगु क्षमता 
थ्वयूकःयाके गाक दु । थथे छम्ह समालोचकयाके दयेमाःगु क्षमता दयां नं थ्वयूकः 
थ्व क्षेत्रय्‌ प्रतिवद्ध धाःसा जुयामदी । 


सिद्धिचरण श्रेष्ठ (ने.सं १०३२-१११२) 

सिद्धिचरणया घःमाः (सम्पादक-फणिन्द्ररत्न बञ्जाचार्य ने.सं १११६) 

_ फुटकर 

थःगु जीवनकालय्‌ समालोचनाया सफू पिकया मदीसां नेपालभाषाया 
आपालं च्वमितय्‌गु सफुलिइ भूमिका च्वयाः नेपालभाषाया समालोचनाया 
विकासय्‌ छगू महत्वपूर्ण देन बियाझाःम्ह छम्ह अग्रज समालोचक सिद्धिचरण 
श्रेष्ठ नं खः । समालोचकतयूसं छम्ह यथार्थवादी समालोचकया रुपय्‌ खंकादीम्ह 
सिद्धिचरण श्रेष्ठयाके साहित्यया विविध विधा सम्बन्धी विशद ज्ञान, तीक्ष्ण दृष्टि, 
सही मूल्यांकन यायेगु क्षमता गाक दु । खयेत ला थ्वयूकःया फुक्क धया थे 
समालोचनात्मक लेख व्यावहारिक समालोचना सम्बन्धी जूगु दु, तर अथे हे खयां 
नं थज्याःगु लेखय्‌ साहित्यया विविध विधा सम्बन्धी थःगु धारणा, दृष्टिकोण नं 

ब्वयेगु यानादीगु दु । थुकथं सिद्धिचरण छम्ह मर्मज्ञ, सहृदयी, सुस्पष्ट विचारयाम्ह 
समालोचक जूगु दु । सिद्धिचरणजुया प्रकाशनया ल्याखं नेपाल (वर्ष-१, अंक-१) 
पत्रिकाय्‌ पिदंगु 'कीगु भाषाय्‌ की कवि चित्तधर' नांगु 'हृदय'जुया काव्य प्रवृत्ति 
काव्यया विकासक्रमयात विस्तृत रुपं नहयब्वयातःगु लेख न्हापांगु खःसां 

सिद्धिचरणया समालोचना च्वयेगु अभ्यास जेलकालय्‌ हे जुइ धुंकल धयागु खें 
सिद्धिचरणया निबन्ध' (ने. सं १११२) नांगु सफुलिइ दुथ्या:गु 'बाखंचात गय्‌ जुइमा: 
धयागु रचनां स्पष्ट याःगु दु । थुकथं समालोचनाया सफू हे धका: च्वया मवंसां 
थ्व विधाय्‌ थःगु विशेष योगदान बियावंम्ह नेपालभाषा समालोचना ख्यःया छगः 
थीगु नगु सिद्धिचरण नं जूगु दु । 


रत्नध्वज जोशी (१०३६-११०९) 

- नेपालभाषा साहित्यया तिसा (१०९४) 

- लिस: (११०७) 

- आरती (११०७) 

नेपाली भाषा साहित्यय्‌ छम्ह समालोचकया रुपय्‌ प्रतिस्थापित जुइ धुंकाः 

तिनि नेपालभाषाया समालोचना विधाय्‌ ल्हाः न्हयाकादीम्ह रत्नध्वज जोशी 
नेपालभाषाया सृजनात्मक कति सम्बन्धी दकलय्‌ न्हापां समीक्षात्मक लेख 
च्वयादीम्ह समालोचक खः । थुकथं धर्मोदय पत्रिकाय्‌ ने.सं १०६९ बछला अंकस 
पिदंगु 'धर्मोदयया कहानीत' नांगु समीक्षात्मक लेख थ्वयाकःया जक नेपालभाषाय्‌ 
न्हापांगु समालोचना मजुसे नेपालभाषाया हे न्हापांगु सृजनात्मक कृति सम्बन्धी 
समालोचनात्मक लेख जूगु दु । खयेत ला थ्वयूकलं अप्वः थें व्यावहारिक 


समालोचना च्वयादीगु दु , तर अथे खयां नं सम्बन्धित कृतिया विश्लेषण 


मूल्यांकन यानादीबलय्‌ थःगु नं साहित्य सम्बन्धी धारणा सिद्धान्त ब्वयेगु यानादीगु 
दु । तर थज्याःगु धारणा सिद्धान्त छगू निश्चित व मौलिक मजुसे प्रसिद्ध 
समालोचकत पाखें दं वःगु खनेद्‌ । थ्वयकल विशेषतः पूर्वीय साहित्यया शास्त्रीय 
पद्धतियात, कसि थें छयलाः थीथी कतिया मूल्यांकन यानादीगु दु । थ्व नियम कथं 
लाःगु रचनायात भिं मला:गु मभि धायेगु प्रवृत्ति रत्नध्वजयाके दु (श्रेष्ठ, ने.सं. 
१०८८:१७४) । थथे यानादीबलय्‌ थनया शैक्षिक स्तर, देशकाल वातावरणयात नं 
ध्यान तया: धाःसा समालोचना यानादीगु दु । थम्हं समालोचना यानागु कृतिया 
मूल्यांकन यायेत उज्वःगु हे मेगु कर्तिलसे लना स्वयेगु तुलनात्मक पद्धति नं 
थ्वयक या समालोचनाया छगू विशेषता जूगु दु । रत्नध्वज जोशीया सृजनात्मक 
कतिया ', समालोचना मध्ये बाखं विधाय वयकःया समालोचना गम्भीर 
उपलब्धीमूलाक जुग्‌ दु । वाखंया समालोचना यानादीबलय्‌ विशेषतः विषय पक्ष 
स्वया!' न॑, शैली व शिल्प पक्षय्‌ थ्वयूकः अप्वः केन्द्रित जुयादीगु दु । अथे हे 
थ्वयूकःया , समालोचना सम्बन्धी अवधारणा थ्वयूकलं च्वयादीगु निबन्धय्‌ नं 
पिज्वःगु दु । थःगु कृति सम्बन्धी. सुनानं टिका टिप्पणी यायेवं तुरन्त प्रतिवाद 
यानादीम्ह रत्नध्वजया. समालोंचनाया प्रतिवाद मेपिं समालोचकतयग स्वया: अप्वः 

हे पिदंगु दु । थुकथं रत्नध्वज जोशीया समालोचना पद्धतिइ मिखा ब्वयेबलय्‌ 
बलय्‌ वयकःयात छम्ह शास्त्रीय समालोचकया रुपय्‌ प्रतिस्थापित याये छिं। 


प्रेमबहादुर कसा: (ने.स. १०३७-११११) 
- फुटकर 

भूमिका लेखन पाखें नेपालभाषाया: समालोचनाया धुक्‌ जायेका थकूम्ह 
छम्ह व्यक्तित्व प्रेमबहादुर कसा: नं खः । थ्वयूकःया समालोचनाया सफू व 
समालोचना सम्वन्धी अलग्ग लेख पिदंगु मदुसां, 'बाखंम्ये' 'रत्नेशवर प्रार्दुभाव,' 
'खाखें पुचः नगु', 'शुक बहत्तरी' आदि सफूया भूमिका ब्वनेबलय्‌ थ्वयूक:यात छम्ह 
सफल समातोचकया रुपय्‌ कायेफु । बाखम्ये, सफूया भूमिकाय्‌ बाखंम्ये सम्बन्धी 
परिभाषा, धारणा न्हयब्वयादीगु दु सा ब्राखंम्ये सफू दुने छपु छपु बाखंम्येयात 
कयाः गुगु दुवालादिल उकि वयूकःया समालोचनात्मक प्रतिभाया बांलाक परिचय 
बिउगु दु । अथे हे 'रत्नेशवर प्राद्भाव' नाटकय्‌ गुगु विस्तृत भूमिका बियातल, 
उकि भीगु प्याखं साहित्ययागु इतिहास, परम्परा व प्रवृत्तियात यचुका बिउगु दु 
सा, 'खाखें पुचः नगु' निबन्धया भूमिकां निबन्ध सम्बन्धी वयूकःया धारणा जक 
मख्‌ सैद्धान्तिक ज्ञानया नं जः हवलेगु याःगु दु । 'शुक वहत्तरी' सफूया दुग्यंगु 
भूमिकां थ्वयूकःयाके दुगु विश्लेषणात्मक क्षमता अन्वेषणात्मक प्रवृत्ति, 
निर्णयात्मक शक्तिया परिचय बिडगु दु । प्रेमबहादुर कसाःया समालोचना छदूम 
नामय्‌ नं पिदंगु खनेदु । 'ती' बाखं पुचःयात कयाः जूगु समालोचनाया 
प्रत्यालोचना कसा:जुयागु हे खः धयागु आपाःसिया बिचाः दु । थथे समालोचकया 
प्रतिभा दयाः नं खनेदयेक समालोचना च्वयाः समालोचकया रुपय्‌ न्ह्यःने दं 
मभाःम्ह छम्ह च्वमि प्रेमबहादुर कसा: नं जूगु दु । 


पूर्णकाजी ताम्राकार ( ने.सं. १०४०) 

- फुटकर 

बागू शदी न्हयलं निसें थौं तकं निरन्तर रुपं नेपालभाषाया भाषिक 
साहित्यिक क्रियाकलापय्‌ थःत फ्याना झाःम्ह पूर्णकाजि ताम्रकार नेपालभाषाया 
प्रारम्भिक ईया समालोचकपिं मध्ये नं छम्ह खः । थ्वयूकःया धर्मोदय पत्रिका 
(ने.सं १०६९ ६:४) स पिदंगु ख्ववि व भाजु हरिकुष्ण नेपालभाषाया न्हापा 
न्हापांगु व्यवहारिक समालोचनात मध्ये छगू खः । प्रौढ भाषा शैली, व्याख्यात्मक 
पद्धति थ्वयूकःया समालोचनाया विशेषता खः । 


लक्ष्मीभक्त जोशी (ने.सं १०४२-११११) 
- फुटकर 
नेपालभाषाया प्राध्यापनयात तिब: बिइगु तातुनाः समालोचना क्षेत्रय्‌ ल्हाः 
न्हयाकादीम्ह छम्ह समालोचक लक्ष्मीभक्त जोशी नं खः । व्याख्यात्मक प्रवृत्तियागु 
थ्वयकःया थीथी समालोचनात्मक लेख विशेषतः छपु बाखं, छपु नाटक छगू 


नेपालभाषा साहित्यया इतिहास/२५८ 


उपन्यासया शिर्षकयात कयाः च्वयेगु जूगु दु । थ्वयकःया समालोचनात्मक लेखं 
नेपालभषाया पठन पाठनयात सुगम यायेगुलिइ तिब: बिउगु दु । थ्वयकःया 
समालोचना 'व्याख्यात्मक' समालोचना पद्धतियात ब्वलंकेगुलिइ बः बिउगु दु । 


ईश्वरानन्द श्रेष्ठाचार्य (ने.सं १०४६) 

- सौन्दर्य व आलोचना (ने.सं. १०८७) 

- नुगलयू बुद्ध (ने.सं. १०८७) 

- इमा मन्दः (ने.सं. १०९१) 

सैद्धान्तिक तथा व्यावहारिक समालोचना निताय्‌ नं ल्हाः न्हयाकादीम्ह 

ईश्वरानन्द नेपालभाषाया न्हापां न्हापांयापिं समालोचकत मध्ये छम्ह खः । थ्वयूकः 
मूलतः यथार्थवादी समालोचक खः । ध्वयूकःया “सौन्दर्यं व आलोचना’ नांग 
सैद्धान्तिक समालोचना सम्बन्धी सफुलिं मार्क्सवादी बिचाः, दृष्टिकोणयात सरल व 
सुगम तरिकां ब्वयाबिउगु दु । व्यावहारिक समालोचनाय्‌ थ्वयूकलं मूलतः 
व्याख्यात्मक प्रवृत्तियात नालादीगु दु । तीक्ष्ण अन्तर्दष्टि, तक. यायेगु शक्ति, सशक्त 
अभिव्यक्ति बिइगु प्रतिभा थ्वयूकःयाके दयां नं संयम व सन्तुलनयात धा:सा 
थ्वयूकलं उलि कायम यायेफुगु खनेमद्‌ । 


कूष्णचन्द्रसिंह प्रधान (ने.सं. १०४६) 
- भगोगु बाखं साहित्य (ने.सं. १०९७) 
- पला:चिं लिना (ने.सं १११६) 

थौं नेपाली व नेपालभाषा निगुलिं भाषाया साहित्य क्षेत्रय्‌ उलि हे चर्चित 
परिचितम्ह वरिष्ठ समालोचक कृष्णचन्द्रसिंह प्रधान २००७ सालया क्रान्तिं हःगु 
उत्साह व उमंगया वातावरणं नेपालभाषाया समालोचना ख्यलय्‌ दुतह:म्ह छम्ह 
समालोचक खः । नेपालभाषा साहित्यय्‌ कृतिया समालोचना व समालोचनाया 
सिद्धान्त निगू पक्षय्‌ नं योगदान बियादीम्ह समालोचक कृष्णचन्द्रसिंह प्रधान 
नेपालभाषाय्‌ दकलय्‌ न्हापां यथार्थवादी समालोचना परम्पराया नी स्वनादीम्ह 
समालोचक नं खः । 'साहित्यया म्‌, 'नेपाल-साहित्यया विकास व भरीगु ज्या”, 
'प्रातिशील साहित्यया विकास व भीगु ज्या”, 'प्रगातिशील साहित्यया लॅपु' आदि थें 
ज्याःगु सैद्धान्तिक समालोचना च्वयाः यथार्थवादी समालोचनाया जः हूवलादीम्ह 
कृष्णचन्द्रसिंह प्रधानजुं लिपा थ्व प्रवृत्तियात नालाः समालोचना यायेगु त्वःतादिल । 
थौंकन्हय्‌ थ्वयूक: नेपालभाषाया समालोचना क्षेत्रय्‌ छम्ह निर्भिक व त्याजिक 
निर्णय बिइम्ह समालोचकया रुपय्‌ कृष्णचन्द्रसंह प्रधान प्रतिष्ठित जूगु दु । गहन 
अध्ययन, विशुद्ध विश्लेषण, तीक्ष्ण अन्तर्दुष्टि, स्पष्ट अभिव्यक्ति, निष्पक्ष मूल्य 
निरुपण थें ज्याःगु गुणं जाःगु थ्वयूकःया समालोचनां नेपालभाषाया समालोचनाया 
विधायात हे छगू स्तरीयता बिउगु दु । तर थ्वयूकः:या विशिष्टता धाये ला 
ब्वॅमितय्‌गु कमजोरी धाये ला, थ्वयूक:या भाषा शैलीयात कयाः समालोकतयूसं 
सारगर्भित ओजपूर्ण भाषा शिल्पया प्रयोक्ता धकाः थ्वयकःयात च्वछायेगु याःसां, 

नेपालभाषाया जनपक्षीय समालोचनाया प्रयोक्ता जुयाः न थ्वयकःया 
समालोचनाया भाषा व शैली सर्वसाधारण ब्वैमितयगु नितिं बोधगम्य मजुसे 
वौद्धिक व्यक्तित्वतय्‌गु निति थें जक जूगु दु । थ्व हे थ्वयकया विशेषता कथ काये 
मालि । 


सूर्यवहादुर शाक्य (ने.सं. १०४६- १११९) 

7 फुदकर 

नेपालभाषाया अग्रज समालोचकपि मध्ये सूर्यवहादुर शाक्य नं छम्ह खः । 
ध्वयूकः नेपालभाषाय्‌ म्हो समालोचना च्वयाः नं थःगु प्रभाव त्वःताथकेफुम्ह 
समालोचक खः । नेपालभाषाय्‌ न्हापां न्हापां पाश्चात्य समालोचना पद्धति 
छयलादीम्ह सूर्यवहादुर शाक्यया धर्मोदय पत्रिका स पिदंगु की भाषाया प्रथम 
उपन्यास मिसा, नेपालभाषाया दकले न्हापांगु उपन्यास सम्बन्धी समालोचना 
जूगु दु । तिक्ष्ण अन्तरदृष्टि, विशद विश्लेषण, सही मूल्यांकन थ्वयूकःया 
समालोचनाया विशेषता खः । थज्यागु समालोचकीय प्रतिभा दया नं थ्वयकलं 
थःगु च्वसा थ्व क्षेत्रय्‌ ता ई तक छयला धाःसा मदिइ । 


माधवलाल कर्माचार्य (ने.सं १०४७) 
- जिगु मिखाय्‌ साहित्यया छुं (ने.सं ११००) 
- खँ साहित्ययागु साहित्यया खँय्‌ (ने.सं ११०५) 

नेपालभाषाया समालोचना विधाय्‌ प्रतिवद्धता, क्यनादीम्ह, निरन्तरता 
बियादीम्ह छम्ह प्रौढ अले विवादय्‌ मलाइम्ह समालोचक माधवलाल कर्माचार्य नं 
खः । 'सीस्वां'या विषये छत्वाःचा खं (धर्मोदय ३।५-३।७) नांगु समालोचनात्मक 
लेख च्वयाः नेपालभाषाया समालोचनाया ख्यलय्‌ दुहां झाःम्ह माधवलाल 
कर्माचार्य नेपालभाषाय्‌ न्हापां पाश्चात्य समालोचना पद्धति दुतहयादीम्ह अले 
समालोचना सम्बन्धी सैद्धान्तिक ज्ञान न्हयब्वयादीम्ह समालोचक नं खः । 
थ्वयूकःया निपु च्वखँ 'साहित्ये आलोचकया स्थान' व 'निबन्धया खँय' नेपालभाषाया 
समालोचना विधाय्‌ लुमंके बहगु न्हापांगु सैद्धान्तिक च्वसु खः । थ्व च्वस्‌ 
नेपालभाषाया प्रारम्भिक ईया समालोचकतयगु निंतिं छगू दिशावोध थें जूगु द्‌ । 
'साहित्यय्‌ आलोचकया स्थान’ नांगु लेखय्‌ 'साहित्य धयागु प्रकृतिया यान्त्रिक 
अनुकरण मखु मनूयात मा:गु जीवन खः ..... साहित्य जीवन स्वयेगु सुलचं जक 
मखु, जीवन न्हयाकेगु घःचाः नं खः ....'. आदि धकाः उद्गार प्वंकाः साहित्यया 
उदेश्य, आदर्श व मूल्य तथा समालोचकया भूमिका तक उल्लेख थ्वयूकलं 
यानादीगु दु । अथे हे माधवलालजुं आपालं सफूया विवेचनात्मक भूमिका च्वया: 
नं समालोचना तथा समालोचक सम्बन्धी थःगु धारणा, दृष्टिकोण ब्वयादीगु दु । 
माधवलालजुयात छुं नं पूर्वाग्रह मज्वंसे शिष्ट, सरल व सहज भाषा छूयलाः 
कुतिया विश्लेषण पाखें हे मूल्य निरुपण यानादीम्ह छम्ह प्रयोगवादी प्रभाववादी 

समालोचकया रुपय्‌ नाले छिं । तर साहित्यया उदेश्य, आदर्श, मूल्य तथा 
समालोचकया भूमिका सम्बन्धी थःगु हे निश्चित धारणा दुम्ह लेखक खयां नं 
लेखकत हतोत्साही जुइ वा अमिसं नुगलय्‌ स्याकीभनं थ्वयूकःया समालोचनाय्‌ 
व्याख्या विश्लेषण पक्ष गुलि सशक्त जू, उलि निर्णय पक्ष सशक्त व स्पष्ट मज्‌ । 
उकि थ्वयूकःयात डा. जनकलाल वेद्यजुं ...सहुदय, सहानुभूतिशील, पूर्वाग्रहरहित व 
प्रभाववादी आलोचक कथं नालादीगु दुसा, समालोचक माणिकलालज्‌ं “स्पष्ट 
धारणा दयेक नं किटानीसाथ तप्यंक सुं लेखक वा छुं कृतिया दोष मक्यनेगु अले 
थ:त गाक्क प्रभाव लाःगु पक्षयात जक कया: च्वयेगु ..... कतियात बांलाक 
व्याख्या यानाः लेखक व पाठकया दथुइ स्वापूया ज्या सफल जुइक यानादी' (श्रेष्ठ, 
ने.सं १११०, पृ २४) धकाः छम्ह प्रभाववादी व्याख्यात्मक समालोचकया रुपय्‌ 
मूल्यांकन यानादीगु दु । 


रामहरि जोशी (१०४८) 
- फुटकर 

नेपालभाषाया समालोचना ख्यलय्‌ रत्नध्वज जोशी धुनेवं खनेदयेकः भाःम्ह 
मेम्ह समालोचक रामहरि जोशी खः । थ्वयूकःया नेपालभाषाय्‌ पिदंगु न्हापांगु 
समालोचनात्मक लेख 'श्री केदारमान व्यथितयागु काब्य साधना' खः । थ्वयूकःया 
समालोचना विशेषत: व्याख्या प्रधान जू । तर रामहरि जोशी नेपालभाषाया अग्रज 
समालोचकत मध्ये छम्ह जुयाः नं थ्व क्षेत्रय्‌ ताः ई तक प्रतिवद्ध जुया च्वना 
मदिल । रामहरि जोशी थें हे छभाः नेपालभाषाया समालोचनाय्‌ पुलुक्क 
खनेदयेकः वयाः लिपा तनावंपिं थकालिपिं समालोचकतयगु भवलय्‌ राजेन्द्रमान 
श्रेष्ठ'या नां नं न्हयथने बह: जू । राजेन्द्रमान श्रेष्ठया 'ल्बापु : छग्‌ आलोचना”, 
नेपालभाषाया समालोचनाया प्रारम्भिक ईया समीक्षात्मक च्वस्‌ ख: । 


आशाराम शाक्य (ने.सं १०४८) 
- फुटकर 

पाश्चात्य समालोचना पद्धतियात नेपालभाषाया समालोचनाय्‌ दुतहयादीपिं 
समालोचकत मध्ये आशाराम शाक्य नं छम्ह खः । धर्मोदय पत्रिकाय्‌ 'क्रान्तिलिपा 
भीगु नेपालभाषा साहित्य’ (धर्मोदय्‌ वर्ष १०/२-३)स थें ज्याःगु व्यावहारिक 
समालोचना च्वयाः नेपालभाषाया समालोचना क्षेत्रय्‌ खने दयेकःका:म्ह आशाराम 
शाक्ययाके त्येयूल्लाः मिखा, विशद विश्लेषण शक्ति, सही पारख यायेगु क्षमता, 
निष्पक्ष निर्णय बीगु थें ज्याःगु गुण दया नं थ्वयूकलं समालोचनाया ज्याय्‌ थःत 
उलि छ्यलादीगु मदु । निपु प्यपु समालोचनाया लेख निगू प्यंगू सफूया भूमिका 
च्वया: थुलि हे थःत थ्व क्षेत्रय्‌ सीमित यानादीगु दु । 


कुलेन्द्रमान प्रधान (ने.सं १०४९) 
- काव्य व काव्यया स्वभाव (१०८७) 

- नेपालभाषाया बाखं साहित्यया इतिहास - भाग १ (ने.सं १०९०) 
- नेपालभाषा बाखं साहित्यया इतिहास - भाग २ (ने.सं ११०४) 
नेपालभाषाया प्राध्यापन ज्याय्‌ न्हापां न्हापां न्ह्यचिलादीपिं प्राध्यापकपिं 

मध्ये थ्वयूकः नं छम्ह खः । थःगु पेशागत उत्तरदायित्व बहन यायेकथं 
नेपालभाषाया सैद्धान्तिक तथा व्यावहारिक समालोचना निताय्‌ नं ल्हाः 
न्ह्याकादीम्ह थ्वयूकः नेपालभाषाया छम्ह प्रौढ समालोचक खः । थ्वयूकःया “काव्य 
व काव्यया स्वभाव' सफ नेपालभाषाया न्हापांगु सैद्धान्तिक समालोचनाया सफू 
जक मजुसे सिद्धान्तयात व्यावहारिक उदाहरणं क्यनेगु सफू नं जूगु दु । विशेषतः 
समालोचनाया सैद्धान्तिक पक्षय्‌ अप्व: केन्द्रितम्ह भुलेन्द्रमानजुयाके व्यावहारिक 
समालोचनाय्‌ कतिया मूल्य निरुपण यायेगु प्रवृत्ति स्वयाः नं अन्वेषणात्मक तथा 
व्याख्या विश्लेषण यायेगु प्रवृत्ति हे अप्वः खनेदु । थ्वय्‌कःया नेपालभाषाया बाखं 
साहित्यया इतिहास सफू, धाथें बाखं साहित्यया इतिहास मजुसे नेपालभाषाया पुलां 
बाखंया छगू अन्वेषण थें जक जूगु दु । थ्वयूकःया समालोचनाया भाषा शैली भचा 
क्लिष्ट जूगुलिं थःगु रचनां ब्वमितयूत गुलि बिड धकाः वयूकलं तातुनादीगु खः 
उलि ब्वमितयूसं ग्रहण यायेफुगु खनेमदु । 


धूस्वां सायमि (ने.सं १०५०) 
- फुटकर क र 
थौं नेपालभाषा उपन्यासया पर्याय नां धायेबह:म्ह धूस्वां सायमि 
नेपालभाषाया छम्ह समालोचक नं खः । धर्मोदय पत्रिकाय्‌ 'उन्ले म्हयायमचा आ: 
भौमचा छग्‌ समालोचना' (११/११) लेख च्वया: समालोचना क्षेत्रय्‌ ल्हाः तयादीम्ह 
धूस्वां सायमिजु थ्व क्षेत्रय्‌ ताः ई तक प्रतिवद्ध जुयाच्वना मदीसां आलोचनाया 
प्रत्यालोचना आदि च्वयाः थ्व क्षेत्रय्‌ थःगु प्रभाव न्हयब्वयेगुलिइ सफल जुयादीगु द्‌ 


फणीन्द्ररत्न बज्राचार्य (ने.सं १०५१) 
- फुटकर 

नेपालभाषाया बहुमुखि प्रतिभाशाली व्यक्तित्वपिं मध्ये फणिन्द्ररत्न 
बज्राचार्य नं छम्ह खः । सम्पादक जुयाः जक मखु, नेपालभाषा परिषदं पिदनीगु 
सफूया भूमिका च्वयाः विभिन्न कृति सम्बन्धी समीक्षात्मक लेख तथा विभिन्न 
विषय सम्बन्धी विचारात्मक लेख च्वया: थःगु समालोचकीय व्यक्तित्वया परिचय 
बियादीम्ह फणीन्द्ररत्न बज्जाचार्ययात छम्ह प्रभाववादी समालोचक कथं नाले छिं । 
नापं थ्वयूकलं इलय्‌ ब्यलय्‌ विभिन्न समालोचनात्मक च्वसु नं च्वयाः समालोचना 
ख्यलय्‌ ल्हाः तया भायाच्वंगु दु । च्वसु वा सफू ब्वनेवं थःत उकि लाःगु 
प्रभावयात ब्वयेगु ज्या थ्वयूकःपाखें जुया वयाच्वंगु दु । 


चित्तरञ्जन नेपाली (ने.सं १०५१) 
- फुटकर 

धर्मोदय पत्रिकाय्‌ 'सायमिजुया मतिना' (११।९-१०) नांगु समीक्षात्मक लेख 


च्वया: नेपालभाषाया समालोचना ख्यलय्‌ खनेदयेकः भाःम्ह 'चित्तरञ्जन नेपाली” 


नेपालभाषाया अग्रज समालोचकपिं मध्ये छम्ह खः । सफूया रुपय्‌ समालोचना 
सम्बन्धी छुं कृति पिदंगु मदुसां 'पसूका छग्‌ अध्ययन’ 'विजयबहादुर मल्लया नाटक' 
सम्बन्धी समीक्षा आदि च्वयाः थ्व क्षेत्रय्‌ थःगु प्रतिभा ब्वयादीम्ह छम्ह समालोचक 
थ्वयूकः खः । थ्वयूकःया समालोचना प्रयोगवादी तथा व्याख्यात्मक प्रवृत्ति कथंयागु 
जगच 


रेवतिरमणानन्द स्यस: (ने.सं १०५२) 
- फुटकर 


बहुमुखी प्रतिभाया धनी रेवतीरमणानन्द श्रेष्ठ कवि, निबन्धकार, पत्रकारया 


रुपय्‌ जक मखु, छम्ह समालोचकया रुपय्‌ नं परिचित जुयादीगु दु । 'सम - दृष्टि 
तया: निर्णय बिइगु हे समालोचकया कर्तव्य .खः' धकाः समालोचना सम्बन्धी थःगु 
दृष्टिकोण ज्वनादीम्ह रेवतीरमणानन्द श्रेष्ठ समालोचकतय्‌गु धापू कथं व्यक्ति 
विशेषया कृतिया विहंगम अध्ययन याना: मूल्यांकन यानादीम्ह समालोचक खः । 


प्रो. माणिकलाल श्रेष्ठ (ने.सं १०५२) 
- समालोचनाया सिद्धान्त (ने.सं १०८८) 
माणिकलाल श्रेष्ठ नेपालभाषाय्‌ दकलय्‌ न्हापां पाश्चात्य समालोचना 
सम्बन्धी सफू च्वयादीम्ह च्वाम खः । नेपालभाषाया समालोचना क्षेत्रय्‌ 
बहुचर्चितम्ह माणिकलाल श्रेष्ठ समालोचक जगदीश चित्रकारया कथं आइ.ए. 
रिचार्डसया साहित्यिक सिद्धान्तया अनुयायी खः । पाश्चात्य समालोचना 


सिद्धान्तयात नाला: नेपालभाषाया सैद्धान्तिक व व्यावहारिक समालोचना निगू 


पक्षय नं ठोस योगदान बियादीम्ह माणिकलाल श्रेष्ठ नेपालभाषाया समालोचना 
साहित्यया विकासया निति आधारभूमि निर्माण यायेगुलिइ संलग्न जुयादीम्ह 


समालोचक नं खः । थ्वयूकलं नेपालभाषाय्‌ थम्हं हे जक पाश्चात्य समालोचना 


पद्धति छयलादीगु मखुसे थुकिया प्रचार प्रसारया नितिं नं गाकं कृतः यानादीगु 
दु । 'छुं नं कृतिया मूल्यांकन यायेगु कसि सर्वसाधारण जनताया हित धा:सा मयासें 
मगा:' (श्रेष्ठ ने.सं १११०, :२७) धकाः जनताया सर्वोपरी हितयात हे 
समालोचनाया मू आधार नालादीम्ह माणिकलाल श्रेष्ठ प्रगतिवादी समालोचना 
पद्दति प्रति प्रतिबद्धता क्यनाः थुकियात निरन्तरता विइगु जक मखु छगू प्रवाहया 
रुपय्‌ न्ह्याकेगु कुतः नं यानादीम्ह समालोचक खः । समालोचना धयागु पारख 
यायेगु खः उकि समालोचना यायेबलय्‌ व्याख्यां विश्लेषण जक मखु, तथ्य व 
सत्यया आधारय्‌ निर्णय बिइगु नं जुइमा (श्रेष्ठ, १०८७ : पृ ३) धयागु समालोचना 
सम्बन्धी थ्वयूकःया दृष्टिकोण खः । तर थथे खयाः नं निर्भिक व त्याजिक निर्णय 
बिइगु ज्याय्‌ थ्वयूकः उलि न्हयच्िलादीगु खनेमदु, बरु लेखकतयत प्रोत्साहन 
विइगु, अले छता निता मिले मजूगु खँ कयना: इमित मार्गदर्शन यायेगु प्रवृत्ति 

विशिष्ट रुपं थ्वयूकःयाके दु । बहुसंख्यक जनताया हितया पक्षय्‌ समालोचना 
/यानादीम्ह माणिकलालया समालोचनाया भाषा नं बहुसंख्यक जनतां ल्हाइगु सरल 
व सहज भाषा जूगु दु । सरल व सहज भाषा छयलाः नं समालोचना च्वये जिउ 
धयागु खँ वयकःया रचनां कयना बिउगु दु । मार्क्सवादी सिद्धान्त हे थ्वयूक:या 
समालोचनाया म्‌ आधारभूमि जूगुलिं ध्वयकःयात छम्ह प्रगतिवादी समालोचक 
कथ मूल्यांकन यानात:गु दु । 


डा. जनकलाल वैद्य (ने.सं १०५४) 

- सत्यसतीया विवेचना (ने.सं १०८७) 

- नेपालभाषा काव्य सुजना प्रवृत्ति (ने.सं ११०६) 

- आशा सफ्‌ कुथिया अभिलेख ग्रन्थया वर्णात्मक धल: (ने.सं. ११११)- 

प्रेमबहादूर कसाःनाप जाना: च्वयातःगु ' | 
नेपालभाषाया छम्ह प्राध्यापकया नातां थःगु उत्तरदायित्व वहन याये कथं . 

समालोचना विधाप्रति प्रतिवद्ध जुयाः निटन्तर रुपं सक्रियपूर्वक थ्व विधाय्‌ ल्हाः 
न्ह्याकादीम्ह छम्ह समालोचक जनकलाल वेद्यजु नं खः । नेपालभाषाया 
महाविद्यालय, विश्वविद्यालयया पाठ्यांश नाप सम्बन्धित आपालं समालोचनात्मक 
लेख च्वया: थ्व क्षेत्रय्‌ वेद्यजुं महत्वपूर्ण योगदान बियादीगु दु । व्यावहारिक 
समालोचनाया नापं सैद्धान्तिक समालोचनाय्‌ नं योगदान बियादीम्ह वैद्यजुया 
समालोचनात्मक पद्धतियात समीक्षकतउ्सं व्याख्यात्मक शास्त्रीय समालोचनात्मक 
प्रद्धतिकथं थुइकेग याः । थ्वयूकः नेपालभाषाय्‌ नेपालभाषाया प्राचीन काव्य 
सम्वन्धी दकलय्‌ न्हापां विद्यावारिधि यानादीम्ह विद्वान खः । थ्व विषय सम्बन्धी 
शोध पुस्तकय्‌, थःगु अध्ययन अन्वेषणं वःगु ज्ञानयात व्याख्या विश्लेषण यानाः 
छगू निष्कर्ष बिइगु ज्या जूगु दु । गहन अध्ययन, अन्वेषणात्मक प्रवृत्ति, शूक्ष्म 
दृष्टि, थ्वयकःया लेखनया विशेषता जूगु दु । थीथी पुलांगु नेपालभाषाया सफूया 
अध्ययन अन्वेषण यानाः अज्याःगु कृति सम्बन्धी जः हवलेगु थ्वयूकःया ज्यां 
नेपालभाषाया अध्ययनया लागा तःधं तचाः जूगु दु, पुलांगु साहित्यया अध्ययनया 
धुक्‌ चायेका बिउगु दु । 


डा. सुन्दरकुष्ण जोशी (ने.सं १०५६) 
- फुटकर 

थःगु प्राध्यापन पेशाया उत्तरदायित्व वहन याये कथं नेपालभाषा 
समालोचना क्षेत्रय्‌ ल्हाः तयादीम्ह छम्ह स्येल्लाःम्ह समालोचक डा. सुन्दरकृष्ण 
जोशी नं खः । मूलतः व्यावहारिक समालोचना च्वयेगुलिइ संलग्न जुयादीम्ह 
सुन्दरकष्ण जोशीज्‌ं म्हो हे समालोचनात्मक लेख च्वयादियां नं थ्व क्षेत्रय्‌ थःगु 
तीक्ष्ण समालोचकीय प्रतिभा धाःसा क्यनादीगु दु । संक्षिप्त व्याख्या विश्लेषण पाखें 
नं आपालं खे ध्वाथुइका दीफम्ह जोशीजुया समालोचनाय्‌ इमान्दारिता 
सत्यनिष्ठता, यथार्थता थें ज्याःगु प्रवृत्ति लेहेँ पूगु दु । तर थ्वयूकः थौंकन्हय्‌ 

समालोचना क्षेत्र तापानाः भाषा विज्ञानया अध्ययन अनुसन्धान पाखे 
न्हयचिलादीगु दु । 


डा. कमलप्रकाश मल्ल (१०५६) 

- नःलि स्वना (सम्पादन, समालोचनाया संग्रह, ने.सं १०८७) 

= नःलि कविता - छग विवाद (सम्पादन, ने.सं १०८७) 

- सिंकःमिया स्वाःने (ने.सं १०९८) 

थःगु प्राध्यापन ज्याया उत्तरदायित्व वहन याये कथं समालोचना क्षेत्रय्‌ 

न्हापां ल्हाः च्वचयेकादीम्ह कमलप्रकाश मल्ल नेपालभाषाया छम्ह स्येल्लाःम्ह 
समालोचक खः । समालोचक माणिकलालया कथं क्लासिकल तथा इण्डकटिभ 
समालोचनाया विरोधय दनावःम्ह कमलप्रकाश मल्ल भावावेश तथा पूर्वाग्रह मुक्त 
जुयाः अध्ययन, अन्वेषणया लिधंसाय्‌ शिष्ट व संयमित भाषा शैली छयला: कृतिया 
व्याख्या विश्लेषण तथा मूल्य निरुपण यानादीम्ह समालोचक खः । पारख यायेगु 
तथा त्याजिक निर्णय बिइगु थें ज्या:गु -्वयूक:या समालोचनात्मक प्रवृतिया छगू 
नम्‌नाः 'नःलि कविता व निम्ह आलोचक’ लेखयात हे कायेफ । खयेत ला 
थ्वयूकःया फुक्क धया थें समालोचनाया कति व्यावहारिक समालोचना सम्बन्धी 
जग्‌ द॒ , तर अथे खया: नं समालोचना सम्बन्धी थःगु छग निश्चित धारणा 
दृष्टिकोण थ्वयूकःया आपालं रचनाय्‌ खनेद्‌ । थ्वयूकःया समालोचना सम्बन्धी छगू 
महत्वपूर्ण लेख 'नःलि स्वना’ (ने.सं १०८७)या भूमिका नं खः । थ्व दकलय्‌ 
न्हापांगु नेपालभाषाया समालोचनाया इतिहास सम्बन्धी लेख खः । थ्व लेखय्‌ 
थ्व॑यूकलं नेपालभाषाया समालोचनाया इतिहास कीइगु, समालोचकतयूगु 
मूल्यांकन यायेगु जक यानादीगु मखुसे समालोचना सम्बन्धी थःगु हे धारणा, 
दृष्टिकोण नापं नेपालभाषाया समालोचनाय्‌ खने दयाच्चंगु कमि कमजोरी व 
थकिया विकासया निंतिं थःगु सभाव तक न्हयब्वयादीगु दु । थ्वयूकःया कथं 
समालोचना धयागु उत्तरदायित्वपूर्ण वौद्धिक चिन्तनया उपज खः । छम्ह 
समालोचकया ज्या व्याख्या विश्लेषण यायेगु जक मखु, तकया, तुलनाया आधारय्‌ 
मूल्यांकन नं यायेगु जुइमाः । सन्तुलन है आलोचनाया आत्मा खः (मल्ल ने.सं 
१०८७ : पृ ६) । थथे समालोचना सम्बन्धी छग ठोस विचाः ज्वनाः 
न्हयज्यानादीम्ह मल्लजु थौंकन्हय्‌ थ्व समालोचना क्षेत्रय्‌ प्रतिवद्ध जुइगु पलेसा 
भाषाविज्ञानया अध्ययन अनुसन्धान पाखे धेचुलादीगु दु। 


डा. हिमांशु थापा (ने.सं १०५७) _ 
- फुटकर 
डा. हिमांशु थापा छम्ह नेवाः मखया नं नेपालभाषा साहित्यय्‌ 
चीरपरिचितम्ह व्यक्तित्व खः । समालोचक इन्द्र मालीया धापू कथं हिमांशु थापा 
नेपालभाषाया समालोचना क्षेत्रय्‌ सांस्कृतिक शब्दावली छूयलाः कृतिया मूल्य 
निरुपित यायेगु परम्परा नी यानादीम्ह समालोचक खः । पूर्वाग्रहरहीत, 

प्रोत्साहनमूलक प्रवृत्ति हे थ्वयूकःया समालोचनाया विशेषता जूगु दु । थथे 
समालोचना क्षेत्रय्‌ थःगु विशिष्टता कायम यायेफुम्ह व्यक्तित्व खयां नं 
नेपालभाषाय्‌ थ्वयूकयाः समालोचना म्हो हे जक पिदंगु दु । 


शान्तहर्ष बज्राचार्य (ने.सं १०५८) 

- अर्हत्नन्द महाकाव्यया विवेचना (ने.सं १०९०) 

- रस मञ्जरी (१०९९) 

- दबू प्याखं पुचःया न्ह्यसः लिस: (ने.सं ११११) 

- सँदेया लिस: न्हयसःया लिस: (११०८) 

= पद्य पुचः (पद्य पुचः सारांश) 

आपालं पाठ्यपुस्तकया लिधंसा च्वयाः नेपालभाषाया पठन पाठनयात 

ग्वाहालि यायेगु मनसुवा तयादीम्ह छम्ह समालोचक शान्तहर्ष वज्राचार्य नं खः । 
थ्वयूकःया समालोचना सैद्धान्तिक तथा व्यावहारिक निगू पक्षय्‌ नं दु । अथे हे 
सैद्धान्तिक समालोचनाय्‌ नं पूर्वीय व पाश्चात्य नितां कथंया समालोचना च्वयेगु 
यानादीगु दु, तर थ्वयूक:या उपलब्धिमूलक समालोचना धाःसा पुर्वीय समालोचना 


सम्बन्धी हे जूगु दु । थ्वयूकःया समालोचना पद्धतियात व्याख्यात्मक समालोचना 
कथं नाले छिं। 


गिरिजाप्रसाद जोशी (ने.सं १०५९-११०७) 
- फुटकर 

बहुमुखी प्रतिभाया धनी गिरिजाप्रसाद जोशी स्पष्ट निर्णय बिइपिं 
समालोचकत मध्ये छम्ह खः । सुं नं च्वमियागु कृतिइ थम्हं खंगु चाःगु कमि 
कमजोरीयात निर्भिक रुपं आक्रमणकारी भाषां प्वंकेगु प्रवृत्ति थ्वयूकःयाके दु । 
थ्वयूकःया गुलिं गुलिं समालोचनाय्‌ द्वन्द्वात्मक भौतिकवादयात आधार नालेगु याःगु 
नं दु । खयेत ला थौं भीगु साहित्यया विकासया निंतिं थायूमाच्च गयेकीपिं 
समालोचकत मखु, द्रंगु पला: क्यनाबिइपिं समालोचकत माःगु दु, तर ल 
क्यनाबिइम्ह समालोचक थः हे निं सुस्पष्ट सूनिर्दिष्ट धाःसा जुइमाःगु दु । 


पुष्पबहादुर चित्रकार (ने.सं १०५९) 
- फुटकर 

विभिन्न पत्र-पत्रिकाय्‌ समालोचना च्वयाः थःगु समालोचनात्मक प्रतिभाया 
परिचय बियादीम्ह पुष्पबहादुर चित्रकार मूलत: सृजनात्मक कृतिया समालोचक 
खः । थ्वयूकःया समालोचना अध्ययन अन्वेषणमूलक तथा तुलनात्मक 
प्रवृत्ति कथंयागु जूगु दु । बल्लाःगु तर्क व तुलनाया आधारय्‌ निस्कर्षय्‌ वयेग्‌ 
ध्वयूक:या समालोचनाया विशेषता खः । तर थथे थ्वयूक:याके समालोचनात्मक 
प्रतिभा दयां नं थ्व क्षेत्रय्‌ थःगु प्रतिवद्धता धाःसा थ्वयूकलं क्यनादीगु मद्‌ । 

खडगमान श्रेष्ठ (ने.सं १०६१) 
- फुटकर 

नेपालभाषाया प्राध्यापन पेशाय संलग्न जुयादीबलय्‌ थीथी पत्रिकाय 
समालोचनात्मक लेख च्वया: थःग॒ प्रतिभाया परिचय बियादीम्ह छम्ह समालोचक 
खडगमान श्रेष्ठ नं खः । साहित्यया आधुनिक प्रवाह प्रतिया विशद ज्ञान, तीक्ष्ण 
दृष्टि, अन्वेषणात्मक प्रवृत्ति थें ज्याःगु समालोचकीय प्रतिभा दया: नं थ्वयूकः थ्व 
क्षेत्रय ताःई तक थातं च्वना मदिइ । प्राध्यापन पेशा र1ःतेवं ध्वयूकलं समालोचना 
च्वयेगु नं त्वःतादिल । थ्व नेपालभाषा समालोचनाया निति छगू हन्ता: खः । 


पूर्ण वैद्य (ने.सं १०६१) 
- कविताया लागा (ने.सं ११०९) 

पूर्ण वैद्य छम्ह कवि जक मखु कविता तथा निबन्ध सम्बन्धी थःगु धारणा 
दृष्टिकोण ब्वयादीम्ह प्रसिद्ध अंग्रेजी कवि टि.एस्‌. इलियट थें छम्ह समालोचक नं 
खः । थ्वयूकःया समालोचनात्मक लेख अप्व: थें कविता, निबन्ध सम्बन्धी जूगु दु । 
थ्वयूकः प्रगतिवादी दृष्टिकोणयात आधारभूमि नालाः कृतिया समीक्षा यानादीम्ह 
समालोचक खः । समालोचकीय क्षमता प्रतिभा दया नं थ्व क्षेत्रय्‌ ल्हाः न्हयाकेगु 
प्रतिवद्धता धाःसा थ्वयूकलं उलि क्यनादीगु मदु । प्रौढ भाषाया प्रयोग ,वैचारिक 
सुस्पष्टता थ्वयूकःया समालोचनाया विशेषता जूगु दु । ` 


नर्मदेशवरमान प्रधान (ने.सं १०६२) 

सिर्जना (ने.सं १०९६) 

जिगु बिचा: जिगु धाप्‌ (ने.सं ११०५) 

स्वंगः मिखा (ने.सं १११८) 

नेपाल भाषाया साहित्यया इतिहास बारे(ने.सं १११८) 

महाकाव्यया बारे (ने.सं १११८) 

सौन्दर्य ब आलोचना (११२०) 

छम्ह नेपालभाषाया शिक्षकया नातां विशेष याना: विद्यार्थीतयूगु पठन 

पाठनयात तिब: जुइगु समालोचनाया लेख च्वयेगु थःगु बौद्धिक उत्तरदायित्व 
भाःपादीम्ह नर्मदेशवर नेपालभाषाया सैद्धान्तिक समालोचना नापं व्यावहारिक 
समालोचना निताय्‌ नं उलि हे न्हा: न्हयाकादीम्ह समालोचक खः । नमंदेशवर 
छम्ह अंग्रेजी साहित्यया विद्यार्थी खया: नं ध्वयकःया सैद्धान्तिक समालोचना केवल 
पाश्चात्य समालोचना सिद्धान्त सम्बन्धी जक मजुसे, पूर्वीय समालोचनाया थीथी 
अंग - रस, ध्वनि, छन्द आदि थें ज्याःगु विषयय्‌ नं व्यापक जूबंगु दु । साहित्यया 
विविध विधा सम्बन्धी दुग्यःगु ज्ञान दुम्ह थ्वयकलं छुं नं कतिया पारख 
यानादीबलय्‌ व विधा सम्बन्धी थःगु धारणा व दृष्टिकोण नं ब्वयेगु यानादीगु दु । 
विशेषतः थ्वयूकलं नेपालभाषाया प्राध्यापनयात तिब: बिइगु जक उदेश्यं च्वयेगु 
यानादीगुलिं विद्यार्थीतय्‌गु स्तरयात ल्वःकथंया सरल भाषा शैलीया प्रयोग 

| 
ध्वयक:या समालोचनाय्‌ जग्‌ दु । थ्वयकःया समालोचनां, समालोचना विधा 
ब्वलंकेगुलिइ जक मखु, नेपालभाषाया पठन पाठनया वातावरण दयेकेगुलिइ नं 
तःधंगु योगदान बिउगु दु । नेपालभाषाया समालोचना क्षेत्रय्‌ सशक्तता, 
निरन्तरता, प्रतिबद्धता क्यनादीपिं समालोचकत मध्ये ध्वयूक: नं छम्ह जूगु दु । 


जनक नेवा: (ने.सं १०६२) 
- पुजाभः (ते.सं ११०६) 
जनक नेवाः नेपालभाषाया प्राध्यापनं समालोचनाया ख्यलय्‌ सालाहःम्ह 
छम्ह समालोचक खः । विश्लेषणात्मक प्रवृत्तिया थ्वयूक:या समालोचनां सम्बन्धित 
विषयस जः हवलेगुलिइ गाक्कं तिब: बिउगु दु । व्याख्या विश्लेषण पक्षय 
थ्वयूक:या समालोचना गुलि ग्यसु ग्यंगु खः, निर्णय पक्षय्‌ धाःसा उलि सवल 
सशक्त जुइफुगु मदुनि । 


इन्द्र माली (ने.सं १०६३) 
- न्हू पुखुली कसाःया ख्वाःपाः (ने.सं १०९१) 
- पुलां कसि : न्हुगु दापु (ने.सं १११७) 
'फीगु भाय्‌ : झीगु खंग्वः (ने. सं. १०९८) 
- विद्रोही कवि बुद्ध सायमि (ने.सं १११७) 
नेपालभाषाया माध्यमिक कालया छु (ने.सं १११९) 
कुचा कचागु किपा दुते (ने.सं ११२०) सम्पादन 
नेपालभाषाया समालोचना ख्यलय्‌ प्रतिवद्धता क्यनादीम्ह, निरन्तरता 
वियादीम्ह छम्ह समालोचक इन्द्र माली खः । थ्वयूक:यात नेपालभाषाय्‌ न्ह्‌ 
पीढीयाम्ह छम्ह यथार्थवादी तथा समाजशास्त्रीय समालोचक कथं नालातःगु नं 
दु । थम्हं खंगु व चाःगुयात निर्भिक व निर्धक्क जया: अभिव्यक्त यायेफूम्ह इन्द्र 
मालीया समालोचनाय्‌ छखे थःगु भाषा साहित्यया गरिमा ब्वयेगु, न्हपिं च्वमितयूत 
हःपाः विइगु कतः जग्‌ दु सा मेखेर लेखकतयग कमि कमजोरी कयना: थम्हं खं 
कथ, चाः कथं सल्ला साहुति बिया: इमित परिस्कृत जुइकेगु कुत: नं दु । छम्ह 
समालोचकया भाषा त्याजिक ्वःछिना: धायेगु जुइमाः, ग्याःचिक पहयागु मखु 
धयागु धारणा थ्वयकःया जूगु दु । थःम्हेस्यां यानागु अध्ययन व अन्वेषणया 
लिधंसाय्‌ जक निष्कर्ष बियादीम्ह इन्द्र मालीया समालोचनां लेखकतयूत प्रोत्साहन 
हौसला जक मखु दीशाबोध नं यायेगु छम्ह समालोचकया कर्तव्य खः धकाः 
क्यनाबिउगु दु । थ्वयूकः छम्ह स्वाभिमानि, सुस्पष्ट व निर्धक्कम्ह समालोचक 
खया: नं, सुनानं थःगु कमजोरी त्रुटि क्यनाबिल धाःसा उकियात ग्रहण यायेगु 
सहृदयता नं थ्वयूकः याके दु | 'सौन्दर्य व सामाजिक मनोविज्ञानयात बः कयाः 
कृतियात दुवालेगु जक मखु समाज व जीवनयात स्वयेगु न्हूगु मिखा समालोचनां 
बिइगु स्वयेमा:' (नेपाल ऋतु पौ, वर्ष ४७ ल्या: ८८ : पृ १०) धयागु थ्वयूकःया 
धारणा खः । 

अमृतरत्न तुलाधर (ने.सं १०६४) 
- फुटकर 

नेपालभाषाया समालोचना ख्यलय्‌ पिदंम्ह छम्ह प्रतिभाशाली व्यक्तित्व 
अमृतरत्न तुलाधर नं खः । विस्तृत विश्लेषण जक मखु कृतिया मूल्य निरुपिन 
तक यानादीम्ह अमृतरत्नया समालोचनाय्‌ मौलिक चिन्तन व अन्वेषणात्मक 
प्रवृत्ति भयूबिउगु दु । भीगु पुलांगु म्येयात कयाः वय्‌कलं गुगु विश्लेषणात्मक 
कथं समलोचना च्वयेगु कुतः यानादिल थुकि भीगु प्राचीन साहित्यया अध्ययनय्‌ 
छगू न्हगु लुखा चालीगु सम्भावना लूगु दु । 


काशीनाथ तमोट (ने.सं १०६५) 

- गद्यगुरु पं. निष्छानन्द बज्राचार्य व वय्‌कःया ललितविस्तर 

- नेपालभाषा साहित्या ध्वःकिया (ने.सं १११८) 

नेपालभाषा प्राध्यापन पेशां भाषा, साहित्यया अध्ययन अनुसन्धान क्षेत्रय्‌ 

अग्रसर जुइका बिउम्ह छम्ह व्यक्तित्व काशीनाथ तमोट नं खः । थ्वयूकःया 
समालोचना सृजनात्मक कृति सम्बन्धी स्वयां नं भाषिक साहित्यिक इतिहास 
सम्बन्धी विषयस जूगु दु । अन्वेषणात्मक व व्याख्यात्मक पह हे थ्वयूकःया 
समालोचनाया मूलभूत प्रवृत्ति खः । समालोचनात्मक प्रतिभा दयां नं थ्वयूकलं 
थःगु प्रतिवद्धता भाषाविज्ञानया अध्ययन अनुसन्धान पाखे क्यनादीगु दु । थ्वयूकःया 
'आधुनिक कविता संग्रह'या भूमिकां थ्वयूक:या समालोचकीय प्रवृत्तिया जः हवलेगु 
याःगु दुसा आधुनिक नेपालभाषाया काव्यया विकासक्रमयात नं ब्वया बिउगु दु । 
अथे हे थ्वयूकःया “नेपालभाषा साहित्यया ध्व: किया' सफूतिं थ्वयकःयात छम्ह 
तथ्यांक संकलन कर्ताया रुपय्‌ परिचित याकूगु दु । 


रामलोचन भा (ने.सं १०६६) 

- फुटकर 

नेपालभाषाया प्राध्यापन पेशाय संलग्न जुयाः समालोचना च्वयेगु 
यानादीम्ह छम्ह समालोचक रामलोचन भा नं खः । समालोचना लेखनय्‌ 
निरन्तरता म्हो हे जसां पूर्वीय समालोचना सिद्धान्तया लिधंसाय्‌ स्याचुक तर 
क्वातुक कृतिया व्याख्या व विश्लेषण यानादीम्ह च्वमिया रुपय्‌ रामलोचन झा 


खः । 


रामभक्त श्रेष्ठ (ने.सं १०६६) 
| - भीगु नःलि साहित्य छुँ बिचा: (ने.सं १०६६) 
- सिद्धिदास लुमंका: (ने.स. १०९७) 
रामभक्त श्रेष्ठ नेपालभाषाया प्रगतिवादी प्रभाव पाखे झुकाव दुम्ह छम्ह 
समालोचक खः । थ्वय्‌कःया समालोचनाय्‌ निष्पक्ष निर्णय बिइगु प्रवृत्ति जक मखु, 
अन्वेषणात्मक प्रवृत्ति पाखे नं उलि हे सशक्त जू । 'महाकवि चित्तधर 'हृदय'या 

a 


कू सम्बन्धी विस्तृत विश्लेषण' थ्वयूक:या छपु महत्वपूर्ण समालोचनात्मक लेख 
: । 


जगदीश चित्रकार (ने.सं १०६७) 
- फुटकर 

विशेषतः उपन्यास सम्बन्धी व्यावहारिक समालोचना च्वयेगु यानादीम्ह 
जगदीश चित्रकार नेपालभाषाया न्ह पिढियाम्ह छम्ह सशक्त प्रतिवद्धम्ह 
समालोचक खः। यथार्थवादी दृष्टिकोण, निर्भिक व निश्चिन्त अभिव्यक्ति थ्वय्‌कःया 
समालोचनाया छगू बिशेषता जूगु दु । धाथें धायेगु खःसा थ्वयूकःया अभिव्यक्ति 
शैली कुइँ थें हे नः, स्याःचुपि थें हे जः । छम्ह समालोचकयाके दयेमाःगु 
अन्वेषणात्मक प्रवृत्ति, अध्ययनशीलता, त्येयूल्लाःगु मिखा, सही पारख यायेगु 
क्षमता थ्वयूकःयाके गाक्क दु । थ्वयूकःया समालोचना नेपालभाषाया उपन्यास 
विधाया अध्ययनय्‌ ब्यापकता हयाबिउगु दु । थ्वयूकलं समालोचना यायेबलय्‌ 


भावावेशय्‌ वयेगु प्रवृतियात संयम यायेफुगु जूसा थ्वय्‌कःया समालोचनाया स्तर 
अभ च्वन्हयाइगु खनेद्‌ । 


मल्ल के. सुन्दर (ने.सं १०६८) 
- फुटकर 

मल्ल के. सुन्दर नेपालभाषाया' छम्ह न्हू पीढ़ीयाम्ह प्रतिभाशाली लेखक 
खः । सफूया रुपय्‌ थ्वयूक:या समालोचनात्मक कृति पिदंगु मदुसां विभिन्न विचार 
गोष्ठीइ प्रस्तुत जूगु गोष्ठी पत्र तथा विविध भाषा, साहित्य संस्कति, अर्थ 
राजनीति सम्बन्धी विचार प्रधान लेख तथा सृजनात्मक कृतिया समीक्षात्मक लेख 
थ्वयूकःया समालोचनात्मक प्रतिभाया परिचय बिउगु दु । क्वातुगु तर्कया लिधंसाय्‌ 
कतिया मूल्य निरुपण यानादीम्ह मल्लजुयात नेपालभाषाया सुस्पष्ट, सनिर्दिष्ट 
विचारधारायाम्ह समालोचक कथं नाले छिं । समालोच्य विषययात गम्भीर रुपं 
ग्रहण याना: विश्लेषण यायेगु, थः धायेमाःगु खँयात त्याजिक, क्वात्तक्क, ध्वाथइक 
धायेगु क्षमता थ्वयूकःयाके गाक दु । SEs 


मनमोहन श्रेष्ठ (ने.सं १०६८) 
- पसूकाया स्वप्‌ का (१०८५) 
मुक छगू कृतियात कयाः व्याख्या यानादीम्ह मनमोहन श्रेष्ठ नं 
नेपालभाषाय्‌ थःगु प्रभाव क्यनेफुम्ह छम्ह समालोचकया रुपय्‌ खने दयेक: 


भझाःगु दु । तर थ्वयूकलं थ्व विधाप्रति प्रतिवद्धता व निरन्तरता धाःसा क्यनादीगु 
मद्‌ । 


गोवर्धन शर्मा (ने.सं १०६९) 
- फुटकर . 

गोवर्धन शर्मा नेपालभाषाया समालोचना क्षेत्रय्‌ खनेदुम्ह छम्ह न्हू प्रतिभा 
खः । विशेषरुपं व्यावहारिक समालोचनाय्‌ ल्हाःन्हयाकादीम्ह शर्माजुया 
समालोचनाय्‌ कतिया व्याख्या विश्लेषण जक मखु, मूल्य निरुपण यायेगु प्रवृत्ति नं 
सवल हे ज्‌ धायेमाः । 


डा. केशवमान शाक्य (ने.सं १०७१) 
- फुटकर 
नेपालभाषाया आधुनिक साहित्यया विकासया निंतिं योगदान बियावःपिं 
युवा साहित्यकारत मध्ये केशवमान शाक्य नं छम्ह खः । कविता, बाखं, निवन्ध 
विधाय्‌ जक मखु, समालोचना क्षेत्रम्‌ नं थःगु प्रतिभा ब्वयादीम्ह केशवमान 
शाक्ययात थम्हं ज्वनागु विषयलय्‌ दुग्यंक दुहां वनाः विश्लेषण यानादीम्ह 
समालोचक कथं नाले छिं । आधुनिक साहित्य सम्बन्धी विशेष अध्ययन दुम्ह 
थ्वयूकलं साहित्यया ख्यलय्‌ खनेदुगु न्हू न्हूगु, प्रवाह दृष्टिकोण, सिद्धान्तया जः 
हवलेगु यानादीगु दु । 


प्रेमशान्ति तुलाधर (ने.सं १०७२) 
- न्हू बाखंपुचःया बाखंत (ने.सं ११०९), 
- सुगत सौरभ महाकाव्यया बारे छुं (ने.सं. १११९), 
- जिगु सुजनाया पुचः (ने.स. ११२०) 
नेपालभाषाया शिक्षण पेशां समालोचनाया ख्यलय्‌ सालाहःम्ह छम्ह 


. मिसाच्बमि प्रेमशान्ति तुलाधर नं खः । थ्वयूकःया 'न्हू बाखं पुचःया बाखंत' नागु - 


सफू नेपालभाषाय्‌ मिसाच्वमिपिं पाखें पिदंगु दकलय्‌ न्हापागु समालोचना 
सम्बन्धी सफ॒ खः । थम्हं ज्वनागु विषयय्‌ पूवंक ध्वाथुइक समालोचना यायेगु 
कृतः यानादीम्ह मयूजु तुलाधरया अप्वः थें समालोचना सृजनात्मक कृति सम्बन्धी 
जूगु दु । थ्वयूकःया समालोचनात्मक प्रवृत्ति मूलतः विश्लेषणात्मक कथंयागु जूगु 
दु सां निर्णयात्मक प्रवृत्ति नं सवल खनेदु । 


मनोरमा तुलाधर (ने.सं १०७२) 
- निपासः (ने.सं १११७) 
मनोरमा नेपालभाषाया प्राध्यापन पेशा समालोचना ख्यलय्‌ साला हःम्ह 
छम्ह मिसा च्चमि खः | थ्वयकःया समालोचना पाठ्य पुस्तक सम्बन्धी जूगु दु सा, 
समालोचनात्मक प्रवृति व्याख्यात्मक कथंयागु जूगु दु । 


डा. चन्दा बज्राचार्य (ने.सं १०७४) 
- फुटकर 
पत्र-पत्रिकाय्‌ समालोचनात्मक लेख च्वयाः थःगु समालोचनात्मक 
प्रतिभाया परिचय बियादीम्ह छम्ह मिसाच्वमि डा चुन्दा बज्ाचाय नं खः । 

सृजनात्मक कतिया विवेचनाय्‌ थःगु च्वसा केन्द्रित यानादीम्ह मयूजु बज्राचार्यया 
समालोचना विशेषतः आधुनिक नाटक सम्बन्धी जूगु दु । समालोचक इन्द्र 
मालीया धापू कथं थ्वयूकःया समालोचनाया निर्णय पक्ष सवल मजूसां 
समालोचनाया भाषा तिख्खर जूग दु । ्वयूकःया समालोचना विशेषतः 
अन्वेषणमूलक तथा व्याख्यात्मक ज्‌ । 


मदनसेन बज्राचार्य (ने.सं १०७४) 

- फुटकर 

आपालं लोक साहित्यविद्पिनिगु जीवनी च्वयाः नेपालभाषाया साहित्यिक 
व्यक्तित्वतयूत अमर यानातयेगुलिइ तिब: बियादीम्ह भाजु मदनसेन छम्ह 
समालोचक नं खः । खयेत ला व्यक्तित्वतय्‌गु जीवनी लेखनय्‌ हे थ्वयकःया 
समालोचक व्यक्तित्व गाक प्रतिविम्वित जूगु दु । तर थ्व वाहेक नं वयूकलं 
विभिन्न पत्र-पत्रिकाय्‌ सृजनात्मक कृति सम्बन्धी समीक्षात्मक लेख च्वयाः थःगु 
प्रतिभाया परिचय बियादीगु दु । अन्वेषणात्मक प्रवृत्ति, सशक्त अभिव्यक्ति 
थ्वयूकःया समालोचनाया विशेषता जूगु दु । 


पूर्ण ताम्राकार (१०७५) 

- साहित्य लचं (ने.सं १११२) 

- ` साहित्यया लिच्चः (ने.संः १११९) 

नेपालभाषाया समालोचनाय्‌ प्रगतिशील प्रवृत्तियात आत्मसात यानाः 

समालोचना यानादीम्ह छम्ह समालोचक भाजु पूर्ण ताम्राकार नं खः । विशेष रुपं 
नेपालभाषाया पाझ्यज्वलं सम्बन्धी समालोचनात्मक लेख च्वयादीम्ह पूर्ण 
ताम्राकार थम्हं ज्वनागु विषयय्‌ गम्भीर रुपं दुहांवनाः विश्लेषण यायेगु कतः 
यानादीम्ह समालोचक खः । नेपालभाषाय्‌ प्रगतिवादी समालोचना प्रबाहयात 
विस्तार यायेगु ज्याय्‌ थ्वयकःया समालोचनां नं तिब: बिउगु द्‌ । 


चन्द्रमान बज्राचार्य (ने.सं १०७५) 

- छवास काव्यय्‌ कवि व्यथित (ने.सं १०७५) 

- सिर्जनाया विवेचना (ने.सं १११७) 

नेपालशाषाया पाठ्यज्वलं दुनेया सफूयात कयाः समालोचनात्मक लेख 

च्वयाः पठन पाठनयात तिब: बिइगु नापं समालोचना साहित्ययात न्हयज्याकेगु 
नितिं पला: च्वयेकादीम्ह न्हू पीढीयाम्ह छम्ह प्रतिभाशाली समालोचक चन्द्रमान 
बज्राचार्य नं खः । पूर्वीय तथा पाश्चात्य साहित्य निगुलिं क्षेत्रय्‌ ल्हाः 
न्ह्याकादीम्ह बञ्जाचार्यया अप्वः थें समालोचना सृजनात्मक कृति सम्बन्धी जूगु 
दु । सृजनात्मक समालोचनाय्‌ नं अप्वः थें काव्य व उपान्यास सम्बन्धी हे जूगु 
दु । थम्हं ज्वनागु विषयलय्‌ ध्वाथुइक व्याख्या विश्लेषण यायेगु क्षमता 
थ्वयूकःयाके दु । 

प्रेमहीरा तुलाधर ( ने.सं. १०७५) 

- फूटकर 

विभिन्न पत्रपत्रिकाय्‌ समीक्षात्मक च्चसुत पिब्वयाः नेपालभाषाया 
समालोचना विधाया बिकासय्‌ तिव: बियादीम्ह प्रेमहीरा तुलाधर न॑ प्राध्यापन पेशा 
समालोचनाया ख्यलय्‌ सालाहःम्ह छम्ह मयजु च्वमि खः । विशेषत गद्य गुरु 
निष्ठानन्द बज्राचार्य सम्बन्धी अनुसन्धानात्मक च्चसु च्वयेगुली मन क्वसाःम्ह 
तुलाधरजुया समालोचनात्मक पद्धति व्याख्यात्मक कथंयागु जूगु दु । 


ओमकारेशवर श्रेष्ठ (ने.सं. १०८०) 
- फुटकर 

सफूया रुपय्‌ समालोचनात्मक कृति पिदंगु मदुसां पत्र-पत्रिकाय्‌ 
समालोचना च्वयाः रेडीयोय्‌ सफया समीक्षा यानाः थःगु प्रतिभाया परिचय 
बियादीम्ह छम्ह ल्यायम्हम्ह च्वमि ओमकारेशवर श्रेष्ठ नं खः । नेपालभाषाया 
प्राध्यापन पेशाय्‌ संलग्न जुयादीम्ह श्रेष्ठया समालोचनाया विषय मूलतः 
पाठ्यपुस्तक सम्बन्धी जुइगु स्वभाविक खः । थ्वयूकःयाके खनेदुगु तीक्ष्ण दृष्टि, 
अन्वेषणात्मक प्रवृति स्वयेबलय्‌ भविष्यय्‌ थ्वयूकः छम्ह सफल समालोचक 
जुइफइ तिनि धकाः आशा यायेफु । 

थथे च्वय्‌ उल्लेख जूपिं समालोचकत बांहेक निपु स्वपु हे जक 
समालोचनात्मक लेख च्वयाः नं थ्व क्षेत्रय्‌ थःपिनि प्रतिभा ब्वयाझाःपिं मेपिं नं 
आपालं समालोचकत दनि । नेपालभाषाया समालोचना साहित्यया शुरुवातया 
इलय्‌ खने दयेकःफाःपिं समालोचकतय्‌गु भवलय्‌ - राजेन्द्रमान श्रेष्ठ, सत्यमोहन 
जोशी, पूर्णदास श्रेष्ठ, सूर्यबहादुर पिवाः, वि.आर कसा:, भूवनलाल प्रधान, 
स्वयम्भूलाल श्रेष्ठ, छत्रबहादुर कायष्ठ, पुण्यरत्न बज्राचार्य, हितकरवीरसिंह कसाः, 
आदिपिनिगु नां दुथ्याके छिंसा लिपा पिदंपिं समालोचकतयगु भवलय्‌ - रमेश मधु, 
ब.आ कनकट्टीप, योगि विकासानन्द, शंकर श्रेष्ठ, मंगलप्रसाद श्रेष्ठ, अर्पणा प्रधान, 
बिमला मानन्धर, महेश जोशी, माधवलाल प्रधान, नन्दमाया नकर्मि, श्रीलक्ष्मी, 
बालगोपाल श्रेष्ठ, रविन्द्र राजकर्णिकार, डा. पुष्पराज राजकर्णिकार, विजयरत्न 
बज्राचार्य, अशोक श्रेष्ठ, विजय शंकर मल्ल दारुण, पूर्ण मुनकर्मी, तुल्सिलाल सिंह, 
कृष्णा वैद्य, योगेश राज, विनोदराज शर्मा, शराम नेवाः, शान्तराज शाक्य, बुद्ध 
सायमि, रमेशकाजी स्थापित आदि दुथ्याके छिं । 


लिखें : थौं नेपालभाषा साहित्यय्‌ समालोचनायात मेमेगु भाषाय्‌ थें विस्कंगु छगू 
महत्वपूर्ण - साहित्यिक विधाकथं नालाहःगु दु । साहित्य क्षेत्रय्‌ व्यावहारिक 
समालोचनायात जक समालोचना कथं नालेगु प्रवृत्ति थौं ब्बलना वयाच्वंगु दुसां 
सैद्धान्तिक तथा व्यावहारिक समालोचना नितांयातं समालोचना विधा दुने 
दुथ्याकेगु परम्परा नेपालभाषाय्‌ कायम हे जुयाच्चंगु दनि । नेपालभाषाय्‌ 
समालोचना साहित्यया विकासया शुरुइ समालोचनायात आलोचनाया रुपय्‌ 

कायेगु गुगु प्रवृत्ति ब्वलंगु खः, व थौं मदये धुंकूगु दु । समालोचना धयागु मुक्क 
कतिया नकारात्मक पक्ष जक ब्वयेगु मखु धयागु अवधारणा व्यापक जुइधुंक्गु दु । 
पाश्चात्य तथा पूर्वीय नितां समालोचना पद्धतिया प्रभाव लाःपिं नेपालभाषाया 
च्वमितयूसं व्यावहारिक समालोचनाय्‌ थ्व नितांया सैद्धान्तिक पक्षयात ग्रहण यानाः 
समालोचना याःगु खनेदु । अथे हे बिषय पक्ष, कला पक्ष नितांयातं थिया: 
समालोचना यायेगु प्रवृतिया नं नी जुइधुंकूगु दु । थौंया विश्व समालोचना 
साहित्यय्‌ खनेदुगु विविध कथंया समालोचना पद्धति तथा प्रणाली गथे - 
सैद्धान्तिक, ऐतिहासिक, तुलनात्मक व्याख्यात्मक, पाठ्यात्मक, मनोवैज्ञानिक, 
प्रगतिवादी, प्रयोगवादी, समाजशास्त्रीय, शैली विज्ञान आदी नेपालभाषाया 
समालोचनाय्‌ नं छयला हये धुंकूगु द । 

नेपालभाषाया प्रारम्भिक ईया समालोचनाया तुलनाय्‌ थौं समालोचना 
विधाया आपालं विकास जुइधुंकगु दु । तर अथे खयां नं थौं नं थ्व क्षेत्र स्वस्थ्य 
रुपं न्ह्यज्याये फुगु मदुनि, आपालं कमि कमजोरी ल्यं हे दनि । नेपालभाषाय्‌ 
समालोचना साहित्यया शुरुवात जूगु न्हय्‌गू दशक दये धुंकल । थुगु समयावधि 
दुने आपालं समालोचकत पिदने धुंकूगु दु सा आपालं समालोचनात्मक कृति नं 
प्रकाशित जुइधुंकूगु दु । तर थौं नेपालभाषाया समालोचना क्षेत्रय्‌ गुलि 
समालोचकतय्गु छयंग्वः खाःगु खः, उकिया समानुपातिक रुपय्‌ समालोचना 
पिदंगु मदु । थुगु दृष्टिं बाखं , चिनाखँ, ख्यलय्‌ गुलि च्वमितयगु वैयक्तिक संकलन 
तथा सामूहिक संकलनया सफू पिदनाच्वंगु खः, उकिया तुलनाय्‌ समालोचना 
्षेत्रय्‌ तसकं म्हो जक सफू पिदंगु दु । थुकिया मू कारण खः - समालोचना 
लेखनय्‌ प्रतिवद्ध जुयाः थुकियात निरन्तरता बियाच्वंपिं सक्रियता क्यनाच्वंपिं 
समालोचकत तसक हे म्हो जक दु, अझ धायेगु खःसा भिपतिनय्‌ निने छिं। थ्व 
विधाय्‌ निपु प्यपु च्वसु च्वयाः लिपा अथें हे पलायन वा बिलिन जुयाबंपिं वा 
यानय्‌ इनय्‌ निपु प्यपु समालोचना च्वयाः थःत समालोचक धायेकाच्वंपिं 
समालोचकत हे आपा: दु । गुलिखे प्रतिभा सम्पन्न च्वमितयूसं तक नं छपु निपु 
समालोचना च्वयाः थ्व क्षेत्रात अथें हे आशां दाक त्वःतावंगु दु, गुगु 
नेपालभाषाया समालोचना विकासया नितिं छगू विडम्बना हे धायेमाः । 

नेपालभाषाय्‌ समालोचना लेखनय्‌ निरन्तरता बिइपिं समालोचकत जक 
म्ह जूगु मखुसे समालोचना लेखन प्रति प्रतिवद्ध जुयाः अर्थात्‌ नी यानाः 
समालोचना च्वइपिं समालोचकत नं तसक हे म्हो धायेमाः | थःम्हं च्चये धका: 
स्वयां नं, मेपिनिगु करं कयना: समालोचना च्वइपिं समालोचकत हे नेपालभाषाय्‌ 
आपा: दु । घ्वाना यंकेगु मोटर थें घ्वात्तले च्वल, घ्वायेगु दित कि च्वसा नं दित । 
अथे हे आधुनिक साहित्य व समालोचना साहित्यया विकास नाप नापं हे जूगुलिं 
लेखक व समालोचकत व हे ईयापिं जूगु दु । फलतः छम्हस्यां मेम्हसित 
म्हसिइगु, छम्हसिया मेम्हनाप पासाया सम्बन्ध, विद्यार्थी वा गुरुया सम्बन्ध, 
थःथितिया सम्बन्ध दइगु स्वाभाविक खः । थज्याःगु स्थितिइ -पिदंगु नेपाभाषाया 
समालोचनाय्‌ निष्पक्षता, सही निर्णयात्मकता नं म्हो जुइगु स्वाभाविक खः । 

फलतः बहुसंख्यक समालोचनाय्‌ च्वमितयूत हौसला प्रोत्साहन बिइ थें कतिया 
सकारात्मक पक्षयात जक अप्वः व्याख्या विश्लेषण यायेगु,समालोचकया थःगु निगू 
प्यंगू बिचा: दृष्टिकोण जक ब्वयेगु जूगु दु । अप्वः थें कृतियागु कमजोर पक्षय्‌ 
समालोचकत मौन जुयाबिइगु प्रवृत्ति दु । लेखकतयूगु कमि कमजोरी न्हयब्वया: 
इमित सही दीशावोध यायेगु, कृतिया सही मूल्य निरुपण यायेगु पाखे छम्हनिम्ह 
न्हयज्याःसां थज्याःगु परम्पराया विकास गाक्क जुइफुगु मदुनि । धाथें धायेगु खःसा 
शुरुनिसेँ थौंतक नं नेपालभाषाया समालोचनाय्‌ प्रभाववादी समालोचनात्मक 
पद्धति प्रवृत्ति हे थाय्‌ कया वयाच्वंगु दनि, समालोचनाया ज्याय्‌ व्याख्यात्मक पक्ष 
गुलि सवल जूगु दु, निर्णयात्मक पक्ष उलि हे दुर्बल जुयाच्वंगु दान । 

समालोचना विकासया शुरुया तुलनाय्‌ थौं नेपालभाषाय्‌ सैद्धान्तिक तथा 
व्यावहारिक समालोचनाया निगू पक्षय्‌ नं ल्हाः न्ह्याकीपिं समालोचकत पिदने 
धुंकगु दु । तर अथे खयाः नं व्यावहारिक समालोचनाय्‌ गुलिसिनं ल्हाः न्ह्याकेगु 
याःगु दु, उलि सैद्धान्तिक समालोचनाय्‌ यागु मदु । अझ सैद्धान्तिक समालोचनाय्‌ 
नं आधुनिक पाश्चात्य समालोचना पद्धति सम्बन्धी अध्ययन चिन्तन याना: च्वइपिं 
समालोचकत तसक हे म्हो धायेमाः । थुकथं नेपालभाषाया समालोचनाया सिद्धान्त 
पक्ष कमजोर हे तिनि । फलतः समालोचनाया सैद्धान्तिक ज्ञान तथा विविध प्रवाह 
प्रवत्तिया अध्ययन विश्लेषण यानातःगु सफूया रचना यानाः थौं समालोचना 
साहित्यया विकासया निंतिं आधारभूमि तयार यायेगु ज्या गुगु जुइमाःगु खः, व 
थौंतक नं बांलाक जुइफुगु मदुनि । अथे हे नेपालभाषाया समालोचना ख्यलय्‌ 
व्यावहारिक समालोचनाया ल्या: अप्व: खनेदु सां , थुकी नं सन्तोष कायेगु स्थिति 
मदुनि । छम्ह साहित्यकारया मुकं कृति वा छगू साहित्यिक विधाया वैशिष्ट्य वा 
साहित्यय्‌ छगू प्रबृत्तियात कयाः पूवंक अध्ययन व अनुशीलन यानातःगु 
समालोचना तसक हे म्हो जक दु । थुकिया थासय्‌ छगू सफू, छपु प्याखं, अभ 
छपु बाखं वा निबन्धया तक समालोचना च्वयेगु प्रवृत्ति अप्वः दु । अझ थज्याःगु 
समालोचनाय्‌ नं समालोचकयात लाःगु निता प्यता प्रभाव ब्वया: कर मेते यायेगु 
तकं ज्या जूगु दु । थुकथं गुगु अर्थय्‌ समालोचना, छगू पृष्ठभूमिइ छगू कतिया 
साहित्यिक मूल्यांकन जुइमाःगु खः व अर्थय्‌ भीगु समालोचना न्हयज्याये फुगु 
मदुनि । 

समालोचना छगू बौद्धिक उपज खः । साहित्यया विधागत ज्ञान, 
अन्वेषणात्मक प्रवृत्ति, तीक्ष्ण दृष्टि, निर्णयात्मक शक्ति, विश्लेषणात्मक क्षमता 
आदि थें ज्याःगु गुण थ्व विधाय्‌ लहा: च्चयेकीपिंत आवश्यक जुइगुलिं, 
तेपालभाषाया बाखं चिनाखँ विधाय्‌ थें भाषिक अनुरागं सां गुलिस्यां ल्हा: च्वयेकेगु 
/याःगु खः, उलि थ्व समालोचना विधाय्‌ च्वयेकूगुं खनेमदु । थौं थ्व विधाय्‌ ल्हाः 


/ न्हयाकेगु ज्या विशेषतः नेपालभाषाया प्राध्यापन पेशाय्‌ संलग्न प्राध्यापकत पाखें 
हे आपा: जूगु दु । फलतः थःपिनिगु प्राध्यापन ज्याया उत्तरदायित्व बहन यायेकथं 


नेपालभाषाया पाठ्यांसय्‌ दुथ्याःगु जक सफू वा विषय सम्बन्धी समीक्षा विश्लेषण 
यायेगु जूगु दु । पाठ्यांशय्‌ दुमथ्याःम्ह च्वमि, कृति वा साहित्यिक विषय सम्बन्धी 

म्हो हे जक समालोचनात्मक लेख पिदॅगु खनेदु । खयेत ला नेपालभाषाया पठन 
पाठनयात सुथां लाकेगु दृष्टि पाठ्यांश सम्बन्धी समालोचनात्मक लेख आपाः 
पिदने माःगु थोंया आवश्यकता नं खः । तर थथे खयां नं फुक्क सफूया च्वमिया 
समानुपातिक रुपं समालोचना मजुइबलय्‌ स्वस्थ्य समालोचनाया विकास छगू 
परिकल्पना जक जुइगु स्वभाविक खः । 

थौं नेपालभाषाया समालोचनाय्‌ विविध कथंया समालोचनात्मक 
पद्धतियागु प्रयोग जुइधुंकूगु दु सां थःगु हे अलग्ग समालोचनात्मक पद्धति धाःसा 
ब्बलंके फुगु मदुनि । छथ्वः समालोचकतय्‌सं नेपालभाषाया समालोचनाय्‌ नं 
प्रगतिवादी समालोचनायात व्यापक यायेगु कुत: यानाच्वंगु दु सां थ्व नं छगू 
प्रयोगया रुपय्‌ तिनि, प्रबाहया रुपय्‌ न्हयायेफुगु मदुनि । थौं बहुसंख्यक 
समालोचकतयूसं थःथःगु हे दृष्टिकोण तथा क्षमता कथं समालोचना यानाच्चंगु दु, 
छम्ह समालोचकया समालोचना पद्धतिनाप मेम्हसिया पद्धति पाःगु दु | छगू 
समूहयात हे नेतृत्व यायेगु ज्या आतक सुं पाखें नं मजूनि धाःसां जिउ (श्रेष्ठ, 
ने.सं. १११०:२६) । अथे हे नेपालभाषा साहित्या मेमेगु विधा गथे : उपन्यास, 
कविता, नाटक आदि क्षेत्रय्‌ विश्व साहित्यय्‌ पिदंगु अत्याधुनिक प्रवृत्ति, प्रवाह 
गुलि द्रुत रुपं दुहां वयाच्वंगु दु, उलि समालोचना विधाय्‌ दुहां बयेफुगु मदुनि । 
समाजशास्त्रीय पद्धतिया समालोचना, शैली वैज्ञानिक समालोचनात गुगु थौं 
आधुनिक समालोचना साहित्यय्‌ खनेदुगु खः थ्वयात नेपालभाषाया समालोचनाय्‌ 
विकास यायेगु ल्यं हे दनि । 

तर थथे समालोचना क्षेत्रय्‌ आपालं कमि कमजोरी थौं नं ल्यना हे च्वंगु 
दनि सां थ्व बिधाय्‌ आपालं नेपालभाषाया बौद्धिक वर्गया मन क्वसा:गु, साहित्यया 
विविध विधाय आपालं न सृजनात्मक कृति पिदंगु, अध्ययन अनुसन्धान 
जुयाच्चंगु नापं समालोचनां थौं साहित्य ख्यलय्‌ लोकप्रिय तथा प्रतिष्ठित विधाया 
रुपय्‌ मान्यता प्राप्त याःगु, नेपालभाषा समालोचना विधाया विकासया निंतिं 
बांला:गु लक्षण खः धकाः मधासें मगाः । 

उपन्यास 


पृष्ठभूमि :- थौं भीसं उपन्यासयात पाश्चात्य साहित्यय्‌ प्रचलित नोवेल 
(००७) वा प्रोज फिक्सन (०७८ 7८४००) या पर्यायया रुपय्‌ प्रयोग याना 
वयाच्वना । वास्तवय्‌ उपन्यास भीगु नितिं जक मखु, पाश्चात्य साहित्यया नितिं 
नं छग्‌ न्हगु विधा खः । साहित्यया छगू विधा नोबेल पश्चिमी साहित्याया छगू 
उपज खः: । विश्व साहित्यय १८ सदी 'डेनियल डिफो'या 'रविन्सन कूसो' (ई.सं 
१७१९)या प्रकाशनं निसें तिनि उपन्यास साहित्यया शुरुवात जुल धयागु धारणा 
अप्व: खनेदु सां, इटालिया बोकासियोया च्वसां पिहां वःगु विस्मयवह कौतूहलपूर्ण 
घटनां जाःगु गद्य माध्यमया वर्णात्मक साहित्यं निसें 'नोवेल' (०४७) शब्दया 
जन्म जूगु खः । नोवेल शब्दया शाब्दिक अर्थ ला न्हूगु खः । दकलय्‌ न्हापां 
इटालिया बोकासियों थम्हं च्वयागु रचना छगू न्हूगु प्रकारया विधाय्‌ लाः थें खना: 
थुकियात नोवेला (०४८4) धकाः नां तःगु खः | लिपा थ्व हे 'नोवेला”शब्दं 
'नोवेल' (९०४९1) नां च्वंवन । थ्व हे 'नोवेल' बिलायत, जर्मन, फ्रान्सया व लिपा 
रुसी साहित्यय्‌ गाक्क विकास जुयाः ब्वँमितय्‌गु दथुइ छगू तसक लोक हवाःगु 
विधा जूवन । विकासक्रमया विभिन्न इलय्‌ नोवेलया रुप व विषय-वस्तु नं 
हिलावन, नोवेलया परिभाषा तकं नं पानावन । थ्व हे नोवेल भारतय्‌ थ्यंकः 
वःबलय्‌ भारतया बंगला, हिन्दी साहित्यय्‌ नोवेल विधा नाप छुं भति ज्वःलाःगु 
संस्कृत साहित्यया छगू प्रकारया वर्णात्मक रचनाया नां 'उपन्यास' कथ 
'नोवेल'यात उपन्यास धकाः नां छुनाबिल । उकियात हे भीसं नेपालय्‌ 
नेपालीभाषा व नेपालभाषा निगुलिं ख्यःया साहित्यय्‌ उपन्यास धयाछूवया (श्रेष्ठ, 
१११७ : ६) 

उपन्यासयात कयाः डेभिद वि. गुराल्निकं वेवस्टर्स न्यू वर्ड डिकसनरी 
(Webster's New World Dictionarey Page - ९७४) स ताहाकःगु काल्पनिक 
गद्यात्मक विवरण गुकी मानव जीवन, इमिगु भावना, विचाः, ज्याखँ आदि थीथी 
जटिल वस्तु घटना समावेश जुयाच्चंगु दइ' धकाः परिभाषित यानादिल सा 
एच्‌ जेम्सं 'फिक्सनया कला' (& ०£ पिलाला, धयागु थःगु च्वसुइ उपन्यासयात 

ति 
टु पूल), हे 
~ अगननन- हामी 





जीवनया प्रतिनिधित्व याइगु प्रयासया रुपय्‌ खंकादिल । अथे हे नेपालभाषाया छम्ह 
समालोचक प्रो. माणिकलाल श्रेष्ठजु उपन्यासयात जीवनया 'मिमेसिस' 
(अनुकरण) अर्थात्‌ जीवन थें तुं च्वंक लेखक चित्रण याइगु बस्तुकथं नालादीगु दु । 
थुकथं बाखं ,प्याखं थें उपन्यासया विषय नं मनुखं याःगु छु ज्या वा मनूयात जूगु 
छुं खँ खः धयागु सिइदु । विधागत रुपं - विविध संरचनात्मक एकाइया माध्यमं 
हरेक अंग थ:थवय्‌ कथं हना: व्यापक ई. व थाय्या लागा कःघाना: छगू निश्चित 
मूल्य प्राप्त याःगु जीवन प्रतिविम्वित जूगु सौन्दर्ययुक्त कथात्मक गद्य रचनायात हे 
उपन्यास धायेगु पाय॒छि जुइ । | 
थौंया परिवेशय्‌ मनूया जीवनयात क्वात्तुक चकंक ब्वयेछिंगु ब्वयेफुगु 
सीहत्यिक ख्यः उपन्यास जूगु दु । समालोचकतयगु धापूकर्थ नाटकया छगू न्हूगु 
रुप उपन्यास खः । थौंया स्वत्तुमत्तु स्वःगु, गुइँ गुईं निउगु जीवन व जगतयात 
ब्वयेगु निंतिं बाखं, प्याखंया माध्यम जक पर्याप्त मजूगुलिं उपन्यास विधाया 
विकास जूगु खनेदु । प्याखनं थें निम्ह पात्रयागु खँल्हाबल्हाया माध्यमं जक जीवन 
ब्वयेगु मयासे उपन्यासय्‌ लेखक थः हे न्हयःने वयाः नं खँ क॑ वये छि, माःगु धाः 
वये छिं, दबुलिइ क्यने मछिंगु कल्पना, सपना, द्वन्द अन्तरद्वन्द थें ज्याःगु विषय नं 
उपन्यासय्‌ अःपुक न्हयब्वये छिं । अथे हे रुपया दृष्टि बाखं उपन्यास उथें च्वंसां, 
बाखं जीवनया छगू समय, छगू पक्ष छगू स्थिति वा छगू घटनाया चित्रण खःसा 
उपन्यास जीवनया छगू पूवंगु घटना वा जीवन सम्पूर्णया हे क्रमवद्ध चित्रण खः । 
उकि बाखनं स्वयाः उपन्यासं काइगु परिधि तःधं तचाः जुइगुलिं बाखनं स्वयाः 
उपन्यासं जीवनयांत पूवंक थ्वाथुइक क्यनेफु । बाखं व उपन्यास नितांयात नं 
पाश्चात्य समीक्षाशास्त्र कथं आख्यान वा फिक्सन (८४००) धयातःगु दु । 
संरचनाया दृष्टिं उपन्यासय्‌ नं बाखनय्‌ थें कथा योजना, पात्रतयूगु मानसिक 
अवस्थाया चित्रण, क्रिया ब्यापार, द्वन्द, संवाद, वातावरण, भाव परिमण्डल, रुप 
विन्यास आदि दयाच्वनी । तर थुपिं फुक्क तत्वयात उपन्यासया अनिवार्य तत्व 
कथं नाले मछिं, छुं छता निता तत्व मदयेक नं बांला:गु उपन्यासया संरचना 
जुइफु । 
विश्व साहित्यय्‌ उपन्यास विधाया विकासया क्रमय्‌ उपन्यास सम्बन्धी 
धारणा व उपन्यासं चित्रण याइगु मू विषयवस्तु नं इलय्‌ ब्यलय्‌ पाना बनाच्वंगु दु! 
` शुरुया बोकासियोपिनिगु इलय्‌ उपन्यास धयागु लेखक  न्हयाइपुक बाखं कनेगु थें 
जक जूवन सा 'मिगेल दे सर्वान्तिस' पिनिगु इलय्‌ वनाः उपन्यास मखुगु 
अवास्तविक प्रवृत्तिया आलोचना यायेमाः धयागु, धारणा ब्वलन । फलस्वरुप १८ 
शदी वना: 'डेनियल डिफो'या “रविन्सन ऋ्ुसो' (१७१९) थें ज्याःगु उपन्यास पिदन | 
. यथार्थवादी उपन्यास च्वयेगु क्रमय्‌ उपन्यास धयागु समाजया न्हायूकं खः, उकि 
छुं छगू देशया साहित्यय्‌ उपन्यास ब्वनेबलय्‌ उगु देश व समाजया तस्बीर अनया 
मनूतय्‌गु जीवन रहन सहन क्यनेमा: धयागु धारणा नं खनेदत । वयां लिपा हानं 
उपन्यास धयागु हे मनूतयूगु जीवनया अध्ययन जुसेलि, बयागु वाहय क्रियाकलाप 
जक मखु वया अन्तर हृदयया नं अध्ययन विश्लेषण जुइमाः धयागु मनोवैज्ञानिक 

प्रवाह नं ब्वलन । अथे हे यौन नं मानव जीवनया छगू अभिन्न अंग जूगुलिं मानव 
जीवनयात धाथें पूवंक ब्वयेगु खःसा यौनयात नं थिया: उपन्यास च्वयेमा: धयागु 
धारणां मोपांसा, इमिलि जोला थें ज्याःपिं उपन्यासकारतयूत यौनवादी उपन्यास 
पिदंकेगुलिइ तिबः बिल । थथे हे शैली पक्षय, वैचारिक पक्षय्‌ उपन्यासया 
विकासक्रमय्‌ मेमेगु नं हिउपाः खनेदत । प्रेम, समन्वय, त्यागया सन्देश उपन्यासं 
हवलेमाः, धयागु धारणां आदर्शवादी उपन्यासया जन्म बिलसा बहुसंख्यक 
जनताया आकांक्षा, हितया प्रतिनिधित्व उपन्यासं यायेमाः धयागु बिचालं 
प्रगतिवादी उपन्यासया विकास जुयावल । 


नेपालभाषाय्‌ उपन्यास 


विश्वया उपन्यास साहित्यया विकासक्रमय्‌ उपन्यासया विषयभूमि 
प्रतिया धारणा पानावन, प्रवाह हिलावन, न्हू न्हूगु प्रविधिया विकास जुल । भीगु 
देशय्‌ अझ नेपालभाषा साहित्यय्‌ ने.सं १०७४ य्‌ वयाःतिनि 'उपन्यास’ विधाया 
जन्म जुल । नेपालभाषाय्‌ आधुनिक बाखं, प्याखं, काव्य आदिया शुरुवात जुइ 
धुंकाः तिनि उपन्यासया जन्म जूगु खः । खयेत ला नेपालभाषाय्‌ १७ शदी हे 
ततःहाकःगु आख्यानात्मक गद्य - गथे लच्छि बिका: कनीगु 'स्वस्थानी व्रत कथा”, 
गुंला यंक कनीगु जातक अवदान बाखं, चतुर्मास प्यला बिका: कनीगु महाभारत, 
रामायण बाखं मदुगु मखु, तर थुकियात बाखं जक धाये छिं उपन्यास धाये मछिं । 
थज्याःगु बाख, न मानव जीवन सम्बन्धी जक हे ख: ,न थुकिं थौंया उपन्यासं थें 
मानव जीवनया व्यापक व विस्तृत परिधियात हे कःघाये फुगु दु । नेपालभाषा 
साहित्यय्‌ उपन्यासया प्रादुर्भाव थज्याःगु हे आख्यान पाखें स्वाभाविक रुपं विकास 
जुयावःगु धकाः गब्लें नं धाये फड मखु । बरु विदेशी भाषाय्‌ च्वंगु उपन्यास 
ब्वनाः उकि प्रभावित जुयाः थःगु भाषाय्‌ नं उपन्यास दयेके धयागु भावनां 
उपन्यास च्वयेगु जूगु खः । २००७ सालया प्रजातन्त्र लिपा हे तिनि नेपालभाषाया 
उपन्यासया जन्म जूगु व खुल्ला, स्वतन्त्र वातावरणं, थनया च्वमितयूसं आपालं 
मेमेगु भाषाया उपन्यास ब्वने धुंक्गु व थःपिनिगु थीथी भाव अनुभूति नं स्वतन्त्र 
अकुण्ठित रुपं प्वंकेगु स्थिति दयेधुंकूगुलिं नेपालभाषाया उपन्यासं शुरुंनिसें हे 
विश्व साहित्यया अत्याधुनिक प्रवाह, विश्व साहित्यया विकास क्रमया फुक्क 
अनुभव, फुक्क प्रयोगयात नालाकयाः पिदन (श्रेष्ठ, १११७ : ११) । थथे 
नेपालभाषाय्‌ दकलय्‌ न्हापां पिदंगु उपन्यास धूस्वां सायमियागु 'मिसा’ उपन्यास 
खः । नेपालभाषाय्‌ उपन्यासया अभावपूर्ति धूस्वांया मिसा उपन्यासं याःगुलिं 

थुकियात च्वसापासाया तत्वावधानय्‌ जूगु विराट नेपालभाषा साहित्य सम्मेलनं 
नगद पुरस्कार तथा श्रेष्ठ सिरपा: गुथिं श्रेष्ठ सिरपा: तक प्रदान यात । मिसा 
जाति शोषित पीडित जुइमाःगुया मू कारण अशिक्षा खः । धकाः क्यनातःगु थ्व 
मिसा उपन्यासय्‌ औपन्यासिक प्रवृति स्वया: नं बाखंयात ताहाकयूकेगु प्रवृत्ति 
अप्वः खनेद्‌ सां मिसा उपन्यासं सामन्ततय्‌गु चारित्रिक अनैतिकता, अन्याययात 
ब्वयाः, थज्याःपिं असामाजिक तत्वतय्‌गु विरोधय्‌ चेतना ब्वलंकाः आदर्श चरित्रया 
उदाहरण न्हयब्वयेगु गुगु कृतः याःगु खः, प्रजातन्त्रया जःखःया पाखे इलं हःगु 
सामाजिक चेतना व प्रभावया रुपय्‌ स्वयेबलय्‌ थ्वयात पायूछि मधासें च्चने 
फइमखु । उपलब्धिया ल्याखं लछिंलाःम्ह न्हापांया म्हयायूमचा थें धायेमाः 
'मिसा'यात । बुइवं भीगु साहित्य थारी मखु धकाः वं प्रमाणित याना बिउ थें 
स्वात्त स्वां दयावं वनाच्च गु मस्त खनाः धाये मास्ति वइ थीथी सन्तानया मुहान 
जुया बिउम्ह 'मिसां' मांया ज्या यानाः उपन्यास साहित्या शून्य कोख जायेका 
बिल (प्रधान, १११६ : ९७) । मिसा उपन्यासया लिउ केशवलाल श्रेष्ठया 'मा' 
(१०७५) पिदनसा धूस्वांया हे मतिना (१०७७), पासा (१०७८), गंकी उपन्यास 
पिदन । 'मिसा' उपन्यासया औपन्यासिक घेराय्‌ केशवलालया 'मां' उपन्यासं छुं 
तनेगु मयाःसां धूस्वानं 'मिसा’ उपन्यासय्‌ खनेदुगु कमजोरीयात थःगु लिपायागु 
उपन्यासय्‌ भिंकेगु कुतः यानादिल । फलस्वरुप घटनायात माःहनायंकेगु शिल्प, 
पात्रतय्‌गु मनोविश्लेषण यायेगु कला, समस्या न्हयब्वयेगु शैली न्हापाया 
उपन्यासय्‌ स्वयाःनं परिमार्जित जुजुं वल । 'मतिना' 'पासा', उपन्यास न्हापायागु 
'मिसा' थें घटना प्रधान सामाजिक उपन्यास खया: नं आदर्श, सच्चरित्रतायात बः 
बिइगु ज्या थुकिइ मजू 4 बरु मनोविश्लेषणात्मक प्रवृत्तिया पूर्व संकेत थुपिं 
उपन्यासं बिइगु यात । 'गंकी' निसें झीगु उपन्यासय्‌ मनोविश्लेषणवादयात 
दुथ्याकाः आन्तरिक जीवनया अध्ययन यायेगु प्रवृत्तिया नी जुल । थुकथं व्यक्ति 
दुने दुस्वयाः जीवनया आन्तरिक याथार्थ दुवालेगु मनोवैज्ञानिक उपन्यासया 
न्ह्यलुवा नं धूस्वां हे जुयादिल । प्रवृत्तिगत मानसिकता अध्ययन विश्लेषण यायेगु 
मनोवैज्ञानिक आधार धूस्वां नं छयलादीसां मनोवैज्ञानिक सिद्धान्तया समर्थनया 
नितिं ग्वसाः ग्वयाः बाखं, पात्र ज्यायेगु ज्या वयूकःपाखें मजू । थथे धूस्वांया स्वंगू 
उपन्यास पिदने धुंकाः नेपालभाषाया उपन्यास ख्यलय्‌ छम्ह मेम्ह उपन्यासकार 
'धर्मरत्न यमि’ खने दयेकः भाल । न्हापां सामाजिक उपन्यास लिथु (१०७८) 
ज्वनाःउपन्यास ख्यलय्‌ दुहां भायादीम्ह खयां नं भृकुटी (१०८०) उपन्यासया 
प्रकाशनं वयूकःयात छम्ह ऐतिहासिक उपन्यासकारया रुपय्‌ प्रतिस्थापित 
यानाबिल । खयेत ला समालोचकतयूसं 'भुकुटी'यात ऐतिहासिक उपन्यास स्वयां 
नं ऐतिहासिक रोमान्स धाये ययेक्‌ । अथे खःसां थ्व उपन्यासं इतिहासयात 
विषयभूमि नालाः उपन्यास च्वयेगु परम्पराया नी यानाबिल । उपन्यासया माध्यमं 
सामाजिक जीवनया किपा जक ब्वयेगु जुयाच्वंगु थासय्‌ नेपा:या ऐतिहासिक 
गौरव, सांस्कृतिक चित्रण यायेगु नं कायम जुल । अथे हे .धर्मरत्न यमिया मेगु 
'आड्ल्हामो' (१०९६) उपन्यासया प्रकाशनं राजनैतिक परिपाटीया उपन्यास च्वयेगु 


नेपालभाषा साहित्यया इतिहास / २८० 


लह सि क “जा स्या PI 


rrr 


परम्पराया प्रारम्भ जुल । सेक्सयात नं जीवनया छगू अंश भाःपाः उपन्यासय्‌ 
ब्वयेगु प्रवृत्ति तिब्र जुल । तर आइल्हामोयात प्रचारय्‌ वयेमखंक हे तत्कालीन 
सरकारं जफत यानाबिल । धर्मरत्नयां लिउ हानं मेम्ह उपन्यासकार ईश्वरानन्द 
श्रेष्ठाचार्य थ्व क्षेत्रय्‌ खनेदत । धस्वांजु छुनादीगु मनोवैज्ञानिक प्रवृत्ति थ्वयूकःया 
उपन्यासय्‌ वनाः अझ व्यापक जूवन । मनूया नुगःखेँ क्यनेगु जक मखु, मनूया 
मनया स्वंगू तह - मनुखं थम्हं चाःगु बिचाः, बच्छि जक चाःगु भावना व थम्हं हे 
छतिं मचायेक मनय्‌ च्वनाच्वंगु भावना स्वतां वालाः ब्वयेगु, अज्याःगु भावना 
ब्वलंगुया कारक तत्व तक क्यनेगु ज्या ईशवरानन्दजं यानादिल । मनोविज्ञानया 
दकलय्‌ न्हन्हगु अनुसन्धानं वःगु ज्ञानयात पात्रच्ित्रणय्‌ छ्यलेगु, विश्व-साहित्यय्‌ 
वयाच्वंगु न्हगु प्रवाह ईश्वरान्दजु नेपालभाषाया उपन्यास साहित्यय्‌ प्रयोग 
यानादिल । नये त्वनेया समस्या जक मखु, यौन समस्या नं समाजया छगू 
समस्या कथं न्हयव्वयेगुलिइ ईश्वरानन्दया उपन्यासं बः बिल । अथे हे कयेकूगु 
समाज, साह, सामन्त, जमिन्दार, बदमास मिजंत, आदितयूगु अन्याय शोषणया 
चित्रण यानातइगु आदर्शोन्मुखी सुधारवादी थें ज्याःगु उपन्यास प्रवृति प्रति 
समर्पित जुयाः रत्नबहादुर सायमि थ्व क्षेत्रय्‌ खनेदयेकः भाल । धूस्वांया 'मिसा' 
उपन्यासं किया बिउगु लागायात छुं भचा विकसित, व्यवस्थित व तचा: 
यायेगुलिइ थ्वयूक:या उपन्यासं तिब: बिल । जगदीश चित्रकार, मथुराकुष्ण 
सायमि, अरुण सायूमि, दुर्लभलाल आदिपिं थ्व हे लँपुया लंजुवाःत खः । 
आदर्शोन्मुखी सुधारवादी प्रवृत्ति बाहेक जिन्दगीया विघटित यथार्थयात नं 


` थ्वय्‌कःपिनिगु उपन्यासं ब्वयेगु चेष्टा याःगुद्‌ । थज्याःगु हे इलय्‌ गिरिजाप्रसाद 


जोशीया उप॑न्यासया प्रकाशनं नेपालभाषाया उपन्यास ख्यलय्‌ छगू हिउपाः हल । 
सामाजिक विद्रोह व आक्रोश - असन्तोषयात व्यक्तिगत विचारय्‌ थना: स्वच्छन्द 
रुपं उपन्यासया सामान्य परिपाटी परम्परा प्रचलनया दुने मच्वंसे च्वयातःगु 
गिरिजाया उपन्यासं न्हूगु सवाः पययेकल । थ्वयूकलं परम्परागत मूल्य व 
मान्यताप्रति जक विद्रोह आक्रोस कयना: थःगु हे दृष्टिकोण थःगु हे सिद्धान्त 
स्थापित यायेगु कुतः यानादीगु मखुसे औपन्यासिक संरचनाय्‌ हे छगू न्हूगु 
परिपाटी स्वनेगु प्रयास यानादिल । सामाजिक विसंगतिवादी उपन्यास 
नेपालभाषाय्‌ नं खनेदत । थथे हे श्रमिक वर्गयात जुयाच्चंगु अन्याः शोषणयात 
उलाः चीमि व शोषित जनताया पूचलं बुलुंहं थ्वया वयाच्बंगु विरोधया सः व 
चेतनाया जःयात पितहयेगु कुतलय्‌ कन्हय्‌ बइगु, परिवर्तनया सूचं बिइगु 
प्रगतिशील उपन्यासया नी रामशेखरया 'नसंफाःगु चा' उपन्यासं जुल । मिद 
लिपा मल्ल के. सुन्दर .'नसना' उपन्यास ज्वनाः थज्याःगु हे लॅपुइ खनेदयेक: 
भाल । खयेत ला विद्रोह व क्रान्तिया सः रामेशखर स्वया: १३ दे न्हय: हे 
धर्मरत्तया 'आड्ल्हामो' (१०८०) उपन्यासं थ्वयेके धुंकूगु खः, तर वयकःया थ्व 
उपन्यासयात पूर्णरुपं प्रगतिवादी प्रवाहया दुने दुथ्याके मछिं । थुकथं ई न्हयाःलिसे 
नेपालभाषाय्‌ न्हू न्हगु विषय न्हून्हगु प्रवाह प्रवृत्ति ज्वनाः पुलांपिं नापं न्हू न्हपिं 
उपन्यासकारत थ्व विधायात न्हूयज्याकेगु कुतलय्‌ संलग्न जुजुं वल । चिनियालाल 

बज्राचार्य, पद्मरत्न तुलाधर, मदनगोपाल, केदार 'सितु', शशीकला मानन्धर, 
तुयुबहादुर, प्रकाश बज्राचार्य आदि प्रवृत्तिया उपन्यासकारत मूलतया: सामाजिक 
यथार्थ, मानवीय शाश्वत भावना - प्रेम, रति, इर्ष्या, द्वन्द आदि थें ज्याःगु 
विषयप्रति केन्द्रित जुयादिल । उपन्यासया प्रस्तुतिइ नं गुलिं च्वमितयूसं आख्यान 
शैलीयात छयलादिलसा गुलिस्यां आत्मकथात्मक शैली चेतना प्रवाह पहति, 
आदियात ज्वनादिल । घटनाया 'प्लैश बायूक' क्यनेगु थौंया उपन्यासया विशेषता 
हे जूवन । उपन्यासया प्रकारय्‌ नं सामाजिंक घटनाप्रधान उपन्यास, मनोवैज्ञानिक 
चरित्रप्रधान उपन्यास, ऐतिहासिक उपन्यास, राजनैतिक उपन्यास अझ धार्मिक 
तथा जासूसी उपन्यास तकं खनेदत । अथे हे उपन्यासय्‌ समाजया चित्रण यायेगु 
क्रमय्‌ नं नेवाः समाज नेवाः संस्कृतिइ जक सीमित जुइगु परम्परायात हाचां 
गायेगु प्रवृत्ति नं ब्वलन । धूस्वांया 'जि स्वातिं जि सतः' थज्याःगु हे प्रवृत्तिया छगू 
नमूना खः । थौं नेपालभाषाया उपन्यास विधाय्‌ खनेदुपिं प्रमुख उपन्यासकारत 
थुकथं दु । 


प्रमुख उपन्यासकार 


घर्मरत्न यमि (ने.सं १०३५ - १०९५) 

- लिथु (१०७८) कि 

- भुकुटी (१०८०), श्रेष्ठ तिरपा: प्राप्त (ने सं १०८०) 

- आइडल्हामो (१०९६) 

धर्मरत्न 'यमि', धूस्वांया लिउ न्हूगु विषयभूमि ज्वनाः पिदंम्ह उपन्यासकार 

खः । न्हापां 'लिथु' सामाजिक उपन्यास ज्वनाः, उपन्यास क्षेत्रय्‌ दुहांफा:म्ह खयां 
नं थ्वयकःयात म्हसीके बिइके ज्या 'भुकूटी' उपन्यासं यात । मतिना, रोमान्स 
सम्बन्धी उपन्यास जक खने दयाच्वंगु नेपालभाषाय्‌ नेपाःया प्राचीन, राजनैतिक, 
सांस्कृतिक गौरवं जाःगु 'भुकुटी' ऐतिहासिक उपन्यास च्वयाः थ्वयूकलं उपन्यासया 
विषय लागा चकंका दिल । अथे हे थ्वयूकःया 'आड्ल्हामो' उपन्यास नं 
नेपालभाषाया उपन्यास ख्यलय्‌ प्रगतिवादी धाराया पलाः चिं छुत । धर्मरत्न. 
'पमि'या उपन्यासं नेपालभाषाया उपन्यास विधाय्‌ थथे विषय विविधताया अनुभव 
जक याके बिउगु मजुसे उपन्यासया माध्यमं राजनेतिक चेतना, राष्ट्रिय भावना, 
सांस्कृतिक गरिमा, सामाजिक सुधारया सः ध्वयेकेगु संस्कार नं ब्वल॑कूगु दु । 


केशवलाल श्रेष्ठ (ने.सं १०४५) 
- मां (१०७५) | 
धूस्वां सायूमिया लिउ पिदंम्ह मेम्ह उपन्यासकार केशवलाल श्रेष्ठ खः । 
केशवलाल श्रेष्ठयात नं धूस्वांयात थें मातृभाषा अनुराग तथा सुधारया सन्देश 
कनेगु आग्रहलं हे उपन्यास च्वकूगु खनेदु । थ्वयूकःया उपन्यास, औपन्यासिक 

शिल्पं स्वयां नं आदर्सोन्मुख समाजया परिकल्पना व सुधारया सन्देशं अप्वः 
प्रभावित जूगु दु । 


ईश्वरानन्द श्रेष्ठाचार्य (ने.सं १०४६) 

- खाउँहि (१०८३) 

- न्हायक (१०९३) श्रेष्ठ तिरपा: प्राप्त (ने.स १०८३) 

- स्वःनुगः (१०९७) 

न्हापां कविता, निबन्ध, नाटक च्वयाःलि लिपातिनि उपन्यास विधाय्‌ ल्हाः 

न्ह्याकादीम्ह ईस्वरानन्द श्रेष्ठाचार्यजुं नेपालभाषाय्‌ उपन्यासया धुक्‌ जायेकेगु 
उदेश्यं जक मखु थम्हं नं थ्व क्षेत्रय्‌ छुं बिइ, थ्व क्षेत्रया माध्यमं थःगु नं छुं कने 
धयागु भावनां प्रेरित जुयाः उपन्यास च्वयादीगु खनेदु । | थ्व हे कथं थ्वयूकलं 
मनोविज्ञानया न्हन्हगु अनुसन्धानं वःगु ज्ञानयात पात्रचित्रणय्‌ छयलेगु यानादिल । 
'फ़ायड'या यौन सम्बन्धी मनोवैज्ञानिक सिद्धान्तयात प्रतिपादन यायेगु ज्या 
'न्हायूक' उपन्यासय्‌ यानादिलसा, मार्क्स व फ्रायडया सिद्धान्तया समन्वयात्मक 
प्रभाव 'ख्वाउँहि' उपन्यासय्‌ ब्वयादिल । यौन नं जीवनया मुख्य अंग खः । उकिया 
प्रतिस्पर्धा, प्रभाव अतृप्ति समाजय्‌ गुलिखे असाधारण विकृति, विचलन, पिज्वयेफु 
धयागु यौनया विकृतिमूलक स्वरुपयात न्हयब्वयेगु चेष्टा 'न्हायूक' उपन्यासय्‌ जूगु 
दु । अथे हे 'ख्वाउँहि' उपन्यासय्‌ छम्ह असाधारण मनःस्थितिइ लाःम्ह पात्रया 
मनया शूक्ष्म अध्ययन विश्लेषण जक मखु छम्ह मनूयात असाधारण स्थितिइ 
थ्यंकेगुलिइ आर्थिक कारण नं महत्वपूर्ण खः धयागु सिद्धान्तया प्रतिपादन यानादीगु 


_दु.। अथे हे बुद्धया 'वहुजन हिताय: बहुजन सुखायः'या धारणायात 'छ धन्य खः' 


उपन्यासय्‌ ब्वयादीगु दु । थुकथं थ्वयूकःया उपन्यासय्‌ अनुभूतियात प्वंकेगु सहज 
स्वाभाविक चेष्टा स्वयां नं थःगु सिद्धान्त अवधारणा ब्वयेगु प्रयास अप्वः जूगु दु । 
अथे हे, तस्वीर हे न्हयःने हयेफुगु उपाख्यान शैली छयलाः उपन्यासया कथानक 
न्ह्याकेगु प्रवृत्ति, नायक नायिकातय्गु जीवनया माध्यमं समाज ब्वया क्यनेगु 
पलेसा छुं छगू समाजया पृष्ठभूमिइ पात्रत सृजना यानाः इमिगु नुगःयात 
वालाक्यनेगु ईंस्वरान्दया उपन्यासया संरचनात्मक विशेषता जूगु दु । 


घूस्वां सायूमि (ने.सं १०५०) 
- मिसा (१०७४) नेपालभाषाया न्हापांगु उपन्यास, 
- श्रेष्ठत्तिरपाः प्राण (नो स १०७४) 
- पासा (१०७८) श्रेष्ठत्तिरपाः प्राप्त (ने.सं १०७८) 
- मतिना (१०७८) 
- गांकी (१०७८) नेपाली, अंग्रेजी व बुलोरीयन भाषाय्‌ अनुवाद 
- पल्पसा (१०७९) 
- फिसःया लिसः (१०८६) हिन्दी अनुवाद जूगु । 
= साखा (१००९) 

- जि भ्वातिं जि सतः (११००) 

- निभाः (११०५) 

- तिसा (११०५) 

न्हापां कविता, बाखं, प्याखं विधाय्‌ ल्हाः न्हयाके धुंकाःलि उपन्यास विधाय्‌ 
ल्हाः छयलादीम्ह धूस्वां नं थःगु न्हापांगु 'मिसा' उपन्यास नेपालभाषाय्‌ 
उपन्यासया अभावपूर्ति यायेगु निंतिं च्वया धयादीसां तत्कालीन समालोचकतयूसं 
धूस्वां लिपा छम्ह तःधंम्ह उपन्यासकार जुइतिनि धयागु खंया पूर्व लक्षण थुकिइ हे 
खंके धुंकृगु खः । वास्तवय्‌ थ्व अनुमान थौं सार्थक जूगु दु । थौं नेपालभाषाय्‌ 
उपन्यासया पर्याय धूस्वां जुइधुंकूगु दु । धूस्वां नेपालभाषाय्‌ दकलय्‌ अप्वः व 
दकलय्‌ न्हापां उपन्यास च्वयादीम्ह उपन्यासकार जक मखु, पाश्चात्य उपन्यास 
जगतय्‌ पिदंगु न्हन्हगु प्रयोग प्रविधियात नेपालभाषाय्‌ दकलय्‌ न्हापां दुत 
हयादीम्ह उपन्यासकार नं खः । व्यक्ति दुने दुस्वयाः जीवनया आन्तरिक यथार्थ 
दुवालेगु मनोवैज्ञानिक उपन्यासया न्हूयलुवा जक मखु, नेपालभाषाया छम्ह 
अद्वितीय मनोवैज्ञानिक उपन्यासकार नं जुयादीगु दु । प्रवृत्तिगत मानसिकताया 
अध्ययन विश्लेषण याइम्ह मनोवैज्ञानिक उपन्यासकार वयूकः छम्ह त्वःताः मेपिं 
मदुनि (प्रधान, १११६:९८) । थः छम्ह मिजं च्वमि जुयाः नं थःगु फुक्क धया थें 
उपन्यासय्‌ मू पात्र कथं मिसातयूत थाय्‌ बिया: इमिगु चेतन, अर्ध चेतन, अचेतन 
मनया विश्लेषण यायेगु नापं थौंया समाजं इमित यानाच्वंगु अन्याः अत्याः 
न्हयब्वयाः इमित सहानुभूति तयादीम्ह च्वमि जूगुलिं वयूक:यात नेपालभाषाया 
छम्ह Faminist Wer कथं नं नाले छिं । अथे हे वयूकःया उपन्यासय्‌ यौन 
अतुप्तिं हइगु विकृत चरित्रया चित्रण जक मजुसे सामाजिक, आर्थिक कारण व 
छेँया वातावरण व ईया परिवन्धं विकृत जुइमा:पिं व्यक्तिया अवस्थाया विश्लेषण 
नं दइगुलिं वयूकःयात छम्ह सामाजिक यथार्थवादी उपन्यासकार कथं न नाला 
मकासें मगाः । थौंया समाजया विविध क्षेत्रय्‌ ब्वलना च्वंगु अनेक विकृति 
विसंगतियात थःगु उपन्यासया कथावस्तु नाप प्रासंगिक जुइक ब्वयेगुलिइ 
न्हयाबलें सशक्त, सक्रियम्ह धूस्वां छम्ह निर्भिक उपन्यासकार जक मजुसे छम्ह 
च्वमिया धर्म मर्म पालन याइम्ह उपन्यासकार नं जूगु दु । धाथें धायेगु खःसा 
थ्वयूकःयात ध्वयेफुम्ह उपन्यासकार नेपालभाषाय्‌ थौं पिदने हे मानि । थम्हं जक 
उपन्यास च्वयाः मख्‌, उपन्यास विधाया समृद्धिया नितिं 'सिरपाः' तक स्वनाः गुगु 
उल्लेखनीय ज्या थ्वय्‌क: पाखें जुल थ्व नेपालभाषाया-निंतिं कम गौरवया विषय 


मखु । 


रामशेखर (ने.सं १०५५) 
- नसंफा:गु चा (१०९३), 
श्रेष्ठ तिरपा: प्राप्तु (ने. स १०९१) जापानी भाषाय्‌ अनुवाद Fa 
रामशेखर नकःमि नेपालभाषां छगू हे जक उपन्यास च्चया: नं थ्व ६ 
तसकं चर्चित जुयादीम्ह उपन्यासकार खः । नेपालभाषाय्‌ न्हापां पिहांवःगु 

प्रगतिवादी उपन्यास थ्वयक:या हे 'नसंफा:ग चा' जग द॒ । शोषित पीडित वर्गया 
पं लिना: इमित जयाच्वंग॒ अन्याः अत्याः न्हयब्वयाः, शोषण दमनया विरुद्धय्‌ 
इमिके चेतना दनावःगु, थुकिया नितिं इमिसं याःगु संघर्ष न्हयब्वयाः, इमिगु विजय 
व कन्हय वइगु परिवर्तन प्रति आशावादी जुयाः च्वयातःगु थ्व उपन्यासं 
नेपालभाषा उपन्यास ख्यलय्‌ 'जक मखु, नेपालभाषा साहित्यय्‌ हे प्रगतिवादी 
साहित्यया विकासय्‌ महत्वपूर्ण योगदान बिउगु दु । खयेत ला थुकिइ 
न्हयब्वयातःग॒ समस्या समय सापेक्ष खः, तर शासन व्यवस्था जक हिला: थनया 
स्थिति महिउग थौंया सामाजिक परिवेशय्‌ थज्याःगु उपन्यासया थौं नं उलि हे मू 
दनि । अथे हे समाज - चित्रण थ्व उपन्यासया आकर्षणया मेगु विषय जूगु दु । 
पालुंग गां व अनया समाजया सचित्र वर्णन, श्रमिक वर्गया अवस्थाया यथार्थ 
चित्रणं उपन्यासकार रामशेखरयाके दुगु जीवन व जगतप्रतिया शूक्ष्म अध्ययन 
तथा तस्वीर हे न्हयःने हयाबिइ फुगु वर्णन शक्तिया परिचय बिउगु दु। 


रत्नबहादुर सायमि (ने.सं १०४७) सणिगल विरपाः प्राप्त (ते स. १११८) 

- मिलाखों (१०८७) 

- ब्वइच्वंग सुप: (११००) 

- गुँसिघाँय्‌ (११०३) 

- गुँ पुलेवं (११०६) | 

रत्नबहादुर सार्याम नेपालभाषाया उपन्यास ख्यलय्‌ आदर्शोन्मुखी 

सुधारवादी धाःयात तब्या तचा: यानादीम्ह उपन्यासकार खः । प्रेमया त्वह चिना 
छुं मसिउपिं मिसातयूत स्यंकाबिइपिं व्यभिचारी मिजंत, धेबाया बल क्यना:, मिसा 
धेबां न्यायेत स्वइपिं साह महाजनतयगु कुकृतिया बाखं हे ध्वयूक:या उपन्यासया 
मू विषयभूमि जूगु दु । थुकथं उषच्यासया माध्यमं सामाजिक विकृति न्हयब्वयाः 
स॒धारया सन्देश हवलेगु नापं, मानवीय शाश्वत भावना प्रेम, रति, घृणा, ईष्यायात 
हार्दिक मार्मिक धंगं ब्वयेगु थ्वयकःया उपन्यासया मू कृतः जूगु दु । कार्यकारणया 
श्रंखलावद्ध कथानक योजना, मानवीयं गुण अवगुण नितां दुपिं लाहियापिं पात्रत 
न्ह्यब्वयेगु णत्र चित्रण कला, ब्वमितय्‌गु मनयात थिइफुगु अभिव्यक्ति शैली 
थ्वयकःया औपन्यासिक विशेषता खः | 


गिरिजाप्रसाद जोशी (ने.सं १०५९-११०७) 
- धकिं (१०९०) 
- छि स्याना हत्या (१०९६) 
- सिलृस्वां (१०९८) 
- भाजंमिखा (१०९९) 
- व्रिपात्र (१०९९) 
- व गमला थ्व खै थल (११०३) 
- वल्वहं जि झ्वाला (११०७) 

- न्याल्लल्‌ ब्यां (१११०) 
- यमि गामा: ये शहर (१११२) 


गिरिजाप्रसाद जोशी धूस्वां धुंकाः दकलय्‌ अप्वः उपन्यास च्वःम्ह 
उपन्यासकार जक मखु, धूस्वां स्वयां छगू अलग्ग हे औपन्यासिक प्रवाह न्हयाकेगु 
चेष्टा यानादीम्ह उपन्यासकार नं खः । समालोचक कृष्णचन्द्रसिंहया शब्दं धायेगु 
खःसा प्रचलित उपन्यासया धारणा, स्वरुप व संरचनाया विरोधय्‌ एकदम हे पाका: 
छगू मेगु विद्रोहया नी तयेत स्वइम्ह उपन्यासकार गिरिजा खः । थ्वयूकलं उपन्यास 
सिकं नं औपन्यासिक कथ्य वा बिचा:यात बः बिया: न्हूयथनेगु, उपन्यासया 
च्वज्याय्‌ विद्रोह खालि धापुतिइ जक तक्यंकेगु मयासे वयागु सः संरचनाय्‌ नं 
थ्वयेकल । समसामयिक जीवन न्हयथनाः छगू आक्रोशित मन:स्थिति ब्वयेगु 
सामाजिक जीवनया थीथी विसंगति, शोषण, मतिनायात थःगु हे कथं विश्लेषण 
यायेगु प्रवृत्ति थ्वयूकःया उपन्यासय्‌ खनेद्‌ । धाथें धायेगु खःसा बिरोध व बौद्धिकता 
थ्वयूकःया उपन्यासया म्‌ विशेषता जूगु दु । अथे हे थ्वयूकःया उपन्यासयात 
अनुशिलन याना स्वयेबलय्‌ थ्वयूकःया उपन्यासय्‌ छगुलिं समाज मखु, समाजया 
मयःगु गुगुं छगू परम्परा, छम्ह मनू मखु, मनूया दुने च्चंगु गुगुं, छगू संस्कार, 
छगुलिं वाद हे नं मखु, वादया गुगुं मभिंगु, मयःगु ज्याखँ ब्वयेगु प्रबृत्ति खनेदु । 
थ्वयूकःयात मिखा तिसिना: कबुल यायेगु संस्कारया विरुद्ध विरोधं ब्वलंका तःम्ह, 
वाद सिद्धान्तया प्रतिवद्धताय्‌ मखु, चीमितय्‌गु अधिकार, मार्यादाया पक्षय्‌ अन्याः 
अत्याः सह मयाइम्ह उपन्यासकार कथं नाले छिं (प्रधान, १११६ : १२४) 


मथुरा सायमि (ने.सं १०५९) 

- कतांमरि (१०९८) 

- ज्वाला (१०९८) 

- यांमिखा (११०३) 

न्हापां बाखं च्वमिकथं नेपालभाषा साहित्यय्‌ खने दयेकः भाःम्ह 

मथुराक्‌ष्ण सायूमि कथावस्तुयात स्वया: नं पात्र चित्रणय्‌ विशेष बः बिया: 
उपन्यास च्वइम्ह उपन्यासकार खः । थ्वयूकःया उपन्यासया मू विषय मतिना खयां 
नं थौंया मनूतय्‌ग विघतित यथास्थितिया चित्रण अले पात्रतय्‌गु हृदयया शूक्ष्म 
अध्ययन यायेगु प्रवृत्तिं उपन्यासय्‌ म्‌ थाय्‌ काःगु दु। 


मदनगोपाल प्रधान (ने.सं. १०६०) 

- हिसिला (ने.सं १११३) 

- जन्ति क्वचायेकाः (ने.सं १११६) 

सामाजिक क्रान्ति, सामाजिक सुधारया सन्देशयात उपन्यासया माध्यमं 
हवलेग कुतः यानादीम्ह छम्ह उपन्यासकार मदनगोपाल प्रधान नं खः । थौंया 
समाजयात युग अनुरुप हिलेमाःगु दु, समाजयात नं न्हयज्याके मा:गु दु, थुकिया 

॥ 


निंतिं थ्व हे समाजया युवा वर्ग निं न्हयज्याये माःग द, झमसं क्रान्तिकारी पलाः 
ल्हवने मा:गु दु धयागु अवधारणां प्रेरित जुयाः थज्याःगु हे क्रान्तिकारी पलाः 
छिकेगु कुतः मदनगोपालया उपन्यासय्‌ जूगु दु । थुकथं थ्वयकःया उपन्यासया मू 
विषय मतिना जुयाः नं छगू न्हगु संस्कार स्वनेगु, न्हूगु अवधारणा ब्वलंकेग चेष्टा 
जूगु दु । 


जगदीश चित्रकार (ने.सं १०६७) 
- माखापिखा (१०९१) 
जगदीश चित्रकार नेपालभाषाया छम्ह आदेर्शोन्मुखी सुधारवादी प्रवृत्तियाम्ह 
उपन्यासकार खः । मध्यम वर्गीय समाजया सजीव किपा किइगुलिइ सिद्धहस्तम्ह 
जगदीश चित्रकारया निंतिं सामाजिक सुधार थौं महसें मगाःगु छगू आवश्यकता 
खः । थ्व हे कथं वयूकःया 'माखापिखा' उपन्यास माखामिखाया जालं पिहांवये 
मफुपिं मिसातय्‌गु छगू यथार्थ चित्रण, पुरुष प्रधान समाजया छपा: ख्वाःपाः जूगु 
दु । मिजंतयूसं मिसातयूत याइगु शोषण, अन्याः अत्याः न्हयब्वयाः सुधारया 
आवश्यकता महशुस याकेगु कतः थःगु उपन्यासया माध्यमं यानादीसा, सशक्त व 
चेतनशील पात्रत उपन्यासय्‌ न्हयब्वये मफुगु कारणं सुधारया सम्भावना थौं नं ता 
हे पानि ला धया थें कीत अनुभव जुइकू । तर अनैतिक, व्यभिचारी मिजंतयगु 
पतन क्यनात:गुलिं धाःसा थ्वयूकःया सुधारवादी धारणा, संदेश स्पष्ट यानाबिउगु 
द्‌ । 


जज 
न 


मल्ल के. सुन्दर (ने.सं १०६८) 
- नसता ने.सं ११०३) 

थःगु राजनेतिक जीवनय्‌ मार्क्सवादी विचारधारां प्रभावितम्ह मल्ल के. 
सुन्दरं उपन्यास ख्यलय्‌ नं थःत छम्ह प्रगतिशील उपन्यासकारया रुपय्‌ परिचित 
याकादीगु दु । विशव मजदूरतयगु प्रसिद्ध नारा 'की (मजदुर) छधी जुइमा:, छपे 
जुइमाः, भीगु भिंया निंतिं' धयागु सन्देश बियाः, थुकिया औचित्य प्रमाणित 
यायेत, शोषित वर्गय्‌ चेतना थनेत, ध्वाथुइकेत, भीगु थौंकन्हयया परिवेशय्‌ बाखं 
न्हयाकातःगु थ्वयूक:या 'नसना' उपन्यासं नेपालभाषाया प्रगतिवादी साहित्या 
विकासय्‌ महत्वपूर्ण तिवः विउगु द्‌ । तर छम्ह उपन्यासकारया रुपय्‌ ब्वमितय्‌त 
उपन्यासया माध्यमं बौद्धिक खुराक चूलाकेगुलिइ थ्वय्क गुलि सक्षम व सशक्त 
जुयादीगु दु कलात्मक तृप्ति विइगुलिइ उलि सफल जुइफुग खनेमदुनि । अथे हे 
उपन्यासया कथ्य सशक्त जुयाः नं संदेश संप्रेषणीय जुयाः नं घटनाया 
विकासक्रमयात सहज व स्वभाविक रुपं उलि न्हयाके मफुगु थ्वयूकःया 
उपन्यासया छग कमजोरी हे धायेमा: । 


केवलप्रसाद कायष्ठ (ने.सं १०७०) 
-हिं प्या:गु सः (ने.सं १०९७) श्रेष्ठ तिरपा: प्राप्ताते स १०९९) 

नेपालभाषाया भाषा साहित्य ख्यलय्‌ तःदे न्हयबंनिसें छम्ह समर्पितम्ह 
कार्यकर्ता जुयां नं उपन्यास विधाया निंतिं छम्ह न्हूम्ह हस्ताक्षर जुयादीम्ह 
केवलप्रसाद कायष्ठ दकलय्‌ न्हापांगु प्रयासय्‌ हे श्रेष्ठ सिरपाः त्याकादी खंम्ह 
उपन्यासकार खः । केवलप्रसाद कायष्ठं नेपालभाषा साहित्यय्‌ प्रगतिशील प्रवाह 
सशक्त यायेगुली थःगु उपन्यासया माध्यमं न्ह्यथने बहःगु योगदान बियादीगु दु । 
समाजय्‌ व्याप्त जुयाच्वंगु शोषण न्हयब्वयाः शोषण विरुद्धय्‌ संघर्ष यायेमाः, 
शोषण मदिउतले संघर्ष नं न्हयाकां च्वनेमाः धयागु सन्देश न्हयब्वयातःगु 
थ्वयूकःया 'हिं प्याःगु सः' थुकिया दसु खः ।भविष्यय्‌ विषयगत दृष्टिकोणं जक 
मखु उपन्यासया शिल्पगत दृष्टिकोणं नं थ्वयूकःपाखें नेपालभाषाया उपन्यासय्‌ 
महत्वपूर्ण योगदान जुइ धकाः आशा यायेफु । 


तुयुबहादुर महर्जन ( ने.सं १०७१) 
- खों मोह ।ने.सं ११०१) 
- म्हयायमचा (ने.सं ११११) 
सामाजिक उपन्यास च्वयाः थौंया समाजया यथास्थितियात सूक्ष्मरुपं 
ब्वयेगु कुतः यानादीम्ह छम्ह उपन्यासकार तुयुबहादुर नं खः । थम्हं यानागु 
अनुभव अनुभूतियात उपन्यासया रुप बियादीम्ह तुयुबहादुरया उपन्यासया मेगु 
विशेषता सहजता, स्वाभाविकताया चेष्टा खः धका: मधासें मगा: ॥ 


अरुण सायमि (ने.सं १०७७) 

- हाक्‌तां ।ने.स१०९६) 

- वँचुमिला (ने.सं ११०९९) 

- हयाउँस्वां (ने.सं११०४) 

अरुण सायूमि मानवीय शाश्वत भावना 'मतिना' यात केन्द्रविन्दु याना: 

उपन्यास च्वइम्ह उपन्यासकार खः । च्वामया मतिना सम्बन्धी थःगु हे दृष्टिकोण 
दु, थःगु हे धारणा दु । फुक्क धया थें मनोवैज्ञानिक ()\०॥०।०९५९) कथं च्वयातःगु 
थ्वयूकःया उपन्यासय्‌ पात्रतय्‌गु चेतन मन व अधे चेतन मनय्‌ जूगु द्वन्द 
अन्तरद्वन्द न्हयब्वयाः मनूयात वालाक म्हसिइके बिइगु जक मखु, मतिनाया 
सार्थकता जीवनया दस जुड धया थें ज्याःग सन्देश नं पिज्वःग दु । छम्ह लेखक 
थःत सुचुके मजिउ, थःत बांलाक उले फयेकेमाः अले तिनि वया रचना साथक 
जुड़, पत्या: याये बह जुइ धयागुया छगु दसु अरुणया उपन्यास नं जगु दु । तर 
धूस्वांजुं उपन्यासय्‌ गुगु स्वाभाविक रुपं थःगु अनुभूति पिव्वयेफुगु खः, उलि 
अरुणया उपन्यासय्‌ जुइफुगु मदुनि थुगु दृष्टिं अरुण सार्याम, धस्वाया आतक न 
काय हे तिनि धायेमा: । 


शशीकला मानन्धर (ते.सं १०८०) 
- शैली (ने.सं११०६) 

- लँय्‌ लूम्ह (ने.सं१११७) 

मिसात अवला व कमजोरपिं जक मखु, इपिं नं छुं खः, इमिसं नं छुं 
यायेफु धयागु मिसातयगु आत्म सम्मानया सः ज्वनाः उपन्यास च्वयादीम्ह 
शशीकला नेपालभाषाया न्हापांम्ह मिसा उपन्यासकार खः । न्हापां बाखंच्वमिया 
रुपय्‌ न्हयज्यानादीम्ह शशीकला मानन्धर उपन्यास ख्यलय्‌ नं नेपाःया संक्रमण 
अवस्थाय्‌ न्हय़ानाच्वंगु समाजया संक्रमण अवस्थाय्‌ हे लानाच्वंपिं युवा 
युवतीतय्‌गु वाहय तथा आन्तरिक स्थितिया यथार्थ किपा कियादीगु दु । नारी, 
शोषण उत्पीडनया चित्रणं जक थाय्‌ कयाच्चंगु नेपालभाषाया बाखं उपन्यासया 
थासय्‌ नारी जागरण, नारी सम्मानं जाःगु थ्वयूकःया उपन्यास न्हूगु सवाः 
पययेकगु दु, समाजयात आधुनिकता पाखे न्ह्यज्यायेत बल बिउगु दु । 


केदार 'सितु' ( ने.सं १०८० ) 

- स्वम्हम्ह मन्‌ (ने.सं१११२) 

केदार 'सित्‌' नेपालभाषा उपन्यास ख्यःया छम्ह न्हू हस्ताक्षर खः । 
थ्वयूकःया उपन्यासया संरचना, विषयवस्तु ल्यज्या प्रस्तुतीकरण शिल्प आदियात 
दुवाला यंकेबलय्‌ नेपालभाषाया प्रचलित उपन्यास परम्परायात हाचां गायेगु कुतः 
थ्वयूकःपाखें जूगु खनेदु । धूस्वांया औपन्यासिक प्रवृत्तियात हाचां गायेगु कृतः 
गिरिजाप्रसाद जोशीज्‌ं यानादी थें गिरिजाप्रसाद जोशी धुंकाः नेपालभाषाया 
उपन्यास विधाय्‌ न्ह्‌ प्रवृतिया अनुभव याकादीम्ह उपन्यासकार केदार 'सितु' खः । 
वैचारिक सजगता सशक्तता थ्वयूकःया उपन्यासया महत्वपूर्ण पक्ष जूगु दु सा, 


` उपन्यासया प्रस्तुतिकरण, अभिव्यक्ति शिल्प आदि थ्वयूकःया उपन्यासया ' 


आकर्षणया विषय जूगु दु । थ्वयूकः पाखें नेपालभाषाय्‌ उपन्यासय्‌ छगू न्हूगु 
आयाम न्हयाइ धकाः आशा याये छिं । 

थ्वयूकःपिं बाहेक नेपालभाषाया उपन्यास विधा ब्वलंकेत तिबः बियादीपिं 
न्हयथनेबहपिं मेपिं -उपन्यासकारत नं दनि । वयूकःपिनिगु नां व उपन्यास थथे 
खनेद्‌ । 

रामकुमार खेँ - दीपक (ने .सं. १०८१), व पथिक (१११९) राज सायमि - 
यःम्ह सत्रु (ने.सं १०९३) केशवनारायण राजोपाध्याय -जःया दुने (ने.सं १०९८), 
दुर्लभलाल सिंह - पलाःख्वाँय्‌ (ने.स ११०३), व थौंया परिवेशय्‌ यग्गानाच्चंगु जीवन 
(१११८) चिनियालाल बञ्राचार्य-बँय्‌ पाजु (ने.सं ११००),नसंचा (ने.सं १०९९) 
बुँबाली (ने.सं १११५), बसन्त कुमार -सुपाचं भुंगु सर्गः (ने.सं ११०३), पद्मरत्न 
तुलाधर-हसना (ने.सं १०९९), प्रकाश बज्राचार्य - हिं बुलातःगु पो (ने .सं ११०३), 
पुरुषोत्तमलाल श्रेष्ठ- द्योलानी (ने. सं १११५), योगेश राज- हलिंया सिथय्‌ (ने.सं 
१११६), बासुपासा- कीर्तिलक्ष्मी (ने.सं१११७), भीमरत्न बज्राचार्य - थःथःगु भाग्य 
(ने .सं १११०), नजरमान महर्जन- मि पुसा (ने .सं ११०५) आदि । 

थुपिं उपन्यास सफू बाहेक मेमेगु भाषाया उपन्यास नेपालभाषाय्‌ अनुवाद 
जुयाः पिहांवःगु दुसा, उपन्यासकार 'धूस्वां सायूमि', 'रामशेखर' आदिपिनिगु 

उपन्यास नं मेमेगु भाषाय्‌ अनुवाद जूगु दु । थथे मेगु भाषाया बां बांला:गु 
उपन्यास अनुवाद याना: नेपालभाषय्‌ दुतहयेगु ज्याय्‌ साहित्य गुथियात लुमंके 
वहः जू । थ्व गुथि पाखें नेपालभाषाय्‌ अनुवाद जुयाः पिदंगु उपन्यास खः - यक्षी 
(ने .सं १११४), लः ह'य्‌ (ने .सं १११८), तमस (ने .सं १११८), डाक्टरया कलाः ( 
ने .सं १११०), ल'जुवाः (ने .सं ११०९), संस्कार (ने .सं १११८), आदि (अथे हे थ्व 
विधाया विकासया निंतिं “श्रेष्ठ सिरपाः' गंकि बसुन्धरा सिरपा: थें ज्याःगु सिरपाः 
नं स्वनातःगु दु । 


लिखें: - थों नेपालभाषाय्‌ उपन्यास साहित्यया जन्म जूगु पीप्यदे दत । थ्व 
अवधि दुने स्वीम्हं मयाक उपन्यासकारत पिदने धुंकूगु दुसा ख्वीन्यागू धैथें 
उपन्यास प्रकाशित जुइधुंक्गु दु । थथे प्रकाशित जूगु उपन्यास मध्ये गुलिं च्वमिं 
थम्हं हे पिकयातःगु दु सा गुलिं नेपालभाषाया थीथी संघ संस्थापाखें प्रकाशित जूगु 
दु । थथे जनस्तरं थुलिमछि उपन्यासया सफू पिदंगु धैगु नं छगू उपलब्धीया खे हे 
धायेमाः । तर छगू आश्चर्य धाये ला दुःखया खं धाये ला थ्व विधाय्‌ थौं गुलि नं 
उपन्यासकारत पिदन, धूस्वां, गिरिजा थें ज्याःपिं निम्ह स्वम्ह च्वमितयूसं बाहेक 
मेपिं उपन्यासकारतयूसं उपन्यास च्वज्याय्‌ निरन्तरता क्यंगु खनेमदु । छगू निगू 
उपन्यास च्वया: ईया हिउपाः लिसें तनावनेगु जूगु दु, मेगु विधाय्‌ पलाः तःवनेगु 
जूगु दु । रामशेखर थें ज्याःम्ह चर्चित उपन्यासकारं तकं छगू उपन्यास च्वयाः 
ल्हाः दिकाछ्वत । अथे हे नेपालभाषाया मेमेगु विधा गथे - कविता, बाखं विधाय 
गुलि मिसा च्वमित च्वय्‌ च्वय्‌ धाया: पिदनीगु खः, उलि हे च्वय्‌ च्वय्‌ धायाः 
उपन्यास च्वज्याय्‌ ब्वति कायेगु ला गन 'शशीकला' छम्ह बाहेक मेपिं सुं नं 
मयज्‌ च्वमिपिं थ्व ख्यलय्‌ दुस्वःगु तकं वःगु मदुनि । तर छता खँ, थौं तक 
नेपालभाषाय्‌ गुलि नं उपन्यासकारत पिदन, सुनां नं सफू चुइकेगु प्रलोभनं, 
लोकप्रियताया प्रलोभनं थौंकन्हय्‌ बजार खनेदुगु थें ज्याःगु समाजय्‌ विकृति हइगु 
अश्लील उपन्यास पिकया: नेपालभाषा उपन्यास साहित्यया न्हाय्‌ ध्यनेगु ज्या 
धाःसा याःगु मदु, बरु थों नेपालभाषाय्‌ औपन्यासिक दृष्टिकोणं तस्क च्वछायूबहगु 
यक्व उपन्यास पिदगु मदुनि । थौं नं स्वाभाविकता, श्रृंखलावद्धता, सहजता थें 
ज्याःगु औपन्यासिक शिल्प आपालं उपन्यासं क्यनेफुगु मदुनि, यद्यपि नेपालभाषाया 
बाखं, प्याखंया तुलनाय्‌ उपन्यास विधा च्वथ्याःगु हे दु । खयेत ला थौं उपन्यासया 
ताया ल्याखं नेपालभाषाय्‌ - सामाजिक उपन्यास, ऐतिहासिक उपन्यास, 
राजनैतिक उपन्यास, धार्मिक उपन्यास खनेदये धुंकल सा, सामाजिक उपन्यास 
दुने नं, आदर्शमूलक, सन्देशमूलक, सुधारमूलक, यथार्थमूलक, विद्रोहमूलक, 
मनोविश्लेषणमूलक आदि उपन्यास पिदने धुंकूगु दु । तर नेपालभाषाया 
उपन्यासयात बांलाक अनुशीलन यानास्वयेबलय्‌ थ्व निता प्यता प्रवृतिइ हे जक 
केन्द्रित जूगु दु, गथे - कयेकंगु समाज, साहु सामन्त, जमिन्दार, प्रधानपञ्च, 
व्यभिचारी मिजंत आदितयगु अन्याः अत्याः न्हयब्वःयातःगु सुधारमूलक आदर्शवादी 
उपन्यास, निगूगु - सामाजिक विकृति आर्थिक विपन्नता वा छाँया हामाया 

व्यभिचारी क्रियाकलापं मनं मतुना थें थाःगाः मदयेक स्यनीगु जिन्दगीया विघटित 
यथार्थताया मनोविश्लेषणात्मक उपन्यास, स्वंगूगु - गांया जीवन अथवा श्रमिक 
वर्गतयग्‌ समाजया यथार्थ व अमिगु जीवनय्‌ वयाच्वंगु सामाजिक चेतना, 
संघर्षया भावना प्रतिविम्बित याइगु प्रगतिवादी उपन्यास, प्यंगूगु खः - थौंया 
समाजय्‌ विद्यमान विकृति विसंगतिया विरोधय ब्वलंगु सामाजिक विद्रोह 
असंतोषयात थःगु वैयक्तिक बिचारय्‌ थना: स्वच्छन्दताया लँपुइ न्हयज्यायेत 
स्वयाच्वंगु विसंगतिवादी उपन्यास आदि । थौंया समाजय्‌ व्याप्त जुयाच्वंगु 
अन्तर विरोध, र्‍हासोमुख जुयाच्वंगु नैतिक मान्यता यान्त्रिक सभ्यतां ब्वलंकूगु 
जीवनया जटिलता थें ज्याःगु ब्यापक विषययात नेपालभाषाया उपन्यासं थःगू मू 
विषयभूमिकथं ज्वने फुगु मदुनि । मतिना, सामाजिक कुरिति, आर्थिक समस्या 
आदि थें ज्याःगु विषयभूमिइ जक केन्द्रित जुइगु प्रवृत्तियात अप्वःसिनं त्वःतेफुगु 
खनेमदनि । अथे हे थौं नेपालभाषाया उपन्यासया परिवेश स्वनिग:या जीवनय्‌ 
जक केन्द्रित मजुसे अमेरिकाया सिकागो, वासिङ्गटन (जि स्वातिं जि सतः) तक नं 
थ्यंगु दुसां, अप्वः थें नेपालभाषाया उपन्यास स्वजातीय संस्कृति, भावना, 
कामनायात ब्वयेगुलि हे केन्द्रित जुयाच्वंगु दु । थथे थःगु जातीय संस्कृतियात 
त्वःताः च्वयातःगु उपन्यास छगू निग दु सां अनुभूति, अध्ययनया अभावं सफल 
जुइफुगु नं मदुनि । थुकथं थौं नेपालभाषाया उपन्यास नेवाः जातिया जीवन 
शैलीया छगू अभिलेख थें जूगु दु । अथे हे नेपालभाषाया उपन्यासया मेगु 
विशेषता खः - 'प्याखं, बाखनं जक थःगु खँ कने मगानाः उपन्यास साहित्यया 


जन्म जूगु खः' धयागु गुगु समीक्षकतयूगु अवधारणा खः, थ्व नेपालभाषाया. 


उपन्यासया परिप्रेक्ष्य नं सत्य साबित जूगु दु । धूस्वां, रामशेखर, मथुरा कृष्ण, 
केशवलाल, केदार, सितु, दुर्लभलाल सिंह थें ज्याःपिं नेपालभाषाया थौंया 
प्रतिस्थापित उपन्यासकारत न्हापां बाखंच्चमि निं खः । धुूस्वां नं थःगु धारणा, 
मान्यता, अनुभूति, असन्तोषयात वायेत बाखनं जक मगाना: उपन्यासय्‌ थातं च्वं 
झालसा, रामशेखर थःगु प्रगतिवादी सः थ्वयेकेत हास्यव्यंग च्वयां जक मब्याना: 
उपन्यासया लँपु हे ज्वानादिल । अथे हे ईश्वरानन्द थःगु मार्क्सवाद फ्रायदवाद 
विचारधारा प्रति प्रतिवद्धता क्यनेत प्याखनं जक मछिनाः उपन्यासया लिधंसा 
काःकाल, अझ मल्ल के. सुन्दर थें ज्याःम्ह पत्रकारं तक मार्क्सवाद प्रगतिवादया 
प्रचारया निंतिं उपन्यासया ध्वाँय्‌ हे ज्वनादिल । थुकथं थों नेपालभाषाया उपन्यास 
फुक्क बाद, सिद्धान्तयापिं न्ह्यंगु छंगू दब जगु दु । 

स्वंगूगु खण्ड 


परिशिष्ट 





अमात्य, पूर्णप्रसाद (सं) 
आचार्य, नरेन्द्रदेव 
आचार्य, बाबुराम 
इन्दूनाद 

कर्माचार्य, माधवलाल 
कायस्थ, छत्रबहादुर 
कंसाकार, प्रेमबहादुर 


गुरुङ्ग, हर्षबहादुर 


Greirson (Ed) 
Guralnik, David B 


जोशी, डा. सुन्दरकृष्ण 


जोशी, हरिराम 


तंमोट, काशिनाथ 


क्वर्खें प्वला 


नेपालभाषाया वाड्मय सूचि ( यें; नेपालभाषा 
एकेदमि, ने.सं १११८) । 

बौद्धधर्म दर्शन .( बिहार: राष्ट्रभाषा परिषद, सन्‌ 
१९७१) पेज १२३ | | 

नेपाः, नेवाः व नेवाःभाय्‌, सितु, दें ६:३२ (ने.सं 
१०८९) पौ ३-१६: 

भगवान बुद्ध, नेपालभाषा कविता संग्रह (यें : 
नेपालभाषा परिषद्‌ ने.सं १११६) पौ १७ 
मोतिलक्ष्मी उपासिका, भावना व विचार, नेपाल 
३७:४७ (ने. सं. ११०८ वर्षा) पौ ४८-५९। 
नेपाल संवत्‌ छगू विवेचना ( ललितपुर : 
साहित्यया मू लुखा, ने.सं १०९६) 

भी नाटक परम्परा, रत्नेश्‍वर प्रादुर्भाव ( यें : 
च्बसापासा, ने.सं. १०८४) 

नेपालीभाषा अधिगाछिइ ब्यूगु भाषण 
(काठमाडौं,१ नेपाल राजकीय प्रज्ञा प्रतिष्ठान, 
वि.सं. २०३३) 

Linguistic survey of India vol III Part 1, 1909, 
P. 211-226, 255-270. 

Webster's New World Dictionary (Calcutta : 
Amerind Publishing Co./Pvt. Lt., 1970) P-974] 
नेपाःया शिक्षाय्‌ नेपालभाषा, नेपालभाषा, दें १:१ 
(यल : नेपालभाषा केन्द्रीय विभाग) ने.सं. 
१११८) दिल्ला पौ ३२-४४। 

नेपालको प्राचीन अभिलेख (काठमाडौं : नेपाल 
राजकीय प्रज्ञा प्रतिष्ठान, वि.सं. २०३०) पृ.८९। 
नेपालभाषाया देखें (उत्पत्ति) देशयमरुझ्याः, 
१:२६-३२ (ने.सं १११४ दिल्ला-६ गुंला-१८) पौ 
है. 

तुलाधर, ज्वाला 


तुलाधर, प्रेमशान्ति 


तन्त्राख्यान - नेपालको पञ्चतन्त्र छोटो 
परिचय, बालसाहित्य (काठमाडौं : नेपाल बाल 
साहित्य समाज, संख्या-४) पृ. ४०-४३२ 
हरमेमखला (ने. ४९४, न्हयपौ व लिपी) 
देशयमरुझ्याः १:३४ (नेसं १११४ यंलाथ्व- 
३) पौ -५ । 

ने.सं २९३या छगू अभिलेख, नेपाल ३०:२ (ने.सं 
१०९७, ग्रीष्म) पो-१२. । 


- नेपालभाषा भागवत, देशयमदुझ्याः, ५:४६ (ने. सं. 


१११९ थिंलागा-७, विहीवार) पौ.२ । | 
लिच्छवि अभिलेखय्‌ संस्कृत मखुगु खंग्वःया 
ल्याःचाः, खेलुइता: निगूगु ल्या: (यल : खेलुइताः 
पिकाक: गुथि, ने.सं ११०१) पौ १३१-१३५ । 
नेपाल संवत्‌ म्हसीका नसना, दें १:१९ (ने.सं 
१११८, कछलाथ्व-२) पौ-२ । 

गोपालराज वंशावलीया सामान्य परिचय, 
नेपालभाषा १:१ (यल : नेपालभाषा केन्द्रीय 
विभाग ने.सं १११८ दिल्ला) पौ १८-२५) 
नेपालभाषाया न्हापांगु प्याखं : एकादशीब्रत 
देशयूमरुझ्याः दें ३:४४ ( ने.सं. १११६, पौष १८ 
विहीवार) पौ - २। 

नेपाल लिपिया स्वंगू शैली, नेपालभाषा १:१ 
(यल : नेपालभाषा केन्द्रीय विभाग, ने.सं. १११८ 
दिल्ला) पौ १४-१७ 

पूर्व प्राचीनकालया नेपालभाषाया भाषिक 
स्थिति व स्वरुप, नेपालभाषा व थ्वया साहित्य 
विभागीय गोष्टी (ये : लाकौल पिथना, ने.सं. 
१११०) पौ ११८-१३७ । 

निबन्धया बारे छुं व नेपालभाषाय्‌ निबन्ध 
साहित्यया विकास, जि व जि दन (यल : 
लोकसाहित्य परिषद्‌ नेःसं १११५) पौ. क-प । 
न्हू बाखं पुचःया बाखंत, (ये : लाकौल पिथना, 
ने.सं ११०९) | 
नेपालभाषाया साहित्यया इतिहास, स्वदॅया 
नेपालभाषा स्नातक तहया पाठयांश सम्बन्धी 
जूगु न्हापांगु अभिमुखि गोष्ठिइ न्हयब्वःगु पत्र 
(यल : नेपालभाषा केन्द्रिय. विभाग, ने.सं १११७) 

तुलाधर, मानदास (सं) 


प्रधान, नर्मदेश्वर 


प्रधान, कृष्णचन्द्र सिंह 


प्रधान, भूवनलाल 
प्रधान, भैरवबहादुर 
पन्त, महेशराज 


बज्जाचार्य, चुन्दा 


बज्राचार्य, गौतमवज्र 


नेपालभाषाया काव्य परम्पराय्‌ कवि व्यथितया 

काव्य, स्नाकोत्तर च्यागूगु पत्रया निंतिं लःल्हाःगु 
शोध पत्र (यल : नेपालभाषा केन्द्रीय विभाग, . 
ने.सं ११०७ ) 

नेपालभाषाया गद्य साहित्यया इतिहासय्‌ मिसा 
च्वमिपि, नेपालभाषा मिसा खलःया न्हापांगु 
साहित्य गोष्ठिइ न्हयब्वःगु कार्यपत्र (ये : 
नेपालभाषा मिसा खलःया ज्याकृथि, ने.सं 
१११७ ) 

मल्ल शाहकालया म्ये (यँ : मानदास सुगतदास, 
ने.सं १०७७) 

पद्य साहित्य, स्वदे नेपालभाषाया पाठ्यक्रम 
न्हापांगु अभिमुखि गोष्ठीस प्रस्तुत याःगुः 
कार्यपत्र (यल : नेपालभाषा केन्द्रीय विभाग, 
ने.सं १११७) - 

नेपालभाषा साहित्यया इतिहास बारे (यल : 
साहित्य मूलुखा, ने.सं १११८) 


-नेपालभाषाया साहित्यया इतिहासया 
संक्रमणकाल छगू चर्चा, नेपाल संस्कृति दं ५:२ | 


पला: चिं लिना (यें : नेपालभाषा एकेदमि ने.सं 
१११६) 

भीगु साहित्यय्‌ बाखं, (र्ये : देगः म्हिचा सफ, 
ने.स. १०९७) 

भिक्षुपिंत पित्युंगुया यथार्थ विवरण, न्हायकं, पौ 
१०१-११२ । 

माध्यकालीन नेपाल (कीर्तिपुर : कृष्णबहादुर 
प्रधान, वि.सं. २०१०) 

वटेश्वर सिद्धान्त र नेपाल संवत्‌, पूर्णिमा, ५९ 
(बि.सं. २०४१)पृ-२९ । 

नेपालभाषाया आधुनिक नाटक प्रवृत्ति व प्रवाह, 
विद्यावारिधीया निंतिं न्हयब्वःगु शोधपत्र (यल : 
नेपालभाषा केन्द्रीय शिक्षण विभाग, ने.सं 
१११२) 


नेवारी भाषामा फारसी - अरबी आदि 
मुसलमानी भाषाको प्रभाव, पूर्णिमा १:१ (वि.सं 
२०२१, वैशाख) पौ ३३-४६। 

मल्ल, के. सुन्दर - 


मल्ल, कमलप्रकाश - 


महर्जन, पि.डी. व मेपिं = 
महर्जन, तुयुबहादुर - 


माली, इन्द्र - 


नेपालभाषा साहित्यया इतिहास / 


नेवा: जातिया परिचय, नेवाः जाति व भाषा 
विषयक तःमंज्या (यें :राष्ट्रिय सभागृह, ने.सं 


सिल्लागा Mirsah, v.v 
११११ रि ३०-चिल्लाथ्व १) 
नेपालभाषाया आधुनिक कविता ऐतिहासिक रुप 
रेखा, नेपालभाषा थ्वया साहित्य विभागीय Regs DS 


गोष्ठी (ये : लाकौल पिथना, ने.सं १११०)-पौ 
२८-३८। 

नेवा:तय्‌ संगठनात्मक आन्दोलन, नेवाः राष्ट्रिय 
विचार गोष्ठी (ये (सिद्धार्थ वनस्थली सभा 
भवन, ने.सं १११७ कउलागा ७-८) ही 
नेपालभाषा व नेपाली बिहार म्हिगः व थीं, 
नेपालभाषा निबन्ध पुचः (यें : पासा मुना, ने.सं 
११०३) पौ. १०७-१२३। 

भूमिका, नेपालभाषा ध्वाना सफ्या धल: 
(न्हापांगु) (यें : लयता दबू, ने.सं १०९९) 

लॅ स्वया: (भूमिका) नेपालभाषाया ध्वाना सफूया 
धल: (निगूगु), (ये : पासामुना, ने.सं ११०४) 
सिँकःमिया स्वांने (ये : नेपालभाषा परिषद, 
ने.सं. १०९८) 

सफ न्हयथना, नःलि स्वना (यें : च्वसापासा, 
ने.सं १०८७) पौ क-ब । 

भूमिका, झीगु भाय्‌ : भीगु खँग्व (पोखरा 
: मांभाय्‌ मूलुखा, ने.सं १०९८) पौ क-ञ । 
नेपालभाषाया न्ह्यसः लिस: कासा सफ ( न:गां:. ¦ 
नःगां ग्वसाः खलः, ने.सं १०९५) 

नेपालभाषा परिचय ( किप्‌ :कीर्ति सफ्‌ पिथना, 
ने.सं. १११५) 

नेपालभाषा समालोचना व समालोचकपिं, 
पलिस्था दें ७:७ (ने.स. १११९) 

छा: प्याखं सिंहावलोकन, पलेस्वां ,७ : ३ 
(ने.सं १११५) पौ ६०-६६ | 

पुलां कसि न्हुगु दाप्‌ (ये त्रिवेणी साहित्य 
प्रतिष्ठान, ने.सं. १११७) 

नेपालभाषाया माध्यमिक कालया छुँ थये: 
कतः पिकाकः ने.सं. १११९) 

मोतिलाल श्रेष्ठ, ग्बयस्वां ७ :६ (ने.सं ११०९) 
पो १३२-१४३ । 


लाकौल, वेकुण्ठ प्रसाद 


William, Hudson Henry 


वैद्य, 


जनकलाल 


श्रेष्ठ, पूर्णदाश (अनुवादक) 


शाक्य, हेमराज 


श्रेष्ठ, ओमकारेश्वर (सं) 


२९७ 





- सँझ्या: र्ये : 


- जिगु खेँ, नेपालभाषा निबन्ध पुचः ( यें : 
पासामुना, ने.सं ११०३) पौ क-थ । 

- A gold coin of prananarayana, J.NS :3 (1941) 
: 9-9 (From Rodes etal 1981 : The Coinage of 
Nepal, London Royal Numisnatic Society_ — 

- Ancient Nepal (Calcutta : Mukhopadhaya 
1960 A.D) page-16. 
न्ह्यखें, बुद्ध धर्म व नेपालभाषा मुना (यें : 
बैकण्ठप्रसाद लाकौल, ने.सं. १०९२) पौ २६- 
३४ । 

- An introduction to the study of Literature 

( Nineth Reprint New Delhi : Kalayani, 
Publishers-1985 A.D) 

- नेपालभाषाया काव्य सुजना प्रवृत्ति (यल : 
जनकलाल वैद्य, ने.सं ११०६) | 

- 'पुनर्जागरणकाल' खेलुइता: ५:६ (ने.सं ११०४) 
पो. २-२६। 

- नेपालभाषाया साहित्यय्‌ धर्मोदय पत्रिकाया देन, 
खेलुइता: ८:८ (ने.सं ११०७) पो ५३-६४] 

- नेपालभाषाया बाखं धाः भिंतुना दें १० (ने.सं. 
१११९) पो १-५। 

- राष्ट्रिय अभिलेखालयया सफुतिइ नेपालभाषा 
नां, ग्वयस्वां दें २ (ने.सं. ११०४), पौ ६० । 

- नेपालभाषाय्‌ समालोचना विधा, खेलुइता: वर्ष 
२०:२० (ने.सें. १११९) 


- नेपालया अभिलेखय्‌ नेपालभाषाया स्थिति, मं 


३:३ (ने.सं ११०५) पौ १०२-१२३ 

- नेपालभाषां थः नालातःगु लिपि, नेपाल (ने.सं. 
१०९७) 

- न्हयखें, स्रीगफ्रेड लीन हार्डजुया नेवारी गीति 
मञ्जरी ( ये : नेपालभाषा परिषद्‌, ने.सं. 
११०१) 

- शिवदेव संस्कारित श्री रुद्रवर्ण महाविर स्थित 
विभिन्न अभिलेखया सारांश अर्थ (यल 
सन्तकुमार शाक्य, ने.सं. ११११) 

पब्लिक युथ क्याम्पस, ने.सं. 

१११७) 

श्रेष्ठ ,नारायणदेवी - नारीयात, नेपालभाषा कविता संग्रह (यें : 
नेपालभाषा परिषद्‌, ने.सं. १११३) 


श्रेष्ठ, माणिकलाल - समालोचनाया सिद्धान्त ( यॅ च्वसापासा, ने.सं ५ 
१०८८) ग्वाहालि ज्वलं 
- गद्य साहित्य, स्वदँ नेपालभाषा स्नातक तहया 
पाठ्यक्रम सम्बन्धी अभिमुखि गांष्ठिइ प्रस्तुत अमात्य रेवति - विदेशी विद्वान ब नेपालभाषा, यल: साहित्य 


कार्यपत्र (यलः नेपालभाषा केन्द्रीय विभाग, 
ने.सं १११७) 

- नेपालभाषाया समालोचना साहित्यया परम्परा 
विकासया स्थिति, नेपालभाषा व थ्वया: साहित्य 


मू लुखा, ने.सं १०९८ । 
उँ बहाल त्वालया दाफा म्ये (छगूगु) 

- न्हापांगु संस्करण, कान्तिपुर : उँ बहाल 
त्वालया दापा खलः, ने.सं १०९० । 


विभागीय गोष्टी (ये : लाकौल पिथना, ने.सं उपाध्याय, केशवप्रसाद - साहित्य प्रकाश, काठमाडौं : साझा प्रकाशन 
१११०) पौ १५-२८ वि.सं. ..... । | 

- बुद्ध धर्म व नेपालभाषाया स्थान - नेपालभाषा कसाः, प्रेमबहादुर (सं) - बाखं म्ये, यें : च्वसापासा, ने.सं ११०३ | 
साहित्यया इतिहासे, बुद्ध धर्म व नेपालभाषा - सिद्धिदास म्हसीके, यें : च्वासपासा, ने. सं 
मुना ( र्ये : बैक्ण्ठप्रसाद लाकौल, ने.सं १०८७ । न क 0 

१०९२) पौ ८-११। कर्माचार्य, माधवलाल - जिगु मिखाय्‌ साहित्ययागु खं, यें 

कला ः यागु खें, 
शाक्य, हेमराज - श्री रुद्रवर्ण महाविहार स्थित तालपत्र अभिलेख, नेपालभाषा परिषद्‌, ने.सं. ११०० । ५ 


न्हापांगु संस्करण (यल : बुद्धजयन्ती समिति 


। - खँ साहित्ययागु, त्र साहित्ययागु हित्ययाग खँ यें 
उकबहा., ने.सं ११००) पौ ६-७। हि गु, हित्य गु खे, यें 


"धनश्याम राजकर्णिकार, ने.सं. ११०५ 


सायमि, भरत - बाखं समालोचना, (यें : पल्पसा साहित्य ख्यः, कायष्ठ, छत्रबहादुर - नेपालभाषाया प्राचीन काव्य व काव्यकार 

छ | 
ने.सं. १०९५) fan यल : साहित्य मूलुखा, ने.सं. १०९६ । 

श्रेष्ठ, तुल्सिलाल नेपालभाषाया प्राचीन काव्य, स्वदं स्नातक चित्रकार, जगदीश - आधुनिक कविता सनातन कविता व 


नेपालभाषा पाठयक्रम अभिमुखी गाष्ठिइ 
न्हयब्वःगु(यलः केन्द्रीय नेपालभाषा शिक्षण 
विभाग, ने.सं. १११७) 


समाज, कूलां ७६, ने.सं. ११०१ । 
- पलाःचिं उपन्यासया, जः ल्याः ८, - ने.सं. 


eR PAP Fe ११०५ । 
iegfried Lienhard - क Ze al (Delhi : Motilal Benarasidas. नोशी, कुमारबहादुर _ नेपालभाषा वाङ्मयया गतिविधि, खेलुइता: 
हृदय, चित्तधर - भीगु साहित्य, स्वक्खुसी (ये : नेपालभाषा NR द १०: र १० ने.सं. १०९ । 
परिषद्‌, ने.सं. ११०२) । रत्नध्वज - साहित्यया सुलचं, यें : नेपालभाषा परिषद्‌, 
- नेपालभाषाया जातः (यें : नेपालभाषा परिषद्‌, भो ने.सं. १०७२ । 
ने.सं १०९१) , हरिराम - मध्यकालको अभिलेख, प्राचीन नेपाल, ल्या: 
- भूमिका, योगसुधा (यँ : नेपालभाषा परिषद्‌ ने.सं कोहली ५३ :५६ , वि.सं. २०३६, पृ १८-१९ । 
१०७१) तमोट, थ (सं.) - नेपालभाषाया साहित्य परिचय नेपालभाषा 


परिषद्‌, ने.सं. ११०३ । 
- साहित्यया ध्वःकिया, यें :नसना पब्लिकेशन, 
ने.सं. १११८ । 
ताम्राकार, पूर्ण - साहित्य लचं, यें : न्हायूकं साहित्य पाःलाः, 
ने.सं. १११२ । 

ताम्राकार, बेलमाया 
तुलाधर, प्रेमहीरा 


थापा, हिमांशु, 


दर्शनधारी, सुदर्शना 


Panday, Dr. Ram Nivas 


नेवाः, जनक 
Nepali, Gopal singh 


निरौला, खगेन्द्र 


डा, नगेन्द्र (सं.) 


प्रधान, नर्मदेशवर 


प्रधान, झलेन्द्रमान 
प्रधान, कृष्णचन्द्र सिंह (सं.) 
पाण्डे, राजकुमार 


पिवाः, सूर्यबहादुर, व 
मल्ल,के सुन्दर 


- साहित्य समीक्षाया 


- नेपालभाषा साहित्यय्‌ धर्मोदय लय्‌पौया देन 


व उकिया च्चसु धलः, स्नाकोत्तर च्यागूगु 
पत्रया लागी लःल्हाःगु शोधपत्र, यल 
नेपालभाषा केन्द्रीय बिभाग ने सं. ११११ । 


- ललितविस्तरया भाषाया 


स्नातकोत्तर च्यागूगु पत्रया 


छग्‌ अध्ययन, 
निंतिं लःल्हाःगु 


शोध पत्र ,यलः नेपालभाषा केन्द्रीय विभाग 


ने.सं १११२ । 


प्रकाशन, वि.सं. २०४२ । 


- साहित्य परिचय, काठमाडौं : साभा 


- धर्मआदित्य व वयूकःया कृति छग्‌ अध्ययन, 


नेपालभाषा स्नातकोत्तर च्यागूगु पत्रया निंतिं 


लःल्हाःगु शोधपत्र , यल 


नेपालभाषा 


केन्द्रीय विभाग, ने.सं. - १११८ | 


- Literary Heritage of Nepal Occassional 


Paper in the Humanities & Social Sciences, 


1978, P 31-59. 


publication, 1965 A.D. 


भण्डार, वि.सं. २०४८ । 


- पुजाभु, ये : तेजशोभा शाक्य, ने.सं. ११०६ । 


- The Newars, Bombay: 


United Asla 


- नेपाल परिचय, काठमाडौं : रत्नपुस्तका 


- हिन्दी साहित्ययका इतिहास, प्रथम संस्करण, 


दिल्ली : नेशनल पब्लिकेशन हाउस, ई.सं. 


१९७३ । 


प्रकाशन, ने. सं. १११२ । 


- जिगु बिचा: जिगु धाप, यें : सान्त्वना 


स्वंगःग मिखा, यें : 


नसना पब्लिकेशन, ने.सं. १११८ । 


च्वसापासा, ने. सं. १०९० । 


- नेपालभाषाया बाखं साहित्यया इतिहास, यें : 


- नेपाली साहित्य कोश, काठमाडौं, नेपाल 


राजकीय प्रज्ञा प्रतिष्ठान, वि.सं. २०५५ । 


वि.सं. २०४६ । 


- नैपाल परिचय, काठमाडौं : साभा प्रकाशन, ' 


- सा. जगतसुन्दर मल्लया जीवनी, ख्वप : 


सच्छि दे बुन्हि ग्वसाःखलः, ने.सं. ११०३ । 

पौडेल, भोलानाथ 


बज्राचार्य, गौतमवञ्र 


Pathak, D.P. 


बज्राचार्य, धनवज्ज 


बज्राचार्य, चुन्दा 


बर्मा, धीरेन्द्र 


वैद्य, जनकलाल व 
कसा: प्रेमबहादुर 


बज्ाचार्य शान्तहर्ष (सं) - 


भिक्षु, सुदर्शन 
Malla, Kamal Prakash 


मल्ल, कलमप्रकाश (सं.) 
मल्ल, खड्गमान (सं.) 


मल्ल, के. सुन्दर 


- जगच्चन्द, पूर्णिमा, ल्या ८ वि.सं २०२२, प॒ 
२०-२५ । 

- ऐतिहासिक घटनावली, पूर्णिमा दें १२:१८ ( 
वि.सं. २०२३-२०२५) पृ. २२-३९ व १०९- 
११४ छसिकथं । 

- India script, A strategy for study 

- Aspect of applied linguistic, Asia pulbisher 
House, 1969 A.D., p-78-8] . 

- पण्डित सुन्दरानन्द : छगू चर्चा, खेलुइता: 
ल्या: ३ (ने.सं ११०२) पौ ५९:६० । 

- लिच्छविकालया अभिलेख, कीर्तिपुर : नेपाली 
एशियाली अध्ययन केन्द्र, वि.सं. २०३० । 

- नेपालभाषा नाटक साहित्यया इतिहास छग्‌ 
परिचय, यें : अनुसन्धान महाशाखा, ने. सं. 
११०९ 

- माध्यमिककालया घटनावली छग्‌ अध्ययन, 
काठमाडौं : सफ्‌ धुक्‌ , ने.सं. ११०७। 

- हिन्दी साहित्य कोश, बाराणसी : ज्ञानमण्डल 
लिमिटेड, वि.सं. २०२० 


- आशा सफ्कुथिया अभिलेख ग्रन्यया 
वर्णनात्मक धलः, यें च्वसापासा, ने.सं ११११) 


- मल्लकालया मुक्कं नाटकया धल: पो, यूँ : 
विमला बज्राचार्य, ने.सं. ११०५ । 
- लुमंकेबहःपिं, ये : च्वासपासा, ने.सं.१०९० । 
classical Newari Ligerature A sketeh, 
Kathmandu : Nepal Study centre, 1981 


A.D. 

- नःलि कविता : छग्‌ विवाद, यें : नेपालभाषा 
प्रकाशन, ने.सं. १०८७ । 

- नेपालभाषा न्हू बाखं पुचः, यें : नेपालभाषा 
परिषद्‌, ने.सं १०८० । 

- नेपालभाषाया न्ह चिनाखं, नेपालभाषा 
स्नातकोत्तर उपाधिया निंतिं प्रस्तुत याःगु 
शोधपत्र यल : नेपालभाषा शिक्षण विभाग, 
ने.सं. ११०२ । 

माली, इन्द्र - झीगु मांभाय्‌ म्हिगः व थों, नेवाः राष्ट्रिय 
बिचाः गोष्ठीस लःल्हाःगु ज्यापौ, यें 
कछलागा-७, ने.सं. १११५ । 
-न्हू पुखुली कसा:या ख्वा:पा:, यँःने.सं 
१०९१ । 
- पुलां कसि न्हुगु दापू , येः त्रिवेणी साहित्य 
प्रतिष्ठान, ने.सं. १११७, | 
- नेपालभाषाया माध्यमिक कालया छुं, यें : 
कृतः पिकाकः ने.सं. १११९। 
- कचा कुचागु किपा दुने , यें : शाक्य जः, 


(सं. ) ११२० । 

यात्री, पूर्णप्रकाश - नेपाल र नेवारी अस्मिता मिर्मिरे वर्ष 
२४:४, पूर्णाक १११९, वि.सं. २०५२, पू. 
११०1६.। 

Ricket Arthur compton — A History of English Literature, London : 


Thomas Nelson &Sons Ltd 1955 A.D. 
राजबंशी, शंकरमान (सं.) - ऐतिहासिक घटनावली, ये : पुरातत्व विभाग! 
Wright, Danil — History of Nepal, calcutta : F. Ranjan 

Gupta, 1966 A.D. 

- जिगु मिखाय्‌ जे.एस.मल्ल, यें : लाकौल 
पिथना, ने.सं. ११०८ । | | 

- नेपालय्‌ हानं स्थविरवाद वयेकेत व 
नेपालभाषा हवयेकेत धर्माचार्य, यें : मालति 
लाकौल, ने.सं. ११०५ । 

- थुलिंचा कान्तिपुर : तारा लाकोल, ने.सं. 
१०७४ । 

- नेपालया प्राचीन भाषा - नेपालभाषा भी, 
कमलप्रकाश मल्ल (अनु) वर्ष ५-७, ने.सं. 
१०९२, पौ १३-१८ । 

वैद्य, जनकलाल - राष्ट्रिय अभिलेखालय स्थित 

नेपालभाषा / नेवारी अभिलेख गन्थ, 

काठमाडौं यँ : अनुसन्धान महाशाखा, 
त्रि.वि.वि., ने.सं ११०५ । 
- नेपालभाषा साहित्यया धाः, खेलुइता: अंक 
१६,१७, १८, ने.सं. १११५-१११७ 
- नेपालभाषा नाटकया प्राचनिता, नेपाल भाषा 
नाटकया प्रवाह, नेपाल रजत जयन्ति, तँसा 
पौ, ने.सं. १०९४, पृ. ३७-४२ । 


लाकौल, वैकुण्ठप्रसाद 


लीनहार्ड, डा. सिगफ्रेड 

- लिच्वःगु मध्यकालीन नेपालभाषा नाटक 
नाटिका, खेलुइता: द॑ १२:१२, ने.सं. ११११ । 
- नेपालभाषा साहित्यया इतिहासया काल 
विभाजन, कला, ९:९, ने.सं ११०८, पृ. 
४९-५६ । 
मा, वन्दना २०२२ सालया नेपालभाषा आन्दोलन , 
स्नातकोत्तर च्यागूगु पत्रया निति प्रस्तुत 
याःगु शोधपत्र ने.सं १११८, यल 
नेपालभाषा केन्द्रीय विभाग । 
शाक्य, हेमराज - नेपाल-लिपि प्रकाश, काठमाडौं : नेपाल 
राजकीय प्रज्ञा प्रतिष्ठान, वि.सं. २०३० । 
शरेष्ठाचार्य, ईश्वरानान्द - सौन्दर्यं व आलोचना, यें : च्वासापासा 
१०८७ । 
श्रेष्ठ, भगवतीप्रसाद - नेपालभाषाया पतपत्रिकाया जातः, यें : 
नेपालभाषा परिषद्‌, ने.सं ११०१ । 
- नेपालभाषा सामान्यज्ञान, यें : नेपालभाषा 
परिषद्‌, ने.सं १०८० । 
श्रेष्ठ, भूषणप्रसाद (सं.) -ज्ञांद्यांचा, यें: श्रीघः विहार, १११२ । 
श्रेष्ठ, दयाराम -' नेपालभाषा र साहित्यको विकासमा 
शाहवंशको देन, श्री ५ को सरकार संचार 
मन्त्रालय, काठमाडौं : सूचना विभाग, वि.सं 
२०४४ | 
- स्वामी अभयानन्दजी, कल्याण ल्या: १३४ 
(वि.सं. १९९४) पौ ६८० | 
श्रेष्ठ, देवचन्द्र - नेपालका लिखितपत्रहरुको परम्परा, कानून 
विवरणिका ६०, वि.सं. २०५०, पृ ३०-४० | 
-नेपालभाषा सम्बन्धी केही तथ्य, अक्षलोक 
१:१, वि.सं. २०३८ । 
- आधुनिक कविता, जः ल्याः ७, ने.सं. १०९६! 
- नेवाः जातिया परिचयया छुं खं, स्वनिगः 
न्हदं तँसापौ, ने.सं. ११२० । 


श्रेष्ठ, नारायणप्रसादजी - 


श्रेष्ठ, माणिकलाल 


श्रेष्ठ, दयाराम सम्भ र 
शर्मा मोहनराज - नेपाली साहित्यको संक्षिप्त इतिहास, 
काठमाडौं : साभा प्रकाशन, वि.सं. २०४० 


श्रेष्ठ, इश्वरीमैंया - नेपालभाषा साहित्यय्‌ श्रेष्ठ सिरपाःया 
योगदान, स्नातकोत्तर च्यागू पत्रया निति 

प्रस्तुत याःगु शोधपत्र, ने.सं. १११७, यल : 
नेपालभाषा केन्द्रीय विभाग 


श्रेष्ठ, कृष्णप्रसाद - नेपालभाषा साहित्य, मस्को : हिमाल 
प्रकाशन गुठी, वि.सं. २०५४ । 
श्रेष्ठ, श्रीलक्ष्मी - नेपालभाषा समालोचनाय्‌ प्रो. माणिकलाल 


श्रेष्ठ छगू अध्ययन स्नातकोत्तर च्यागूगु 
पत्रया निंतिं प्रस्तुत याःगु शोधपत्र १११८, 
यल : नेपालभाषा केन्द्रीय विभाग । 


सार्याम, बुद्ध कविता थौंया मिखां सम्यकलुमना पिथना 
| ने.सं. ११२० । 
सुवाल, अनुपसिंह नेपालभाषा रेडियो प्रसारण छगू अध्ययन, 


स्नातकोत्तर च्यागूगु पत्रया निंतिं प्रस्तुत 
याःगु शोधपत्र ने.सं ११२०, यल 
नेपालभाषा केन्द्रीय विभाग । 


सिंह, नामवर - आधुनिक साहित्य प्रवृत्तिया, चतर्थु संस्करण, 
इलाहावाद : लोक भारती प्रकाशन, वि.सं 
२०२५ । 

शाक्य, लक्ष्मीशोभा - नेपालभाषाया विकासय्‌ धर्मोदय सभाया 


योगदान । स्नातकोत्तर च्यागूगु पत्रया नितिं 

प्रस्तुत याःगु शोधपत्र ने. सं १११६, यल : 

र नेपालभाषा केन्द्रीय विभाग । 

सिंह, फत्तेबहादर - नेपाली विहार, ये : चिनियालाल, ने.सं 

१०५९ । 

'हृदय' चित्तधर - धर्माआदित्य धर्माचार्य व थ्वया साहित्य, यें ` 
नेपालभाषा परिषद्‌, ने.सं १०८४ दिल्लागा 
३० । 

ज्ञवाली, सूर्यविक्रम - नेपाल उपत्यकाको मध्यकालीन इतिहास, 
रोयल नेपाल एकेडेमी, काठमाडौं, वि.सं. 
२०१९ । 

(च्वय्‌ क्वखँ प्वलेगु क्रमय्‌ उल्लेख जूगु सफूत, थ्व नेपालभाषा साहित्या 
इतिहास च्वयेगु ज्यास . लिपा नं ग्जाहालि कयागु जूसां, वहे वहे सफूया नां तःक्व: दोहरे 
मजुइमा धयगु मनंतुनाः थज्याःगु सफ़्त थ्व ग्वाहालि ज्चलंया धलखय्‌ हानं दुमथ्याकाग्‌ 
जुल । 

प्राचीन अभिलेखया छं नमूना 


(क) थी थी नेपाल लिपिया छं नमना 


नन बटुले पना ॥ छन: ; सकय व्साउन रक्‌ 
द्ववच २ बअद्िलायग ५ ४३ 4२7३ यावृ के गत मद करिए! ? 
आअगारीशव व य दाय गीचअल षो॥ सपने वश गर ॥ में प मे कदी 
षतः ॥ ६२ १ तेहमु रियल माय की जैज: पपउर बिपी शुरु ता 
११३7 । ७ " अुकाअपिय:स | पणया प्री ना 44 7 
% दाङ र गभस हुति द्व लिए थे । ` ४५ 4३ कावा 
- चदि वाह 1 मर्व घत ५षय द्ध सारेत दै व गाय स कसि ॥ 


आतक स्यूगुलिइ नेपाल लिपि प्रयोग जूगु दकले न्हापांगु ग्रन्थ - ने.सं. २८ 
या 'लंकावतार'या छक्‌ नमूना 


, -३ययशतशव्सिइस सिरि रेःणदम सेदरु इर ररः रद श्न भिक्यरुदाशारधर २ 
,.पृररशानिरंशपूर भह रबर नगरा io मं डा सः दरेवारथउवन पव 






/खिरार पशेकाभरुएशरहोिशेरिमि- केद्रानकरहंह ज्यकणप रा डे 2" 
श $ ४ है! हा बददगिरे रे | राशे इयरबा रप LR RR 
॥ 1३३०? ॥॥ रुबंबरेइ त डून देसे १६. ०९५४७४५ 0 र, 


>वलप्तम्दा ९२१ क्ति पोष३ रू१ 


भुजिंगोल लिपिं च्वयातःगु ने.सं. ६९१ या 'हितोपदेश” बाखं सफूया 
| छक्‌ नमूना 

शनचानज्नगनिशशा।विदालशहलाइगवदधाशब भाक शनि 
सआिसाअधावशाभचचप्ीह नल शपापमाचानाभशडी सिशरि 
अञ 71 पीका भूशबुशशु रच श्लाद सा शरद्‌ 

छक्‌ नमूना । 

श नी 
दिसा 1.) 
८०% मी टी ल्य. 

ख्वप देया जुजु रणजीत मल्लया रानी वृद्धिलक्ष्मीया (ने.सं. ८४२-८९०) 
म्येया छक्‌ नमूता । 

